
PROLOG 


Vineri, 1 septembrie 2002 
Shanghai, China 


Pe malul de nord al râului Huangpu se vedeau reflectoare 
uriaşe care inundau în lumină docurile, transformând noaptea în 
zi. Roiuri de hamali descărcau din camioane containere mari de 
oţel şi le fixau de cârligele macaralelor. Acompaniate de sunetele 
aspre ale metalului frecat de metal, uriaşele macarale ridicau 
containerele până aproape de cerul înstelat şi le coborau apoi în 
calele vaselor venite din toate colţurile lumii. Sute de vapoare se 
înghesuiau în fiecare zi în acest port vital de pe coasta de esta 
Chinei, situat aproximativ la mijlocul distanţei dintre capitala ţării 
şi ultima achiziţie, Hong Kong. 

In partea de sud a docurilor se vedeau strălucind luminile 
oraşului vechi şi al noului district Pudong, cu zgârie-norii săi, în 
timp ce apa maronie a râului fremăta din cauza mulţimii de 
vapoare, jonci, sampane de dimensiuni reduse şi a şirurilor lungi 
de barje din lemn vopsit care se luptau să-şi găsească un culoar 
liber, exact ca în traficul de pe un aglomerat bulevard parizian. 

Intr-o zonă aproape de limita estică a docurilor, nu departe de 
locul unde râul Huangpu coteşte brusc spre nord, lumina era mai 
puţin strălucitoare. Aici se afla un singur vas ce era încărcat cu 
ajutorul unei singure macarale şi a nu mai mult de douăzeci de 
hamali. Numele vasului, înscris la pupă, era The Dowager 
Empress!. Portul de origine al vasului era Hong Kong. Pe țărm nu 
se zărea nici unul dintre omniprezenţii gardieni în uniformă care 
păzeau de obicei docurile. 

Două camioane erau trase cu spatele până aproape de navă. 
Din ele, hamali plini de sudoare descărcau butoaie de oţel, le 
rostogoleau pe punți din scândură şi le aşezau în picioare pe o 
plasă de ridicare. După ce plasa se umplea, braţul macaralei se 
rotea până deasupra ei şi cablul începea să coboare. La capătul 
de jos era fixat un cârlig de oţel care strălucea în lumina 
reflectoarelor. Hamalii fixau plasa de cârlig şi macaraua ridica 


1 împărăteasa Văduvă. 


rapid butoaiele, le rotea în aer şi le cobora spre vas, unde braţele 
altor hamali ghidau încărcătura spre cală. 

Macaragiul, hamalii de pe țărm şi cei de pe navă, precum şi 
şoferii camioanelor se mişcau repede şi fără zgomot, nu deajuns 
de rapid însă pentru bărbatul înalt care stătea în picioare în 
dreapta camioanelor. Privirea sa pătrunzătoare supraveghea 
neîncetat atât ţărmul, cât şi râul. Avea o faţă neobişnuit de 
palidă pentru un chinez, iar părul său era şi mai ciudat - roşu 
deschis, înspicat cu alb. 

Bărbatul îşi privi ceasul. Abia auzit, şopti câteva cuvinte 
şefului echipei de hamali: 

— Mai aveţi la dispoziţie treizeci şi şase de minute. 

Cuvinte care nu lăsau loc nici unui comentariu. Şeful echipei 
îşi trase rapid capul ca şi cum ar fi vrut să se ferească de o 
lovitură. Se uită o clipă în ochii celui care vorbise, apoi cobori 
privirea, se îndreptă rapid către oamenii săi şi începu să-i 
zorească. Ritmul activităţii crescu brusc. Pe când şeful echipei 
continua să-şi grăbească oamenii, bărbatul care îi inspirase atâta 
teamă rămase ameninţător în penumbră. 

In timp ce pe doc se petreceau toate acestea, un chinez suplu, 
încălţat în pantofi de sport Reebok, purtând o jachetă Mao 
neagră şi o pereche de blugi occidentali, se furişă prin spatele 
unor role de cablu până ce ajunse într-o zonă întunecată a 
docului unde se făcea încărcarea. 

Nemişcat, practic invizibil în penumbră, bărbatul privea 
butoaiele care erau rostogolite către plasa de încărcare şi 
transportate la bordul navei The Dowager Empress. Scoase apoi 
dintr-un buzunar interior al jachetei un aparat de fotografiat mic 
şi sofisticat şi începu să fotografieze toate mişcările şi toate 
persoanele, oprindu-se doar în momentul în care ultimul butoi fu 
coborât în cală şi singurul camion care mai rămăsese se 
pregătea de plecare. 

Fără nici un zgomot, bărbatul se întoarse, ascunse aparatul de 
fotografiat în jachetă şi se retrase până îl învălui complet 
întunericul. Îndreptă spinarea şi începu să se retragă pe 
platforma de scânduri spre drumul care avea să-l ducă spre oraş, 
adăpostindu-se în spatele lăzilor şi al magaziilor. 

Sufla uşor un vânt călduţ care aducea mirosul puternic al 
râului. Bărbatul nici nu băgă de seamă. Era bucuros fiindcă se 
întorcea cu informaţii importante. Era însă şi foarte nervos. Cu 
indivizii ăştia nu era dejoacă. 


În clipa în care auzi paşii, se afla aproape de capătul 
platformei debarcaderului, acolo unde aceasta întâlnea uscatul. 
Aproape scăpase. 

Bărbatul înalt cu părul acela ciudat, roşu înspicat cu alb, se 
apropiase de el în tăcere, urmând o traiectorie paralelă cu a lui, 
printre lăzi şi magazii. Calm, fără să se grăbească, văzu cum 
prada sa devine nervoasă, se opreşte, apoi începe brusc să 
alerge. g 

Bărbatul cu părul roşu se uită repede de jur împrejur. In 
stânga sa se afla zona părăsită a docului unde erau aruncate mai 
multe resturi nefolositoare şi unde îşi găsiseră refugiu o mulţime 
de pescăruşi, în timp ce în dreapta sa se afla un drum folosit de 
camioane şi alte vehicule pentru a ajunge la zonele de încărcare 
a navelor. Ultimul camion care fusese încărcat se afla în spatele 
său şi înainta spre interiorul uscatului. Farurile maşinii păreau 
nişte reflectoare uriaşe în întunericul nopţii. Camionul avea să 
treacă în scurt timp prin dreptul lui. In momentul în care cel pe 
care-l urmărea sări în spatele unei grămezi înalte de frânghii ca 
să se ferească de lumina farurilor, bărbatul cu părul roşu scoase 
garoul şi ţâşni înainte spre prada care nu mai apucă să se 
întoarcă, îi petrecu firul subţire în jurul gâtului şi strânse 
puternic. 

Timp de un minut foarte lung, victima continuă să se zbată, cu 
mâinile încleştate şi cu umerii cuprinși de spasmele agoniei. Intr- 
un târziu, mâinile îi rămaseră nemişcate şi capul îi căzu în faţă. 

Camionul trecea în clipa aceea prin dreapta lor, făcând să se 
cutremure platforma de lemn. Ascuns în spatele grămezii de 
frânghie, ucigaşul aşeză cadavrul pe platforma de lemn. Eliberă 
garoul şi începu să caute prin buzunarele mortului până ce găsi 
aparatul de fotografiat. Fără să se grăbească, făcu câţiva paşi 
înapoi şi apucă două cârlige mari de fier. Ingenunche apoi lângă 
cadavru, îi despică abdomenul cu ajutorul cuţitului pe care-l avea 
într-o teacă la gleznă, introduse în tăietură vârfurile celor două 
cârlige şi le fixă, înfăşurând o frânghie în jurul mijlocului celui 
ucis. Începu apoi să împingă cadavrul cu picioarele până la 
marginea platformei. Corpul căzu în apă cu un plescăit uşor şi se 
scufundă. Nu avea să mai iasă la suprafaţă. 

Bărbatul cu părul roşu se îndreptă apoi către ultimul camion, 
care, după ce trecuse de locul unde se afla el, se oprise şi îl 
aştepta, aşa cum ordonase el. In timp ce camionul lua viteză pe 
şoseaua care ducea spre oraş, cei de pe The Dowager Empress 


ridicară pasarela care ducea la doc şi eliberară odgoanele. Cu un 
zvâcnet, nava fu pusă în mişcare de un remorcher care începu să 
o tragă spre Huangpu şi vasul se roti spre vărsarea fluviului, 
pregătindu-se pentru scurta călătorie până la Yangtze şi apoi 
pentru cea pe mări. 

Marți, 12 septembrie 
Washington, D.C. 


În Washington circula zicala potrivit căreia avocaţii dirijau 
guvernul, iar spionii îi dirijau pe avocaţi. Oraşul era înţesat cu tot 
felul de agenţii de informaţii, începând cu legendarele CIA, FBI 
sau mai puţin cunoscuta NRO şi continuând cu altele, botezate 
cu toate literele alfabetului şi reprezentând toate categoriile de 
forţe armate, precum şi diversele instituţii guvernamentale, 
inclusiv celebrele departamente de stat şi de Justiţie. Prea multe, 
în opinia preşedintelui Samuel Adams Castilla. Şi acţionând prea 
în văzul lumii. Rivalităţile dintre ele erau de notorietate. Schimbul 
de informaţii care conţineau dinadins date eronate era o 
problemă şi mai gravă, la care se adăuga inerția periculoasă a 
atâtor birocraţi. 

Toate astea, precum şi ameninţarea unei noi crize 
internaţionale erau cauzele îngrijorării preşedintelui aflat în 
limuzina sa neagră Lincoln Towncar ce înainta de-a lungul unei 
şosele înguste de pe malul nordic al râului Anacostia. Limuzina 
avea geamuri opace şi motorul abia se auzea. Maşina trecu pe 
lângă mai multe pâlcuri de copaci contorsionaţi şi debarcadere 
luminate până ce, în final, traversă şinele ruginite ale unei căi 
ferate secundare şi întoarse la dreapta spre un debarcader foarte 
aglomerat, închis din toate părţile cu un gard. Pe placa de la 
intrare se putea citi: 


CLUBUL DE IAHTING ANACOSTIA 
ACCESUL PERMIS NUMAI MEMBRILOR CLUBULUI 


Clubul de iahting părea identic cu toate celelalte care se 
aliniau pe malul râului la est de Şantierul Naval Washington. Mai 
era o oră până la miezul nopţii. 

Situat la numai câţiva kilometri depărtare de confluenţa râului 
Anacostia cu marele Potomac, debarcaderul găzduia nave 
maritime mari şi puternice, ambarcaţiuni cu pânze capabile să 


parcurgă distanţe mari, precum şi obişnuitele ambarcaţiuni de 
week-end. Preşedintele Castilla se uită pe geam spre platformele 
debarcaderului care înaintau în apa neagră. Câteva iahturi cu 
carenele pline de sare abia sosiseră de pe mare. Echipajele mai 
purtau încă hainele de ploaie. Preşedintele văzu şi cele cinci 
clădiri de diferite mărimi. Locul arăta exact aşa cum îi fusese 
descris. 

Lincolnul încetini şi se opri în spatele celei mai mari dintre 
clădirile luminate, în afara razei vizuale a celor de pe platforme şi 
ferit de cei de pe şosea de pâlcul de copaci groşi. Patru dintre 
bărbaţii care se aflau cu preşedintele, toţi îmbrăcaţi în costume 
de culoare închisă şi înarmaţi cu pistoale automate, coborâră 
repede din maşină şi se postară în jurul acesteia. Işi ajustară 
aparatele pentru vedere pe timp de noapte şi cercetară cu 
atenţie zona. In sfârşit, unul dintre cei patru se întoarse spre 
limuzină şi făcu un semn scurt cu capul. 

Cel de-al cincilea bărbat, cel care şedea lângă preşedinte, 
purta de asemenea costum de culoare închisă, însă era înarmat 
cu un pistol Sig Sauer de 9 mm. Ca răspuns la semnalul primit de 
afară, preşedintele îi dădu o cheie şi bărbatul cobori repede din 
maşină, îndreptându-se spre o uşă laterală care abia se putea 
distinge pe peretele clădirii. Introduse cheia într-o broască 
ascunsă şi deschise uşa. Apoi bărbatul se întoarse şi rămase în 
aşteptare, cu picioarele depărtate şi arma pregătită. 

Portiera din dreptul clădirii se deschise. In aerul rece şi 
proaspăt al nopţii se simţea un iz de motorină. Preşedintele 
cobori din limuzină - un bărbat înalt, bine făcut, îmbrăcat cu 
pantaloni din bumbac şi o jachetă sport. Intră în clădire cu 
mişcări neobişnuit de rapide pentru o persoană aşa de masivă. 

Cel de-al cincilea bodyguard se mai uită o dată de jur împrejur 
apoi îl urmă în interiorul clădirii, însoţit de doi dintre ceilalţi. 
Perechea rămasă afară luă o poziţie de unde putea apăra 
Lincolnul şi intrarea în clădire. 


Nathaniel Frederick („Fred”) Klein, bărbatul cu aspect 
neîngrijit ce conducea Covert-One, şedea în spatele unei mese 
metalice plină cu hârtii stivuite de-a valma, în micul său birou din 
clădirea debarcaderului. Acesta era noul centru nervos al Covert- 
One. La început, cu doar patru ani în urmă, Covert-One nu avea o 
formă oficială de organizare, de funcţionare, nu avea un sediu 
adevărat şi nici agenţi oficiali. Era o instituţie formată din experţi 


în mai multe domenii, fiecare dintre ei cu experienţă clandestină, 
cei mai mulţi proveniţi din forţele armate şi, mai presus de toate, 
liberi - fără familii, fără legături temporare sau permanente. 

insă acum, când cele trei crize internaţionale majore 
secătuiseră până aproape de limite resursele instituţiilor oficiale 
în ceea ce priveşte personalul de elită, preşedintele ajunsese la 
concluzia că agenţia sa ultrasecretă avea nevoie de mai mulţi 
oameni şi de o bază permanentă, departe de ochii şi urechile de 
pe Pennsylvania Avenue?, de la Hil? sau Pentagon. Rezultatul 
fusese acest „club privat de iahting”. 

Clubul avea toate elementele necesare pentru activitatea 
clandestină: era deschis şi activ douăzeci şi patru de ore pe zi, 
şapte zile pe săptămână, cu un trafic intermitent, dar constant, 
care nu respecta nici un program, atât pe uscat, cât şi pe apă. 
Aproape de şosea şi de calea ferată, pe terenul clubului se afla şi 
un heliport care semăna mai degrabă cu o parcelă năpădită de 
buruieni. Baza era echipată cu cele mai moderne mijloace de 
comunicaţii, iar elementele de securitate, deşi aproape invizibile, 
erau toate de ultimă generaţie. Nici chiar un dragon zburător nu 
ar fi putut pătrunde în perimetrul bazei fără ca unul din senzori 
să nu-i semnalizeze prezenţa. 

Singur în biroul a cărui uşă nu lăsa să pătrundă zgomotul 
produs de mica echipă din tura de noapte, Klein închisese ochii 
şi-şi freca nasul lung. Ochelarii lui cu ramă subţire se aflau pe 
masă. In noaptea asta îşi arăta din plin cei şaizeci de ani. 
Îmbătrânise foarte mult de când acceptase funcţia de conducere 
de la Covert-One. Pe faţa sa enigmatică apăruseră cute noi şi 
părul i se mai retrăsese cu un centimetru spre creştetul capului. 
O altă criză era pe punctul de a se produce. 

Durerea de cap parcă nu mai era aşa de apăsătoare, aşa că se 
lăsă pe spate, deschise ochii, îşi puse din nou ochelarii şi începu 
să pufăie din nelipsita sa pipă. Camera se umplu de nori de fum 
care dispăreau însă la fel de repede cum apăreau, absorbiți de 
un puternic sistem de ventilaţie instalat special în acest scop. 

Pe masă zăcea un dosar deschis, însă el nu îi acorda nici o 
atenţie. Klein fuma, mişca nervos din picior şi la câteva secunde 
tot privea spre ceasul de pe perete. intr-un târziu, uşa din stânga 
sa, chiar sub ceasul de perete, se deschise şi un bărbat cu un 
pistol Sig Sauer în mână traversă încăperea până la cealaltă uşă, 


2 Bulevardul din Washington pe care se află Casa Albă. 
3 Denumire pentru Congresul Statelor Unite (Capitol Hill). 

o încuie şi rămase în picioare cu spatele la ea. 

Câteva secunde mai târziu îşi făcu apariţia şi preşedintele. 
Acesta se aşeză într-un fotoliu din piele cu spătar înalt, de partea 
cealaltă a mesei la care şedea Klein. 

— Mulţumesc, Barney, îi spuse preşedintele bărbatului 
înarmat. Te chem dacă o să am nevoie de tine. 

— Dar, domnule preşedinte... 

— Poţi să ieşi, ordonă el apăsat. Aşteaptă afară. Este o 
conversaţie privată între doi vechi prieteni. Lucru în mare parte 
adevărat. El şi Fred Klein se cunoşteau de pe vremea când erau 
în colegiu. 

Bodyguardul traversă agale încăperea, în sens invers, cu o 
vădită lipsă de entuziasm la fiecare pas şi ieşi. 

In timp ce uşa se închidea, Klein scoase un nou nor de fum. 

— AŞ fi putut să vin eu la dumneavoastră, ca de obicei, 
domnule preşedinte. 

— Nu. 

Sam Castilla clătină din cap. Ochelarii săi cu ramă din titan 
reflectau lumina lămpii de deasupra. 

— Până nu-mi spui exact la ce ne putem aştepta de la acest 
vapor chinezesc - The Dowager Empress, nu-i aşa? - toată 
afacerea rămâne doar între noi doi şi agenţii de care ai nevoie 
pentru acest caz. 

— Problema scurgerilor de informaţii este chiar atât de gravă? 

— E mai rău decât bănuieşti, spuse preşedintele. Casa Albă s- 
a transformat într-o sită. N-am mai văzut niciodată aşa ceva. 
Până când oamenii mei nu vor găsi sursa, ne vom întâlni aici. Pe 
faţa sa prelungă se citea îngrijorarea. Te gândeşti că e vorba de 
un nou Yinhe? 

În mintea lui Klein reveniră instantaneu evenimentele din 
trecut: era în 1993 şi un incident internaţional foarte urât era 
gata să se producă, America fiind principalul perdant în toată 
afacerea. Un cargou chinezesc, Yinhe, se îndrepta spre lran. 
Serviciile de informaţii americane primiseră rapoarte indicând 
faptul că vasul transporta produse chimice care puteau fi folosite 
la fabricarea de arme. După ce încercase, fără sorţi de izbândă, 
să rezolve situaţia folosind canalele diplomatice uzuale, 
preşedintele Bill Clinton ordonase Marinei Americane să 
hăituiască vaporul şi să nu-i permită să acosteze până la găsirea 
unei soluţii. 

China  respinsese cu indignare toate acuzațiile. Şefii 

principalelor state dezvoltate încercaseră să facă uz de 
autoritatea lor. Aliaţii se lansaseră în acuzaţii şi contraacuzaţii. 
Impasul la care se ajunsese ţinuse prima pagină a ziarelor din 
toată lumea. Situaţia rămăsese neschimbată timp de douăzeci 
de zile, interminabile parcă. Când, în sfârşit, China începuse să-şi 
zăngăne armele, Marina Americană forţase nava să se oprească 
în mijlocul oceanului şi inspectorii se urcaseră la bordul lui Yinhe. 

Spre marea ruşine a Americii, ei descoperiră acolo numai 
echipament agricol - pluguri, lopeţi şi tractoare de mică putere. 
Serviciile de informaţii dăduseră greş. 

Klein îşi aducea foarte bine aminte totul. Episodul făcuse ca 
America să fie privită ca o brută. Relaţiile sale cu China şi chiar 
cu aliaţii rămăseseră încordate timp de ani de zile. 

Abătut, Klein scoase un nor de fum pe care îl îndepărtă 
imediat din faţa preşedintelui. 

— Un nou Yinhe? repetă el. E posibil. 

— Există un „posibil” foarte îndepărtat şi un „posibil” foarte 
probabil. Spune-mi despre ce e vorba. De-a fir-a-păr. 

Klein scutură scrumul din pipă. 

— Unul dintre agenţii noştrii este un sinolog profesionist care a 
lucrat în Shanghai în ultimii zece ani pentru un consorţiu de firme 
americane ce încearcă să stabilească un cap de pod acolo. 
Numele său este Avery Mondragon. Ne-a comunicat că a 
descoperit că The Dowager Empress este încărcat cu zeci de 
tone de tiodiglicol, o substanţă folosită pentru producerea 
gazului iritant şi o cantitate similară de clorură de tionil, folosită 
atât pentru gazele iritante, cât şi pentru cele paralizante. Vasul a 
fost încărcat în Shanghai, se află acum pe mare şi se îndreaptă 
spre Irak. Ambele substanţe chimice sunt bineînţeles utilizate în 
agricultură, însă cantitatea este prea mare pentru o ţară de 
mărimea Irakului. 

— Cât de corectă este informaţia de data asta, Fred? Sută la 
sută? Nouăzeci? 

— Eu personal n-am văzut dovezile, spuse Klein cu o voce 
lipsită de expresie, scoțând un alt nor de fum şi uitând de data 
asta să-l înlăture din faţa preşedintelui. Insă Mondragon susţine 
că aceste dovezi există. Este în posesia facturii originale privind 
încărcătura navei. 

— Slavă Domnului! Umerii masivi ai lui Castilla şi trunchiul său 
solid se lipiseră parcă de spătarul fotoliului. Nu ştiu dacă 
realizezi, însă China este unul dintre semnatarii tratatului 

internaţional care interzice dezvoltarea, producerea, stocarea 
sau utilizarea armelor chimice. Nu vor permite să fie demascaţi 
drept parte care a încălcat tratatul, deoarece acest lucru ar 
constitui un obstacol în calea dorinţei lor de a pune mâna pe o 
felie din ce în ce mai mare din economia mondială. 

— Este o situaţie a naibii de afurisită. 

— Preţul unei alte greşeli din partea noastră ar putea fi 
deosebit de ridicat, mai ales acum, când chinezii sunt gata să 
semneze tratatul în domeniul drepturilor omului. 

In schimbul concesiilor financiare şi comerciale din partea 
Statelor Unite, pentru obţinerea cărora preşedintele se luptase 
din răsputeri cu un Congres îndărătnic, China fusese convinsă să 
semneze un tratat bilateral cu privire la drepturile omului, un act 
care putea să deschidă porţile închisorilor acestei ţări pentru 
inspectorii ONU şi pentru cei americani, putea aduce tribunalele 
militare şi civile chineze mai aproape de principiile vestice şi 
putea contribui la eliberarea prizonierilor politici. Un astfel de 
tratat fusese un obiectiv prioritar pentru toţi preşedinţii 
americani de la Dick Nixon încoace. 

Sam Castilla dorea ca nimic să nu stea în calea semnării 
acestui tratat. Era la urma urmei vorba şi despre un vis al său, pe 
care îl dorea înfăptuit atât din motive personale, cât şi pentru 
apărarea drepturilor omului. 

— Situaţia e şi a naibii de periculoasă. Nu putem lăsa vasul 
ăsta... Cum se cheamă, The Dowager Empress? 

Klein încuviinţă cu o mişcare a capului. 

— Nu putem lăsa The Dowager Empress să ajungă în Basra cu 
substanţele chimice din care se fac arme de ucidere în masă. 
Ăsta e ultimul meu cuvânt. Punct. Castilla se ridică şi începu să 
umble prin încăpere. Dacă informaţiile tale se dovedesc corecte 
şi pornim după The Dowager Empress, cum vor reacţiona oare 
chinezii? 

Preşedintele clătină din cap şi dădu din mână ca şi când ar fi 
vrut să alunge propriile cuvinte. 

— Nu, nu asta e întrebarea, nu-i aşa? Ştim cum vor reacţiona. 
__Işi vor agita săbiile, vor protesta şi vor lua atitudine. 
Intrebarea este ce vor face ei de fapt? Preşedintele se uită la 
Klein. In special dacă greşim din nou? 

— Nimeni nu ştie sau nu poate prezice acest lucru, domnule 
preşedinte. Pe de altă parte, nici o naţiune nu poate menţine 
armate masive şi arme nucleare fără să le folosească undeva, la 

un moment dat, fie şi pentru simplul motiv de a justifica 
costurile. 

— Nu sunt de acord. Dacă economia unei ţări este sănătoasă 
şi populaţia este fericită, un lider poate menţine o armată fără s- 
o folosească. 

— Bineînţeles, dacă China va vrea să folosească incidentul ca 
pe o ameninţare la adresa ei, ar putea să invadeze Taiwanul. 
Incearcă asta de zeci de ani de zile. 

— Dacă îşi dau seama că noi nu vom reacţiona, da, e posibil. 
Mai este şi Asia Centrală, acum, că Rusia a încetat să fie o 
ameninţare mondială. 

Şeful Covert-One lăsă să-i scape cuvintele la care nici nu voia 
să se gândească: 

— Având armele nucleare cu rază lungă de acţiune, Statele 
Unite sunt o ţintă ca oricare alta pentru ei. 

Pe Castilla îl trecu un fior. Klein îşi scosese ochelarii şi-şi masa 
tâmplele. Nici unul dintre ei nu vorbea. 

In cele din urmă, preşedintele oftă. Se vedea că luase o 
decizie. 

— Bine. O să-l pun pe amiralul Brose să ordone Marinei să 
urmărească şi să monitorizeze The Dowager Empress. 
Operaţiunea va trece drept supraveghere maritimă de rutină şi 
nu vom dezvălui situația reală decât lui Brose. 

— Chinezii o să-şi dea seama că le urmărim nava. 

— O să tragem de timp. Problema e că nu ştiu cât timp. 
Preşedintele se duse spre uşă şi se opri. 

Când se întoarse, faţa lui sumbră părea şi mai prelungă, cu 
maxilarele ieşite în evidenţă. 

— Am nevoie de dovezi, Fred. Am nevoie de ele acum. Fă-mi 
rost de documentul acela. 

— O să-l ai, Sam. 

Cu umerii încovoiaţi de îngrijorare, preşedintele Castilla dădu 
din cap, deschise uşa şi ieşi. Unul dintre agenţii din Serviciul 
Secret închise uşa la loc. 

Rămas din nou singur, Klein se încruntă, gândindu-se la 
următoarea sa mişcare. Auzind motorul de la limuzina 
preşedintelui, luă o decizie. Se întoarse spre măsuţa din spatele 
fotoliului său, pe care se aflau două telefoane. Unul dintre ele era 
roşu - o linie directă, protejată, cu preşedintele. Celălalt era 
albastru. Tot o linie protejată. Klein ridică receptorul telefonului 
albastru şi formă un număr. 

Miercuri, 13 septembrie 
Kaohsiung, Taiwan 


După un hamburger în sânge şi o sticlă de bere taiwaneză în 
restaurantul Smokey Joe de pe strada Chunghsiao, Jon Smith se 
hotărî să ia un taxi către portul Kaohsiung. Mai avea o oră până 
la prelegerile de după-amiază, de la Grand Hi-Lai Hotel, când 
avea să se întâlnească cu vechiul său prieten Mike Kems de la 
Institutul Pasteur din Paris. 

Smith se afla în Kaohsiung - cel de-al doilea oraş ca mărime 
din Taiwan - de aproape o săptămână, însă asta era prima zi 
când avea posibilitatea să-l exploreze. Tipul acesta de activitate 
intensă era obişnuit pentru conferințele pe teme ştiinţifice, cel 
puţin conform experienţei sale. Lucrând la Institutul de Cercetări 
Medicale pentru Boli Infecţioase al Forţelor Terestre Americane 
USAMRIID Smith era în acelaşi timp medic şi om de ştiinţă 
specializat în biologie biomoleculară, dar şi locotenent-colonel în 
trupele terestre. Acum îşi părăsise cercetările despre metodele 
de protecţie împotriva antraxului ca să participe la Conferinţa 
Internaţională a [Ţărilor Riverane Pacificului cu privire la 
Progresele în Biologia Moleculară şi Celulară. 

Aceste conferinţe ştiinţifice însă, la fel ca peştele şi ca 
musafirii, deveneau din ce în ce mai greu de suportat după trei 
sau patru zile. Cu capul descoperit, îmbrăcat în haine civile, 
Smith mergea de-a lungul falezei, admirând portul magnific, cel 
de-al treilea port containerizat, ca mărime, din lume, după Hong 
Kong şi Singapore. Mai fusese aici cu ani în urmă, înainte de 
construirea tunelului care făcea legătura cu uscatul şi care 
transformase insula paradisiacă într-o anexă aglomerată a 
portului. Cerul era clar ca într-o ilustrată, aşa că putea vedea 
insula Hsiao Liuchiu, în sud, aproape de linia orizontului. 

Continuă plimbarea în plin soare vreme de alte cincisprezece 
minute, în timp ce pescăruşii se roteau în văzduh şi vuietul 
portului îi umplea urechile. Toată această activitate nu lăsa să se 
ghicească semnul de întrebare în legătură cu viitorul Taiwanului: 
va rămâne oare insula independentă sau va fi cucerită ori cedată 
Chinei continentale, care continua să pretindă că este o parte a 


1 U.S. Army Medical Research Institute for Infectious Diseases. 

ei. 

Într-un final, opri un taxi pentru a se întoarce la hotel. Abia se 
aşezase pe bancheta din spate, că telefonul mobil începu să 
vibreze în interiorul jachetei sale sport. Nu era telefonul lui 
obişnuit, ci cel special, din buzunarul ascuns. Telefonul protejat 
împotriva interceptării convorbirilor. 

— Smith, răspunse el încet. 

— Cum e conferinţa, colonele? întrebă Fred Klein. 

— Devine plictisitoare, recunoscu el. 

— Atunci o mică diversiune nu e chiar de lepădat. 

Smith zâmbi în sinea lui. Nu era numai un om de ştiinţă, ci şi 
agent sub acoperire. Echilibrul dintre cele două fațete ale vieţii 
sale nu era deloc uşor de păstrat. Era gata pentru o „mică 
diversiune”, însă nu pentru o acţiune prea însemnată sau care 
să-l angajeze prea mult. De altfel, dorea să participe în 
continuare la conferinţă. 

— Ce avem de data asta, Fred? 

Din biroul său aflat pe malul râului Anacostia, Klein îi descrise 
situaţia. 

Pe Smith îl străbătu un fior rece, semn al emoţiei, dar şi al 
nerăbdării. 

— Ce am eu de făcut? 

— Te duci la noapte pe insula Liuchiu. Ai tot timpul să ajungi 
acolo. Inchiriezi un vas în Linyuan şi ajungi pe insulă pe la nouă. 
La zece fix trebuie să fii într-un golf mic de pe ţărmul vestic. 
Locul exact şi punctele de reper au fost trimise prin fax unui 
agent al nostru de la Institutul American din Taiwan. Urmează să- 
ţi fie înmânate personal. 

— Ce se va întâmpla în golf? 

— Te vei întâlni cu un alt agent Covert-One, Avery Mondragon. 
Parola este „orhideea”. El o să-ţi dea un plic conţinând factura de 
însoţire a încărcăturii de pe The Dowager Empress, cea în baza 
căreia se va face plata în Irak. După aceea, te duci direct la 
aeroportul din Kaohsiung, unde se va afla un elicopter de pe unul 
dintre crucişătoarele noastre aflate în larg. li dai pilotului 
documentul. Destinația finală este Biroul Oval. Ai înţeles? 

— Aceeaşi parolă? 

— Exact. 

— Şi apoi? 

Smith putea să-l audă pe şeful de la Covert-One trăgând din 
pipă. 

— După aceea te poţi întoarce la conferinţa ta. 

Telefonul amuţi. Smith zâmbi în sinea lui. O misiune simplă, 
fără complicaţii. 

Câteva clipe mai târziu, taxiul opri în faţa hotelului Hi-Lai. Plăti 
cursa şi intră în holul hotelului, îndreptându-se către ghişeul la 
care se închiriau maşini. După ce curierul avea să sosească de la 
Taipei, voia să meargă de-a lungul coastei până la Linyuan şi să 
caute un vas de pescari care să-l ducă pe insula Liuchiu. Dacă nu 
putea găsi un astfel de vas, va închiria unul şi îl va pilota singur. 

In timp ce traversa holul, un chinez scund, dar viguros sări 
dintr-un fotoliu şi-i blocă drumul. 

— Domnule doctor Smith, vă aşteptam. Sunt onorat să vă 
întâlnesc personal. Expunerea dumneavoastră referitoare la 
ultimele lucrări teoretice ale doctorului Chambord privind 
computerul molecular a fost excelentă. Multă hrană pentru 
creier. 

Smith zâmbi în semn de salut şi drept mulţumire pentru 
compliment. 

— Mă flataţi, domnule doctor Liang. 

— Nu, deloc. Mă întreb dacă nu ar fi posibil să luaţi cina în 
seara asta cu mine şi cu alţi câţiva colegi de-ai mei de la 
Institutul Biomedical din Shanghai. Ne interesează foarte mult 
activitatea pe care atât USAMRIID, cât şi CDC o desfăşoară în 
domeniul agenţilor virali care reprezintă o ameninţare pentru noi 
toţi. 

— Mi-ar face mare plăcere, spuse Smith, încercând să dea o 
notă de regret vorbelor sale, dar în seara asta am un alt 
angajament. Poate sunteţi liber cu altă ocazie. 

— Cu permisiunea dumneavoastră, o să vă contactez eu. 

— Bineînţeles, domnule doctor Liang. Jon Smith îşi continuă 
drumul către ghişeu, cu mintea deja la insula Liuchiu şi la ceea 
ce urma să se petreacă în seara aceea. 

Washington, D.C. 


Lat în spate, cu un fizic impresionant, amiralul Stevens Brose 
umplea în întregime fotoliul pe care îl ocupa la masa lungă din 
sala de consiliu subterană a Casei Albe. Işi scoase cascheta şi-şi 
trecu mâna prin părul cărunt, tuns perie, uimit şi în acelaşi timp 
îngrijorat de ceea ce vedea. Preşedintele Castilla ocupa, ca de 
obicei, fotoliul din capul mesei. Insă în spaţioasa încăpere se 
aflau numai ei doi, gata să bea împreună cafeaua de dimineaţă. 
Lipsa ocupanților  fotoliilor din jurul lungii mese era 
amenințătoare. 

— Despre ce substanțe chimice e vorba, domnule preşedinte? 
întrebă amiralul. Brose era în acelaşi timp şi preşedintele 
Comitetului şefilor de Stat-Major. 

— Tiodiglicol... 

— Gaze iritante. 

— ... Şi clorură de tionil. 

— Gaze iritante şi neuroparalizante. Cumplit de dureroase şi 
letale. Îngrozitoare moarte. Maxilarele amiralului se încleştară, 
buzele subţiri deveniră o linie. Despre ce cantitate e vorba? 

— Zeci de tone. Privirea sumbră a preşedintelui fixa faţa 
amiralului. 

— E inacceptabil. Când o să... Brose se opri brusc şi în ochii de 
culoare deschisă i se citi încordarea. Privi către fotoliile goale din 
jurul mesei. 

— Am înţeles. Nu putem opri The Dowager Empress pentru a-l 
verifica. Dorim ca informaţiile pe care le avem în legătură cu 
această situaţie să rămână secrete. 

— Da, cel puţin deocamdată. Nu avem dovezi concrete, după 
cum nu aveam nici despre Yinhe. Nu ne putem permite un 
incident similar, mai ales acum, când aliaţii noştri nu mai sunt 
atât de nerăbdători să ne sprijine în acţiuni militare şi când 
chinezii sunt aproape gata să semneze acordul cu privire la 
drepturile omului. 

Brose încuviinţă cu o mişcare a capului. A 

— Şi atunci ce doriţi să fac eu, domnule preşedinte? In afară 

de a păstra secretul? 

— Trimiteţi o navă care să ţină sub supraveghere vasul 
Empress. Suficient de aproape pentru a putea interveni rapid, 
dar în afara razei lor vizuale. 

— În afara razei lor vizuale se poate, însă ei vor şti că suntem 
acolo. Radarul lor va descoperi cu siguranţă nava noastră. 
Căpitanul vasului ştie fără îndoială ce fel de încărcătură are la 
bord şi-şi va ţine echipajul în alertă permanentă. 

— Nu avem ce face. Asta e situaţia până când vom intra în 
posesia dovezilor concrete. Dacă lucrurile degenerează, mă 
bazez pe tine şi pe oamenii tăi că nu veţi permite ca afacerea să 
escaladeze şi să se transforme într-o confruntare. 

— Aveţi pe cineva care încearcă să obţină confirmarea 
informaţiilor? 

— Sper că da. 

Brose căzu pe gânduri. 

— Încărcarea navei s-a încheiat târziu, pe întâi noaptea? 

— Astea sunt informaţiile pe care le avem. 

Brose calcula în minte. 

— După cum îi cunosc eu pe chinezi şi Shanghaiul, vasul n-a 
ieşit în mare decât în zorii zilei de doi. 

Amiralul apucă receptorul telefonului ce se afla aproape de 
cotul său şi se uită în ochii preşedintelui. 

— Îmi permiteţi, Sir? 

Samuel Castilla încuviinţă din cap. 

Brose formă un număr, apoi vorbi în receptor: 

— Nu-mi pasă cât de devreme este, domnule căpitan. Am 
nevoie de datele astea imediat. 

Amiralul aşteptă câteva clipe, trecându-şi din nou mâna prin 
părul tuns scurt. 

— Exact, înregistrat în Hong Kong. Un vas de transport. 
Cincisprezece noduri. Sunteţi sigur? Foarte bine. 

Brose puse receptorul în furcă. 

— La o viteză de cincisprezece noduri, asta înseamnă, cu o 
marjă de eroare acceptabilă, optsprezece zile până la Basra, cu o 
oprire la Singapore, conform cursului obişnuit. Dacă a plecat la 
miezul nopţii în ziua de întâi, vasul trebuie să ajungă în 
Strâmtoarea Ormuz în zorii zilei de nouăsprezece, ora Chinei. 
Trei ore mai devreme după ora Golfului Persic sau în seara zilei 
de optsprezece după ora noastră. Azi suntem în treisprezece, aşa 
că în ceva mai mult de cinci zile vasul ar trebui să intre în 

Strâmtoarea Ormuz, ultimul loc în care putem invoca 
respectarea legilor internaţionale. 

Vocea amiralului trăda o mare îngrijorare. 

— Numai cinci zile, domnule preşedinte. Acesta este intervalul 
de timp pe care îl avem la dispoziţie pentru a rezolva problema. 

— Mulţumesc, Stevens. O să transmit informaţia mai departe. 

Amiralul se ridică. 

— Una dintre fregatele noastre ar fi cea mai bună soluţie. 
Suficientă forţă, însă fără să exagerăm. Destul de mică pentru a 
rămâne nevăzută o vreme, în cazul în care operatorul radarului 
de pe nava chineză doarme sau este un tip neglijent. 

— Cât de repede poate ajunge o fregată acolo? 

Brose ridică din nou receptorul telefonului. De data asta 
convorbirea fu mult mai scurtă. 

— Zece ore, domnule preşedinte. 

— Daţi-i drumul. 


Insula Liuchiu, Taiwan 


Agentul Jon Smith privi încă o dată limbile fosforescente ale 
ceasului care arătau 22.03 şi înjură printre dinţi. Mondragon 
întârziase. 

Ghemuit în spatele formaţiunii coralifere cu muchii tăioase ce 
mărginea golful acela retras, Smith îşi încordă auzul, însă 
singurul zgomot era cel al valurilor Mării Chinei de Sud care 
spălau nisipul întunecat şi se retrăgeau apoi, clipocind uşor. 
Vântul adia ca o şoaptă. Aerul mirosea a apă sărată şi a peşte. 
Ceva mai jos, pe coastă, erau ancorate mai multe ambarcaţiuni 
ce străluceau nemişcate în lumina lunii. Ultimii turişti din ziua 
aceea părăsiseră de mult insula cu feribotul care pleca din Penfu. 

In câteva golfuleţe de-a lungul coastei vestice a insulei se 
vedeau corturile celor care preferaseră să rămână acolo peste 
noapte, însă în golful în care se găsea el se auzea numai 
zgomotul valurilor şi nu se vedea nimic altceva decât luminile din 
Kaohsiung, la mai bine de douăzeci de kilometri spre nord-est. 

Smith îşi privi din nou ceasul - 22.06. Unde era Mondragon? 

Vasul de pescari pe care se urcase în Linyuan îl lăsase cu două 
ore în urmă în portul Penfu, de unde închiriase o motocicletă cu 
care pornise pe şoseaua care făcea ocolul insulei. După ce găsise 
reperele descrise în instrucţiunile scrise primite, ascunsese 

motocicleta în tufişuri şi continuase pe jos drumul până în locul în 
care se afla acum. 

Se făcuse deja 22.10 şi începuse să-şi piardă răbdarea. Ceva 
se întâmplase. 

Când se pregătea să-şi părăsească ascunzătoarea şi să 
cerceteze cu precauţie împrejurimile, sesiză o mişcare în nisip. 
Era o linişte apăsătoare. Simţi cum i se ridică părul pe ceafă. 
Strânse în palmă tocul pistolului Beretta de 9 mm şi se pregăti să 
se întoarcă şi să se arunce lateral în spatele stâncilor când 
răsuflarea fierbinte a unei şoapte îi arse urechea. 

— Nu mişca! 

Smith încremeni. 

— Nici un deget. Vocea era la numai câţiva centimetri de 
urechea sa. Orhideea. 

— Mondragon? 

— Doar nu fantoma lui Mao, răspunse sarcastic vocea. Deşi s- 
ar putea să bântuie pe aici, pe undeva. 

— Ai fost urmărit? 

— Cred că nu. Nu ştiu sigur. Oricum, dacă am fost, am scăpat 
de ei. 

Nisipul se mişcă din nou şi Avery Mondragon se materializă şi 
se ghemui lângă Jon. Era un bărbat scund şi subţirel, cu părul 
brun. Avea o faţă dură şi o privire flămândă, de animal de pradă. 
Ochii săi se mişcau în toate părţile - spre umbrele golfului, spre 
spuma fosforescentă a apei care mătura plaja, spre formele 
ciudate ale coralilor care ieşeau ca nişte statui din valuri. 

— Hai să terminăm cât mai repede, zise Mondragon. Dacă nu 
sunt în Penfu până la 22.30, nu mai pot să ajung pe continent 
până dimineaţă. Şi dacă nu ajung înapoi la timp, acoperirea mea 
se duce dracului. 

Intoarse privirea spre Smith. 

— Deci tu eşti locotenent-colonelul Smith. Am auzit câte ceva 
despre tine. Se spune că eşti bun. Sper ca măcar jumătate din 
ceea ce am auzit să fie adevărat. Ceea ce am pentru tine e la fel 
de periculos ca o substanţă radioactivă. 

Scoase din buzunar un plic obişnuit, de format mare şi-l flutură 
în aer. 

— Acolo sunt dovezile? întrebă Smith. 

Mondragon încuviinţă şi băgă plicul înapoi în jachetă. 

— Am şi câteva explicaţii pe care trebuie să i le transmiţi lui 
Klein. 

— Dă-i drumul. 

— In plic se află factura de însoţire a adevăratei încărcături de 
pe The Dowager Empress. Aşa-zisa factură oficială, cea care se 
găseşte pe navă, este praf în ochi. 

— Cum poţi să-ţi dai seama de diferenţă? 

— Pentru că documentul din plic este marcat cu sigiliul 
personal al directorului firmei, precum şi cu cel al companiei şi 
este adresat firmei din Bagdad care urmează să plătească marfa. 
Pe document este precizat şi faptul că a fost făcut în trei 
exemplare. Cel de-al doilea exemplar se află fără îndoială la 
Bagdad sau la Basra, având în vedere că e vorba de o factură 
pentru plata unor produse. Nu am nici o idee unde ar putea fi cel 
de-al treilea exemplar. 

— Cum de eşti aşa de sigur că exemplarul tău nu este identic 
cu cel care a primit autorizaţia de export? 

— Pentru că l-am văzut şi pe acela, aşa cum ţi-am mai spus. 
Substanțele chimice interzise nu sunt trecute acolo. Lipseşte şi 
sigiliul directorului. 

Smith se încruntă. 

— Nu mi se pare totuşi că documentul tău este garantat. 

— Nimic nu e garantat. Totul poate fi falsificat - ştampilele 
personale pot fi contrafăcute, iar firmele din Bagdad pot fi 
inexistente. Insă această factură conţine toate însemnele unui 
document folosit pentru plată între două companii. Este suficient 
pentru a justifica ordinul preşedintelui Castilla ca vasul Empress 
să fie oprit şi ca băieţii noştri să facă o cercetare amănunţită la 
bordul lui, dacă va fi cazul. Este o probă mult mai „palpabilă” 
decât zvonurile pe care le-am avut în legătură cu Yinhe şi chiar 
dacă e un fals, asta dovedeşte că în China există o conspirație 
menită să tulbure apele. Nimeni nu ne mai poate învinovăţi de 
data asta, nici chiar Beijingul, că luăm măsurile de prevedere pe 
care le considerăm necesare. 

Smith încuviinţă cu o mişcare a capului. 

— M-ai convins. Dă-mi... 

— Mai e ceva. Mondragon se uită rapid spre umbrele din micul 
golf. Una din sursele mele din Shanghai mi-a spus o poveste pe 
care trebuie să i-o transmiţi lui Klein. Nu am nimic scris din 
motive evidente. Omul mi-a spus că a aflat despre existenţa unui 
bătrân într-o fermă-închisoare de înaltă securitate, undeva pe 
lângă Chongqing - capitala lui Cian Kai - şi în timpul celui de-al 
doilea război mondial, sau „Chungking”, după cum îl ştiu 

americanii. Bătrânul acesta pretinde că a fost închis şi mutat 
apoi prin multe închisori, din 1949, când comuniştii l-au învins pe 
Cian şi au preluat puterea. Sursa mea zice că bătrânul vorbeşte 
mandarina şi alte dialecte chineze, însă e convins că nu arată 
deloc a chinez. Bătrânul susţine că e american şi că se numeşte 
David Thayer. 

Mondragon făcu o pauză şi se uită fix la Smith, cu o faţă lipsită 
de orice expresie. 

— Şi, ţine-te bine... Moşul pretinde că e adevăratul tată al 
preşedintelui Castilla. 

Smith se holbă la el. 

— Fii serios. Toată lumea ştie că tatăl preşedintelui a fost 
Serge Castilla şi că a murit. Presa s-a ocupat în detaliu de familia 
lui. 

— Exact. Tocmai de aceea mi-a trezit interesul. Mondragon îi 
mai dădu lui Smith şi alte detalii. Sursa mea zice că el a folosit 
exact aceste cuvinte: „adevăratul tată al preşedintelui Castilla”. 
Dacă tipul minte, de ce afirmă ceva care poate fi demontat atât 
de uşor? 

Era o întrebare foarte pertinentă. 

— Ai încredere în sursa ta? 

— Nu m-a îndrumat niciodată pe vreo pistă greşită şi nici nu 
mi-a dat informaţii false. 

— Să fie oare vorba despre unul din trucurile Beijingului? De o 
încercare de a-l face pe preşedinte să dea înapoi în privinţa 
acordului asupra drepturilor omului? 

— Bătrânul prizonier susţine că Beijingul habar n-are că el are 
un fiu, cu atât mai puţin că fiul lui e acum preşedintele Statelor 
Unite. 

Rotiţele din creierul lui Smith lucrau febril. Din punct de 
vedere al vârstei povestea era posibilă. 

— Şi care este locul exact unde este ţinut... 

— Jos! Mondragon se aruncă în nisip. 

Smith se aruncă în spatele unei formaţiuni de corali în timp ce 
din dreapta, din direcţia apei, izbucniră strigăte furioase şi o 
rafală de armă automată. Mondragon se rostogoli şi el în spatele 
coralilor şi se ghemui lângă Smith, amândoi având armele 
îndreptate spre inamici. 

— Cred că n-am reuşit să scap de urmăritori, zise furios Mon 
dragon. 

Smith n-avea chef să-şi piardă timpul cu acuzaţii inutile. 

— Unde sunt? Vezi ceva? 

— Absolut nimic. 

Smith îşi scoase ochelarii pentru vedere pe timp de noapte din 
buzunarul jachetei. Intunericul nopţii deveni de un verde pal, iar 
formațiunile coralifere din apă se vedeau acum foarte clar. La fel 
de clar se vedea şi un bărbat scund şi slab, gol până la brâu, care 
se ascundea lângă unul din stâlpii de coral. Era în apă până la 
genunchi, ţinea în mână un pistol-mitralieră AK-74 şi se uita 
exact spre locul în care se ascunseseră Smith şi Mon dragon. 

— L-am văzut pe unul dintre ei, zise încet Smith. Mişcă-te un 
pic. Scoate-ţi un umăr. Ca şi când ai vrea să ieşi din spatele 
coralilor. 

Mondragon se ridică, dar rămase aplecat. Scoase umărul 
stâng puţin în afară, ca şi când s-ar fi pregătit să o ia la fugă. 
Bărbatul slab din spatele stâlpului de coral deschise focul. 

Smith ochi atent şi trase de două ori. In lumina verde văzu 
cum bărbatul sare în sus şi se prăbuşeşte apoi în faţă. In jurul 
corpului care plutea cu faţa în apă începuse să se formeze o pată 
întunecată. 

Mondragon era din nou întins pe nisip. Trase şi el. Undeva în 
noapte se auzi un țipăt. 

— Acolo! spuse Mondragon. La dreapta! Sunt mai mulţi! 

Smith întoarse pistolul spre dreapta. Patru bărbaţi ieşiseră de 
după formațiunile de corali şi alergau acum din apă către şosea. 
Cel de-al cincilea era întins pe plajă în spatele lor. Smith trase în 
cel care se afla în fruntea grupului. Văzu cum bărbatul îşi duce 
mâna la picior, gata să se prăbuşească, însă cei doi de lângă el îl 
apucară fiecare de câte un braţ şi-l traseră în spatele unei stânci. 

— Vor să ne încercuiască! Pe fruntea lui Smith apăruseră 
broboane de sudoare. Trebuie să ne mişcăm înapoi! 

Săriră amândoi în picioare şi se năpustiră către ridicătura care 
mărginea golful spre sud. O nouă rafală în spatele lor le indică 
faptul că mai mult de trei dintre atacatorii lor erau încă valizi. Un 
glonţ îi arse puţin jacheta lui Smith, făcând să-i crească brusc 
nivelul adrenalinei. Se târî peste ridicătură şi, după ce străbătu 
nişte tufişuri, se lăsă să cadă în spatele unui copac. 

Mondragon încercă să se ţină după Smith, însă se părea că 
fusese lovit, fiindcă îşi trăgea piciorul drept. Se prăbuşi în spatele 
unui alt copac. 

O nouă salvă spulberă frunzele şi ramurile subţiri, umplând 
aerul cu aşchii şi făcându-i pe Smith şi pe Mondragon să se înece 

cu praf. Se aplecară amândoi cât mai mult posibil ca să nu fie 
loviți. Mondragon scoase un cuţit dintr-o teacă de la spate, îşi 
tăie pantalonul şi-şi examină rana de la picior. 

— E grav? întrebă Smith în şoaptă. 

— Nu cred, însă îmi va fi foarte greu să dau explicaţii când o 
să mă întorc pe continent. Va trebui să mă ascund, să zic că sunt 
bolnav sau să pretind că am avut un accident. Pe buze îi flutura 
un zâmbet chinuit. Acum însă avea alte motive de îngrijorare. 
Probabil că grupul acela mic se află deja în flancul nostru, sus, pe 
şosea, iar cei din peşteră o să ne forţeze să ne retragem spre ei. 
Trebuie să continuăm să ne deplasăm spre sud. 

Cu totul de acord cu Mondragon, Smith o luă târâş printre 
ramurile dese ale tufişurilor contorsionate de vânturile ce băteau 
permanent dinspre Marea Chinei de Sud. Inaintau cu greu, Smith 
eliberând drumul şi pentru Mondragon. l|şi foloseau numai 
picioarele, genunchii şi coatele, fiindcă în mâini aveau armele. 
Ramurile ţepoase nu voiau deloc să se dea la o parte şi le 
zgâriau hainele, braţele şi feţele. 

Ajunseră într-un târziu la malul înalt ce se înălța deasupra unei 
alte deschideri, mai puţin adăpostită de astă dată. Pentru un 
golf, era mult prea deschis spre mare. In timp ce Smith şi 
Mondragon continuau să se târască spre şosea, dinspre mare 
ajunse până la ei, distinct în noaptea fără vânt, sunetul mai 
multor voci. Patru umbre îşi făcuseră apariţia pe țărm, în spatele 
lor, în timp ce alte două rămaseră în apa până la genunchi. Una 
dintre umbre, mai înaltă, le făcu semn celorlalte să se 
disperseze. Umbrele se distanţară una de cealaltă şi, în lumina 
blândă a lunii, se dovediră a fi patru bărbaţi îmbrăcaţi complet în 
negru, cu cagule pe cap. 

Cel care le ordonase să se împrăştie se aplecă puţin în faţă. 
Smith îl auzi dând instrucţiuni cu o voce profundă, dură, aproape 
în şoaptă, prin ceea ce era probabil microfonul unui aparat de 
emisie-recepţie. 

— Vorbeşte în chineză, spuse Mondragon, ascultând cu 
atenţie. Tonul vocii lui arăta clar că suferă din cauza rănii. Nu 
reuşesc să înţeleg toate cuvintele, însă sună ca dialectul 
mandarin vorbit în Shanghai. Ceea ce înseamnă că m-au urmărit 
probabil din Shanghai. Individul e şeful lor. 

— Crezi că i-a informat cineva? 

— Posibil. Sau am făcut eu o greşeală. Ori mă urmăreau de 
mai multe zile. Sau săptămâni. N-am cum să ştiu. Oricum, sunt 

aici şi se apropie. 

Smith se uită atent la faţa lui Mondragon, care părea la fel de 
dură ca şi tufişurile bătute de vânturi. Se vedea că suferă, însă 
durerea nu îl putea opri. 

— Am putea să riscăm, îi spuse Smith. Să încercăm să 
ajungem la şosea. Eşti în stare de aşa ceva? Dacă nu, va trebui 
să rezistăm aici. 

— Ai înnebunit? Aici o să ne masacreze. 

Incepură din nou să se târască, îndepărtându-se de mare şi 
intrând mai adânc în tufişurile dese. Abia reuşiseră să înainteze 
cu greu vreo şase metri, când auziră trosnetul tufişurilor sub paşi 
care se apropiau din spate. In acelaşi timp, văzură siluetele celor 
din grupul dinspre uscat, înaintând spre ei şi spre mare. 
Atacatorii îşi dăduseră fără îndoială seama de intenţia lor şi acum 
închideau cercul. 

Smith trase o înjurătură. 

— Ne-au auzit sau ne-au găsit urmele. Continuă să înaintezi. 
Când cei dinspre şosea se vor apropia mai mult, sar eu pe ei. 

— Poate că nu e nevoie, şopti Mondragon în spatele lui, cu o 
urmă de speranţă în voce. La stânga, e un colţ de piatră care 
pare să ofere o bună acoperire. Ne putem ascunde acolo până 
trec ei. Dacă nu, poate reuşim să rezistăm acolo până aude 
cineva împuşcăturile şi vine aici. 

— Merită să încercăm, fu de acord Smith. 

Stânca se înălța din tufişuri în lumina lunii ca o ruină străveche 
din jungla cambodgiană sau din Yucatan. Formată din ciudate 
depuneri coralifere, ridicătura era un fel de adăpost natural 
rudimentar, acoperit din toate părţile şi prevăzut cu deschideri 
pe unde se putea trage, în cazul în care ar fi fost nevoiţi să 
organizeze acolo un ultim punct de apărare. Avea şi o adâncitură 
în centru, în care se puteau cufunda şi ascunde aproape perfect. 

Însufleţiţi de o nouă speranţă, se ghemuiră în mijlocul 
adăpostului, cu armele gata de tragere şi cu urechile ciulite. Din 
cauza sudorii care îi acoperise corpul, pe Smith îl usturau toate 
zgârieturile şi rănile căpătate pe timpul retragerii. Mondragon 
încerca să-şi ţină piciorul într-o poziţie care să-i provoace cât mai 
puţină durere. Rămaseră nemişcaţi, în aşteptare, ascultând şi 
privind, în timp ce tensiunea devenea din ce în ce mai greu de 
suportat cu trecerea minutelor. In depărtare se vedeau strălucind 
luminile din Kaohsiung. Undeva se auzi un câine lătrând şi în 
curând un altul începu să-l imite. Pe şosea trecu o maşină. În larg 

torcea motorul unei ambarcaţiuni întârziate. 

Se auziră apoi voci, schimburi de cuvinte înfundate, în acelaşi 
dialect din Shanghai. Voci care se apropiau. Din ce în ce mai 
mult. Crengi care trosneau sub apăsarea paşilor. Prin dreptul lor 
trecură mai multe umbre. Una dintre ele se opri. 

Mondragon ridică pistolul. A 

Smith îl prinse de încheietură ca să-l oprească. li făcu un semn 
cu capul să nu tragă. g 

Cel care se oprise era un bărbat înalt. Işi dăduse jos cagula şi 
faţa sa părea lipsită de orice culoare, în contrast cu părul de un 
ciudat roşu deschis. Ochii săi reflectau lumina ca nişte oglinzi în 
timp ce cerceta formațiunea de corali, încercând să surprindă 
cea mai mică mişcare în interiorul adăpostului. Smith şi 
Mondragon îşi ţineau respiraţia, lipiţi pe fundul adâncituri. 

După câteva clipe care păreau că nu se mai sfârşesc, bărbatul 
porni mai departe. 

Smith simţi cum i se scurge sudoarea pe piept şi pe spate. 

Bărbatul se întoarse şi îşi continuă drumul în direcţia şoselei. 

Mondragon dădu uşor drumul aerului din piept. 

— Asta era... 

Liniştea nopţii explodă deodată în jurul lor. Gloanţele se 
înfigeau în pereţii de coral sau treceau pe deasupra şi se opreau 
în trunchiurile copacilor. În jurul lor, aşchiile de rocă săreau în 
toate părţile. Se părea că toată întunecimea înconjurătoare se 
ridicase împotriva lor, lumina focurilor de la gura ţevilor venind 
din toate părţile. Bărbatul acela înalt, cu părul roşu îi văzuse fără 
îndoială, însă nu făcuse nici o mişcare până nu îi alertase şi pe 
ceilalţi. 

Smith şi Mondragon trăgeau la rândul lor, încercând să-şi 
distingă inamicii în lumina slabă a lunii, printre umbrele copacilor 
şi tufişurilor. Adăpostul devenise acum o capcană. Erau numai ei 
doi. Nu puteau să ţină piept celor şapte sau mai mulţi atacatori. 
Şi muniţia era pe terminate. 

Smith se aplecă spre urechea lui Mondragon: 

— Va trebui să facem o breşă. In direcţia şoselei. Mi-am lăsat 
motocicleta nu departe de aici. Ne poate duce pe amândoi. 

— Parcă focul e mai slab din faţă. Hai să-i ţinem la pământ şi 
să încercăm să trecem în direcţia aia. Nu-ţi face griji în privinţa 
mea. Pot să mă ţin după tine! 

Smith încuviinţă cu o mişcare a capului. Şi el ar fi propus exact 
acelaşi lucru. În acele momente, în care adrenalina le curgea prin 

vene ca o lavă, simțeau amândoi că sunt în stare să alerge şi 
până în lună dacă ar fi nevoie. 

Numărară până la trei, apoi deschiseră amândoi focul, ieşiră 
din spatele stâncii şi începură să alerge aplecaţi, croindu-şi drum 
prin tufişuri, în direcţia şoselei. Câteva clipe mai târziu reuşeau 
să treacă prin barajul atacatorilor. Focurile de armă ale acestora 
se auzeau acum numai din spate şi şoseaua se afla la mică 
distanţă, în faţă. 

Mondragon scoase un icnet, se împiedică şi se prăbuşi peste 
ramurile tufelor. Smith îl apucă rapid de braţ ca să-l susţină, însă 
agentul nu răspundea. Braţul său devenise inert, lipsit de viaţă. 

— Avery? 

Smith nu primi nici un răspuns. 

Se ghemui lângă Mondragon şi simţi că acestuia îi curge sânge 
fierbinte pe ceafă. li atinse gâtul să vadă dacă mai are puls. 
Nimic. Trase adânc aer în piept, lăsă să-i scape o înjurătură şi 
începu să caute plicul prin buzunarele lui Mondragon. Auzea în 
acelaşi timp paşii ucigaşilor care înaintau prin vegetaţia deasă, 
încercând să nu facă prea mult zgomot. 

Plicul dispăruse. Incepu din nou să caute febril în fiecare 
buzunar, luând de acolo toate obiectele pe care le găsea. Pipăi şi 
în jurul trupului lui Mondragon, însă plicul dispăruse. Nu era acolo 
şi nu mai avea timp să caute. 

Blestemând în sinea lui, se repezi către şosea. 

Norii care se formaseră deasupra mării acoperiseră luna şi în 
clipa în care ajunse, în sfârşit, la şosea, noaptea devenise neagră 
ca cerneala. Adăpostul oferit de întuneric era primul dram de 
noroc de care avea parte în noaptea aceea. Puțin mai liniştit, 
însă furios din cauza morţii lui Mondragon, Smith traversă în fugă 
şoseaua şi se ascunse în şanţul puţin adânc care mărginea 
drumul. 

Îndreptă ambele arme, pistolul Glock al lui Mondragon, ca şi 
propriul său revolver Beretta în direcţia copacilor de pe cealaltă 
parte a şoselei şi rămase în aşteptare, nemişcat, încercând să-şi 
recapete respiraţia. Se străduia să-şi aducă aminte... plicul 
fusese într-un buzunar interior al hainei lui Mondragon. Il văzuse 
pe Mondragon căzând de cel puţin două ori. Era posibil să fi 
pierdut plicul atunci, dar putea să-i fi căzut şi când se târâseră 
prin tufişuri sau când alergaseră cu jachetele fluturând. 

Era foarte supărat şi îngrijorat. Mâinile i se încleştaseră pe cele 
două arme. 

După câteva minute, la marginea şoselei apăru o singură 
siluetă, cercetă precaut drumul în ambele sensuri apoi porni să 
înainteze cu pistolul-mitralieră AK-47 în mână. Smith ridică 
pistolul Beretta. Mişcarea sa atrase atenţia ucigaşului. Omul 
începu să tragă la întâmplare. Smith puse jos revolverul Glock, 
ochi cu Beretta şi trase două focuri unul după altul. 

Atacatorul se prăbuşi pe burtă şi rămase nemişcat. Smith 
începu să tragă cu ambele arme, împroşcând cu gloanţe cealaltă 
parte a şoselei. Se auziră mai multe ţipete şi gemete. 

Cu urletele inamicilor încă în urechi, Smith ieşi din şanţ şi 
porni să alerge printre copaci, spre interiorul insulei. Picioarele îi 
zvâcneau, plămânii îl dureau. Era transpirat tot. Nu ştia cât de 
mult se îndepărtase sau cât timp trecuse de când ieşise din şanţ, 
însă îşi dădu seama că nu mai auzea zgomotul făcut de 
urmăritorii săi. Nici un trosnet de ramură ruptă. Nici un sunet de 
paşi. Nici un foc de armă. 

Se ghemuli în spatele unui copac şi aşteptă cinci minute. | se 
păru că trecură mai greu decât cinci ore. Işi auzea pulsul în 
urechi. Renunţaseră oare? Împreună cu Mondragon, împuşcase 
cel puţin trei dintre ei, rănise alţi doi şi probabil îi mai nimerise şi 
pe alţii. 

Asta nu mai avea însă nici o importanţă. Dacă ucigaşii 
încetaseră urmărirea, acest lucru nu putea însemna decât un 
singur lucru - obţinuseră ceea ce căutau. Puseseră mâna pe 
factura secretă a încărcăturii de pe The Dowager Empress. 

Washington, D.C. 


Deşi lumina aurie a soarelui învăluise în întregime grădina cu 
trandafiri şi desena acum careuri calde pe duşumeaua din Biroul 
Oval, pentru preşedintele Castilla ea părea mai mult o 
ameninţare decât un prilej de bucurie în momentul în care 
Charles Ouray, şeful de personal de la Casa Albă, intră în 
încăpere. 

Ouray arăta la fel de supărat pe cât de necăjit era 
preşedintele. 

— la loc, Charlie. Ce s-a mai întâmplat? 

— Nu sunt prea sigur că doriţi să auziţi, domnule preşedinte. 

Se aşeză pe sofa. 

— Nici un pas înainte în privinţa scurgerilor de informaţii? 

— Zero, spuse Ouray, clătinând din cap. Scurgeri atât de 
masive de o asemenea acuratețe, de-a lungul unui an întreg ar fi 
trebuit să fie uşor de depistat, însă nici Serviciul Secret, nici FBI, 
CIA sau NSA nu reuşesc să descopere nimic. l-au cercetat pe toţi 
cei care lucrează în Aripa de Vest, de la biroul de sortare a 
corespondenţei până la personalul de rang înalt, inclusiv pe 
mine. Vestea cea bună e că ei garantează că scurgerile nu se 
datorează nici unuia dintre cei care lucrează aici. Că întreaga 
listă de personal a Casei Albe până la cei care asigură curăţenia 
şi la grădinari este curată. 

Preşedintele îşi privi încruntat mâinile cu degetele împreunate. 

— Foarte bine şi atunci cine mai rămâne? 

Ouray îl privi mirat. 

— Rămâne, domnule? 

— Cine a mai rămas, Charlie? Pe cine n-au verificat dintre cei 
care ar fi putut avea acces la informaţiile privind planurile... 
Deciziile politice? Toate cele discutate la nivel înalt. 

— Da, domnule. Insă nu sunt sigur că am înţeles la ce vă 
referiţi când întrebaţi cine a rămas. Pot să vă asigur că nimeni... 

— Pe mine m-au cercetat, Charlie? 

Ouray râse stingherit. 

— Bineînţeles că nu, domnule preşedinte. 

— De ce nu? Eu am avut fără îndoială acces, doar dacă n-o fi 
vorba de scurgerea unor informaţii de care eu habar n-aveam. 

— Nu e vorba de aşa ceva, domnule. Insă ar fi ridicol să vă 
suspectăm pe dumneavoastră. 

— Aşa spuneau şi despre Nixon înainte de a găsi înregistrările. 

— Domnule... 

— Ştiu, vrei să zici că eu am cel mai mult de suferit din 
afacerea asta. Nu-i adevărat. Cel mai afectat este poporul 
american, însă cred că te-ai prins ce vreau să spun. 

Ouray nu răspunse nimic. 

— Uită-te mai sus, Charlie şi de jur împrejur. Cabinetul. 
Vicepreşedintele, care nu e întotdeauna de acord cu mine. Şefii 
de Stat-Major, Pentagonul, lobiştii aceia influenţi cu care vorbim 
deseori. Nimeni nu este deasupra suspiciunilor. 

Ouray se aplecă spre preşedinte. 

— Chiar crezi că ar putea fi cineva atât de sus, Sam? 

— Sigur. Indiferent cine e, individul sau individa asta ne 
omoară. Nu atât informaţiile... faptul că presa şi chiar şi inamicii 
noştri ne cunosc planurile înainte de a le da publicităţii... asta a 
fost până acum jenant şi atât. Nu, cel mai mare rău este că a 
distrus încrederea dintre noi şi capacitatea de a reacţiona în faţa 
ameninţări lor potenţi alela adresa securităţii naţionale. Uite, 
chiar acum, într-o situaţie cu adevărat sensibilă, nu pot să am 
încredere în nici unul dintre oamenii noştri, nici măcar în tine. 

Ouray încuviinţă cu o mişcare a capului. 

— Ştiu, Sam. Insă în mine poţi să ai încredere. Ouray zâmbi 
chinuit. Am fost verificat. Doar dacă nu ai încredere nici în FBI, 
CIA, NSA sau Serviciul Secret. 

— Vezi? |n sinea noastră am început să ne îndoim până şi de 
acestea. 

— Cred că aveţi dreptate. Ce spuneţi despre Pentagon? O 
mare parte din scurgeri se referă la decizii militare. 

— E vorba de decizii politice, nu militare. De strategii pe 
termen lung. 

Ouray clătină nehotărât din cap. 

— Nu ştiu. Poate avem pe undeva o cârtiţă străină, îngropată 
atât de adânc încât agenţiile de securitate n-o pot găsi. Să le 
spunem să sape mai adânc? Să caute un spion profesionist 
ascuns în spatele unuia dintre noi? i 

— De acord, spune-le să urmărească pista asta. Insă nu cred 
că e vorba de vreun spion, străin sau nu. Individul ăsta nu e 

interesat să fure secrete, cât mai ales să schimbe dezbaterea 
publică. Să influenţeze deciziile noastre. E cineva care obţine 
avantaje dacă politica noastră se schimbă. 

— Mda, recunoscu Ouray şovăind. 

Preşedintele se întoarse la hârtiile de pe birou. 

— Găseşte-l pe individul ăsta, Charlie. Am nevoie de nişte 
răspunsuri înainte ca situaţia să mă paralizeze în întregime. 


Joi, 14 septembrie 
Kaohsiung, Taiwan 


Panorama nocturnă a Kaohsiungului, văzută de la fereastra 
camerei lui Jon Smith, situată la etajul douăzeci al hotelului Hi 
Lai, era mai mult decât impresionantă. In noaptea asta însă ea 
nu prezenta nici cel mai mic interes pentru Smith. 

Revenit în siguranţă în camera sa, el trecea pentru a treia 
oară în revistă conţinutul portofelului şi al carnetului de note al 
lui Mondragon. Sperase să găsească vreun indiciu despre modul 
în care agentul ucis intrase în posesia facturii. Singurul obiect a 
cărui prezenţă printre lucrurile lui Mondragon nu putea fi 
explicată era un şerveţel de hârtie boţit provenind dintr-o 
cafenea Starbucks şi pe care era scris cu cerneală un nume - 
Zhao Yanji. 

Telefonul celular începu să vibreze. Era Fred Klein care 
răspundea la apelul său. 

Klein începu conversaţia direct cu o întrebare: 

— Ai predat obiectul la aeroport? 

— Nu, răspunse Smith. Am veşti proaste. Mondragon a fost 
ucis. Tăcerea care se lăsă la celălalt capăt al firului era 
apăsătoare. 

— Scuză-mă. Am lucrat cu el foarte mult timp. Era un agent 
deosebit, care o să-mi lipsească. O să-i anunţ părinţii. O să fie 
şocaţi. Distruşi. 

Smith trase adânc aer în piept. O dată. De două ori. 

— Îmi pare rău, Fred. Trebuie să fie o lovitură grea pentru tine. 

— Spune-mi ce s-a întâmplat, Jon. 

Smith îi povesti despre plic, despre modul în care fuseseră 
atacați şi despre moartea lui Mondragon. 

— Ucigaşii erau chinezi din Shanghai. Cred că factura era cea 
reală. Am o pistă, însă e ceva foarte subţire. Smith îi spuse lui 

Klein despre şerveţelul de la Starbucks. 

— Eşti sigur că şerveţelul e din Shanghai? 

— A mai fost Mondragon în altă parte decât în Shanghai în 
ultimele luni? 

— Nu, din câte ştiu eu. 

— Atunci asta e o posibilitate şi oricum e tot ce am. 

— Poţi să ajungi la Shanghai? 

— Cred că da. La conferinţă se află doctorul Liang, un om de 
ştiinţă pe care sper să-l conving să mă ia cu el să-i vizitez 
laboratorul. 

li explică apoi lui Klein cum fusese abordat de microbiologul 
chinez. 

— Am însă trei probleme. Nu ştiu nici un cuvânt în chineză şi 
nu am habar pe unde se află cafenele Starbucks în Shanghai. 
Apoi mai e şi pistolul Beretta. Nu am cum să intru cu el în China. 

— O să-ţi trimit prin fax la Taipei informaţiile despre 
Starbucks. O să aranjez să fii aşteptat de un interpret la 
Shanghai şi el o să-ţi aducă şi o armă. Parola este: „cafea cu 
lapte”. 

— Mai am ceva. Smith îi povesti despre bătrânul din ferma- 
închisoare care pretindea că se numeşte David Thayer, fără să 
omită nici un detaliu din cele aflate de la Mondragon. 

— Thayer? N-am auzit niciodată că ar fi vreo legătură între 
cineva numit Thayer şi preşedinte. Mi se pare că e o înşelătorie 
la mijloc. 

— Sursa lui Mondragon spune că bătrânul este sigur american. 

— E o sursă demnă de încredere? 

— La fel de mult ca şi alte surse, spuse Smith. Cel puţin, 
conform celor povestite de Mondragon. 

— O să-i povestesc preşedintelui. Dacă bărbatul e american, 
preşedintele va dori desigur să afle mai multe despre el, 
indiferent care e adevărata lui identitate. 

— Atunci o să încerc să găsesc exemplarul facturii din 
Shanghai. Ce crezi despre celelalte exemplare? 

— O să mă ocup de cel care ar trebui să se afle în Bagdad. 
Dacă avem noroc, nici n-o să ne mai intereseze unde se află cea 
de-al treilea. Klein făcu o pauză. Trebuie să ştii însă, colonele, că 
dispunem de foarte puţin timp. Conform celor din Marină, avem 
la dispoziţie numai cinci zile, poate chiar şi mai puţin, până când 
Empress ajunge în Golful Persic. 

Miercuri, 13 septembrie 
Washington, D.C. 


Aflat în Biroul Oval, preşedintele Castilla lua prânzul pe masa 
solidă din lemn de pin. O adusese cu sine din locuinţa pe care o 
ocupase în calitate de guvernator, în Santa Fe. Masa aceasta îi 
servea şi acum drept birou de lucru, aşa cum îi servise şi acolo. 
Cuprins de o vagă nostalgie, preşedintele lăsă pe farfurie 
sandvişul cu chili şi brânză şi se întoarse cu noul său fotoliu spre 
ferestre. De acolo putea admira peluza de un verde aprins, 
precum şi monumentele ce se zăreau în depărtare şi pe care le 
iubea din ce în ce mai mult. Dar în clipa aceea i se năzări o altă 
imagine - măreţul apus roşu şi deşertul vast, atât de pustiu şi 
totuşi atât de plin de viaţă ce înconjura ranchul său din ţinuturile 
de graniţă ale statului natal, New Mexico, în care se mai puteau 
găsi încă jaguari sălbatici. Se simţi dintr-o dată bătrân şi obosit. 
Ar fi vrut să se întoarcă acasă. 

Reveria fii întreruptă brusc de intrarea lui Jeremy, asistentul 
său personal. 

— Domnul Klein e aici. Doreşte să vorbească cu 
dumneavoastră. 

Preşedintele se uită spre ceasul de pe birou. Oare cât era ora 
în China? 

— Nu mai laşi înăuntru pe nimeni şi nu-mi faci nici o legătură 
telefonică până nu te anunţ eu. 

— Da, domnule. Asistentul ţinu uşa deschisă. 

Fred Klein intră repede, cu pipa ieşindu-i din buzunarul de la 
piept al sacoului de tweed. 

In timp ce Jeremy închidea uşa, preşedintele îşi invită 
oaspetele să ia loc în fotoliul de club londonez pe care-l primise 
cadou de la regină. 

— Voiam să vin eu la clubul de iahting în seara asta. 

— Ceea ce am să vă spun nu suferă amânare. Cu scurgerile 
astea, n-am putut să folosesc nici măcar telefonul roşu. 

Preşedintele dădu aprobator din cap. 

— Avem factura? 

Klein oftă. N 

— Nu, domnule, nu o avem. li repetă preşedintelui raportul lui 
Smith. 

Preşedintele se încruntă şi clătină din cap. 

— Groaznic. A fost anunţată familia agentului? 

— Bineînţeles, domnule. 

— O să ai grijă de ei? 

— Da, domnule. 

Preşedintele se uită din nou pe fereastră. 

— Crezi că le-ar plăcea să viziteze Biroul Oval, Fred? 

— Nu puteţi face asta, domnule preşedinte. Covert-One nu 
există. Mondragon se afla acolo pentru o afacere personală, 
nimic mai mult. 

— Uneori slujba asta este foarte dură. Preşedintele făcu o 
pauză. Bine, deci nu avem ceea ce trebuia să avem. Când o să 
avem? 

— Smith are o pistă în Shanghai. Acum încearcă să ajungă 
acolo, în calitate de oaspete al guvernului chinez. Vrea să stea 
de vorbă cu microbiologi din institutele chineze. In acelaşi timp, 
am oameni în Beijing, Hong Kong, Guangzhou şi în câteva dintre 
noile oraşe care s-au ridicat acolo în ultimii ani. Toţi vor căuta un 
indiciu că Beijingul a orchestrat afacerea asta, precum şi 
informaţii, oricât de vagi, despre The Dowager Empress. Există 
de asemenea posibilitatea să găsim al doilea exemplar în 
Bagdad. Am însărcinat un agent cu misiunea asta. 

— Bine. Am ordonat celor de la Marină să trimită o fregată. 
Brose spune că avem la dispoziţie cel mult zece ore înainte ca 
cei de pe Empress să-şi dea seama ce se întâmplă. După asta, 
China o să afle şi, probabil, întreaga lume. 

— Asta doar dacă vor chinezii. Klein se opri ezitând. 

Preşedintele ştia că nu era omul care să ezite. 

— Ce este, Fred? Dacă are legătură cu substanţele alea 
chimice, ar trebui să ştiu. 

— Nu are, domnule preşedinte. Klein se opri din nou, 
căutându-şi cuvintele. 

De data asta preşedintele nu-l mai îmboldi, însă se încruntă, 
întrebându-se ce ar putea să-l tulbure pe durul şef de la Covert- 
One. 

Într-un târziu, Klein continuă: 

— Am informaţii despre un bătrân ţinut într-o fermă-închisoare 
din China şi care pretinde că e american. Spune că e prizonier de 
la înfrângerea lui Cian, în 1949. 

Preşedintele dădu din cap, cu o expresie sobră. 

— Lucruri ca acestea s-au întâmplat cu oamenii noştri după 
cel de-al doilea război mondial. Probabil cu mult mai mulţi decât 

ştim sau bănuim noi. Fără îndoială, ca un om să fie ţinut prizonier 
atâţia ani este şocant, total inacceptabil şi lipsit de logică. Acesta 
e unul dintre motivele pentru care am insistat ca tratatul cu 
privire la drepturile omului să includă inspectori independenţi 
care să investigheze prezenţa prizonierilor de război. In orice caz, 
dacă povestea e adevărată şi avem informaţii ferme, trebuie să 
facem ceva imediat pentru acest om. Americanul acesta are şi 
un nume? 

Klein îl privi fix. 

— David Thayer. 

Pe faţa preşedintelui nu se văzu nici o reacţie. Absolut nici 
una. Ca şi cum nici nu ar fi auzit. Ca şi cum ar fi aşteptat în 
continuare să audă numele pe care urma să-l spună Klein. Apoi 
începu să clipească. Se răsuci în fotoliu. Apoi se ridică brusc, se 
repezi spre fereastra din spatele biroului şi rămase cu privirea 
pierdută în depărtare, cu mâinile încleştate la spate, cu degetele 
albite din cauza strânsorii. 

— Domnule? 

Spatele preşedintelui Samuel Castilla era rigid, ca şi cum ar fi 
primit o lovitură. 

— După atâţia ani? Cum este posibil? Nu se poate să mai fie în 
viaţă... 

— Ce s-a întâmplat...? începu Klein, însă se opri. Cu un gol în 
stomac, îşi dădu seama că ştie răspunsul la întrebare. 

Preşedintele se întoarse, se aşeză din nou, se lăsă pe spate, 
privind undeva, departe, în spaţiu şi în timp. 

— A dispărut în China când eu eram încă în scutece. 
Departamentul de Stat, militarii şi oamenii din staful lui Truman, 
toţi au încercat să-l găsească, însă, după cum ştii, ne opuneam 
din răsputeri regimului comunist al lui Mao şi nici ei nu ne arătau 
prea multă dragoste. Insă am reuşit să obţinem nişte informaţii 
de la sovietici şi de la anumite surse americane şi britanice din 
China şi toate indicau faptul că Thayer murise. In luptă, capturat 
şi executat de comunişti, ori ucis de oamenii lui Cian pentru că 
încercase să vorbească cu roşii. Inainte de a pleca, îi spusese 
mamei că vrea să încerce să facă acest lucru. 

Preşedintele trase adânc aer în piept şi îi zâmbi uşor lui Klein. 

— Serge Castilla lucra şi el la Departamentul de Stat şi era 
prieten bun cu Thayer. Conducea acţiunile pe care le desfăşura 
Departamentul pentru a-l localiza şi astfel era în contact aproape 
săptămânal cu mama mea. Ea nu-mi putea explica ce se 

întâmplă fiindcă eram foarte mic. După aproape patru ani de 
căutări, toată lumea acceptase că Thayer era mort. Cu Serge şi 
cu mama, lucrurile au mers de la sine, s-au căsătorit în acelaşi 
an şi el m-a adoptat. Din punctul meu de vedere, Serge era tatăl 
meu, iar David Thayer un simplu nume. Inainte să împlinesc 
douăzeci de ani, mama mi-a povestit totul, inclusiv ceea ce se 
ştia, din păcate extrem de puţin, despre ce se petrecuse cu el în 
China. N-am avut nici un motiv să fac publică povestea, pentru 
că Serge a fost tatăl meu adevărat. El m-a crescut, m-a ajutat să 
trec şi de vărsatul de vânt şi de testele la engleză şi, în plus, a 
fost un om pe care l-am iubit cu adevărat. Deoarece aveam 
amândoi acelaşi nume de familie, nimănui nu i-a trecut prin 
minte vreodată să mă întrebe dacă el a fost tatăl meu natural. 

Preşedintele dădu din cap, încercând să se elibereze de 
amintirile trecutului. Ochii săi întâlniră privirea îngrijorată şi fixă 
a lui Klein. 

— David Thayer face parte din trecutul meu, însă nu am nici o 
amintire în legătură cu el. 

— Şansele sunt de o mie la unu ca acest bărbat să nu fie 
decât un simplu oportunist, probabil un criminal de drept comun, 
nici măcar american. E posibil să-l fi întâlnit pe Thayer cu mult 
timp în urmă, înainte ca acesta să dispară. Şi acum, aflându-se în 
ferma aceea unde măsurile de securitate nu sunt chiar aşa de 
dure, a aflat despre dumneavoastră şi despre eforturile pe care 
le depuneţi pentru a convinge China să acorde mai mult respect 
drepturilor omului şi vede în asta o oportunitate pentru a scăpa 
de acolo. 

— Dacă ceea ce zici tu ar fi adevărat, de unde putea omul 
acesta să ghicească faptul că Thayer a avut un fiu care a ajuns 
preşedintele Statelor Unite, mai ales că numele de familie e 
Castilla? 

Klein se încruntă. 

— Potrivit aceluiaşi raţionament, domnule preşedinte, de unde 
putea adevăratul David Thayer să-şi dea seama că sunteţi fiul 
lui? Ştia într-adevăr că avea un fiu, însă n-a avut de unde să afle 
că văduva lui s-a căsătorit cu Serge Castilla. 

— Răspunsul e destul de simplu. Dacă omul acesta este într- 
adevăr David Thayer, nu i-a fost greu să adune doi cu doi. Ştia că 
are un fiu pe nume Samuel Adams şi un prieten apropiat pe 
nume Castilla. Castilla cu doi „|” nu este un nume chiar aşa de 
comun. lar vârsta mea se potrivea exact. 

— Da, aveţi dreptate, recunoscu Klein. Însă dacă toată 
povestea are o legătură cu scurgerile de informaţii? Poate că 
avem un spion la Casa Albă care a informat Beijingul şi toată 
istoria asta nu e decât o înscenare. 

Preşedintele clătină din cap. 

— N-am încercat niciodată să ascund faptul că Serge m-a 
adoptat, însă pur şi simplu acesta nu a fost niciodată un subiect 
de conversaţie. Nimeni în afara celor mai apropiaţi membri ai 
familiei, nici măcar Charlie Ouray, nu ştie exact cine a fost tatăl 
meu natural şi ce s-a întâmplat cu el. Nici măcar tu nu ştiai. N- 
am vrut niciodată să cerşesc în felul ăsta simpatia celorlalţi sau 
s-o pun pe mama într-o situaţie jenantă. 

— Există întotdeauna cineva care ştie, care nu uită şi care are 
un preţ. 

— Şi ţie îţi place întotdeauna să fii cinic. 

— Face parte din meserie. Pe faţa lui Klein apăru o umbră de 
zâmbet. 

— E posibil să ai dreptate. 

Klein făcu din nou o pauză. 

— Foarte bine. În acest moment nu putem fi siguri dacă e 
vorba sau nu de adevăratul David Thayer. E posibil să fie într- 
adevăr tatăl dumneavoastră. Dacă este aşa, ce doriţi să facem? 

Preşedintele se lăsă din nou pe spate în fotoliu, îşi scoase 
ochelarii şi-şi acoperi faţa cu mâinile sale mari. Oftă din greu. 

— Aş vrea să mă întâlnesc cu el, bineînţeles. Nu cred că ar 
putea exista vreo altă bucurie mai mare pentru inima mea 
bătrână. Imaginează-ţi, tatăl meu adevărat trăieşte. Încearcă să- 
ţi imaginezi aşa ceva. E incredibil. Când eram mic, deşi îl iubeam 
foarte mult pe Serge, îl visam uneori pe David Thayer. 
Preşedintele făcu o pauză. Pe chipul lui apăru o expresie plină de 
melancolie şi durere. 

Apoi ridică brusc din umeri şi făcu un semn cu mâna de parcă 
ar fi vrut să alunge o vedenie. 

— Gata. Deci ăsta-i visul. Revenind la realitate, ce doreşte 
preşedintele Statelor Unite? Vreau să-l scot din China, 
bineînţeles. Este cetăţean american. De aceea are dreptul la tot 
sprijinul pe care ţara sa i-l poate oferi. Aşa cum aş face în cazul 
oricărui american care ar fi trecut prin ce a trecut el, vreau să mă 
întâlnesc cu el, să-i mulţumesc pentru curaj şi să-i strâng mâna. 
Acestea fiind zise, trebuie să ne gândim şi la consecinţele pe 
plan internaţional. Avem problema cu vasul The Dowager 

Empress şi încărcătura sa potenţial periculoasă, pe care o 
transportă spre o ţară ce doreşte să ne distrugă. 

— Da, domnule. 

— Dacă dovedim că vasul transportă într-adevăr substanţele 
acelea şi suntem nevoiţi să-l oprim, nu cred că tratatul va mai fi 
semnat. Cu siguranţă nu anul acesta, poate că nici până la 
instaurarea noii administrații. Apoi vor urma alte întârzieri până 
ce chinezii îşi vor da seama care este orientarea noii echipe de la 
Casa Albă faţă de ţara lor. Thayer, având în vedere vârsta sa 
înaintată, probabil că nu va mai apuca să fie eliberat vreodată. 

— Probabil că nu, Sam. 

Faţa preşedintelui se schimonosi de durere, însă vocea lui 
rămase dură şi hotărâtă: 

— Asta nu trebuie să ne influenţeze în nici un fel. Nici măcar o 
secundă. Dacă transportă într-adevăr substanţe chimice pentru 
fabricare de arme, Empress trebuie oprită sau scufundată dacă e 
necesar. Pentru moment nu facem nimic în legătură cu acest 
bătrân care se află în China. Este clar? 

— Foarte clar, domnule preşedinte. 

Joi, 14 septembrie 
Shanghai, China 


Avionul Air China care venea de la Tokio trecuse pe deasupra 
Mării Chinei de Est şi acum descria un arc peste delta vastă a 
fluviului Yangtze. Jon Smith privea prin hublou verdele ținutului 
de dedesubt, puzderia de clădiri şi ceața care se lăsase ca nişte 
fuioare de bumbac în zonele joase ale unuia dintre cele mai 
puternice oraşe ale Asiei. 

Deşi privirea lui trecea absentă de la imaginea fluviului 
Yangtze, acoperit de ambarcaţiuni spre nord, către insula 
Chongming, gândurile sale erau în întregime absorbite de 
implicaţiile alarmante ale dispariţiei facturii. Avionul ateriză pe 
Aeroportul Internaţional Pudong exact la ora 13:22 şi singura 
concluzie la care reuşise să ajungă era aceea că, dacă până 
atunci semnarea tratatului cu privire la drepturile omului fusese 
o prioritate, acum era imperativ să împiedice cu orice preţ ca 
substanţele acelea să ajungă în mâinile lui Saddam Hussein. 

înconjurat de colegii săi zâmbitori, doctorul Liang Tianning îl 
escortă pe Smith de la avion. Nu prea mare, după standardele 
vestice, terminalul avea dotări ultramoderne, era decorat cu 
ghivece cu plante şi avea un tavan înalt, colorat în albastru. La 
ghişeele de bilete se vedeau bărbaţi îmbrăcaţi în costume sobre, 
atât europeni, cât şi chinezi, un semn al dorinţei metropolei de a 
deveni New York-ul Asiei. Câteva persoane aruncară câte o 
privire fugară spre Smith şi însoțitorii săi, însă era vorba de 
simplă curiozitate, nimic mai mult. 

La ieşirea din aeroport îi aştepta o limuzină neagră parcată 
printre nerăbdătoarele taxiurile. După ce se aşezară cu toţii în 
spate, şoferul porni maşina şi se înscrise în trafic. Reuşi cu greu 
să evite trei taxiuri şi doi pietoni care săriră în lături ca să-şi 
salveze viaţa. Jon fu singurul din maşină care întoarse capul să 
se asigure că cei doi nu păţiseră nimic, iar faptul că nimeni 
altcineva nu acordă nici cea mai mică atenţie incidentului era un 
semn clar al modului în care se conducea în acest oraş. Când se 

uitase în spate reuşise să distingă o maşină mică, de un albastru 
închis, probabil un Volkswagen Jetta. Aceasta fusese parcată 
printre celelalte taxiuri, însă se pusese în mişcare o dată cu ei şi 
acum se afla în spatele limuzinei. 

Il aşteptase oare şi altcineva - cineva care nu avea nimic de-a 
face cu medicina biomoleculară şi care nu era prea sigur în 
legătură cu identitatea doctorului american? Era foarte posibil ca 
şoferul de la volanul Volkswagenului să fie pur şi simplu un 
localnic care aştepta întoarcerea unei rude sau a unui prieten şi 
care parcase din greşeală în spaţiul rezervat taxiurilor în loc să 
se ducă cu maşina în parcarea acoperită. Era ciudat totuşi că 
părăsise terminalul simultan cu ei. 

Smith nu-i pomeni nimic doctorului Liang în legătură cu 
observaţiile sale. În timp ce ocupanţii limuzinei se adânciseră 
într-o discuţie având ca subiect agenţii virali, maşina intră pe o 
autostradă care ducea spre vest, traversând pe o distanţă de 
aproape treizeci de kilometri zona umedă şi joasă, aproape de 
nivelul mării, a deltei. Construcţiile îndrăzneţe din Shanghai 
începură să-şi facă apariţia - un oraş nou, aproape în întregime 
ridicat în ultimii zece ani. Mai întâi, imobilele din noul district 
Pudong, dintre care se distingea vârful ascuţit al turnului Oriental 
Pearl, precum şi corpul mai masiv, dar impresionant prin cele 
optzeci şi opt de etaje, al clădirii Jin Mao. Piese scumpe de 
arhitectură costisitoare, prevăzute cu toate accesoriile luxului şi 
ale noilor tehnologii. Cu numai doisprezece ani în urmă, terenul 
din faţa ochilor lor nu era decât o câmpie mlăştinoasă de unde 
oraşul se aproviziona cu legume. 

Subiectul conversaţiei devenise acum programul vizitei lui 
Smith şi limuzina continuă drumul ce trecea prin Pudong, 
traversa pe dedesubt râul Huangpu, intra în cartierele Puxi, apoi 
Bund, acolo unde, până în 1990, fusese inima vechiului 
Shanghai. Acum, clădirile cu birouri durate în stilul neoclasic din 
epoca colonială a oraşului erau umbrite de un grup compact de 
zgârie-nori strălucitori. 

Ajunşi în apropierea Parcului Poporului, Smith luă pentru prima 
oară contact cu maşinile, bicicletele şi pietonii care umpleau 
strada, o mare de viaţă în plină mişcare. Pentru câteva secunde 
îşi trase răsuflarea şi analiză totul: masivitatea noilor construcţii, 
dovezi ale bogăției, străzile aglomerate. Shanghaiul era cel mai 
populat oraş al Chinei, mai mare chiar şi decât Hong Kong sau 
Beijing. Un oraş care dorea să ocupe un loc de frunte pe scena 

economică mondială. Un oraş care respecta trecutul, dar ale 
cărui interese erau îndreptate spre viitor. 

In timp ce limuzina cotea la dreapta spre râu, doctorul Liang 
îşi frângea mâinile: 

— Sunteţi sigur, doctore Smith, că nu doriţi o cameră la Grand 
Hyatt, în turnul Jin Mao? E un hotel modern, magnific. 
Restaurantele şi celelalte facilităţi nu suferă comparaţie. V-aţi 
simţi foarte bine acolo, vă asigur. Pe lângă asta, ar fi şi mai 
convenabil pentru deplasarea la Institutul de Cercetări 
Biomedicale din Zhangjiang, unde o să mergem de îndată ce vă 
cazați. Hotelul Peace este o clădire istorică, într-adevăr, dar are 
abia patru stele. 

Cei de la Covert-One îl informaseră că în Shanghai există 
numai trei cafenele Starbucks şi toate se aflau de aceeaşi parte a 
râului, nu departe de Bund. 

Smith zâmbi şi răspunse: 

— Mi-am dorit întotdeauna să stau la Peace Hotel, doctore 
Liang. E, dacă vreţi, o toană a unui pasionat de istorie. 

Chinezul oftă. 

— Nici o problemă. Cum doriţi. 

Limuzina o luă spre sud, pe bulevardul maiestuos mărginit de 
clădirile coloniale din Bund de o parte şi de albia largă a râului 
Huangpu de cealaltă. Smith privi admirativ şirul impresionant de 
clădiri cu birouri şi cu locuinţe care se întindea de-a lungul râului. 
Aici fusese inima vechii Concesiuni Britanice, înfiinţată în 1842 şi 
care rezistase în ciuda tuturor vicisitudinilor aproape un secol, 
până când japonezii capturaseră oraşul în timpul celui de-al 
doilea război mondial. 

Doctorul Liang se aplecă şi-i indică o clădire ce se înălța în 
faţă. 

— Acesta este hotelul dumneavoastră. 

— L-am văzut. Mulţumesc. 

Incununată de o piramidă verde, clădirea cu douăsprezece 
etaje era un exemplu de arhitectură gotică specifică Şcolii din 
Chicago. Un vestit milionar din Shanghai, Victor Sassoon, 
construise hotelul în 1929, după ce făcuse avere din comerţul cu 
opiu şi arme. 

Limuzina opri în faţa intrării cu arcade. 

O să vă înregistrez în numele Institutului Biomedical, îl informă 
doctorul Liang pe Smith şi cobori din maşină. 

Smith îl urmă imediat şi, conform obiceiului, făcu o cercetare 

de 360 de grade a locului. Nu văzu maşina de culoare albastru 
închis ce părăsise aeroportul o dată cu ei. În timp ce trecea însă 
prin uşile turnante de sticlă remarcă faptul că şoferul limuzinei 
coborâse, ridicase capota şi examina motorul, deşi acesta, cel 
puţin după urechea sa, funcţionase ca un ceas elveţian. 

Holul de la intrare era decorat în stil Art Deco, cu foarte puţine 
modificări din epoca sălbatică a anilor '20, care fuseseră 
deosebit de sălbatici în Shanghai. Doctorul Liang îl conduse pe 
Smith spre stânga, prin holul pardosit cu marmură italienească, 
albă, până la recepţie. Funcţionarul se uită de sus la doctorul 
Lang care îl înregistra pe Smith şi nu acordă mai multă atenţie 
nici oaspetelui său. Nu făcea nici cel mai mic efort să-şi ascundă 
aroganţa. 

Doctorul Liang îi adresă câteva cuvinte aspre în chineză şi 
Smith avu impresia că recunoaşte numele institutului de 
cercetări. In ochii funcţionarului se citi brusc frică. Individul 
deveni servil faţă de clientul occidental. In ciuda aurei de piaţă 
liberă capitalistă a oraşului, Shanghai se afla în China, China era 
încă o ţară comunistă, iar doctorul Liang părea că se bucură de 
mai umilă influenţă decât lăsase să se vadă la conferinţa din 
Taiwan. 

Funcţionarul chemă un băiat care să-i ducă bagajele şi 
doctorul Liang îi întinse lui Smith cheia camerei. 

— Imi pare rău că nu a fost posibil să vă obţin un apartament, 
însă camera dumneavoastră este foarte spațioasă şi confortabilă. 
Doriţi să vă schimbaţi înainte de a merge la institut? 

— Astăzi? întrebă cu prefăcută surpriză Smith. Mi-e teamă că 
nu prea sunt în formă, doctore Liang. Am participat la întâlniri şi 
consultări până foarte târziu noaptea trecută. O zi de odihnă şi 
voi fi în măsură să mă prezint în faţa colegilor dumneavoastră în 
cele mai bune condiţii mâine de dimineaţă. 

Doctorul Liang rămase perplex. 

— Da, bine, cum doriţi. O să-mi anunţ secretara să refacă 
programul. Insă nu-mi puteţi refuza invitaţia de a lua cina cu noi. 
O să avem astfel plăcerea de a vă arăta frumuseţile nocturne din 
Shanghai. 

Smith rezistă cu greu impulsului de a face o plecăciune în faţa 
gazdei sale; nu era însă un obicei chinezesc. 

— Sunt încântat de invitaţia dumneavoastră, vă mulţumesc. E 
posibil să ne întâlnim puţin mai târziu? Ce-aţi zice de ora nouă? 

— E foarte bine. Vom fi aici. 

Lang zâmbi şi dădu din cap înţelegător, dar continuă cu o 
urmă de iritare în voce: 

— N-o să vă ţinem până târziu, doctore Smith. Vă promit. 

Ascundeau vorbele şi zâmbetul lui o oarecare suspiciune? 

Sau doctorul Liang îşi pierduse pur şi simplu răbdarea? 
Inspirase cam prea multă teamă funcţionarului de la recepţie ca 
să fie un simplu om de ştiinţă. Smith era perfect conştient că 
trezise destule suspiciuni în mintea acestuia prin felul în care îl 
refuzase iniţial, în Taiwan, îl căutase apoi după numai câteva ore 
de la refuz şi în final îi sugerase - indiferent cât de subtil 
încercase să facă să pară că invitaţia venea de la Liang - că nu 
ar refuza o nouă invitaţie. Fusese însă nevoit să rişte din cauza 
timpului extrem de scurt de care dispunea. 

Suspicios sau nu, omul de ştiinţă chinez îl părăsise totuşi 
zâmbind. Smith îl urmări prin uşile de sticlă şi-l văzu oprindu-se 
lângă limuzină. Şoferul apăru brusc de undeva şi îi spuse repede 
câteva cuvinte. Se suiră apoi amândoi în maşina care porni în 
viteză. 

Smith urcă până la etajul unde se afla camera sa cu gândul la 
doctorul Liang, la şoferul acestuia care inspectase un motor ce 
nu dădea nici un semn că ar avea vreo problemă şi la 
Volkswagenul albastru. Valiza îl aştepta în faţa camerei şi băiatul 
dispăruse - bacşişul nu era privit cu ochi buni în Republica 
Populară Chineză, deşi, aşa cum scrisese şi Shakespeare în 
Hamlet, era vorba despre un obicei onorat mai mult prin 
încălcare decât prin respectare. 

Camera era exact aşa cum îi promisese doctorul Liang. Mare 
cât un apartament dintr-un hotel de lux american sau european, 
încăperea era mobilată cu gust, cu un pat foarte larg cu noptiere 
acoperite cu un fel de alcov din panouri de lemn şi luminate 
blând de lămpi antice. Exista şi o zonă amenajată ca sufragerie, 
cu fotolii şi cu măsuţă pentru servit cafeaua, cu un birou acoperit 
cu piele, cu ghivece cu iederă, iar baia bine utilată era ascunsă în 
spatele unei uşi de lemn. Tapetul şi mobilierul dădeau încăperii 
un aer foarte britanic. Ferestrele erau largi, însă priveliştea pe 
care o ofereau nu era deloc spectaculoasă: nu se vedea nici 
fluviul, nici cartierul Pudong sau cele două poduri suspendate, 
nici cartierul Bund. Smith nu vedea decât clădiri mai vechi şi mai 
joase, cu birouri şi apartamente în care îşi desfăşurau activitatea 
şi trăiau milioane din cei care puneau în mişcare marele oraş. 

Deschise valiza. Firul invizibil pe care-l fixase în interior era 

intact, semn că nimeni nu-i umblase prin bagaje. Probabil că era 
din cale-afară de nervos şi avea reacţii exagerate. Cu toate astea 
însă, undeva în acest oraş se afla factura încărcăturii de pe 
Empress, oamenii care o emiseseră, precum şi cei care i-o 
luaseră lui Mondragon. Nu ştia deocamdată dacă era vorba de 
unul şi acelaşi grup. Oricum, era aproape sigur că unul dintre ei îl 
văzuse de aproape şi îl va recunoaşte cu prima ocazie. Probabil 
că îi ştiau deja şi numele. 

In acest timp, el nu avea decât imaginea bărbatului înalt aflat 
în fruntea agresorilor - chinezul cu părul acela de un roşu ciudat 
şi un nume care nu-i spunea nimic mâzgălit pe un şerveţel. 

Incepuse să despacheteze când auzi paşi pe coridor. Rămase 
nemişcat, cu urechile ciulite. Paşii se opriră în dreptul uşii de la 
intrarea în camera sa. Traversă încăperea în vârful picioarelor şi 
se lipi de perete, lângă uşă, în timp ce pulsul i se accelerase 
brusc. 


Când doctorul Liang intră în clădirea institutului, secretara 
făcu un semn cu capul spre biroul său. 

— Vă aşteaptă un bărbat înăuntru, doctore Liang. Mi-a spus că 
a venit aici în urma apelului dumneavoastră telefonic. Nu... nu 
am reuşit să-l împiedic să intre în birou. 

Femeia lăsă ochii în jos, îşi privi mâinile împreunate în poală şi 
se cutremură, scuturată de un fior. Era tânără şi ruşinoasă, exact 
aşa cum îi plăceau lui secretarele. 

— Nu-mi place bărbatul acesta. 

— Este vorba despre un om important, o admonestă Liang. Nu 
o persoană faţă de care să-ţi arăţi atât de deschis dezaprobarea. 
Te rog să nu mă deranjeze nimeni cât timp se află el aici. Ai 
înţeles? 

Femeia dădu din cap continuând să privească în jos. 

Când Liang intră în birou, musafirul era aplecat deasupra 
dulăpiorului în care doctorul îşi ţinea dosarele, de partea cealaltă 
a mesei de lucru. Bărbatul zâmbi şi fluieră ca un băieţel prins 
asupra faptului. 

— Nu ştiu ce aş mai putea adăuga la ce v-am raportat la 
telefon, domnule maior Pan. 

— Probabil că nimic. Dar haideţi să aflăm împreună. 

Maiorul Pan era mic de statură şi grăsuţ, cu palme moi, o voce 
blândă şi un zâmbet abia schiţat pe buze. Purta un costum sobru 
de culoare gri, cu croială europeană, cravată înflorată şi ochelari 

cu ramă de os. Nu exista nimic în înfăţişarea lui care să-ţi 
provoace spaimă, în afară de cazul în care priveai în spatele 
ochelarilor. Ochii săi nu reacţionau deloc. Atunci când zâmbea, 
ochii nu participau. Când vorbea cu vocea sa joasă, ochii lui Pan 
nu se animau şi nici nu arătau că l-ar asculta pe celălalt. Erau 
nişte ochi care te urmăreau. Care te priveau fără să te vadă. 
Despre care era imposibil să spui cu exactitate ce văd. 

— Explicaţi-mi ce v-a alarmat în legătură cu acest doctor 
Smith. V-a întrebat ceva? 

— Nu, nu. Nici vorbă de aşa ceva. Liang se lăsă să cadă în 
fotoliul din spatele biroului său. Numai că în Taiwan părea atât 
de nerăbdător, iar când am ajuns aici şi i-am aranjat să meargă 
imediat la institut, s-a arătat brusc obosit. Mi-a spus că mâine ar 
fi mai bine. 

— Nu credeţi că e obosit? 

— In Taiwan, pe timpul conferinţei, nu arăta deloc obosit. Pe 
aeroportul din Taipei părea foarte nerăbdător să ne viziteze. 

— Povestiţi-mi exact ce s-a întâmplat în Taiwan. 

Liang îi povesti cum îl abordase pe Smith, cum îl invitase să 
cineze împreună cu colegii săi de la institut, modul în care acesta 
se scuzase şi îi propusese să se întâlnească cu altă ocazie. 

— Şi sunteţi de părere că nu avea nici un alt angajament în 
seara aceea? 

Doctorul Liang rămase pe gânduri, clănţănind uşor din dinţi. 

— A fost... ei bine... Evaziv. Ştiţi cum e când îţi dai seama că 
cineva e luat prin surprindere şi caută rapid un mod politicos de 
a refuza? 

Maiorul Pan încuviinţă cu o mişcare a capului, mai mult pentru 
el decât pentru Liang. 

— Şi atunci i-aţi spus că o să-l contactaţi pentru a stabili o 
ocazie mai potrivită ca să discutaţi pe teme de biomedicină? 

— Da. Maiorul Pan avea ceva - probabil felul în care avea 
mereu aerul că aşteaptă - ce îi silea pe interlocutorii săi să spună 
mai multe. Mi s-a părut cel mai nimerit lucru pe care îl puteam 
face. Activitatea pe care o desfăşoară la USAMRIID este 
importantă pentru noi. Dorim să aflăm ce au realizat. Bănuim că 
munca lor ne poate ajuta în cercetările noastre. 

— Deci e vorba despre un adevărat om de ştiinţă! 

— Unul foarte bun. 

— Dar în acelaşi timp şi ofiţer în Forţele Terestre Americane? 

— Mi se pare că da. Colonel, cred. 

— Locotenent-colonel, îl corectă absent maiorul Pan care 
căzuse pe gânduri şi ai cărui ochi lipsiţi de expresie priveau 
parcă în interior. l-am studiat dosarul după ce m-aţi sunat. Există 
în trecutul său, să zicem, anumite ciudăţenii. 

— Ciudăţenii? Cum? 

— Absenţe. Ele sunt de obicei explicate în dosarul său sub 
denumirea de „permisii”, ceea ce în limbaj militar înseamnă 
vacanțe. Una din aceste vacanțe a avut loc după moartea 
logodnicii sale cauzată de un virus la care lucra. 

— Da, am auzit de virusul acela. Inspăimântător. Fără îndoială 
că o absenţă după o astfel de nenorocire este de înţeles. 

— Probabil. Maiorul Pan dădu din cap ca şi cum ar fi auzit cei 
se spusese, însă ochii indicau că gândurile îi erau în altă parte. 
Nu l-aţi mai văzut pe Smith în seara trecută? 

— Nu. 

— Dar dumneavoastră aţi participat la mai multe discuţii şi 
întâlniri, nu? 

— Bineînţeles. Doar de asta ne-am dus acolo. 

— Şi v-aţi fi aşteptat să-l întâlniți şi pe el la aceste discuţii, nu-i 
aşa? 

— Da. Liang se încruntă. La două dintre el în mod special. Una 
condusă de un coleg de-al său american şi alta de către un 
prieten de-al lui de la Institutul Pasteur. Vă reamintesc însă că 
mi-a spus că urmează să participe la întâlniri care se vor prelungi 
până târziu în noapte. Erau foarte multe activităţi din care puteai 
să alegi. 

Maiorul Pan rămase pe gânduri. 

— Şi în dimineaţa următoare v-a abordat pe neaşteptate şi v-a 
propus să vă însoţească la Shanghai să viziteze institutul? 

— Nu a fost chiar aşa. Mai degrabă aş spune... Mi-a dat să 
înţeleg destul de clar că ar fi interesat să primească o invitaţie 
imediată. 

— Cum aşa? Cum se face că v-aţi întâlnit din nou în dimineaţa 
asta? 

Doctorul Liang făcu o pauză ca să-şi amintească mai bine. 

— A venit la masa noastră la micul dejun. De obicei lua masa 
cu prietenul său de la Institutul Pasteur. Pe timpul mesei ne-a 
spus foarte firesc că ar vrea să vadă laboratoarele noastre şi să 
ne împărtăşească din experienţa sa la USAMRIID. În momentul în 
care i-am răspuns că pot aranja o astfel de vizită în viitorul 
apropiat şi-a manifestat părerea de rău, spunând că era dificil 

pentru el să călătorească din nou atât de departe, în Asia. În 
momentul acela eu i-am sugerat, bineînţeles, că, din moment ce 
se află atât de aproape, ar fi foarte bine să facă această vizită 
acum. 

— Şi a fost de acord? 

— A ezitat şi a tuşit încurcat, însă se vedea că-i surâde ideea. 

Maiorul dădu din nou din cap, îngândurat. Brusc, se strecură 
pe lângă dulapul cu dosare şi părăsi încăperea. 

Doctorul Liang rămase cu ochii aţintiţi la uşa care se închisese 
în urma maiorului întrebându-se ce se întâmplase cu el. Era 
convins că raportase totul telefonic Securităţii, aşa cum făcea 
după fiecare ieşire din China. De ce venise oare acolo maiorul 
Pan şi ce element nou îl determinase să plece atât de brusc? 
Maiorul avea reputaţia celui care reuşea acolo unde toţi ceilalţi 
dădeau greş. Liang clătină din cap, cuprins de un sentiment de 
teamă care-l dezorientă. 


Beijing, China 


Complexul de maximă siguranţă Zhongnanhai se afla chiar 
lângă zidurile faimosului Oraş Interzis din centrul Beijingului, 
locul unde pe vremuri se jucau şi guvernau împărații şi 
împărătesele Chinei. Timp de mai multe secole, Zhongnanhai 
fusese grădina de plăceri a Curţii imperiale, locul unde, pe 
malurile înverzite ale celor două lacuri, se desfăşurau curse de 
cai, vânători şi festivaluri pentru desfătarea nobililor şi a celor 
din preajma lor. Zhongnanhai însemna de fapt „lacul central şi 
lacul de sud”. 

După ce comuniştii preluaseră puterea în 1949, şefii lor se 
instalaseră în vastul complex, ale cărui clădiri cu acoperişuri în 
formă de pagodă fuseseră restaurate. In prezent, complexul 
Zhongnanhai era venerat şi urât în acelaşi timp, fiind sediul 
atotputernicului guvern chinez - un nou Oraş Interzis. Era locul în 
care cei douăzeci şi cinci de membri ai Biroului Politic îşi ţineau 
şedinţele într-un decor de o splendoare imperială. Deşi teoretic 
Biroul Politic era autoritatea supremă, adevărul era că cei care 
conduceau de fapt China erau membrii Comitetului Permanent al 
Biroului Politic. Ei reprezentau elita elitei. Nu cu mult timp în 
urmă, numărul de membri ai Comitetului Permanent fusese mărit 
de la şapte la nouă. Deciziile luate de ei erau automat aprobate 

de Biroul Politic şi implementate de ministere şi departamente. 

Mulţi dintre membrii Comitetului Permanent locuiau în 
complex, împreună cu familiile, în câte un grup de clădiri 
înconjurat de ziduri, cu o curte în centru. Se aflau aici şi 
funcţionari de rang înalt ce ocupau apartamente mult mai 
confortabile decât majoritatea celor disponibile în afara zidurilor, 
în metropolă. 

Complexul nu avea însă nimic din faima Casei Albe, a 
imobilului de la nr. 10 de pe Downing Street sau chiar a 
Kremlinului. Foarte secretos, ferit de ochii presei, complexul 
Zhongnanhai apărea pe foarte puţine hărţi turistice, deşi adresa 
de la nr. 2 pe strada Fuyoujie era tipărită pe toate hârtiile oficiale 
ale Partidului Comunist. Imprejmuit de un zid roşu, exact ca 
acela care izola pe vremuri Oraşul Interzis de lumea 
înconjurătoare, complexul era astfel proiectat încât era imposibil 
să se zărească ceva dincolo de ziduri, indiferent din ce loc din 
Beijing te-ai fi uitat. Cetăţenii chinezi obişnuiţi nu erau bine veniţi 
aici. Străinii cu atât mai puţin, în afară de cazul în care erau şefi 
de state. 

Lui Niu Jianxing îi plăceau o parte din aceste avantaje, dar nu 
toate. Deşi era unul dintre membrii de elită ai Comitetului 
Permanent şi lucra în Zhongnanhai, el alesese să locuiască în 
oraş, în afara zidului. In loc să fie împodobit cu tapet, dragoni şi 
fotografii, biroul său era de o simplitate spartană. Era unul dintre 
cei care credea în principiul socialist de la fiecare în funcţie de 
abilităţi, fiecăruia în funcţie de nevoi. Nevoile sale materiale erau 
simple, fără pretenţii. In ceea ce priveşte nevoile sale 
intelectuale, asta era altă poveste. 

Niu Jianxing se lăsă pe spate în fotoliu, îşi împreună degetele 
şi închise ochii. Se afla în conul de lumină produs de vechea sa 
lampă de birou. Obrajii supţi şi trăsăturile delicate, pe jumătate 
ascunse de ochelarii cu ramă din carapace de broască ţestoasă, 
căpătaseră o strălucire ciudată. Părea că nu este deranjat de 
lumină, ca şi cum ar fi fost atât de puternic concentrat că nu 
observa existenţa ei, ca şi cum pacea din lumea sa interioară nu 
ar fi putut fi distrusă cu nici un chip. 

Niu Jianxing devenise treptat un personaj foarte important, 
puterea sa crescând pas cu pas. Chiar de la intrarea în partid şi 
mai apoi în guvern, descoperise că această stare de linişte era 
deosebit de folositoare pentru concentrare şi luarea deciziilor 
celor mai corecte. Chiar şi la şedinţele Biroului Politic sau ale 

Comitetului Permanent obişnuia să stea în poziţia aceea. La 
început, ceilalţi crezuseră că doarme şi îl trataseră cu dispreţ, ca 
pe un ţăran incult din Tianjin. Vorbiseră de parcă el nu ar fi fost 
acolo - de parcă nu ar fi existat deloc - până când devenise clar, 
spre regretul celor care vorbiseră prea liber, că auzea tot şi, în 
cele mai multe cazuri, era în stare să le rezolve problemele chiar 
înainte de a le auzi în întregime. 

După aceea, admiratorii săi îl porecliseră Bufnița, un nume 
care fusese imediat adoptat şi care îl făcuse cunoscut în toate 
lucrurile politice. Era un om politic desăvârşit şi un tactician 
iscusit, care făcuse din poreclă un adevărat renume. 

In momentele acelea Bufnița analiza zvonurile alarmante în 
legătură cu opoziţia unora dintre colegii săi din Comitetul 
Permanent faţă de semnarea tratatului cu privire la drepturile 
omului, pe care el se chinuise atât de mult să-l negocieze cu 
Statele Unite. Petrecuse întreaga dimineaţă încercând să 
ghicească cine ar fi putut fi cei care se opuneau. 

Cel mai ciudat era faptul că până în momentul acela nimeni nu 
se împotrivise deschis. Asta îl îngrijora, pentru că putea indica 
prezenţa unei opoziții organizate ce aştepta doar momentul 
potrivit să iasă la iveală şi să distrugă tratatul. In momentele 
acelea, când China încerca să-şi ocupe locul în lumea capitalistă, 
era de aşteptat ca o fracțiune din guvern să încerce cu toate 
mijloacele să distrugă tratatul pentru a-şi păstra în continuare 
poziţia dominantă. 

O bătaie uşoară în uşă îl trezi din reverie. Deschise brusc ochii. 
jaluzelele de la ferestre nu lăsau să intre în încăpere strălucirea 
zilei şi frumuseţea grădinilor din Zhongnanhai. Cu trecerea 
anilor, se convinsese de importanţa poziţiei izolate a biroului său. 
Bătaia în uşă se auzi din nou - era o bătaie pe care o cunoştea 
foarte bine şi care nu putea să însemne decât probleme. 

— Intraţi, domnule general. 

Generalul în rezervă Chu Kuairong, fost comandant în Armata 
Populară de Eliberare, intră în camera izolată de restul lumii, îşi 
scoase chipiul şi se aşeză. Avea o faţă plină de cicatrice, umeri 
puternici şi pieptul larg. Ochii săi mici erau înconjurați de riduri 
adânci datorate soarelui şi vântului. Se uita la Niu ca şi cum s-ar 
fi ferit de lumina puternică a soarelui în mijlocul deşertului. 
Ţeasta sa rasă strălucea ca o sferă de oţel lustruit în lumina 
difuzată de lampa de pe birou. Imbrăcat în uniforma plină de 
medalii, semăna cu unul din legendarii mareşali sovietici în 

clipele în care contemplau distrugerea Berlinului în cel de-al 
doilea război mondial. 

Singurul lucru care strica imaginea era ţigara subţire de foi pe 
care o ţinuse între buze. 

— E vorba despre agentul nostru. 

— Maiorul Pan? Bufnița îşi stăpânea perfect nerăbdarea. 

— Da. Maiorul Pan e de părere că e posibil ca doctorul Liang 
să se agite degeaba, însă nu e sigur. 

Generalul Chu era şeful Biroului Securităţii Publice, unul dintre 
organele aflate sub controlul Bufniţei, iar maiorul Pan era unul 
dintre cei mai valoroşi agenţi ai generalului. 

— Este posibil ca acest colonel Smith să fie un ofiţer de 
informaţii care s-a folosit de invitaţia primită într-un anumit scop. 
Probabil pentru spionaj în domeniul ştiinţific. 

— De ce crede maiorul Pan asta? 

— Din două motive. În primul rând, în dosarul lui Smith există 
câteva ciudăţenii. Pe scurt, e vorba de mai multe perioade în 
care a lipsit, mai mult sau mai puţin justificat, de la laboratorul 
său de la USAMRIID. Se pare că Smith nu este numai doctor sau 
om de ştiinţă. Că are o mai bună pregătire de luptă şi de 
comandă decât cei mai mulţi dintre oamenii de ştiinţă care 
lucrează în armată. 

— Şi cel de-al doilea motiv? 

— Maiorul Pan are o „presimţire” în legătură cu americanul. 

— O presimţire? 

Generalul Chu scoase un cerc perfect de fum. 

— De-a lungul anilor de când conduc forţele de securitate, m- 
am convins că „presimţirile” lui Pan se bazează pe experienţa sa 
şi din această cauză se dovedesc de cele mai multe ori foarte 
corecte. 

Dintre multele agenţii aflate sub controlul său, Biroul 
Securităţii Publice era cea la care Niu ţinea cel mai puţin. Era ca 
o caracatiţă cu colţi şi gheare - o agenţie secretă enormă care 
beneficia de o imensă putere poliţienească şi în domeniul 
informaţiilor. Bufnița era un constructor, nu un distrugător. De la 
înălţimea poziţiei sale, deciziile pe care trebuia să le aprobe, sau 
să le ia personal, nu erau întotdeauna plăcute. 

— Şi ce propune maiorul Pan? 

— Doreşte să continue să-l supravegheze îndeaproape pe 
colonelul Smith.  Doreşte să primească autorizaţie să-l 
urmărească şi să-l reţină pentru interogatoriu la prima sa 

mişcare mai suspectă. 

Bufnița închise din nou ochii pentru a analiza mai bine datele 
problemei. 

— inerea sub observaţie este probabil o idee bună, însă 
înainte de a autoriza interogatoriul am nevoie de dovezi 
concrete. Trăim vremuri de răscruce şi în momentul acesta avem 
avantajul unui guvern american înclinat spre pace şi cooperare. 
Am fi nişte proşti să nu profităm de această ocazie rară. 

Generalul Chu scoase un alt nor de fum. 

— Pan e de părere că s-ar putea să existe o legătură între 
interesul subit al lui Smith de a vizita Shanghaiul şi dispariţia 
agentului nostru în acelaşi oraş. 

— N-aţi reuşit încă să aflaţi la ce lucra omul vostru? 

— Era în vacanţă. Credem că dăduse peste ceva care-i trezise 
suspiciunea şi voia să verifice înainte de a raporta. 

O confruntare cu Statele Unite era ultimul lucru pe care îi 
dorea Bufnița. Aşa ceva nu putea decât să dea naştere la reacţii 
imprevizibile în ambele ţări, să forţeze cele două guverne să ia 
poziţii, să lege mâinile preşedintelui american în demersul 
asupra tratatului cu privire la drepturile omului şi să oblige 
Comitetul Permanent să-i asculte pe adepţii liniei dure din Biroul 
Politic. 

Prestigiul şi securitatea Chinei erau însă mai presus de orice 
tratat, iar existenţa unui posibil spion american în Shanghai şi 
dispariţia unui agent chinez erau motive serioase de îngrijorare. 

— Atunci când veţi avea răspunsul exact, vă aştept la mine, îi 
ordonă Niu generalului. Până atunci, maiorul Pan este autorizat 
să-l urmărească îndeaproape pe Smith. In ceea ce priveşte 
dorinţa sa de a-l reţine pe american, trebuie să mă convingă pe 
mine mai întâi. 

In ochii generalului trecu o străfulgerare scurtă. Scoase din 
nou un cerc perfect de fum şi zâmbi. 

— O să-i spun. 

Niu nu părea prea impresionat de privirea din ochii bătrânului 
soldat. 

— Aşa să faceţi. O să informez Comitetul Permanent în 
legătură cu suspiciunile şi acţiunile întreprinse de Pan, iar 
dumneavoastră, domnule general, veţi fi răspunzător de acestea 
nu numai în faţa mea, ci şi în faţa lor. 

Shanghai 


Spaţioasa cameră din Peace Hotel devenise brusc îngrozitor 
de strâmtă. Lipit de peretele de lângă uşă, Smith aştepta să audă 
paşii îndepărtându-se. Auzi în schimb o bătaie în uşă. Era la fel 
de uşoară ca şi zgomotul paşilor de mai înainte. Smith nu făcu 
nici o mişcare. Bătaia se auzi din nou - lovituri uşoare, apoi 
insistente, nervoase. Nu era genul de bătaie în uşă propriu 
băieţilor de la recepţie sau cameristelor. 

Pe urmă îşi dădu seama. 

— La naiba! Era fără îndoială interpretul pe care i-l trimisese 
Fred Klein. Deschise brusc uşa, îl apucă pe chinezul înalt şi slab 
de pieptul jachetei largi de piele şi-l trase în încăpere. 

Din cauza mişcării bruşte, individului îi zbură de pe cap 
şepcuţa albastră stil Mao. 

— Hei! 

Smith prinse şepcuţa în aer, trânti uşa cu călcâiul şi se uită 
mânios la bărbatul slab care se zbătea în mâinile lui cu o 
expresie indignată. 

— Care e parola? 

— Cafea cu lapte. 

— Eşti sub acoperire, pentru numele lui Dumnezeu, spuse 
Smith mânios. Agenţii sub acoperire nu se furişează aşa! 

— Bine, colonele. OK! protestă chinezul într-o engleză 
perfectă, cu accent american. la-ţi ghearele de pe mine. 

— Ai avut noroc că nu te-am strâns de gât. Incerci să atragi 
atenţia asupra mea? li dădu drumul, continuând însă să-l 
privească încruntat. 

— Nu ai nevoie de mine pentru asta, colonele. Tu singur ai 
făcut destulă vâlvă. Supărat, interpretul îndreptă gulerul 
voluminoasei sale jachete, îşi netezi cămaşa albastră şifonată şi 
smulse şepcuţa din mâna lui Smith. 

Acesta înjură, înțelegând în sfârşit: 

— Pun pariu că maşina ta e un Volkswagen Jetta albastru 
închis. 

— Da, bine, m-ai văzut la aeroport. Şi bine că am fost acolo, 

fiindcă altfel nu aş fi observat că eşti urmărit. 

— Urmărit? De cine? 

— Nu ştiu cine e. In ziua de azi, la Shanghai, e imposibil să-ţi 
dai seama. Poliţia? Serviciile Secrete? Armata? Oamenii vreunui 
mare mahăr? Gangsteri? Poate fi oricine. Avem capitalism acum 
şi o piaţă mai mult sau mai puţin liberă. E mult mai greu să-ţi dai 
seama cine urmăreşte pe cine. 

— Excelent. 

Smith oftă. Fusese îngrijorat şi acum primise confirmarea că 
avusese dreptate. Asta nu-l consola însă câtuşi de puţin. 

— Care e acoperirea ta? g 

— Interpret şi şofer. Ce altceva? In orice caz, nu curier de 
arme, aşa că ia-o repede de aici. li aruncă iute lui Smith, ca şi 
cum i-ar fi ars degetele, un toc din pânză în care se afla un pistol 
identic cu al său, Beretta de 9 mm. 

— Ai vreun nume? Smith îşi vâri arma semiautomată la spate, 
sub centura de la pantaloni şi îndesă tocul în geantă. 

— An Jingse, însă poţi să-mi spui Andy. Aşa îmi spuneau toţi 
când eram la New York University. In campus, nu în oraş. Mi-a 
plăcut foarte mult acolo. O mulţime de gagici şi mult spaţiu. 

Andy făcu o pauză, după care adăugă cu mândrie, uşor 
visător. 

— Sunt pictor. 

— Felicitări, zise Smith ironic. Meseria asta îţi oferă şi mai 
puţină stabilitate decât cea de spion. OK, Andy, hai să bem o 
cafea la Starbucks şi să vedem dacă reuşim să ne dăm seama 
cine mă urmăreşte. 

Incuie valizele după ce aşeză din nou firele invizibile şi aşeză 
pe mochetă, în faţa uşii, o fâşie transparentă de plastic, astfel 
încât oricine ar fi intrat în cameră în lipsa lui să calce pe ea 
înainte să o observe. In final atârnă de clanţă plăcuţa cu NU 
DERANJAŢI. 

Coborâră cu liftul. O dată ajunşi în holul de la recepţie, Smith îl 
întrebă pe An Jingse: 

— Este vreo ieşire prin bucătărie? 

— Ar trebui să fie. 


Bărbatul îmbrăcat în uniforma echipelor de întreţinere lustruia 
accesoriile de alamă şi pereţii placați cu marmură de pe coridorul 
care făcea legătura între holul de recepţie şi zona lifturilor. Era 
un bărbat suplu, cu ochi negri pătrunzători, piele cafenie şi 

mustață pe oală care nu semănau cu nici ale unui chinez sau 
occidental care se găsea în hol. Lucra în tăcere, cu capul aplecat, 
concentrat în aparenţă asupra muncii sale, însă privirea sa nu 
scăpa nimic din ceea ce se petrecea înjur. 

Chinezul înalt şi slab şi occidentalul înalt şi solid ieşiră din 
cabina liftului şi se opriră câteva clipe să stea de vorbă. Aflat 
prea departe pentru a putea auzi conversaţia purtată cu voce 
joasă, muncitorul începu să lustruiască o altă aplică din alamă în 
timp ce-l analiza cu ochi critici pe bărbatul solid. Puțin peste un 
metru optzeci înălţime, acesta avea pieptul şi umerii largi, o 
constituţie atletică. Purta părul pieptănat spre spate, avea o faţă 
prelungă, iar ochii lui albaştri erau limpezi şi inteligenţi. 
Muncitorul nu reuşi să observe nimic deosebit la acest bărbat 
îmbrăcat într-un costum gri închis cu croială americană. Era însă 
incontestabil ceva milităros în ţinuta sa şi individul sosise pe 
Aeroportul Internaţional Pudong venind din Taiwan împreună cu 
doctorul Liang Tianning şi echipa sa de specialişti în medicină 
biomoleculară. 

Continuă să-l studieze pe american, dar cei doi se întoarseră şi 
se îndreptară către uşile care dădeau spre bucătărie. După ce 
bărbaţii pe care îi urmărea intrară în bucătărie, muncitorul îşi 
strânse repede ustensilele pentru curăţat şi, traversând în grabă 
holul de la recepţie, ieşi în aglomerata Nanjing Dong Lu, una 
dintre cele mai mari artere comerciale ale lumii. Incepu să alerge 
spre vest prin mulţimea de trecători şi vehicule care claxonau şi 
se îndreptă spre zona comercială rezervată pietonilor. Insă 
înainte de a ajunge la prima intersecţie, se opri pe aleea care 
mărginea hotelul. 

Rămase pe loc urmărind atât intrarea pentru personal, cât şi 
uşa principală pe unde el însuşi ieşise. Era foarte posibil ca cei 
doi să-l fi observat şi intrarea lor în bucătărie să nu fie decât o 
păcăleală. 

Nici americanul înalt, nici chinezul nu apărură, însă muncitorul 
remarcă altceva: nu era singurul care ţinea sub observaţie 
hotelul. În interiorul unei maşini negre, parcată astfel încât bloca 
trotuarul îngust la care se ajungea de la uşile turnante ale 
hotelului, se vedeau strălucind două ţigări aprinse. Biroul 
Securităţii Publice - temuta poliţie şi agenţie de informaţii 
chineză. Nimeni altcineva nu putea fi atât de arogant. 

Studie pe îndelete maşina. Când întoarse din nou privirea spre 
alee, îi văzu pe american şi pe chinez fugind către un 

Volkswagen Jetta, parcat cu faţa spre stradă. Muncitorul se 
năpusti din nou prin mulţimea de pe trotuar. 

Roţile din dreapta ale Volkswagenului erau lipite de un perete. 
Chinezul descuie uşa maşinii în timp ce americanul supraveghea 
zona ca şi cum s-ar fi aşteptat să fie atacați. Săriră în maşină şi 
se angajară în trafic luând-o spre vest, către zona comercială 
pietonală care se întindea până la Concesiunea Franceză. Nici 
unui vehicul nu îi era permis accesul în zona aceea. 

Muncitorul nu pierdu o clipă. Fluieră o dată ascuţit. Câteva 
secunde mai târziu, un Land Rover ponosit trase lângă el. Aruncă 
trusa de scule în spate şi sări lângă şoferul cu pielea cafenie şi 
ochii rotunzi exact ca ai lui care purta pe cap o pălărie albă 
rotundă. 

Şoferul începu să vorbească într-o limbă care nu era nici 
chineză, nici europeană şi muncitorul îi răspunse în aceeaşi 
limbă, arătând cu degetul către maşina care se afla în traficul 
aglomerat, la mai puţin de jumătate de cvartal distanţă în faţa 
lor. 

Şoferul încuviinţă cu o mişcare a capului şi încercă să forţeze 
Land Rover-ul în urmărirea celor doi. Deodată, Volkswagenul făcu 
la stânga. 

Injurând de mama focului, şoferul încercă să se strecoare şi, 
lovind de câteva ori maşina, reuşi să facă şi el la stânga după 
Volkswagen, care nu după mult timp coti spre vest, pe Jiujiang 
Lu. Şi apoi rapid încă o dată spre nord, ajungând iarăşi în Nanjing 
Dong Lu. 

Injurând din nou, şoferul Land Rover-ului se chinuia să se ţină 
după ei, însă fu blocat pentru câteva clipe. Făcu o manevră ca să 
întoarcă. O fracțiune de secundă, muncitorul mai zări undeva 
departe, în faţă vehiculul pe care îl urmăreau, apoi maşina 
dispăru. 

Şoferul acceleră până ajunseră din nou în apropierea 
bulevardului Nanjing Dong Lu, într-un loc în care o alee mai puţin 
circulată ducea către sud. Muncitorul înjură şi el. Probabil că 
şoferul chinez şi americanul cu ţinută de militar îi descoperiseră. 
Maşina lor o luase pe aleea asta şi acum putea fi oriunde în 
oraşul aglomerat. 


Două ore mai târziu, Andy îl lăsă pe Smith în faţa celui de-al 


doilea local Starbucks, după care se duse să parcheze maşina. 
Cafeneaua se afla pe Fixing Dong Lu, un alt bulevard aglomerat, 

nu departe de râu, în districtul Nanshi - Oraşul Vechi. 

Prima cafenea Starbucks fusese în Lippo Piaza de pe Huaihai 
Zhong Lu. |n localul plin se găseau atât localnici, cât şi 
occidentali şi cei doi nu reuşiseră să descopere nici o legătură 
între locul respectiv şi Empress, chiar dacă studiaseră atent 
străzile înconjurătoare, citiseră numele de pe tăbliţele uşilor şi 
verificaseră magazinele din zonă. 

Cel de-al doilea local era mai puţin aglomerat. La mese se 
aflau numai chinezi şi comandau cafele pe care le luau la pachet. 
Majoritatea erau îmbrăcaţi în costum, cu croială fie occidentală, 
fie chinezească şi toţi păreau grăbiţi să se întoarcă la birourile 
lor. 

Smith îşi luă cea de-a doua cafea cu lapte din ziua aceea şi se 
îndreptă spre o masă de lângă fereastra din faţă a cafenelei. Se 
aflau într-un cartier de afaceri, ceea ce explica lipsa 
occidentalilor. Clădirile erau un amestec de structuri cu patru, 
cinci şi şase niveluri datând de la sfârşitul epocii coloniale, 
precum şi unele mai înalte şi mai moderne şi câţiva zgârie-nori 
din oţel şi sticlă. Una dintre cele mai noi se afla chiar peste drum. 
Smith îşi îndreptă atenţia asupra unui şir vertical de plăcuţe de 
alamă fixate lângă uşile de la intrare. 

Andy veni lângă el. 

— O să-mi iau şi eu o mocca şi după aia putem să plecăm. 
Faci cinste? 

Smith îi întinse banii. Când şoferul-interpret reveni la masă, 
Smith se ridică. 

— O să încercăm mai întâi la clădirea aceea nouă de peste 
drum. 

Ducând în mână paharele de plastic, se strecurară printre 
biciclete, maşini şi autobuze şi reuşiră să traverseze strada cu 
acea pricepere căpătată în traficul din Manhattan. Smith se 
îndreptă spre plăcuţele de alamă de la intrare. Cele mai multe 
erau scrise cu caractere chinezeşti, dar se găseau şi câteva 
transcrise în pinyin’. 

Andy traducea pentru Smith. 

— Stai! spuse Smith la cea de-a zecea placă. Mai citeşte-o o 
dată. 

— intreprinderile Dragonul Zburător, Comerţ şi Transporturi 


5 Sistem de transcriere a ideogramelor chinezeşti în caractere latine 
pentru scopuri diplomatice, oficiale sau pentru presă, introdus în 1959 
şi adoptat în Republica Populară Chineză în 1979. 

Navale Internaționale. În China, dragonul este simbolul 
paradisului, zise Andy dându-şi importanţă. 

— OK. 

— ŞI, din cauza asta, al împăratului. 

— Împăratul a murit de mult, însă mulţumesc pentru 
informaţii. Termină de citit lista. 

Se părea că Dragonul Zburător era singura companie de 
transporturi navale. În timp ce îşi beau cafelele, cei doi trecură 
rapid în revistă şi ocupanţii celeilalte clădiri cu birouri din cvartal. 
Găsiră încă patru companii care ar fi putut să aibă de-a face cu 
transporturile internaţionale. Apoi cumpărară de la un vânzător 
ambulant jianbing, o omletă cu ceapă verde şi cu sos iute. De 
data asta plăti Andy. 

De îndată ce terminară omletele, Smith porni din nou. 

— Trebuie să verificăm ultima cafenea Starbucks. 

Aceasta se afla pe Hongqiao Lu, într-un centru comercial din 
noua zonă de afaceri din jurul Aeroportului Hongqiao. Aici nu se 
aflau nici un fel de companii de transporturi navale şi Smith îi 
ceru lui Andy să-l ducă înapoi la hotel. 

— OK, avem cinci posibilităţi, zise Smith, toate suficient de 
apropiate de cea de-a doua cafenea Starbucks pentru ca un 
informator s-o folosească spre a-i transmite informaţiile lui 
Mondragon. Cât de bine te pricepi la calculatoare? 

— La fel de bine pe cât se pricepea Grant să câştige bătălii. 

— Atunci accesează cele cinci companii pe Internet şi caută 
numele Zhao Yanji printre persoanele din conducere. 

— E ca şi rezolvată treaba. 

Işi continuară drumul. In timp ce se apropiau de Bund, Jon il 
întrebă pe Andy: 

— Există vreo altă cale de intrare în Peace Hotel în afară de 
uşa principală şi intrarea pentru personal? 

— Da. In partea cealaltă, pe o stradă laterală. 

— Bun. Du-mă acolo. 

Andy conducea printr-un labirint năucitor de străzi şi alei, iar 
între timp Smith îl cerceta de sus până jos. 

— Suntem cam de aceeaşi înălţime. Pantalonii tăi cred că sunt 
destul de lungi, iar jacheta aia din piele e destul de mare pentru 
un bivol. Cu şepcuţa Mao pe cap, pot fi luat foarte bine drept 
chinez dacă nu se uită nimeni prea de aproape la faţa mea. Tuo 
să arăţi ca o sperietoare de ciori în costumul meu, însă nu e 
nevoie să-ţi pui haina pe tine. 

— Mulţumesc. Cred. 

Se apropiau de hotel şi Smith îi spuse lui Andy unde să 
parcheze. Jon se lupta să-şi scoată hainele în spaţiul strâmt din 
maşină. Andy opri motorul şi începu să facă acelaşi lucru. Jacheta 
din piele venea bine pe Smith. Pantalonii erau cu doi centimetri 
mai scurţi, însă asta nu se observa prea tare. işi îndesă bine 
şepcuţa pe cap şi cobori din maşină. 

— Fă cercetările alea, mănâncă ceva şi vino să mă iei de aici 
peste două ore. 

Andy se lumină la faţă. 

— E prea devreme pentru spectacole sau pentru hoinărit prin 
cluburi. Ce trebuie să facem? N 

— Tu nu ai nici o misiune. Stai şi aştepţi în maşină. Intre timp, 
eu o să dau o spargere. Cât de puţin sau cât de mult, depinde 
numai de ceea ce vei găsi tu. 

— Pot să te ajut şi eu. Sunt ca o pisică. 

— Data viitoare. 

Andy se încruntă, dezamăgit. 

— Să ştii că nu sunt un tip prea răbdător. î 

— Mai antrenează-te. Lui Smith îi plăcea interpretul. li zâmbi şi 
porni spre hotel. 

Zgomotul era asurzitor, străzile aglomerate ca întotdeauna. 
Nu văzu pe nimeni care să-l urmărească, însă nu voia să rişte. Se 
amestecă în mulţimea de chinezi şi se lăsă purtat spre Bund. 

In clipa în care ajunse în dreptul uşilor hotelului îşi făcu loc 
rapid şi intră. 


La asfinţit, două ore mai târziu, lumina purpurie învăluise 
Shanghaiul şi frumuseţea senzuală a Asiei îndulcea linia dură a 
orizontului. Andy An oprise maşina pentru a-l lăsa pe Smith la un 
cvartal distanţă de clădirea ce adăpostea întreprinderile 
Dragonul Zburător, Comerţ şi Transporturi Navale Internaţionale. 
Fiindcă cea mai mare parte a activităţii nocturne se mutase deja 
în Oraşul Vechi, în Concesiunea Franceză sau în Huangpu, 
strada, aproape pustie acum, arăta foarte diferit. 

investigaţiile lui Andy conduseseră la concluzia incontestabilă 
că Zhao Yanji era trezorierul firmei Dragonul Zburător, al cărei 
sediu se găsea în blocul aflat vizavi de cea de-a doua cafenea 
Starbucks pe care o vizitaseră în ziua aceea.. Pentru Smith, 
lucrurile începeau să capete sens. Un comerciant clandestin de 
materiale sensibile care se ocupa de astfel de afaceri în timpul 

orelor de program ar fi căutat desigur să absenteze cât mai puţin 
de la birou şi, atunci când acest lucru era necesar, o făcea sub o 
scuză foarte plauzibilă, cum ar fi, de exemplu, o cafea la un bar 
din apropiere. Dacă Zhao Yanji era o astfel de persoană, atunci 
cafeneaua Starbucks de vizavi reprezenta locul cel mai 
avantajos. 

Dacă totul mergea bine, Smith avea să fie înapoi la timp 
pentru a lua cina la ora nouă cu doctorul Liang şi colegii săi. 
Dacă sorții îi vor fi împotrivă... ei bine, va găsi o rezolvare şi în 
acest caz. 

Volkswagenul se făcu nevăzut în lumina tulbure a asfinţitului 
şi Smith se îndreptă spre clădirea înaltă cu birouri, atent la orice 
mişcare. Era îmbrăcat cu blugi negri şi tricou negru şi avea în 
picioare pantofi cu talpa moale şi foarte flexibilă. Pe spate ducea 
un rucsac uşor, tot negru. Se uită în sus. Geamurile clădirii ce 
adăpostea firma Dragonul Zburător erau puternic luminate, 
contribuind la mozaicul ce alcătuia ameţitoarea imagine 
nocturnă a oraşului. Peste drum, cafeneaua Starbucks era 
deschisă în continuare, clienţii aşezaţi la micile mese rotunde 
creând o imagine suprarealistă ce amintea de una din picturile 
lui Edward Hopperf. În aer se simţea mirosul acela slab de 
motorină specific marilor oraşe, amestecat cu arome de 
condimente asiatice şi usturoi. 

Prin pereţii de sticlă ai clădirii, Smith reuşi să zărească un 
singur gardian în uniformă care moţăia aşezat în spatele biroului 
său din holul de la intrare. Ar fi putut încerca să se strecoare prin 
faţa lui, însă nu trebuia să rişte. Modernul imobil avea fără 
îndoială toate facilităţile obişnuite pentru o construcţie de acest 
gen. 

Işi continuă drumul spre aleea care ducea către parcarea 
luminată, bineînţeles închisă la ora aceea. La mai puţin de trei 
metri de rampa de intrare în parcare se afla o uşă ce dădea spre 
scara de incendiu. Exact ce căuta. Smith încercă uşa. Era 
încuiată pe dinăuntru. Incepu să lucreze la încuietoare cu nişte 
scule pe care le scosese din trusa sa medicală şi care la prima 
vedere păreau instrumente chirurgicale. Uşa se deschise la cea 
de-a patra încercare. 


6 Hopper, Edward (1882-1967) - pictor american ale cărui opere 
reprezintă repere ale realismului american. Picturile sale reflectă o 
sensibilitate tipică Americii secolului XX, caracterizată prin izolare, 
melancolie şi singurătate. 

Se furişă înăuntru, închise uşa fără zgomot în urma lui, puse 
înapoi uneltele în trusa medicală şi rămase nemişcat, pândind să 
desluşească vreun zgomot în casa scărilor. Urmări şirurile de 
scări până în punctul în care se pierdeau în întuneric. Mai aşteptă 
două minute, apoi începu să urce. Sediul întreprinderilor 
Dragonul Zburător se afla la etajul opt. Se oprise de două ori 
când auzise undeva deasupra zgomotul unei uşi ce se deschidea 
şi al unor paşi pe coridor. 

Ajuns la etajul opt, scoase un stetoscop din rucsac şi-l lipi de 
uşa care dădea spre interiorul clădirii. După ce se convinse că de 
partea cealaltă era linişte, împinse uşa şi pătrunse într-o sală de 
aşteptare cu pereţi albi şi podeaua acoperită cu mochetă verde, 
cu mobilier din crom, sticlă şi piele întoarsă. 

Un coridor larg, cu aceiaşi pereţi albi şi mochetă verde, ducea 
către un culoar transversal pe care se înşiruiau mai multe uşi 
duble - unele din sticlă, altele din lemn lăcuit. Acest al doilea 
coridor se întindea în ambele direcţii. Descoperi că întreprinderile 
Dragonul Zburător se aflau în spatele celui de-al treilea set de uşi 
duble de sticlă. Smith trecu prin faţa lor şi aruncă o privire 
înăuntru fără să se oprească. La intrare se găsea o zonă de 
recepţie neluminată. In spatele ei se afla o sală mare, în care 
lumina era aprinsă, plină cu rânduri de mese de lucru, goale la 
ora aceea şi care se sfârşea cu un perete cu ferestre ce dădeau 
spre exterior. Pe pereţii din stânga şi din dreapta sălii cu mese 
de lucru se vedeau mai multe uşi de lemn. 

La cea de-a treia trecere prin faţa uşilor de la intrare, Smith 
apăsă clanţa. Uşile nu erau încuiate. Nerăbdător, dar îngrijorat în 
acelaşi timp, se strecură înăuntru şi înaintă fără zgomot printre 
mese până ce ajunse la uşa din colţul cel mai îndepărtat, pe care 
era marcat cu litere aurii, atât în chineză, cât şi în engleză: YU 
YONGFU, PREŞEDINTE ŞI DIRECTOR GENERAL. De sub uşă nu 
răzbătea nici o rază de lumină. 

Pătrunse înăuntru şi, profitând de lumina care venea din sala 
cu mese de lucru, înaintă până la biroul mare. Aprinse lampa de 
pe birou şi o reglă la minimum. Mica lumină galbenă crea în 
încăpere o atmosferă fantomatică imposibil de reperat din 
stradă. 

Inchise uşa şi începu să cerceteze impresionat încăperea. Nu 
era unul din acele birouri de colţ de la ultimul etaj specifice 
directorilor marilor companii, însă era atât de uriaş încât 
mărimea sa compensa amplasarea. Priveliştea care se vedea de 

la fereastră contribuia şi ea la prestigiul celui ce ocupa biroul - 
plecând de la râu şi turnurile din Pudong, trecând prin istoricul 
Mund, partea de nord-est a Shanghaiului, peste Suzhou Creek şi 
din nou la râul care o lua spre est, către locul în care se vărsa în 
fluviul Yangtze. 

Pentru Smith, cea mai importantă piesă de mobilier din birou 
era un dulap de dosare cu trei sertare, lipit de peretele din 
stânga. In încăpere se mai aflau o sofa albă din piele şi fotoliile 
de rigoare, o măsuţă pentru cafea Noguchi din sticlă, o bibliotecă 
cu cărţi legate în piele ce acoperea peretele din dreapta, din loc 
în loc tablouri originale semnate Jasper Johns şi Andy Warhol” şi o 
fotografie panoramică a Shanghaiului britanic la sfârşitul 
secolului XIX. Biroul era din lemn de mahon şi, cu toate că era 
uriaş, părea mic în această încăpere. Incăperea stătea mărturie 
cum că Yu Yongfu, preşedinte executiv şi director, reuşise în 
afaceri în Noua Chină şi voia ca toată lumea să ştie acest lucru. 

Smith se apropie repede de dulap. Era încuiat, însă cu ajutorul 
sculelor sale reuşi să-l deschidă imediat. Trase afară sertarul de 
sus. Dosarele erau aranjate în ordine alfabetică - în engleză, 
numele fiind traduse şi în chineză. Incă un semn al grandomaniei 
lui Yu Yongfu. Când ajunse la dosarul dedicat vasului The 
Dowager Empress, răsuflă zgomotos. Işi ţinuse respiraţia fără să- 
şi dea seama. 

Deschise dosarul chiar acolo, pe marginea dulapului, însă nu 
dădu decât peste documente interne fără valoare, precum şi liste 
de inventar ale încărcăturii vasului în timpul unor voiaje trecute. 
Continuă totuşi să caute, din ce în ce mai îngrijorat. In sfârşit, la 
ultima filă a dosarului dădu peste ce căuta - lista de inventar. 
Bucuria i se spulberă însă imediat. Datele erau corecte, la fel şi 
portul de plecare şi de destinaţie, Shanghai şi Basra. Insă 
încărcătura nu era cea adevărată. In faţa lui se afla o listă ce 
conţinea produsele pe care cargoul se presupunea că le 
transportă - aparate de radio, CD-playere, ceai negru, mătase 
brută şi alte mărfuri lipsite de importanţă. Era o copie a listei de 
inventar pe care se aflau mărfurile din autorizaţia de export. O 
păcăleală. 

Furios, continuă să caute şi în celelalte sertare, însă nu mai 
găsi nici un document în legătură cu Empress. Supărat, închise şi 
încuie la loc dulapul cu dosare. Nu trebuia să renunţe. Undeva 
trebuia să se afle un seif. Incepu să cerceteze din nou uriaşul 


7 Pictori contemporani americani. 

birou gândindu-se la persoana care se simţea bine într-un 
asemenea loc - un om vanitos, mândru şi lipsit de subtilitate. 

Asta era. Lipsit de subtilitate. Se întoarse către dulapul cu 
dosare. Deasupra lui, pe perete, se afla o imagine panoramică a 
vechiului Shanghai britanic. Ridică fotografia înrămată de pe 
perete şi descoperi seiful. Un simplu seif de perete, fără nici o 
încuietoare electronică la vedere. Cu ajutorul uneltelor sale avea 
să... 

— Cine eşti? se auzi o voce într-o engleză cu accent puternic. 

Smith se întoarse încet, fără zgomot, ferindu-se să facă vreo 
mişcare care să provoace reacţia celuilalt. 

In cadrul uşii se afla un chinez scurt şi solid care purta ochelari 
fără ramă. In mână avea un pistol Sig Sauer, îndreptat spre 
abdomenul lui Smith. 


Beijing 


Căderea nopţii era unul dintre cele mai bune momente la 
Beijing, clipa în care lenta transformare de la poluarea teribilă şi 
stilul de viaţă cenuşiu la combustibilii fără plumb şi distracţiile 
moderne devenea vizibilă în adevărate oaze cu o vibrantă viaţă 
de noapte, sub un cer plin de stele, cer altădată impenetrabil 
datorită smogului. Cluburile de karaoke şi formaţiile care 
interpretau o muzică solemnă dispăruseră, înlocuite de discoteci, 
cârciumi, cluburi şi restaurante cu muzică la modă şi mâncare 
bună. Beijingul era încă ancorat ferm în comunism, însă seducţia 
capitalismului îşi croia încet drum. Oraşul dorea să se lepede de 
trecutul său cenuşiu şi să-şi etaleze cât mai repede bogăţia. 

Cu toate acestea, Beijing nu era încă paradisul economic 
căruia Biroul Politic îi făcea atâta reclamă. De fapt, cetăţenii 
obişnuiţi erau pe punctul de a pierde lupta cu modernizarea şi 
erau în pericol de a fi alungaţi din oraş pentru că nu-şi mai 
puteau permite costurile traiului în noua metropolă. Asta era faţa 
întunecată a noii Chine. Bufnița, spre deosebire de alţi membri ai 
Comitetului Permanent, era foarte preocupat de evoluţia acestor 
fenomene negative. Studiase eşecul suferit de Elțîn în încercarea 
lui de a stopa ascensiunea lacomilor oligarhi ruşi şi prăbuşirea 
economiei ruse care urmase. China avea nevoie de o cale mult 
mai cumpătată spre restructurare. 

Inainte de orice, Bufnița trebuia să protejeze tratatul cu 

Statele Unite în problema drepturilor omului. Acest tratat era 
deosebit de important pentru planurile sale ce vizau crearea unei 
Chine democratice, conştientă din punct de vedere social. 

In seara aceea avea loc o şedinţă specială a celor nouă 
membri ai Comitetului Permanent. Pe sub pleoapele parţial 
lăsate, îi studia pe cei opt colegi aşezaţi în jurul vechii mese 
imperiale din sala de şedinţe a complexului Zhongnanhai. Care 
dintre ei reprezenta un pericol pentru el? In cadrul partidului şi 
implicit în cadrul guvernului, un zvon nu era pur şi simplu un 
zvon, ci mai degrabă o solicitare de sprijin. Ceea ce însemna că 
unul dintre aceşti bătrâni solemni sau unul dintre membrii mai 
tineri era pe punctul de a a-şi modifica poziţia faţă de tratatul cu 
privire la drepturile omului chiar în clipele în care Niu aştepta să- 
şi prezinte raportul. 

Pe jumătate orb în spatele ochelarilor săi cu lentile groase, 
şeful lor - augustul secretar general - nu era omul care să 
apeleze la o astfel de metodă, hotărî Niu. Nimeni nu ar fi 
îndrăznit să i se opună deschis. Cel puţin nu în acest an. Şi, 
indiferent ce hotăra secretarul general, el era urmat fără şovăire 
de acolitul său încă din vremea tinereţii lor comune în Shanghai. 
Individul avea faţa unui călău şi era prea bătrân şi devotat 
şefului său ca să se mai gândească să ajungă secretar la rândul 
lui. Nici el nu avea vreun motiv să se mai împotrivească 
tratatului. 

Cei patru bărbaţi mai tineri şi zâmbitori reprezentau o 
posibilitate. Fiecare dintre ei îşi căuta susţinători care să-i 
întărească poziţia, însă în acelaşi timp toţi erau reprezentanţii 
aripii moderne şi, din această cauză, susţinători ai bunelor relaţii 
cu Vestul. Din moment ce tratatul era atât de important pentru 
preşedintele care se afla în momentul acela la Casa Albă, era 
destul de greu să fie convinşi să nu mai sprijine semnarea 
documentului. 

Rămâneau astfel două posibilităţi, dintre care una era Shi 
Jingnu, bărbatul cu faţa grasă, zâmbitoare a fostului vânzător de 
mătase. Parafrazându-l pe Shakespeare, omul acesta zâmbea şi 
zâmbea, însă era un ticălos. Cea de-a doua posibilitate era chelul 
Wei Gaofan, cu ochii ca două crăpături, care nu zâmbea 
niciodată şi care, pe vremea când era un simplu soldat, făcuse 
cunoştinţă cu incomparabilul Chu Teh de care nu se mai 
despărţise niciodată. 

Bufnița dădu din cap, afişând un zâmbet somnolent. Unul 

dintre cei doi. Amândoi erau reprezentanţii vechii gărzi, amândoi 
luptau să-şi păstreze puterea în acele momente în care 
începuseră să simtă pe spinările lor groase fiorul produs de 
spectrul inutilităţii evidente a unor dinozauri ca ei. 

— Jianxing, nu aveţi nici un comentariu la raportul prezentat 
de Shi Jingnu? 

— Nu am nici un comentariu, răspunse Niu Jianxing - Bufnița. 

— Atunci poate vreţi să ne prezentaţi un raport pe probleme 
de securitate? 

— A apărut o problemă astăzi, domnule preşedinte, spuse Niu. 
Doctorul Liang Tianning, directorul Institutului de Cercetări 
Biomedicale din Shanghai, a invitat un eminent microbiolog 
american, locotenent-colonelul medic Jon Smith, să viziteze 
institutul şi să se adreseze cercetătorilor săi. El... 

Wei Gaofan întrerupse raportul Bufniţei: 

— De când au început americanii să confere oamenilor de 
ştiinţă grade militare? lată un nou exemplu al agresivităţii 
acestor... 

— Colonelul, reluă înţepat Niu, este medic şi lucrează la 
Institutul de Cercetări Medicale în domeniul Bolilor Infecţioase al 
Forţelor Terestre Americane, o instituţie recunoscută pe plan 
mondial, similară cu institutele noastre biomedicale din Beijing şi 
Shanghai. 

Secretarul general veni în sprijinul Bufniţei: 

— İl cunosc foarte bine pe doctorul Liang de pe vremea când 
lucram în Shanghai. Putem avea încredere în judecata lui 
referitor la cei care merită să dea lecţii cercetătorilor săi. 

— De fapt, continuă Niu, doctorul Liang are anumite îndoieli în 
legătură cu americanul. Repetă ceea ce auzise de la generalul 
Chu Kuairong. Inclin să fiu de acord cu prima evaluare a situaţiei 
făcute de maiorul Pan. Cred că doctorul Liang este un bătrân 
speriat, gata să creadă orice. 

— Tratezi foarte uşor problema unui posibil spion american, 
Niu, interveni critic Shi Jingnu, trecând cu privirea de la un coleg 
la altul pentru a le studia reacţiile. 

— Cuvântul-cheie aici este „posibil”, continuă Niu, ignorându-l 
pe Shi şi fără să se adreseze cuiva anume. Nu ar trebui să avem 
chiar aşa de multă încredere în „presimţirile” maiorului Pan ca 
şef al Biroului Securităţii Publice. Este sarcina lui - şi a lui Pan - 
să verifice chiar şi umbrele. Nu e treaba noastră. 

— Prin urmare, ce-aţi decis? vru să afle discipolul secretarului 

general. 

— L-am instruit pe generalul Chu să-l pună pe Pan să-l 
urmărească îndeaproape pe colonelul Smith. Nu i-am dat 
autorizaţia să-l aresteze şi să-l interogheze. Mai întâi trebuie să- 
mi prezinte dovezi de o gravitate suficient de mare. Trecem prin 
momente sensibile şi deocamdată avem de-a face cu un guvern 
american predispus la pace şi cooperare. 

Nu pomeni nimic despre agentul Securităţii Publice care 
dispăruse în Shanghai. Deocamdată nici nu avea ce să le spună 
şi nu voia să adauge ceva ce ar fi putut veni în sprijinul celor 
care se opuneau tratatului. 

Toţi cei prezenţi în sală, inclusiv Shi Jingnu şi Wei Gaofan, 
dădură aprobator din cap, ceea ce sugera că, indiferent cine era 
acela care se opunea tratatului, nu era încă pregătit să declare 
acest lucru pe faţă. 

Cu toate astea, Wei nu se putu stăpâni să-i adreseze un ultim 
avertisment. Ochii săi înguşti deveniseră două linii. 

— Nu trebuie să dăm impresia că suntem atât de dornici să 
cooperăm cu americanii. Ţineţi minte, umbrele pot fi periculoase 
câteodată. 

Shanghai 


Asfinţitul făcuse loc nopţii. În biroul său din locuinţa situată 
într-o suburbie luxoasă a Shanghaiului, Yu Yongfu se învârtea 
încolo şi-ncoace privind spre grădina ce se întindea dincolo de 
uşile franţuzeşti. Mirosul de iarbă proaspăt tunsă umpluse 
încăperea. Plantele rare şi copacii erau luminate de reflectoare, 
lumina venind în unele locuri de deasupra, iar în altele din 
spatele vegetației, în încercarea de a crea o armonie perfectă. 
Această grădină în stil englezesc era o copie fidelă a celei special 
concepute pentru un mare comerciant britanic de ceai de la 
începutul secolului XX, a cărui vilă fusese demolată cu mult timp 
în urmă. Yu cumpărase planurile şi se mândrea în faţa musafirilor 
săi occidentali cu grădina astfel refăcută. 

In seara asta însă grădina nu reușea să-l liniştească deloc. La 
fiecare câteva minute îşi cerceta nerăbdător Rolexul. 

Ajuns pe culmea succesului în afaceri la numai treizeci şi patru 
de ani, Yu arăta mult mai tânăr. Suplu şi bine făcut, se antrena 
zilnic într-un club de fitness privat situat nu departe de firma sa 
de comerţ şi transporturi navale - întreprinderile Dragonul 
Zburător. Avea grijă de corpul său cu aceeaşi atenţie cu care 
urmărea evoluţiile burselor şi pieţelor internaţionale şi se 
îmbrăca în costume făcute de comandă la Roma. Cravatele şi 
încălţămintea erau lucrate manual în Anglia, cămăşile la Paris, iar 
lenjeria şi pijamalele, la Dublin. Bogăția sa fusese clădită numai 
în şapte ani. Aceasta era noua Chină... O Chină încrezătoare, 
avidă de plăceri... o Chină foarte americanizată... Şi Yu considera 
că atitudinea, metodele pe care le folosea în afaceri, ambițiile 
sale erau americane. 

Dar toate astea nu îl făceau să se simtă mai bine după ce, în 
ziua precedentă, Feng Dun îl sunase să-i spună despre agentul 
Mondragon şi despre dispariţia facturii. Afacerea The Dowager 
Empress era riscantă, ştiuse de la bun început, însă profitul era 
uriaş şi, în plus, era vorba de guanxi, pentru că în acest transport 
era implicat însuşi ilustrul Wei Gaofan, atotputernicul membru al 
Comitetului Permanent. 

Acum însă lucrurile luaseră o întorsătură foarte urâtă. Unde 
era afurisitul ăla de Feng? Unde dispăruse factura? 

— Ai păţit ceva, bărbate? 

Yu se întoarse brusc cu intenţia de a o repezi pe soţia sa care 
se băga unde nu-i fierbea oala, însă se stăpâni. Kuonyi nu era şi 
nici nu fusese vreodată genul acela de soţie. Căsnicia lor era una 
modernă, occidentală. 

Reuşi să-şi controleze vocea. 

— E vorba de nenorocitul ăla de Feng. Ar fi trebuit să se fi 
întors din Taiwan până acum. 

— Factura? 

Yu încuviinţă cu o mişcare a capului. 

— O să pună mâna pe ea până la urmă, Yongfu. 

Yu îşi reluă mersul prin încăpere, clătinând din cap. 

— Cum poţi fi atât de sigură? 

— Individul ăsta e în stare să-l găsească şi pe diavol în iad. 
Este foarte valoros, însă în acelaşi timp şi extrem de periculos. 
Nu trebuie să ai încredere în el. 

— Cred că pot să-l stăpânesc pe Feng. 

Soţia sa nu-i mai răspunse, iar Yu rămase nemişcat. O maşină 
mare intrase în curtea casei. 

— A venit, spuse Yu. 

— Mai bine aştept sus. 

— Da. 

In China, în ciuda legii care proclama deplina egalitate a 
femeilor cu bărbaţii, a trata pe soţia cuiva ca pe un partener era 
considerat un semn de slăbiciune. Yu se sili să se aşeze la birou, 
încercă să arboreze o expresie cât mai calmă în clipa în care auzi 
cum servitoarea deschide uşa de la intrare. 

Pe podeaua din lemn se auzeau paşi măsuraţi ce se îndreptau 
spre biroul său şi în cadrul uşii îşi făcu apariţia un bărbat masiv. 
Cu o piele neobişnuit de deschisă la culoare, bărbatul avea părul 
de un roşu deschis, înspicat cu fire albe, tuns foarte scurt. Era 
înalt - probabil aproape 1,90 m - şi bine clădit, fără a fi greoi - un 
bărbat musculos de vreo 90 de kilograme. Yu Yongfu, care îl 
aştepta încruntat, părea un pitic pe lângă el. 

Yu îşi pregătise o voce dură, aşa cum se cădea unui şef. 

— Ai adus documentul? 

Feng Dun zâmbi. Un zâmbet abia schiţat, nimic mai mult, ca o 
linie pe faţa unei marionete de lemn. Traversă biroul şi se opri 
lângă un fotoliu de piele în care se aşeză fără nici un zgomot. 

Vocea sa era joasă, abia şoptită. 

— Il am... şefule. A 

Yu nu-şi putu stăpâni un oftat de uşurare. Intinse apoi mâna şi 
zise cu aceeaşi voce aspră: 

— Dă-mi-l! 

Feng se aplecă spre el şi-i întinse plicul. Yu îl deschise 
nerăbdător şi-i studie conţinutul. 

Feng observă că mâinile şefului său tremurau. 

— Este factura adevărată, spuse Feng. Ochii săi căprui deschis 
erau aproape incolori, ceea ce îi făcea să pară goi. Se uită fix la 
Yu. Era o privire la care foarte puţini erau în stare să reziste. 

Yu nu se număra printre ei. Intoarse iute capul. 

— O să-l încui în seiful meu de sus. Bună treabă, Feng. Vei 
primi un bonus pentru asta. Se ridică în picioare. 

Feng se ridică şi el. Avea aproape cincizeci de ani şi fusese pe 
vremuri soldat şi apoi ofiţer. Işi începuse cariera ca „observator” 
în timpul războiului purtat de americani împotriva Vietnamului de 
Nord şi a aliaţilor săi sovietici. Renunţase la această carieră în 
clipa în care descoperise că putea obţine un profit mult mai mare 
în calitate de mercenar în armatele care luau fiinţă în republicile 
din Asia Centrală, mai ales după colapsul Uniunii Sovietice. Se 
considera un foarte bun judecător al oamenilor şi situaţiilor şi Yu 
Yongfu nu-i provoca decât dispreţ. 

Pe când se îndreptau amândoi spre uşa biroului, Feng îi spuse 
lui Yu: N 

— Vă sugerez să ardeţi documentul. In felul acesta nimeni nu 
va mai putea pune mâna pe el. Pericolul nu a trecut, şefule. 

Yu sări înapoi ca şi cum cineva l-ar fi tras brusc de o lesă. 

— Ce vrei să spui? 

— Poate că ar trebui să aflaţi ce s-a întâmplat în Taiwan. 

Din locul în care se afla, cu un picior afară din încăpere ca un 
om pregătit pentru o ieşire triumfală, Yu ezită o clipă. 

— Spune-mi despre ce este vorba. 

— L-am ucis pe agentul american şi am pus mâna pe 
document... 

Lui Yu îi venea să urle de furie. Cum adică, nu se terminase 
toată povestea? Ce naiba voia Feng să zică? 

— Ştiu! Dacă asta e tot... 

— ... însă Mondragon nu era singur. Pe plajă se mai afla un 
bărbat. Un individ bine pregătit, deştept şi iscusit. Aproape sigur 
un alt spion american trimis să preia documentul şi să-l ducă la 

Washington în timp ce Mondragon urma să se întoarcă sub 
acoperire în Shanghai. Plaja era doar un punct de transfer. Nu 
există nici o altă explicaţie logică pentru prezenţa celui de-al 
doilea bărbat, din moment ce acesta era suficient de bine 
pregătit încât să scape de oamenii mei. 

Yu încerca să-şi stăpânească panica. Ce putea să fie atât de 
grav în toată povestea asta? Americanii dăduseră greş; 
documentul se afla acum în siguranţă în buzunarul lui. 

— Dar individul a dat greş, documentul e în mâinile noastre. 
Ce... 

— Omul se află acum în Shanghai. Feng urmărea cu atenţie 
reacţia patronului său, încercând să surprindă cea mai mică 
tresărire a muşchilor. Şi nu cred că a venit aici în vacanţă. 

Yu simţi un gust amar în gură. 

— Aici? Cum s-a putut întâmpla aşa ceva? L-ai lăsat să te 
urmărească? Cum ai putut fi atât de tâmpit? Yu îşi dădu seama 
că vorbea ca o persoană isterică şi se opri brusc. 

— Nu avea cum să ne urmărească. Probabil că Mondragon i-a 
dat şi alte informaţii sau a găsit vreun indiciu asupra cadavrului 
acestuia. Cred că aşa a ajuns aici. 

Yu se străduia să-şi recapete controlul. 

— Dar cum a reuşit să pătrundă în ţară? 

— Bună întrebare. Se pare că individul, Jon Smith, este un 
cunoscut medic specialist în microbiologie şi locotenent-colonel 
pe deasupra. Ceea ce nu este chiar atât de evident e faptul că 
lucrează pentru una dintre agenţiile de informaţii americane. 
Este sigur că acesta e omul cu care Mondragon s-a întâlnit pe 
plajă. Şi care apoi s-a invitat singur în ţara noastră. 

— S-a invitat singur? 

— In Taiwan, eminentul nostru om de ştiinţă, doctorul Liang 
Tianning şi-a exprimat interesul pentru o întâlnire cu Smith, dar 
acesta l-a refuzat. Apoi, în dimineaţa asta, americanul şi-a 
schimbat părerea. l-a sugerat doctorului Liang că ar fi foarte 
onorat dacă ar putea să se adreseze oamenilor de ştiinţă din 
institutul nostru de cercetări microbiologice de aici, din 
Shanghai, chiar acum, cu ocazia prezenţei sale în zonă. Insă o 
dată ajuns aici, a făcut pe obositul. A dorit să rămână singur la 
hotel. Doctorul Liang, surprins, a devenit suspicios. Bineînţeles 
că i-a informat pe cei din Zhongnanhai, iar aceştia l-au pus pe 
american sub urmărire. 

— De unde ştii toate astea? 

— Pentru asta mă plătiţi atât de bine, ca să aflu astfel de 
lucruri. 

Era adevărat. Yu avea uneori senzația că Feng are mai mult 
guanxi decât el şi că din cauza asta nu-l tratează cu respectul 
cuvenit. Individului trebuia să i se amintească permanent cine 
este şeful. 

— Te plătesc ca să-ţi faci treaba, nimic mai mult. Dar cum se 
face că americanul e încă în viaţă? 

— Nu e chiar atât de uşor să te apropii de el şi trebuie să fim 
foarte atenţi. Aşa cum v-am spus, cei din Zhongnanhai îl ţin sub 
supraveghere. 

Yu nu reuşea să scape de gustul amar din gură. 

— Da, da, ai dreptate. Insă individul trebuie ucis. Şi asta 
repede. Ai descoperit cine i-a dat documentul lui Mondragon? 

— Nu încă. 

— Găseşte-l pe individ. Şi când pui mâna pe el, ucide-l. 

Feng zâmbi. 

— Bineînţeles, şefule. 


În penumbra din birou, Smith putu să vadă că privirea 
bărbatului se fixase asupra dosarului rămas deschis pe marginea 
dulapului. Mâna în care ţinea arma se mişcase puţin în clipa în 
care îşi îndreptase privirea asupra seifului expus pe perete, 
deasupra dulapului. Omul nu întrebase Ce faci aici? sau Ce se 
petrece aici? || interesase numai cine era cel care pătrunsese 
acolo. Deci individul cunoştea motivul prezenţei lui Smith în 
biroul lui Yu Yongfu, preşedinte executiv şi director al firmei. 

— Probabil că tu eşti Zhao Yanji, spuse Smith. Cel care i-a dat 
lui Avery Mondragon factura originală a încărcăturii de pe 
Empress. 

Ţeava pistolului începu să tremure. 

— Cum...? 

— Mi-a spus Mondragon. L-au ucis înainte de a apuca să-mi 
dea documentul. 

— Şi unde e factura acum? 

— E în mâinile lor. 

Zhao Yanji apucă pistolul cu ambele mâini, încercând să-şi 
stăpânească tremurul. 

— De unde... Cum pot să ştiu că spui adevărul? 

— Pentru că ştiu de Mondragon, pentru că-ţi ştiu numele şi 
pentru că eu însumi mă aflu aici în căutarea documentului. 

Zhao clipi de câteva ori, lăsă să-i cadă pistolul, se prăbuşi cu 
picioarele încrucişate pe covor şi-şi prinse capul în mâini. 

— Sunt un om mort. g 

Smith culese pistolul de pe podea. Işi mută revolverul Beretta 
în buzunarul interior al jachetei, băgă pistolul Sig Sauer la 
centură şi privi în jos către Zhao. Omul şedea aplecat, cu ceafa 
expusă, ca şi cum aştepta să cadă securea călăului. 

— Pot merge pe urma documentului până la tine? întrebă 
Smith. 

Zhao încuviinţă. A 

— Poate că nu azi. Poate că nici mâine. Insă până la urmă or 
să mă dibuiască. Feng e un vrăjitor. Poate să vadă şi prin pereţi. 

— Cine e Feng? 

— Feng Dun. Şeful securităţii lui Yu Yongfu. 

Smith rămase pe gânduri, încruntat. 

— Cum arată? 

Zhao îi descrise înfăţişarea acestuia, părul roşu înspicat cu alb 
şi răutatea care se ascundea sub calmul aparent. 

— L-ai întâlnit? 

— Da, încuviinţă Smith fără să fie prea surprins. Aflase cel 
puţin cum îl cheamă pe individ. Hai s-o luăm cu începutul. De ce 
ai făcut ce ai făcut? 

Zhao ridică privirea spre el, brusc mânios, de parcă i-ar fi 
trecut complet spaima. 

— Yu Yongfu este atât de lacom, mai ceva ca un porc! Din 
cauza lui i-am dat documentul lui Mondragon! Onorabilul bunic al 
prietenului meu Bei Ruitiao a înfiinţat întreprinderile Dragonul 
Zburător încă de pe vremea când englezii şi americanii se aflau 
aici. Eram o companie foarte onorabilă... Eram... 

Pe măsură ce Smith asculta tânguielile celui din faţa sa, reuşi 
să pună cap la cap episoadele unei poveşti foarte obişnuite în 
noua republică populară: Dragonul Zburător fusese o companie 
conservatoare, relativ redusă ca dimensiuni, implicată în 
transportul de mărfuri pe fluviul Yangtze şi de-a lungul coastei, 
până la insula Hainan. Bei Ruitiao fusese preşedintele companiei 
până în clipa în care Yu Yongfu, cu ajutorul forţei, al cunoştinţelor 
pe care le avea în partid şi al sprijinului financiar din partea unui 
acţionar belgian, pusese mâna pe firmă printr-o preluare în stil 
mafiot. Yu devenise preşedinte şi director executiv şi, cu ajutorul 
firmei belgiene, extinsese afacerea în domeniul transportului 
internaţional. Toate aceste transformări se efectuaseră ocolind 

de cele mai multe ori legile, atât cele chinezeşti, cât şi cele 
internaţionale. 

Vocea lui Zhao tremura de emoție. 

— Prietenul meu Ruitiao a fost ruinat din cauza lui Yu. l-am dat 
documentul lui Mondragon ca să-l dau de gol pe Yu şi să-l fac să 
plătească pentru tot ce a făcut! Toată bravada chinezului se topi 
brusc. Insă am dat greş. Acum sunt un om mort. 

— Cum ai reuşit să pui mâna pe document? 

Zhao făcu un semn cu capul spre seiful de deasupra dulapului 
cu dosare. 

— Se afla într-un dosar secret din seiful lui Yu. Eu eram 
trezorierul firmei. M-am prefăcut că accept cu plăcere 
schimbarea conducerii şi Yu a făcut greşeala să mă păstreze în 
funcţie. Intr-una din zile a uitat să pună dosarul înapoi în seif şi 
aşa l-am găsit. L-am pus la loc după ce am extras documentul. 
Atunci nu şi-a dat seama că uitase dosarul afară. Insă până la 
urmă o să-şi aducă aminte. Documentul trebuie să fi fost luat de 
undeva. Chinezul se încovoie şi mai mult, învins. 

— Unde crezi că se află acum documentul? L-a băgat din nou 
în seif? 

Zhao clătină din cap. 

— Nu. Lui Yu îi e prea frică să-l mai lase aici. Cred că-l are 
acasă. Are şi acolo un seif. 

— Unde locuieşte? i 

— Undeva dincolo de Aeroportul Hongqiao. Intr-o vilă uriaşă 
care l-ar fi lăsat cu gura căscată pe orice înalt demnitar de pe 
timpul dinastiei Yuan?. Zhao îi dădu o adresă care nu însemna 
nimic pentru Smith, dar care fără îndoială era grăitoare pentru 
Andy. 

— Mondragon mi-a povestit despre existenţa a trei exemplare. 

— Da, răspunse absent Zhao. Trei. 

— Şi unde se află celelalte două? 

— Una trebuie să fie în Basra sau Bagdad, la firma care 
primeşte marfa. Asta e procedura obişnuită. Cea de-a treia nu 
ştiu unde se află. 

Smith se uită la nefericitul din faţa sa. 

— Pot să aranjez să te scot din China. 


8 Dinastie (1279-1368) fondată de conducătorul mongol Kubilai Han. 
în secolul XIII, China a intrat sub stăpânirea mongolilor care au pătruns 
dinspre nord-vest. Este epoca în care Marco Polo şi alţi călători europeni 
au stabilit primele contacte cu Imperiul Mongol. 

Bărbatul oftă din greu. 

— Şi unde să mă duc? China e casa mea. Se ridică cu greu, 
traversă încăperea şi se prăbuşi într-unul din fotoliile tapiţate cu 
piele. Poate că nu vor descoperi că eu am fost. 

— Poate că nu. 

— Îmi dai pistolul înapoi? 

Smith şovăi câteva momente. Apoi scoase revolverul Sig 
Sauer de la brâu, verifică să nu aibă glonţ pe ţeavă, îi scoase 
încărcătorul şi i-l dădu chinezului. 

— O să pun încărcătorul lângă uşă. 

Părăsi încăperea, lăsându-l pe chinez acolo, în fotoliul acela 
uriaş, privind fără ţintă în noaptea ce coborâse peste Shanghai. 


În curtea înconjurată de ziduri a vilei lui Yu Yongfu, Feng Dun 
aştepta răbdător într-un Ford Escort ascuns în umbra alcătuită de 
ramurile unui platan. Un vânt uşor aducea în maşină mireasma 
dulce a florilor de iasomie. Feng studia umbrele ce se mişcau în 
spatele perdelelor de la ferestrele vilei. Perdele occidentale, 
pentru casa pe care Yu o clădise ca o replică modernă la 
reşedinţele luxoase ale tai-panilor ceaiului şi mătăsii, britanici şi 
francezi, din perioada concesiunilor. 

Umbra cea mai înaltă se mişca prin încăpere gesticulând, în 
timp ce cealaltă, mai mică, rămânea nemişcată, cu gesturi 
măsurate. Aceea trebuia să fie Li Kuonyi, soţia lui Yu. Era mult 
mai sigură pe sine decât soţul ei, mult mai hotărâtă şi de aceea 
Feng o tratase întotdeauna cu consideraţie. Pe soţul ei nu se 
puteau bizui prea mult; şi-ar putea pierde cumpătul dacă situaţia 
s-ar deteriora. Faptul că nu ea era la comandă reprezenta un 
handicap pentru ei toţi. . 

Feng văzuse destul. În timp ce cu o mână mângâia vechiul 
revolver sovietic model Tokarev, cu cealaltă formă un număr pe 
telefonul celular. Aşteptă întreaga serie de clicuri şi pauze ce 
indicau parcurgerea complicatei serii de relee care îl proteja pe 
cel pe care îl sunase, Wei Gaofan. 

— Da? răspunse o voce la capătul celălalt. 

— Trebuie să vorbesc cu el. 

Fu recunoscut de partea cealaltă. 

— Da, imediat. 

Din interiorul Fordului, Feng putea să vadă silueta încovoiată a 
lui Yu Yongfu şi conturul subţire al lui Li Kuonyi aplecat peste el. 
Mâna femeii se afla pe umărul soţului, încercând fără îndoială să- 

| îmbărbăteze. 

— Ce s-a întâmplat cu americanul? se auzi din îndepărtatul 
Beijing vocea supărată a lui Wei Gaofan. 

— Se pare că Jon Smith se află în continuare în hotel, raportă 
Feng. Securitatea îl supraveghează. Oamenii mei sunt gata să 
pună mâna pe el în cazul în care încearcă să recupereze 
documentul aşa cum bănuiesc că va face. 

— In ce hotel se află? 

— În vechiul Peace. 

— Aşa? O alegere destul de curioasă pentru un modern 
microbiolog american pe care ar trebui să-l intereseze în primul 
rând institutul nostru de la Zhangjiang. Cred că asta ne spune tot 
ceea ce aveam nevoie să ştim, nu? 

— Individul nu e interesat numai de microbiologie. 

— Atunci continuă să acţionezi. 

— Bineînţeles. Feng făcu o pauză. Avem şi o altă problemă. Yu 
Yongfu nu va rezista. 

— Eşti sigur? 

— E deja gata să cedeze. Sunt convins că va cădea la prima 
dezvăluire. Şi va da totul în vileag. Probabil că va face asta chiar 
şi mai înainte. Nu ne mai putem bizui pe el, concluzionă Fulg. 

— Foarte bine. Mă ocup eu de asta. Tu îl lichidezi pe american. 
Urmă o tăcere. Cum s-au întâmplat toate astea, Feng? Nu am 
vrut decât ca informaţia să ajungă la americani, nimic mai mult. 
Nici vorbă de dovadă. 

— Nu ştiu, stăpâne. Am avut grijă ca informaţia despre 
încărcătura vasului să ajungă la Mondragon, aşa cum m-aţi 
instruit, însă habar n-am cine a găsit şi a furat documentul. O să 
aflu eu. 

— Sunt sigur că vei afla. Convorbirea se încheiase. 

Feng rămase o vreme nemişcat în maşină. Toate ferestrele 
vilei erau acum cufundate în beznă, cu excepţia celor de la 
dormitorul de la etaj. Nu se vedea nici o mişcare. Pe chipul lui 
Feng apăru din nou zâmbetul acela ciudat în clipa în care prin 
faţa ochilor îi trecu imaginea soţiei lui Yu, Kuonyi. Femeia 
aceasta exercitase întotdeauna o atracţie asupra lui. Râse uşor, 
apoi ridică din umeri şi formă un număr la telefonul celular. 


Hong Kong 

Hong Kong, nu cu mulţi ani în urmă ultima posesiune britanică 
pe pământ chinezesc, îşi pierduse o parte din strălucire la 
preluarea sa de către China, în 1997. In timp ce Beijingul se 
pregătea să devină viitoarea capitală a Asiei, iar Shanghai se 
considera o variantă estică a New York-ului, Hong Kong nu dorea 
decât să rămână el însuşi - un oraş permisiv, în care se puteau 
face bani, un loc exuberant şi incitant, o reputaţie la care nu 
putea îndrăzni să râvnească nici o altă metropolă modernă din 
China. 

Privită din balconul apartamentului de lux al directorului 
Grupului Altman, marea de lumini scânteietoare ale Hong Kong 
ului părea că se întinde până la orizont, ca o dovadă a vigorii 
acestui oraş. In sufrageria cu lambriuri din lemn de tec, 
petrecerea se apropia de sfârşit. In încăpere plutea aroma 
mâncărurilor fine şi a sosurilor franţuzeşti. Ospitaliera gazdă, 
Ralph McDermid - fondator, director general şi preşedinte al 
Grupului Altman - se întreținea cu ultimii doi invitaţi. 

McDermid, un bărbat de înălţime medie, cu o faţă insipidă, era 
trecut de şaizeci de ani, uşor supraponderal şi foarte jovial. 

— Viitorul comerţului mondial este în jurul Oceanului Pacific, 
Statele Unite şi China fiind cei doi stâlpi financiari şi pieţele cele 
mai importante. Sunt sigur că China înţelege acest lucru la fel de 
bine ca şi Statele Unite. Chiar dacă le place sau nu semi- 
independenţa voastră, vor trebui să trăiască cu ea multă vreme 
de aici încolo. 

Cuplul de chinezi, ambii născuţi în Hong Kong, juca un rol 
important în comunitatea financiară a oraşului. Dădură amândoi 
din cap, aprobând sobru spusele gazdei, însă influenţa lor era 
foarte redusă de când viitorul oamenilor de afaceri din Zona 
Administrativă Specială stătea sub ameninţare politicii 
Beijingului. 

Mândria şi speranţele celor doi renăscuseră parcă după orele 
în care se bucuraseră de atenţia unui om atât de important ca 
Ralph McDermid, în luxosul său apartament. Locuinţa se afla în 
cel mai exclusivist turn de pe Repulse Bay Road. Discuţia 
continua, dar cei doi se opreau din când în când ca să admire 
priveliştea pentru care americanul plătise atâtea milioane de 
dolari. 

Când undeva în apartament se auzi sunând un telefon, 
bărbatul îi spuse lui McDermid: 

— Ne bucurăm să cunoaştem opiniile dumneavoastră şi 

sperăm că veţi reuşi să le expuneţi şi primarului nostru. Sprijinul 
Americii este de maximă importanţă pentru relaţiile noastre cu 
Beijing. 

McDermid zâmbi cu eleganţă. 

— Cred că Beijingul e conştient... 

Asistentul personal al lui McDermid intră în încăpere fără nici 
un zgomot şi îi spuse ceva la ureche acestuia. McDermid nu-i 
răspunse, însă le ceru scuze celor doi invitaţi: 

— Imi pare rău, dar trebuie să răspund la acest apel. A fost o 
seară reuşită, foarte plăcută şi plină de învăţăminte pentru mine. 
Vă mulţumesc că mi-aţi acceptat invitaţia. Sper să mai veniţi ca 
să continuăm schimbul de opinii. 

— Va fi o plăcere pentru noi, răspunse femeia. E rândul 
dumneavoastră să ne vizitaţi. Cred că vă putem promite o seară 
interesantă, însă nu suntem siguri că vom fi la înălţimea acestor 
mâncăruri fine. Vinul, mai ales, a fost excelent. 

— Bucate simple americane, nimic mai mult şi un vin de ţară 
ce cu greu poate fi considerat la înălţimea unor oaspeţi aşa de 
distinşi. Lawrence o să vă dea hainele şi o să vă conducă. Vă 
mulţumesc din nou că m-aţi onorat cu prezenţa. 

— Multe mulţumiri din partea a doi umili proprietari de 
magazine. 

După ce schimbul de amabilităţi încetă, McDermid traversă 
grăbit apartamentul şi se duse în dormitor. 

Zâmbetul jovial îi dispăruse de pe buze. 

— Raportează, zise grăbit în receptor. 

— Totul a mers perfect, îi spuse Feng Dun. Aşa cum vă 
aşteptaţi, pe insulă se afla încă un agent american. L-am ucis pe 
Mondragon, am recuperat documentul, însă pe celălalt american 
l-am lăsat să scape. Aşa că acum sunt alarmaţi de-a binelea. 

— Excelent. 

— Lucrurile stau chiar şi mai bine, continuă Feng. Agentul 
american, un locotenent-colonel pe nume Jon Smith, este în 
acelaşi timp microbiolog la USAMRIID. 

— Şi de ce spui că asta e bine? Cine e individul ăsta? 

— Nu face parte din nici una dintre agenţiile de informaţii 
americane. 

McDermid dădu din cap gânditor. 

— Curios. 

— Indiferent de cine a fost trimis, Smith se află în Shanghai 
acum, ceea ce e în avantajul nostru. Mă ocup eu de el. Ne 

rămâne o altă problemă. Una la care nu ne aşteptasem. 

— Cine? Ce? întrebă McDermid. 

— Yu Yongfu. Se laudă că-i şiret ca o vulpe, însă nu e decât un 
iepure speriat. Un iepure se muşcă singur până moare dacă e 
încolţit. Yu este înspăimântat. E în stare să ne distrugă şi pe noi o 
dată cu el. 

La celălalt capăt se lăsă tăcerea. 

— Ai dreptate. Nu ne putem asuma acest risc. Scapă de el. 

Chiar şi după ce închise telefonul, numele lui Smith continua 
să răsune în urechile lui McDermid. O bătaie în uşă avu darul să-l 
trezească din reverie. 

— Da? 

— Domnişoara Sun vă aşteaptă în sufragerie, domnule. 

— Mulţumesc, Lawrence. Serveşte-o cu ceva de băut şi spune- 
i că vin şi eu imediat. 

Rămase pe gânduri alte câteva minute, apoi se ridică. Sun 
Liuxia era fiica unui oficial important pe care nu-şi putea permite 
să-l ofenseze. Era, de asemenea, o femeie tânără şi foarte 
atrăgătoare. 

Zâmbind, se răcori puţin, îşi schimbă haina şi părăsi 
dormitorul. Era încă devreme. Prin ferestrele apartamentului, 
luminile Hong Kong-ului se întindeau în faţa lui ca şi cum 
întreaga lume ar fi fost la picioarele sale. In clipa în care îşi făcu 
intrarea ui sufragerie, buna dispoziţie îi revenise în întregime. 


Shanghai 


Rămas în fotoliul din biroul de la Dragonul Zburător, Zhao 
Yanji oftă adânc. Nefericit şi lipsit de orice speranţă, privea spre 
pistolul descărcat din poală. Poate că americanul chiar avea 
posibilitatea să-l ajute. Poate că cea mai bună soluţie era să 
plece din Shanghai. Sau putea să pună mâna pe încărcător, să-şi 
pună pistolul la tâmplă şi să apese pe trăgaci. A 

Studia gânditor arma, lovind-o uşor cu un deget. Işi imagină 
cum pleacă glonţul din camera de încărcare, cum explodează ca 
un fulger la ieşirea din ţeavă şi cum pătrunde prin craniul şi 
creierul său. Nu îl străbătu nici un fior în clipele în care prin faţa 
ochilor îi trecură astfel de imagini. De fapt, simţi chiar un fel de 
pace interioară. Cel puţin bătălia sa avea să se sfârşească şi nu 
mai trebuia să suporte teribila povară a căderii în dizgrație în 

emirul firmei. 

Privi în jurul său. Biroul lui Yu Yongfu îi era atât de familiar. 
Avea senzaţia că îşi petrecuse întreaga viaţă acolo. In calitate de 
trezorier, încercase să-l educe pe egoistul patron şi să salveze 
campania din mâinile lui. Trase adânc aer în piept şi clătină din 
cap. Îl cuprinse un val de furie - luă o hotărâre bruscă. Nu, nu era 
pregătit să moară. Trebuia să lupte în continuare. Compania mai 
putea fi încă salvată. 

Trebuia să plece de acolo înainte de a fi descoperit. Se ridică 
în picioare, cuprins de un sentiment de uşurare. Faptul că luase o 
decizie era o dovadă că viitorul nu era chiar aşa de sumbru. 

Deodată auzi un zgomot slab. Nu mai mult decât un sunet 
metalic scurt. 

Uimit, se întoarse. Uşa de la intrarea în birou era deschisă. 

In lumina care venea din sala cu mese de lucru se distingea o 
siluetă. Inainte ca Zhao să poată spune ceva, se auzi un pocnet 
slab. Vederea începuse să i se tulbure şi Zhao înţelese despre ce 
era vorba - un glonţ tras dintr-o armă cu amortizor. O durere 
teribilă îi cuprinse inima. Era atât de copleşitoare încât nici nu 
simţi când se prăbuşi cu faţa pe covor. 

Yu Yongfu şi familia sa primiseră, în vila lor de la marginea 
Shanghaiului, vizita unui personaj important. Sosirea acestuia îi 
luase pe toţi prin surprindere. Era vorba de un bărbat gras, cu 
bărbie dublă, ce se aşezase la biroul masiv al lui Yu ca şi când ar 
fi fost stăpân acolo. Yu nu zicea nimic, încercând să nu se lase 
pradă iritării produse de un socru atât de inoportun. Cel puţin 
factura încărcăturii de pe Empress se afla acum într-un loc sigur 
şi singura problemă care mai trebuia rezolvată era cea a 
spionului american. Trebuia să spere că Feng îl va elimina. 

Observă mândru că privirea bătrânului stăruia asupra 
băieţelului care stătea timid lângă el. Işi privi şi el fiul, care purta 
o pijama croită în stil occidental şi care avea imprimat pe piept 
chipul lui Batman. Băiatul era micuţ pentru vârsta lui şi mirosea 
ca un occidental, a unt de arahide. 

Bătrânul - Li Aorong - îl bătu blând pe creştet. 

— Câţi ani ai tu acum, Peiheng? 

— Şapte, onorate bunic. Băiatul aruncă o privire spre mama sa 
şi continuă: O să împlinesc peste o lună. Şi adăugă mândru: Sunt 
la Şcoala Americană. 

Li începu să râdă. 

— ţi place să mergi la şcoală cu copiii occidentalilor? 

— Tata spune că aşa voi ajunge cineva important. 

Li se uită la ginerele său, Yu Yongfu, care şedea rigid într-un 
fotoliu. In ciuda tensiunii evidente din încăpere, el îşi privea 
copilul zâmbind. 

— Tatăl tău e un om inteligent, Peiheng, zise Li. 

— Ai şi o nepoată, tată, interveni Li Kuonyi din locul în care 
rămăsese, lângă uşă. 

— Ai dreptate, fiica mea. Ai dreptate. Şi e o nepoţică tare 
frumoasă. Li zâmbi din nou. Vino aici, fetiţo. Vino lângă frăţiorul 
tău. Spune-mi şi tu eşti la Şcoala Americană? 

— Da, bunicule. Sunt cu două clase înaintea lui Peiheng. 

Li se prefăcu uimit. 

— Eşti cu numai un an mai mare decât el şi ai deja două clase 
avans? Calci pe urmele mamei tale. A fost mereu mai deşteaptă 
decât fraţii ei. 

— Peiheng învaţă repede numerele, zise brusc Yu Yongfu. 

— Încă un om de afaceri în familie, chicoti Li cu plăcere. Atinse 
feţele ambilor copii cu grija cu care atingi un vas rar şi delicat. 
Vor ajunge departe în lumea asta nouă. Insă ora lor de culcare a 
trecut, nu-i aşa? Dădu din cap şi îşi privi grav ginerele şi fiica. A 
fost foarte drăguţ din partea voastră că le-aţi dat voie să stea 
atât de târziu. 

— Nu ne vizitezi suficient de des, tată, îi răspunse Kuonyi, cu o 
vagă iritare în glas. 

— Problemele Shanghaiului ocupă tot timpul unui bătrân ca 
mine. 

— Dar în seara asta ai reuşit să ajungi, îl înfruntă Kuonyi. La 
ora asta târzie. 

Tatăl şi fiica se priveau în ochi. Privirea lui Kuonyi era la fel de 
dură şi curajoasă ca şi a puternicului său tată, pe care îl înfrunta, 
cerându-i o explicaţie. 

— Copiii trebuie să fie în pat, fata mea. 

Kuonyi îi apucă de mână şi se întoarse spre uşă. 

— Soţul meu şi cu mine ne vom întoarce imediat. 

— Yongfu rămâne aici. Avem ceva de discutat, răspunse 
bătrânul. lritarea se ghicea în vocea lui. Intre patru ochi. 

Kuonyi ezită o clipă. Apoi îşi îndreptă spatele şi ieşi luând 
copiii cu ea. 


Ceasul victorian de deasupra căminului din biroul în stil 
occidental al lui Yu ticăia slab. Cei doi bărbaţi rămaseră tăcuţi 
timp de câteva minute. Bătrânul îşi privea fix ginerele care zise 
într-un târziu, politicos: 

— A trecut mult timp de când ne-ai vizitat ultima oară, onorate 
tată-socru. Ne-au lipsit tuturor sfaturile tale pline de înţelepciune. 

— Prima responsabilitate a unui bărbat trebuie să fie familia 
sa. Nu e aşa, ginere? 

— Aşa cum scrie şi în cărţile străvechi. 

Li nu mai spuse nimic. 

Yu aştepta. Pe bătrân îl frământa ceva, era vorba probabil de o 
funcţie importantă pe care voia să i-o propună lui Yu, însă acest 
lucru ar fi dat în acelaşi timp impresia că îşi favorizează prea 
mult propria familie. Voia fără îndoială să se asigure că Yu se va 
ridica la înălţimea acestei sarcini. lar Yu avea nevoie să audă 
astfel de veşti bune în seara asta. Problemele în legătură cu 
vasul Empress îl epuizaseră. 

Într-un târziu, vocea lui Yu se auzi din nou: 

— Un bărbat nu trebuie să arunce niciodată ruşinea asupra 
familiei sale. 

— Ruşinea? Bătrânul ridicase capul şi repetase cuvântul ca şi 
cum s-ar fi mirat. Ai o soţie şi doi copii. 

— Am fost binecuvântat şi ei sunt sufletul meu, zâmbi Yu. 

— Eu am o fiică şi doi nepoți. 

Yu clipi de câteva ori. Ce se întâmplase? Ce replică putea da el 
la aceste cuvinte? Gura i se uscase deodată ca deşertul din 
Xianjiang; atmosfera se schimbase în încăpere. Il cuprinse frica. 
În faţa ochilor lui nu mai era bunicul indulgent al celor doi copii ai 
săi. Trebuia să suporte acum privirea dură, nemiloasă a unui 
personaj oficial al Zonei Administrative Speciale Shanghai, a unui 
politician aflat în slujba atotputernicului Wei Gaofan. 

— Ai făcut o greşeală ireparabilă, îi spuse Li cu o voce lipsită 
de orice emoție. Faţa lui lată, îngropată în grăsime, era la fel de 
nemişcată ca a unui şarpe în aşteptarea prăzii. Furtul facturii 
încărcăturii de pe The Dowager Empress ne pune în mare pericol. 
Pe toţi. 

Yu simţi că se topeşte de frică. 

— O greşeală care a fost corectată. Nu s-a întâmplat nimic 
rău. Documentul este încuiat în seiful din dormitorul meu. Nu 
există nici o... 

— Americanii au aflat ce transportă Empress. Un spion 
american dă acum târcoale prin Shanghai. Nu poate fi eliminat 
fără ca dispariţia lui să nu dea naştere la o sumedenie de 
întrebări. M-ai pus în pericol şi, ceea ce-i mai rău, l-ai pus în 
pericol pe Wei Gaofan. Ceea ce nu mai este secret poate ajunge 
la urechile duşmanilor lui Wei Gaofan din Comitetul Central, din 
Biroul Politic sau chiar din Comitetul Permanent. 

— Feng îl va lichida pe american! 

— Tot ceea ce ajunge la urechile Biroului Politic este 
investigat. Tu vei fi investigat. 

Yu Yongfu era disperat. 

— Nu vor afla nimic... 

— Vor afla totul. Tu nu eşti făcut să rezişti, ginere. Tonul vocii 
lui Li se îndulci. Este trist, însă ăsta-i adevărul. Vei dezvălui totul 
şi, dacă vei rămâne în viaţă, vei fi ruinat. Asta va însemna şi 
ruina noastră. A tuturor din familia Yu. A tuturor din familia Li. 

— Nu! Yu Yongfu se cutremură. Stomacul i se strânsese de 
frică. Abia mai putea să respire. O să plec. Da, o să dispar... 

Li elimină cu o mişcare a mâinii această posibilitate. 

— Totul e hotărât deja. 

— Dar... 

— Singura întrebare care se pune acum e cum să fie dus la 
îndeplinire. Asta va rămâne la alegerea ta. Vrei să ajungi în 
închisoare, spre dezonoarea şi ruina familiei tale? Să dai naştere 
la multe întrebări ale căror răspunsuri să ducă la pierderea 
protecţiei pe care o avem din partea lui Wei Gaofan? Fără marele 
Wei, eu sunt pierdut. Soţia ta - fiica mea - va cădea o dată cu 
mine şi nici ceilalţi copii ai mei împreună cu familiile lor nu vor 
mai avea nici un viitor. Şi ceea ce contează cel mai mult pentru 
tine, nu va exista nici un viitor pentru copiii tă. 

Yu tremura. 

— Dar... 

— Da, ai dreptate, nimic din toate astea nu e necesar să se 
întâmple. Rezolvarea onorabilă a problemei ne va salva pe toţi. 
Responsabilitatea se va sfârşi o dată cu tine. Fără ca tu să 
vorbeşti şi fără ca moartea ta să suscite întrebări, nu mai rămâne 
nimic care să conducă la Wei Gaofan sau la mine. Poziţia mea 
rămâne la fel de sigură deoarece mă voi bucura în continuare de 
favorurile lui Wei. Soţia şi copiii tăi vor avea în faţă un viitor fără 
probleme. 

Yu Yongfu deschise gura să răspundă, însă nu reuşi să scoată 
nici un sunet. Era paralizat de frică în timp ce prin faţa ochilor îi 
trecea filmul propriei sale sinucideri. 


În vestul Shanghaiului, departe de centrul oraşului, în afara 
autostrăzii de centură, Andy opri motorul şi lăsă maşina să 
alunece pe o străduţă din suburbii, mărginită de copaci. Nu se 
vedea nici un felinar. Cele mai multe case erau deja cufundate în 
beznă la ora aceea destul de târzie. Nimic nu se mişca în lumina 
albastră şi rece ca oţelul a lunii. 

Aşezat pe locul din dreapta, Smith îşi privea ceasul. Era trecut 
de nouă. Inainte de a se duce la întâlnirea cu Andy, îi lăsase un 
mesaj pe robot doctorului Liang prin care îl anunţa că nu se 
simte bine şi nu e în măsură să ia cina cu el şi colegii lui. Spera 
ca asta să-i ofere acoperirea necesară pentru activităţile din 
seara aceea. 

Acum avea însă un motiv de teamă mult mai puternic. Asculta 
cu mare atenţie. Nu se auzea nimic, cu excepţia sunetului 
îndepărtat al traficului pe autostradă. Ceva nu era în regulă cu 

strada asta plină de case ale unor oameni cu stare. Se uită de jur 
împrejur încercând să înţeleagă şi... dintr-o dată pricepu despre 
ce era vorba şi râse în sinea lui. Trăise atâta vreme în estul 
Statelor Unite încât ajunsese să aibă anumite limite culturale. 
Neliniştea lui fusese provocată de faptul că nu se vedea nici o 
maşină parcată pe stradă. 

— Adresa pe care o căutăm e acolo. Andy arătă cu degetul o 
casă de pe partea cealaltă a străzii. Vila lui Yu Yongfu. 

Smith se uită, dar nu văzu nici un număr. 

— De unde naiba ştii? 

Andy rânji. 

— Aşa e la Shanghai, ştii pur şi simplu. 

Smith mârâi neîncrezător. De-a lungul întregului cvartal, 
strada întunecată era mărginită de un zid înalt şi solid. Prin 
poarta din bare de metal se vedea o curte impresionantă în stilul 
de mult apus al vastelor proprietăţi ale celor bogaţi. Departe în 
interior, vila abia se zărea. Atât de diferită de tot ceea ce văzuse 
el în această metropolă a Asiei, proprietatea lui Yu părea o 
moştenire directă a ultimei dinastii imperiale. 

Smith scoase binoclul pentru vedere pe timp de noapte, îl 
îndreptă spre vilă şi avu un şoc. Casa avea un aspect american, 
ca şi când ar fi fost construită pe la 1900. Era mare, cu camere 
spaţioase şi ocupa un spaţiu larg. Zidul care mărginea 
proprietatea era singurul lucru care amintea de vechea Chină. 

li întinse binoclul lui Andy, care fu la fel de surprins. 

— E ca una din casele alea mari pe care le aveau tai-panii 
opiului în secolul XIX. Ştii tu, în concesiunile britanică, americană 
şi franceză? Cei care deţineau companiile de comerţ, care au 
construit bulevardul Bund şi care au făcut milioane schimbând 
opiul indian pe ceaiul şi mătasea chinezească. 

— Asta e probabil imaginea pe care vrea să o creeze Yu, opină 
Smith. judecând după ceea ce am văzut la sediul companiei şi 
ceea ce mi-ai povestit tu, omul se consideră un tai-pan modern. 

Smith continua să studieze proprietatea cufundată în tăcere. 
Nu se vedea nici o lumină în clădire, nici o mişcare sau vreun alt 
semn al prezenţei gărzilor pe terenul ce înconjura vila. Era un alt 
aspect care îl mira. In timp ce guvernul comunist, mai mult ca 
sigur, nu permitea instalarea de mijloace electronice de 
securitate ce ar fi putut ţine la distanţă şi forţele sale de poliţie, 
aici mâna de lucru era ieftină şi din belşug. 

— OK, Andy, mă duc înăuntru. Dacă nu mă întorc în două ore, 

şterge-o de aici. Mai bine dă-mi costumul pentru cazul în care 
vom fi nevoiţi să ne despărţim. 

Andy îi dădu costumul care era legat cu cureaua într-un 
pachet strâns. 

— Dacă apare cineva înainte să treacă cele două ore? 

— Pleci imediat. Şi încerci să nu fii văzut. Ascunzi maşina şi te 
întorci pe jos. Dar nu aştepţi mai mult de două ore. Dacă nu apar 
până atunci, probabil că nu mă mai întorc. Anunţă-ţi omul de 
legătură şi spune-i ce am aflat despre Dragonul Zburător şi 
despre Yu Yongfu. 

— lisuse, nu mă speria mai tare decât sunt deja. Oricum, omul 
meu de legătură nu e un „el”. E o „ea”. 

— Atunci spune-i ei. 

Andy An se abţinu să mai zică ceva şi-i făcu un semn din cap. 
Smith cobori din maşină şi-şi puse în spate rucsacul cu sculele. 
Imbrăcat cu hainele sale negre de lucru, porni repede spre 
reşedinţă, în timp ce zgomotul îndepărtat al traficului sublinia 
încă o dată liniştea cartierului în care se afla. 

La un colţ al zidului, aflat la o distanţă destul de mare de vilă, 
se afla un arbore ale cărui crengi se aplecau în stradă. După cum 
folosirea mijloacelor electronice de securitate era strict interzisă, 
autorităţile locale n-ar fi permis ciuntirea sau tăierea unui copac 
doar de dragul siguranţei unui om de afaceri. Smith se apucă de 
una din ramurile aplecate spre trotuar, se sui pe zid şi rămase un 
timp pe loc. Mirosul de iasomie umplea aerul. Avea senzaţia că 
se află la marginea unei păduri, atât de deşi erau copacii şi 
tufişurile. Sări şi ateriză pe un strat de frunze uscate, care se 
rupseră cu zgomot sub picioarele sale. Rămase ghemuit, fără să 
facă nici o mişcare, sperând că nu l-a auzit nimeni. 

Nu se vedea nici un gardian, ceea ce îi provoca o oarecare 
nelinişte. Un individ atât de ambițios şi ostentativ ca Yu trebuia 
să-şi asigure cumva protecţia. Cel mai probabil printr-o echipă de 
gărzi de corp. 

Porni către casă şi în scurt timp ieşi dintre copaci şi intră într-o 
grădină care îl ţintui locului. Era o grădină elaborată, în stilul 
englezesc din secolul XIX, cu alei înguste ce şerpuiau printre tufe 
de trandafiri şi straturi cu flori, arbuşti decorativi tunşi cu 
măiestrie, bănci elegante, un foişor şi chiar o pajişte pe care se 
putea juca crichet sau bowling. Se simţea mirosul ierbii proaspăt 
tunse. Işi putea imagina pe imul dintre acei faimoşi comercianţi 
de ceai britanici care încercau să-şi aline dorul de casă în locuri 

ca acesta. 

Grădina oferea destul de puţină protecţie în lumina slabă a 
nopţii, însă putea să profite de umbrele ciudate ale arbuştilor. Cu 
paşi repezi, ajunse în scurt timp într-un pâlc de copaci din 
apropierea casei. Făcu un ocol şi descoperi într-o parte a clădirii 
un garaj cu şase locuri care adăpostea numai două maşini - o 
limuzină neagră Mercedes şi un Jaguar XJR argintiu. Nu se vedea 
nici o lumină aprinsă în casă sau vreo fereastră deschisă. 

Inconjură clădirea şi ajunse din nou la uşa de la intrare, bogat 
ornamentată, parţial în umbră. Ciocanul de alamă era neobişnuit 
de mare şi strălucea în lumina lunii. Smith studie atent uşa. Nu 
se afla în nici o adâncitură şi lumina slabă a lunii cădea direct pe 
ea, distorsionând perspectiva şi făcând dificilă percepția 
adâncimii. De unde venea umbra aceea care acoperea un sfert 
de uşă? 

Răspunsul veni imediat. Uşa era întredeschisă şi ceea ce i se 
păruse la început a fi o umbră era de fapt interiorul întunecat al 
casei. 

să fi fost vorba de o cursă? Fusese supravegheat şi urmărit de 
mai mulţi indivizi, dar îşi luase o mulţime de precauţii înainte de 
a ajunge aici. După toate aparențele, proprietatea era părăsită. 
Exista însă posibilitatea ca, pe drumul ce-l făcuse până acolo, să 
nu fi observat că e urmărit. 

Scoase revolverul Beretta, făcu un ocol prin stânga şi ajunse 
iar în faţa uşii. Rămase din nou nemişcat, cu urechile ciulite. 

Nu se auzea nici o mişcare. Ţinând pistolul cu ambele mâini, 
împinse cu vârful piciorului uşa care era bine unsă şi se mişcă 
fără zgomot. Unde erau oare servitorii care ar fi trebuit să 
primească oaspeţii? Impinse până ce uşa se deschise de tot. 
Pătrunse într-un hol larg, placat cu lemn din podea până în tavan 
şi luminat de razele lunii. In spate se vedea o scară elegant 
arcuită. 

Smith păşi înăuntru, pantofii săi cu talpă moale făcând foarte 
puţin zgomot pe podeaua de lemn. Se opri să cerceteze 
încăperea din stânga. Era o sufragerie în stil victorian, însă cu tot 
mobilierul chinezesc, de la masa sculptată până la paravanele 
care acopereau colţurile. 

O luă spre dreapta. O altă intrare boltită dădea spre un salon 
de două ori mai mare decât sufrageria. Salonul era cufundat în 
tăcere. Ascultă încordat şi se încruntă. Cineva plângea înăbuşit. 

Bagdad, Irak 


Singurul bun care se găsea din belşug în Bagdad şi pe care şi-l 
putea permite toată lumea era benzina. Ca de obicei, traficul de 
la ora cinci după-amiază era foarte aglomerat pe oricare dintre 
străzile principale ale bătrânei metropole. Aflat la volanul 
Mercedesului său strălucitor, doctorul Hussein Kamil se gândea 
cu amărăciune la absenţa bunurilor din import, în timp ce se 
chinuia să-şi facă loc spre centrul oraşului prin fluviul leneş de 
limuzine şi camioane. Misiunea pe care o avea de îndeplinit îl 
înspăimânta. Pacienţii săi depindeau de medicamentele pe care 
le obținea din afara Irakului. Tot de aceste medicamente 
depindeau şi bogăţia, privilegiile de care se bucura, viitorul 
familiei sale. Pacienţii săi se numărau printre personalităţile de 
elită ale ţării şi dacă nu reuşea să facă rost de tranchilizantele, 
antidepresivele şi toate celelalte medicamente occidentale pe 
care ei le solicitau, era posibil să apeleze la alt doctor... sau chiar 
mai rău. 

Nu ştia cum reuşise franţuzoaica aceea elegantă să descopere 
felul în care obținea el medicamentele de contrabandă. Insă 
femeia cunoştea toate numele şi locurile de întâlnire, toate 
contractele, toate aranjamentele, toate sumele secrete 
implicate. Dacă numai un crâmpei din toate astea ar ajunge la 
urechile guvernului sau ale celor din Garda Republicană, soarta 
lui ar fi fără îndoială pecetluită. 

Cu gâtul uscat de frică, ajunse în sfârşit în faţa turnului înalt, 
construit în vremuri mai bune. Parcă maşina în garajul de la 
subsol şi luă liftul până la sediul firmei Tigris Export-Import Ltd., 
Substanțe Chimice pentru Agricultură. O firmă despre care se 
spunea că ar fi una dintre miile deţinute de preşedinte şi familia 
acestuia prin intermediari. 

Nadia, secretara, îl aştepta nerăbdătoare, frângându-şi 
mâinile. 

— S-a prăbuşit deodată, doctore Kamil. Fără nici un 
avertisment. Intr-o clipă a fost... 

— Nu şi-a recăpătat cunoştinţa? 

— Nu. Suntem atât de speriaţi! 

Printre compartimentele în care ceilalţi angajaţi se pregăteau 
în tăcere să plece acasă, îl conduse iute la biroul mare şi silențios 
al pacientului său, Naser Faidhi, preşedinte şi director executiv al 

companiei. Priveliştea care se deschidea deasupra oraşului şi, 
mai departe, până la deşertul din spatele văilor fluviilor Tigru şi 
Eufrat era impresionantă. Doctorul aruncă o privire rapidă pe 
fereastră şi se grăbi spre Faidhi, care stătea întins, fără 
cunoştinţă, pe o canapea de piele. li verifică semnele vitale. 

— O să moară? întrebă Nadia în şoaptă. 

Doctorul Kamil nu avea nici o idee cum de reuşise franţuzoaica 
să creeze acest accident, însă ştia sigur că totul se întâmplase 
din cauza ei, din moment ce femeia îi spusese că va fi căutat la 
telefon exact la 4:45 p.m. Şi avusese dreptate. Nu credea că în 
planurile femeii intrase şi uciderea lui Faidhi, fiindcă acest lucru 
ar fi putut declanşa o investigaţie oficială. Partea bună era că 
inima lui Faidhi bătea cu putere, pulsul era regulat şi culoarea 
feţei normală. Bărbatul îşi pierduse pur şi simplu cunoştinţa. Era 
vorba fără îndoială de un drog cu acţiune imediată, însă fără alte 
efecte dăunătoare, gândi Kamil. 

— Nici vorbă, îi spuse el secretarei, însă trebuie să-i fac nişte 
teste. Ridică privirea spre ea. Trebuie să-l dezbrac. Inţelegi? 

Nadia roşi. 

— Bineînţeles, domnule doctor. 

— Şi ai grijă să nu fiu deranjat. 

— N-o să îndrăznească nimeni. Fata ieşi din birou. Avea să 
păzească uşa ca o fiară. 

De cum rămase singur cu omul de afaceri în stare de 
inconştienţă, doctorul Kamil se repezi la şirul de fişete cu dosare 
unde îl găsi şi pe acela pe care i-l descrisese franţuzoaica: 
întreprinderile Dragonul Zburător din Shanghai. lnăuntru se aflau 
patru coli de hârtie. Două erau scrisori primite de la biroul din 
Basra al companiei, în care erau descrise negocierile purtate cu 
un anume Yu Yongfu, preşedintele firmei Dragonul Zburător, 
referitor la un transport de unelte agricole, produse chimice, 
electronice şi alte mărfuri care se aflau la bordul unui vas numit 
The Dowager Empress. Celelalte două reprezentau răspunsul lui 
Faidhi şi conţineau instrucţiunile acestuia pentru biroul din Basra 
referitor la derularea afacerii. In dosar nu se mai afla nimic 
altceva. 

Inima doctorului Kamil se umplu de bucurie. Factura pe care o 
voia franţuzoaica ori nu exista deloc, ori se găsea la sediul din 
Basra. Băgă repede dosarul înapoi în sertar, închise fişetul şi se 
întoarse la pacientul său. 

Douăzeci de minute mai târziu, Faidhi îşi reveni cu un oftat şi 

tuşi uşor. Pleoapele fluturară. Doctorul Kamil înaintă spre uşa 
biroului, o deschise şi îi zâmbi secretarei care aştepta îngrijorată. 

— Acum poţi să intri, Nadia. Işi revine şi o să se simtă foarte 
bine. 

— Allah fie lăudat! 

— Allah fie lăudat! repetă Kamil solemn. Va trebui să-l 
examinez mai amănunţit, să-i fac un examen complet. Sună la 
biroul meu şi stabileşte o consultaţie pentru el. Doctorul zâmbi 
din nou. Il aştepta un onorariu gras şi multe dovezi de 
recunoştinţă. Avea să-i spună franţuzoaicei că, dacă voia 
documentul acela, trebuia să se ducă la Basra, unde, desigur, el 
nu putea ajunge fără să trezească suspiciuni. Totul se terminase 
cu bine, exact aşa cum sperase şi el. 

În sufrageria întunecoasă, statuete antice, probabil foarte 
valoroase, pe lângă pereţi, o femeie frumoasă şedea ghemuită 
într-un fotoliu de piele maro. Mică şi subţire, avea părul negru şi 
lucios strâns la spate într-o coadă de cal. Într-o mână ţinea un 
pahar de coniac pe jumătate plin. Pe masa din abanos şi crom de 
lângă ea se afla o sticlă de Remy Martin. Pe o canapea luxoasă, 
lungă cam cât jumătate din uriaşa încăpere, se tolănise o pisică 
mare. 

Femeia nu dădea nici un semn că ar fi conştientă de prezenţa 
lui Smith, a pisicii sau a oricărui alt lucru din jurul ei. Privea în 
gol. Era minusculă faţă de decorul impunător. 

Smith cercetă atent încăperea, încercând să-şi dea seama 
dacă se mai afla şi altcineva acolo. Nu văzu şi nu auzi nimic 
suspect. Casa era ciudat de tăcută. Inaintă precaut ţinând în 
continuare pistolul Beretta cu amândouă mâinile. Femeia ridică 
paharul şi-l dădu pe gât dintr-o singură înghiţitură. Se întinse 
apoi după sticlă, umplu paharul pe jumătate, puse sticla pe 
măsuţă cu mişcări automate, ca de robot şi continuă să 
privească în gol. 

Smith se apropie şi mai mult de ea, fără să facă nici un 
zgomot, cu pistolul pregătit. 

Deodată, ea se întoarse şi-l privi drept în ochi, iar el îşi dădu 
seama că o ştia de undeva. Cel puţin faţa aceea, rochia 
chinezească pe gât, expresia arogantă... Bineînţeles, o ştia din 
filme. Din filmele chinezeşti. Era un star de cinema. O soţie pe 
care Yu Yongfu o putea prezenta ca pe un trofeu. Indiferent cine 
era, femeia se uita drept în ochii lui, fără să-i pese de arma 
îndreptată spre ea. 

— Tu eşti spionul american. Nu fusese o întrebare, ci o simplă 
afirmaţie, rostită într-o engleză fluentă. 

— Zău? 

— Soţul meu mi-a povestit despre tine. 

— Yu Yongfu e aici? 

Ea întoarse capul şi privi din nou în gol. 

— Soţul meu e mort. 

— Mort? Cum a murit? Când? 

Femeia întoarse din nou capul spre el apoi făcu ceva ciudat, îşi 
privi ceasul. 

— Acum zece sau cincisprezece minute. Cum? Nu mi-a spus. 
Probabil cu un pistol ca al tău. Oare tuturor bărbaţilor le plac 
pistoalele? 

Vocea ei liniştită, lipsită de orice emoție, calmul ei morbid îl 
făcură pe Smith să simtă fiori reci de-a lungul spinării. Ca un vânt 
tăios care sufla pe deasupra unui ghețar. 

— Despre tine era vorba, continuă femeia. Le era teamă de 
tine. De prezenţa ta. Prezenţă care putea da naştere unor 
întrebări incomode. 

— Cine sunt „ei”? 

Femeia goli din nou paharul de coniac. 

— Cei care i-au cerut soţului meu să se omoare. Pentru binele 
meu şi al copiilor noştri, i-au spus. Pentru familie. Femeia începu 
să râdă. Brusc, ca o explozie. Un sunet macabru care aducea mai 
degrabă cu un lătrat decât cu un râs adevărat. Un râs plin de 
amărăciune. 

— l-au luat viaţa ca să fie ei în siguranţă. Nu din cauza unui 
pericol, Doamne fereşte. Din cauza unui posibil pericol. li aruncă 
lui Smith un zâmbet dispreţuitor. Şi iată-te aici! Căutându-l pe 
soţul meu, exact aşa cum spuneau ei c-o să se întâmple. Ei ştiu 
întotdeauna când există ceva care le ameninţă interesele. 

Smith încercă să profite de sarcasmul ei. 

— Dacă vrei să-l răzbuni pe soţul tău, ajută-mă să-i prind. Am 
nevoie de un document care se afla în posesia lui. Cu ajutorul 
acestuia pot să demonstrez că sunt nişte criminali de talie 
internaţională. 

Ea rămase pe gânduri. Se vedea în privirea ei cum cântăreşte 
situaţia. Il cercetă pe Smith, încercând să descopere vreo 
înşelătorie. Apoi ridică din umeri, apucă din nou sticla cu Remy 
Martin, îşi umplu aproape paharul şi întoarse capul. 

— Sus, zise ea absentă. In seiful din dormitor. 

Femeia nu-i mai aruncă nici o privire. Sorbi din paharul cu 
coniac şi începu să privească deasupra capului său, ca şi cum 
locul respectiv conţinea răspunsurile la întrebările ei. 

Smith rămase pironit locului. Era oare o înşelătorie? Menită 
probabil să-l facă să urce la etaj ca să cadă în cursă? 

Nu mai conta. Avea nevoie de documentul din seif. Prea multe 
erau în joc. leşi cu spatele din salonul uriaş, rotind pistolul aşa 
încât să acopere atât încăperea, cât şi holul de la intrare, 

cufundat î 
mormânt. 

Urcă cu grijă treptele până pe palierul de la etaj, unde, 
datorită lipsei ferestrelor, umbrele erau mai dese. Nici acolo nu 
se auzea nici o mişcare. Nu se simţea miros de praf de puşcă şi 
nu se vedea nici un cadavru. Singurul sunet venea de jos - 
clinchetul produs de atingerea dintre sticla de coniac şi pahar în 
salonul de dedesubt, unde femeia îşi mai turnase încă un rând. 

Dormitorul se afla la capătul cel mai îndepărtat al culoarului. 
De mărimea a două dormitoare obişnuite, era amenajat în 
întregime în stil chinezesc. Se aflau acolo un pat cu baldachin din 
perioada târzie a dinastiei Ming, două canapele din aceeaşi 
perioadă, dulapuri şi o măsuţă cu oglindă specifice perioadei 
Qing, precum şi scaune şi măsuţe din alte perioade. Toate 
piesele de mobilier erau din lemn bogat sculptat şi foarte 
elaborat decorate. Patul avea perdele de mătase. In colţurile 
camerei se aflau paravane pictate. 

Seiful de perete se afla în spatele unui tablou care înfăţişa o 
luptă din timpul lui Kubilai Han. Smith scoase uneltele din rucsac, 
le puse pe marginea unui dulăpior aflat în apropiere şi începu să 
analizeze încuietoarea cu cifru. 

Atinse butonul cifrului şi uşa seifului se mişcă puţin. Cuprins 
de cele mai sumbre presimţiri, trase de buton. Chiar în clipa în 
care uşa se deschise spre el, de afară se auzi zgomotul produs 
de motorul unei maşini puternice. 

Smith alergă la fereastra care dădea deasupra garajului şi a 
aleii ce ducea spre poartă şi ajunse la timp ca să vadă stopurile 
Jaguarului ce dispărea pe drumul care ieşea în stradă. La naiba! 

leşi din dormitor şi cobori la parter, în sufragerie, sărind câte 
două trepte o dată. Paharul şi sticla se aflau pe măsuţă, însă 
femeia dispăruse. Nu fusese decât o înscenare? O cursă? Femeia 
nu făcuse altceva decât să-i distragă atenţia cu povestea ei tristă 
despre sinuciderea forţată a soţului ei? 

Ascultă atent însă nu reuşi să distingă zgomotele vreunui alt 
vehicul pe alee. 

Fugi din nou sus şi intră într-un dormitor aflat în partea din 
faţă a casei, de unde putea avea o altă perspectivă. Era camera 
unui copil. Se uită pe fereastră, peste grădină şi copaci, până la 
zidul ce înconjura proprietatea. Nici un zgomot pe stradă. Nici o 
mişcare în grădină. 

Poate se înşelase. Poate că femeia fusese într-adevăr copleşită 


n întuneric. Casa rămânea însă silenţioasă ca un 

de durere şi pe jumătate beată şi fugise să se ascundă în vreun 
sanctuar privat. Sau fugise ca să împărtăşească soarta soţului ei. 

Smith trebuia să profite. Alergă din nou sus, scoase tot din seif 
şi aşeză conţinutul pe o canapea. Erau bijuterii, scrisori şi alte 
documente. Nu găsi bani şi nici factura. Dădu din cap furios, 
dezamăgit. Mai verifică de două ori toate documentele, înjurând 
în gând. Era clar că factura nu era acolo. 

Un singur document prezenta interes pentru el - o scrisoare 
dactilografiată care avea în antet sigla unei companii belgiene: 
Donk & LaPierre, S. A., Anvers şi Hong Kong. Scris în franceză, 
documentul era adresat lui Yu Yongfu de la întreprinderile 
Dragonul Zburător. Scrisoarea îl asigura pe Yu că încărcătura 
avea să ajungă în Shanghai pe 24 august, la timp pentru ca The 
Dowager Empress să poată pleca pe mare şi se exprima 
optimismul în legătură cu „afacerea noastră comună”. Era 
semnată de Jan Donk şi sub numele expeditorului se afla şi un 
număr de telefon din Hong Kong. 

Bucuros că reuşise să găsească măcar atât, Smith vâri 
scrisoarea în rucsac şi ieşi repede din dormitor. Se afla în capul 
scării când văzu mai multe umbre trecând prin dreptul ferestrelor 
de o parte şi de alta a uşii de la intrare. Pulsul i se acceleră brusc 
şi îşi impuse să rămână nemişcat, cu urechile ciulite. in liniştea 
nopţii se auzeau paşi repezi care se mişcau în direcţia casei. 

Cu o creştere bruscă a nivelului adrenalinei, Smith ţâşni înapoi 
în dormitorul principal şi privi pe fereastra din spate care dădea 
spre grădina englezească. Nu se vedea nimeni în partea aceea, 
însă lângă fereastră nu era nici un copac şi singura modalitate să 
ajungă jos era să sară. 

Se duse repede la ferestrele din cealaltă parte a încăperii, cele 
care dădeau spre garaj şi aleea care ducea spre poartă. Gazonul 
îngrijit căpătase în lumina lunii culoarea cuprului oxidat. Aici se 
aflau mai mulţi copaci, dar nici unul suficient de aproape. Găsi 
însă un burlan care cobora de la streaşină. 

In timp ce el studia burlanul, două siluete îşi făcură apariţia de 
după colţul clădirii. Incepură să verifice ferestrele, căutând o 
intrare. 

Dacă la venire nu fusese vorba de nici o capcană, sigur i se 
pregătea una acum. Cei de jos vor descoperi în curând că uşa de 
la intrare nu era încuiată, dacă nu cumva o făcuseră deja. Mai 
avea la dispoziţie doar câteva secunde ca să iasă din casă 
înainte să intre ei, să urce la etaj şi să dea de el. 


93 


Aşteptă până ce siluetele de jos dispărură spre spatele casei. 
Deschise apoi fereastra, se aşeză pe pervaz cu picioarele 
atârnând în gol şi se aplecă spre burlanul de tablă care părea 
destul de bine fixat de peretele clădirii. Se prinse cu mâinile de el 
şi îşi dădu drumul. Burlanul scârţâi, însă rezistă. Ţinându-se cu 
mâinile de ţeava de tablă, Smith începu să coboare pe peretele 
clădirii sprijinindu-se în vârfurile degetelor de la picioare. De 
îndată ce atinse iarba, ţâşni peste pajişte până la pâlcul de 
copaci unde se ascunsese şi la venire. 

Liniştea nopţii fu spartă de strigăte furioase în chineză venind 
de la ferestrele dormitorului. Găsiseră seiful deschis şi îşi 
dăduseră seama că scăpase. 

O dată ajuns la copaci, Smith începu să alerge în zigzag, 
evitând vegetaţia întunecată. In depărtare se auzeau strigăte, 
apoi încetară, înlocuite de o singură voce profundă, aspră, care, 
pe un ton jos, începu să dea ordine ca un sergent care îşi 
instruieşte recruţii. Smith mai auzise vocea aceea - era a celui 
care condusese atacul de pe insula Liuchiu. Chinezul acela înalt 
cu păr roşu, pe care trezorierul de la Dragonul Zburător îl numise 
Feng Dun. 

Brusc, se lăsă o tăcere amenințătoare. Smith bănui că 
atacatorii primiseră ordin să se disperseze şi apoi, metodic, să-l 
împingă spre zidul care mărginea proprietatea. Feng Dun avea 
să aştepte acolo, la poartă, ca oamenii săi să execute 
încercuirea. Era acelaşi tip de manevră prin învăluire pe care o 
folosiseră în atacul de pe insula Liuchiu. Foştii militari au tendinţa 
de a folosi mereu aceleaşi tactici - precum marşurile nocturne de 
învăluire ale lui Stonewall Jackson. i 

Smith se întoarse şi începu să alerge spre zid. In timp ce se 
strecura printre umbrele copacilor, scoase aparatul de emisie- 
recepţie din buzunar. 

— Andy? Răspunde, Andy! 

— La naiba, colonele. Ai păţit ceva? 

— l-ai văzut? 

— Bineînţeles că da. Trei maşini. Am plecat repede de acolo. 

— Unde eşti acum? 

— In faţa ieşirii, aşa cum mi-ai spus. Am ascuns maşina şi m- 
am întors pe jos. Cele trei maşini sunt chiar aici, pe stradă, foarte 
aproape de intrare. 

— Au rămas oameni în ele? 

— Bineînţeles. 

— Câţi? 

— Prea mulţi, după părerea mea. Cei trei şoferi. Plus alţi cinci 
care acum au ieşit pe poartă să li se alăture celor trei. 

— Hai să sărim peste petrecerea de bun venit pe care mi-au 
pregătit-o. Du-te repede la maşină, ocoleşte proprietatea şi vino 
să mă iei de la colţul din spate al zidului, pe străduţa laterală. Ai 
înţeles? 

— Străduţa laterală, colţul din spate. 

— Dă-i drumul! 

Smith întrerupse transmisia şi-şi reluă cursa spre partea din 
spate a proprietăţii. Când credea că a reuşit să-şi păcălească 
urmăritorii, auzi un zgomot care nu putea însemna nimic bun. Se 
aruncă la pământ cu pistolul Beretta în mână. Zgomotul se auzi 
din nou - sunetul puternic al metalului lovit de un obiect de 
lemn. Cineva trase o înjurătură printre dinţi. 

Culcat la pământ, Smith încerca să distingă vreo mişcare, cât 

de mică. Păduricea se cufundase însă în tăcere şi singurele 
mişcări erau cele ale frunzelor şi ramurilor care se încovoiau în 
bătaia vântului. 
_ In dreapta sa, foarte aproape de zid se aflau două tufe mari. 
incepu să înainteze cu grijă într-acolo, cu toate simţurile în 
alertă. Se strecură între cele două tufe până ce fu acoperit din 
toate părţile şi rămase acolo în aşteptare, încercând să respire 
cât mai uşor posibil. 

La un moment dat, vântul mişcă frunzele de deasupra şi astfel 
razele lunii pătrunseră printre ele. Smith reuşi să vadă silueta 
unui bărbat care trecea aplecat, ţinând un pistol mitralieră AK- 
47. 

Furios, înţelese că nu calculase bine. Feng Dun se gândise 
desigur că cel pe care-l urmărea se aştepta la o manevră de 
învăluire, aşa că îşi trimisese majoritatea oamenilor să aştepte în 
stradă şi dublase numai partea din spate a perimetrului, în 
speranţa că o să-l ia pe Smith prin surprindere. Nu era însă 
singur. Fără îndoială, alţi oameni aşteptau pe poziţii. 

Smith ieşi dintre cele două tufe ale căror ramuri pline de spini 
îl zgâriară pe mâini şi pe faţă. Era atât de încordat că nu simţi 
nici o durere. Se ridică şi porni repede spre stânga, acolo unde 
zidul mărginea strada laterală. Nu se afla nici un copac suficient 
de aproape de zid, însă ramurile rupte şi alte resturi vegetale 
formau o grămadă destul de mare pentru a-i fi de ajutor. Din 
fericire, pe Yu îl interesau mai mult aparențele decât substanţa - 

nu era deloc pasionat de curățirea perimetrului în zonele izolate. 
Sau, dacă soţia sa spusese adevărul, „îl interesase”. 

Smith începu să alerge, făcu un salt pe grămada de resturi, 
apoi se înălţă cât putu, încercând să se prindă cu mâinile de 
coama zidului. După ce reuşi s-o încalece, rămase câteva clipe 
acolo, cercetând strada. De cealaltă parte, aproape de colţul 
zidului, era parcat Volkswagenul lui Andy. 

Smith scoase aparatul de emisie-recepţie. 

— Andy? întrebă el în şoaptă. Indivizii sunt peste tot. Nu am 
cum să ajung la colţul zidului. Porneşte maşina, dă un ocol şi vino 
înapoi spre mijlocul zidului. Acolo încetineşti, mă iei pe mine şi 
porneşti în viteză. 

Aşteptă câteva clipe. Nu primi nici un răspuns. Oare aparatul 
lui Andy nu era deschis? 

— Andy? Eşti acolo? 

Linişte. 

— Andy? i 

Stomacul i se strânse de frică. Îl trecură fiori reci. Îşi scoase 
ochelarii pentru vedere pe timp de noapte din rucsac şi privi spre 
maşină. Andy era la volan şi stătea nemişcat, supraveghind 
şoseaua. În afară de el nu se mai afla nimeni în mica maşină. 

Smith se încruntă şi continuă să studieze maşina şi 
împrejurimile. Andy nu se mişca deloc. Il mai privi încă două 
minute foarte lungi, două minute care parcă nu se mai sfârşeau. 
Nici o schimbare. Andy nu mişcă nici măcar pleoapele. 

Lăsă să-i scape un oftat greu. Andy era mort. Il scoseseră din 
joc. 
Puse ochelarii înapoi în rucsac, se lăsă în jos de pe zid, ajunse 
pe strada laterală şi începu să alerge cât îl ţineau puterile printre 
proprietăţile mai mici, sărind peste gărduleţe şi grădini. Nu auzi 
nici un strigăt în spatele său. Probabil că erau cu toţii prea 
preocupaţi de Volkswagen, aşteptându-l la întâlnirea cu Andy. 

Furios şi obosit, încetini ritmul. Alergă pe mai multe străzi, 
traversă grădini, sări peste gardurile şi zidurile mai multor 
proprietăţi construite special pentru oamenii de afaceri străini 
care veneau în număr din ce în ce mai mare în Republica 
Populară Chineză pentru a câştiga de pe urma milioanelor sale 
de locuitori. In cele din urmă, ajunse într-un bulevard. Transpirat 
tot, făcu semn unui taxi. 

Beijing 


Telefonul sună în sufrageria locuinţei ce se găsea în cea mai 
mare dintre clădirile de modă veche de la periferia cartierului 
Xicheng, unul dintre cele mai vechi ale oraşului. Bufniţei îi plăcea 
să se considere drept un om apropiat de popor. Refuzase să se 
alăture acelor membri ai Comitetului Central care îşi construiseră 
vile scumpe în cartierul Chaoyang. Deşi spațioasă şi confortabilă, 
locuinţa sa era departe de a fi ostentativă. 

Niu tocmai urmărea împreună cu soţia şi fiul său o casetă 
video cu o dramă a cărei acţiune se desfăşura în cadrul 
sistemului justiţiar american şi fu foarte deranjat de întrerupere. 
Supărarea sa se datora pe de o parte şi faptului că reprezenta o 
violare a vieţii sale de familie, ceva la care ţinea foarte mult, dar 
de care se bucura din ce în ce mai puţin de când fusese ales în 
Comitetul Permanent. Era însă probabil mai supărat fiindcă îl 
întrerupea din studiul fascinant asupra concepţiilor americane 
referitor la crimă, lege, societate şi individ pe care îl oferea 
pelicula. 

Ştia însă că nimeni n-ar îndrăzni să-l sune la ora aceea târzie 
decât dacă problema era foarte urgentă. Işi ceru scuze faţă de 
soţie şi se duse în camera sa de lucru. Inchise uşa, făcând să se 
estompeze sunetul televizorului şi vocile soţiei şi fiului său. 

Ridică receptorul. 

— Da? 

La celălalt capăt al firului, generalul Chu Kuairong nu pierdu 
nici o clipă cu politeţuri inutile şi-i spuse direct, cu vocea sa 
răguşită: 

— Prietenul nostru, doctorul Liang, mi-a raportat că Jon Smith 
nu a onorat invitaţia la cină. Doctorul a găsit pe robot un mesaj 
de la Smith. S-a dus la hotelul acestuia, sperând să-l facă să-şi 
schimbe planurile. Neprimind nici un răspuns din cameră, a 
deschis uşa, cu ajutorul celor de la hotel, să vadă dacă nu cumva 
Smith a păţit ceva. Camera era goală. Smith nu a plătit nota şi 
lucrurile sale erau încă acolo, însă el dispăruse. 

Cele auzite nu-i făcură nici o plăcere lui Niu. 

— Ce zice maiorul Pan în legătură cu asta? 

— Nici unul din oamenii săi nu l-a văzut pe colonelul Smith 
părăsind hotelul. 

Niu putu să simtă că şeful Securităţii savura eşecul ruşinos al 
lui Pan, dar asta nu avea prea mare importanţă în clipa aceea. 

— Probabil că Smith şi-a dat seama că doctorul Liang devenise 
suspicios, a prevăzut faptul că avea să fie pus sub supraveghere 
şi a găsit o cale prin care să se furişeze afară din hotel. 

— E clar că aşa s-au întâmplat lucrurile, răspunse generalul cu 
o urmă de sarcasm în voce. 

Niu îşi stăpâni iritarea. 

— Smith a mai fost vreodată în Shanghai? 

— Nu, din câte ştim noi. 

— Ştie limba chineză? Are prieteni sau asociaţi aici? 

— Din dosarul său nu reiese deloc acest lucru. 

— Şi atunci cum de reuşeşte să se descurce? întrebă Niu şi 
răspunse tot el: înseamnă că îl ajută cineva. 

Generalul se distrase destul; deveni deodată serios: 

— E vorba de un chinez. Cineva din interior care ştie engleza 
sau o altă limbă pe care o vorbeşte şi Smith. Care are un vehicul 
şi care cunoaşte foarte bine locurile. Suntem foarte încurcaţi, 
fiindcă acest Smith ne este complet necunoscut şi cu toate astea 
e clar că primeşte ajutor de aici, probabil de la cineva recrutat cu 
ani în urmă să ne spioneze. 

Niu se gândea la propriii săi spioni. Fără ei ar fi fost orb şi surd 
în complicata lume a politicii naţionale chineze. 

— Indiferent dacă e ajutat sau nu, trebuie să-l reținem pe 
acest colonel şi să-l interogăm. Spune-ţi-i maiorului Pan să facă 
imediat acest lucru. 

— Pan şi-a trimis deja oamenii să-l caute prin Shanghai. 

— Vă rog să mă anunţaţi când îl găsesc pe Smith. Vreau să 
vorbesc personal cu el. Niu închise telefonul cu o grimasă. Toată 
bucuria pe care i-o produseseră seara plăcută în sânul familiei şi 
filmul american dispăruse. 

De ce au trimis americanii acest agent ciudat într-un moment 
atât de sensibil din punct de vedere politic şi l-au lăsat să 
acţioneze când era clar că fusese descoperit? De ce să rişte 
semnarea tratatului? 

Se cufundă în fotoliu, se lăsă pe spate şi închise ochii, 
încercând să nu se gândească la nimic. Corpul şi mintea i se 
eliberaseră de orice povară... Trecură mai multe minute. O oră. 
Răbdarea era esenţială. Intr-un târziu, cu o claritate dureroasă, 
ştiu că a găsit răspunsul: toate astea s-au putut întâmpla fiindcă 
şi în guvernul american exista o fracțiune care se opunea 
tratatului. 

Washington, D.C. 


Încordarea care se simţea în aerul din spaţioasa sală de 
consiliu aflată uşă în uşă cu Biroul Oval ajunsese la cote maxime. 
Nu numai toate locurile din jurul mesei lungi erau ocupate, ci şi 
scaunele aliniate de-a lungul pereţilor, unde îşi găsise loc armata 
de asistenţi, consilieri şi experţi care aşteptau pregătiţi ca, în 
funcţie de deciziile ce aveau să fie luate, să ofere date şi 
răspunsuri şefilor lor. Deşi nu era vorba decât de nişte discuţii 
preliminare, întrunirea era deosebit de importantă, deoarece 
urma să fie dezbătut modul de alocare a bugetului anual, în 
valoare de mai multe miliarde de dolari, destinat programelor de 
dezvoltare a noilor arme. Cel care convocase adunarea era 
Henry Stanton, noul secretar al Apărării, bărbatul aşezat în 
dreapta preşedintelui. 

Stanton era un bărbat de înălţime medie, cu o personalitate 
puternică. Intreaga sa făptură, de la capul chel până la mâinile 
care nu aveau niciodată astâmpăr, radia energie şi farmec. 
Trăsăturile sale ascuţite se îndulciseră cu trecerea anilor astfel 
încât căpătase înfăţişarea unui om cumsecade. Trecuse de 
cincizeci şi cinci de ani şi ştia să profite pe timpul conferinţelor 
de presă de efectul liniştitor pe care îl avea înfăţişarea sa asupra 
celor din jur. La întâlnirea din ziua aceea însă, departe de 
obiectivul camerelor de luat vederi, era rece ca un om de afaceri. 

incepu în stilul său direct, care îl caracteriza: _ 

— Domnule preşedinte, domnilor, doamnă. Inclină capul în 
direcţia singurei femei aşezate la masa cea lungă, fostul general 
de brigadă Emily Power-Hill, care era consilierul preşedintelui pe 
probleme de securitate naţională. 

— Haideţi să ne imaginăm sistemul nostru militar ca pe un 
alcoolic. Ca şi în cazul oricărui alcoolic, dacă vrem ca acest 
sistem să supravieţuiască, el trebuie să rupă complet cu trecutul. 

lritarea produsă de cuvintele sale de cealaltă parte a mesei se 
manifestă prin buzele strânse şi prin murmurele care se auziră 
din direcţia şefilor militari. A/coolic! Cum îndrăzneşte? Chiar şi 
preşedintele ridică mirat o sprânceană. 

Emily Powell-Hill se grăbi să liniştească orgoliile rănite: 

— Domnul secretar vrea bineînţeles să ceară părerea tuturor 
celor aflaţi aici, precum şi a experţilor în domeniu şi a aliaţilor 
noştri. 

— Domnul secretar, răspunse tăios Stanton, nu cere nimic. Vă 
spun pur şi simplu cum stau lucrurile. Trăim într-o lume complet 
nouă. Trebuie să încetăm să ne mai pregătim pentru un război 
care e de domeniul trecutului! 

— Aserţiunile şi analogiile domnului secretar l-au făcut celebru 
în paginile ziarelor, mârâi amiralul Stevens Brose, preşedintele 
Comitetului şefilor de Stat-Major, aşezat de partea cealaltă a 
mesei, faţă în faţă cu preşedintele şi cu Stanton, însă judecăţile 
sale emise din fotoliu nu valorează nici cât o ceapă degerată pe 
un câmp de luptă. Părul cărunt tuns scurt al amiralului părea că 
se zbârlise de furie. Şedea într-o poziţie ciudată, cu încheieturile 
picioarelor încrucişate şi cu bărbia puternică ridicată. 

Secretarul Stanton replică imediat: 

— Nu-mi plac aluziile dumneavoastră, domnule amiral şi... 

— Nu este nici o aluzie, domnule secretar, spuse Brose sec. E 
o realitate. 

Cei doi se priviră în ochi. 

Stanton, revoluţionarul, cobori primul ochii spre notițele din 
faţa lui. Foarte puţini reuşiseră vreodată să înfrunte privirea 
implacabilă a preşedintelui Comitetului şefilor de Stat-Major şi 
Stanton nu era pregătit să li se alăture în ziua aceea. 

Cu toate acestea, secretarul nu dorea să dea înapoi nici un 
pas. Ridică din nou privirea spre Brose. 

— Foarte bine. Dacă doriţi să continuăm această dispută... 

Amiralul începu să zâmbească. 

Stanton roşi. Ca fost preşedinte şi director general la General 
Electric, Stanton nu renunţa chiar atât de uşor la convingerile 
sale. 

— Să spunem doar că am reuşit să vă atrag atenţia, domnule 
amiral. La urma urmei, asta contează. 

— V-aţi trezit cam târziu. Situaţia politică mondială mi-a atras 
deja atenţia, mormăi Brose. 

Preşedintele ridică o mână. 

— Destul, domnilor. Vă rog să faceţi pace. Harry, luminează-ne 
şi pe noi, profanii. Explică-ne ce ai vrut să sugerezi. 

Stanton, obişnuit cu şedinţele consiliilor de administraţie în 
care fiecare idee a sa era acceptată fără crâcnire, aşteptă un pic 

pentru a amplifica efectul celor ce avea să spună. Privirea sa 
critică trecu peste feţele celor adunaţi în sală. 

— Timp de mai bine de o jumătate de secol, America s-a 
înarmat aşa încât să fie în stare să ducă un război scurt, foarte 
intens, în Europa sau în fosta Uniune Sovietică, pornit din baze 
militare mari, permanente, aflate la distanţe convenabile de 
front. Ţintele se găseau în raza de acţiune a bombardierelor şi 
avioanelor de vânătoare de la bordul portavioanelor, plus că ne 
puteam bizui şi pe bombardierele strategice care puteau decola 
din Statele Unite. Pentru a preveni izbucnirea războiului ne-am 
bazat pe forţe masive de descurajare. Toate astea trebuie să se 
schimbe radical. Şi trebuie să se schimbe acum. 

Amiralul Brose dădu din cap. 

— Sunt întru totul de acord cu dumneavoastră dacă sugeraţi 
necesitatea unui organism militar mai suplu. Un sistem care să 
poată răspunde mai rapid, care să-şi poată deplasa forţele 
oriunde şi oricând, echipat cu arme mai uşoare, mai mici, mai 
greu de depistat şi lesne de înlocuit. Marina a început deja să 
implementeze conceptul „luptătorului de stradă” care implică 
portavioane, fregate şi submarine de dimensiuni mai reduse, 
capabile să acţioneze în zonele de coastă de mică adâncime 
unde se pare că vom acţiona din ce în ce mai mult. 

Generalul de aviaţie Bruce Kelly şedea lângă Brose. Drept, 
îmbrăcat în uniforma imaculată, îl privea pe Stanton cu ochii săi 
limpezi şi pătrunzători. Inamicii îl criticau pe motiv că nu era 
nimic altceva decât o maşină lipsită de emoţii, în timp ce 
admiratorii declarau că posedă una dintre cele mai ascuţite minţi 
întâlnite vreodată la un conducător militar. 

— Sper că domnul secretar nu vrea să sugereze că ar trebui să 
abandonăm capacităţile noastre de descurajare, spuse el pe un 
ton blând. Armele noastre nucleare - cu rază mare sau mică de 
acţiune - sunt cruciale. 

— Aveţi dreptate. Stanton îi adresă generalului unul din 
zâmbetele sale cele mai elaborate. Insă ar trebui să luăm în 
calcul reducerea stocurilor, precum şi a fondurilor de cercetare 
pentru bombe mai mari şi mai „bune”, pentru rachete gigantice 
capabile să le ducă la ţintă. De asemenea, nu cred că este 
înţelept să construim mai multe portavioane şi submarine în 
afara celor oare urmează să le înlocuiască pe cele ce vor ieşi din 
uz. 

— Hai să revenim la subiect, Henry, interveni Emily Power-Hill. 

Ne-am adunat aici ca să stabilim modalitatea de alocare a 
fondurilor. Spune-ne exact ce sugerezi că trebuie produs şi ce 
nu. 

— Aşa cum am mai spus-o, Emily, nu vreau să sugerez nimic. 
Vreau numai să vă spun ce trebuie să facem ca să ne menţinem 
superioritatea militară. Trebuie să renunţăm să mai finanţăm 
producerea de portavioane uriaşe, tancuri foarte mari şi avioane 
de vânătoare cu o putere copleşitoare şi să ne orientăm spre 
arme mai uşoare, mai mici, aproape invizibile. 

Şeful Statului-Major al Forţelor Terestre, general-locotenentul 
Tomas Guerrero, şedea în colţul mesei, în dreapta amiralului 
Brose. Ţinea mâinile pe masă, cu degetele mari încrucişate. 

— Nimeni nu poate să-mi spună mie că nu mai avem nevoie 
de tancuri, artilerie grea şi trupe numeroase instruite să poarte 
războaie la scară mare. Rusia şi China sunt încă prezente, 
domnule secretar Stanton. Aţi uitat de ele. Ambele au armate 
uriaşe, teritorii imense şi arme nucleare. Mai sunt apoi India, 
Pakistanul şi o Europă unită. Europa este deja adversarul nostru 
pe plan economic. 

Stanton nu avea de gând să cedeze aşa uşor. 

— Exact asta spuneam şi eu, domnule general. 

Emily Powell-Hill interveni între cei doi: 

— Nu cred că cineva dintre noi doreşte ca puterea noastră 
militară să fie slăbită, domnule Stanton. Dacă înţeleg bine, 
dumneavoastră spuneţi că trebuie să intensificăm eforturile 
pentru dezvoltarea unor arme mai mici. 

— Eu... începu Stanton. 

Inainte ca secretarul Apărării să mai poată zice ceva, amiralul 
Brose, profitând de statura sa impunătoare şi vocea răsunătoare, 
interveni: 

— Nimeni din sala asta nu este împotriva ideii unor forţe 
armate mai suple şi mai puternice. La naiba, la aşa ceva lucrăm 
de la războiul din Golf. Numai că nu ne-am concentrat încă toate 
eforturile în acest sens, aşa cum cereţi dumneavoastră. 

De la capătul cel mai îndepărtat al mesei se auzi şi vocea 
profundă a generalului-locotenent Oda, comandantul 
infanteriştilor marini. 

— Eu unul nu sunt deloc împotrivă. Sisteme uşoare şi rapide, 
exact asta doresc infanteriştii marini. 

Incăperea se umplu de murmure aprobatoare. Numai 
preşedintele Castilla, care de obicei participa foarte activ la orice 

discuţie cu privire la forţele armate, rămânea în continuare tăcut. 
Părea îngrijorat şi dădea impresia că aşteaptă să audă şi alte 
păreri. 

Secretarul Stanton, care îl urmărea cu atenţie, simţi că 
preşedintele nu e convins încă, aşa că îşi urmă cu curaj 
pledoaria: 

— Până aici, mă bucur să constat că sunteţi de acord cu 
punctul meu de vedere. Insă am senzaţia că dumneavoastră vă 
comportaţi ca şi cum acest proces ar trebui să înceapă mâine. Eu 
zic că nu e suficient. Trebuie să începem azi. Acum. |n acest 
moment avem mai multe sisteme de arme aflate în diverse faze 
ale procesului de dezvoltare - F-22, avionul de vânătoare cu rază 
scurtă de acţiune al Forţelor Aeriene, noua generaţie DD-21 de 
nave de luptă şi portavioane ale Forţelor Navale, precum şi 
sistemul de artilerie cu rază mare de acţiune, Protector, al 
Forţelor Terestre. Sunt prea mari. Toate. Sunt ca nişte elefanţi şi 
noi avem nevoie de jaguari. Aceste arme vor fi complet inutile în 
acel tip de conflicte care se prefigurează. 

Inainte ca strigătele indignate să umple sala, amiralul Brose 
ridică mâna. Reugşi să reducă vacarmul la nivelul unor murmure 
şi spuse. 

— Foarte bine. Haideţi să le luăm pe fiecare în parte. Bruce, te 
rog să prezinţi care e situaţia cu F-22. 

— Nu o să vă răpesc prea mult timp, începu generalul Kelly. F- 
16 e un aparat învechit. F-22 ne va aduce controlul absolut a 
spaţiului aerian deasupra oricărui câmp de luptă. Această nouă 
generaţie de avioane ne permite să fim primii care să 
descoperim inamicii şi primii care să tragem. Sunt mai rapide, 
mult mai manevrabile şi mult mai greu de descoperit de către 
inamici. 

— Aţi fost foarte succint, domnule general, spuse Stanton pe 
un ton aprobator. Voi încerca să fiu la fel. Nici o altă ţară nu-şi 
mai construieşte o forţă aeriană care s-o egaleze pe a noastră. 
Toate îşi îndreaptă eforturile în direcţia sistemelor de rachete 
relativ ieftine, puternice şi precise. Problema e că multe dintre 
aceste sisteme de rachete vor ajunge în mâna teroriştilor. În 
acelaşi timp, în ciuda manevrabilităţii sporite, F-22 rămâne un 
avion de vânătoare cu rază scurtă de acţiune. Asta înseamnă că 
are nevoie de baze aeriene aproape de câmpul de luptă. Ce se 
întâmplă însă dacă inamicul atacă bazele acelea cu rachete? 
Noile şi scumpele noastre avioane de vânătoare vor deveni 

inutile. 

— Voi prezenta situaţia din Forţele Navale, spuse Brose. Am 
început deja să regândim modul de proiectare a portavioanelor şi 
a altor nave de suprafaţă. In cazul unor mări închise sau în apele 
mici din apropierea coastelor, navele actuale sunt ţinte sigure 
pentru rachetele inamice. Oricum, dacă e vorba de un război 
purtat adânc în interiorul unui continent, nici un vas sau avion de 
vânătoare cu rază scurtă de acţiune nu va fi în stare să ajungă 
pe câmpul de luptă. 

— Mai rămân deci Forţele Terestre şi sistemul de artilerie 
Protector, interveni Jasper Kott, secretarul Forţelor Terestre. 
Acesta era un bărbat elegant şi pedant, cu trăsături fine şi ochi 
expresivi, care reuşea să-şi păstreze cumpătul chiar şi în cele 
mai stresante situaţii. 

— Voi anticipa remarcile domnului secretar Stanton spunându- 
vă că sunt cu totul de acord că trebuie să ne orientăm spre o 
armată mai suplă. Dacă în Kosovo ar fi izbucnit războiul terestru, 
tancurile noastre ar fi avut nevoie de luni de zile ca să ajungă 
acolo şi, dacă ar fi ajuns, masivele Abrams de şaptezeci de tone 
ar fi distrus zece din cele douăsprezece poduri peste care ar fi 
trebuit să treacă de la sosirea în port până la câmpul de luptă. 
Aşa că am început deja să pregătim nişte brigăzi „intermediare”. 
În final, acestea vor avea în dotare un vehicul blindat mult mai 
mic decât Abrams, transportat pe calea aerului. 

— Inseamnă deci că nu mai avem nevoie deloc de sistemul 
Protector, nu-i aşa, domnule secretar Kott? 

Kott păstră aceeaşi voce politicoasă, aproape neutră: 

— Adevărul este că avem nevoie de acest sistem. Avem 
nevoie de el foarte mult. Aşa cum a spus şi domnul general 
Guerrero, în faţa noastră se află adversari serioşi - China, Rusia, 
Serbia, India, Pakistanul şi, să nu uităm, lranul şi Irakul. 
Bombardierele noastre cu rază mare de acţiune sunt puternice, 
însă nu întotdeauna aşa de precise. Artileria rămâne cheia 
pentru câştigarea unei bătălii majore. Suntem în favoarea 
Protectorului fiindcă este mult superior sistemului Paladin pe 
care îl avem în prezent. E un sistem care ne oferă superioritatea 
de care avem nevoie pentru a descuraja adversari puternici. 
Apropo, sistemul Protector poate fi transportat cu uşurinţă pe 
calea aerului. 

— Poate fi transportat numai dacă rămâne cu cele patruzeci şi 
două de tone la care l-aţi redus deocamdată. Aţi renunţat la o 

mare parte din blindajul la care ţineţi atât. Toată lumea ştie că o 
să-l puneţi la loc de îndată ce acest lucru va fi posibil. Atunci va fi 
mult prea greu ca să mai poată fi transportat. 

— Sistemul va rămâne transportabil pe calea aerului, interveni 
nervos generalul Guerrero. 

— Mă îndoiesc, domnule general. Celor din Forţele Terestre le 
plac blindajele grele. Veţi găsi dumneavoastră o cale să puneţi la 
loc greutatea eliminată de îndată ce veţi obţine aprobarea 
guvernului pentru fabricarea lui. Aduceţi-vă aminte de lecţia pe 
care au primit-o germanii în Rusia şi în Ardeni în timpul celui de 
al doilea război mondial: drumurile proaste, tunelurile înguste şi 
terenul desfundat pot anihila toate avantajele pe care le oferă 
prezenţa tancurilor şi a artileriei grele. Dacă mai adăugaţi la asta 
şi vremea proastă, oamenii noştri sunt condamnaţi la o moarte 
sigură. 

— Pe de altă parte, armatele slab înarmate nu au avut 
niciodată succes împotriva unor forţe numeroase şi puternic 
înarmate, replică secretarul Kott. Nu poţi să negi acest lucru. 
Ceea ce vrei tu, Stanton, este o reţetă sigură pentru dezastru. 

Chiar când cei din jurul mesei începuseră din nou să murmure, 
gata să reia disputa, amiralul Brose ridică vocea: 

— Cred că fiecare a avut ocazia să-şi susţină punctul de 
vedere. Fondurile pentru dezvoltarea noilor sisteme de arme nu 
sunt însă nelimitate, am dreptate, Emily? 

Consilierul preşedintelui pe probleme de securitate naţională 
încuviinţă cu o mişcare sobră a capului. 

— Din păcate. 

— Aşa că înclin să-i dau dreptate domnului secretar, continuă 
Brose. Prima noastră prioritate trebuie să fie dezvoltarea acelor 
forţe mobile de care avem absolută nevoie, aşa cum ne-au 
demonstrat-o foarte clar evenimentele ultimilor ani, începând cu 
Somalia şi terminând cu cele mai recente. Trebuie de asemenea 
să păstrăm deocamdată ce avem şi să urmărim cu atenţie ce 
sisteme dezvoltă potenţialii inamici. Amiralul ridică privirea spre 
preşedinte. Ce părere aveţi, domnule preşedinte? 

Deşi preşedintele Castilla fusese ciudat de tăcut pe tot 
parcursul discuţiei, poziţia sa în favoarea unei armate mai suple 
era bine cunoscută. Dădu din cap şi spuse cu o voce scăzută, ca 
pentru sine: 

— Fiecare dintre dumneavoastră a prezentat aici argumente 
puternice care trebuie atent analizate. Nevoia pentru forţe de 

reacţie rapidă suficient de puternice ca să facă faţă oricărui 
război de gherilă sau ca să protejeze cetăţenii şi interesele 
americane oriunde în lume este clară. Nu ne putem permite ca 
situaţia din Somalia să se mai repete vreodată. In acelaşi timp, 
nu putem conta că vom fi lăsaţi şi în viitor să aducem suficiente 
forţe la graniţele inamicilor noştri, aşa cum ne-a lăsat Saddam 
Hussein în timpul războiului din Golf. 

Preşedintele le făcu un semn cu capul amiralului Brose şi 
secretarului Stanton. 

— Pe de altă parte, domnii generali şi secretarul Kott ne-au 
atras atenţia că este posibil să fim nevoiţi să facem în continuare 
faţă şi unor conflicte la scară mare, împotriva unor oponenți de 
primă mărime, posesori de armament nuclear. Că este posibil să 
ne confruntăm pe câmpuri de luptă vaste, unde armamentele 
uşoare sunt inadecvate. 

Preşedintele căzu iarăşi pe gânduri. După o pauză de câteva 
clipe, continuă: 

— S-ar putea să fim nevoiţi să luăm în calcul alocarea unor 
fonduri mai mari pentru armată decât anticipasem. 

Cei din încăpere se uitară miraţi unul la celălalt apoi din nou la 
preşedinte. Nu se aşteptaseră la asemenea oscilaţii din partea 
unui om recunoscut pentru fermitatea deciziilor sale. Numai 
amiralul Brose bănuia care era cauza poziţiei neobişnuit de 
ezitante a preşedintelui: criza vasului The Dowager Empress şi 
interesele strategice ale Chinei. 

Preşedintele se ridică. 

— Ne vom întâlni din nou în scurtă vreme să reluăm această 
discuţie. Emily, trebuie să discut cu tine şi cu Charlie în legătură 
cu un alt subiect. 

Generalii şi membrii cabinetului, urmaţi de asistenții lor, 
începură să părăsească sala încruntaţi şi schimbând scurte opinii 
în legătură cu ceea ce fusese evident o întâlnire ratată. 

Preşedintele Castilla rămase în picioare, privindu-i cu o 
expresie gravă cum ies din sală. 


Shanghai 
În taxi, Smith îşi puse haina şi cravata pe care le recuperase 


mai devreme de la Andy. La fiecare câteva minute privea peste 
umăr spre farurile maşinilor din urma lor. Nu reuşea să scape de 

sentimentul că este urmărit. În acelaşi timp îi apăreau mereu în 
faţa ochilor chipurile lui Andy An şi al lui Avery Mondragon. Ar fi 
putut face ceva ca să le salveze vieţile? 

Incercă să rememoreze întâmplările din ultimele două zile, 
căutând să descopere unde greşise. O decizie care ar fi putut 
duce la alt deznodământ. Simţi că-l cuprinde din nou furia. Işi 
încordă involuntar muşchii. Simţea o apăsare în piept. Cine erau 
aceşti oameni care ucideau atât de uşor? 

Intr-un târziu, reuşi să se elibereze oarecum de povara acestor 
gânduri. Furia îl împiedica să gândească limpede şi el avea 
nevoie de toate forţele, fiindcă recuperarea documentului era 
crucială. 

După ce se îmbrăcă, îşi îndesă hainele negre de lucru în 
rucsac. Avea o misiune de îndeplinit. O misiune a cărei 
importanţă crescuse o dată cu moartea celor doi. 

Taxiul îl lăsă pe bulevardul Bund, unde fii imediat înghiţit de 
mulţimea de pietoni care îşi făceau plimbarea de seară de-a 
lungul râului. În clipa în care îi apăru în faţă clădirea hotelului 
Peace, o luă pe Nanjing Dong Lu. Faimoasa şi moderna arteră 
comercială devenea aici o stradă îngustă, forfotind de lume. 

Smith intră pe o alee care se deschidea chiar în faţa uşii 
turnante a hotelului. Rămase acolo în aşteptare, cu ochii pe 
intrarea hotelului, sperând să zărească din nou părul roşu 
înspicat al lui Feng Dun. Nu era sigur, însă i se părea că 
vânzătorul de ceasuri Rolex false care îi oprea pe toţi cei care 
intrau sau ieşeau din hotel era unul dintre cei pe care reuşise să-i 
zărească la vila lui Yu Yongfu. Pe de altă parte, era sigur că 
individul care vindea pe trotuar găluşte dintr-un vas aburind era 
unul dintre cei doi care trecuseră pe sub ferestrele de la 
dormitorul lui Yu. Deşi cei doi încercau să-şi joace destul de bine 
rolul, existau anumite semnale clare că de fapt misiunea lor era 
să stea de pază: nu îi interesa deloc ce vindeau, nu se uitau 
niciodată în ochii celor care se opreau să le inspecteze marfa şi 
nu încercau să-i convingă să cumpere. Nu făceau decât să 
cerceteze cu atenţie pe oricine intra sau ieşea din hotel. Nu avea 
rost să mai verifice şi celelalte intrări: mai mult ca sigur că erau 
toate la fel de atent supravegheate. Indivizii aceştia erau foarte 
bine pregătiţi şi organizaţi. 

Trebuia să-i îndepărteze cumva pe cei doi din faţa hotelului. 
Să se lase văzut şi apoi să încerce să se facă pierdut - era 
riscant. Se afla în oraşul lor şi nu ştia nici o boabă chineză. Până 

la urmă, se amestecă din nou în mulţimea care mergea spre 
Bund şi se opri în dreptul unei cabine telefonice. Cu ajutorul 
cartelei pe care o primise de la doctorul Liang, sună la hotel. 

Funcţionarul de la recepţie răspunse în chineză, însă trecu 
imediat pe engleză în clipa în care Smith îşi spuse numele. 

— Da, domnule. Cu ce vă pot ajuta? 

— Imi vine destul de greu să vă spun, însă am o mică 
problemă. Azi-dimineaţă am avut o altercaţie neplăcută cu doi 
vânzători stradali. Din păcate, acum sunt tot acolo, aşteptând în 
faţa hotelului. Am ajuns să-mi fie frică să mai ies din hotel. Nu 
înţeleg, de ce stau acolo? 

— Mă ocup eu de problema asta, domnule. Puteţi să mi-i 
descrieţi? Sunt atât de mulţi vânzători ambulanți în această 
parte a străzii Nanjing Dong Lu. 

— Unul vinde ceasuri Rolex false, iar celălalt găluşte. 

— E suficient, domnule doctor Smith. 

— Vă mulţumesc. Parcă mă simt deja mai în siguranţă. Smith 
închise telefonul şi se strecură printre trecători până ajunse 
lângă un suport pentru plante, unde rămase să vadă ce se 
întâmplă. 

In mai puţin de două minute îşi făcu apariţia o maşină a 
poliţiei municipale care îşi croi încet drum prin mulţime şi se opri 
în faţa hotelului. Din ea săriră doi poliţişti îmbrăcaţi cu pantaloni 
bleumarin închis şi cămăşi albastre. Falşii vânzători făcură o 
greşeală: nu manifestară nici un interes la apariţia poliţiştilor, 
ceea ce le trezi imediat suspiciunea. In orice loc din lume, 
vânzătorii stradali întorc imediat capul speriaţi atunci când poliţia 
îşi face apariţia. Câteva secunde mai târziu, aşa-zişii vânzători se 
certau în gura mare cu poliţiştii. 

Smith rămase pe loc. Nu mult după aceea se deschise portiera 
unei limuzine negre parcate lângă trotuarul celălalt şi coborâră 
doi bărbaţi în costum. Incepură să-şi facă drum prin mulţimea 
care se dădea repede la o parte din faţa lor. Biroul Securităţii 
Publice. Cei doi ajunseră lângă poliţişti şi unul dintre ei începu să 
se răstească cu o voce ascuţită. Poliţiştii şi falşii vânzători 
ripostară imediat, fiecare susţinându-şi poziţia. Vânzătorii îşi 
scoaseră permisele. Poliţiştii arătau cu mâna spre hotel. Cei de la 
Securitate răspundeau nervoşi. 

In clipa în care dintr-un Lincoln mare şi negru ce se oprise în 
faţa hotelului coborâră trei oameni de afaceri europeni însoţiţi de 
trei tinere chinezoaice cu rochii adânc despicate, Smith li se 

alătură şi intră râzând împreună cu ei în holul hotelului, în timp 
ce în jurul falşilor vânzători şi al poliţiştilor se strângea din ce în 
ce mai multă lume. 


Smith îşi scoase telefonul din buzunar în timp ce intră în 
cameră, însă rămase încremenit. Fâşia transparentă de plastic 
pe care o lăsase pe covor dispăruse. Băgă telefonul înapoi în 
buzunar, scoase revolverul Beretta şi începu să cerceteze 
podeaua. Nu fu nevoit să caute prea mult. Fâşia de plastic era 
mototolită pe parchet, la mică distanţă de uşă. Cineva intrase în 
cameră, călcase pe ea apoi o îndepărtase cu piciorul fără să-şi 
dea seama de ce se afla acolo. 

Smith se întoarse pe coridor, îndepărtă plăcuţa pe care scria 
NU DERANJAŢI şi examină încuietoarea uşii. Părea neatinsă, 
întors în cameră, încuie uşa pe dinăuntru şi verifică valizele. 
Firele erau intacte. In cameră intrase cineva care avusese cheie, 
căruia nu-i păsase că păşeşte pe o fâşie invizibilă de plastic şi pe 
care nu-l interesaseră valizele sale. Nu semăna deloc cu modul 
de operare al poliţiei locale, al Securităţii sau al ucigaşului din 
noaptea trecută. Se părea că e vorba de cineva din personalul 
hotelului. 

Smith se încruntă. Plăcuța cu indiciul NU DERANJAŢI fusese 
atârnată la loc vizibil de clanţa uşii. Voise oare cineva - nu 
neapărat din personalul hotelului - să vadă pur şi simplu dacă se 
afla în cameră? 

Nu putea să rişte. Deschise televizorul şi mări volumul 
sonorului, apoi intră în baie şi deschise la maximum robinetele 
de la cadă. Fundalul sonor fiind astfel creat, se aşeză pe scaunul 
closetului, scoase din nou telefonul din buzunar şi-l sună pe Fred 
Klein pe linia protejată. 

— Unde naiba eşti? se auzi vocea lui Klein. Ce-i cu zgomotul 
ăla? 

— O măsură de prevedere ca să nu mă asculte cineva. E 
posibil ca în camera de hotel să fi fost instalate microfoane. 

— Grozav. Ai vreo veste bună pentru mine, colonele? 

Smith lăsă capul pe spate, încercând să-şi decontracteze 
muşchii. 

— AŞ vrea eu. Singurul lucru bun e că am aflat cine e 
proprietarul vasului Empress - o companie chinezească numită 
Intreprinderile Dragonul Zburător. Preşedinte şi director general 
este - sau mai bine zis era - Yu Yongfu, un om de afaceri din 

Shanghai, însă factura originală nu se găsea în nici unul dintre 
seifurile acestuia. 

Smith îi spuse şefului de la Covert-One despre trezorierul 
companiei, Zhao Yanji şi despre informaţiile pe care le primise de 
la el. 

— Bineînţeles că după aceea m-am dus direct la vila lui Yu. 
Smith îi relată conversaţia pe care o purtase cu soţia lui Yu. Nu 
mi-am dat seama dacă era un joc sau nu. La urma urmei e 
actriţă şi încă una destul de bună din câte ştiu eu. Cu toate 
astea, am senzaţia că durerea ei şi povestea pe care mi-a spus-o 
erau adevărate. Cineva l-a forţat pe Yu Yongfu să se sinucidă şi 
persoana respectivă a pus mâna pe factură. 

Smith putea să-l audă pe Klein cum trage puternic din pipă. 

— Au fost tot timpul cu un pas înaintea noastră. 

— Partea cea mai rea de-abia acum urmează. Andy - An 
Jingshe - a fost şi el ucis. 

— Presupun că vorbeşti despre translatorul pe care ţi l-am 
trimis. Nu îl cunoşteam personal, însă asta nu înseamnă că nu-mi 
pare rău. N-o să mă obişnuiesc niciodată cu morţile astea, 
colonele. 

— Nu, zise şi Smith. 

Cei doi rămaseră tăcuţi câteva clipe. Apoi Klein spuse: 

— Povesteşte-mi mai multe despre atacul de la vila lui Yu. Ce 
anume te face să crezi că nu a fost vorba despre o cursă? 

— Aşa am simţit eu. Cred că mă urmăreau şi s-au hotărât să 
intre în acţiune abia după ce femeia a plecat cu maşina. După 
cum au acţionat, e clar că nu se aşteptau să găsească deschisă 
uşa de la intrare. 

— Să fie vorba despre Biroul Securităţii Publice? 

— Nu, acționau prea pe faţă şi prea brutal. Părerea mea e că 
avem de-a face cu ucigaşi plătiţi. 

— Aceiaşi ucigaşi care l-au silit pe Yu să se sinucidă şi au pus 
mâna pe factură? 

— Atunci de ce s-au întors la vilă? Numele Feng Dun îţi spune 
ceva? 

Klein spuse că nu şi Smith îi povesti despre întâlnirile sale cu 
acest individ. 

— O să-mi pun oamenii să-l identifice. 

Klein făcu o pauză şi Smith şi-l imagină cum se frământă 
singur acolo, departe, în biroul său din clubul de iahting. 

În cele din urmă Klein rosti printre dinţi: 

— Deci omul care era principala noastră pistă e mort şi 
documentul de care avem nevoie a dispărut. Ce mai putem face 
în situaţia asta, colonele? Mă gândesc să te scot de acolo şi să 
încercăm altă variantă. 

— incearcă ce variantă crezi tu, însă eu nu vreau să renunţ 
aşa uşor. Poate reuşesc să iau urma atacatorilor. Mai e vorba şi 
de bărbatul care spune că e tatăl preşedintelui. Vreau să aflu mai 
multe şi despre asta. 

— Ce altceva ai mai descoperit? 

— Ceva foarte important... Dragonul Zburător nu e singura 
firmă implicată în afacerea cu vasul Empress. O parte din 
încărcătură, dacă nu cumva toată, a fost furnizată de o companie 
belgiană numită Donk & LaPierre. Donk & LaPierre are birouri şi 
în Hong Kong. Ar fi normal să aibă şi ei un exemplar al facturii 
originale. 

— Bună idee. Du-te la Hong Kong imediat. Eu o să trimit pe 
cineva să vadă ce putem găsi în Belgia. Unde ziceai că e sediul 
central? N 

— La Anvers. Inţeleg că oamenii noştri s-au întors cu mâinile 
goale din Bagdad. _ 

— Ai dreptate. Incerc acum să continuu investigaţiile cu 
ajutorul unui agent din Basra. 

— Perfect. O să mă scuz cumva faţă de doctorul Liang şi o să 
plec cu primul avion. 

— Acum... 

— Stai puţin. 

Cu tot vacarmul produs de sonorul televizorului şi de apa care 
curgea în cadă, Smith reuşise să audă o bătaie în uşă. Scoase 
pistolul şi ieşi din baie. 

— Cine e acolo? 

— Room service, domnule. 

— N-am comandat nimic. 

— Doctorul Jon Smith? Nu aţi comandat crabi? O bere Bass? 
De la restaurantul Dragon-Phoenix. 

Crabii erau foarte apreciaţi în Shanghai, iar Dragon-Phoe nix 
era numele restaurantului din hotel, însă asta nu avea nici o 
legătură cu faptul că Smith nu comandase nimic. li spuse lui 
Klein că o să-l sune mai târziu. 

— Ce se întâmplă acolo? întrebă Klein. Ai vreo problemă? 

— Transmite-i te rog lui Potus ce ţi-am spus. S-ar putea ca 
până la urmă să am nevoie de programarea aceea la dentist. 

Smith închise telefonul, îl băgă în buzunar şi strânse mai bine 
pistolul în mână. Intredeschise uşa. 

Afară se afla un singur bărbat în uniformă de chelner, lângă un 
cărucior acoperit cu o pânză albă pe care se afla mâncarea. De 
sub capacele care acopereau farfuriile se ridica aburul fierbinte şi 
îmbietor al fructelor de mare. Smith nu-l mai văzuse niciodată pe 
acest bărbat. Era destul de scund, foarte slab, însă sub uniformă 
se ascundea un corp musculos, iar venele gâtului îi ieşeau în 
evidenţă ca nişte frânghii. Smith avea senzaţia că întreaga lui 
făptură era încordată ca un arc. Avea pielea mai închisă la 
culoare decât a celorlalţi chinezi pe care îi cunoscuse. Faţa 
alungită, cu pomeţi înalţi era plină de riduri, deşi bărbatul nu 
avea probabil mai mult de patruzeci de ani. Mustaţa neagră 
adăuga figurii o notă de eleganţă. Era clar, gândi Smith, că cel 
din faţa lui nu era un chinez obişnuit. 

Fără să aştepte ca uşa să fie complet deschisă, chelnerul porni 
să împingă căruciorul în camera lui Smith. 

— Bună seara, domnule, zise el cu voce tare într-o engleză cu 
accent cantonez. 

O pereche tocmai trecea pe culoar ţinându-se de mână. Cei 
doi trecură de camera lui Smith. 

— Cine eşti? întrebă Smith. 

Chelnerul aruncă o privire spre pistolul lui Smith şi, fără să se 
tulbure, închise uşa cu călcâiul. 

— Nu faceţi scandal, domnule colonel, zise bărbatul cu o 
sclipire în ochii săi negri. Accentul cantonez dispăruse şi-i luase 
locul o engleză cu un accent britanic educat. 

Chelnerul se aplecă şi scoase de sub cărucior o legătură de 
haine. 

— Puneţi astea pe dumneavoastră. Repede. Jos sunt nişte 
indivizi care vă caută. Nu avem acum timp de prezentări. 

Smith prinse hainele cu mâna stângă în timp ce cu dreapta 
continua să ţină revolverul îndreptat spre bărbatul în uniformă de 
chelner. 

— Cine naiba eşti şi cine sunt cei de jos? 

— Cei de jos sunt de la Biroul Securităţii Publice, iar eu sunt 
Asgar Mahmout, alias Xing Bao în Republica Populară. Individul 
continua să nu manifeste nici un interes faţă de pistolul din mâna 
lui Smith. 

— Eu sunt sursa care i-a povestit lui Mondragon despre 
bătrânul din închisoarea chineză. 

Washington, D.C. 


Ajunşi aproape de birourile pe care le ocupau în clădirea 
Pentagonului, secretarul pentru Forţele Terestre Jasper Kott şi 
generalul Tomas Guerrero se despărţiră pe coridor. Discutaseră 
până atunci despre diverse strategii prin care ar fi putut să 
obţină mai mult sprijin atât din partea guvernului, cât şi din 
partea militarilor, inclusiv prin campanii publicitare pentru 
educarea publicului larg. După ce rămase singur, Kott continuă 
drumul spre biroul lui până ce generalul dispăru în al său. 

Secretarul schimbă atunci direcţia şi intră la toaletă. Nu era 
nimeni înăuntru, aşa că intră într-o cabină, încuie uşa şi se aşeză 
pe capacul closetului. Formă un număr pe telefonul celular şi 
aşteptă până ce legătura fu stabilită printr-un traseu electronic 
foarte complicat. 

Intr-un târziu, în cască se auzi o voce puternică: 

— Ei bine? 

— Cred că merge. Preşedintele ezită. 

— Nu e ceva caracteristic conducătorului nostru. Ce anume 
face, mai exact? 

— Ştii că de obicei e ca un buldog. Ei bine, acum de-abia a luat 
parte la discuţie. Stanton a ţinut-o una şi bună cu prostiile lui, 
însă nu s-a bucurat de sprijin. Cu excepţia lui Brose şi Oda, 
bineînţeles. Insă ne aşteptam la aşa ceva. 

— Dă-mi toate amănuntele. 

Kott îi descrise cele mai interesante momente ale întâlnirii. 

— Nimeni nu ştia de ce preşedintele părea atât de mohorât, 
preocupat şi incapabil să ia o decizie. Poate numai Brose. Am 
surprins o privire între cei doi. 

La celălalt capăt al firului se auzi un hohot de râs amar. 

— Normal că ai surprins. Trebuie să stăm mai mult de vorbă 
despre asta. 

— Oricând doreşti. Putem aranja o altă convorbire telefonică. 

— Nu. Trebuie să ne întâlnim personal. Doar noi doi. Avem 
prea multe lucruri importante de vorbit. 

Kott rămase pe gânduri câteva clipe. 

— Tot trebuie să vizitez bazele noastre din Asia. 
— Perfect. Te aştept. In cască nu se mai auzi nimic. Kott băgă 
telefonul în buzunar, trase apa şi ieşi din toaletă. 


Preşedintele Castilla avea de multe ori impresia că Fred Klein 
trăia într-o noapte perpetuă. Perdelele groase de la fereastra 
biroului ascuns în Clubul de lahting Anacostia fereau încăperea 
de razele soarelui de dimineaţă şi de zgomotele debarcaderului 
aglomerat, ale vaselor care treceau pe râu şi ale vieţuitoarelor 
acvatice. Preşedintele şedea în faţa lui Klein, care se lăsase pe 
spate de cealaltă parte a mesei, cu mâinile în lumina lămpii şi 
capul în penumbră. 

Klein tocmai terminase de raportat ceea ce aflase de la Jon 
Smith. 

— Şi e posibil să fim nevoiţi să-l scoatem foarte repede de 
acolo. Klein îi descrise preşedintelui apelul telefonic de la 
Shanghai care fusese întrerupt atât de brusc şi care conţinuse 
cuvintele de cod „Potus” - preşedinte şi „programare la dentist” 
- extragere. 

— Să nu cumva să-l pierdem şi pe Smith, zise preşedintele 
clătinând îngrijorat din cap. Incă n-am intrat în posesia facturii şi 
nici nu ştim cine o are sau unde se află. 

— Smith e de părere că e posibil ca firma belgiană să aibă un 
exemplar. 

— E posibil? 

— Am câţiva oameni în China care încearcă să afle cine l-a 
atacat pe Smith şi alţii în Irak care caută cel de-al doilea 
exemplar. O să pun lucrurile în mişcare şi în Anvers să văd dacă 
nu cumva cel de-al treilea exemplar se află acolo. Dacă însă nu 
găsim nimic în Shanghai, Basra sau Anvers, atunci singura 
speranţă rămâne numai în Hong Kong. 

Preşedintele încuviinţă cu o mişcare a capului. 

— Perfect. Am încredere în judecata ta. Mai avem câteva zile 
la dispoziţie până la sosirea cargoului. Preşedintele se opri 
ezitând şi se încruntă. Trebuie să mă gândesc la o soluţie pentru 
cazul în care nu reuşim să găsim nici un exemplar al facturii. Nu 
pot lăsa vasul ăla să-şi descarce încărcătura în Irak. La urma 
urmei, s-ar putea să nu avem altă opţiune decât să-l oprim şi 
asta înseamnă că trebuie să anticipez toate consecinţele şi să 
mă pregătesc. 

— Pentru o confruntare militară cu China? 

— Este o posibilitate - e drept înspăimântătoare - foarte reală. 

— Şi acţionăm singuri, fără aliaţi? 

— Dacă e necesar, da. Aliaţii ne vor cere dovezi dacă le 
solicităm sprijinul. Şi cum nu avem nici o dovadă... 

— Vă înţeleg. Ar fi bine să găsim factura. 

— Nu vreau să mă gândesc cum va trebui să acţionăm dacă 
China este destul de nesăbuită să ne înfrunte. Castilla clătină din 
cap, faţa sa mare fiind umbrită de îngrijorare. Imaginează-ţi că 
mi-am dorit nespus de mult slujba asta. Am făcut pe dracu-n 
patru ca s-o obţin. 

Preşedintele se aplecă şi întrebă în şoaptă: 

— Spune-mi, care e situaţia cu David Thayer? 

— De îndată ce voi stabili cu exactitate poziţia fermei- 
închisoare, voi trimite un agent în interior care să ia contact cu el 
şi să evalueze acurateţea poveştii sale. 

Preşedintele încuviinţă din nou. 

— M-am tot gândit la posibilitatea ca acordul cu privire la 
drepturile omului să nu fie semnat niciodată. Nu-mi place deloc 
varianta asta. 

— Dacă până la urmă se va întâmpla aşa ceva, o misiune de 
salvare a lui Thayer este soluţia cea mai potrivită. 

— Ce fel de misiune de salvare? 

— O echipă mică. Cât de mică, ce fel de personal şi 
echipament - asta depinde de localizarea închisorii şi de măsurile 
de siguranţă de acolo. 

— Vei avea la dispoziţie tot ce îţi va fi necesar. 

Din umbră, Klein îşi studia atent prietenul. 

— Să înţeleg, domnule preşedinte, că sunteţi gata să daţi 
undă verde pentru o asemenea misiune? 

— Să zicem că deocamdată ţin în rezervă şi această opţiune. 

Preşedintele închise ochii o clipă şi pe faţa lui apăru o expresie 
de melancolie. Totul nu dură însă decât o secundă. Se ridică. Să 
mă ţii la curent. Indiferent dacă e zi sau noapte. 

— Vă sun de îndată ce aflu ceva. 

— Bine. Preşedintele deschise uşa şi ieşi, impozant cu umerii 
săi largi. Fu imediat înconjurat de trei agenţi din Serviciul Secret 
care îl escortară până la uşa care dădea spre exteriorul clădirii. 

Fred Klein ascultă cum porneşte motorul limuzinei Lincoln şi 
cum cauciucurile scrâşnesc pe pietriş. Se ridică şi, traversând 
încăperea, se opri în faţa unui ecran mare fixat pe peretele din 
dreapta. Era îngrijorat şi prin minte îi treceau tot felul de gânduri. 

Apăsă pe un buton. Ecranul începu să pâlpâie. Pe el apăru o 
hartă foarte detaliată a Chinei. Incepu s-o studieze cu atenţie, cu 
mâinile împreunate la spate. 


Shanghai 


În camera sa de hotel, Smith continua să ţină revolverul 
Beretta aţintit spre bărbatul deghizat în chelner. 

— Cine e Mondragon şi ce legătură are individul ăsta cu un 
oarecare bătrân? 

— Nu cred că e cazul să faci pe neştiutorul, colonele. Bărbatul 
din faţa lui îşi scoase jacheta albă şi pantalonii largi, dând la 
iveală un costum de blugi prespălaţi, cu o cămaşă albă sub 
geacă, o ţinută normală pentru un tânăr din Shanghai. 

— Am trimis pe unul din oamenii noştri să-l urmărească pe 
Mondragon ca să fim siguri că informaţiile ajung la voi, yankeilor, 
îţi aduci aminte de insula Liuchiu? Ambuscada? De unde 
Mondragon a plecat în călătoria fără întoarcere. Apoi tu te-ai 
întors în Kaohsiung. De atunci nu te-am scăpat din ochi. Eşti 
satisfăcut? 

Smith continua să ţină pistolul îndreptat asupra celui din faţa 
sa. 

— De ce i-ar interesa pe cei din Securitatea Publică persoana 
mea? 

— La naiba! David Thayer poate fi şansa noastră ca lumea 
întreagă să afle ceea ce se întâmplă cu adevărat în China. 
Securitatea Publică are propriile sale motive ca să te 
urmărească, fără nici o legătură cu ale noastre. 

— Tu erai în Land Rover? 

Asgar Mahmout oftă teatral. 

— Doar n-o fi fost regina Elisabeta. Pune-ţi mai repede hainele 
astea pe tine dacă nu vrei să cădem amândoi în ghearele lor. 

Asgar Mahmout nu avea nume chinezesc şi nici înfăţişarea sa, 
ochii rotunzi şi tenul închis la culoare, nu era a unui chinez. 
Vorbise de „noi”. Am trimis pe unul din oamenii noştri să-l 
urmărească pe Mondragon... Şansa noastră. Să fie vorba de 
vreun grup disident clandestin? Răspunsul privitor la identitatea 
acestor oameni putea să mai aştepte, fiindcă ceea ce-i spusese 
bărbatul avea sens: era clar că putuseră să dea de el dacă-l 
urmăriseră din momentul întâlnirii sale cu Avery pe insula 

Liuchiu. Ceea ce însemna că Securitatea Publică era cu adevărat 
jos, aşteptându-l. 

Smith lăsă pistolul pe măsuţa pentru cafea, îşi scoase 
costumul şi începu să se îmbrace repede în hainele pe care i le 
adusese bărbatul: un costum albastru închis stil Mao, o şapcă 
militară şi sandale. 

— la cu tine numai strictul necesar. Mahmout întorsese căruţul 
cu faţa spre uşă şi o deschise. 

Smith puse mâna repede pe rucsac, vâri revolverul în buzunar 
şi o luă la fugă după el pe coridorul pustiu. Mahmout o luase cu 
căruţul la dreapta, în direcţia opusă locului în care se aflau 
lifturile şi dădu colţul, până la ascensorul de serviciu. 

Uşa era deschisă. 

— Avem noroc, zise el bucuros. 

Impinse căruţul în cabină şi Smith îl urmă îndeaproape. De 
îndată ce uşile liftului de serviciu se închiseră, auziră cum unul 
dintre ascensoarele pentru clienţi se opreşte la etajul lor. Uşile 
cabinei scoaseră un fâşâit deschizându-se, urmat de tropot de 
paşi alergând pe coridor. Liftul în care se aflau ei continua să 
coboare, în timp ce deasupra răsunau bătăi în uşă şi strigăte în 
chineză, atât de puternice încât răzbăteau prin zid. 

— Se pare că au ajuns în faţa camerei tale, spuse Asgar. 

Smith dădu din cap, întrebându-se cât va mai dura până când 
cei de la Securitate îşi vor da seama ce se întâmplase şi pe unde 
o luaseră ei. 

Ajunşi la parter, Mahmout împinse căruciorul pe culoar. 

— Există o ieşire prin bucătărie, spuse Smith. 

— Ştiu. Ai folosit-o ieri, când erai cu chinezul acela tânăr. Cine 
e tipul? Unde e acum? 

— Un translator. Vocea lui Smith cobori brusc. Mort şi el. 

Mahmout clătină din cap, cu o expresie dură. 

— Aduci numai noroc celor din jurul tău, colonele. De-acum 
înainte o să am grijă şi de fundul meu, nu numai de al tău. Cine l- 
a omorât? 

— Cred că e vorba de un individ numit Feng Dun şi oamenii 
săi, 

— N-am auzit de tipul ăsta până acum. 

Cei doi mergeau repede pe coridorul plin de mirosuri din 
spatele bucătăriei, îndreptându-se spre uşa destinată angajaţilor. 
Ajunşi acolo, abandonară căruciorul şi ieşiră afară cu băgare de 
seamă. Fură imediat asaltaţi de zgomotele oraşului. Aleea 

întunecoasă ducea în stânga spre aglomerata arteră Nanjing 
Dong Lu, iar în dreapta, spre strada din spatele hotelului. 

— Ai Land-Roverul pe aproape? întrebă Smith. 

— Eşti nebun? N-am venit cu maşina. 

Deodată se auziră strigăte care nu veneau nici din stânga, nici 
din dreapta, ci din spatele lor. Poliţiştii îşi dăduseră seama pe 
unde fugiseră ei mult mai repede decât se aşteptase Smith. 

— Fugi! Mahmout ţâşni spre dreapta ca un ogar. 

Smith începu să alerge alături de el pe aleea întunecoasă, 
lăsând în urmă furnicarul de pe Nanjing Dong Lu. În momentul în 
care ajunseră la colţ, izbucniră alte strigăte şi alţi paşi se 
adăugară celor care tropăiau în urmărirea lor. Cotiră din nou la 
stânga, îndepărtându-se de Bund şi de râu, traversară o stradă 
îngustă, trecură de intrarea pe o alee, apoi o luară pe o alta, 
întortocheată. Aruncară o scurtă privire înapoi să vadă dacă 
urmăritorii mai sunt după ei, după care traversară în goană încă 
o stradă. 

Intrară pe o alee şi Mahmout se lansă într-un sprint ce le seca 
toate forţele. Transpirat, dezorientat, Smith nu avea nici cea mai 
mică idee despre locul în care se aflau sau despre direcţia în care 
se îndreptau. Mahmout îl conducea printr-un labirint năucitor de 
străzi secundare şi alei, încercând pe cât posibil să evite pietonii 
care se fereau blestemând din calea lor, bicicletele rezemate de 
perete, lăzile cu gunoaie, vânzătorii ambulanți cu cărucioarele 
lor, maşinile parcate pe trotuar, totul fără nici o clipă de răgaz. 

În goana lor erau însoţiţi de o sumedenie de mirosuri 
puternice şi de un vacarm îngrozitor. Se aplecau pe sub rufe 
puse la uscat, săreau peste focuri deschise la care se pregătea 
mâncarea, alunecau pe resturile aruncate pe jos, se fereau din 
calea bicicliştilor şi motocicliştilor pe care îi întâlneau chiar şi pe 
trotuare şi pe cele mai înguste alei. Toate acestea în timp ce 
zgomotul paşilor şi strigătele urmăritorilor nu încetau nici o clipă, 
când mai aproape, când ceva mai departe, însă mereu în urma 
lor, ca un vis urât. 

De două ori Mahmout fu nevoit să schimbe brusc direcţia 
deoarece în faţa lor apăruseră ca din senin alţi poliţişti ce 
încercau să le blocheze calea. La un moment dat, o maşină fără 
număr de înmatriculare frână brusc doar la câţiva metri de ei. 
Fură nevoiţi să intre repede într-o clădire şi de acolo, pe o altă 
uşă, să ajungă în altă alee. 

Urmăritorii lor păreau neobosiţi. Nu era timp pentru discuţii. 

Nu era timp pentru pauze. Nu-şi puteau permite cu nici un chip 
să reducă ritmul acela infernal. 

Smith îşi pierduse simţul de orientare, deşi era conştient că 
alergaseră mai mulţi kilometri. Bănuia că ajunseseră undeva în 
partea veche a oraşului sau în Concesiunea Franceză. Dar 
deodată se trezi din nou pe aglomeratul Nanjing Dong Lu, plin de 
oameni aflaţi la cumpărături, la distracţie, hoţi de buzunare şi 
amatori de acele plăceri uşoare care reapăruseră ca prin farmec 
în clipa în care noul obiectiv al Chinei devenise piaţa liberă. 

— La metrou! Acolo, bătrâne! Vino după mine! Mahmout se 
avântă în jos pe scări, trecu de porţi cu ajutorul cartelei pe care o 
avea la el şi se întoarse ca să i-o dea şi lui Smith. 

Cei doi ajunseră pe peronul puternic luminat, unde se putea 
citi numele staţiei: HE NAN LU. La ora aceea târzie se aflau acolo 
foarte puţini călători care aşteptau trenul. La limita puterilor, 
scăldaţi de sudoare, Smith şi Mahmout traversară peronul, 
cercetând atent diferitele intrări. In clipa în care trenul apăru în 
sfârşit, săriră imediat înăuntru. 

Smith trase adânc aer în piept în momentul în care vagonul se 
puse în mişcare şi peronul rămase în urmă. 

— Bună treabă, zise el. Insă nu eşti bun de ghid. Nu laşi 
suficient timp turiştilor ca să se bucure de privelişti. 

Faţa lui Mahmout strălucea de transpiraţie şi avea aceeaşi 
expresie uşor amuzată. Bărbatul zâmbi amar şi-n ochi îi licări o 
lumină jucăuşă. 

— E evident, colonele, că nu înţelegi cum stă treaba. 

Smith încerca să se obişnuiască cu puternicul accent britanic 
al celui din faţa sa, care arăta ca un chinez, însă probabil că nu 
era. 

— Eu mă ocup numai de anumiţi turişti, de cei pe care îi 
interesează mai mult alergarea de rezistenţă decât fotografiile, 
în orice caz, ca să fii ghid ai nevoie de un permis. Ceea cenue 
cazul meu. 

— Nu poţi să obţii unul? 

— Nu pot, din cauza poliţiştilor. Au obiceiul să cam alerge 
după mine. 

— Chestiile de genul ăsta ţi se întâmplă frecvent? 

— Cum crezi că reuşesc să-mi menţin forma fizică de invidiat? 
Deşi trăiesc în China, îmi place să vorbesc deschis despre partid, 
guvern şi despre minorităţi. Nu sunt deloc bine văzut de cei aflaţi 
în slujba ticăloşilor de la putere. 

Metroul era curat, rapid şi confortabil. Când trenul se opri în 
staţia următoare, Mahmout ieşi din vagon şi cercetă peronul în 
toate direcţiile. Apoi reveni, clătinând din cap. 

— Probleme? 

— Poliţia orăşenească supraveghează ieşirile, ceea ce îmi 
confirmă faptul că cei din Securitatea Publică ştiu că am luat 
metroul. 

— Dar de unde pot să ştie în ce direcţie am luat-o? 

— Nu au de unde să ştie. Dacă ar fi ştiut, ar fi trimis agenţi de 
la Securitate pe peroane, nu poliţişti obişnuiţi. Aşa că aşteaptă să 
ne depisteze mai întâi poliţia. 

— Nu-mi place chestia asta. 

— Mie da, spuse Mahmout. Ne oferă un mic avantaj. Cei din 
poliţia orăşenească nu ne vor aresta - vor aştepta mai întâi să 
sosească Securitatea. 

Trenul se puse din nou în mişcare. Mahmout mai lăsă să 
treacă două staţii înainte de a-i spune lui Smith: 

— Următoarea oprire este la Jing An Temple. O să coborâm 
acolo. Până acum n-au avut ocazia să mă vadă prea bine şi, în 
hainele astea, pot fi oricine. In ceea ce te priveşte, nu cred că te 
vor opri pe peronul staţiei, deşi nu se ştie niciodată. O să-ţi spun 
pe la care ieşire să te duci şi te vei îndrepta într-acolo, 
amestecându-te printre ceilalţi călători. Eu voi fi imediat în urma 
ta, în caz că te depistează. Ne năpustim amândoi la ei dacă e 
nevoie. 

— Şi după aceea ce facem? 

— O luăm din nou la fugă. 

— Perfect. Abia aştept. 

Mahmout zâmbi cu gura până la urechi, lăsând să se vadă 
dinţii albi şi regulaţi pe sub mustaţa neagră. In timp ce trenul 
intra în staţie şi încetinea în dreptul peronului luminat, el cercetă 
atent scena. 

— leşi din vagon împreună cu ceilalţi. După aceea întoarce-te 
spre stânga, către marginea celuilalt capăt al peronului. Vei trece 
pe lângă trei ieşiri. Te îndrepţi către cea de-a doua. 

Uşile vagonului se dădură în lături. 

— Am înţeles. Smith cobori repede din vagon împreună cu 
ceilalţi pasageri. Se ţinea aproape de cei care făcuseră la stânga. 
Mai puţin de un sfert dintre ei aleseră cea de-a doua ieşire. 
Rămase aproape de ei, neîndrăznind să se uite înapoi ca să vadă 
dacă Mahmout îl urma. 

În dreptul ieşirii, doi poliţişti cercetau atent fiecare pasager. 
Primul dintre ei nu-l observă pe Smith, însă cel de-al doilea, după 
ce îl privi o dată superficial, reveni brusc şi rămase cu ochii fixaţi 
asupra lui. 

Smith mări pasul, trecu pe lângă poliţist, apoi aruncă o privire 
în urmă. Polițistul era aplecat spre aparatul de emisie-recepţie. 

Smith ajunsese în dreptul scărilor când cineva începu să strige 
tare în spatele lui, mai întâi în chineză, apoi şi în engleză: 

— Stai! Europeanul înalt, rămâi pe loc! 

Se simţi împins din spate. 

— Fugi, bătrâne. Ca vântul! 

Smith porni să urce în fugă treptele, apoi alergă pe culoar 
până ieşi în strada cufundată în întuneric. 

Mahmout trecu în goană pe lângă el. 

— Vino după mine! 

Mai multe strigăte răsunară în întunericul nopţii, reuşind 
pentru o clipă să acopere zgomotul monoton al traficului. 

— Stai! Opreşte-te, co/lonele Smith! Opreşte-te sau tragem! 

Erau cei din Securitatea Publică. Farurile maşinilor îi orbeau, 
iar scrâşnetul frânelor îi asurzea. 

— Puneţi mâna pe ei, idioţilor! Era un ordin dat în cea mai 
clară engleză. 

Smith alerga după Mahmout, scăldaţi amândoi în lumina 
farurilor ca nişte antilope orbite într-un safari nocturn. Nu aveau 
unde să se ascundă. Strada era dreaptă şi largă. 

— Nu putem alerga mai repede decât ei! strigă el către 
tovarăşul său. 

— Nici nu trebuie. Mahmout se întoarse brusc cu nouăzeci de 
grade şi ţâşni pe o stradă laterală cufundată în întuneric. 

Trecură prin faţa unei vile impozante, clădită în stilul european 
al începutului de secol XIX şi Smith îşi dădu seama că ajunseseră 
în sfârşit în Concesiunea Franceză. 

Farurile maşinilor se apropiau. Mahmout coti din nou şi intră 
pe o stradă laterală mai îngustă şi mai întunecată decât cealaltă. 
Treceau prin faţa unor şiruri de locuinţe lipite una de alta, 
înconjurate de ziduri al căror stil nu se potrivea deloc cu cel al 
clădirilor propriu-zise. Inainte ca farurile maşinilor de poliţie să 
dea şi ele colţul, Mahmout deschise o poartă aflată într-unul din 
ziduri. 

Intră în curtea locuinţei, îi făcu loc şi lui Smith şi închise 
poarta. În clipa în care farurile urmăritorilor luminară strada, cei 

doi alergau deja pe lângă peretele de cărămidă al vilei. Se 
cufundară apoi într-un fel de labirint de alei, una mai strimtă 
decât celelalte, alei în care dădeau uşi şi de o parte şi de 
cealaltă. Deasupra lor, între ferestrele de la etajele superioare, 
erau întinse pe mai multe niveluri frânghii cu rufe lăsate la uscat 
în aerul cald al nopţii. De zidurile de cărămidă erau sprijinite mai 
multe biciclete ruginite. Aparate vechi de aer condiţionat atârnau 
în afara clădirilor, ca nişte ciuperci ciudate. Aerul era îmbâcsit de 
mirosul uleiului de gătit. 

— Poarta pe care am intrat e singura cale de ieşire? întrebă 
Smith. 

— Cam aşa ceva, răspunse Mahmout. Vino după mine. Intră 
aici. 

Mahmout se aplecă şi intră pe o uşă mică într-una din clădirile 
ce mărgineau cea mai strimtă alee pe care o întâlnise Smith 
până atunci. Il urmă printr-o serie de mici încăperi unde se aflau 
mai mulţi bărbaţi cu feţe lungi şi închise la culoare, ca a lui 
Mahmout, toţi cu turbane albe sau colorate. Unii şedeau pe 
scaune, alţii întinşi pe saltele. Majoritatea dormeau, însă unii 
dintre ei erau treji şi se uitau la Smith curioşi, dar fără teamă. 

Mahmout mergea repede pe vârfuri, încercând să facă cât mai 
puţin zgomot şi se îndrepta spre o deschizătură cu o formă 
neregulată ce se vedea în peretele din faţa lor. Ajuns acolo, se 
aplecă şi intră înăuntru. 

— Haide, colonele. Nu mai pierde timpul. 

— Ce-i asta? îl întrebă Smith, urmându-l cu paşi şovăielnici. 

— Aici suntem în siguranţă. 

Se aflau acum într-o încăpere în care se vedeau paturi, 
scaune, câteva măsuţe şi mai multe lămpi cu picior. În afară de 
ei doi, nu mai era nimeni acolo. 

— Ştiu că suntem în Concesiunea Franceză, însă unde anume? 
întrebă Smith. Inima îi bătea cu putere din cauza efortului depus 
şi era ud tot de transpiraţie. 

Faţa lui Mahmout nu era numai plină de sudoare, dar şi roşie 
ca focul în urma cursei făcute. 

— Suntem în /ogtang, răspunse el, ştergându-se cu dosul 
palmei pe frunte. 

— Ce înseamnă asta? 

— Case de cărămidă lipite una de alta, construite în stil 
european la sfârşitul secolului XIX. Aceste /ongtang au fost 
aranjate după modelul vechilor curţi chinezeşti: mai multe case 


122 


în interiorul aceloraşi ziduri, cea mai mare parte dintre ele legate 
una de alta. 

— Prin alei ca aceea pe care am venit noi. 

— Da, ai observat bine. Europenii şi-au dat seama că nu aveau 
decât de pierdut dacă îi ţineau pe chinezi în afara concesiunilor. 
Aşa că au construit aceste /ongtang şi le-au închiriat mai ales 
familiilor chinezeşti mai bogate. Foarte mulţi chinezi din 
Shanghai locuiau aici. Acum mai sunt ocupate în proporţie de 
patruzeci la sută. Acestea, din Concesiunea Franceză, s-au 
păstrat în condiţiile cele mai bune. De cele mai multe ori, în 
clădirile ce înconjură o astfel de curte stau membrii unei singure 
familii, sau familii care se cunosc, ori oameni veniţi aici din 
acelaşi sat. i 

Smith auzi un zgomot. Intoarse capul la timp ca să vadă cum 
peste deschizătura prin care intraseră ei era fixată o bucată de 
zid care se potrivea exact. 

— De partea cealaltă, deschizătura este acum practic 
invizibilă, îi explică Mahmout. 

Smith era impresionat. 

— Ce naiba e locul ăsta? 

— O casă conspirativă. Ţi-e foame? 

— Aş fi în stare să mănânc şi Palatul Imperial acum. 

— Să ştii că eu regret crabii ăia pe care a trebuit să-i lăsăm 
acolo. Mahmout deschise o uşă şi cei doi intrară în altă încăpere. 
Aici se afla o masă lungă, un aragaz şi un frigider. Mahmout era 
gata să deschidă frigiderul, însă rămase cu mâna în aer. 

Smith auzise şi el zgomotele. 

De cealaltă parte a zidului în care se aflase deschizătura prin 
care intraseră, se auzea zgomot de paşi grei şi voci masculine 
care discutau cu nervozitate. Erau vocile celor din forţele de 
Securitate şi se aflau la numai o cameră distanţă de ei. 

Mahmout ridică din umeri. 

— Nu vor găsi gaura din zid, colonele. Te vei obişnui în curând 
cu acest sentiment de siguranţă. Nici măcar nu suntem în acelaşi 
longtang cu ei. Atunci când am intrat prin zid, am trecut în cel 
alăturat şi... 

Mahmout se opri din nou şi întoarse capul în direcţia opusă. 
Smith se holba deja într-acolo. Se auzeau alte voci răstite, însă 
de data asta nu de cealaltă parte a zidului dormitorului prin care 
trecuseră, ci undeva în afara clădirii. 

— Ce...! începu Smith. 

Se auziră bătăi puternice într-o uşă aflată la mai puţin de şase 
metri de locul în care stăteau ei. 

Asgar Mahmout începu să râdă încetişor în timp ce căuta prin 
frigider. 

— Aşază-te la masă, colonele. N-o să ne găsească. 

Smith rămase însă în picioare, ascultând neîncrezător vocile şi 
zgomotul unor paşi grei pe o podea de lemn. Se auzeau din ce în 
ce mai aproape, ca şi cum s-ar fi aflat în camera alăturată. 

Mahmout nu mai manifesta nici un interes faţă de ceea ce se 
petrecea dincolo. 

— Singura cale prin care pot ajunge la noi este prin 
deschizătura prin care am intrat mai devreme. Şi pe aceea nu o 
va observa nimeni. Acum, că ştia unde se află urmăritorii, nu mai 
dădea nici un semn că l-ar preocupa siguranţa lor. Scoase din 
frigider mai multe vase cu mâncare, le duse către două cuptoare 
cu microunde şi le puse la încălzit. Pe urmă scoase din frigider 
două sticle cu bere şi le aduse la masă. 

li făcu un semn cu mâna lui Smith spre cel de-al doilea scaun. 

— Ai încredere în mine, colonele. 

Vocile şi paşii se mai auziră o vreme, însă nimeni nu năvălea 
peste ei şi lui Smith îi era foame. Se aşeză şi el la masă, în faţa 
lui Mahmout. Acesta desfăcu cele două sticle de bere New castle 
Brown Ale şi turnă conţinutul în două halbe tipic englezeşti. 

— Noroc şi drum lipsit de peripeții. Mahmout ridică paharul şi-l 
privi pe Smith amuzat de nervozitatea acestuia. 

În cele din urmă, Smith ridică din umeri, resemnat. Îşi simţea 
gâtul uscat de atâta alergătură. 

— Ce naiba! Noroc! zise şi el şi dădu halba peste cap. 

Mahmout puse jos paharul şi-şi şterse spuma de pe mustață. 

— Ar trebui să ai mai multă încredere în noi, domnule colonel. 
Casa asta e la fel de sigură ca oricare din cele deţinute de CIA. 

— Cine sunteţi voi şi de ce ai două nume? Unul chinezesc şi 
unul într-o limbă pe care nu o cunosc? 

— Chinezii insistă că pământul poporului meu se află în China, 
aşa că trebuie să fiu şi eu chinez şi să port un nume chinezesc. 
lar noi suntem uighuri. Eu sunt de lângă Xinjiang. De fapt, sunt 
mimai pe jumătate uighur, însă ăsta e un amănunt important 
numai pentru părinţii mei. Numele meu adevărat este Asgar 
Mahmout. In metrou, urmăritorii te-au strigat colonel Smith şi e 
clar că eşti militar de carieră. Ai şi tu alte nume? 

— Jon. Jon Smith. Sunt medic, cercetător şi întâmplător şi 
ofiţer. Dar ce naiba este un uighur? 

Mahmout luă o altă gură de bere şi surâse ironic. 

— Oh, americanii! Ştiţi atât de puţine despre lumea asta, atât 
de puţine despre istoria ei şi, ce-i mai trist, de multe ori atât de 
puţine chiar şi despre propria voastră istorie. Fermecători, plini 
de energie şi ignoranţi - aşa sunteţi voi, yankeii. Dă-mi voie să te 
instruiesc. 

Fu rândul lui Smith să zâmbească. Sorbi şi el o gură de bere. 

— Sunt numai urechi, cum spunem noi, yankeii. 

— Drăguţ din partea ta. Asgar făcu o pauză şi atunci când 
începu să vorbească, vocea sa era plină de mândrie. Uighurii 
sunt un popor străvechi de origine turcă. Locuiam în deşerturile, 
munţii şi stepele din estul Asiei Centrale cu mult, mult timp 
înainte de Hristos al vostru. Cu mult timp înainte ca poporul 
chinez să aibă destul curaj ca să iasă din văile râurilor din est. 
Suntem veri îndepărtați cu mongolii şi veri primari cu turcii, 
uzbecii, kirghizii şi kazahii. Pe vremuri stăpâneam regate mari 
imperii, aşa cum aţi vrea voi, americanii, să aveţi acum. 

Asgar roti mâna pe deasupra capului într-un gest dramatic, ca 
şi cum ar fi învârtit o sabie imaginară. 

— Am călărit alături de marele Han şi legendarul Timur. Am 
fost stăpâni în Kashgar şi controlam fabulosul Drum al Mătăsii 
care îl impresionase atât de mult pe Marco Polo în cursul vizitei 

pe care a făcut-o la curtea nepotului hanului, pe vremea când 
cuceririle mongolilor se întinseseră şi asupra Chinei. 

Asgar îşi termină berea. Continuă apoi cu amărăciune: 

— Acum, noi suntem sclavii, numai că de data asta e mai rău. 
Chinezii ne obligă să purtăm nume chinezeşti, să vorbim limba 
lor, să ne purtăm ca ei. Ne-au închis şcolile, iar copiii noştri sunt 
obligaţi să înveţe numai în chineză. Au trimis milioane de-ai lor 
să ne umple oraşele, să distrugă modul nostru de viaţă, să ne 
silească să ne părăsim fermele şi să ne facă să ne mutăm, 
împreună cu kazahii, pentru a putea supravieţui ca popor, în 
zonele deşertice sau în stepele înalte. Nu ne lasă să ne rugăm lui 
Allah şi ne dărâmă moscheile străvechi. Ne distrug limba, 
obiceiurile şi literatura. Tatăl meu era chinez. A vrăjit-o pe mama 
cu banii, educaţia şi statutul său social. Insă atunci când ea a 
refuzat să abandoneze Islamul şi să ne crească pe mine şi pe 
sora mea ca pe nişte chinezi, când a refuzat să părăsească 
Kashgarul pentru pestilenţiala vale a fluviului Yangtze sau pentru 
mlaştinile din Guangzhou, pur şi simplu ne-a părăsit. 

— Cred că v-a fost greu. 

— Ingrozitor. Asgar se opri şi se îndreptă spre frigider ca să-şi 
mai ia o bere. Făcu un gest către Smith, întrebându-l prin semne 
dacă nu vrea şi el una. 

Smith acceptă cu o mişcare a capului. 

— Şi accentul tău britanic? 

— Am fost trimis în Anglia. Aduse sticlele cu bere brună la 
masă şi turnă lichidul în pahare. Tatăl mamei mele s-a gândit că 
un om educat în Vest ne poate fi de folos. lar oamenii noştri sunt 
disperaţi când sunt arestat. Asgar ridică din umeri. 

— Ai studiat la Londra? 

— Până la urmă, da. În şcoli private, apoi la London School of 
Economics. Insă educaţia mea nu prea e de folos aici. Cuptorul 
cu microunde porni, anunțând că mâncarea e gata. Asgar aduse 
la masă platourile şi holurile aburinde, apoi se aşeză din nou. 

— Vor să fii pregătit să conduci în cazul în care veţi fi din nou 
liberi. Presupun că nu eşti singurul trimis la studii în străinătate. 

— Bineînţeles că nu. Au plecat mai multe zeci dintre noi, de-a 
lungul anilor, inclusiv sora mea. 

— Situaţia voastră e cunoscută? Naţiunile Unite fac ceva? 

Asgar îşi umplu farfuria cu bucăţi de carne de oaie, ceapă, 
ardei, ghimber, morcovi, napi şi roşii, iar Jon făcu acelaşi lucru. 
Completară amândoi cu orez prăjit cu morcov şi ceapă din bolul 


126 


cel mare. Asgar mânca muind bucăţile de carne în lichidul 
întunecat din bolul mai mic şi muşcând dintr-o turtă crocantă pe 
care o ţinea în mână ca pe o felie de pâine. 

Jon îl imită şi descoperi că mâncarea era picantă şi delicioasă. 

— Naţiunile Unite? întrebă Asgar între două îmbucături. 
Bineînţeles că ştiu care e situaţia noastră. Insă noi n-avem nici 
un statut, în timp ce China este o forţă. Noi ne vrem pământul ca 
să-l cultivăm şi să ne creştem animalele. China îl vrea pentru că 
e bogat. Petrol. Gaze. Minerale. lţi place carnea? 

— E delicioasă. Cum se cheamă turtele astea? 

— Nang. 

— Şi orezul? 

Asgar chicoti. Râdea foarte mult pentru cineva care vorbea cu 
atâta amărăciune. 

— Se numeşte „orez de mâncat cu mâna”. Ridică din umeri, 
întotdeauna a fost la fel pentru popoarele din Asia Centrală. Am 
plecat călare spre vest fiindcă eram săraci şi căutam pământuri 
mai bune. Eram violenţi şi aveam mari conducători. Vremea 
noastră a trecut o dată cu secolele - prea multe gâlcevi interne, 
prea mulţi mici lideri ale unor mici regate călăuziţi de minţi din 
ce în mai mici. Până la urmă, valurile istoriei ne-au împins şi pe 
noi înapoi în secolul XVIII, aşa cum se întâmplă, mai devreme sau 
mai târziu, cu orice popor. Îl privi pe Jon pe deasupra paharului. 
Să nu uiţi asta niciodată, americanule. 

Jon dădu din cap fără să pară prea convins. 

Asgar sorbi din bere fără să se grăbească. 

— Mai întâi au fost ruşii cu ochii pe India, însă bucuroşi să ne 
culeagă şi pe noi în drumul lor. Apoi au venit chinezii, deoarece 
considerau că pământul nostru este al lor. In final, britanicii, care 
„îşi” protejau India. Numeau asta Marele Joc şi acum îl jucaţi voi. 
Singura diferenţă pentru noi şi pentru cea mai mare parte a lumii 
este că acum sunt yankeii şi nu britanicii. 

— Şi voi, uighurii? Voi ce faceţi? 

— Aha, acum urmează întrebările importante. Ne luăm ţara 
înapoi, bineînţeles. Sau mai bine zis, din moment ce noi n-am 
avut niciodată o „ţară” în sensul european al cuvântului, ci am 
fost numai un popor, ne luăm înapoi pământul. 

— Asta urmăreşte mişcarea voastră clandestină? 

— Se poate spune şi aşa. Deocamdată suntem puţini, însă ne 
strângem din ce în ce mai mulţi în Xinjiang, peste graniţă, în 
Kazahstan şi în alte câteva locuri. Din păcate, nu suntem altceva 

decât o mică rezistenţă, o pacoste. Nişte amărâţi de sabotori şi 
bandiți. Nu facem decât să-i irităm pe chinezi. Ei pretind că nu 
suntem decât şapte sau opt milioane. Noi spunem că e vorba de 
treizeci de milioane. Dar chiar şi treizeci de milioane pe cai şi 
maşini de teren au puţine şanse în faţa unui miliard pe tancuri. 
Nu avem ce face, trebuie să rezistăm. Din cauza firii noastre, 
dacă nu din alt motiv. Ca rezultat, am devenit o „regiune 
autonomă”. Asta n-are nici o semnificaţie reală în imaginea de 
ansamblu, mai ales că Ururngi a devenit deja oraş chinezesc, 
însă arată că le-am făcut destule probleme încât să încerce să ne 
mituiască. 

— De asta i-ai povestit lui Mondragon despre bătrânul care 
pretinde că e tatăl preşedintelui nostru, nu-i aşa? 

Asgar încuviinţă. N 

— Cine ştie dacă e într-adevăr? |n orice caz, este vorba despre 
un american pe care chinezii îl ţin ascuns de peste cincizeci de 
ani. Sperăm ca acest caz să atragă din nou atenţia asupra 
modului în care sunt respectate drepturile omului în China şi 
asupra distrugerii sistematice a minorităţilor, în special a celor 
care sunt în întregime non-chinezeşti. Noi ne simţim mult mai 
aproape de Kabul şi New Delhi decât de Beijing. 

— Şi mai ales dacă e chiar tatăl preşedintelui. 

— Mai ales. Asgar zâmbi, arătându-şi din nou dinţii albi. 

Jon împinse în sfârşit la o parte farfuria goală şi luă paharul cu 
bere. 

— Spune-mi mai multe despre acest bătrân. Unde se află? 

— Într-o închisoare lângă Dazu. Asta e la aproximativ 
şaptezeci de mile de-ale voastre la nord-est de Chongqing. 

— Ce fel de închisoare? 

— Este mai mult un fel de fermă protejată. Se află acolo mai 
ales prizonieri politici la „reeducare”, hoţi mărunți şi bătrâni care 
nu reprezintă riscuri de evadare. 

— Măsuri reduse de securitate? 

— Reduse după standardele chinezeşti. Este înconjurată de 
garduri şi bine păzită, însă prizonierii locuiesc în barăci, nu în 
celule. Există şi o oarecare legătură cu lumea exterioară şi vin şi 
câţiva vizitatori. Domnul care pretinde că este David Thayer are 
anumite privilegii, cum ar fi o cameră în baracă pe care o 
împarte cu un singur coleg, ceva cărţi, ziare şi un meniu special. 
Cam asta e tot ce ştiu. 

— Cum ai reuşit să afli povestea lui? 

— Aşa cum ţi-am spus, mulţi sunt prizonieri politici. Unii dintre 
ei sunt uighuri. Avem în interior o reţea de activişti prin 
intermediul căreia circulă informaţiile. Thayer a aflat despre 
tratatul cu privire la drepturile omului, ştie că oamenii noştri sunt 
împotriva chinezilor şi au posibilitatea să transmită informaţii 
afară, aşa că le-a spus cine e. 

Jon dădu din cap. 

— Ce informaţii ai în legătură cu ce i s-a întâmplat? 

— Nu prea multe. Oamenii noştri spun că e destul de reţinut şi 
vorbeşte foarte puţin, mai ales despre trecutul său. Probabil că 
se teme că ar avea de suferit dacă ar face-o. Din ceea ce au 
reuşit să afle de la el se pare că de-a lungul anilor a avut parte 
atât de condiţii foarte severe de detenţie, cât şi de unele mai 
puţin dure, în funcţie de luptele pentru putere care se dădeau la 
Beijing şi de noile curente. L-au tot mutat dintr-un loc în altul ca 
să-l ţină ascuns şi izolat. 

Povestea avea sens şi Smith se gândi că va avea ce să-i 
raporteze lui Fred Klein de îndată ce va reuşi să iasă din ţară. 
Handicapul de a nu şti limba chineză nu îi lăsa prea multe 
opţiuni. Fără ajutor, era obligatoriu limitat la căile pe care le 
foloseau toţi vizitatorii străini pentru a intra şi ieşi din ţară: 
aeroporturile internaţionale, câteva vase de pasageri şi câteva 
trenuri. Dar în condiţiile în care era căutat atât de Securitatea 
Publică, cât şi de misteriosul grup de pe insulă, asemenea puncte 
de ieşire erau la fel de închise ca nişte supape. 

Asgar îl urmărise cu atenţie. 

— Ce măsuri crezi că va lua guvernul american în legătură cu 
David Thayer? 

— Totul depinde de preşedinte. Dacă vrei să ştii părerea mea, 
cred că deocamdată nimic, având în vedere iminenţa semnării 
tratatului. Va aştepta probabil ca mai întâi tratatul să devină o 
realitate şi abia apoi va ridica subiectul David Thayer în discuţiile 
cu liderii chinezi. 

— Sau poate va lăsa ca informaţia să ajungă în presă ca să se 
facă presiuni asupra Beijingului. 

— E posibil, încuviinţă Jon privindu-l atent pe Asgar. Asta vreţi 
şi voi, nu? Publicitate. 

— Bineînţeles. Trebuie să avem şi noi locul nostru pe scena 
lumii ca toţi ceilalţi. Dar dacă tratatul nu se semnează? 

— Ce te face să crezi că nu va fi semnat? 

— Logica. Nu era nevoie ca Mondragon să se furişeze tocmai 

pe insula Liuchiu ca să vă povestească despre David Thayer. Nu, 
el trebuia să-ţi dea ceva, nu-i aşa? Insă el a fost ucis şi tu ai 
scăpat şi ai venit direct la Shanghai. Asta înseamnă că atacatorii 
au pus mâna pe ceea ce avea Mondragon şi tu încerci să 
recuperezi bunul acela. Intreaga afacere miroase a pericol şi 
mirosul e cu atât mai puternic cu cât totul are legătură cu 
semnarea tratatului. La urma urmei e vorba de cea mai 
importantă problemă dintre cele două ţări. 

— Hai să zicem că s-ar putea să ai în parte dreptate. Dacă aşa 
ar sta lucrurile... Dacă preşedintele ar fi absolut sigur că tratatul 
nu va fi semnat, atunci ar fi posibil să ordone trimiterea unei 
echipe care să-l scoată pe Thayer din China. 

— Asta ar face ca presa să vuiască. l-ar înfuria atât pe chinezi, 
cât şi pe americani. 

— Dar dacă nu reuşesc să transmit locul unde se află Thayer, 
nimic din toate astea nu se va întâmpla. Crezi că pot să-mi 
folosesc telefonul mobil? 

— Nu e o idee prea bună. Cred că Securitatea Publică a stabilit 
deja o metodă de a determina prin triangulaţie poziţia oricărui 
telefon mobil care sună de aici. Există atât de puţine telefoane 
mobile în /ongtang, încât merită să înregistreze fiecare apel, mai 
ales că sunt hotărâți să pună mâna pe tine. 

Smith căzu pe gânduri. 

— Ar fi bun şi un telefon public dacă mă poţi duce într-un loc 
unde se găseşte aşa ceva. lţi promit că nu voi spune nimic care 
să dezvăluie poziţia voastră. 

— Dacă reuşim lucrul ăsta, ai vreun plan? 

— Flota a Şaptea se află în permanenţă în apropierea Chinei. 
Asta înseamnă că aş avea nevoie de ajutorul vostru ca să ajung 
într-un loc de pe coastă de unde să mă poată lua ei. 

_ Asgar îl privi atent câteva clipe, apoi se ridică fără un cuvânt. 
incepu să strângă farfuriile murdare de pe masă şi să le ducă la 
chiuvetă. 

Jon se ridică şi el să-l ajute. 

Intr-un târziu, Asgar îl întrebă: 

— Garantează guvernul tău că povestea lui David Thayer este 
dată publicităţii într-un fel sau altul? 

— Mă îndoiesc. Cred că vor proceda aşa cum va fi mai potrivit 
în interesul naţional al Statelor Unite. 

— Este în interesul tuturor statelor să fie dezvăluită adevărata 
faţă a Chinei... ceea ce înseamnă China atât pentru Taiwan şi 

Hong Kong, cât şi pentru cei din Urumqi sau Kashgar. 

— In cazul ăsta o să facă tot posibilul ca povestea să ajungă la 
urechile tuturor, însă nu vor oferi nici o garanţie. Pe de altă 
parte, dacă nu reuşesc să transmit informaţiile astea şefului 
meu, lumea nu va afla niciodată nimic. 

Asgar continua să se uite fix la el. 

— Nu prea cred. Nu cred că eşti chiar atât de important. Nici 
un agent nu e atât de important, nu? E posibil însă să fii suficient 
de important pentru şeful tău încât, dacă nu ajungi înapoi la el, 
să înceapă să te caute şi totul să fie încetinit din cauza asta. Nu 
prea ne-ar conveni aşa ceva. 

Jon îl privi pe Asgar drept în ochi. 

— Îmi dau seama că pentru voi orice întârziere e importantă. 

Câteva momente, ochii  uighurului  continuară să-l 
sfredelească, de parcă ar fi vrut să intre până în sufletul lui 
Smith, să vadă din ce aluat e clădit. In cele din urmă, Asgar se 
întoarse spre chiuvetă, turnă puţin detergent - Palmolive - apoi 
apă fierbinte şi privi cum se formează clăbucii. 

— N-o să fie uşor, colonele. China este o ţară cu o populaţie 
numeroasă, omogenă, mai ales aici, în est. La ţară e şi mai rău. 
Nu au ocazia să vadă decât foarte rar străini, uighuri, ba chiar şi 
maşini particulare. Un Land Rover ar atrage atenţia multor 
oameni. 

— Dar mi se pare că tu te deplasezi de colo până colo fără 
probleme. 

— Asta fiindcă aici suntem în Shanghai. Shanghaiul nu 
seamănă cu restul Chinei. Nici chiar Beijingul nu este aşa. Cei din 
Shanghai sunt mult mai occidentalizaţi, aşa au fost mereu. Nu 
există prea multe lucruri care să-i mai mire. Însă la ţară, o 
maşină plină cu uighuri va atrage mai mult ca sigur atenţia 
tuturor. Mai adaugă şi un caucazian călătorind împreună cu acei 
uighuri şi fii sigur că poliţia va fi anunţată imediat. Şi interesul lor 
ar fi suficient de mare ca să alerteze şi Securitatea Publică. 

— Şi ce putem face? 

Asgar rămase pe gânduri. 

— Te vom transforma în uighur. 

— Sunt prea înalt. Ochii mei nu au forma şi culoarea potrivite. 

— Majoritatea uighurilor nu au deloc trăsături orientale. 
Suntem un popor de origine turcă. 

Asgar începu să studieze cu ochi critic trăsăturile lui Jon şi 
statura acestuia. 

— E clar că eşti prea înalt. Din cauza felului în care vă hrăniţi 
voi, americanii. Însă putem să-ţi colorăm pielea şi să adăugăm 
nişte riduri. Va trebui să mijeşti ochii. Te vom îmbrăca în haine 
de-ale noastre tradiţionale şi vei sta ghemuit între noi. Vei reuşi 
să treci dacă nu te examinează nimeni mai de aproape. 

— Cred că e posibil. In ce loc ai de gând să te apropii de 
coastă? 

— Undeva mai la sud, nu prea departe de aici. 

— Am nevoie de coordonatele locului pentru a aranja să fiu 
luat de-acolo. j 

— Am înţeles. Insă mai întâi trebuie să stau puţin de vorbă cu 
oamenii mei. Trebuie să ne hotărâm de câți dintre noi este 
nevoie, ce vehicule vom folosi, care este cel mai sigur loc de 
unde să poţi fi preluat şi cea mai bună rută până acolo. 

— Când plecăm? 

— In noaptea asta. Cu cât mai repede, cu atât e mai bine. 
Trebuie să ne mişcăm înainte ca cei de la Securitate să se 
dezmeticească. 

— Eu sunt gata. 

— Nu chiar atât de repede. Mai întâi, femeile o să te 
transforme în uighur în timp ce noi, ceilalți, o să facem planuri. 
Aşteaptă-mă aici, Jon. Voi reveni. 

Rămas singur, Jon începu să cerceteze cele patru camere ale 
ascunzătorii. Se aflau acolo douăsprezece priciuri înguste pe care 
se putea dormi, o baie, încă două frigidere şi patru cuptoare cu 
microunde. Mare, bine aprovizionată şi confortabilă, în timp ce 
inspecta ascunzătoarea, îşi dădu seama că vocile şi zgomotul de 
bocanci care răsunaseră atât de aproape cu numai o oră în urmă 
încetaseră cu desăvârşire. Forţele de securitate plecaseră, cel 
puţin deocamdată. Nu rămăsese decât o tăcere copleşitoare... 
Tăcere peste tot, atât afară, cât şi în interiorul încăperilor fără 
ferestre. 

Nu-i plăcea deloc chestia asta. Securitatea Publică renunţase 
parcă prea repede, prea uşor. De ce? Un răspuns posibil putea fi 
faptul că primiseră ordin să trateze prezenţa lui în China ca pe o 
problemă delicată, cu posibile complicaţii internaţionale, ceea ce 
însemna că aveau anumite suspiciuni, însă nu erau absolut siguri 
că el era ceva mai mult decât un om de ştiinţă care le vizita ţara. 
Era de asemenea posibil ca poliţiştii să fi luat poziţie în afara 
zonei cu /ongtang şi să-l aştepte acolo. Sau... Totul nu fusese 
decât un spectacol cu nici o intenţie reală de a-l prinde, deoarece 

el se afla deja în mâinile lor - acest Asgar Mahmout şi aşa-zişii 
uighuri ai săi lucrând de fapt pentru Biroul Securităţii Publice. 
Ceea ce ar explica întrebările pe care le pusese în legătură cu 
tratatul cu privire la drepturile omului. 

Dacă ultima variantă era cea corectă, se afla oare deja închis 
în încăperile acestea sau aveau să se mai joace o vreme cu el, în 
speranţa că vor afla cu ce se ocupa el de fapt? Rămase pe 
gânduri. După o vreme, ajunse la concluzia că Asgar şi ai lui vor 
continua să se prefacă, pentru că arestarea sa imediată ar 
provoca un incident internaţional din moment ce nu puteau 
dovedi ce căuta el în China. Pe de altă parte, chiar dacă toată 
povestea nu era decât un joc de-a şoarecele şi pisica, cel puţin 
jocul lor îi oferea o şansă de scăpare. 

Vineri, 15 septembrie 


Aflat în biroul minuscul pe care îl ocupa în sediul central al 
Poliţiei, situat la numărul 210 pe Hankou Lu, aproape de Bund, 
maiorul Pan Aitu privea încruntat un document prin ochelarii săi 
cu ramă de os. In fişa din faţa sa, aparţinând unui hoţ cu vechi 
state de activitate, împotriva căruia urma să depună mărturie în 
ziua aceea, nu era nimic greşit sau neobişnuit; pur şi simplu 
aceasta era expresia lui Pan atunci când era singur. Vocea 
blândă şi zâmbetul plăcut erau destinate doar publicului, la fel ca 
şi costumele cu croială conservatoare şi cravatele cu noduri 
vesele, menite să inducă în eroare prada din faţa sa. Aspectul 
său jovial şi rubicond era de asemenea fals. Sub grăsime se 
ascundea o masă de muşchi - muşchi bine antrenați, muşchi de 
oţel. 

Imbrăcat într-o haină de piele neagră, o cămaşă militară maro 
şi blugi negri, maiorul avea înfăţişarea întunecată a unui spiriduş 
periculos ieşit din tenebrele pământului. Era în continuare 
aplecat asupra dosarelor, lucrând, în clipa în care o singură 
lovitură în uşă anunţă intrarea în încăpere a şefului său, 
generalul Chu Kuairong. 

— L-ai localizat pe omul de ştiinţă american? 

— Şi l-am pierdut din nou, spuse agentul supărat. E clar că ne- 
am bătut joc de operaţiunea asta. Am nevoie de oameni mai 
buni, domnule general. Echipele pe care le-am trimis au 
supravegheat numai intrările principale ale hotelului, crezând că 
au de-a face cu un idiot, străin în ţara noastră, care nu cunoaşte 
oraşul. Individul a găsit fără îndoială alte metode prin care să 
intre şi să iasă din hotel. 

— A mai fost la Shanghai? Chu Kuairong era furios. Nici 
dosarul lui, nici ale noastre nu indică lucrul ăsta. 

Maiorul clătină din cap. 

— Cred că l-a ajutat cineva. 

— Ajutat? De unul din oamenii noştri? Imposibil. 

— E singura soluţie, spuse categoric Pan. Cineva plătit de ei, 
cel mai probabil. Insă în ciuda ajutorului, după ce am primit 


134 


aprobarea să-l ridicăm, prostănacii mei şi-au pus în sfârşit mintea 
la contribuţie şi au început să supravegheze toate intrările şi 
toate ieşirile. Cu toate astea, nu au reuşit să-l vadă reintrând în 
hotel. Din fericire, plasaseră un om deghizat în interiorul clădirii. 
El e cel care a reuşit să-l descopere pe Smith. 

Generalul oftă supărat, amintindu-şi - pentru a câta oară - cât 
de mic era bugetul de care dispunea pentru recrutarea şi 
pregătirea agenţilor. Se aşeză pe un scaun, aplecându-se ca o 
gigantică pasăre de pradă. Ţeasta sa cheală strălucea în lumina 
crudă a neoanelor în timp ce ochii mici îl sfredeleau pe maior. 

— Şi l-au pierdut din nou pe Smith? mârâi generalul Chu. 

Maiorul Pan îi povesti tot ce se întâmplase din clipa în care 
agenţii săi pătrunseseră noaptea în camera de hotel a lui Smith, 
descoperiseră că lăsase totul acolo, inclusiv hainele şi-l 
urmăriseră la metrou şi printre acele /ongtang din Concesiunea 
Franceză. 

Generalul Chu îl ascultă cu atenţie. După ce maiorul se opri, 
generalul rămase pe gânduri o clipă. 

— Şi tot nu ai reuşit să afli motivul pentru care se află la 
Shanghai acest presupus om de ştiinţă? 

— Nu există nici o îndoială asupra preocupărilor sale ştiinţifice. 
Este exact ceea ce pretinde el a fi. Problema care se pune e ce 
altceva mai e acest om. Deşi nu ştim deocamdată pentru ce se 
află aici, încep să apară unele răspunsuri posibile. 

— Ce răspunsuri? 

— O serie de evenimente care - cel puţin după mintea mea - 
sugerează o anumită direcţie. 

Maiorul Pan începu să le numere pe degetele sale scurte şi 
groase: 

— In primul rând, un anume Avery Mondragon, un foarte 
cunoscut sinolog american care lucra în Shanghai de câţiva ani 
ca reprezentant general al mai multor oameni de afaceri, a 
dispărut. Asociaţii săi au raportat dispariţia sa încă de miercuri 
dimineaţă. 

Chu se aplecă şi mai mult spre Pan. 

— Cu o zi înainte de sosirea colonelului Smith în Shanghai? 

Pan înclină capul. 

— O coincidenţă interesantă, aţi putea spune, nu-i aşa? În al 
doilea rând, o femeie de serviciu a găsit cadavrul unui bărbat în 
biroul lui Yu Yongfu, preşedinte şi director al întreprinderilor 
Dragonul Zburător, o companie internaţională de transporturi 

navale cu legături în Hong Kong şi Anvers. În al treilea rând, se 
pare că acelaşi Yu Yongfu şi soţia sa au dispărut. Sau cel puţin în 
vila lor nu se afla nimeni şi în garaj nu mai era nici o maşină. 

— Ce ştim despre omul acesta? 

Maiorul arătă spre dosarul deschis pe biroul său. 

— Acesta e dosarul lui. E vorba despre un tânăr cu o 
ascensiune rapidă care e acum foarte bogat. Faptul că e în 
acelaşi timp ginerele lui Li Aorong s-ar putea să explice cumva 
lucrurile. Având în vedere că Li este o persoană publică foarte 
cunoscută în Shanghai şi... 

Chu devenise brusc foarte atent. 

— li cunosc personal pe Li şi pe fiica sa. El este un vechi şi 
stimat membru al partidului. In mod sigur... 

— Este adevărat, însă fiica şi ginerele par să fi dispărut, iar 
trezorierul companiei conduse de Yu a murit. De fapt, a fost 
împuşcat mortal. Mai vreţi şi alte coincidente? 

Chu se ridică. i 

— Mortul găsit în birou era trezorierul lui? Ințeleg. Interesant. 
A început căutarea lui Yu şi a soției sale? 

— Bineînţeles. 

— Şi tatăl ei? 

— Li Aorong va fi interogat mâine dimineaţă. 

Chu aprobă cu o mişcare a capului. 

— Altceva? 

— Un alt cadavru a fost găsit într-o maşină la aeroportul 
Hongqiao. Un tânăr care lucra ca translator pentru turişti şi ca 
şofer. Curios, dar individul studiase mai mulţi ani în Statele Unite. 

— Vrei să sugerezi că el ar putea fi unul dintre cei care l-au 
ajutat pe colonelul nostru? 

— Fotografia tânărului a fost identificată de către angajaţii de 
la Peace Hotel. A fost văzut în holul de la recepţie astăzi, la scurt 
timp după ce se cazase acolo colonelul Smith. Ca să recapitulăm: 
un rezident american dispare. A doua zi îşi face apariţia colonelul 
Smith. Trezorierul unei companii de transporturi navale este 
împuşcat, preşedintele aceleiaşi companii şi soţia sa dispar, iar 
un translator educat în America este ucis în aceeaşi noapte şi 
găsit la aeroport. 

— Ai vreo teorie în legătură cu toate astea? 

— Am doar un scenariu posibil, zise maiorul precaut. 
Mondragon descoperă ceva în legătură cu firma lui Yu Yongfu şi 
consideră că descoperirea sa are importanţă pentru americani. 

Smith e trimis să afle ce a descoperit Mondragon şi să 
recupereze obiectul respectiv. Ceva nu merge bine. Pentru un 
anume motiv, interpretul a primit misiunea sau a fost angajat să- 
|l ajute pe Smith. 

— Dacă ceea ce spui tu e corect... în ţara asta există persoane 
care nu doresc ca americanii să pună mâna pe ce a descoperit 
Mondragon. 

Maiorul înclină capul. 

— Aveţi dreptate. 

Generalul băgă mâna într-unul din buzunarele interioare ale 
costumului civil stil Mao pe care-l purta în seara aceea şi scoase 
de acolo o ţigară de foi lungă şi subţire. Rupse un capăt cu dinţii, 
se întoarse în clipa în care o aprinse apoi scoase unul dintre 
celebrele sale rotocoale de fum. 

— A obţinut colonelul Smith obiectul pentru care a venit? 
întrebă el. 

— Nu ştim. 

— Asta trebuie să aflăm. 

— Aveţi dreptate. 

Chu scoase un alt rotocol. 

— Dacă Smith a obţinut ce voia, va încerca să iasă din ţară. 

— Am acoperit toate punctele de ieşire. 

— Mă îndoiesc. Avem un litoral foarte întins, maior Pan. 

— Americanul nu e în apropierea coastei. 

— Atunci ştii ce ai de făcut. Un alt rotocol de fum, de data asta 
mai puţin elaborat. Şi dacă nu a obţinut ce voia? 

— Va rămâne în Shanghai până îşi va îndeplini misiunea. 

Chu Kuairong rămase pe gânduri. 

— Nu. Şi în acest caz el va încerca să plece. Acoperirea sa este 
distrusă; nu va mai putea face nimic dacă rămâne. Mi se pare 
prea inteligent ca să încerce să folosească sistemul de transport 
public. Mai degrabă cred că e în stare să aranjeze o evadare pe 
coastă. Tot ceea ce avem de făcut este să-i dăm de urmă, să-i 
depistăm pe agenţii americani sau chinezi care-l ajută, să-l oprim 
la destinaţie şi, cu puţin noroc, să punem mâna atât pe cei 
trimişi să-l salveze, cât şi pe el. 

Generalul trase din ţigară şi zâmbi în sfârşit. 

— Da, asta ar fi grozav. Te las, Pan, să aranjezi totul. 


O bucată de perete se mişcă. Îmbrăcat din nou în tricoul său 
negru, în blugii negri, cu pantofii cu talpă moale în picioare, cu 

rucsacul în spate, Jon aştepta într-un loc de unde putea vedea 
când se da la o parte bucata din zid. Ţinea revolverul Beretta la 
spate, pregătit să tragă. 

Prin deschizătură îşi făcu apariţia Asgar Mahmout care, după 
ce intră în încăpere, se întoarse să le ajute pe cele trei femei 
care-l urmau. Erau îmbrăcate în acelaşi amestec tipic de haine - 
pantaloni largi, cămăşi şi bluze, tricouri, un blazer. Două duceau 
truse de machiaj, în timp ce a treia avea în braţe un vraf de 
haine. Erau destul de înalte şi suple, cu păr negru, bogat şi 
strălucitor. Cea care ţinea în braţe hainele era mai înaltă decât 
celelalte şi avea o faţă colţuroasă. Purta părul pe spate, împletit. 
Avea o aluniţă pe obraz, un zâmbet abia schiţat pe buze, pomeţi 
proeminenţi, sculpturali. Era o femeie frumoasă, conştientă de 
acest lucru care părea că o amuză. 

In încăpere mai intrară încă doi bărbaţi, strecurându-se prin 
deschizătură după cele trei femei. 

După ce intrară toţi, Asgar dădu din cap spre Smith în semn 
de salut. 

— Văd că ţi-ai pus hainele de lucru. 

— Am crezut că ar fi mai bine aşa. 

Femeia cea înaltă şi frumoasă purta un blazer peste tricou şi 
blugi. Îl măsură pe Jon de sus până jos. 

— Asta-i ultima modă la bărbaţi la Washington? întrebă ea 
într-o engleză clară, cu accent american. Zâmbetul de pe faţa ei 
deveni şi mai larg. 

— Numai pentru agenţii secreţi aflaţi în misiune, îi răspunse el 
întorcându-i zâmbetul. 

Un bărbat îi spuse ceva lui Asgar într-o limbă care suna 
asemănător cu aceea pe care Jon o auzise în Afganistan, printre 
uzbecii din Alianţa Nordului. 

Asgar îi răspunse, apoi traduse pentru Jon. 

— Toktufan voia să ştie unde ţi-ai ascuns armele. l-am spus că 
probabil ai avut pistolul la spate, la centură, sub tricou şi cuțitul 
prins de picior. 

— Eşti pe aproape. 

Asgar zâmbi. 

— Celălalt bărbat este Mierkanmilia, iar fata înaltă care 
vorbeşte ca un yankeu este sora mea, Alani. Ea şi prietenele ei 
vor încerca să te transforme într-un uighur. Ţi-au adus şi haine. 

— Tu ce-ai să faci în timpul ăsta? 

— Voi încerca să găsesc cea mai bună cale de a ajunge la 

destinaţie, voi pregăti transportul şi voi deveni uighur la rândul 
meu. 

Asgar făcu câţiva paşi către ceilalţi doi bărbaţi. 

— Te lăsăm în mâinile pricepute ale lui Alani. Cei trei se 
înghesuiră prin deschizătură, după care traseră secţiunea de 
perete la loc. 

Femeile ţinură o scurtă conferinţă în limba uighură. Mai precis, 
cele două ale căror nume îi rămăseseră necunoscute lui Jon o 
asaltară pe Alani cu un torent de întrebări. 

In cele din urmă, Alani se întoarse spre Jon. 

— Aşază-te aici, colonele Smith. li arătă un scaun. Scoate-ţi 
tricoul. 

Jon îşi scoase tricoul negru şi rămase într-o bluză neagră pe 
gât. 

Alani fornăi uşor. 

— Eşti cam înfofolit, nu-i aşa? Chiar trebuie să te conduc de 
mână? 

Jon începu să râdă. Spre surprinderea lui, râse şi ea, iar Jon fu 
surprins când realiză că fata imitase perfect un profesor tipic 
american. O glumă pe care fără îndoială numai ea putea să o 
savureze. Având în vedere circumstanţele - faptul că îşi risca 
viaţa pentru el - era remarcabil că îşi păstra umorul. Jon îşi 
scoase bluza şi surprinse o scânteie de interes în ochii femeii în 
momentul în care privirea ei se opri pe pieptul lui gol. 

El îi zâmbi. 

— Tu şi fratele tău sunteţi diferiţi de ceilalţi. 

Ea râse uşor şi le făcu semn celorlalte două femei să se 
apropie. Acestea şuşotiseră şi chicotiseră cu mâinile la gură în 
timp ce Jon se dezbrăca, apoi se apropiară şi începură să lucreze 
la faţa lui, aplicând mai întâi o bază de culoare cafenie ca să-i 
întunece culoarea pielii. 

— De ce spui asta? Ţi se pare că suntem diferiţi fiindcă vorbim 
englezeşte? Alani se dădu un pas înapoi, urmărind lucrarea celor 
două cu un ochi critic. 

— De asta şi fiindcă aţi fost educați în străinătate. Se vede că 
e vorba de un plan. 

— Ştii că tatăl nostru a fost chinez? 

— Da. Mi se pare că lucrul acesta nu are prea mare 
importanţă pentru nici unul dintre voi. 

— Nici nu are, cu excepţia faptului că ne conferă un avantaj pe 
care ceilalţi uighuri nu-l au. Şi în acelaşi timp un dezavantaj. 

Există în permanenţă pericolul ca noi să trădăm şi să trecem în 
tabăra cealaltă. Nu vom face asta niciodată şi nici ei nu o vor 
spune cu voce tare, însă mai mult ca sigur că le trece prin minte. 

Cele două femei discutau aprins, agitând pensule cu coadă 
lungă în jurul ochilor şi sprâncenelor lui Jon. Atingerea pensulelor 
pe piele era foarte uşoară, aproape îl gâdila. 

Alani începu să le vorbească pe un ton ridicat. Ele îi 
răspunseră pe acelaşi ton, ignorară observaţiile şi reveniră la 
discuţia lor aprinsă pe teme estetice. Alani clătină din cap 
exasperată şi îşi privi ceasul de la mână. 

— Ce avantaj vă conferă? vru să afle Jon. 

Ea se uita în continuare la cele două „artiste” certăreţe şi se 
părea că nici nu-l auzise. 

— Mama noastră este fata unuia dintre liderii guvernului 
nostru independent, aflat în exil în Kazahstan. Din cauza asta, ea 
şi noi pe lângă ea suntem nişte persoane destul de importante 
printre uighuri. Bunicul nostru a fost cel care a avut grijă să fim 
trimişi la studii în străinătate. 

Se răsti la cele două femei care începură în sfârşit să se ocupe 
şi de ochii lui. Le arătă pe ceas că este târziu. 

— Datorită acestui fapt şi pentru că tatăl nostru era chinez, 
Beijingul e convins că noi vom fi deosebit de utili în calitate de 
lideri care să-şi convingă poporul că face parte din China. Care 
să-l convingă să renunţe la moştenirea sa spirituală şi să se lase 
asimilat. Asta ne oferă anumite privilegii atât timp cât dăm 
impresia că ne comportăm conform planurilor lor. Avem parte 
astfel de o acoperire bună, inclusiv documente de rezidenţă ce 
ne permit să ne deplasăm mult mai uşor şi chiar să ne petrecem 
perioade mai îndelungate pe teritoriul chinez. Ne urmăresc, fără 
îndoială, însă atât timp cât nu ne prind cu nimic, putem merge 
aproape oriunde dorim. 

— Se pare că lui Asgar îi place să meargă pe acolo pe unde 
poate fi arestat. 

Ea dădu din cap în semn că ştia foarte bine lucrul acesta. 

— Suntem disperaţi din cauza lui Asgar. E un băiat bun şi 
deocamdată n-a făcut nici o boacănă mai serioasă. Ne rugăm să 
nu i se întâmple nimic. 

— Tot încerc să plasez accentul tău. Unde ai studiat în Statele 
Unite? 

— Am locuit la o familie în New Jersey şi am urmat şcoala 
publică acolo, apoi am plecat la Universitatea statului Nebraska 

din Omaha. Sunt un amestec de Coasta de Est şi Vestul Mijlociu, 
combinaţia perfectă pentru cei care vor să studieze ştiinţele 
politice şi agronomia. 

Şi pentru cei destinaţi să ajungă lideri eficienţi ai unei populaţii 
preponderent agricole. Bunicul ei se gândise probabil la toate. 

— Cu o a doua specializare în tehnicile războiului de gherilă? 

Femeia zâmbi. 

— Din nou Asgar. Atunci când sovieticii se aflau în Afganistan, 
CIA era interesată să instruiască orice musulman din Asia 
Centrală care dorea să lupte împotriva ruşilor şi el s-a alăturat 
Alianţei Nordului. Ai voştri nu erau în stare să ne deosebească 
unul de altul, nici măcar de un tadjik. 

Cele două autorităţi în ale machiajului îşi terminaseră în sfârşit 
opera, se dădură câţiva paşi înapoi cotcodăcind fericite şi-i 
făcură un semn lui Alani. Ea dădu din cap şi le spuse probabil 
câteva cuvinte de apreciere, fiindcă zâmbetele de pe fețele 
femeilor se lăţiră şi mai mult. Incepură să-şi strângă tuburile, 
sticluţele, borcănaşele şi pensulele, uitându-se din când în când 
la el ca să-şi mai admire opera. Pe urmă, una dintre ele bătu de 
câteva ori în peretele de cărămizi cu mânerul unui pumnal pe 
care-l scoase de undeva de sub haine. 

Alani avea în mâini o oglindă. 

— Uită-te şi tu. 

Jon putu să admire imaginea măştii lipicioase şi deloc 
confortabile care îi fusese aplicată pe faţă. Ochii săi îşi 
schimbaseră forma şi deveniseră foarte mici, pielea îi era acum 
de un cafeniu deschis, plină de riduri cauzate de soare şi vânt. 
Dacă strângea un pic pleoapele, nu mai vedea nimic. 

— Printre noi ai să treci neobservat, zise Alani. 

— Mai bine să sperăm că nu vom fi opriţi. 

— Vom fi, poţi să fii sigur. Insă cu hârtiile mele şi ale lui Asgar, 
precum şi cu cele pe care le-am falsificat pentru ceilalţi, în mod 
normal ar trebui să scăpăm destul de uşor. Putem spera că nu ne 
vor da jos din Land Rover. Alani îşi privi din nou ceasul. Ceilalţi se 
vor înapoia curând. Ar trebui să-ţi pui hainele pe care ţi le-am 
adus. 

In vocea ei se desluşea o notă de încordare, ca şi cum timpul 
ar fi trecut prea repede şi tovarăşii săi ar fi întârziat prea mult. 

Starea ei de nelinişte i se transmise şi lui Jon. 

— Cu ce vă ocupați în Shanghai? Oficial, vreau să spun, o 
întrebă el în timp ce se îmbrăca. 

— Ne pregătim să formăm instructori. Asgar şi cu mine. Unii 
dintre ceilalţi sunt instruiți pentru a deveni lideri în sate sau 
agenţi ai Beijingului. Restul fac parte din reţeaua noastră 
clandestină. 

Jon îşi trase peste blugii negri o pereche de pantaloni largi din 
velur. 

— E un joc al naibii de periculos, Alani. Pentru voi toţi. 

— Ştim care sunt riscurile. Au arestat deja câteva mii din 
oamenii noştri şi au executat peste o sută. Alani îl privi fix în 
ochi. Probabil că pentru tine şi cei din CIA e un joc. Să ştii că 
pentru noi nu e. 

Cămaşa albă boţită era strimtă şi abia o încheie peste tricou, 
însă bluza din flanel pe care şi-o trase pe deasupra era tocmai 
bună. 

— Nu lucrez pentru CIA, îi spuse el lui Alani. Şi nici pentru 
mine nu e un joc. 

— Da, cred că ai dreptate, recunoscu ea. 

— Nici unul dintre voi nu m-a întrebat de ce mă aflu aici. Asta 
nu că aş vrea să-ţi spun ţie acum. 

— Ceea ce nu ştim nu poate fi smuls de la noi. Eşti împotriva 
chinezilor sau încerci să asiguri încheierea tratatului cu privire la 
drepturile omului. Asta e suficient pentru noi. 

Scrâşnetul aspru produs de frecarea cărămizilor între ele 
întrerupse discuţia. Inainte ca spaţiul din perete să fie complet 
deschis, Asgar îşi făcu apariţia în încăpere. Era îmbrăcat ca un 
ţăran şi avea în picioare cizme de călărie specifice oierilor. Pe 
cap purta un fel de turban alb cu înflorituri, iar pe deasupra o 
pălărie de pai. 

II studie pe Jon mai întâi de la distanţă, apoi de aproape. 

— Intr-o lumină nu prea puternică, nici nu se bagă de seamă, îi 
făcu un semn cu capul lui Alani. Suntem gata. 

— Unde mergem? întrebă Jon. 

Asgar se duse la masa unde luaseră cina şi întinse o hartă a 
Regiunii Municipale Shanghai şi a împrejurimilor şi arătă cu 
degetul spre un punct aflat în sudul oraşului. 

— Pe dealul ăsta, aproape de mare, în locul unde se lăţeşte 
golful Huangzhou, între Jinshan şi Zhapu, se află o pagodă 
abandonată. Ţărmul e cam stâncos în zona respectivă, însă 
există şi câteva plaje mai bune. Acoperite şi astea cu pietre, dar 
destul de accesibile. Una dintre ele mai ales, puţin mai mare, e 
perfectă. 

— Cât de adâncă e apa? 

— Nu ştiu exact, Jon. Dar Toktufan mi-a spus că o barcă mică 
se poate apropia destul de mult. A lucrat prin apropiere. 

— Foarte bine. Jon îşi aduse rucsacul, scoase din el o mapă 
neagră din plastic în care se găsea o hartă topografică detaliată 
a zonei oraşului Shanghai, suprapusă peste o fotografie luată din 
satelit. Verifică adâncimea apei, îl puse pe Asgar să-i arate exact 
unde se aflau pagoda şi plaja cu pricina apoi înscrise 
coordonatele latitudinii şi longitudinii într-un mic carnet. După ce 
termină, împachetă hărţile la loc. 

— Să nu-ţi uiţi pălăria, îl atenţionă Alani. 

Jon îşi puse pe cap mai întâi turbanul, apoi pălăria de pai. 
Femeile ieşiră prin deschizătura din perete şi Jon se luă după ele. 

Asgar îl opri. 

— Mergem prin altă parte. 

După ce ceilalţi ieşiră cu toţii şi secţiunea de cărămidă fu 
aşezată la locul ei, Asgar îl conduse, traversând mai multe 
încăperi, până la ultimul dormitor. Acolo împinse un pat într-o 
parte, dând la iveală un chepeng practicat în duşumeaua 
acoperită cu linoleum. 

— Noi mergem pe aici. 

Jon privea neîncrezător deschiderea din duşumea. 

— Crezi că o să încap? 

— Se lărgeşte mai jos. Sper că nu suferi prea tare de 
claustrofobie. 

— Nu am probleme, îl asigură Jon. 

— Intru eu primul, bătrâne. Nu-ţi fie teamă. E o nimica toată, 
spuse Asgar, vârându-şi picioarele în deschizătura îngustă. Privi 
în jos şi îşi dădu drumul. A 

Jon îl urmă şi reuşi să treacă destul de uşor. Îl învălui imediat 
mirosul puternic, ca de mormânt, al gropii săpate în pământ şi 
piatră. Cobori frecându-şi umerii de pereţii înguşti până ajunse 
jos la capătul unui tunel întunecos şi umed, susţinut cu proptele 
de lemn. În faţă, în locul unde tunelul se îngusta, se zărea lumina 
unei lanterne. Reuşi să vadă picioarele lui Asgar. 

Vocea lui venea parcă de pe alt tărâm. 

— Au trecut pe aici şi alţii mai înalţi şi mai solizi decât tine. 
Ţine-te după mine, cu ochii la picioarele mele şi la lumină. Avem 
de mers cam douăzeci şi cinci de metri. 

Apoi lumina se mişcă şi picioarele lui Asgar se cufundară în 
umbră, stârnind praful. Jon îl urmă imediat şi înţelese pentru 

prima dată în viaţă ce era claustrofobia - dorinţa de a respira 
când înjur nu exista aer, sentimentul că în secunda următoare 
puteai fi îngropat de viu. Îl durea pieptul şi sângele îi zvâcnea cu 
putere în tâmple. 

Timpul parcă se oprise în loc. Avea senzaţia că trecuse o 
veşnicie de când începuse să se târască respirând din greu. 
Trebuia să continue să respire şi să înainteze. Să urmeze paşii 
din faţa lui, deşi avea senzaţia că tunelul întunecat îl înghite. 

In sfârşit, aerul începu să se schimbe. Era la fel de fetid şi de 
greu, dar parcă de undeva venea o adiere. Jon trase aer în piept 
ca un peşte ce trage să moară. 

— Grăbeşte-te, îi spuse Asgar şi se înălţă. 

Jon se luă repede după el. Ajunseseră la o un portic întunecat 
care dădea într-o alee ce puţea îngrozitor, dar lui Jon i se păru că 
e cea mai frumoasă privelişte pe care o văzuse în viaţa lui. 

Asgar se repezi înainte şi Jon, continuând să respire din greu, îl 
urmă clătinându-se până ce trecură de o poartă de fier deschisă 
şi ajunseră într-o stradă unde aşteptau două maşini Land Rover. 
Jon fu tras de mai multe mâini către cel de-al doilea vehicul şi 
împins în spate, de unde fusese scoasă bancheta. Trei bărbaţi şi 
două femei se înghesuiră în el. Il recunoscu pe Toktufan, pe 
Mierkanmilia şi pe cele două specialiste în machiaj. Pe ceilalţi nu- 
i mai văzuse, însă toţi purtau diverse piese de îmbrăcăminte 
specific uighure. Alani şedea în faţă, iar Asgar era la volan. 

— De ce sunt două maşini? întrebă Jon în şoaptă. 

— Pentru a distrage atenţia în cazul în care poliţia stă la 
pândă. 

Primul Land Rover, încărcat la fel ca cel în care se afla el, 
plecă primul. 

Apoi, cinci minute mai târziu, porniră şi ei de-a lungul unor 
străzi tăcute şi întunecate la ora aceea a dimineţii, până când 
ajunseră la o şosea luminată pe care traficul era destul de slab. 

Asgar se uită în spate. 

— O luăm acum pe autostrada Huhang până la Hangzhou. 
Vom fi complet la vedere: opt ţărani din Xinjiang care se 
îndreaptă spre sud, către Hangzhou, aşa cum făceau în anii '30 
fermierii sărăciţi din Oklahoma. Vom părea mai curând amuzanţi 
decât ameninţători - sper. Dacă cei din Securitatea Publică nu 
sunt deja pe urmele noastre şi dacă reuşim să-i păcălim cu 
maşina cealaltă, s-ar putea să reuşim. 

Autostrada Huhang, China 


În întunericul nopţii, peisajul căpătase un aspect fantomatic 
din cauza umbrelor şi fuioarelor de ceaţă. Pentru a suna în Hong 
Kong, Jon folosise un telefon public din Gubei, un oraş nou din 
districtul Changning. Discutase în franceză la telefon despre 
detaliile unei propuneri de afaceri care părea foarte credibilă în 
cazul în care convorbirea ar fi fost ascultată. Conversaţia 
includea însă şi codul folosit pentru operaţiunile de salvare pe 
mare, precum şi ora şi coordonatele necesare. De îndată ce 
închisese telefonul, informaţiile îi fuseseră transmise mai departe 
lui Fred Klein. 

— Se auzea foarte clar, nici un semn că am fi fost ascultați, îi 
spuse el lui Asgar de îndată ce maşina îşi reluă drumul sinuos de- 
a lungul şoselei proaste care traversa ţinutul stâncos şi 
accidentat. 

— Aţi fost ascultați, îl asigură Asgar. Toate apelurile la 
distanţă, în special cele către Hong Kong, sunt ascultate. Partea 
bună e că monitorizarea e făcută de funcţionari de slabă calitate, 
pentru care totul e rutină. Nu reuşesc decât foarte rar să prindă 
pe cineva şi asta dacă cei care vorbesc nu se ascund deloc. De 
data asta însă se ştie că eşti aici, aşa că mai mult ca sigur că s-a 
ordonat o alertă specială. Dar dacă contactul tău are o acoperire 
solidă, n-o să-şi dea seama de nimic. 

Jon făcu o grimasă. 

— Mulţumesc. 

Inainte de a părăsi oraşul, fuseseră opriţi de două ori pentru 
verificări de rutină şi reuşiseră să-i amuze pe poliţiştii care îi 
controlaseră. Fuseseră lăsaţi să treacă fără probleme. Jon 
începuse să se relaxeze. Treizeci de minute mai târziu se aflau 
pe autostradă, foarte puţin circulată la ora aceea târzie şi 
parcurseseră mai mult de jumătate din drumul până la 
Hangzhou. După alţi câţiva kilometri părăsiră autostrada şi 
intrară pe lângă Jiaxing, pe o şosea rurală cu o singură bandă pe 
sens, care îi ducea spre sud, către coasta Mării Chinei de Est. 

Chiar şi în cele mai întunecate ore dinainte de răsăritul 

soarelui continuau să întâlnească alte vehicule - câteva maşini 
cu pasageri şi un flux intermitent de camionete conduse de mici 
fermieri care îşi transportau produsele depozitate în spatele 
vehiculului în stive periculos de înalte. Alţi comercianţi foloseau 
în acelaşi scop mici remorci ataşate de biciclete. 

Asgar conducea cu o viteză constantă, destul de redusă, 
pentru a nu atrage atenţia asupra lor. 

— Dacă Securitatea ne urmăreşte deja, atunci or să aştepte să 
ajungem la plajă şi să înceapă misiunea de salvare. Vor încerca 
fără îndoială să captureze şi echipa de salvare. Avem însă destul 
timp la dispoziţie, aşa că nu e nevoie să forţăm nota şi să ne 
grăbim. Cu puţin noroc, s-ar putea ca nici să nu ne urmărească. 

Jon nu putea decât să fie de acord. Se lăsă pe spate şi închise 
ochii. Toţi ceilalţi din maşină, cu excepţia lui Asgar, moţăiau şi 
numai câte o adiere de aer proaspăt şi sărat dinspre mare îi 
făcea să mai deschidă din când în când ochii. 

Ajunşi la Zhapu, o luară spre nord, către Jinshan. Pe şoseaua 
care urmărea linia coastei se întâlneau cu biciclete şi camionete 
care treceau în ambele direcţii - spre nord către Shanghai şi spre 
sud, către Hangzhou. Din când în când trecea şi câte o maşină a 
poliţiei, însă cei dinăuntru ori nu le acordau nici o atenţie, ori 
zâmbeau amuzaţi la vederea unor ţărani atât de înapoiaţi. 

În cele din urmă, Land Rover-ul se opri pentru ca Asgar şi Alani 
să poată verifica poziţia în care se aflau. Incepură să vorbească 
în şoaptă unul cu celălalt, urmărind harta cu ajutorul unei 
lanterne mici. Alani întoarse capul către cei aflaţi în spate şi zise 
ceva în uighură. Toktufan se ridică şi se înghesui în faţă, între ei. 
Incepură să discute cu aprindere, Toktufan arătând cu 
încăpățânare spre un punct de pe hartă, apoi spre şoseaua din 
faţa lor, în timp ce Alani încerca, după toate aparențele, să-l facă 
să se hotărască asupra poziţiei lor exacte. 

Alani îi dădu şi un creion cu care să marcheze locul pe hartă. 
Toktufan ridică din umeri, dădu la o parte creionul şi continuă să 
gesticuleze insistent spre şoseaua din faţa lor. 

Era clar că Toktufan era cel care cunoştea cel mai bine locurile 
spre care se îndreptau, însă se baza numai pe propria intuiţie şi 
pe repere vizuale ce puteau fi destul de înşelătoare pe întuneric. 
Toate acestea nu aveau darul să-l liniştească pe Jon şi, după cum 
se părea, nici pe Alani sau pe Asgar. 

Blestemând cu voce scăzută în uighură, Asgar readuse maşina 
pe şosea şi porni înainte, în timp ce Toktufan supraveghea atent 

drumul întunecat. 

— Sunteţi siguri că e în stare să găsească plaja aia? întrebă 
Jon. 

— O s-o găsească, spuse Alani. Singura întrebare e când. 

— In vreo două ore o să răsară soarele. 

Ea se întoarse spre Jon şi-l privi cu zâmbetul acela puţin 
dispreţuitor. 

— Nu prea îţi place să aştepţi, nu-i aşa, colonele? Adrenalină şi 
aventură. De asta te-ai făcut agent, nu? Apropo, dacă nu eşti de 
la CIA, de unde atunci? 

Jon se blestemă în gând pentru că-i scăpase aşa ceva. 

— Lucrez pentru Departamentul de Stat. 

— Chiar? Avu impresia că-l studiază ca şi cum ar fi ştiut cum 
trebuie să arate un agent ce lucrează pentru Departamentul de 
Stat. Poate chiar ştia. 

— Atenţie în faţă! Vocea lui Asgar era stridentă. 

Jon văzu uniformele. O maşină a poliţiei blocase jumătate din 
şosea. Se apropiau de un punct de control. 

— Toktufan, treci imediat la locul tău! ordonă Asgar. 

Toktufan se strecură pe bancheta din spate în timp ce maşina 
înaintă încet pe şosea şi îşi luă locul într-o coadă formată din 
camionete, biciclete şi automobile vechi. Cei din faţă ţineau 
actele de identitate la vedere. Ofiţerul care se afla la comandă 
stătea sprijinit cu spatele de maşină şi căsca. Din când în când 
lătra câte un ordin către subordonații săi. 

Aceştia aveau însă foarte multă treabă. Trebuia să verifice 
actele de identitate şi să ridice prelatele care acopereau 
mărfurile, indiferent de mărimea vehiculului controlat. Atunci 
când Land Rover-ul lor ajunse în sfârşit în faţă, ofiţerul somnoros 
se trezi brusc şi răcni un ordin. 

Cei doi subordonați ai săi se uitară cu gura căscată la cei opt 
călători înghesuiți în maşină. Unul dintre ei începu să verifice 
actele pe care i le dădeau Alani şi Asgar, în timp ce al doilea 
începu să rânjească, vădit amuzat. Ofiţerul se răsti din nou, se 
apropie şi luă actele din mâinile poliţistului. incepu să le studieze 
şi se uită apoi cu atenţie la Asgar şi la Alani. Aceasta îi zâmbi. Era 
un zâmbet impertinent, aproape provocator. Ofiţerul clipi repede, 
neputându-şi lua ochii de la femeia din faţa lui. 

Jon se ghemui mai mult, încercând să-şi ascundă înălţimea şi 
masivitatea trupului, iar ceilalţi se lipiră mai strâns de el. Unul 
dintre poliţişti le lumină feţele cu lanterna, apoi spuse ceva în 

chineză din care Jon reuşi să identifice cuvântul uighur. 

Ofiţerul, privind-o în continuare pe Alani, dădu din cap şi urlă 
un alt ordin. Cei doi poliţişti îşi îndreptară atenţia asupra 
biciclistului care venea imediat după ei. Ofiţerul zâmbi, dădu din 
cap spre Alani şi le făcu semn cu mâna să-şi continue drumul. 

In timp ce Asgar puse maşina în mişcare, Jon se străduia din 
răsputeri să reziste tentaţiei de a privi înapoi spre punctul de 
control. Toţi răsuflară adânc, uşuraţi. Land Rover-ul fu înghiţit de 
întuneric şi călătorii din maşină începură să zâmbească şi să 
şuşotească. 

Jon însă nu zâmbea. 

— Punctele astea de control sunt ceva obişnuit? o întrebă el 
pe Alani. 

— Sunt destul de frecvente în oraşe, însă rare în zonele rurale. 

— Inseamnă că au fost alertaţi de Biroul Securităţii Publice şi 
caută pe cineva. 

Asgar dădu afirmativ din cap. 

— Dar nu nişte uighuri. 

— Nu, un american ca mine, fu de acord Jon. 

— Asta înseamnă că nu au descoperit unde te afli, cu cine eşti 
sau ce ai de gând să faci în continuare. Dacă ar fi ştiut, fără 
îndoială că acum ar fi mişunat de-a lungul coastei. 

— Dar şi-au dat seama fără îndoială că am de gând să încerc 
să fug pentru că altfel nu ar fi alertat poliţia atât de departe de 
Shanghai. 

— Asta e valabil pentru orice agent a cărui acoperire a fost 
distrusă. 

Jon nu era deloc mulţumit. Cineva de la Securitatea Publică 
bănuia că el va cere să fie scos din ţară, aşa că pusese în alertă 
poliţia din întreaga zonă de coastă din jurul Shanghaiului. 
Probabil că puseseră în mişcare şi ambarcaţiuni de patrulare şi 
avioane de vânătoare. Ambarcaţiunile nu-l îngrijorau prea tare. 
Avioanele erau însă altceva. 

Nu avu însă prea mult timp să se gândească la toate acestea. 
Toktufan se aplecă, zise ceva în uighură şi începu să gesticuleze 
spre dreapta, în direcţia opusă mării. Printre trupurile celorlalţi, 
Jon reuşi să zărească pentru o fracțiune de secundă silueta unei 
clădiri din interior, pe coama unui deal. Acoperişul avea curbura 
caracteristică unei pagode chinezeşti. Tot grupul se învioră. 

Cu o mişcare bruscă a volanului, Asgar scoase maşina de pe 
şosea şi se îndreptă spre ocean, pe un drumeag în pantă care nu 

se vedea de pe şosea. Asgar opri sub o salcie. Liniştea care se 
lăsase dintr-o dată îi făcu pe toţi să rămână nemişcaţi. Inţepeniţi 
după drumul lung într-o poziţie incomodă, se dădură cu toţii jos 
din maşină şi se ghemuiră în cerc în jurul lui Asgar şi al lui 
Toktufan. Copacii şi tufişurile îi înconjurau din toate părţile. 

Asgar începu să vorbească în uighură, întrerupt din când în 
când de comentariile lui Toktufan care arăta cu mâna în mai 
multe direcţii. După ce terminară, o femeie se ridică şi dispăru 
printre copaci, îndreptându-se spre şoseaua pe care o lăsaseră în 
urmă. 

Alani se întoarse spre Jon. 

— Asgar a trimis-o pe Fatima la pagodă cu o lanternă. O s-o 
aşeze la o fereastră de pe acoperiş şi o s-o acopere în aşa fel 
încât lumina ei să nu poată fi văzută dinspre uscat. Fata arătă 
apoi în direcţia opusă, spre mare. Plaja se află la aproximativ 
cinci sute de metri măsuraţi în linie dreaptă de la pagodă. In mod 
normal, ar trebui să fie pustie, în special la ora asta, însă există 
destui care pescuiesc sau prind crabi noaptea. Există de 
asemenea posibilitatea ca poliţia să supravegheze locul cu 
ajutorul dispozitivelor pentru vedere pe timp de noapte. 

— Aşadar trebuie să evităm plaja cât mai mult posibil. 

Ea încuviinţă. 

— Suntem înarmaţi. Te vom însoţi acolo de îndată ce vom zări 
lumina la fereastra pagodei. 

Oamenii rămaseră pe loc, ghemuiţi în tufele dese care formau 
împreună cu trunchiurile copacilor un fel de acoperiş deasupra 
lor. Fiecare secundă părea un minut, iar fiecare minut trecea la 
fel de greu ca şi o oră. Şoaptele uighurilor trădau îngrijorarea. 
Alani se ghemui lângă el în tăcere, adâncită în gânduri. 

Un punct luminos apăru brusc în depărtare. Asgar prinse din 
nou viaţă. |Incepu să vorbească repede în uighură apoi se 
întoarse spre Jon. 

— E timpul să ne punem în mişcare, Jon. Nu sunt sută la sută 
sigur, însă mi se pare că am auzit ceva lângă şosea în momentul 
în care am cotit încoace. N-am reuşit să văd nimic, aşa că sper 
că m-am înşelat. Nu avem nici un motiv să riscăm inutil. Nu ştim 
cât de departe în larg se află oamenii tăi, sau dacă se află într- 
adevăr acolo. Ar trebui totuşi să ne grăbim. 

— E ora stabilită, aşa că sunt acolo, îl asigură Jon. 

Toktufan mergea în frunte, croindu-şi drum printre tufişuri. 

Ceilalţi uighuri veneau imediat în spatele lui, cu armele în 

mâini. Urma Jon cu revolverul gata de tragere, în timp ce Asgar şi 
Alani asigurau spatele. Tăcuta procesiune plutea parcă pe 
deasupra ierburilor, ca o apariţie fantomatică, nu mai consistentă 
decât ceața. 

Intr-un târziu, Jon auzi zgomotul valurilor care se spărgeau de 
țărm. O briză sărată îi înţepă faţa. Copacii şi tufişurile se 
terminau cu un mic val de pământ acoperit cu iarbă deasă şi 
care cobora cam un metru şi jumătate până la o plajă îngustă, 
bolovănoasă. Jon şi uighurii se ascunseră după ultimul şir de 
copaci. Luna era aproape de suprafaţa neagră a mării pe care 
desenase o linie argintie ce se întindea până la orizont. Arborii îşi 
unduiau crengile, iar foşnetul frunzelor sporea starea de 
încordare. N 

Deodată se văzu o lumină scurtă pe mare. O dată. Incă o dată. 
De trei ori. 

Apoi din nou întuneric şi... un sunet neaşteptat. Cineva se 
împiedicase de o piatră. Se auzi un geamăt urmat de o 
înjurătură. 

— In spatele ridicăturii! şopti Jon şi se rostogoli imediat peste 
malul înierbat. 

Aproape simultan, Alani le strigă celorlalţi. 

Se rostogoliră de cealaltă parte a malului aproape în acelaşi 
timp cu o rafală trasă din direcţia copacilor. Câteva gloanţe se 
înfipseră în nisip, altele trecură şuierând pe deasupra malului. 

— Aşteptaţi până îi puteţi vedea! strigă Jon. 

Asgar repetă pentru tovarăşii săi uighuri. Nici unul nu intrase 
în panică. Aşteptau cu spatele la mare, calmi, cu un sentiment 
de detaşare rece în faţa inevitabilului. 

Urmă o nouă salvă şi Jon văzu o mişcare printre copacii din 
stânga sa. Trase un foc. Se auzi un strigăt în depărtare. Lovise pe 
cineva. Uighurii mai traseră un foc, apoi încă unul. De data asta 
nu se mai auzi nici un strigăt printre copaci. 

Asgar înjură în uighură şi strigă furios. 

O a treia salvă răsună pe deasupra capetelor lor, mai puţin 
intensă de data asta, imprecisă şi Jon văzu în stânga sa umbre 
care ieşeau de la adăpostul copacilor şi se aruncau în iarba înaltă 
de la marginea plajei. 

— Vor să ne încercuiască! 

Alani le repetă celorlalţi spusele lui şi Jon se întrebă dacă nu 
cumva era vorba despre aceiaşi oameni care îl atacaseră pe el şi 
pe Mondragon pe insula Liuchiu şi apoi la vila lui Yu Yongfu. Din 

nou Feng Dun, folosind tactica sa favorită? 

Nu avu timp să analizeze prea mult problema. Indiferent cine 
erau ei, agresorii îi depăşeau din punct de vedere numeric şi în 
curând aveau să-i încercuiască. Putea vedea deja mişcare foarte 
aproape de ultima linie a copacilor. Mişcările nu scăpaseră 
neobservate nici de uighuri, care începură să tragă calm, intind 
cu atenţie, focurile lor silindu-i pe atacatori să se arunce la 
pământ. 

Asgar se ghemui lângă el. Jon îi simţi în ureche răsuflarea 
caldă, când îi spuse îngrijorat: 

— Putem să-i ţinem la distanţă o vreme, însă atunci când se 
vor pune în mişcare cei de pe plajă, o să ne prindă ca într-o cursă 
dacă nu plecăm mai repede de aici. A 

— Ai dreptate, spuse Jon. M-aţi ajutat deja foarte mult. lţi sunt 
profund recunoscător - doar ştii asta. La prima ocazie, plecaţi! 

— Şi tu? 

— Doar pe mine mă vor, indiferent cine sunt ei. 

— Nu crezi că sunt din forţele de securitate? 

— Poate că da, poate că nu. Nu contează. 

— Contează pentru noi. 

Jon înţelese. 

— Dacă e vorba despre cei din forţele de securitate, o să 
încerc să-i ţin pe loc până ce ajungeţi... 

Un nou baraj de foc automat izbucni din stânga. Uighurii se 
întinseră pe nisip şi răspunseră la rândul lor cu lovituri precise, 
însă rămaseră descoperiţi. Se auziră paşi dinspre copacii din 
faţă, care făceau să scârţie nisipul. Fuseseră înconjurați. 

— Duceţi-vă! îi strigă el lui Asgar. Eu mă predau. 

Asgar ezita. 

Alani venise lângă ei. 

— Nu putem să-l lăsăm aici! 

— Vino cu noi! îi spuse Asgar. 

Inainte ca Jon să poată lua vreo decizie, întunericul nopţii fu 
din nou sfâşiat de o rafală de arme automate, gloanţele 
măturând fâşia de iarbă ce se întindea între copaci şi mica 
ridicătură de pământ. Dinspre mare izbucniră  răcnete 
înspăimântătoare. 

Jon şi Asgar se întoarseră aproape simultan şi văzură opt 
siluete care se ridicaseră din apă la egală distanţă una de 
cealaltă şi care trăgeau pe deasupra capetelor lor către cei care 
îi încercuiseră. 

Jon zâmbi uşurat. 

— Să fiu al naibii! Sunt ai noştri. Cei mai buni soldaţi care 
există - SEAL. 

Vestea se răspândi aproape instantaneu. Uighurii îşi 
îndreptară din nou atenţia către cei care atacau din flanc, 
obligându-i să dea înapoi. Strigând şi blestemând, grupul ce se 
apropiase de malul de pământ se retrase şi el. 

Un luptător SEAL ţâşni din apă şi se ghemui lângă ei. 

— Orhideea. Bărbatul, lat în umeri şi musculos, avea faţa 
acoperită cu cremă neagră. 

— Drăguţ din partea voastră că aţi apărut. 

— Sunt locotenent Gordon Whelan, domnule. Mă bucur că am 
reuşit să ajungem la timp. Ar trebui să ne luăm tălpăşiţa. In larg 
au apărut mai multe nave de patrulare. Cred că şi-au dat seama 
că se petrece ceva aici. Oamenii voştri pot să se descurce 
singuri? 

Asgar dădu afirmativ din cap. 

— Dacă îi mai ţineţi culcaţi la pământ alte câteva minute. 

— S-a făcut. Duceţi-vă. 

Asgar îi chemă abia auzit pe ceilalţi uighuri. Nu era timp să-şi 
ia rămas-bun. Mult aplecaţi, o luară repede spre dreapta, de-a 
lungul plajei şi dispărură în întuneric. Luptătorii SEAL continuară 
să tragă foc de acoperire, împiedicându-i pe agresori să observe 
manevrele. 

— Luaţi-o spre apă, domnule, îi spuse locotenentul. Trebuie s- 
o ştergem al naibii de repede de aici. u 

Jon alergă spre barca de cauciuc trasă pe plajă. In jurul ei se 
vedea spuma albă a valurilor. Se urcă în barcă. Patru dintre 
luptătorii SEAL traseră o ultimă salvă, după care împinseră cu 
rapid pentru a ieşi în larg. 

În urma lor, cei patru rămaşi, inclusiv locotenentul Whelan, 
continuau să tragă. Apoi, brusc, linişte. Din barcă, Jon se uita 
cum se îndepărtează uscatul. Alături de el, alte patru feţe 
întunecate priveau îngrijorate în direcţia țărmului. 

Inima lui Jon bătea cu putere. Nu se mai auzea decât zgomotul 
slab al valurilor care spălau marginea bărcii care se ridica şi 
cobora în ritmul lor. Ambarcaţiunea continua să se îndepărteze 
de țărm. Cei din jurul său nu spuneau nimic. Ştia însă că toate 
gândurile lor se îndreptau spre cei patru lăsaţi în urmă. Ingrijoraţi 
ca şi el. 

Într-un târziu, la mai bine de patru sute de metri în larg, patru 
forme întunecate ţâşniră afară din apă. Mâinile tovarăşilor lor se 
întinseră spre ei. Unul câte unul se urcară toţi în barcă. 

Locotenentul Whelan fu ultimul. li numără şi dădu din cap 
mulţumit. 

— Toţi prezenţi. Aţi făcut o treabă bună, tipilor. 

Nimeni nu mai zise nimic în vreme ce înaintară alte câteva 
sute de metri. Undeva, spre nord, apa neagră fu măturată de 
lumina unui reflector. Se afla la mai bine de trei kilometri 
distanţă, însă se apropia cu repeziciune. 

— O să ne descopere imediat, spuse locotenentul. Porneşte 
motorul, şefule. 

Unul dintre membrii echipei SEAL porni motorul aflat în afara 
bărcii şi aceasta ţâşni înainte, săltând pe valuri ca o jucărie. Jon 
se aşeză mai bine, bucurându-se de stropii reci care îi răcoreau 
faţa transpirată. In acelaşi timp privea neliniştit şalupa chineză. 
Se apropia din ce în ce mai mult prin noapte, cei de la bord 
trăgând din când în când în aer, în căutarea unei ţinte. 
Reflectorul navei nu reuşise încă să dea de ei, însă atunci când 
se va întâmpla... 

Şi în clipa aceea văzu forma întunecată care se înălța în faţa 
lor ca un gigantic monstru marin. Era un submarin. American, 
slavă Domnului. Exact în clipa în care barca atinse corpul de oţel 
al submarinului, reflectorul navei de patrulare se opri asupra lor. 
Gloanţele străpunseră cauciucul, dar soldaţii se grăbiră să urce 
pe navă, trăgându-l şi pe Jon şi barca pneumatică sfâşiată. 

O voce de pe punte strigă cu putere: 

— Intraţi înăuntru! Eliberaţi puntea! 

Vasul de patrulare descoperise submarinul şi sirenele sale 
intraseră în acţiune. Submarinul începuse deja să se scufunde în 
timp ce Jon, membrii echipei SEAL şi ceilalţi care se aflau pe 
punte se grăbeau să coboare prin trapa care se închise cu 
zgomot în urma lor. Nava de patrulare deschise focul cu o 
mitralieră de mare calibru, însă gloanţele săreau neputincioase 
din scutul de oţel. Turnul conic al submarinului dispăru sub apă şi 
nava chineză continuă o vreme să se învârtă în cercuri, frustrată. 

La bordul submarinului, Jon fu condus spre o cabină minusculă 
în care putu să se spele şi să se odihnească. Rămas singur, 
ajunse la concluzia că cei care îi atacaseră pe plajă nu făceau 
parte din forţele naţionale de securitate. Acestea n-ar fi trimis la 
faţa locului o simplă navă de patrulare. Nu, indiferent cine 

fuseseră atacatorii, cel ce îi angajase era o persoană privată. 


Beijing 


Ca unul dintre cei mai vechi membri ai Comitetului 
Permanent, Wei Gaofan locuia în complexul Zhongnanhai într-un 
loc privilegiat, aproape de Nanhai - lacul sudic, acoperit cu flori 
de lotus. In curte era o salcie bine îngrijită, ale cărei ramuri se 
plecau sub suflarea brizei de dimineaţă. Copaci înfloriţi şi plante 
decorative împodobeau aleile pavate ce legau între ele cele 
patru clădiri micuţe care mărgineau curtea. Acestea erau 
împodobite cu graţioase acoperişuri în formă de pagodă şi 
decorate cu coloane pe care erau sculptați dragoni, nori şi berze 
ce simbolizau norocul şi longevitatea. Locuia împreună cu soţia 
în cea mai mare dintre case, în timp ce fata lor, copilul ei şi o 
femeie ce avea grijă de el o ocupau pe cea din faţă. In cea de-a 
treia clădire se afla biroul său, iar a patra era destinată 
musafirilor. 

Soarele se ridicase pe cer de mai bine de o oră când Feng Dun 
fu primit în sfârşit în biroul lui Wei, decorat cu mici comori 
reprezentative pentru toate dinastiile ce conduseseră China, 
începând cu marele Han. Wei, un cunoscător şi iubitor de ceai, 
şedea la masă şi savura o ceaşcă de Longjing. Mirosul floral 
subtil al acestuia umpluse încăperea. Spre deosebire de vin, care 
devine mai bun pe măsură ce se învecheşte, ceaiul era mai 
parfumat - dar şi mai scump - în anul în care fusese cules. Ceaiul 
pe care îl bea Wei, cules cu cel mult şase luni în urmă, era 
cultivat în Hangzhou, Longjing fiind cea mai fină, cea mai 
delicată varietate din China. 

Wei nu-i oferi şi lui Feng Dun o ceaşcă şi nici nu-şi ascunse 
supărarea. 

— Aşadar, colonelul american ţi-a scăpat. 

— A scăpat şi din mâinile Biroului Securităţii Publice. Nefiind 
invitat să se aşeze, Feng Dun rămase în picioare, uitându-se în 
jos către Wei, care era chel, cu ochii mici înecaţi în grăsime, 
burtă mare şi picioare subţiri. 

Wei îi aruncă o privire critică. 

— Ai avut noroc. 

— Am avut amândoi noroc, spuse Feng, înfruntând privirea 
atotputernicului membru al Comitetului Permanent. 

Wei sorbi din ceaşca cu ceai. 

— Dar generalul Chu şi maiorul Pan bănuiesc ceva. 

— Poate că bănuiesc, însă nu ştiu nimic şi nici nu vor şti 
vreodată. 

Wei se încruntă din nou. 

— Şi mai e şi soţia lui Yu Yongfu, despre care am auzit că a 
dispărut. 

Feng ridică din umeri. 

— Nu are cum să ne facă vreun rău. Tatăl ei ar fi ruinat şi 
femeia e prea inteligentă ca să-şi dorească aşa ceva. Favorurile 
dumneavoastră îi pot face viaţa foarte uşoară atât ei, cât şi 
familiei sale. i 

— Ai dreptate. In ochii lui Wei se citea însă în continuare 
îndoiala. Vasăzică, americanul ăsta e chiar aşa de bun? Cum a 
reuşit să scape? i 

— E bun, însă nu suficient ca să pună mâna pe factură. In ceea 
ce priveşte celelalte escapade ale sale, a avut noroc şi a fost 
ajutat. 

— De către cine? 

— Mai întâi de către un translator ce lucra pentru CIA şi care 
acum este mort. Apoi de către o celulă clandestină de uighuri. L- 
au dus până la punctul de unde a fost scos. Proştii de la poliţie 
nici măcar nu au bănuit. Au râs de uighuri şi apoi i-au lăsat să 
treacă. Imbecilii! 

— Eşti în stare să-i identifici pe aceşti uighuri? 

— Nu ne-am apropiat niciodată destul de ei, însă cunosc foarte 
bine oraşul şi zona înconjurătoare. Apoi au apărut trupele SEAL şi 
i-au ajutat să scape. 

Wei Gaofan dădu din cap mulţumit. 

— Un submarin. Asta înseamnă că americanii sunt foarte 
atenţi să nu provoace cumva vreun incident. Am reuşit. Ai făcut 
o treabă bună. 

Feng Dun înclină capul, bucuros de compliment, însă supărat 
fiindcă nu avusese parte de politeţea gestului de a fi invitat să ia 
ceaiul cu patronul său. Dar va veni şi vremea recompenselor, 
când Wei Gaofan îşi va asuma un rol mai mare în conducerea 
destinelor Chinei. 

— Documentul a fost distrus? continuă Wei. 

— A ars. 

— Eşti sigur? 

— Eram împreună cu Yu Yongfu când i-a dat foc înainte de a-şi 

lua arma şi de a pleca cu maşina, spuse Feng. Normal că l-am 
urmărit. 

— Poliţia n-a găsit nici un cadavru. 

— Probabil că nici n-o să găsească vreodată. 

— Ai spus că l-ai văzut cum s-a sinucis? Cu ochii tăi? 

— De asta l-am urmărit. Şi după aia a căzut în Yangtze. Ela 
cerut să moară aşa. 

Wei Gaofan zâmbi din nou. 

— Nu mai avem de ce ne teme, în timp ce americanii au toate 
motivele să fie îngrijoraţi. Ce-ai zice de o ceaşcă cu ceai, Feng? 

Undeva în Oceanul Indian 


înconjurată de oceanul cenuşiu, fregata echipată cu rachete 
ghidate USS John Crowe se îndrepta spre poziţia ordonată. 
Oceanul era liniştit, cu excepţia unor valuri uşoare în sud-vest. În 
spatele lor se întrezărea lumina răsăritului, în timp ce în vest 
noaptea era încă atotstăpânitoare, întunecată şi misterioasă. Pe 
ecranul radarului, prada apăruse deja cu o oră în urmă, însă The 
Dowager Empress, vasul suspect, era încă invizibil în întunericul 
nopţii. 

Pe puntea de comandă a fregatei, comandorul James S. 
Chervenko îşi reglă binoclul, dar nu reuşi să vadă nimic din 
pricina întunericului. Musculos şi cu umeri largi, comandantul 
vasului avea o faţă tăbăcită, cu ochii îngustaţi din cauza anilor 
lungi petrecuţi pe mare. 

Lângă el se afla ofiţerul de serviciu, locotenent-comandorul 
Frank Bienas. 

— Vreun indiciu că ar fi însoţiţi de vreo altă navă, Frank? 

— Nimic pe radar sau pe sonar, raportă Bienas. Ofiţerul avea 
graţia fluidă a unui boxer. Tânăr, isteţ şi chipeş, Bienas era un fel 
de idol al femeilor. 

— OK. După ce se luminează suficient ca să vedem cargoul, 
reduceţi viteza şi continuăm urmărirea ghidându-ne numai după 
radar. Mă găseşti în cabina mea. 

— Am înţeles, domnule. 

Comandantul părăsi puntea de comandă şi cobori spre cabina 
sa. Amiralul Brose insistase foarte mult asupra importanţei 
acestei misiuni, însă Chervenko nu avea nevoie de lămuriri 
suplimentare, nici de la amiral, nici de la nimeni altcineva. 
Cunoştea foarte bine incidentul cu Yinhe. Situaţia era mult mai 
complicată de data aceasta fiindcă aveau de-a face cu o Chină 
mult mai puternică, mult mai stabilă şi mult mai importantă în 
arhitectura politică a lumii. In acelaşi timp, a permite Irakului să 
producă un nou stoc de arme chimice era o opţiune pe care nu o 
puteau lua în calcul cu nici un chip. 

Ajuns în cabina sa, comandorul Chervenko activă legătura 

radio pe care primise ordin s-o stabilească direct cu amiralul 
Brose, fără a mai trece prin releele conducerii flotei. 

— Sunt comandorul Chervenko şi raportez că USS Crowe se 
află pe poziţie, domnule. 

— Foarte bine, domnule comandor. Amiralul vorbea de parcă 
fusese nevoit să-şi întrerupă cina, la Washington fiind joi seara. 
Cum merge treaba? 

— Până acum doar măsurile de rutină. Radarul nu a indicat 
prezenţa altor nave de suprafaţă sau submarine şi nu am 
înregistrat nici o convorbire radio. De îndată ce se luminează, 
vom reduce viteza şi vom continua urmărirea numai pe baza 
semnalului radar. 

— Continuaţi să monitorizaţi toate comunicațiile radio trimise 
sau primite pe navă. Aveţi la bord un interpret de chineză, nu? 

— Da, domnule. 

— Foarte bine, domnule comandor. Jim, nu-i aşa? 

— Jim, da, domnule. 

— Te rog să mă anunţi imediat dacă se întâmplă ceva acolo şi 
ai grijă să nu faci nimic care să pună în pericol misiunea sau 
fregata. Mă anunţi la cea mai mică modificare a situaţiei, ai 
înţeles? 

— Am înţeles, domnule. 

— Mă bucur că lucrăm împreună, Jim. 

— Vă mulţumesc, domnule. 

Convorbirea fiind terminată, comandorul Chervenko se lăsă pe 
spate în fotoliu şi-şi aţinti privirea în tavanul cabinei. Misiunea 
aceasta nu semăna deloc cu acele evenimente mai mult sau mai 
puţin însemnate cu care era presărată cariera unui comandant 
de fregată. Işi dădea perfect de bine seama că această acţiune 
implica riscuri imense, că totul se putea încheia cu o confruntare 
ce l-ar putea costa chiar viaţa sa şi a echipajului său. Misiunea 
asta reprezenta în acelaşi timp şi o şansă neaşteptată. Puţine 
pericole erau mai mari decât cele care stăteau în faţa unei nave 
angajate într-o confruntare pe mare. Succesul într-o astfel de 
acţiune riscantă putea fi o cotitură hotărâtoare în cariera sa. 
Carieră care putea fi distrusă la fel de repede de un eşec. 


Marea Chinei de Est 


Vibraţia uriaşelor motoare ale portavionului se transmitea prin 

corpul navei până în oasele lui Jon. Sunetele care îl înconjurau îi 
produceau o senzaţie de pace interioară în timp ce aştepta în 
cabină să i se facă legătura cu Fred Klein la Washington. 
Cunoştea obiceiurile lui Klein. Cina - dacă nu cumva Fred uitase 
cu totul de mâncare în seara aceea - era servită de obicei în 
harababura din biroul său. 

Submarinul îl dusese pe Jon până în dreptul portavionului care 
plutea cufundat în întuneric undeva în nordul Taiwanului, 
înconjurat de nave de escortă. Jon simţi foarte clar că amiralul 
flotei şi comandantul portavionului considerau că ordinul pe care 
îl primiseră de a recupera un agent sub acoperire nu era decât o 
pierdere de vreme pentru vasul lor atotputernic. După ce băuse 
o ceaşcă de cafea împreună cu locotenent-comandorul ce fusese 
trimis să aibă grijă de el, Jon fusese condus direct în cabina sa. 
Aici făcuse un duş, se bărbierise şi ceruse permisiunea să dea un 
telefon. 

Gândurile sale se întoarseră la uighuri, îndeosebi la Alani. 
Spera să fi scăpat cu toţii. 

Când telefonul sună, el smulse imediat receptorul din furcă. 

— Ai reuşit să scapi întreg de acolo, colonele? Vocea lipsită 
parcă de orice emoție a lui Fred Klein avea un efect liniştitor 
asupra sa. 

— Mulțumită ţie, cu ajutorul Marinei Statelor Unite şi al unor 
localnici. li povesti ce se întâmplase din momentul în care îl 
sunase ultima dată de la Peace Hotel. Uighurii vor să obţină 
independenţa faţă de China, însă nu-şi fac prea multe iluzii că 
asta se va întâmpla prea curând. Deocamdată speră că situaţia 
va evolua într-atât încât să-şi poată păstra identitatea naţională 
şi cultura şi că tratatul cu privire la drepturile omului al 
preşedintelui Castilla îi va ajuta în acest sens. 

— Un motiv în plus să ne străduim să facem tot posibilul ca 
tratatul să fie semnat, spuse Klein. Aşadar, Asgar Mahmout era 
sursa lui Mondragon? 

— Am crezut că e bine să afli. 

— Ai dreptate. Ceva nou în legătură cu factura? 

— Bănuiesc că au distrus-o deja, asta dacă au ceva minte. Cel 
puţin exemplarul acela. 

— Şi eu sunt de aceeaşi părere. Jon putea auzi cum Klein 
trăgea din pipă. Şi cu toate astea, tu zici că ai fost urmărit până 
pe plajă. Dacă au distrus documentul, de ce să vrea să te elimine 
şi pe tine? E deja prea mult. Sigur un risc inutil. Eşti convins că 

cei care v-au atacat nu erau forţe de poliţie sau de securitate? 

— Foarte convins. 

Klein pufăi intrigat. 

— inseamnă că e vorba de altceva. Nu vor ca factura să 
ajungă în mâinile noastre, asta-i clar. Au avut însă destul timp ca 
să se asigure că nimeni nu poate ajunge în posesia 
documentului. Cu toate astea au încercat să te ucidă şi au făcut- 
o cu propriile forţe. Fără să apeleze la poliţie. 

Pulsul lui Jon se acceleră brusc. Incepea să înţeleagă unde 
voia să ajungă Klein. 

— Ei nu vor ca forţele de securitate chineze să afle că a existat 
un astfel de document şi că un agent american a fost trimis în 
căutarea lui. Securitatea Publică a aflat deja despre prezenţa 
mea în China şi ştie că nu sunt numai om de ştiinţă, însă nu a 
reuşit să afle motivul pentru care am intrat în ţară. Cei care l-au 
silit pe Yu Yongfu să se sinucidă nu doresc ca Securitatea să afle 
motivul prezenţei mele în China. Jon analiza rapid în minte tot 
felul de posibilităţi. Crezi că e vorba de un fel de luptă pentru 
putere în Beijing? 

— Sau poate vreo afacere necurată a unuia dintre magnații 
din Shanghai. 

— Nu prea s-au schimbat lucrurile în noua Chină! 

Pufăitul pipei nu se mai auzea la celălalt capăt al liniei. Nu se 
mai auzea nici un sunet, ca şi cum s-ar fi făcut deodată vid în 
jurul lui. Apoi răsună vocea lui Klein, uimit parcă de propria 
descoperire: 

— Guvernul chinez nu ştie ce transportă The Dowager 
Empress! Asta trebuie să fie! 

— Cum e posibil aşa ceva? In China? Acolo toate hotărârile se 
iau în comun, prin consens. La naiba, cred că nici la toaletă nu se 
duc singuri. 

— E singurul răspuns logic, colonele. Cineva, mai mult ca sigur 
plasat foarte sus în ierarhie, încearcă să creeze tensiuni între 
naţiunile noastre. Este într-adevăr vorba despre o luptă pentru 
putere, însă la o scară internaţională. 

Jon trase o înjurătură. 

— China este în posesia armei nucleare. Are la dispoziţie arme 
mult mai periculoase decât ştie restul lumii. 

La celălalt capăt al firului se lăsase o tăcere în care se simţea 
îngrijorarea. 

— Jon, asta face ca situaţia să fie mult mai periculoasă decât 

am crezut. Dacă ceea ce bănuim noi este adevărat, atunci este 
absolut necesar ca documentul să se afle în mâna preşedintelui 
înainte de a ordona orice nouă mişcare. Voi transmite celor de la 
Marină să te trimită imediat la Taipei. De acolo vei putea lua 
primul avion spre Hong Kong. 

— Ce acoperire să folosesc de data asta? 

— Am făcut cercetări în legătură cu firma Donk & LaPierre. E 
vorba de un conglomerat cu interese atât în transporturile navale 
internaţionale, cât şi în electronică. Spre norocul tău, au 
preocupări şi domeniul biotehnologiilor. 

— Nu pot să mă duc acolo şi să folosesc propria mea 
identitate. j 

— Nu, ai dreptate. Insă am aranjat să joci rolul unuia dintre 
colegii tăi de la USAMRIID: maiorul Kenneth St. Germain. 

— Semănăm destul de bine, însă dacă ei se apucă să verifice 
şi descoperă că omul e la lucru? 

— Nu au cum să descopere. Colegului tău i s-a propus să facă 
puțin alpinism în Chile. 

Jon dădu din cap. 

— Da, e genul de ofertă pe care Ken n-ar putea-o refuza 
niciodată. Bine lucrat. Te rog să-i pui pe oamenii tăi să aranjeze o 
întâlnire pentru mine - sau mai bine zis pentru Ken St. Germain - 
cu şeful filialei Donk & LaPierre din Hong Kong, ca să discutăm 
despre activitatea lor în domeniul viruşilor. 

— Consideră treaba deja rezolvată. 

— Ai reuşit să afli ceva în legătură cu ucigaşul de care ţi-am 
povestit - Feng Dun? 

— Nu încă. Continuăm investigaţiile. Tu te duci la Taipei şi eu 
o să-l pun la curent pe preşedinte. Nu cred c-o să se bucure prea 
tare. 

— Ar trebui să-i comunici şi ultimele date pe care le avem în 
legătură cu bătrânul prizonier care pretinde că e David Thayer. 

— Ai noutăţi? 

Jon îi spuse ce aflase de la Asgar Mahmout. 

— Ferma-închisoare se află la periferia oraşului Dazu, la 
aproximativ o sută douăzeci de kilometri nord-est de Chongqing. 
Se pare că măsurile de securitate nu sunt prea severe, cel puţin 
după standardele chinezeşti. 

— Foarte bine. Am măcar un punct de plecare în cazul în care 
va trebui să organizăm scoaterea lui de acolo. Nu-mi fac 
probleme din cauza unui simplu gard sau a câtorva gardieni. E 

foarte bine că beneficiază de anumite privilegii şi că are un 
singur coleg de celulă. Dacă reuşim să scoatem şi alţi câţiva 
prizonieri politici o dată cu el, vom avea acoperire atât pentru 
Thayer, cât şi pentru misiune. Ce nu-mi place e locul în care e 
plasată ferma: e o zonă foarte dens populată. Nu-mi place nici 
faptul că-l tot mută dintr-un loc în altul. E posibil să fie luat de 
acolo înainte să ajungem noi la el. 

— Din ceea ce spunea Asgar, am înţeles că se află de ceva 
vreme la Dazu. Nu avea nici un indiciu că ar putea fi mutat din 
nou. 

Jon putea auzi pufăiturile regulate care indicau faptul că Fred 
reflecta. 

— OK, ferma aceea putea să fie plasată şi mai rău. Cel puţin e 
aproape de graniţele cu Birmania şi India. 

— Nu e chiar aşa de aproape. 

— Prin urmare, va trebui să ne străduim ceva mai mult. Toţi va 
trebui să facem tot posibilul. Vreau documentul acela, colonele. 


Oceanul Indian 


În centrul de comunicaţii şi control de la bordul fregatei USS 
John Crowe locotenent-comandorul Bienas stătea aplecat peste 
umărul operatorului, cu privirea fixată pe ecranul radarului. 

— De câte ori şi-a schimbat cursul? 

— De trei ori dacă o numărăm şi pe aceasta, domnule. 
Operatorul ridică privirea spre ofiţer. 

— Descrie-mi ce modificări a făcut. 

— Mai întâi a deviat patruzeci şi cinci de grade spre sud, 
apoi... 

— Cât timp? Ce distanţă a parcurs? 

— Aproximativ o oră, cred că vreo treizeci şi cinci de kilometri. 

— Bine, zi mai departe. 

— A revenit la cursul iniţial şi a rămas aşa aproximativ o oră, 
apoi a deviat spre nord timp de încă o oră, cred şi după aceea a 
revenit la cursul iniţial. 

— Deci e înapoi de unde a plecat? 

— Da, domnule. Aproximativ. 

— Şi noi am schimbat cursul de fiecare dată după ei? 

— Bineînţeles. Am raportat noile coordonate. 

— OK, Billy, ai făcut o treabă foarte bună. 

Pe faţa operatorului apăru un zâmbet. 

— Intotdeauna la datorie, domnule. 

Locotenent-comandorul nu-i întoarse zâmbetul. Părăsi centrul 
de control şi se strecură pe culoarele navei până la cabina 
comandantului. Bătu la uşă. 

— Intră. 

Comandorul Chervenko ridică privirea de pe masa de lucru 
încărcată cu hârtii. Remarcă imediat îngrijorarea de pe faţa lui 
Bienas. 

— Ce s-a întâmplat, Frank? 

— Cred că ne-au descoperit, domnule. Bienas îi raportă tot 
ceea ce auzise de la operatorul radar. 

— Şi am modificat cursul de fiecare dată? 

— Mi-e teamă că da. Canfield era la comandă. E nou şi nu are 
experienţă. 

Chervenko dădu calm din cap. 

— Ar fi fost mai bine dacă s-ar fi întâmplat puţin mai târziu, 
însă ştiam amândoi că ne vor descoperi până la urmă. Traficul 
radio a crescut în intensitate? 

Chiar în clipa aceea se auzi o voce în difuzorul interfonului: 

— Au început să transmită, domnule. Am înregistrat o 
activitate radio foarte intensă, totul în limba chineză. 

— Vorbeam de drac, murmură comandorul Chervenko. Apoi în 
microfonul interfonului: Chemaţi-l imediat acolo pe aspirantul 
Wao. 

— Am înţeles, domnule. 

Chervenko rămase aplecat asupra consolei de comunicații. 

— Şefule, bagă cărbuni. Am nevoie de viteza maximă. 
Comandantul se ridică. Hai să mergem pe punte. 

Comandorul şi Bienas ajunseră pe puntea de comandă. 
Aspirantul Wao era deja acolo. 

— Şi-au dat seama că suntem aici, domnule şi acum 
raportează cuprinşi de panică la Beijing şi Hong Kong. 

— Cuprinşi de panică? se încruntă Chervenko. 

— Da, domnule. Asta e cel mai ciudat. Ei ştiu cine suntem. 
Vreau să spun, ştiu că suntem o fregată a Marinei Americane. 

— Trebuie că au un expert militar la radar, sugeră Bienas fără 
să-şi ascundă surpriza. 

Comandorul Chervenko dădu nemulţumit din cap. 

— Spune-i mecanicului-şef să dea tot ce poate. Nu mai are nici 
un rost să ne ascundem acum. Hai să vedem ce se petrece la 

bordul cargoului. Chervenko îndreptă binoclul spre orizont. Era o 
zi clară, însorită, marea era calmă, vizibilitatea aproape 
nelimitată. Inaintau rapid cu douăzeci şi opt de noduri, aşa că cei 
de pe Crowe reuşiră în scurt timp să distingă cargoul la orizont şi 
continuară să se apropie. 

Locotenent-comandorul veni şi el cu  binoclul lângă 
comandant. 

— Vezi şi tu ce văd eu, Frank? 

Bienas dădu din cap afirmativ. Punţile cargoului erau pline cu 
membri ai echipajului, toţi gesticulând cu mâinile în direcţia 
fregatei. Un ofiţer striga ceva spre ei, de sus, de pe puntea pe 
care se afla cabina de comandă, însă marinarii continuau să 
forfotească fără rost. 

— Cred că sunt speriaţi de-a binelea, Jim, spuse Bienas. 

— Aşa zic şi eu, admise Chervenko. Nu le-a spus nimeni că 
suntem aici şi au fost luaţi prin surprindere. Insă pe vas era 
cineva care se aştepta ca fregata noastră sau cel puţin un alt vas 
de război american să-şi facă apariţia. 

— Altfel n-ar fi avut nici un motiv să aducă la bord expertul în 
radare. 

— Da, zise Chervenko. Preia comanda, Frank. Ţine-i sub 
supraveghere. De acum, fie ce-o fi. 

— Ce credeţi că vor face chinezii? 

Chervenko pornise deja spre cabina sa ca să raporteze situaţia 
amiralului Brose. g 

— Nu ştiu, zise el peste umăr. Insă bănuiesc că o mulţime de 
personaje din Washington vor căuta în curând răspunsul la 
întrebarea asta. 

Joi, 14 septembrie 
Washington, D.C. 


Preşedintele Castilla se afla sus, în dormitor, aşezat în fotoliul 
său special Zero-Gravity şi încerca fără prea mult succes să 
citească câteva pagini şi să nu se mai gândească la China şi 
tratatul cu privire la drepturile omului... la tatăl pe care nu-l 
cunoscuse niciodată şi la suferinţele îndurate de el... încerca să 
nu-i mai fie atât de dor de prima doamnă. 

Gândurile îi zburau aiurea şi propoziţiile se amestecau şi nu 
aveau nici un înţeles. Puse cartea în poală şi se frecă la ochi. li 
lipseau partidele pasionante de pocher care se încingeau în 
nopţile în care nu aveau somn, deşi de obicei Cassie câştiga opt 
din zece. Ea se afla însă într-un turneu în America Centrală, 
înconjurată de presă şi câştigând inimile tuturor celor care 
veneau s-o asculte. Ar fi vrut s-o aibă acasă, cu el. Să se ocupe şi 
de inima lui. 

Incepuse să viseze la viaţa care îi aştepta pe amândoi după 
încheierea mandatului, când Jeremy ciocăni uşor la uşă. 

— Ce s-a mai întâmplat? izbucni preşedintele, dându-şi prea 
târziu seama de iritarea cu care-i vorbise. 

— Domnul Klein, sir. 

Castilla se învioră brusc. 

— Invită-l înăuntru, Jeremy. Şi scuză-mă, cred că îmi lipseşte 
Cassie. 

— Toţi îi simţim lipsa, domnule preşedinte. 

Zărise oare o umbră de zâmbet pe faţa lui Jeremy, deşi omul 
se ferise să facă vreun comentariu referitor la motivele pentru 
care preşedintelui îi era dor de soţia sa? Castilla se încruntă ca 
să-şi ascundă propriul zâmbet. 

Jeremy aşteptă ca Fred Klein să intre în dormitor. După aceea 
ieşi şi închise uşa pe dinafară. 

Castilla avu brusc revelaţia că Fred Klein trece prin această 
lume ca ceața, tăcut şi impenetrabil. Cum scrisese Carl 
Sandburg: Ceaţa înainta ca pe lăbuțe de pisică... Picioarele lui 

Klein erau prea mari pentru comparaţia asta. 

— la loc, Fred. 

Klein se lăsă pe marginea unui fotoliu. Mâinile şefului de la 
Covert-One începuseră să se agite de parcă ar fi descoperit brusc 
pierderea unei bijuterii deosebit de preţioase. 

— Bagă-ţi drăcia aia în gură, mormăi Castilla, înainte să mă 
apuce şi pe mine cheful de băut. 

Klein îl privi ruşinat, dar îşi scoase imediat din buzunar pipa 
greu încercată şi vâri muştiucul în gură, recunoscător. 

— Vă mulţumesc, domnule preşedinte. 

— Nu-mi doresc altceva decât să reuşeşti să rămâi în viaţă 
până îmi termin eu mandatul, spuse Castilla printre dinţi. OK, ce 
veşti rele mi-ai adus de data asta? 

— Nu sunt sigur dacă veştile mele sunt bune sau rele, Sir. S-ar 
putea spune ca acest lucru să depindă de cum evoluează 
afacerea Empress. 

— Nu m-ai liniştit deloc. 

— Nu, Sir. Klein îi relată preşedintelui pe scurt ultimele 
aventuri ale lui Jon, fără să intre în detalii. Suntem aproape siguri 
că documentul original a fost distrus. Oamenii mei din Irak n-au 
găsit nimic până acum. Colonelul Smith e în drum spre Hong 
Kong, unde speră să găsească cel de-al treilea exemplar la sediul 
firmei Donk & LaPierre. 

Preşedintele dădu nemulţumit din cap. 

— Câteodată regret că există pe lume toate corporaţiile astea 
multinaționale. 

— Majoritatea guvernelor sunt de aceeaşi părere, aprobă 
Klein. 

— Ce avem de la ceilalți agenți ai noştri din China? 

— Nimic. Nici unul dintre contactele pe care le au în guvern 
sau în partid nu ştie nimic despre Empress şi adevărata 
încărcătură a vasului. 

Castilla începu să-şi frece rădăcina nasului, mijind ochii. 

— E cam ciudat, nu? Beijingul forfoteşte de obicei de zvonuri şi 
speculații. 

— İmpreună cu Smith, am ajuns la concluzia că e posibil ca 
Beijingul să nu ştie nimic despre substanţele interzise. 

Preşedintele ridică din sprâncene. 

— Vrei să spui... că e vorba de o afacere privată? 

— Cu o complicaţie. Credem că este posibil să fie implicat şi 
un oficial cu rang înalt, probabil cineva chiar din Biroul Politic. 

Preşedintele analiză rapid posibilităţile. 

— Corupţie? Un alt caz Chen Xitong? 

— Da, e posibil. Insă poate fi vorba şi de o luptă pentru putere 
în interiorul Biroului Politic. Care... 

— Nu este în mod necesar în avantajul nostru. 

— Nu, domnule, nu este. 

Preşedintele nu mai zise nimic, pierdut în gânduri. La fel de 
absent era şi Klein care, fără să-şi dea seama ce face, îşi scoase 
din buzunar pachetul de tutun ca să-şi umple pipa. Se trezi la 
timp şi, înțelegând ce era pe cale să facă, băgă repede în 
buzunar pachetul puternic aromat. 

In cele din urmă, preşedintele se ridică din fotoliu şi începu să 
patruleze prin încăpere, târşindu-şi papucii pe covor. N 

— Nu cred că e vreo diferență dacă Beijingul ştie sau nu. In 
ambele situații vor reacționa la fel. Işi vor apăra dreptul ca 
navele lor să se poată deplasa în orice direcție în apele 
internaționale, cu orice încărcătură doresc, indiferent dacă sunt 
sau nu de acord cu încărcătura acestui vapor. Doar într-un singur 
fel putem să împiedicăm să ajungă în Irak ca acele substanţe 
fără să declanşăm o confruntare şi toate consecinţele care 
rezultă de aici. 

— Ştiu, Sir. Trebuie să punem mâna pe factură pentru a putea 
demonstra lumii întregi - şi Chinei, bineînţeles - că nu încercăm 
să înşelăm. Dar dacă Beijingul nu este implicat şi nu ştie ce 
transportă Empress, atunci ar trebui să coopereze imediat ce 
vom reuşim să dovedim ce transportă nava cu adevărat. Nu au 
nici un motiv să muşamalizeze cazul. In mod normal, ar trebui să 
se arate la fel de preocupaţi şi dedicați menţinerii păcii ca oricare 
alt stat. Sau cel puţin putem spera că se vor comporta aşa. 

Klein nu mai zise nimic şi-l studie în tăcere pe preşedinte, care 
continua să umble agitat prin dormitor ca şi cum ar fi fost prins 
într-o plasă invizibilă. 

— Credeţi că e un moment potrivit să vă pun la curent cu 
ultimele noutăţi în legătură cu David Thayer? 

Preşedintele se opri şi se uită fix la Klein. 

— Da, bineînţeles că e un moment potrivit. Ce-ai mai aflat? 

— Una dintre sursele noastre din China ne-a informat că 
ferma-închisoare nu e păzită chiar atât de strict. E posibil să 
reuşim să introducem acolo pe unul din oamenii mei, care să ia 
legătura cu Thayer şi să vadă în ce stare e acesta şi ce doreşte. 

— Foarte bine, spuse preşedintele precaut, fără să-şi reia 


167 


plimbarea. 

Klein îi simţi ezitarea din voce. 

— Vă gândiţi să renunţaţi la acţiunea de salvare, Sir? 

— Aşa cum ai spus şi tu, dacă Beijingul nu a fost implicat în 
trimiterea navei în Irak, ar trebui să fie foarte cooperanţi când va 
fi puşi în faţa dovezilor. Insă o acţiune clandestină pe teritoriul 
lor, al cărei rezultat nu le-ar aduce decât condamnare din partea 
opiniei publice mondiale, nu poate decât să-i înfurie, indiferent 
dacă rezultatul e încununat sau nu de succes. 

— Aveţi dreptate, fu nevoit să recunoască Klein. 

— Nu-mi pot permite să risc pacea naţiunii noastre sau viitorul 
tratatului. 

— Poate că nici nu e nevoie de aşa ceva, spuse Klein. Putem 
trimite forţe care să nu aibă nici cea mai mică legătură cu 
guvernul. Numai voluntari. Care să se întoarcă la cel mai mic 
semn că au fost descoperiţi. In felul acesta puteţi să negaţi totul. 

— Poţi să faci rost de atâţia voluntari bine pregătiţi? 

— Cât de mulţi doresc. P 

Castilla se lăsă să cadă în fotoliu. Incrucişă picioarele şi începu 
să-şi frece bărbia masivă. 

— Nu ştiu ce să zic. Istoria nu e deloc îngăduitoare cu raidurile 
private în teritoriu inamic. g 

— Fără îndoială că există riscuri, Sir, recunosc asta. Insă mult 
mai puține decât într-o operațiune oficială. 

Preşedintele părea gata să accepte. 

— Primul pas ar fi să trimitem pe cineva acolo care să-l 
contacteze pe Thayer, nu? Să vadă dacă el vrea să fie salvat aşa 
sau preferă să aştepte aplicarea tratatului. 

— Da şi să ne raporteze care sunt condițiile acolo, pază, 
configurația terenului, starea drumurilor... toate detaliile de care 
avem nevoie în cazul în care aprobaţi operaţiunea. 

— Foarte bine. Fă-o. Dar nu întreprinde nici o altă mişcare 
până nu o discutăm amândoi. 

— Se înţelege de la sine. 

— Da. Preşedintele îl privea pe Klein cu o expresie tristă. Poate 
că a renunţat de mult să se întoarcă acasă. Să-şi mai vadă ţara. 
Ar însemna foarte mult pentru mine să-l scot de acolo. Să-i ofer 
ultimii ani din viaţă în pace şi confort aici, acasă. Castilla îl privea 
acum pe Klein fără să-l vadă. Ar fi grozav să reuşesc să-mi 
cunosc în sfârşit tatăl. 

— Ştiu, Sam. 

Cei doi schimbară priviri care le aminteau de tinereţea lor. 
Preşedintele oftă şi-şi şterse ochii. 
Klein se ridică şi ieşi încet din dormitor. 


Vineri, 15 septembrie 
Hong Kong 


Sediul asiatic al firmei Donk & LaPierre S.A. Ocupa trei etaje 
într-un turn nou, cu patruzeci şi două de niveluri, în inima 
cartierului Central, principala zonă de afaceri din insula Hong 
Kong. Celelalte două cartiere din centru erau Admiralty şi 
Wanchai, ultimul fiind fosta zonă a felinarelor roşii, transformată 
însă în ultimii ani în cel de-al treilea district financiar ca 
importanţă dispus la est de Central. Majoritatea zgârie-norilor 
care se ridicaseră în ultimii ani se înălţau în Central şi Admiralty, 
în timp ce la vest de Central erau în plină desfăşurare noi 
proiecte de construire a unor centre comerciale. De cealaltă 
parte a portului Victoria, pe continent, se afla Kowloon, cea de-a 
patra secţiune a oraşului, cu o febrilă activitate economică. 

Fix la ora prânzului, vineri, firma Donk & LaPierre primi un apel 
telefonic care ocoli consola de comunicaţii a companiei şi ajunse 
direct în biroul domnului Claude Marichal. Acolo, apelul nu făcu 
să sune aparatul de pe masa de lucru a lui Marichal, nici cel de-al 
doilea telefon aşezat pe o măsuţă lângă fotoliul destinat 
vizitatorilor importanţi. Aparatul care începu să sune era un 
telefon de interior - fără disc sau tastatură, plasat pe ultimul din 
cele trei rafturi ale unei etajere cu cărţi aflată sub ferestrele din 
spatele mesei de lucru a lui Marichal. 

Uimit, Marichal scăpă stiloul din mână, trase o înjurătură, 
deoarece cerneala i se împrăştiase pe hârtii şi se întoarse ca să 
ridice receptorul. 

— Da? Pot să vă ajut cu ceva? 

— Puteţi, dacă sunteţi domnul Jan Donk. 

Lui Marichal aproape îi căzu receptorul din mână. Nu putu 
decât să zică repede: i 

— Ce? A, da. Da, bineînţeles. Incercând să-şi stăpânească 
emoția, Marichal trase adânc aer în piept. Aşteptaţi, vă rog. Vă 
fac legătura. Puse receptorul pe marginea etajerei... apoi îl ridică 
din nou. S-ar putea să dureze câteva minute, aşa că vă rog să 
rămâneţi pe fir. 

— O să rămân. 

Marichal îl trecu pe aşteptare pe cel care sunase, se întoarse 
imediat la masa sa de lucru şi formă un număr de interior. 

— Domnule? A sunat cineva pe linia privată a domnului Donk 
şi vrea să vorbească cu el. 

— Vrea să vorbească cu el? 

— Da, domnule. 

— Nu e Yu Yongfu sau domnul McDermid? 

— Nu, sigur. 

— Nu-l lăsa să închidă. 

— O să încerc. 

Marichal închise telefonul şi se întoarse la linia specială: 

— Vă rog să mă scuzaţi, domnule. Mai durează puţin până îl 
găsim pe domnul Donk. Marichal se străduia ca vocea sa să sune 
cât mai calm, indicând dorinţa de a fi de folos. Poate vă pot ajuta 
eu dacă îmi spuneţi în ce problemă îl căutaţi pe Jan. 

— Drăguţ din partea dumneavoastră, însă nu, mulţumesc. 

În biroul lui Marichal intră în vârful picioarelor un bărbat care 
ţinea un deget la buze şi ale cărui sprâncene ridicate întrebau 
dacă individul mai era pe fir. Marichal dădu repede din cap, 
căznindu-se între timp să mai inventeze ceva ca să-l ţină pe 
celălalt pe linie. 

— E posibil ca domnul Donk să fi plecat deja să ia prânzul. Să 
nu mai fie în clădire. Dacă îmi lăsaţi numele şi numărul 
dumneavoastră, sau un mesaj pentru dânsul, sunt sigur că o să 
vă contacteze de îndată ce se întoarce. Vă va cere desigur scuze 
că nu a fost aici... alo? Alo? Sir? Alo? 

— Ce s-a întâmplat? 

Marichal puse receptorul în furcă şi se uită cu o expresie 
vinovată spre bărbatul din faţa biroului lui. 

— A închis. Cred că şi-a dat seama, domnule Cruyff. 

Bărbatul aflat în picioare, Charles-Marie Cruyff, încuviinţă cu o 
mişcare a capului. Ridică rapid receptorul aparatului de pe masa 
lui Marichal şi întrebă în microfon: 

— Ai reuşit să afli? 

— A sunat de la un telefon public din Kowloon. 

— Dă-mi numărul şi adresa. Cruyff le notă pe o bucată de 
hârtie. 


Kowloon 

Făcuse o greşeală. Jon trânti furios receptorul în furcă. Ori 
numărul acela era secret şi n-ar fi trebuit să-l ştie nimeni, ori Jan 
Donk nu exista. Era posibil ca ambele variante să fie adevărate. 
Probabil că cel care răspunsese îşi alertase deja superiorii cum 
că o persoană neautorizată, care vorbea engleza americană fără 
accent, intrase în posesia numărului. Singura întrebare pe care 
şi-o punea acum era dacă reuşiseră să determine locul de unde 
sunase. Era o întrebare cu un singur răspuns posibil: trebuia să 
presupună că reuşiseră să-i ia urma. 

Aterizase cu două ore în urmă pe aeroportul Hong Kong 
International de pe insula Lantau, sub identitatea maiorului 
medic Kenneth St. Germain, purtând o perucă de un blond- 
murdar potrivită cu imaginea hippie a eminentului microbiolog. 
Trecuse prin vamă şi luase o cursă expres până la Shangri-La 
Hotel din Kowloon. Nu pierduse prea mult timp în cameră. După 
ce căutase în cartea de telefon adresa firmei Donk & LaPierre, îşi 
schimbase costumul, băgase peruca în buzunar şi părăsise 
hotelul. 

In ziua aceea, oraşul era sufocat de o pătură de căldură şi 
umezeală, neobişnuită pentru mijlocul lui septembrie. Mersul pe 
stradă implica străpungerea unui zid dens de fum de motor şi aer 
sărat de mare, amestecate cu miresme de carne şi peşte prăjit. 
Fusese imediat înghiţit în marea de pietoni, limuzine şi autobuze, 
mult mai numeroase aici decât la Shanghai. Işi croise cu greu 
drum până la terminalul Star Ferry, unde găsise cabina telefonică 
de unde sunase. 

Acum încerca să se îndepărteze cât mai repede de locul 
respectiv, amestecându-se în mulţimea aflată pe promenada 
portului. Se uită de jur împrejur în căutarea unui chioşc fast-food 
de unde să poată supraveghea cabina telefonică. 

Un singur lucru era în avantajul lui aici - un bărbat înalt, 
îmbrăcat în haine occidentale nu ieşea cu nimic în evidenţă 
printre cele câteva mii pe care chinezii îi vedeau zilnic pe străzile 
oraşului. 

Apucase să mănânce trei crevete când îşi făcuseră apariţia 
două limuzine negre fără plăcuţe de înmatriculare. De la distanţă 
păreau a fi Mercedesuri. Şase chinezi îmbrăcaţi în costum 
coborâră din maşini şi se împrăştiară în mulţime. Se apropiară 
apoi de cabina telefonică, venind din direcţii diferite şi uitându-se 
atent la cei din jur. Nu purtau nici o armă la vedere, însă Jon nu 

putu să nu observe umflăturile dubioase care se ghiceau prin 
sacouri. Remarcă de asemenea că cei şase erau stăpâniţi de o 
nervozitate amestecată cu furie. 

Nu făceau parte din Securitatea Publică sau din forţele de 
poliţie locale. Erau altceva. 

Nici unul dintre ei nu apucase să se uite în direcţia fast-food- 
ului. Era o şansă pe care nu avea voie să o rateze. In afară de 
asta, aflase tot ceea ce vrusese să ştie. Aruncă la coş resturile de 
crevete prăjit în grăsime şi se îndreptă spre terminalul 
feribotului. Următoarea plecare spre insula Hong Kong era peste 
trei minute. Cumpără un bilet. 

O dată suit pe punte, îşi croi drum spre balustradă, cu gândul 
la cei şase bărbaţi, încercând să le memoreze feţele. Erau şi ei 
oamenii lui Feng Dun? 

In timp ce se gândea la această posibilitate, îşi luă în serios 
rolul de turist şi începu să admire priveliştea din faţa lui care te 
lua pe nepregătite, indiferent câte ai fi auzit sau citit despre ea 
sau câte fotografii ai fi văzut înainte. Scena din faţa lui avea o 
deschidere atât de largă, încât era imposibil de cuprins dintr-o 
singură privire. In primul plan se aflau vapoarele, barjele, 
iahturile, sampanele verzi, feriboturile care viermuiau prin apa 
albastră. Urmau apoi debarcaderele, vapoarele trase la mal şi 
clădirile de pe chei care indicau locul de unde începea insula 
Hong Kong. În spatele acestora se înălţau zgârie-nori, înghesuiți 
ca nişte titani gata de atac, cu reclame de neon în loc de 
blazoane, în spate de tot, mult deasupra, se vedeau munţii 
imperturbabili şi veşnici, cu piscurile înconjurate de nori. Spre est 
ieşeau din apa mării insule aidoma unor piramide. Panorama era 
la fel de imensă şi uimitoare ca cea a New York-ului. 

Impactul pe care toate aceste imagini ce începuseră să se 
mişte uşor spre el în clipa în care feribotul se desprinse de 
terminal îl aveau asupra lui, devenise palpabil. Trase adânc aer 
în piept şi se întoarse cu spatele la mare. Deodată îi văzu pe 
puntea vasului pe doi dintre cei şase, amândoi cu mâna pe sub 
haină, de parcă ar fi vrut să verifice dacă armele sunt la locul lor. 
Işi croiau drum prin mulţime. Şi se apropiau de el. 


172 


16 


Manila, Filipine 


Aparatul  C-130 modificat ateriză la ora 14 pe pista 
Aeroportului Internaţional Ninoy Aquino sub un soare orbitor. 
Avionul continuă apoi drumul prin faţa terminalelor comerciale 
ale aeroportului şi intră într-un hangar izolat, în care aşteptau 
două vehicule militare: o limuzină de comandament vopsită în 
culori de camuflaj şi un Humvee prevăzut cu mitraliere. 

De îndată ce porţile hangarului fură coborâte, uşa avionului de 
transport se deschise şi se lăsă în jos scara. Şoferul în uniformă 
al limuzinei sări de la volan, ocoli maşina şi deschise portiera din 
spate pe partea care dădea spre avion. 

Ferit de orice priviri curioase în interiorul imensului hangar, 
secretarul Forţelor Terestre Jasper Kott cobori scara metalică 
urmat de patru dintre oamenii lui. Trăsăturile sale fine erau 
ascunse de ochelarii negri de aviator. In clipa în care ajunse în 
dreptul limuzinei, şoferul luă poziţie de drepţi. Elegant ca 
întotdeauna, îmbrăcat într-un costum cu vestă cu o croială 
perfectă, Kott salută din cap în direcţia şoferului şi se aşeză pe 
bancheta din spate a limuzinei. Consilierii săi se suiră în Humvee. 

In interiorul limuzinei se afla deja un alt pasager - un bărbat în 
uniformă cu o singură stea de argint pe umeri a generalilor de 
brigadă. Aşezat lângă cealaltă portieră, el trase adânc din ţigara 
de foi pe care o ţinea între buze şi scoase un nor de fum. 

— Vă deranjează filmul, domnule secretar? întrebă generalul 
de brigadă Emmanuel („Manny”) Rose. 

— Nu şi dacă chestia asta vă ajută să gândiţi mai bine, 
domnule general. 

Kott deschise geamul când limuzina se puse în mişcare, 
urmată îndeaproape de Humvee. intr-unul din pereţii laterali ai 
hangarului se ridică o uşă verticală aidoma celei de la intrarea 
într-un garaj uriaş şi cele două vehicule ieşiră în bătaia razelor 
ucigător de fierbinţi ale soarelui filipinez. 

— De data asta am nevoie ca să-mi păstrez răbdarea. Rose 
scoase un alt nor de fum în timp ce anvelopele maşinilor fâşâiau 
pe pista netedă a aeroportului. N-o să vă vină să credeţi de ce 

sunt în stare oamenii ăştia. 

— Ba da, doar lucrez în Washington. Secretarul Kott privea pe 
geam spre palmierii şi vegetaţia tropicală de pe marginea 
şoselei. Aerul fierbinte nu-l deranja. In depărtare se vedeau 
pâlcuri de arbori de mango. Păsări cu penele viu colorate îşi luau 
zborul de pe ramurile arborilor. In faţă, pe şosea, se putea vedea 
efectul de miraj produs de aerul fierbinte. Erau cel puţin cu zece 
grade mai mult decât la Washington - aerul era fierbinte, umed, 
prolific. 

— Aveţi dreptate. 

— Credeţi că acest al-Sayed pe care l-au luat prizonier este 
omul pe care îl căutăm? Unul dintre liderii de frunte ai gherilelor 
islamice din Mindanao? 

— Sigur. 

— Ce vă face să fiţi atât de sigur? Faptul că filipinezii ţin atât 
de mult să-l aibă în mâinile lor? 

— Da. 

— Aţi insistat asupra faptului că trebuie să fim prezenţi la 
toate interogatoriile? continuă secretarul. 

Generalul Rose dădu din cap cu maxilarele încleştate, gata să 
izbucnească furios. 

— Bineînţeles că am insistat, să-i ia naiba! Dacă nu ne ascultă, 
nu mai pupă ei nici urmă de ajutor militar de la noi. Ca să fiu 
sigur, am pus de pază şi oameni de-ai mei. 

— Foarte bine. 

Generalul continuă o vreme să fumeze în tăcere şi să 
privească şoseaua. Totul părea în ordine. 

— Aţi adus o echipă de specialişti? 

— Un expert în interogatorii de la CIA şi un căpitan de aviaţie 
care vorbeşte limba Moro. Kott nu considera necesar să-i spună 
că-şi adusese şi bucătarul cu el. Se află cu toţii împreună cu 
secretarul meu în Humvee. Mâine vom merge să stăm de vorbă 
cu prizonierul. 

— Mda. Asta dacă veţi reuşi să-i convingeţi pe filipinezi, 
diseară, la dineu, să ne permită acest lucru. 

Kott zâmbi sigur pe sine. 

— Asta nu va fi o problemă. 

La scurtă vreme după aceea, cele două vehicule ajunseră la 
complexul de clădiri rurale unde, graţie bunăvoinţei guvernului 
de la Manila, fusese stabilit cartierul general provizoriu al Misiunii 
militare americane. Cei doi coborâră din limuzină schimbând 

diverse amabilităţi pentru a înşela eventualele tentative de 
interceptare a conversaţiei şi generalul Rose îl conduse pe Kott 
până în apartamentul cu aer condiţionat în care secretarul urma 
să se odihnească şi să se pregătească apoi pentru importantul 
dineu la care aveau să participe înalţi oficiali politici şi militari 
filipinezi. 

— Atunci pe diseară, domnule general. Kott întinse mâna. 

Rose i-o strânse şi-i spuse mormăind cu ţigara între buze: 

— Voi fi acolo. Ar fi bine să trageţi un pui de somn. O să aveţi 
nevoie. 

Kott închise uşa şi aşteptă cinci minute. Nu se auzea decât 
şuieratul aparatului de aer condiţionat, montat într-un colţ al 
încăperii. Secretarul deschise apoi uşa şi se uită pe culoar în 
ambele direcţii. Nu se vedea nimeni. 


Ghemuită sub o fereastră din clădirea cu pereţi de lemn, o 
femeie suplă, îmbrăcată în uniformă de căpitan al Forţelor 
Aeriene ale Statelor Unite, fixă pe perete un microfon de contact. 
Femeia sosise la Manila în acelaşi avion cu secretarul Kott. 

In interiorul apartamentului se auzea cum Kott se mişcă prin 
cameră. Se auzi apoi sunetul încuietorii unei serviete-diplomat 
care era deschisă şi zgomotul produs de ridicarea unui 
microreceptor telefonic. 

— Sunt aici, se auzi vocea lui Kott. Da. Trebuie să fiu înapoi 
înainte de ora şase. În două ore? Foarte bine. Unde? La Clubul 
Corregidor? Foarte bine. Voi fi acolo. 

Se auzi cum receptorul este pus la loc în furcă, scârţâitul unui 
scaun, apoi paşi care traversară încăperea şi, în sfârşit, zgomotul 
pantofilor aruncaţi pe podea. Pe urmă, scârţâitul arcurilor patului 
- Kott se odihnea puţin înainte de a se duce la întâlnirea cu 
persoana cu care vorbise la telefon. Probabil că acum stătea 
întins pe pat şi privea spre tavanul de pe care mai multe insecte 
ciudate se pregăteau să-şi dea drumul în pânza ce proteja patul 
împotriva ţânţarilor. 

Căpitanul din Forţele Aeriene era în acelaşi timp translatorul 
din limba Moro al secretarului Kott. Pe ecusonul de la piept se 
putea citi „Căpitan Vanessa Lim”. Femeia strânse echipamentul 
de ascultare şi plecă de lângă fereastră. Nu se ducea însă să se 
odihnească şi numele ei nu era Vanessa Lim. 

Hong Kong 


Cele mai dificile momente pentru un agent sub acoperire erau 
acelea în care nu putea să facă nimic. Jon rămăsese la prora 
feribotului prefăcându-se că admiră priveliştea caleidoscopică ce 
umplea orizontul. Deşi i se ridicase părul pe ceafă, nu se întoarse 
să vadă unde se aflau cei doi bărbaţi care înaintau printre 
pasageri, studiind hainele, feţele şi atitudinile celor din jur. 
Adevărul era că nu ştiau cum arată cel ce sunase la Donk & 
LaPierre. De fapt, şansele ca Feng Dun sau oricine altcineva să 
ştie chiar şi că locotenent-colonelul Jon Smith se afla în Hong 
Kong erau minime. 

O şansă minimă era totuşi o şansă. Era o posibilitate. Aşa cum 
spusese cândva Damon Runyon*: „Intr-o cursă nu ajunge 
întotdeauna cel mai rapid, iar într-o luptă nu învinge mereu cel 
mai puternic. Insă ei sunt cei pe care trebuie să pariem”. Era o 
chestiune de probabilităţi. 

Smith rămase în partea din faţă a feribotului, în aparenţă lipsit 
de orice griji, fără să dea vreun semn că ar fi observat că ceva 
ciudat se întâmpla în jurul lui. Părea total fascinat de imaginile şi 
sunetele exotice care umpleau aerul pe măsură ce nava se 
apropia de terminalul de pe insula Hong Kong. 

In momentul în care feribotul ajunse foarte aproape de 
ponton,  docheri îmbrăcaţi în uniforme albastre apucară 
odgoanele de fixare. Pasagerii se înghesuiră spre ieşire, gata să 
sară pe țărm în clipa în care nava avea să se oprească şi aveau 
să se deschidă porţile. Jon se amestecă şi el printre pasageri. 
Deasupra mulţimii nerăbdătoare se roteau pescăruşi care 
scoteau ţipete ascuţite. In cele din urmă, porţile fură deschise. 
Jon se lăsă dus de şuvoiul de pasageri în jos pe pasarela de lemn, 
apoi pe pontonul de beton. Când privi înapoi, cei doi vânători 
dispăruseră. 


Manila 


Secretarul Forţelor Terestre Jasper Kott îmbrăcase o cămaşă 


? Damon Runyon (1884-1946) - jurnalist şi autor de proză scurtă 
american. Scrierile sale, în cea mai parte referitoare la viaţa celor din 
păturile sărace ale societăţii americane, se disting prin utilizarea 
slangului şi prin caracterizările pline de culoare. 

largă, albastră, o haină sport din pânză de in, pantaloni maro 
deschis şi pantofi uşori, deschişi la culoare. Şedea relaxat într-un 
fotoliu şi savura curentul rece care venea din direcţia aparatului 
de aer condiţionat în timp ce studia un raport întocmit de cei din 
forţele speciale referitor la acţiunile unor luptători de gherilă care 
executaseră o incursiune fulgerătoare într-o garnizoană a 
armatei filipineze din nordul insulei Mindanao. 

Se auzi o bătaie în uşă şi Kott puse un semn la locul până la 
care citise raportul, aşeză dosarul pe o măsuţă lângă fotoliu şi se 
duse să deschidă. 

Sergentul din forţele speciale care se aflase la volanul maşinii 
ce-l adusese de la aeroport intră în încăpere. 

— Bună seara, domnule. 

— Calea este liberă, sergent? 

— Da, domnule. Majoritatea filipinezilor îşi fac siesta. Ai noştri 
sunt ocupați cu pregătirea antiteroristă. Maşina dumneavoastră 
aşteaptă în faţa unei uşi de serviciu. Singura santinelă este unul 
dintre oamenii mei. p 

— Apreciez ajutorul. Eşti foarte discret. lţi mulţumesc. 

Sergentul Reno zâmbi. 

— Nu-i strică nimănui câteva momente de relaxare din când în 
când, domnule. 

Kott îi întoarse zâmbetul, ca de la bărbat la bărbat. 

— Atunci, hai să mergem. 

Secretarul porni pe culoarul silențios, împreună cu sergentul 
care îl urma respectuos la trei paşi distanţă. Lângă clădire 
aştepta aceeaşi limuzină vopsită în culori de camuflaj, cu motorul 
pornit. Kott dădu aprobator din cap: un motor în ralanti atrăgea 
mult mai puţin atenţia decât unul care pornea brusc. 

Se aşeză pe bancheta din spate, pe care nu se mai afla nimeni 
de data asta. Sergentul închise portiera, trecu la volan şi scoase 
limuzina din curtea complexului.  Plictisit de imaginea 
sărăcăcioasă a periferiei Manilei, Jasper Kott se lăsă pe spate, 
încrucişă braţele la piept şi începu să se gândească la sarcinile 
pe care le avea de îndeplinit în seara aceea. Fost manager de 
succes în mai multe firme private, ultima sa poziţie fusese cea de 
director executiv al companiei Kowalski and Kott - K&K, Inc. - 
furnizor de turele de tancuri pentru fabricanți de armament din 
toată lumea. Era adevărat că ajunsese un om de afaceri foarte 
bogat şi influent, mult mai bogat şi mai influent decât cea mai 
mare parte a concurenţilor săi. Totuşi, cifrele erau bune numai 

pentru stabilirea unui scor, nu şi pentru a măsura satisfacția 
personală. 

Era un bărbat foarte exigent în toate privinţele, de la felul în 
care se îmbrăca până la regulile de convieţuire, de la modul de 
stabilire a relaţiilor sociale până la cel în care încheia afacerile, 
îşi folosise meticulozitatea ca pe o armă cu care obişnuia să-şi 
dezarmeze competitorii. In lumea dură a oamenilor de afaceri, el 
nu-şi mai găsea locul. Cine ar fi putut bănui cât de sus ţinteau 
ambițiile sale? Cine ar fi crezut că e capabil de o asemenea 
stăpânire de sine care să-i permită să accepte eşecurile fără să 
se mai uite înapoi? In timp ce ceilalţi îl ignorau, considerându-l 
prea prudent pentru a fi cu adevărat periculos, el avansase. Până 
să-şi dea seama, competitorii săi rămăseseră mult prea în urmă 
ca să-i mai poată face ceva sau ca să-l oprească. 

Nu mai avusese parte de o şansă atât de promițătoare ca 
aceea ce se prefigura acum. Se gândea cu plăcere la ce putea 
însemna succesul într-o acţiune ca asta... un câştig financiar 
imens, putere dincolo de orice imaginaţie... garantarea unor 
viitoare afaceri de acelaşi calibru, una mai importantă decât 
alta... 

Ajunşi pe o stradă liniştită, situată într-unul dintre cele mai 
selecte cartiere ale metropolei, sergentul intră pe aleea care 
ducea până la intrarea unei vile impozante. Proprietatea era 
înconjurată de un gard viu foarte înalt. Din loc în loc, de pe 
peluza de un verde-intens ţâşneau spre cer palmieri zvelţi. 
Curcubeul de culori al straturilor cu flori tropicale contrasta cu 
albul pereţilor clădirii. Era vorba de o hacienda din epoca 
stăpânirii spaniole, o clădire imensă şi izolată. 

Kott se aplecă spre şofer. 

— Lasă-mă câteva ore, sergent. Ai telefonul mobil cu tine? 

— E aici, domnule. Sergentul se bătu cu palma peste 
buzunarul de la piept al cămăşii. Staţi fără grijă. 

Secretarul Kott porni pe aleea de cărămidă arsă ce ducea spre 
porticul lung de la intrare. Uşa era din mahon masiv, în timp ce 
feroneria, inclusiv un ciocan ornamental, de forma unui şarpe 
încolăcit, erau din alamă lustruită. Bătu şi avu senzaţia, fără să 
vadă nimic, că se deschisese şi închisese un vizor. Uşa se 
deschise şi apăru o tânără filipineză care-i făcu o plecăciune. 
Fata nu avea mai mult de şaisprezece ani şi era goală-puşcă, cu 
excepţia pantofilor mov cu toc înalt şi a unei jartiere de aceeaşi 
culoare prinsă sus, pe coapsă. Expresia de pe faţa lui Kott nu se 

schimbă. 

Fata îl invită într-o cameră bogat mobilată, în care se aflau 
înjur de douăzeci de femei mai mult sau mai puţin dezbrăcate. 
Intr-un colţ se vedea un bar foarte bine garnisit. Tânăra continuă 
drumul prin încăpere. Kott o urmă îndeaproape, cântărit în mod 
profesionist de douăzeci de perechi de ochi. Cei doi începură să 
urce pe o scară în spirală care s-ar fi potrivit foarte bine în 
locuinţa vreunui nobil din Madrid. Ajunşi la etaj, fata îl conduse 
pe un culoar acoperit cu o mochetă cafenie până la uşa din fund, 
o deschise, îi zâmbi din nou şi se dădu la o parte. 

Kott intră în încăpere. Camera era spațioasă, cu pereţii cu 
tapet cafeniu cu pete aurii şi în ea se găseau mai multe piese de 
mobilier bogat decorate, un careu cu fotolii confortabile, un mic 
bar şi un imens pat cu baldachin. Fără să spună un cuvânt, fata 
închise uşa şi el auzi cum se îndepărtează pe coridor. 

— Ţi-a plăcut primirea, Jasper? întrebă Ralph McDermid din 
fotoliul în care şedea. Era bine dispus şi zâmbea cu gura până la 
urechi. Faţa sa rotundă arăta perfect relaxată. 

— Ralph, e de vârsta fiicei mele, pentru numele lui Dumnezeu! 
zise indignat Kott. Chiar trebuie să ne întâlnim în astfel de locuri? 

— E o acoperire excelentă, răspunse preşedintele Grupului 
Altman cu acelaşi zâmbet pe buze. Sunt cunoscut aici. Mă bucur 
de protecţia lor. In afară de asta, îmi place compania fetelor şi 
serviciile pe care le oferă! 

— Fiecare cu gusturile sale, mormăi Kott. 

— Cât de tolerant şi lipsit de prejudecăţi poţi fi tu, Jasper, 
spuse McDermid. Stai jos, la naiba şi bea ceva. Nu mai fi atât de 
încordat. Ştim amândoi că în realitate nu eşti nici pe departe un 
bunic blând şi cumsecade. Spune-mi ce ştii despre Jon Smith. 

— Cine? 

— Locotenent-colonelul doctor Jon Smith. McDermid apăsă pe 
un buton fixat de măsuţa de lângă fotoliul în care şedea şi în 
câteva clipe, în spatele barului, îşi făcu apariţia un chelner 
filipinez, îmbrăcat într-un sacou alb. 

— Ofiţer în Forţele Terestre? Kott dădu din cap. N-am auzit 
niciodată de el. De ce? Ce legătură are individul ăsta cu noi? Kott 
întoarse capul în direcţia barmanului. Votca-martini fără gheaţă, 
cu o felie de lămâie. 

— E un tip periculos, asta e. lar dacă vrei să ştii de ce mă 
interesează atât... McDermid îi povesti ce se întâmplase din 
momentul uciderii lui Mondragon şi până la scoaterea lui Smith 

din China. 

— Şi a pus mâna pe un exemplar al facturii încărcăturii reale a 
vasului? Sfinte... 

— Nu, îl întrerupse McDermid. Era gata să pună mâna pe 
document, însă l-am recuperat noi. Nu ştiu dacă a reuşit să-l 
vadă sau, în cazul în care l-a văzut, dacă a reuşit să înţeleagă ce 
scria acolo. Mondragon a înţeles sigur, însă asta nu mai contează 
din moment ce ticălosul e mort. Oricum, trebuie să fim foarte 
atenţi: vrem ca ei să ştie ce transportă The Dowager Empress 
fără să fie însă în stare să dovedească acest lucru. 

Barmanul se apropie cu cocteilul lui Kott pe o tavă de argint. 
Kott sorbi din pahar şi zâmbi satisfăcut. 

— Vasăzică nu e nici o problemă. Mergem mai departe? 

— Mergem mai departe, însă n-aş fi atât de sigur că nu e nici o 
problemă. McDermid ridică paharul gol şi se uită la barman, care 
începu imediat să-i prepare o nouă băutură. Mă îndoiesc că 
Smith sau oricine or fi cei pentru care lucrează vor renunţa chiar 
aşa de uşor. 

— Cum adică, oricine or fi cei pentru care lucrează? Probabil 
că e de la CIA. Aştia recrutează uneori personal şi din forţele 
armate. ` 

— Exact ce am spus. In urma investigaţiilor oamenilor mei şi 
se pare şi a poliţiei secrete chineze, a rezultat că individul nu 
lucrează nici pentru CIA, nici pentru vreuna dintre celelalte 
agenţii de informaţii americane pe care le cunoaştem. 

Kott se încruntă. 

— Ai spus că lucrează la USAMRIID şi a folosit asta drept 
pretext ca să intre în China. Probabil că e vorba despre un agent 
angajat special de CIA pentru această misiune. Nu şi-a îndeplinit 
misiunea. Aşa că acum nu mai este angajatul lor şi nu mai 
trebuie să ne facem griji din cauza lui. 

— Posibil. Insă oamenii mei mi-au spus că e foarte priceput şi 
că nu seamănă deloc cu cineva recrutat pentru o singură 
operaţiune. 

Kott sorbi îndelung din paharul cu martini. 

— O fi vorba despre vreun rival de-al tău care vrea să-ţi facă 
rău? 

— E posibil şi aşa ceva. Probabil că e un fost agent. Bănuiesc 
că a lucrat pentru FBI, având în vedere îndrăzneala cu care au 
ajuns ei să opereze în ziua de azi. Insă indiferent ce este sau cea 
fost individul ăsta, trebuie să fim foarte atenţi... pentru o 

mulţime de motive. 

— Bineînţeles. Kott terminase de băut cocteilul şi puse paharul 
pe masă. Până acum însă, treaba merge bine, nu? 

McDermid încuviinţă din cap. 

— Fregata Crowe este deja pe urmele cargoului în Oceanul 
Indian. 

— Excelent. 

— Alte noutăţi în legătură cu alocarea fondurilor pentru 
achiziţiile militare? 

Kott îi prezentă în detaliu cum decursese şedinţa de alocare a 
fondurilor. 

— Aşa cum ţi-am spus deja, Brose şi Oda au fost singurii în 
favoarea secretarului Stanton, iar Oda nu contează prea mult. 
Toţi ceilalţi au câte un sistem de arme în faza de dezvoltare la 
care nu vor să renunţe. A fost o întâlnire foarte tensionată. 

— Şi preşedintele? 

— E îngrijorat şi noi ştim de ce, nu-i aşa? Din cauza vasului 
Empress şi a unei potenţiale confruntări cu China. Dacă e să se 
întâmple aşa ceva, va fi nevoit să activeze toate sistemele de 
armament, indiferent dacă acestea se află deja în depozite sau 
nu sunt decât nişte schiţe pe planşetă. Numai cu arme suficient 
de puternice pentru un război la scară mare poate să-i bage în 
sperieţi pe chinezi. Kott se lăsă pe spate, zâmbind. 

— AŞ zice că planul nostru merge ca uns, nu? 

— Dar trebuie să fim totuşi atenţi. Dacă cei din Zhongnanhai 
află ceva şi apucă să discute cu preşedintele Castilla, suntem ca 
şi morţi. Documentul original nu trebuie să ajungă în mâinile 
nimănui. 

Kott începea să-şi piardă răbdarea. 

— Păi atunci distruge toate exemplarele. 

— Nu e chiar atât de uşor. Am scăpat de cel din Shanghai, de 
la sediul Dragonului Zburător. Mai există însă cel din Basra. 
lrakienii zic că măsurile lor de securitate sunt impenetrabile şi au 
refuzat să-l distrugă de teamă că, dacă o fac, nu o să mai 
primească marfa solicitată. Mai era un exemplar în Hong Kong, 
însă am ordonat să fie distrus. 

— Oricum, vasul Empress nu va intra în Strâmtoarea Ormuz. 
Deci ce te frământă atât? 

— Yu Yongfu - preşedintele Dragonului Zburător. Era un 
individ nervos, impredictibil, ambițios şi n-ar fi fost niciodată în 
stare să reziste la presiuni. Cunoşti tipul acesta de oameni. 

Visează imperii, însă n-au curaj nici cât o găină. 

— Era? întrebă Kott. 

— E mort. Când a aflat că Jon Smith se află în Shanghai, s-a 
pierdut. L-am mai presat şi noi. Până la urmă s-a sinucis. 

— La naiba, Ralph! explodă Kott. Incă un cadavru! Nu se poate 
păstra un secret în felul ăsta. Crimele complică foarte mult 
afacerea! 

McDermid ridică din umeri. 

— N-am avut altă soluţie. Aşa cum nu avem altă soluţie în 
legătură cu acest Smith. McDermid zâmbi şi ridică paharul. Hai 
să ne bucurăm acum de plăcerile acestei case. Avem destul timp 
să ne ocupăm de toate mai târziu. 

— La naiba, Ralph, ar putea să-mi fie fiice! Chiar nu mai ai pic 
de ruşine? se cutremură scârbit Kott. 

McDermid începu să râdă zgomotos. 

— Nu aşa cum defineşti tu ruşinea. Am şi eu două fete 
apropiate de vârsta lor. Nu sper decât să se simtă şi ele la fel de 
bine cum am de gând să mă simt eu acum. 

Kott se ridică. 

— Nu ţi-ai mai văzut fetele de cel puţin zece ani. Mai am o oră 
până va trebui să-mi sun şoferul. Du-mă într-o cameră, în care se 
află un telefon. Am ceva de rezolvat. 

McDermid atinse din nou butonul fixat pe măsuţă ca să-l 
cheme pe barman. Il privi apoi pe Kott, care stătea în picioare, 
nerăbdător să iasă din încăpere. Gura fondatorului Grupului 
Altman era întinsă într-un zâmbet amuzat, însă privirea sa era 
rece. 

— Orice doreşti, dragul meu. 

Hong Kong 


Construită din oţel, sticlă şi plăci de ardezie, clădirea care 
adăpostea birourile firmei Donk & LaPierre era un simbol al 
modernităţii. Luând în considerare detaliile arhitecturale 
sofisticate ale imobilului şi faima internaţională a celui care o 
proiectase, al cărui nume era gravat pe o placă de sticlă neagră 
chiar lângă uşile de la intrare, birourile din interior erau fără 
îndoială extraordinar de scumpe şi de căutate. 

Cu peruca de un blond-închis pe cap, Jon se opri câteva clipe 
lângă clădire ca să mai verifice încă o dată strada care forfotea 
de lume. Juca din nou rolul maiorului Kenneth St. Germain. 
Renunţă să mai cerceteze strada, satisfăcut că nu fusese urmărit 
de nimeni şi intră în clădire pe uşa turnantă. Traversă holul 
pardosit cu plăci de ardezie şi se îndreptă spre lifturi. Suprafeţele 
lustruite şi aerul bine filtrat din interiorul clădirii îi creau senzaţia 
că intrase într-un mediu total aseptic. 

De la lipsa viruşilor din clădire gândurile sale se întoarseră la 
ultimul proiect al omului de ştiinţă a cărui personalitate o folosea 
drept paravan. Interesul lui Ken St. Germain, unul dintre 
cercetătorii de frunte de la USAMRIID, fusese reţinut de un virus 
recent descoperit în Zimbabwe, în partea de nord a ţării. Virusul, 
care deocamdată nu purta nici un nume, semăna cu o varietate 
de Machupo, provenit din America de Sud. Ken utiliza şoareci de 
câmp pentru a demonstra teoria potrivit căreia noul virus 
reprezintă doar o formă de Machupo, în ciuda miilor de kilometri 
de uscat şi mare care despărţeau cazurile. 

Până în clipa în care ajunse să împingă uşile de sticlă de la 
intrarea firmei Donk & LaPierre, Jon intrase perfect în pielea 
prietenului său şi era nerăbdător să-i solicite ajutor în munca sa 
de cercetare lui Charles-Marie Cruyff, directorul executiv al filialei 
asiatice a firmei. Şi, bineînţeles, era vorba şi de motivul real... 

— Sunt maiorul Kenneth St. Germain şi am o întâlnire cu 
domnul Cruyff, o anunţă el pe fata de la recepţie, care arăta mai 
mult ca un fotomodel decât ca o funcţionară. Am sunat mai 
devreme. 

— Aveţi dreptate, domnule maior. Monsieur Cruyff vă 
aşteaptă. Femeia avea un zâmbet minunat, o piele perfectă, de 
culoare aurie şi doar o umbră de fond de ten care-i punea în 
valoare calităţile naturale. 

Secretara sau asistenta care îşi făcu apariţia pentru a-l 
conduce în interior arăta complet diferit. Fără urmă de zâmbet, 
cu părul alb-blond strâns într-un coc sever, îmbrăcată în haine 
largi şi demodate... Femeia era mai mult Donk decât LaPierre. 

— Dacă doriţi să mă urmaţi, domnule maior. Avea vocea unui 
bariton şi engleza ei suna wagnerian. Il conduse de-a lungul 
covorului de un albastru de Delft: până la o uşă din abanos. 
Femeia bătu, apoi o deschise imediat. 

— Maiorul St Germain din America, monsieur Cruyff, anunţă 
ea. 

Cel faţă de care secretara utilizase această formulă de politeţe 
se dovedi a fi un bărbat scund, lat în umeri şi vânjos, cu pulpe 
musculoase, de biciclist profesionist. Imbrăcat într-un costum 
scump, bej, Cruyff ieşi în întâmpinarea lui Smith, ocolind biroul, 
ca şi când i-ar fi venit foarte greu să-şi îndoaie genunchii. 

Bărbatul zâmbi, întinzându-i o mână mică. 

— A, doctorul St. Germain, ce plăcere să vă cunosc, spuse el. 
Am înţeles că lucraţi la USAMRIID. Angajaţii mei vă apreciază 
foarte mult activitatea ştiinţifică. Faptul că verificase biografia lui 
Kenneth St. Germain înainte de întâlnire nu reprezenta nici o 
surpriză pentru Smith. 

Cei doi îşi strânseră mâinile. 

— Mă simt măgulit, monsieur Cruyff, spuse Jon. 

— Vă rog să luaţi loc. Relaxaţi-vă o clipă. 

— Vă mulţumesc. 

Jon se îndreptă spre o sofa modernă, cu picioare cromate şi 
perne detaşabile. In clipa în care se pregătea să se aşeze, scoase 
pe furiş briceagul din buzunar şi îl ascunse în palma dreaptă. Se 
aşeză apoi pe sofa, cu coapsa din dreapta exact pe locul în care 
se uneau două perne. Ridică apoi ochii. Cruyff revenise la biroul 
său. Jon avea senzaţia că bărbatul nu-l scăpase nici o clipă din 
vedere. Strânse mai bine briceagul pe care-l ţinea ascuns în 
palmă. 

— Din păcate, aşa cum probabil ştiţi deja, eu nu sunt om de 
ştiinţă, zise Cruyff şi se cufundă în fotoliu. Sper că nu vă supăraţi 


10 Oraş din Olanda, în apropiere de Haga, faimos prin ceramica cu 
acelaşi nume, pictată manual în albastru pe fond alb. 

dacă vă spun că am foarte puţin timp la dispoziţie astăzi. 

Bărbatul făcu un gest spre pereţii încăperii care erau acoperiţi 
cu diverse amintiri legate de activitatea sa în companie - 
fotografii în care apărea alături de oameni importanţi, diverse 
distincţii primite de-a lungul anilor, plachete referitoare la acţiuni 
de caritate apoi spre masa sa de lucru, plină de dosare. 

— Am cam rămas în urmă cu lucrările, însă sunt gata să vă 
acord câteva minute ca să vedem ce putem face pentru 
dumneavoastră. Cruyff încrucişă braţele la piept, se lăsă pe 
spate şi rămase în aşteptare, studiindu-l atent pe Jon. 

Smith avea nevoie să plaseze briceagul între perne, însă 
treaba era imposibilă dacă nu reuşea să-l facă pe Cruyff să-şi 
mute privirea. 

— Bineînţeles, monsieur. Vă înţeleg perfect. Apreciez că vă 
faceţi timp pentru mine. Jon începu să-i prezinte lui Cruyff 
cercetările pe care St. Germain le desfăşura în legătură cu noul 
virus. La USAMRIID progresăm însă foarte greu, îi explică el. Mult 
prea greu. Oamenii mor pe capete în Zimbabwe. Cu deplasările 
astea continue între ţări şi continente, nu se ştie unde va lovi 
virusul data următoare. Poate chiar aici, la Hong Kong. 

— Hmm. Da. Asta ar fi o adevărată catastrofă. Oraşul nostru 
este foarte aglomerat. Insă nu înţeleg cum aş putea să vă ajut. 
Cruyff continua să-l fixeze. 

Jon se aplecă spre el cu o expresie îngrijorată. 

— Filiala dumneavoastră de cercetări farmaceutice are 
preocupări în domeniul hantaviruşilor şi... 

Cruyff îl întrerupse, începând să-şi piardă răbdarea: 

— BioMed et Cie se află în Belgia, domnule maior. La mii de 
kilometri distanţă de locul ăsta. Aici, în Hong Kong, cel puţin în 
biroul acesta, principalul nostru domeniu de activitate este 
marketingul. Mi-e teamă că nu prea am ce să vă ofer şi... 

Fu rândul lui Jon să-l întrerupă pe Cruyff: 

— Ştiu de filiala din Belgia. Insă Donk & LaPierre mai are o 
echipă de microbiologi care lucrează într-un laborator din China 
continentală. La aceşti oameni de ştiinţă mă refeream eu. După 
cum am înţeles, oamenii dumneavoastră au înregistrat progrese 
în studiul hantaviruşilor care au fost descoperiţi în zonă. Studiile 
pe care le-am făcut în legătură cu noul virus m-au condus la 
concluzia că e posibil ca acesta să fie transmis prin intermediul 
fecalelor de rozătoare, care se transformă în praf, sunt purtate 
de vânt şi ajung astfel să infecteze oamenii, exact cum se 

întâmplă şi cu virusul Machupo în Bolivia şi în alte zone din 
America de Sud. lar hantaviruşii pe care îi studiază oamenii 
dumneavoastră se transmit exact în acelaşi fel. Cu siguranţă 
sunteţi la curent cu cercetările lor, încheie Smith zâmbind 
candid. 

— Bineînţeles, spuse repede Cruyff, care nu voia să dea 
dovadă de ignoranță sau să pară că ar dori să ascundă ceva. De 
fapt, ce doriți dumneavoastră să ştiţi? Bineînţeles, dacă 
informaţiile respective nu sunt cumva secrete. 

— Bineînţeles, repetă Jon. Mă gândeam că, din moment ce 
Donk & LaPierre este o companie comercială, oamenii 
dumneavoastră de ştiinţă lucrează pentru obţinerea unor 
vaccinuri împotriva hantaviruşilor. În cazul acesta aş putea să 
stabilesc o nouă strategie de cercetare plecând de la ceea ce au 
obţinut ei până acum. 

— Nu lucrează la nici un vaccin, domnule doctor St. Germain. 
Cel puţin eu n-am auzit de aşa ceva. Pe de altă parte, ei nu 
raportează rezultatele cercetărilor lor decât atunci când sunt pe 
deplin convinşi că există perspective promițătoare de 
comercializare. Deşi e posibil ca oamenii noştri să facă cercetări 
în domeniul care vă interesează din motive pur experimentale, 
mă îndoiesc că sunt preocupaţi să găsească vaccinuri împotriva 
acelei clase de viruşi. 

— Da? Cum aşa? 

Pe faţa lui Cruyff apăru un zâmbet indulgent. 

— Epidemii semnificative datorate viruşilor hemoragiei apar 
numai în ţările sărace. Cercetarea şi dezvoltarea costă extrem de 
mult în ziua de azi. Ştiţi şi dumneavoastră că ţările din lumea a 
treia pur şi simplu nu au bani pentru cercetare şi dezvoltare şi cu 
atât mai puţin pentru vaccinuri. 

— Poate că nu. Cu toate acestea... 

— Care ar fi în acest caz rezultatele investiţiilor noastre? Ce s- 
ar întâmpla cu acţiunile firmei dacă ne-am lansa în astfel de 
cercetări inutile? Avem datoria să protejăm banii acţionarilor 
noştri. 

— Am înţeles. Deci nu poate fi vorba de vaccinuri. 

Vocea lui Jon lăsă să transpară o oarecare dezamăgire. 

Reveni imediat însă la tonul anterior. 

— Aveţi totuşi nişte specialişti foarte buni aici. Poate că au 
descoperit ceva interesant în legătură cu hantaviruşii. Eu reuşesc 
să ajung foarte greu în Asia, aşa că îndrăznesc să sper că nu vă 

veţi supăra prea tare dacă am să vă rog să-mi permiteţi să 
vizitez laboratoarele. Dacă aţi fi amabil să-mi permiteţi... la urma 
urmei, noi, oamenii de ştiinţă, învăţăm unii de la alţii. Poate aş 
putea să-i ajut şi eu pe ei. 

Cruyff ridică din sprâncene. 

— Cred că nu există nici un motiv să refuz aşa ceva. Va trebui, 
bineînţeles, să vă procuraţi singur documentele de intrare în ţară 
şi de transport, însă o s-o pun pe asistenta mea să vă scrie o 
scrisoare de recomandare şi să v-o trimită la hotel. La plecare, 
lăsaţi-i datele necesare. Cu ajutorul acestei scrisori poate veţi 
primi mai uşor aprobarea pentru deplasarea în China. 

— Vă mulţumesc foarte mult. Scrisoarea dumneavoastră mă 
va ajuta cu siguranţă. 

Briceagul pe care-l ascunsese în tot acest timp în palmă 
devenea parcă din ce în ce mai greu. Intrevederea se apropia de 
sfârşit şi totuşi nu avusese nici o ocazie să-l planteze. Incercă să 
se relaxeze, se aplecă şi făcu un semn cu capul spre două 
machete de corăbii care se aflau pe masa de lucru a lui Cruyff. 
Fixate de pereţii camerei se aflau alte patru astfel de machete, în 
cutii de sticlă. 

— Vă admiram corăbiile, monsieur. Foarte frumoase. 
Dumneavoastră le-aţi făcut? E un hobby? 

Cruyff începu să râdă şi făcu un semn cu mâna. 

— Nu prea. Sunt opera unor profesionişti şi reprezintă 
machete ale unora dintre navele noastre de succes. Vedeţi 
dumneavoastră, Donk & LaPierre a fost la origine o companie de 
transporturi navale. Cruyff continua să se uite fix la Jon. Nu 
aruncase nici măcar o privire machetelor. 

— Lucraţi în special cu firme chinezeşti? întrebă Jon cu un aer 
nevinovat. 

Cruyff tresări. 

— Firme chinezeşti? Nu, bineînţeles că nu. 

— A, vă rog să mă scuzaţi. Mi s-a părut logic şi am remarcat 
că multe dintre machetele de corăbii au numele scris atât cu 
litere latine, cât şi cu caractere chinezeşti. 

Cruyff aruncă o privire scurtă, involuntară, însă nu în direcţia 
vreuneia dintre machete, ci către un seif montat la loc vizibil pe 
peretele din stânga mesei sale de lucru. 

Era tocmai ce-i trebuia lui Jon. Cu un fior de uşurare, el 
deschise repede pumnul şi îndesă cu degetul mare briceagul în 
spaţiul dintre perne. 

Privirea lui Cruyff se întoarse imediat asupra sa. 

— Nu e un motiv. Toate vasele înregistrate în Hong Kong au 
numele scris atât cu caractere chinezeşti, cât şi în alfabetul 
nostru. 

— A, da, bineînţeles. Jon sări în picioare. Trebuia să-mi dau 
seama. Ei bine, nu vreau să vă mai răpesc din timpul 
dumneavoastră preţios. Aţi fost foarte amabil că m-aţi primit şi 
că mi-aţi permis să vă vizitez laboratoarele. 

— A fost plăcerea mea, domnule doctor. 

Jon ieşi zâmbind din încăpere şi închise uşa în urma lui. 

Ajuns afară, se opri câteva clipe la biroul Walkiriei aceea 
încruntate şi-i lăsă numele hotelului în care stătea şi numărul 
camerei. Traversă apoi sala, îi zâmbi splendidei fete de la 
recepţie şi ieşi din sediul firmei pe uşile de sticlă. 

Inima începu să-i bată cu putere când văzu că vine spre el un 
curier. Omul nu intră însă în birourile firmei Donk & LaPierre, ci 
trecu mai departe pe coridor. De îndată ce bărbatul se făcu 
nevăzut după colţ, Jon intră rapid la toaletă. Se închise într-o 
cabină, scoase dintr-un buzunar un mic dispozitiv de ascultare şi- 
| potrivi în urechea stângă. Aparatul nu era mai mare decât o 
bomboană, o altă găselniţă remarcabilă a celor de la cercetare şi 
dezvoltare. Aşteptă apoi suficient ca să-şi schimbe expresia feţei. 

Cu un aer extrem de agitat, ieşi apoi vijelios de la toaletă şi se 
întoarse la Donk & LaPierre, trecu fără să se oprească prin faţa 
fetei de la recepţie, ca şi cum întoarcerea sa ar fi fost nu numai 
planificată, ci şi solicitată de cineva din interior şi, cu o fluturare 
din mână, o depăşi pe Brunhilda care rămăsese cu gura căscată. 

— Cred că mi-a căzut briceagul, zise el în clipa în care 
pătrunse fără să se oprească în biroul lui Charles-Marie Cruyff. 

Cruyff se lăsase pe spate în fotoliu şi vorbea încet la telefon. 
Apariţia lui Jon îl făcu să se oprească la mijlocul unui cuvânt. 

— Ce? întrebă el. 

Jon mormăia supărat. 

— La naiba. Vă rog să mă scuzaţi. Cred că mi-am pierdut 
briceagul, repetă el. la să vedem, am stat aici şi... Jon se opri în 
faţa mesei lui Cruyff, cu faţa la el şi se uită prin încăpere ca şi 
cum ar fi încercat să-şi aducă aminte exact ce făcuse după ce 
intrase acolo. 

Cruyff se încruntă. 

— Am o convorbire foarte importantă, domnule doctor St. 
Germain. Vă rog să vă grăbiţi. Cruyff făcu o pauză ca să asculte 

ceea ce-i spunea vocea din receptor. 

Microfonul direcţional din urechea lui Jon îi permise acestuia 
să audă foarte clar sfârşitul convorbirii pe care o purta Cruyff. 

Bărbatul făcuse mâna cupă în jurul microreceptorului şi 
vorbea în şoaptă. 

— ... nu cred. Nu, domnule, voia pur şi simplu nişte informații 
în legătură cu cercetările noastre privind hantaviruşii, în special 
dacă lucrăm la vreun vaccin contra lor. Dorea o invitație ca să 
viziteze laboratorul nostru din China. Poftim? Da, are motive bine 
întemeiate. Lucrează la USAMRIID, da, domnule. Cred că e vorba 
de o simplă coincidență. Poftim? Da, a pus o întrebare ciudată, 
dacă lucrăm în special cu firmele chinezeşti. văzuse machetele 
de corăbii şi... 

Privirea lui Jon căzu pe sofa. 

— Aha! Aici trebuie să fie! Se aşeză şi începu să caute printre 
perne. 

— Sunt sigur că vă înşelați, domnule. Cruyff continua să-l 
privească încruntat în timp ce Jon căuta briceagul. Cred că are 
puțin peste un metru optzeci, da; şi... 

Jon auzise destul. Trebuia să iasă înainte ca Cruyff să devină 
prea suspicios. Zâmbind victorios, luă briceagul din locul în care 
îl ascunsese şi-l ridică. 

— lată-l. Cred că mi-a căzut din buzunar. Vă rog să mă scuzaţi 
pentru deranj şi vă mulţumesc încă o dată, monsieur Cruyff. 

leşi repede pe uşă, împingând-o într-o parte pe Walkiria 
îngrozită care sosise să vadă ce se petrece. 

Câteva secunde mai târziu, Jon alerga pe coridor îndreptându- 
se spre lifturi. Singura uşă deschisă începuse să se închidă. Mări 
pasul, se strecură la timp în cabină şi apăsă pe buton. 

Liftul porni să coboare şi Jon zâmbi amar în sinea sa: exista 
evident cineva mult mai important în companie chiar şi decât 
directorul executiv al filialei asiatice, atât de important încât 
Cruyff nu-şi permisese să-l lase să aştepte cât timp Jon căutase 
briceagul şi acel cineva dorise să ştie dacă maiorul Kenneth St. 
Germain lucra cu adevărat la USAMRIID... dacă acesta pusese 
vreo întrebare ciudată sau neaşteptată... Şi cum arăta exact 
acest maior. 

Care era oare semnificaţia privirii pe care Cruyff o aruncase 
îngrijorat în direcţia seifului în clipa în care îl întrebase despre 
relaţiile pe care le avea Donk & LaPierre cu firmele chinezeşti? 

Manila 


Întins sub cearşafurile de mătase din patul cu baldachin din 
mijlocul camerei cu tavan înalt ce găzduise pe vremuri nobili 
spanioli, Ralph McDermid mormăia la telefon. Plăcuta moleşeală 
şi buna dispoziţie se risipiseră. 

— Şi altceva? 

La celălalt capăt al firului, Charles-Marie Cruyff terminase să-l 
descrie pe bărbatul care-i pusese întrebări pentru care ar fi putut 
folosi telefonul sau e-mail-ul, fără să mai bată tot drumul până în 
Hong Kong şi care se interesase şi despre legăturile pe care le 
avea Donk & LaPierre cu firmele chinezeşti. 

— Cred că e trecut cu puţin de patruzeci de ani, spuse Cruyff. 
Suplu. Arată ca şi cum ar fi făcut multe exerciţii fizice la viaţa lui 
sau ar fi practicat vreun sport. 

— Păr închis la culoare pieptănat pe spate? 

— Nu, domnule. Un fel de blond închis, cu cărare într-o parte. 
Sunt sigur... A 

— Bine. Şi stă la Shangri-La Hotel? In Kowloon? 

— Acolo ar trebui să-i trimit scrisoarea de recomandare. 

— Mai aşteaptă câteva ore. Să ajung eu mai întâi în Hong 
Kong. 

— Foarte bine, domnule McDermid. Însă sunt sigur că e cu 
adevărat St. Germain. Nu uitaţi că întrevederea a fost stabilită de 
cei de la USAMRIID prin intermediul sediului nostru central din 
Anvers. 

— Poate că ai dreptate, Charles-Marie. Poate că omul nu vrea 
decât să-i viziteze pe oamenii noştri de ştiinţă. Mai vorbim după 
ce ajung eu acolo. Intre timp, te rog să te ocupi de problema 
aceea urgentă. 

— Bineînţeles, domnule McDermid. 

McDermid închise telefonul şi se lăsă pe spate cu ochii închişi. 
Nu-i revenise nici buna dispoziţie, nici moleşeala. Când fata îşi 
făcu apariţia din baie, goală şi parfumată, el deschise ochii şi o 
concedie cu o mişcare scurtă a mâinii. Imediat după plecarea ei, 
McDermid apucă receptorul telefonului şi formă un număr. 

La capătul celălalt al firului, vocea bine cunoscută răspunse 
imediat. 

— Da? 

— Eu sunt. E posibil totuşi ca problema aceea din Shanghai să 

nu fie încă rezolvată. McDermid îl descrise pe omul de ştiinţă de 
la USAMRIID şi incursiunea acestuia la sediul firmei Donk & 
LaPierre, în timp ce interlocutorul său asculta şi-l întrerupea din 
când în când cu întrebări pertinente. 

Pe măsură ce prezenta situaţia, McDermid simţea că se 
linişteşte. Bărbatul cu vocea aceea educată de la capătul celălalt 
al firului reprezenta cheia viitorului său. Acum, de când îl avea de 
partea sa, Grupul Altman, care şi aşa cunoscuse o evoluţie 
spectaculoasă, putea ajunge pe culmi nebănuite. În clipa în care 
convorbirea luă sfârşit, zâmbetul reapăruse pe buzele lui 
McDermid. 


Basra, Irak 


De cele mai multe ori când accepta să execute misiuni pentru 
americani, lui Ghassan îi revenea în minte ziua aceea în Bagdad 
în care, deşi îşi aştepta cu resemnare moartea, scăpase nu atât 
din mila lui Allah, cât mai ales datorită vanităţii soldaţilor din 
Garda Republicană. Incercuit în prăvălia sa, apărându-l pe 
doctorul Mahuk, nu avea nici o şansă de supravieţuire. In 
încăpere năvăliseră mai mulţi soldaţi şi-l ridicaseră pe doctorul 
lipsit de apărare. Pe el nici nu-l observaseră şi ceilalţi uitaseră cu 
totul de el, preocupaţi de doctor. 

Ghassan se târâse singur până afară, lăsând în urmă o dâră de 
sânge. Mai multe mâini îl traseră imediat, ajutându-l să se 
ascundă, în urma acelei întâmplări nu numai că se alesese cuo 
rană din cauza căreia rămăsese şchiop, dar învinsese frica şi îşi 
dedicase viaţa eliberării ţării sale. Prin intermediul doctorului 
Mahuk, luase legătura cu americanii şi începuse să le facă 
diverse servicii, urmând indicaţiile pe care o voce misterioasă i le 
transmitea prin telefon. 

În seara aceea, Ghassan urma să întreprindă o astfel de 
acţiune în folosul americanilor. Imbrăcat în negru, se ghemuise 
pe acoperişul clădirii situate chiar lângă cea care reprezenta 
ţinta sa: un bloc de cărămidă cu cinci etaje care purta încă 
urmele gloanţelor şi schijelor trase atât de americani, cât şi de 
soldaţii din Garda Republicană. Clădirea găzduia birourile locale 
ale firmei Tigris Export-Import Ltd., Substanțe Chimice pentru 
Agricultură, una dintre puţinele companii din Irak care avea 
aprobare să întreţină relaţii comerciale cu lumea exterioară. În 

depărtare se distingeau masivele statui din bronz ale celor o sută 
unu martiri căzuţi în războiul sfânt împotriva Iranului. Statuile se 
aflau la câteva cvartale distanţă şi marcau faleza care se 
întindea de-a lungul canalului. După mai mulţi ani de inactivitate, 
canalul fremăta din nou de ambarcaţiuni care îşi croiau drum 
spre sau dinspre Shatt al Arab. Luminile de la bordul lor clipeau 
liniştitor în noapte. 

Într-un târziu auzi mişcare la intrarea în clădire. Se ridică uşor 
deasupra parapetului. Echipa care făcea curăţenie ieşea din 
clădire. Şeful de echipă încuie uşa şi îşi ajunse oamenii din urmă. 
Era timpul ca Ghassan să treacă la acţiune. Fixă un cablu subţire 
de hamul pe care-l avea în jurul mijlocului, trase adânc aer în 
piept şi îşi dădu drumul peste parapet. Ajuns la primul rând de 
ferestre, îndepărtă o porţiune din geam cu ajutorul unei ventuze 
şi al unui cutter pentru sticlă. Băgă mâna prin gaura astfel 
formată, deschise fereastra şi se furişă în interior. Nu era 
absolută nevoie să ascundă urmele pătrunderii sale în clădire; 
ceea ce conta era să-şi ducă misiunea la bun sfârşit fără să fie 
descoperit. 

Mişcându-se rapid, fără să facă zgomot, trecu prin faţa mai 
multor birouri. Ajunse în sfârşit în faţa uşii de la biroul 
directorului. Intră, aprinse lanterna minusculă şi se îndreptă spre 
fişetele cu dosare. Căută până găsi dosarul: întreprinderile 
Dragonul Zburător, Shanghai. Parcurse documentele cu atenţie şi 
treaba asta îi luă mai mult timp decât se aştepta fiindcă toate 
erau scrise în engleză. 

Asta era. Cel de-al cincilea document - o factură. Cu răbdare, 
începu să compare conţinutul listei cu ceea ce-i dictase 
americanul la telefon. După ce se convinse că cele două liste 
erau identice, avu un sentiment de satisfacţie. Factura din mâna 
lui era corectă. După scurtul său moment de triumf, Ghassan 
introduse documentul într-un plic din plastic pe care-l avusese 
fixat sub cămaşă, băgă la loc dosarul în sertar, ieşi din birou şi 
alergă spre fereastra pe unde intrase în clădire. Işi prinse din nou 
cablul, îşi dădu drumul pe fereastră şi câteva secunde mai târziu 
se afla pe acoperiş. Indesă echipamentul într-un săculeţ pe care-l 
fixă la centură şi cobori în stradă pe scara de incendiu. Ajuns jos, 
rămase câteva clipe ascuns în penumbră, cercetând atent 
împrejurimile. 

Un vehicul plin cu soldaţi din Garda Republicană trecu încet pe 
stradă. 

În clipa în care maşina nu se mai văzu, Ghassan o luă la fugă. 
Până să ajungă acasă, fu nevoit să se mai ascundă de două ori 
pentru a se feri din calea patrulelor din Gardă. Ajunse în 
cămăruţa sa chiar când soarele începuse să-şi facă simțită 
prezenţa deasupra golfului Shatt al Arab. Fără să aştepte să-şi 
revină după emoţiile nopţii, scoase la iveală telefonul mobil care 
era ascuns sub una dintre plăcile din duşumea şi formă numărul 
americanului. Nu avea nici cea mai mică idee unde se afla biroul 
acestuia. Nu-l întrebase niciodată şi nici americanul nu fusese 
prea dornic să-l informeze. 

— Aşa primeşti tu ordinele, Ghassan? Cât de eficienţi sunt 
americanii ăştia! Asta e, au o grămadă de posibilităţi la care noi 
nu avem acces. 

Ghassan se întoarse brusc. Faţa celui care vorbise era ascunsă 
în umbră, în timp ce pistolul pe care individul îl ţinea în mână 
reflecta o rază a soarelui care începea să se ridice deasupra 
orizontului. 

— Dă-mi telefonul şi documentul. 

Teama de a fi descoperit era ceva ce devenise parte din viaţa 
de zi cu zi a lui Ghassan şi el se antrenase îndelung pentru acest 
moment. Fără să-şi îngăduie vreun moment de reflecţie sau de 
regret, Ghassan sparse fiola cu cianură pe care o avea ascunsă 
în măsea, apoi aruncă telefonul pe podea şi-l sfărâmă cu piciorul. 
O durere insuportabilă îi cuprinse stomacul. Simţi că se 
prăbuşeşte într-o mare de întuneric. Dar între timp, zvârcolindu- 
se de durere, îl cuprinse furia: moartea nu însemna nimic. 
Reuşita era totul şi el nu reuşise. 

Washington, D.C. 


Charles Ouray, şeful personalului, străbătea în lung şi-n lat 
sufrageria pustie din reşedinţa de la Casa Albă. Se apropiau 
zorile şi o lumină palidă începea să-şi facă loc prin ferestre. Din 
când în când ducea mâna spre buzunarul de la cămaşă unde 
spera să găsească pachetul de ţigări care dispăruse însă de 
acolo cu nouăsprezece ani în urmă, când renunţase la fumat. 
Faţa triunghiulară a bărbatului abia trecut de şaizeci de ani era 
mohorâtă, iar mişcările lui încordate. 

Işi privea ceasul din cinci în cinci minute. Se întoarse de cum 
auzi uşa de la dormitorul preşedintelui deschizându-se. 

Sam Castilla îşi făcu apariţia cu mişcări vioaie, îmbrăcat într- 
un costum bine croit care îi scotea în evidenţă trupul solid, dar 
zvelt. 

— Când trebuie să apară ambasadorul, Charlie? 

— In douăzeci de minute, domnule. Mi s-a părut supărat. 
Foarte supărat. Mi-a atras atenţia că subiectul întrevederii este 
extrem de serios şi mi-a zis că dumneavoastră ştiţi despre ce 
este vorba. Dorea o întâlnire imediată. De fapt, aproape că a 
cerut pretins. 

— Aşa, deci. 

Ouray nu avea de gând să se lase aşa uşor. 

— Ştiţi, domnule preşedinte? 

— Ce să ştiu, Charlie? 

— Ce-i în capul chinezului. 

— Da, răspunse simplu preşedintele. 

— Insă eu nu? 

Preşedintele se simţi stânjenit, dar nu zise nimic. 

Ouray continua să-l privească fix. Uneori era mai greu să-i 
smulgi preşedintelui o informaţie decât să pătrunzi la Fort Knox. 
Intr-un târziu zise gânditor: 

— Scurgerile astea de informaţii ne-au făcut pe toţi paranoici. 
Am descoperit că nici eu nu i-am spus asistentului meu despre 
întrunirea în legătură cu alocarea fondurilor pentru programele 
de apărare. Şi Clarence a fost în preajma mea în toţi aceşti 

douăzeci de ani. Pot să garantez pentru el cu viaţa mea. 

Preşedintele oftă din greu. 

— Ai dreptate. Ar fi trebuit să-ţi spun şi ţie. 

Se opri ca şi când nu ar fi fost pe deplin convins. Apoi se 
încruntă şi dădu din cap, semn că se hotărâse. 

— E vorba de un cargou chinezesc numit The Dowager 
Empress. A ieşit din Shanghai la începutul lunii şi se îndreaptă 
spre Basra. Suntem în posesia unui raport neconfirmat, însă 
provenit dintr-o sursă demnă de toată încrederea, că nava asta 
transportă zeci de tone de tiodiglicol şi clorură de tionil. 

Ouray se holbă la el. 

— Gaze iritante şi paralizante? La fel ca în cazul Yinhe. 

— Şi asta într-o lume mult mai ambiguă, mai complicată şi mai 
periculoasă decât cea de pe vremea războiului rece. O lume care 
te face să te gândeşti cu nostalgie la zilele când totul se reducea 
la doi giganţi păroşi, cu bâte, care se pândeau unul pe altul. Nu 
era o lume mai bună, Charlie, însă totul era mai simplu. Acum 
avem un singur gigant adevărat, unul bolnav, unul adormit şi o 
mie de lupi încercând să ne muşte de călcâie şi gata să ne sară 
la beregată la cea mai mică clipă de neatenţie. 

Ouray aprobă dând din cap. 

— Şi ce l-a provocat pe ambasador? 

— Au descoperit probabil că avem o fregată pe urmele vasului 
lor. Preşedintele vorbea acum cu o voce gravă. Am sperat că 
vom avea mai mult timp. Făcu o pauză. Am motive să cred că 
Beijingul nu este sau nu a fost la curent cu ceea ce transportă 
vasul acela. Că e vorba de o afacere privată. Insă asta nu prea 
contează, nu? 

— Doar dacă putem dovedi că avem dreptate. 

— Exact. 

— Şi putem dovedi? întrebă plin de speranţă Ouray. 

— Nu încă. La asta lucrăm acum. 

Cei doi bărbaţi rămaseră o vreme în picioare, fără să zică 
nimic, uitându-se în jos, spre pantofii lor bine lustruiţi, în timp ce 
preşedintele se pregătea pentru apropiata întrevedere. În curând 
avea să înceapă baletul acela pe care-l ura atât de mult. Poză, 
ameninţări, încercări de conciliere, fandări verbale şi minciuni 
crase. Tragere de timp. Complicatul dans diplomatic care se 
putea solda atât de uşor cu un final dramatic. 

Preşedintele oftă, îşi descheie haina şi îşi potrivi pantalonii. 

— Bine, hai să mergem să vorbim cu Excelenţa Sa. Îşi frecă 

palmele. Să înceapă lupta. 

In Biroul Oval, în faţa mesei de lemn a şefului statului, 
preşedintele şi şeful de personal aşteptau politicos, în picioare, 
intrarea ambasadorului Wu Bangtiao. Ambasadorul Republicii 
Populare Chineze era un bărbat mic de statură, cu mişcările, 
repezi şi agile ale fostului fotbalist internaţional. Era îmbrăcat 
agresiv, într-un costum stil Mao albastru închis, însă zâmbetul de 
pe faţa lui, deşi abia schiţat, era amabil, chiar prietenos. 

Preşedintele recepţionă imediat complexul mesaj şi se uită cu 
coada ochiului la Ouray. Pe chipul acestuia plutea un zâmbet 
uşor şi preşedintele îşi dădu seama că mult încercatul său 
tovarăş receptase şi el mesajul. 

— Sunt încântat că aţi putut să mă primiţi atât de repede, 
domnule preşedinte, spuse Wu Bangtiao cu un accent cantonez 
moderat, deşi preşedintele ştia că putea vorbi o engleză 
britanică perfectă. Ambasadorul studiase ani de zile la Christ 
Church şi la University of London. Cunoaşteţi desigur, domnule 
preşedinte, motivul alarmei mele subite. In ciuda semnalelor 
pozitive, ambasadorul nu întinse mâna. 

Preşedintele făcu un semn către Ouray. 

— İl cunoaşteţi pe Charles Ouray, şeful personalului, nu-i aşa, 
domnule ambasador? 

— Am avut de multe ori plăcerea să mă întreţin cu dânsul, 
răspunse Wu Bangtiao ridicând cu o notă vocea ca să arate că 
remarcase schimbarea subiectului. 

— Atunci de ce nu ne-am aşeza? zise cordial Castilla. 

Făcu un semn cu mâna spre unul dintre cele două fotolii 
confortabile din piele din faţa mesei sale de lucru. După ce 
ambasadorul se aşeză, preşedintele ocoli masa şi luă loc şi el în 
largul său fotoliu. Ouray îşi trase un scaun lângă perete, la o 
oarecare distanţă de preşedinte. Ambasadorul abia atingea 
podeaua cu vârful picioarelor; fotoliile fuseseră proiectate pentru 
mult mai înalții proprietari de ferme din New Mexico, acesta fiind 
bineînţeles şi motivul pentru care preşedintele îl aşezase acolo. 

Stăpânindu-şi cu greu zâmbetul, preşedintele se lăsă pe spate 
şi zise amabil: 

— In ceea ce priveşte motivul pentru care vă aflaţi aici, 
domnule ambasador Wu, nu am nici cea mai mică idee. Decenu 
îmi spuneţi dumneavoastră despre ce este vorba? 

Ochii lui Wu se făcură parcă şi mai mici, iar zâmbetul îi dispăru 
complet de pe buze. 

— Unul dintre cargourile noastre aflate în apele internaţionale 
raportează că este urmărit de dumneavoastră. Fregata USS John 
Crowe îl ţine sub supraveghere. 

— Sunt siguri că fregata nu are întâmplător acelaşi curs, 
domnule ambasador? interveni Charles Ouray. 

Privirea lui Wu deveni de gheaţă. Se întoarse spre Ouray. 

— Din moment ce vasul dumneavoastră de război este mult 
mai rapid decât un simplu cargou, însă menţine de multă vreme 
aceeaşi poziţie în spatele navei noastre, singura concluzie pe 
care o putem trage este că Empress este urmărit de Crowe. 

— Eu n-aş spune că e singura concluzie, zise preşedintele cu o 
voce calmă. Pot să vă întreb unde exact se află nava 
dumneavoastră? 

— In Oceanul Indian. Ambasadorul îşi privi ceasul. Sau e 
posibil să fi intrat deja în Marea Arabiei. 

— Aha. Şi destinaţia navei este Y? 

— Cu tot respectul cuvenit, domnule preşedinte, Y nu cred că 
asta are vreo importanţă. Vasul se află în apele internaţionale 
acolo unde dreptul de trecere spre orice port aparţine oricărei 
naţiuni suverane de pe glob. 

— Domnule ambasador, amândoi ştim că astea-s fleacuri. 
Toate naţiunile îşi protejează interesele. Națiunea 
dumneavoastră face acest lucru. A mea face la fel. 

— Şi ce interes protejează Statele Unite atunci când hărțuiesc 
un vas comercial neînarmat, aflat în apele internaţionale, 
domnule preşedinte? 

— Tocmai asta încercam să vă spun, domnule ambasador Wu. 
Din moment ce nu am fost informat despre Crowe, nu am detalii, 
nu ştiu nici măcar dacă cargoul dumneavoastră este chiar atât 
de aproape de fregata noastră, aşa cum pretindeţi. Insă 
presupun că, dacă ce spuneţi dumneavoastră e corect, situaţia 
nu poate fi decât rezultatul unei operaţiuni de rutină, planificată 
din timp de Marina noastră. 

— Este o operaţiune de rutină pentru Marina comercială să 
urmărească nave chinezeşti? 

Preşedintele explodă: 

— Asta-i o prostie şi o ştiţi al naibii de bine! Oricare ar fi 
motivul pentru această presupusă urmărire, o să-l aflu. Asta e 
tot, domnule ambasador? 

Wu Bangtiao nici nu clipi. Se ridică. 

— Da, domnule preşedinte. Cu excepţia faptului că guvernul 

meu m-a însărcinat să vă informez că ne vom proteja dreptul de 
a naviga liber în orice loc din apele internaţionale, inclusiv 
împotriva interferenţelor sau atacurilor din partea Statelor Unite. 

Preşedintele se ridică şi mai repede. 

— Transmiteţi guvernului pe care îl reprezentaţi că în cazul în 
care  cargoul dumneavoastră violează legi internaţionale, 
regulamente şi limitări acceptate, ne rezervăm dreptul de a 
interveni pentru a stopa o asemenea violare. 

— Voi prezenta guvernului meu punctul dumneavoastră de 
vedere. Wu înclină capul spre Castilla, făcu un semn către Ouray, 
se întoarse cu graţie şi părăsi Biroul Oval. 

Preşedintele privea uşa care se închisese în spatele lui Wu 
Bangtiao fără să o vadă cu adevărat. Charlie Ouray privea în 
aceeaşi direcţie. 

După un timp, preşedintele rosti cu voce tare concluzia la care 
ajunsese: 

— Chinezii nu ştiu ce transportă Empress. 

— Nu. Insă schimbă asta cu ceva situaţia? 

— In mod normal, răspunsul ar trebui să fie nu. 

Castilla îşi freca gânditor bărbia. 

— Numai că s-a comportat mai reţinut decât ne-am fi aşteptat. 
Nu eşti de acord? 

Ouray îşi prinse palmele între genunchi şi se aplecă încruntat. 

— Nu sunt prea sigur. Ultima parte a sunat exact ca o 
ameninţare standard, aceeaşi poză ca de obicei. N 

— Pro forma. Exact la ce trebuia să ne aşteptăm. Insă Wu este 
un maestru desăvârşit al nuanţelor şi am avut impresia că 
reprezentaţia pe care ne-a oferit-o de data asta sugerează că 
avertismentul a fost formal. De fapt a vrut să ne ofere un indiciu 
că atitudinea lui e numai poză. 

— Poate că aveţi dreptate. Insă ştie că noi minţim în legătură 
cu Crowe. 

— Bineînţeles că ştie, însă şi aici m-a lăsat în pace. Nu m-a 
contrazis şi nu ne-a transmis avertismentul ăla decât atunci când 
l-am dat afară, când nu mai avea de ales decât între a-l 
transmite şi a pleca cu coada între picioare. N 

— Nu şi-a folosit nici el toate armele, asta-i sigur. Insă purta 
armura Mao. 

— Prezentarea lui a fost ambiguă, concluzionă preşedintele. 
Da, ăsta a fost mesajul. Beijingul, sau cel puțin o majoritate din 
Comitetul Permanent, nu ştie nimic. Bineînțeles că, indiferent de 

circumstanţe, nu pot permite batjocorirea Chinei în văzul lumii. 
Pe de altă parte, mi-au dat de înţeles că nu doresc o confruntare. 
Nu vor da nimic publicităţii, cel puţin deocamdată. Ne lasă 
oarece libertate de mişcare şi un răgaz. 

— Da, dar pentru cât timp? 

— Cu noroc, cel puţin până când Empress va ajunge atât de 
aproape de Basra încât vom fi nevoiţi să facem noi prima 
mişcare. Preşedintele clătină din cap nemulţumit. Sau până când 
toată afacerea transpiră, sau explodează, sau se linişteşte de la 
sine. 

— Atunci trebuie să ţinem şi noi totul sub tăcere. 

— Şi să obţinem dovada. 

— Da, zise Ouray. Insă am o propunere. 

— Care? 

Ouray rămase aplecat de parcă îl durea rău stomacul. Faţa lui 
îmbătrânită părea fragilă. 

— După ce v-am ascultat pe dumneavoastră şi pe Wu, am 
înţeles şi mai bine de ce e nevoie să păstrăm un secret absolut. 
Cu toate astea, fiindcă guvernul chinez a trecut la ameninţări, 
cred că e momentul să-i informaţi pe secretarul Apărării, pe 
secretarul de stat şi pe vicepreşedintele Erikson. Stanton şi 
Padgett trebuie să fie pregătiţi. Şi dacă, Doamne fereşte, vi se 
întâmplă ceva, vicepreşedintele e cel care va trebui să rezolve 
situaţia. In cazul acesta ar trebui să intre foarte repede în miezul 
problemei. S-ar putea să nu mai fie timp. Castilla căzu pe 
gânduri. 

— N-ar trebui să le spunem şi celorlalţi şefi de stat-major? 

— Deocamdată cred că e suficient că ştie Brose. Ceilalţi ar 
putea deveni prea nerăbdători să apese pe trăgaci şi asta ar 
complica şi mai mult lucrurile. 

— OK, Charlie. Sunt de acord. Stabileşte o întâlnire. Cheamă-l 
şi pe Brose. 

— Da, domnule. Vă mulţumesc. 

Rămas singur, preşedintele se întoarse spre ferestrele înalte 
din spatele mesei sale de lucru. Pentru câteva secunde, în faţa 
ochilor îi apăru imaginea unui băieţel şi preşedintele zâmbi. 
Băieţelul era aşa cum fusese şi el cândva, prea înalt pentru 
vârsta lui şi cu un păr blond încâlcit. Copilul ridica nerăbdător 
braţele spre un bărbat. Acesta se apleca spre copil, însă faţa lui 
era neclară. Copilul nu putea să distingă chipul, nu putea să-şi 
vadă tatăl. 

Hong Kong 


Jon se strecură printre trecătorii din faţa clădirii în care se afla 
sediul firmei Donk & LaPierre, apoi traversă Stanley Street şi se 
îndreptă spre o cofetărie Dairy Farm. Sunetele stridente ale 
claxoanelor şi înjurăturile în chineză umpleau aerul. Comandă o 
ceaşcă de cafea şi rămase în aşteptare urmărind intrarea în 
clădirea de vizavi. După ce se convinse că de acolo nu iese în 
goană nici un gardian în uniformă sau civil ca şi cum ar căuta pe 
cineva, îşi termină cafeaua şi opri un taxi care să-l ducă la hotel. 

Mereu în stare de alertă, privi tot timpul înjur cât taxiul înaintă 
prin traficul aglomerat, coti spre tunelul care trecea pe sub port, 
traversă cartierul Kowloon şi opri în sfârşit în faţa hotelului 
Shangri-La. Ajuns în camera sa, Jon se lăsă să cadă pe pat şi 
scoase telefonul celular ca să-l sune pe Fred Klein pe linia 
protejată. Ca de obicei Klein se afla la masa sa de lucru din 
Clubul de lahting Anacostia. 

— Fred, tu te duci vreodată acasă? Jon îşi imagina biroul 
întunecos, cu draperiile trase care transformau ziua într-o noapte 
perpetuă. 

Klein ignoră întrebarea. 

— Să înţeleg că te descurci bine acolo. 

— Până acum da. Jon ezită, cu un gust amar în gură. Am făcut 
însă o greşeală. 

— Cât de gravă? | 

— Greu de spus. li relată cum sunase la Donk & LaPierre. E 
clar, ori Jan Donk nu există, ori numărul acela de telefon nu era 
public, ori amândouă. Probabil că era un număr special pe care-l 
ştia numai Yu Yongfu şi apelul meu nu a sunat deloc ca fiind din 
partea unui antreprenor chinez. 

— Poate e un număr folosit special în afacerea cu Empress. 

— Mă rog, important e că cei de la Donk & LaPierre ştiu acum 
că cineva neautorizat este în posesia numărului, ştiu că persoana 
respectivă se află în Hong Kong şi e posibil să se intereseze de 
Empress. Indivizii s-au speriat destul de tare ca să trimită oameni 
înarmaţi la cabina telefonică din care am sunat. Ceea ce mă face 
să trec la următoarea problemă. 

— Abia aştept s-o aud. Vocea lui Klein era obosită, uşor iritată. 
Eşti sigur că eşti în stare să duci la bun sfârşit misiunea asta, 

colonele? 

— Oricând doreşti să mă aduci acasă, te rog s-o faci, mârâi 
Jon. 

— Scuză-mă, Jon. Speram să-mi dai o rază de speranţă fiindcă 
aici lucrurile nu stau deloc bine. 

— Ai necazuri? 

— Chinezii au descoperit că le urmărim vasul. Ambasadorul lor 
a început să facă valuri, ca să folosesc o metaforă nautică. 

— Au început să apară consecinţe? 

— Preşedintele e de părere că nu încă. Deocamdată par 
interesaţi numai să-şi desfăşoare baletul verbal. Ştim amândoi că 
situaţia asta nu poate să dureze. Dă-mi şi o veste bună înainte 
de a mă întrista şi mai mult cu cea de-a doua problemă. Ai aflat 
ceva la întâlnirea pe care ai avut-o la Donk & LaPierre? 

— Trei lucruri. Cruyff, directorul executiv, are ascuns ceva în 
seif şi devine foarte nervos atunci când este întrebat de 
legăturile pe care le are cu firmele chinezeşti. 

— Mi-ai spus două până acum. 

— Cel de-al treilea e cel mai important. E implicată aici o 
persoană mult mai sus-pusă B cineva căruia Cruyff îi dă raportul 
şi care ştie cum arăt şi că am fost în Shanghai. 

Jon îi descrise cum se desfăşurase întâlnirea, precum şi cum 
se furişase înapoi să tragă cu urechea. 

— Nu trebuie decât să-l identific pe şeful lui Cruyff din 
Antwerpen. 

— Cum Cruyff vorbea cu persoana respectivă în engleză B nu 
în franceză sau flamandă B nu cred că raporta cuiva în 
Antwerpen. Nu, indiferent cine este acest şef, el se află aici, în 
Hong Kong. Peruca mea blondă cred că le-a ridicat exact atâtea 
semne de întrebare cât să-i ţină un pic pe loc, însă mai devreme 
sau mai târziu mai mult ca sigur că-şi vor trimite oamenii la 
hotel. Am nevoie de informaţii despre cel din vârf ca să ştiu ce 
am de făcut. 

— In zilele astea, cu atâtea conglomerate internaţionale, n-ar 
mai mira pe nimeni ca şefii din Belgia să fie britanici sau 
americani. Insă ai dreptate, o să aflu despre cine e vorba. Ce ai 
de gând să faci acum? 

— Să mănânc. O masă bună. Şi să dorm. O noapte întreagă de 
somn e ceva la care visez de multă vreme. 

— Eu nu dorm şi nici preşedintele. 

— E dimineaţă la voi. 

— Un amănunt nesemnificativ. Pune-ţi celularul şi pistolul sub 
pernă. O să te sun în curând, colonele. Vise plăcute. 


În aer, undeva în drum spre Hong Kong 


Ralph McDermid privea avionul cel mai luxos al companiei B 
un 757 modificat, prevăzut cu bucătărie, sală de consiliu, 
lambrisată cu lemn de cireş şi dormitor B ca pe mijlocul său 
personal de transport. De fapt, utilizarea gratuită a aparatului de 
zbor era prevăzută în contractul de patruzeci de pagini pe care-l 
semnase la angajare şi care mai includea bineînţeles opţiuni 
privind acţiuni, asigurări, posibilitatea de a folosi gratuit maşinile 
companiei, servicii de curăţenie, apartenenţa la diverse cluburi 
precum şi posibilitatea de a utiliza reşedinţe şi apartamente pe 
tot globul. 

Pe jumătate adormit de zumzetul motoarelor, tocmai se lăsase 
pe spate şi îşi pusese picioarele pe birou, când telefonul începu 
să sune. Era Feng Dun. 

Lui McDermid îi pieri toropeala pe dată. 

— Unde naiba ai fost? Am încercat de trei ori să dau de tine. 

Feng replică rece: 

— Am făcut cercetări şi am dat telefoane, tai-pan. 

McDermid nu era niciodată sigur că Feng nu folosea acest 
vechi titlu onorific ca pe o insultă. In secolul XIX, chinezii îi 
numeau astfel pe întreprinzătorii europeni şi americani care 
scoseseră averi din Hong Kong şi China fără să dea prea mult în 
schimb. 

Insă McDermid avea nevoie de Feng, aşa că se mărgini să-l 
întrebe: 

— Ce ai aflat? 

— Li Kuonizi a dispărut. A fost văzută în casa tatălui ei, apoi a 
dispărut. Nimeni nu ştie unde. Nici personalul de serviciu, nici cei 
de la Dragonul Zburător. 

Treaba asta îl îngrijoră pe McDermid. Acum, că Yu Yongfu se 
sinucisese, soţia lui putea deveni deosebit de periculoasă. Foarte 
multe depindeau de cât de tare o afectase moartea soţului şi cât 
de mult o îngrijora soarta copiilor ei. 

— Tatăl ei nu ştie unde se află? întrebă McDermid. 

— Aşa pretinde.. Copiii sunt cu el. O să-l supraveghez 
îndeaproape. 

— Nu. Pune pe altcineva să facă asta. Tu ai altă misiune. 

— Despre ce este vorba? 

— Jon Smith. E posibil să fi apărut în Hong Kong. 

La celălalt capăt, Feng clănţăni din dinţi, brusc interesat. 

— Individul ăsta e ca un şarpe noaptea. Continuă să-şi facă 
apariţia unde te aştepţi mai puţin. Nu m-ai avertizat că are un 
asemenea talent. 

McDermid îşi stăpâni o replică dură. 

— Bănuiesc că se află în căutarea celui de-al treilea exemplar 
al facturii. Ştiu ce acoperire foloseşte şi unde locuieşte. Cât timp 
îţi trebuie să ajungi la Hong Kong şi să-l ucizi? 

Sâmbătă, 16 septembrie 
Hong Kong 


Mai era o oră până să răsară soarele. Micuţul chinez scoase 
cheia care se potrivea la toate uşile dintr-unul din buzunarele 
capotului femeii care avea grijă de hotel pe timpul nopţii şi 
începu să-i tragă trupul inert spre toaletă. Carnea moale, flască îi 
provocă greață prin lipsa ei de viaţă, ca un sac de orez din care 
se scursese jumătate din conţinut. Bărbatul închise uşa toaletei 
şi o încuie. 

Numele lui era Cho. Abia trecuse de douăzeci de ani, dar arăta 
mult mai tânăr. Inima îi bătea cu putere. Deşi trecuse prin multe 
experienţe de acest gen şi era un adevărat profesionist, nu 
reuşea să scape de o teamă teribilă. Infăţişarea sa de adolescent 
îi permitea să pătrundă în locuri în care cei mai în vârstă nu 
aveau acces. Căpătase din această cauză mai multe misiuni 
foarte bine plătite şi nu dăduse greş niciodată. 

Cho alergă pe coridor până găsi camera pe care o căuta. 
introduse cheia în broască, apoi împinse uşor uşa până când 
aceasta se opri în lanţul dinăuntru. Rămase pe loc şi ascultă. 

După ce se convinse că din interior nu vine nici un zgomot şi 
nu se aprinde nici o lumină, trase înapoi uşa un centimetru, 
introduse în crăpătură o sculă subţire pe care şi-o meşterise 
singur şi deblocă lanţul. După ce strecură instrumentul înapoi 
într-un buzunar special al blugilor săi negri, tânărul se furişă în 
camera cufundată în beznă, închise fără zgomot uşa şi se lipi de 
peretele din stânga. 

Stătea nemişcat, cu spatele lipit de perete, aşteptând ca ochii 
să i se obişnuiască cu întunericul din cameră. Putea să simtă în 
beznă căldura şi umezeala răsuflării umane - prada sa se afla 
undeva în această încăpere, dormind, respirând profund. De 
undeva, din depărtare, pătrundeau prin draperiile groase 
zgomotele traficului nocturn, mult atenuate. Nu se mai auzea nici 
un alt sunet, nici o mişcare. _ 

Tânărul înaintă câţiva paşi. In sandale cu talpa flexibilă, nu 

făcea nici un zgomot pe covorul de pluş. Găsi patul. Bărbatul era 
întins pe spate, respirând ritmic, fără să ştie că în câteva 
secunde va rămâne fără suflare. 

Se ivise o problemă: bărbatul era acoperit cu un cearşaf şi o 
pătură. Cho ezita. Să lovească prin pătură, chiar dacă nu 
cunoştea precis poziţia corpului, sau să încerce să dea la o parte 
învelitoarea, dezgolind pieptul bărbatului? 

În clipa aceea îi văzu mâna. Era braţul drept al bărbatului şi 
atârna, ieşit de sub pătură, pe lângă marginea patului. Era la fel 
de inert ca şi cadavrul menajerei. Deodată, braţul se încordă 
involuntar. Ucigaşul urmări mişcarea care se transmise în sus 
spre umeri şi apoi spre pieptul ascuns sub pătură. Zâmbind 
satisfăcut, tânărul scoase un pumnal pe care îl avea ascuns la 
centura blugilor săi americani şi, ţinându-l cu vârful în jos, ridică 
mâna pentru lovitura fatală. 


Jon îl vedea pe Charles-Marie Cruyff apropiindu-se de el printr- 
o ceaţă deasă, rânjind răutăcios şi ţinând un pumnal ascuţit în 
dinţi. O fregată americană se apropia de corabia pe care se aflau 
ei, însă Jon îşi dădu seama că aceasta va sosi prea târziu ca să-i 
poată fi de vreun ajutor. Cruyff avea capul acoperit cu o pânză 
roşie, legată la spate. Ajunsese lângă pat şi... 

„..Jon ridică pleoapele câţiva milimetri. Dar nu făcu nici o altă 
mişcare. Îl visase pe Cruyff, însă umbra aplecată peste patul său 
nu era a lui Cruyff. Nu era nici vis. In lumina slabă care 
pătrundea pe sub uşa dinspre coridor, umbra căpătase forma 
unui trup înclinat la mai puţin de jumătate de metru de el. Văzu 
ridicându-se o mână. Străfulgerarea unei raze de lumină 
reflectate pe o suprafaţă metalică. Un pumnal. Un pumnal care 
se repezi în jos spre el. 

Jon ridică fulgerător mâna dreaptă şi prinse încheietura 
agresorului. Era atât de subţire încât avu senzaţia că o putea 
rupe. Apoi simţi muşchii puternici ai ucigaşului. Bărbatul se trase 
înapoi ca un animal sălbatic, zbătându-se nebuneşte să scape 
din strânsoare. Jon răsuci încheietura, urmărind să-l facă pe 
agresor să dea drumul cuţitului. Dar mâna acestuia era 
încleştată pe armă. Făcând eforturi disperate să se elibereze, 
ucigaşul se lăsă pe podea, trăgându-l şi pe Jon după el. 

Jon căzu cu toată puterea peste celălalt bărbat. Brusc, 
bărbatul încetă să mişte. Respirând din greu, numai cu chiloţii pe 
el, Jon simţi brusc răcoarea din cameră. Se auzeau în depărtare 

zgomotele înfundate ale traficului. Nici o mişcare dinspre 
adversarul său. 

Continuă să-i strângă încheietura mâinii şi încercă să-i ia 
cuțitul cu cealaltă mână. Nu reuşi să dea de el. Pipăi rapid 
covorul în jurul braţului pe care îl strângea. Nici urmă de cuţit. 
Simţi însă ceva cald şi umed pe pieptul său. In aer plutea un 
miros slab, metalic, de sânge proaspăt. Instinctiv, căută pulsul la 
încheietura mâinii pe care o strângea. Nu simţi nimic. 

Sări în picioare, aprinse lumina şi icni de uimire. Mânerul 
pumnalului ieşea din pieptul agresorului unde pătrunsese 
probabil când se prăbuşiseră amândoi pe podea. în jurul tăieturii, 
cămaşa neagră era impregnată cu sânge. 

Jon trase adânc aer în piept. Porni spre telefonul de pe măsuţa 
de la marginea patului... şi se opri. Nu putea să sune la poliţia 
din Hong Kong. Aveau să-i pună o sumedenie de întrebări. 

Se întoarse la cadavru şi văzu că sângele nu apucase încă să 
se scurgă pe covor. Luă micuțul corp în braţe. Era uşor ca al unui 
copil. Îl duse în baie, îl aşeză în cadă şi rămase acolo, în picioare, 
gândindu-se ce să facă. 

Bâzâitul strident al telefonului celular îl făcu să se întoarcă 
brusc. Se repezi în dormitor şi scoase aparatul dintre aşternuturi. 

— Fred? Am... Incepu el disperat. 

Fred Klein îl întrerupse, nerăbdător să-i comunice noutăţile: 

— Am doi posibili candidaţi pentru personajul tău misterios - 
cel care se pare că e mai important la Donk & LaPierre chiar şi 
decât Charles-Marie Cruyff. Unul dintre ei este o descoperire de 
rutină. Cu celălalt însă, e o altă mâncare de peşte. 

Jon aproape că nici nu auzise ce spunea Klein. 

— Adineauri am ucis un om. Era atât de mic, ca un băiat de 
treisprezece ani prost hrănit. Dacă n-aş fi aprins lumina, nici nu 
mi-aş fi imaginat că poate fi vorba de un adult. Era... 

Şocul celuilalt dură o secundă: 

— Cum? Unde? 

— A fost trimis să mă ucidă. E chinez. Aici, în hotel. 

Surpriza lui Klein se transformase în alarmă. 

— Corpul e încă acolo? 

— In cada de baie. Nu a curs sânge pe covor. Avem noroc, nu? 
Eu am avut noroc. Era cât pe ce să mă ucidă. Un nenorocit 
flămând care avea nevoie de bani, plătit de nişte ticăloşi să mă 
ucidă. Eu am avut noroc, el nu. 

— Calmează-te, colonele, se răsti Klein. Apoi, aproape blând: 

lartă-mă, Jon. 

Smith trase adânc aer în piept ca să-şi revină. O clipă nu simţi 
decât dezgust că fusese atât de dornic de „aventura” care, 
sperase el, îl putea scoate din monotonia conferinţei pe teme 
medicale din Taiwan. 

— OK, o să ascund cadavrul undeva. Nu vor găsi nici o urmă 
aici. 

În timp ce vorbea, îi reveniră în minte cuvintele cu care 
începuse Klein discuţia: Am doi posibili candidaţi pentru 
personajul tău misterios - cel care se pare că e mai important la 
Donk & LaPierre chiar şi decât Charles-Marie Cruyff. Unul dintre 
ei este o descoperire de rutină. Cu celălalt însă, e o altă mâncare 
de peşte. 

Undeva, adânc în sinea sa, simţi că-şi regăseşte echilibrul. Îl 
străbătu un val de mânie, urmat de un sentiment de acceptare. 
Pentru prima dată înţelese cât de importantă era pentru el 
convingerea că acţionează în numele unei cauze bune. Cum 
astfel ar putea cineva să-şi ducă misiunea la bun sfârşit? 

Se grăbi să spună: 

— Povesteşte-mi despre candidatul acela de „rutină” care ar 
putea fi marele şef al lui Cruyff. 

— E posibil ca acesta să fie Louis LaPierre, îi spuse Fred Klein. 
Este preşedintele şi directorul executiv al operaţiunilor 
internaţionale ale firmei Donk & LaPierre. Se află în Anvers, 
vorbeşte engleza, însă e de origine valonă. Prima sa limbă ar 
trebui să fie franceza, iar a doua flamanda. E foarte puţin 
probabil ca el şi Cruyff să converseze în engleză. 

— Aici, în Hong Kong, aproape toată lumea vorbeşte engleza. 
Poate că n-au vrut ca subordonații lor din Anvers să înţeleagă ce 
spun. 

— M-am gândit şi eu la chestia asta. 

— Cine e cel de-al doilea candidat? întrebă Jon. 

— Am descoperit ceva interesant. Experții mei au cercetat 
printr-un păienjeniş de firme de faţadă, subsidiare şi companii 
off-shore destinate să mascheze cine sunt adevărații proprietari 
ai Donk & LaPierre. In final am reuşit să descoperim că - fie şi 
aşa mare cum e - Donk & LaPierre nu e decât o subsidiară a unei 
entităţi mult mai mari, care s-a dovedit a fi sursa celui de-al 
doilea candidat: Grupul Altman. 

— N-am auzit niciodată de aşa ceva. 

— Ba cred că ai auzit, îl asigură Klein, însă nu ai avut nici un 

motiv să acorzi prea multă importanţă. Asta mi se întâmplă celor 
mai mulţi dintre noi. Grupul foloseşte specialişti în publicitate 
care îl ţin departe de lumina reflectoarelor. Cu toate acestea, 
grupul e celebru... aproape o legendă... în cercurile de afaceri 
internaţionale. 

— Sunt numai urechi. 

— E vorba despre un conglomerat multinațional ce produce o 
mulţime de chestii... în acelaşi timp însă şi cea mai mare firmă 
privată de investiţii financiare din lume. Care face şi desface 
zilnic averi imense. Stai să vezi pe cine are în consiliul de 
administraţie: numai persoane importante din ultimele patru 
administrații, incluzând aici un fost preşedinte al Statelor Unite, 
un fost secretar al Apărării şi un fost şef al CIA. Şi asta nu e tot. 
Filiala din Europa este condusă de un fost prim-ministru britanic, 
al doilea la comandă fiind un fost ministru de Finanţe german. 
Altman Asia are în frunte un fost preşedinte filipinez. 

Jon fluieră uimit. 

— Numai cărţi de vizită interesante. 

— N-am auzit să mai existe vreo altă companie cu atât de 
multe stele din lumea politică pe statul de plată. Sediul central al 
grupului se află la Washington, ceea ce nu e din cale-afară de 
neobişnuit. Adresa spune însă foarte multe - Pennsylvania 
Avenue, la mijlocul distanţei dintre Casa Albă şi Capitoliu. 
Cincisprezece minute de mers în orice direcţie. 

— Şi la o aruncătură de piatră de clădirea Hoover"?, interveni 
Jon cu geografia locului în faţa ochilor. La naiba, se află chiar 
între cele mai importante instituţii ale naţiunii. 

— Exact. 

— Cum e posibil să nu fi aflat nimic până acum despre acest 
grup financiar? 

— Cum ţi-am mai spus, sunt foarte stricţi în ceea ce priveşte 
publicitatea. 

— impresionant. Şi cum a apărut grupul ăsta? 

— Ceea ce urmează să-ţi spun nu reprezintă altceva decât 
informaţii publice. Oricine poate avea acces la ele, însă, 
deoarece Grupul Altman este atât de discret, puţină lume a fost 
cu adevărat interesată. Compania a luat naştere în 1987, când 
un angajat ambițios dintr-o instituţie federală şi-a părăsit slujba, 
a împrumutat o sută de mii de dolari şi a reuşit să atragă de 


11 Hoover Building - clădire din Washington, D.C. unde se află sediul 
FBI. 

partea lui prima celebritate - un senator pensionat. Cu ajutorul 
altor câtorva nume de marcă, Grupul Altman a început să se 
dezvolte. Au cumpărat mai multe companii, pe unele le-au 
păstrat, pe altele le-au vândut, în majoritatea cazurilor cu 
profituri decente, iar în câteva situaţii cu câştiguri obscen de 
mari. |n acelaşi timp, compania a reuşit să-şi atragă pe 
firmament nume din ce în ce mai mari. In prezent, influenţa sa 
politică şi abilitatea de a deschide toate uşile este cel puţin 
impresionantă. E vorba despre un imperiu de treisprezece 
miliarde de dolari, cu investiţii în toate domeniile, pe tot globul. 
La naiba, cred că au ceva până şi-n Antarctica. 

— Adică vrei să spui că Grupul Altman este în primul rând un 
gigantic holding financiar. Jon făcu o pauză, gândindu-se care ar 
putea fi legătura dintre această companie şi misiunea sa. Şi 
sediul filialei din Asia se află aici, în Hong Kong? 

— Da. 

— Şi fostul preşedinte filipinez nu ştie decât engleza şi 
filipineza? 

— Nu, vorbeşte fluent cel puţin şase limbi, inclusiv franceza şi 
olandeza. Numai că acum nu se află acolo. Lipseşte de câteva 
luni. Se află într-un centru medical din Suedia. Am verificat şi n-a 
mai primit de mai multe săptămâni nici un telefon de la Hong 
Kong. 

— Atunci cine este cea de-a doua persoană care candidează 
pentru postul de şef al lui Cruyff? 

— Ralph McDermid, geniul în investiţii care a fondat compania. 

— McDermid? Atunci de unde vine numele „Altman”? 

— Era prenumele tatălui său, îi explică Klein. Altman 
McDermid. Un om de afaceri ghinionist - şi-a pierdut farmacia în 
timpul Crizei, a luat-o apoi de la capăt şi a pierdut-o din nou în 
anii '60, o dată cu deschiderea unui mare complex Walgreen în 
orăşelul din Tennessee în care locuiau. După aceea nu a mai 
lucrat niciodată. Soţia sa a întreţinut întreaga familie făcând 
curăţenie prin diverse case. 

Jon dădu din cap. 

— E posibil ca acest Ralph McDermid să încerce să se răzbune 
pentru ceea ce i s-a întâmplat tatălui său. Sau este atât de 
speriat că acelaşi lucru i s-ar putea întâmpla şi lui încât 
acumulează ca să se ferească de dezastru. 

— Sau e un geniu financiar care nu se poate abţine. Klein făcu 
o pauză. Ralph McDermid se află în Hong Kong chiar acum. E 

american şi nu vorbeşte decât engleza. 

Jon se gândi câteva secunde. 

— Bine, am înţeles, însă de ce naiba l-ar interesa pe un om ca 
Ralph McDermid vasul Empress? E un simplu cargou. Mi se pare 
o afacere minusculă în comparaţie cu imperiul pe care îl 
controlează. i 

— Ai dreptate. Insă informaţiile noastre sunt solide: Grupul 
Altman este proprietarul firmei Donk & LaPierre, iar Donk & 
LaPierre şi Dragonul Zburător deţin părţi egale din Empress şi 
încărcătura sa. Am nevoie să obţii - imediat, dacă nu cumva şi 
mai devreme - cel de-al treilea exemplar al facturii. Verifică-l pe 
Ralph McDermid. Vezi dacă poţi stabili vreo legătură între el şi 
Empress şi dacă nu cumva cel de-al treilea exemplar se găseşte 
la el. 


Vineri, 15 septembrie 
Washington, D.C. 


Preşedintele Castilla făcu o pauză pentru a găsi cele mai 
potrivite cuvinte spre a face cunoscută gravitatea evenimentelor 
pe care se pregătea să le anunţe şi să dea o justificare faptului 
că le ţinuse ascunse atâta vreme. Se uită pe rând la fiecare 
dintre cei cinci bărbaţi aşezaţi în faţa lui, la masa din sala de 
consiliu de la subsolul Casei Albe. Trei dintre ei păreau destul de 
surprinşi. 

— Este clar că din moment ce ne întâlnim aici, începu 
preşedintele, aţi înţeles deja că e vorba despre o problemă foarte 
serioasă. Inainte de a vă spune mai mult, vreau să-mi cer scuze 
faţă de trei dintre dumneavoastră pentru a nu vă fi pus la curent 
mai devreme şi apoi să vă spun care sunt motivele pentru care 
nu ar trebui să-mi cer iertare. 

— Suntem la dispoziţia dumneavoastră, interveni 
vicepreşedintele Brandon Erikson. Ca întotdeauna, adăugă el cu 
sinceritate. Erikson era suplu şi musculos, cu părul negru şi des, 
cu trăsături regulate şi un aer natural, gen Kennedy, pe care 
alegătorii îl găseau dezarmant. Avea numai patruzeci de ani, era 
recunoscut pentru energia şi dinamismul său, însă punctul lui 
forte îl reprezenta inteligenţa, care se manifesta printr-o abilitate 
politică mult peste anii săi de experienţă. 

— Ce problemă? vru să ştie secretarul Apărării, Stanton, vag 

suspicios, răsucindu-se în fotoliu şi privindu-i pe cei strânşi în 
jurul mesei. Chelia lui străluci în lumina venită din tavan. 

— Să înţeleg că amiralul Brose şi domnul Ouray cunosc deja 
ceea ce intenţionaţi să ne spuneţi? întrebă şi secretarul de stat, 
Abner Padgett. Vocea acestuia era înşelător de calmă, însă după 
sclipirea din ochii lui era evident că se simţea insultat. Stătea 
tolănit cu trupul său mare în fotoliu, afişând fără să-şi dea seama 
încrederea de sine care îl caracteriza atât de bine şi pe care 
Castilla se baza atunci când îl trimitea în atâtea şi atâtea locuri 
fierbinţi de pe glob să rezolve probleme încâlcite şi să 
îmblânzească inimi împietrite. Padgett era cel mai bun om pe 
care îl putea trimite într-o misiune diplomatică delicată. Acasă se 
înfuria însă cam repede. 

— Amiralul Brose a aflat prin forţa lucrurilor, se răsti 
preşedintele fulgerându-i cu privirea, iar lui Charlie i-am spus 
chiar în dimineaţa asta, ca să aibă posibilitatea să aranjeze 
această întâlnire. Reacţia dumneavoastră reflectă foarte clar 
motivul pentru care nu trebuia să-mi cer scuze. In acest cabinet 
şi în întreaga administraţie există prea multe orgolii şi agende 
personale. Mai rău - şi dumneavoastră ştiţi prea bine că acesta e 
crudul adevăr - unii dintre noi vorbesc cu cine nu trebuie despre 
subiecte care n-ar trebui să fie discutate. Am fost suficient de 
clar? 

— Vă referiţi la scurgerile de informaţii? izbucni deodată Henry 
Stanton. Sper că nu vreţi să spuneţi că acest lucru mă priveşte şi 
pe mine, domnule preşedinte! 

— Mă refer la scurgeri şi ceea ce am spus priveşte pe toată 
lumea. Privirea preşedintelui se fixase asupra lui Stanton. Am 
decis ca în această situaţie să nu fie informat nimeni decât în 
baza necesităţii de a cunoaşte, necesitate stabilită de mine. Nu 
de voi. De nimeni altcineva. Răspund pentru decizia mea. 
Maxilarele preşedintelui erau încleştate. li măsura pe cei din faţa 
sa cu o privire atât de neclintită, încât în momentul acela făcea 
impresia că faţa lui era cioplită din piatra de la Monument 
Valley!?. 

Vicepreşedintele interveni conciliant: 

— Sunt sigur că toţi cei prezenţi au înţeles, domnule 
preşedinte. Luarea unor astfel de decizii este dificilă, însă acesta 
este motivul pentru care v-am ales. Ştim că putem avea 


12 Regiune în nord-estul statului Arizona şi sud-estul statului Utah, 
Inimoasă pentru formațiunile stâncoase spectaculoase. 

încredere în dumneavoastră. Se întoarse către Stanton şi 
Padgett. Nu sunteţi de acord, domnilor? 

Secretarul Apărării îşi drese glasul, domolit: 

— Aveţi dreptate, domnule preşedinte. 

— Absolut, zise repede şi secretarul de stat. Dumneavoastră 
sunteţi în posesia informaţiilor. 

— Da, Abner, informaţiile sunt în posesia mea. Acum am luat 
decizia să vă informez şi pe voi. Preşedintele se aplecă peste 
masă cu mâinile împreunate. Este vorba despre o posibilă 
repetare a eşecului pe care l-am suferit în relaţiile cu China în 
cazul Yinhe. 

In timp ce bărbaţii din faţa sa îl priveau din ce în ce mai 
îngrijoraţi, preşedintele le descrise ce se întâmplase până în 
momentul acela, lăsând la o parte orice referire la Covert-One şi 
la bărbatul care pretindea că-i este tată. In timp ce vorbea, 
observă că începuseră deja să cântărească implicaţiile pe care le 
putea avea afacerea asupra departamentelor din subordinea lor. 

După ce termină, preşedintele făcu un gest cu capul în direcţia 
vicepreşedintelui. 

— Imi cer scuze în special faţă de tine, Brandon. Ar fi trebuit 
să te informez mai devreme pentru a fi pregătit în eventualitatea 
că mi s-ar fi întâmplat ceva. 

— Ar fi trebuit, Sir. Insă vă înţeleg. Scurgerile astea ne-au 
făcut pe toţi foarte suspicioşi. Având în vedere circumstanţele, 
păstrarea secretului fiind atât de importantă, probabil că şi eu aş 
fi acţionat la fel. 

Preşedintele încuviinţă. 

— iți mulţumesc. Apreciez înţelegerea ta. Hai să vedem acum 
ce are fiecare de făcut în cazul în care se produce o escaladare a 
conflictului, obligându-ne să dăm totul publicităţii fără a fi în 
posesia dovezilor şi să oprim vasul în apele internaţionale. 

Amiralul Brose vorbi primul: 

— Trebuie să anticipăm următoarele mişcări ale Chinei, acum, 
că ne-au descoperit fregata. Trebuie de asemenea să luăm în 
calcul dimensiunea unui asemenea conflict în elaborarea 
planurilor noastre militare şi în alocarea fondurilor. 

Secretarul de stat Padgett era întru totul de acord. 

— Nu trebuie să ne gândim numai la eventualul conflict cu 
China, ci şi la măsurile de descurajare pe care le putem lua. 

— Să ne întoarcem la războiul rece? întrebă gânditor 
vicepreşedintele. Ar fi o tragedie. Ridică din umeri nemulţumit, în 

momentul ăsta nu văd însă nici o altă alternativă. 

— Informaţiile pe care le-aţi primit trebuie să rămână între noi, 
zise Charles Ouray. Aţi înţeles? Dacă afacerea Empress transpiră, 
vom şti că e din cauza unuia dintre noi. 

Toţi cei aflaţi în jurul mesei încuviinţară dând solemn din cap, 
apoi reluară discuţiile. Preşedintele îi asculta, însă cu o parte a 
creierului începuse să numere - doi, patru, unu, doi, doi şi unu. 
Cei şase bărbaţi din încăpere aveau în total doisprezece copii. 
Era surprins că ştia atât de precis asemenea lucruri. Surprins de 
asemenea că, dacă se gândea bine, era în stare să-şi amintească 
şi numele fiecăruia. Mezinul lui Abner îl uimise. 

Constată că îşi amintea copiii celor mai mulţi dintre cei cu care 
lucrase de-a lungul anilor. Că încă le mai ştia numele. O clipă se 
întrebă care putea fi semnificaţia acestei însuşiri neobişnuite. Şi 
apoi înţelese... în faţa ochilor îi apăru din nou băieţelul acela care 
întindea mâinile spre bărbatul căruia nu i se vedea faţa. 

Cei din jurul mesei făcuseră o pauză şi preşedintele înţelese că 
aşteptau intervenţia lui. 

— Departamentul de Stat trebuie să fie gata pentru bătălia pe 
plan diplomatic. Apărarea trebuie să facă un inventar al tuturor 
mijloacelor prin care putem băga spaima în chinezi. Marina să 
pregătească mai multe variante ale unui plan prin care să oprim 
vasul şi să inspectăm încărcătura de la bordul lui. 

Preşedintele lovi tăblia mesei cu palmele şi se ridică. 

— Discuţia ia sfârşit aici. Asta e tot, domnilor. Vă mulţumesc 
că aţi venit. 

Sâmbătă, 16 septembrie 
Kowloon 


Jon îşi puse mănuşile şi caută prin buzunarele tânărului. Găsi o 
cheie universală, câteva monede şi un pachet de gumă de 
mestecat. Puse totul la loc, apoi ieşi să verifice coridorul. Nu era 
nimeni. Se întoarse şi târî cadavrul spre scara de incendiu. Se 
uită în sus şi în jos; nu văzu şi nu auzi nimic. Urcă două etaje 
târând cadavrul şi sprijini corpul neînsufleţit de peretele casei 
scărilor. g 

Pumnalul rămăsese înfipt în pieptul slăbuț. Il trase afară. 
Sângele începu să curgă ca un râu din rana deschisă. Oftând, Jon 
puse cuțitul lângă cadavru şi cobori în camera sa. 

O dată intrat în încăpere, propti un scaun în uşă, pentru 
eventualitatea în care şi-ar mai fi făcut apariţia şi altcineva cu o 
cheie universală şi cu o sculă de desfăcut lanţurile de la uşă. 
După aceea spălă bine cada de baie şi cercetă cu atenţie 
duşumeaua, pereţii şi mobila din dormitor, inclusiv patul în care 
fusese atacat. Nu se vedea nici o urmă de sânge, iar agresorul 
nu scăpase nimic pe jos. 

Oarecum uşurat, se duse să facă un duş. Dădu drumul la apa 
fierbinte şi se frecă până când pielea începu să strălucească, 
încerca să alunge astfel din minte imaginea tânărului ucis. În 
timp ce se ştergea începu să facă planuri. 

Într-un târziu se întoarse în pat. Rămase întins, încercând să 
alunge sentimentul de nelinişte provocat de sunetele nocturne 
ale hotelului, de zgomotul redus al traficului, de glasul sinistru al 
sirenelor vaselor din port. De toate sunetele care indicau 
prezenţa vieţii într-un oraş neobosit, aflat pe o planetă ce nu 
adormea niciodată, în mijlocul unui univers în continuă mişcare. 
Un oraş, o planetă şi un univers indiferente. 

Işi simţea bătăile puternice ale inimii. Avea senzaţia că aude 
sângele curgând prin vene şi artere. Percepea zgomote ce nu 
existau decât în imaginaţia lui. Intr-un târziu, nu mult înainte de 
apariţia zorilor, reuşi să adoarmă din nou. 

Când deschise iar ochii, brusc alarmat, nu ştia cât timp 
trecuse. Afară, pe coridor, se auzeau roţile căruciorului care 
aducea probabil micul dejun pentru un client care se trezea 
devreme. Primele raze de lumină ale dimineţii începeau să-şi 
facă loc printre draperii, iar zgomotele oraşului creşteau treptat 
în intensitate. Sări din pat şi se îmbrăcă. Cum asasinul nu se 
întorsese să raporteze îndeplinirea misiunii - chiar dacă trupul 
său mai rămânea o vreme ascuns şi poliţia nu făcea deocamdată 
investigaţii - mai devreme sau mai târziu va fi trimis alt ucigaş. 

Imbrăcă acelaşi costum, dar îşi schimbă cămaşa şi cravata şi 
alese câteva obiecte pe care le avea în valiză: rucsacul, o 
pereche de pantaloni largi gri, o cămaşă hawaiiană înflorată, o 
jachetă uşoară, pantofi sport din pânză şi o pălărie care putea fi 
presată fără să-şi strice forma. Hainele sale negre de lucru erau 
deja în rucsac. Aşeză peste ele celelalte piese de îmbrăcăminte 
şi servieta pliabilă. 

La sfârşit îşi puse din nou pe cap peruca de un blond-murdar şi 
o potrivi în oglindă. Devenise din nou maiorul Kenneth St 
Germain. 

După o ultimă privire aruncată prin încăpere, ieşi trăgând 
după el valiza şi cu rucsacul pe umăr. Coridorul acoperit cu 
mochetă era în continuare pustiu, însă în spatele uşilor începuse 
să se audă mişcare, iar din unele camere se auzeau 
televizoarele. 

Jon cobori cu liftul până la primul etaj şi continuă drumul pe 
scări. Din spatele uşii de sticlă, cercetă întreg holul de la 
recepţie. Nu văzu nici un poliţist, nici alţi indivizi care să se mişte 
ca nişte poliţişti deghizați. Nici urmă de ucigaşii cu care avusese 
de-a face în ziua precedentă sau de cei din Shanghai. Cu toate 
precauţiile, nu putea fi sigur dacă nu cumva era aşteptat. 

Mai rămase ascuns încă zece minute. Apoi traversă holul şi se 
îndreptă spre recepţie. Dacă ar fi plecat fără să plătească, cei de 
la hotel ar fi anunţat fără îndoială poliţia, mai ales că era numai o 
problemă de timp până ce mortul avea să fie descoperit. In timp 
ce aştepta chitanţa, îl rugă pe un funcţionar de la recepţie să-i 
comande un taxi al cărui şofer să vorbească englezeşte şi care 
să-l ducă la aeroport. 

După ce hotelul dispăru din vedere, Jon se aplecă spre şofer şi- 
i spuse: 

— Mi-am schimbat planul. Du-mă în Central, pe bulevardul 
Queensway, la numărul 88. La Conrad International Hotel. 

Dazu, China 


Cu o mie de ani în urmă, călugări artişti ciopliseră şi apoi 
pictaseră adevărate opere de artă în stânca muntelui, în grotele 
şi peşterile care înconjurau pe atunci satul Dazu. Ajuns o 
metropolă cu mai bine de opt sute de mii de locuitori, Dazu era o 
îmbinare de terase pe care se întindeau plantaţii de orez bine 
întreţinute, clădiri înalte, mici ferme ascunse sub copaci şi vile 
înconjurate de grădini. Solul şi clima erau deosebit de generoase 
cu grădinarii şi fermierii care aprovizionau oraşul, permițându-le 
să obţină până la trei recolte pe an, deşi cei mai mulţi dintre ei 
foloseau aceleaşi metode de cultivare a pământului ca şi 
strămoşii lor. 

Ferma-închisoare se afla la mai puţin de opt kilometri 
depărtare de statuia lui Buddha Dormind, săpată în stânca 
muntelui Baodingshan. Izolată, ascunsă vederii, închisoarea era 
formată din mai multe barăci legate între ele prin alei de lemn şi 
înconjurate cu un gard înalt din plasă de sârmă prevăzut la 
colţuri cu platforme înalte, de unde vegheau gardieni înarmaţi. 
Drumul desfundat care ducea către închisoare nu era călcat 
niciodată de turişti sau de locuitorii oraşului. Prizonierii care 
ieşeau din incintă să lucreze pe plantațiile de orez aflate în 
proprietatea satului erau întotdeauna însoţiţi de gardieni 
înarmaţi. Contactele cu populaţia locală erau minime. Deşi 
măsurile de securitate păreau destul de lejere, statul chinez nu 
se purta cu mănuşi cu cei pe care îi considera criminali. 

Bătrânul era unul dintre puţinii deţinuţi scutiţi să iasă în 
fiecare dimineaţă pe câmp. Se bucura chiar şi de anumite 
privilegii, cum ar fi celula - aproape de mărimea unei camere 
normale - pe care o împărțea cu un singur deţinut. Delictul 
pentru care era închis aici se petrecuse cu atât de mult timp în 
urmă încât nici gardienii, nici guvernatorul închisorii nu-şi mai 
aminteau despre ce era vorba. Din această cauză bătrânul nu le 
oferea nici un motiv ca să-l urască sau să se teamă de el, ori să 
se simtă îndreptăţiţi să-l chinuie. Din cauza vârstei lui înaintate, 
bătrânul era tratat în cea mai mare parte a timpului ca un bunic. 
Primea o mâncare ceva mai bună, avea acces la cărţi şi la ziare, 
putea să scrie. Bineînţeles, favorurile acestea erau interzise 
oficial, însă guvernatorul închisorii, un fost colonel în Armata 

Populară de Eliberare, cunoscut de altfel pentru severitatea lui, 
făcea o excepţie în cazul său. 

Cu atât mai ciudată i se păru deţinutului brusca dispariţie a 
chinezului cu care împărțea celula şi care fu înlocuit în zorii zilei, 
mult înainte de micul dejun, cu un alt deţinut, mult mai tânăr. 
Acesta nu era chinez şi, din clipa în care fusese adus în celulă, 
rămăsese întins pe patul de scânduri. Ţinuse mai tot timpul ochii 
închişi şi numai de câteva ori dezlipise pleoapele ca să privească 
preţ de câteva secunde în tavan. Nu scosese nici un cuvânt 
încruntat, bătrânul îşi văzuse de treburile sale, nedorind să lase 
această anormalitate să-i tulbure rutina zilnică. Era înalt şi slab. 
Avea o faţă cu trăsături aspre care fusese cândva frumoasă. 
Acum era zbârcită, cu obrajii supţi şi ochii adânciţi în orbite. 
Privirea trăda inteligenţă, aşa că se uita mai mereu în jos. Era 
mai sănătos aşa. In dimineaţa aceea se duse ca de obicei la 
cancelaria guvernatorului unde îndeplinea diverse sarcini de 
secretariat, apoi, la vremea prânzului reveni în celulă, desfăcu o 
cutie de supă de linte, o încălzi pe reşou şi se aşeză la masă să 
mănânce. 

Se părea că noul prizonier, care avea probabil în jur de 
cincizeci de ani, nu se mişcase de pe pat. [inea în continuare 
ochii închişi. Cu toate acestea, nimic din făptura lui nu indica o 
stare de amorţire. Avea un trup solid, musculos, care părea că nu 
reuşeşte niciodată să se destindă complet. 

Deodată, bărbatul sări în picioare şi se duse la uşă cu nişte 
mişcări uimitor de iuți şi de bine coordonate. Faţa îi era acoperită 
cu o barbă de câteva zile a cărei culoare se potrivea cu părul 
cărunt. Deţinutul deschise uşor uşa şi cercetă atent restul 
barăcii, pustie la ora aceea, fiindcă ceilalţi prizonieri mâncau 
chiar la marginea câmpului unde lucrau. După ce se asigură că 
nu mai e nimeni în baracă, bărbatul închise uşa şi se întoarse la 
patul său pe care se întinse în aceeaşi poziţie, de parcă nici nu s- 
ar fi mişcat de acolo. 

Bătrânul îl urmărise cu un amestec de invidie şi regret, 
admirându-i mişcările atletice pe care el ştia cu siguranţă că nu 
le va mai putea face niciodată. 

— Fiul dumneavoastră nu e convins că mai sunteţi încă în 
viaţă. Vrea să vă vadă. 

Bătrânul prizonier scăpă lingura de supă din mână. Vocea 
bărbatului întins pe pat fusese atât de slabă şi totuşi bătrânul 
auzise perfect. Noul venit privea calm în tavan. Buzele nu i se 


217 


mişcau deloc. 

— Ce...? 

— Continuaţi să mâncaţi, spuse bărbatul. Doreşte să vă aducă 
acasă. 

David Thayer îşi amintea de tehnicile învăţate în perioada de 
pregătire. Se aplecă deasupra supei, duse la gură o lingură plină 
şi întrebă apoi, fără să ridice capul: 

— Cine eşti? 

— Un emisar. 

Bătrânul sorbi supa din lingură. 

— Cum pot să ştiu că nu minţi? Am mai fost păcălit. Au făcut 
asta de fiecare dată când au vrut să-mi mai adauge ceva la 
sentinţă. Vor să mă ţină aici până mor. Ca să pretindă apoi că nu 
s-a întâmplat nimic... că nici n-am existat. 

— Ultimul cadou pe care i l-aţi făcut fiului dumneavoastră a 
fost un căţel de pluş pe nume Paddy. 

Thayer simţi că îl năpădesc lacrimile. Trecuse însă atâta timp 
de atunci şi îl minţiseră de atâtea ori. 

— Căţelul avea şi un nume de familie. 

— Reilly, spuse bărbatul culcat. 

Thayer lăsă lingura pe masă. Işi şterse faţa cu mâneca de la 
cămaşă şi rămase nemişcat. 

Bărbatul culcat nu zicea nimic. 

Thayer înclină din nou capul aşa încât oricine ar fi încercat să-l 
observe de la distanţă să nu-i poată vedea buzele. 

— Cum ai ajuns aici? Ai vreun nume? 

— Banii pot face adevărate minuni. Sunt căpitanul Dennis 
Chiavelli. Puteţi să-mi spuneţi Dennis. 

Bătrânul se sili să mănânce mai departe. 

— Vrei nişte supă? 

— Mai târziu. Puneţi-mă la curent cu ce se petrece aici. 
Chinezii nu bănuiesc cine sunteţi? 

— Cum ar putea să bănuiască? Nici eu n-am avut habar că 
Marian s-a recăsătorit. Nu ştiam nici măcar dacă ea şi Sam mai 
trăiesc. Acum am înţeles că ea a murit. ingrozitor. 

— Cum aţi aflat? 

— Vizita de anul trecut a lui Sam la Beijing. Primesc ziare aici. 
Am... 

— Ştiţi să citiţi în mandarină? 

— Washingtonul nu m-ar fi trimis aici dacă n-aş fi vorbit fluent 
chineza. Pe buzele lui Thayer apăru un zâmbet amar. In cei 

aproape şaizeci de ani care au trecut de atunci, am devenit 
expert. Şi în multe dintre dialectele care se vorbesc aici, în 
special în cantoneză. 

— Vă rog să mă scuzaţi, domnule Thayer, spuse Chiavelli. 

— Când am citit despre vizita lui Sam, numele mi-a sărit în 
ochi, fiindcă Serge Castilla a fost cel mai bun prieten pe care l- 
am avut la Departamentul de Stat. Ştiu că s-a implicat enorm în 
căutarea mea. Aşa că am făcut anumite calcule. Preşedintele 
Castilla are exact vârsta care trebuie şi în ziar scria că tatăl lui 
era Serge, iar mama Marian. Era clar că era vorba de fiul meu. 

Chiavelli clătină uşor din cap, aproape imperceptibil. 

— Nu era obligatoriu. Putea să fie vorba de o coincidenţă. 

— Ce aveam de pierdut? 

Agentul de la Covert-One rămase puţin pe gânduri. 

— Dar de ce aţi tăcut până acum? Aţi aşteptat un an întreg. 

— Nu exista nici o speranţă ca să scap de aici, aşa că de ce 
să-l pun într-o situaţie neplăcută? Şi de ce să risc ca Beijingul să 
afle şi să aibă grijă să dispar de-a binelea? 

— Şi apoi aţi citit despre tratatul cu privire la drepturile 
omului. 

— Nu. Aşa ceva nu se anunţă în ziarele chinezeşti înainte ca 
documentul să fie semnat. Am aflat de la prizonierii politici 
uighuri. Thayer împinse într-o parte bolul cu supă. Din momentul 
acela am început să sper. Poate exista o şansă ca, în valul de 
eliberări ce ar fi declanşat de semnarea tratatului, să nu se bage 
de seamă şi să fiu şi eu lăsat să plec. Bătrânul se ridică în 
picioare şi se duse spre plită. N 

Chiavelli îl urmărea cu ochii pe jumătate închişi. In ciuda 
vârstei sale înaintate - Thayer trebuia să aibă cel puţin optzeci şi 
doi de ani după cele ce spuse se Klein bătrânul se mişca destul 
de vioi. Avea spatele drept fără să fie ţeapăn. Picioarele sale 
căpătaseră parcă nişte resorturi, ca şi cum ultimele cincisprezece 
minute de conversaţie avuseseră darul de a şterge cu buretele 
câţiva ani buni din viaţa sa. Toate aceste amănunte erau foarte 
importante pentru Chiavelli. 

Ceea ce îl conservase pe Thayer era rutina. Bătrânul luă de pe 
poliţă un ceainic vechi smălţuit, îl umplu cu apă de la chiuvetă şi- 
| puse pe reşou. Dintr-un mic dulăpior scoase două cești ciobite 
şi o cutie cu ceai negru. In metoda sa de preparare a ceaiului 
îmbina ciudat tradiţiile englezeşti cu cele chinezeşti. Bătrânul 
turnă puţină apă fiartă într-un vas de lut, îl clăti bine, vărsă apa 

şi apoi măsură în vas patru linguri de ceai. Turnă imediat apă 
fiartă peste ceai şi lăsă totul să se aşeze vreme de un minut. 
Rezultatul era un lichid pal, de culoare auriu-cafenie. Celula se 
umpluse de aroma puternică. 

— Aici bem ceaiul fără lapte sau zahăr, zise bătrânul 
întinzându-i lui Chiavelli o ceaşcă. 

Agentul se ridică în şezut şi rămase sprijinit cu spatele de 
perete, ţinând ceaşca cu ambele mâini. 

Thayer se aşeză la masă. Oftă din nou. 

— Am senzaţia că speranţa mea de a scăpa de aici datorită 
tratatului nu e decât o iluzie, un vis irealizabil al unui om care şi- 
a trăit viaţa. Chinezii mă ţin în secret de prea multă vreme ca să 
recunoască tocmai acum acest lucru. N-ar face decât să adauge 
încă un caz la dosarul şi aşa foarte gros, al încălcării drepturilor 
omului. 

Chiavelli sorbi din ceai. Era destul de slab după gusturile sale 
de italo-american, dar cel puţin era fierbinte şi-l ajuta să suporte 
mai uşor frigul din celulă. 

— Povestiţi-mi ce s-a întâmplat, doctore Thayer. De ce v-au 
arestat? 

Thayer puse ceaşca pe masă şi se uită în ea de parcă ar fi 
putut să-şi vadă acolo trecutul. 

— Lucram ca ofiţer de legătură cu organizaţia lui Cian Kai-şi, 
spuse bătrânul ridicând capul. Eu înţelesesem că misiunea mea 
era să aplanez tensiunile dintre naţionaliştii lui Cian şi comuniştii 
lui Mao, aşa că m-am gândit că aş putea realiza ceva dacă m-aş 
duce personal la Mao să încerc să-l conving. 

Pe faţa bătrânului apăruse ceva între zâmbet şi grimasă. 

— Ce absurd! Ce naivitate din partea mea! Bineînţeles că nu 
reuşisem să-mi dau seama că misiunea mea adevărată era să-l 
ajut pe Cian să rămână la putere. Trebuia să stabilesc înţelegeri, 
să organizez discuţii între cele două părţi şi să trag de timp până 
când Cian reuşea să-l distrugă pe Mao şi pe comuniştii lui. 
intrevederea cu Mao nu era decât o idee fantezistă a unui 
intelectual fără experienţă care credea că oamenii pot purta o 
discuţie raţională chiar şi atunci când sunt în joc interese 
geopolitice de importanţă mondială. 

— Şi chiar aţi fost? V-aţi dus singur să vă întâlniți cu Mao? 
întrebă Chiavelli cu un amestec de uimire şi groază în glas. 

Thayer zâmbi uşor. 

— Am încercat. Dar n-am reuşit să ajung până la el. Militarii lui 

au hotărât că sunt ori spion al Vestului, ori al lui Cian sau 
amândouă la un loc. M-au arestat, bineînţeles. Aş fi fost împuşcat 
fără îndoială de către militari dacă n-ar fi intervenit consilierii lui 
Mao din cauza statutului meu diplomatic. De multe ori în anii 
ăştia mi-am dorit să fi fost împuşcat atunci, pe loc. 

— Dar de ce nu au anunţat chinezii moartea dumneavoastră 
ca apoi să vă poată ţine închis fără grijă, aşa cum au făcut 
sovieticii cu Wallenberg”? 

— Raoul Wallenberg? Vrei să spui că e adevărat că a fost ţinut 
prizonier de sovietici? 

— Au negat tot timpul că ar fi la ei, nu i-au mai dat drumul 
niciodată şi timp de cincizeci de ani au continuat să nege că ar fi 
fost vreodată în mâinile lor, pe când el murise de mult în 
închisoare. 

Thayer părea să se fi prăbuşit dintr-o dată. 

— Cred că a păţit exact ca şi mine. Nu au putut să creadă că 
în spatele acţiunilor lui nu se ascundea nimic altceva. lată la ce 
poate duce paranoia când toţi cei care au curajul să vorbească 
sunt suprimaţi fără milă. Când am fost prins eu, China era 
măturată de revoluţia comunistă. Era un haos... comandanții 
erau schimbaţi unul după altul, se dădeau tot felul de proclamaţii 
care se contraziceau una pe cealaltă, la putere se perindau 
birocraţi care habar n-aveau ce se petrece. Cred că pur şi simplu 
am fost pierdut în acest haos. Când situaţia de la Zhongnanhai s- 
a stabilizat în sfârşit, era deja prea târziu ca să mă mai trimită 
acasă fără să creeze un incident internaţional care să le strice 
imaginea. Bătrânul cuprinse din nou ceaşca fierbinte între 
degetele sale noduroase. Şi vor continua să mă ţină închis. Până 
când o să mor. 

— Nu, spuse Chiavelli hotărât. Ce a păţit Wallenberg nu se va 
repeta şi în cazul dumneavoastră. Nu veţi muri în captivitate. 
După ce tratatul va fi semnat, China va elibera toţi deţinuţii 
politici. Preşedintele se va ocupa personal să aducă situaţia 
dumneavoastră în atenţia lui Niu Jianxing şi a celorlalţi membri ai 
Comitetului Permanent. Am auzit că Niu Jianxing este poreclit 
„Bufniţa” din cauza înţelepciunii sale. 

David Thayer clătină abătut din cap. 


13 Raoul Wallenberg (1912-1947?) - diplomat suedez. În calitate de 
diplomat la Budapesta în timpul celui de-al doilea război mondial, a 
salvat mai mulţi evrei de la deportare. A fost prins de sovietici şi nu s-a 
mai auzit nimic de el. 

— Nu, căpitane Chiavelli. După ce tratatul va fi semnat de 
secretarul general şi de fiul meu, eu voi fi făcut „pierdut” din 
nou. lar dacă fiul meu insistă prea mult şi face caz de situaţia 
mea, acum, după ce a trecut atâta timp, atunci chiar că n-o să 
mă mai găsească nimeni vreodată. Va ieşi fără îndoială la iveală 
vreun bătrân gata să jure că a fost martor la moartea mea, cu 
jumătate de secol în urmă. Vor aduce şi alte dovezi 
convingătoare. Probabil fotografiile mormântului meu care, din 
păcate, este acum acoperit de apele unui lac de acumulare. 
Bătrânul ridică din umeri resemnat. 

Chiavelli îl studia atent. Agentul fusese ofiţer în forţele 
speciale şi operase în Somalia şi Sudan. De curând fusese 
rechemat şi intrase în acţiune în văile, peşterile şi munţii din 
estul şi nordul Afganistanului. Noua lui misiune era acum David 
Thayer. Prima întrebare la care trebuia să găsească răspunsul 
era dacă bătrânul putea fi scos de acolo. 

Cercetase zona din imediata apropiere a fermei şi ceea ce 
descoperise i se păruse destul de promiţător. Era o regiune 
rurală care, deşi nu se putea spune că era slab populată, se afla 
destul de departe de marile aglomeraţii urbane. In China, în 
afară de Xinjiang, Gansu şi regiunile de la graniţa cu Mongolia, 
nu se prea găseau zone slab populate. In afară de împrejurimile 
oraşului Chongqing, drumurile din regiunea unde se aflau erau 
proaste, instalaţiile militare destul de rare şi aerodromurile 
primitive. Din fericire pentru misiunea lui Chiavelli, în jurul 
oraşului Dazu prezenţa militarilor era ca şi inexistentă. 

Gardienii închisorii erau bine înarmaţi, însă aveau mari lipsuri 
la capitolul disciplină. Mai mult ca sigur că rezistenţa lor în faţa 
unui raid rapid, atent planificat, avea să fie minimă. Cu ajutor din 
interior, pe care urma să-l furnizeze el şi o consistentă doză de 
noroc... Câţiva luptători cu experienţă puteau rezolva treaba în 
zece minute, puteau fi în aer în mai puţin de douăzeci şi puteau 
ajunge la jumătatea distanţei până la graniţă înainte ca vreo 
forţă semnificativă să fie pusă în mişcare în urmărirea lor. 

Cel mai mare semn de întrebare îl ridica starea fizică a lui 
Thayer. Chiavelli era destul de mulţumit de ceea ce văzuse. În 
ciuda vârstei, bătrânul se ţinea destul de bine. 

— Ce-mi puteţi spune despre starea dumneavoastră de 
sănătate, domnule Thayer? 

— E suficient de bună având în vedere vârsta şi condiţiile de 
aici. Bineînţeles, dacă nu punem la socoteală obişnuitele dureri, 

junghiuri şi alte neplăceri. Nu mai sunt eu în stare să escaladez 
Everestul, însă să ştii că aici ne ţin în formă. Au destule câmpuri 
care trebuie prăşite. 

— Gimnastică, jogging, plimbări, exerciţii în aer liber? 

— Dimineaţa şi seara gimnastică şi jogging când e vreme 
bună. Exerciţii de gimnastică în baracă dacă e urât afară. 
Guvernatorului îi place ca toată lumea să aibă ceva de făcut 
chiar şi atunci când nu ieşim la muncă. Pe mine mă foloseşte mai 
mult la cancelarie. Nu vrea să ne lase timp să ne gândim la 
planuri de evadare sau să ne luăm la ceartă unii cu alţii. 
Inactivitatea poate provoca idei şi plictiseală - o combinaţie 
periculoasă la un prizonier. | 

Thayer ezită câteva clipe. Işi îndreptă spinarea. Miji şi mai tare 
ochii când se întoarse şi-l privi ţintă pe Chiavelli. 

— Te gândeşti cum să mă scoţi de aici? 

— Sunt mai multe aspecte care trebuie luate în calcul. Foarte 
multe variabile. Nu e vorba numai de sănătatea dumneavoastră, 
ci şi de ordinele pe care le primesc de la şefii mei, de ceea ce 
preşedintele poate sau nu să facă. Inţelegeţi? 

— Da. Aşa a fost toată viaţa mea. Politici. Interese. Diplomaţie. 
Forțe mereu în acţiune, nu-i aşa? Aceleaşi „calcule” i-au 
împiedicat şi în '48 pe cei de la Departamentul de Stat să-mi 
dezvăluie adevăratele lor intenţii. Din cauza calculelor ăstora şi a 
naivităţii mele am ajuns aici. 

— Chinezii n-o să vă mai ţină prea mult aici dacă îmi reuşeşte 
planul. Şi am toate motivele să cred că vom reuşi. 

David Thayer încuviinţă cu o mişcare a capului şi se ridică. 

— Trebuie să mă duc la muncă. Te las singur acum. Mâine te 
vor scoate fără îndoială la câmp. 

— Aşa mi-au spus şi prietenii mei gardieni. 

— Ce ai de gând să faci în continuare? 

— Să-mi fac raportul. 


Hong Kong 


Dintr-un butic elegant din holul hotelului Conrad International, 
Smith îşi cumpără o pălărie Stetson albă, folosind o carte de 
credit pe numele uneia dintre acoperirile sale - Ross Sidor din 
Tucson, Arizona. Îşi puse pălăria pe cap, se cază în hotel şi oferi 
un bacşiş generos băiatului de la bagaje ca să-şi aducă aminte 

de domnul Ross Sidor. De cum rămase singur în cameră, Jon 
trecu la acţiune: îmbrăcă pantalonii gri şi cămaşa hawaiiană 
strident colorată pe care le scosese din rucsac. Deasupra îşi puse 
o altă cămaşă şi costumul pe care-l purtase în ziua precedentă la 
Donc & LaPierre. Erau cam multe haine pe el, însă se putea 
mişca destul de bine. Işi aranjă din nou pe cap peruca blondă şi 
îşi îndesă revolverul Beretta la spate, sub centură. 

În servieta-diplomat vâri jacheta sport albastră, pantofii de 
pânză, pălăria nedeformabilă şi rucsacul. Părăsi camera cu 
servieta neagră în mână. 

În holul hotelului nu văzu nimic care să-i trezească 
suspiciunile. leşit pe Queensway, se lăsă purtat spre interiorul 
cartierului Central de masa de trecători care păreau că-şi duc 
întreaga existenţă pe străzile oraşului. Parcursese deja o distanţă 
echivalentă cu un cvartal când reuşi să remarce în mulţime pe 
trei dintre bărbaţii înarmaţi care îl căutaseră în ziua precedentă 
la cabina telefonică din Kowloon. Cei trei îl zăriră la rândul lor şi 
se împrăştiară, încercând să rămână ascunşi printre ceilalţi 
pietoni. Nu făcură nici o încercare de a se apropia mai mult de el 
şi nici Smith nu făcu vreun efort să scape de ei. 

De asemenea, nici nu ascunse direcţia în care se îndrepta. 
Dacă indivizii îl recunoscuseră într-adevăr pe maiorul Kenneth St. 
Germain, vor fi surprinşi şi, aşa cum spera el, total debusolaţi să 
constate că merge din nou spre turnul care adăpostea birourile 
firmei Donk & LaPierre. 

Ajunse în sfârşit lângă clădire şi se amestecă printre cei care 
se îndreptau spre intrare. Când el pătrunse în clădire, cei trei 
urmăritori ocupară poziţii strategice de cealaltă parte a străzii, 
unul dintre ei vorbind febril la telefonul mobil. Jon zâmbi în sinea 
lui. 

Altman Asia ocupa ultimele zece etaje ale clădirii. Directorul 
companiei era Ferdinand Aguinaldo, fostul preşedinte filipinez. 
Biroul acestuia se afla la ultimul etaj al turnului. Jon luă liftul 
până sus. 

Sala de primire era decorată cu bambuşi verzi în ghivece, 
măsuţe sculptate şi fotolii cu spătar înalt. 

Fata de la recepţie, o filipineză drăguță, îi zâmbi politicos. 

— Pot să vă ajut cu ceva, domnule? 

— Mă numesc Kenneth St. Germain. Aş dori să vorbesc cu 
domnul Aguinaldo. 

— Excelenţa sa nu se află în Hong Kong în acest moment, Sir. 

Pot să îndrăznesc să vă întreb ce doriţi să vorbiţi cu el? 

— Mă aflu aici în calitate de reprezentant al Departamentului 
Sănătăţii din Statele Unite pentru un schimb de experienţă pe 
probleme de hantaviruşi cu specialiştii din centrul de cercetări 
biomedicale al firmei dumneavoastră, aflat în China continentală, 
îi arătă fetei o legitimaţie de la USAMRIID şi o scrisoare de 
acreditare falsă. Domnul Cruyff m-a trimis aici, sus, să discut cu 
domnul Aguinaldo. 

Fata ridică din sprâncene, impresionată. Studie atent 
semnăturile celor de la Departamentul Sănătăţii, apoi îl privi pe 
Smith. 

— Imi pare rău că domnul Aguinaldo nu se află aici să vă 
primească, domnule. Dar poate vă ajută domnul McDermid. 
Dânsul este directorul şi preşedintele consiliului de administraţie 
al întregului Grup Altman. Este un om foarte important. Poate 
doriţi să vorbiţi cu el. 

— McDermid e aici? întrebă Jon de parcă ar fi fost un apropiat 
al acestuia. 

— Cu ocazia vizitei sale anuale, spuse fata cu mândrie. 

— O întrevedere cu McDermid ar fi perfectă. Da, vreau să 
vorbesc cu el. 

Tânăra zâmbi din nou şi apăsă un buton pe tastatura 
interfonului. 


Lawrence Wood intră în elegantul birou al lui Ferdinand 
Aguinaldo, directorul filialei din Asia a Grupului Altman. 

— Ce s-a întâmplat, Lawrence? întrebă Ralph McDermid 
dezmorţindu-şi oasele şi căscând în spatele mesei de lucru. 

— Fata de la recepţie spune că un anume Kenneth St. 
Germain s-a prezentat cu o scrisoare din partea Departamentului 
Sănătăţii din Statele Unite. Voia să stea de vorbă cu Aguinaldo. 
Spune că l-a trimis aici Cruyff de la Donk & LaPierre şi fata vă 
întreabă dacă nu doriţi dumneavoastră să staţi de vorbă cu el din 
moment ce are recomandări atât de înalte. 

— Spune-i că sunt disponibil în cincisprezece minute, zise 
McDermid. 

Wood avu un moment de ezitare. 

— Cruyff nu avea cum să-l trimită aici. 

— Ştiu. Transmite-i pur şi simplu mesajul meu. Sau mai bine o 
anunţ eu. 

— Cum doriţi. Wood ridică din umeri şi ieşi din încăpere. 

McDermid apăsă pe unul din butoanele interfonului. Se 
înveselise brusc. O dată cu ciudata apariţie a lui Jon Smith, 
lucrurile luau o întorsătură foarte favorabilă. 

— Sunt încântat să mă întâlnesc cu domnul St. Germain, îi 
spuse el fetei de la recepţie. Roagă-l să mă aştepte cincisprezece 
minute şi cobor la el. 

După ce fata îi confirmă că a înţeles, McDermid întrerupse 
legătura şi-l sună pe Feng Dun. 

— Unde eşti în clipa asta, Feng? 

— Afară. 

Feng îl blestemă din nou în gând pe Cho, asasinul pe care îl 
trimisese noaptea trecută la hotel. Tânărul nu reuşise să-l 
elimine pe Smith, iar cadavrul său fusese descoperit prea târziu 
ca să mai aibă timp să trimită pe altcineva. 

— Oamenii mei l-au văzut intrând în clădire. S-a întors la Donk 
& LaPierre? 

— Nu. A urcat aici şi acum e la recepţie. Vrea să se 
întâlnească cu mine. 

— Cu dumneavoastră? Feng rămase o clipă descumpănit. Cum 
de a reuşit să afle că sunteţi în Hong Kong? 

— Asta mă întreb şi eu. Sunt fascinat. Cred că până la urmă 
am avut noroc că a supravieţuit ucigaşilor trimişi de tine. Am 
acum ocazia să aflu mai multe în legătură cu sursele acestui 
doctor neobişnuit. 

Beijing 


Pentru maiorul Pan Aitu, micul birou al lui Niu Jianxing - 
legendara Bufniţă - reprezenta un mister. Ascetică precum celula 
unui călugăr, încăperea avea pereţi simpli, lipsiţi de ornamente, 
ferestre acoperite cu jaluzele, o duşumea tocită din lemn fără 
nici un covor, o masă simplă de elev şi trei scaune de lemn: unul 
pentru maestru şi două pentru vizitatori. In acelaşi timp, masa şi 
duşumeaua erau pline de stive de dosare şi documente aflate 
într-un echilibru instabil, scrumiere urât mirositoare pline cu 
mucuri ale acelor ţigări englezeşti care reprezentau singurul 
răsfăţ al lui Niu, căni de ceai ruginite, farfurii de carton cu urme 
de mâncare şi alte resturi care indicau că, aici, zilele de lucru 
erau lungi şi trăite cu intensitate. Era o contradicţie care scotea 
în evidenţă şi mai mult calităţile ocupantului încăperii. 

Ca orice agent de informaţii cu experienţă, maiorul Pan era şi 
el un cititor pasionat al complicatelor volute ale psihologiei 
umane, aşa că nu îl deranjă că maestrul Niu continuă să citească 
raportul asupra căruia era aplecat în momentul în care intrase el 
în încăpere. Singurul zgomot care se auzea era cel făcut de 
paginile întoarse de Niu. 

Maiorul Pan ajunse la concluzia că imaginea biroului reflecta 
atât serenitate gânditorului solitar, cât şi neliniştea omului de 
acţiune, combinate în aceeaşi persoană. Da, Bufnița reprezenta o 
revenire la acei giganţi care declanşaseră şi conduseseră 
revoluţia. Acei poeţi şi profesori care s-au transformat în 
generali. Gânditori obligaţi de necesităţile istoriei să lupte şi să 
ucidă. Pan cunoscuse personal pe unul dintre aceşti eroi 
veneraţi, pe Deng Xiaoping însuşi, la sfârşitul vieţii sale. Deng nu 
era decât un tânăr general în anii plini de idealism cuprinşi între 
Masacrul din Shanghai şi Marşul cel Lung. Maiorul Pan nu admira 
prea mulţi oameni. Considera că e o pierdere de vreme. Insă Niu 
Jianxing avea ceva care-l atrăgea. 

Niu nu se dezise nici de data asta, rupse tăcerea fără să se 
uite în sus spre el şi spuse cu o voce în care se citea nerăbdarea: 

— Generalul Chu mi-a spus că ai un raport despre care el 

crede că ar trebui să ajungă direct la mine. 

— Da, domnule. Am considerat că aşa e cel mai bine, având în 
vedere informaţiile pe care le-aţi cerut în legătură cu vasul de 
transport. 

— The Dowager Empress, da. Niu arătă cu o mişcare a capului 
spre hârtiile pe care le studia. Ai ceea ce mă interesează? 

— E posibil să am o parte din informaţii, spuse Pan precaut, 
învățase să fie extrem de atent când făcea afirmaţii sau când 
promitea ceva şefilor din guvern, în special celor din Comitetul 
Permanent. 

Niu Jianxing îi aruncă o privire ucigătoare. Ochii săi care 
trădau oboseala păreau nişte bucăţi dure de cărbune sub 
ochelarii cu ramă din carapace de broască ţestoasă. Obrajii supţi 
şi trăsăturile sale delicate se schimonosiseră şi indicau 
nemulţumire. 

— Vrei să spui că nu ştii dacă ai informaţiile, domnule maior? 

Agentul simţi pentru o clipă că-i fuge pământul de sub 
picioare. Işi reveni însă repede: 

— Ştiu, stăpâne Niu. N 

Amenințarea dispăru de pe fața Bufniţei. II studia în tăcere, cu 
un zâmbet plin de bunăvoință, pe maiorul din faţa sa, mic de 
statură, rotund. Ca de obicei, Pan era îmbrăcat într-un costum 
sever, cu croială occidentală. Era prototipul agentului perfect- 
alunecos, cu o înfăţişare care nu ieşea cu nimic în evidenţă, 
deştept şi devotat. In ciuda calităţilor lui, Pan era totuşi un 
produs al Revoluţiei Culturale, al unui sistem prea rigid ca să 
permită dezvoltarea personalităţii indivizilor. In afară de asta, în 
el se vedea marca celor cinci mii de ani de istorie a Chinei, pe 
parcursul cărora se acordase o foarte mică atenţie valorilor 
individuale. Dacă ar fi continuat să forţeze nota pentru a obţine 
de la el un răspuns tranşant, Niu era sigur că agentul ar fi sfârşit 
prin a da un răspuns negativ, căci unul pozitiv ar fi putut fi 
interpretat drept o declaraţie de succes. Dacă voia să afle tot ce 
ştia maiorul Pan în legătură cu vasul Empress şi asta înainte de 
începerea şedinţei Comitetului Permanent, atunci trebuia să-l 
lase s-o facă în felul lui. 

Niu îşi stăpâni cu greu un oftat plin de amărăciune. 

— Prezentaţi-vă raportul, domnule maior. 

— Vă mulţumesc, stăpâne. Pan începu să-i explice cine fusese 
Avery Mondragon şi cum dispăruse cu o zi înainte de sosirea lui 
Jon Smith în Shanghai. 

— Credeţi că acest Mondragon este, sau a fost, un agent de 
informaţii american? 

Pan încuviinţă cu o mişcare a capului. 

— Da, dar nu unul obişnuit. Este ceva ciudat în legătură cu 
americanii implicaţi în acest caz. Acţionează ca nişte agenţi sub 
acoperire şi cu toate astea ei nu sunt spioni. Sau cel puţin nu 
sunt spioni afiliaţi la vreuna dintre agenţiile de informaţii din 
Statele Unite pe care le cunoaştem. 

— Acest lucru e valabil şi în cazul colonelului Smith - doctorul 
şi omul de ştiinţă? 

— Cred că da. Munca sa ştiinţifică nu este numai o acoperire. 
El chiar este om de ştiinţă. In acelaşi timp se pare că-şi foloseşte 
specializarea drept acoperire. 

— Interesant. Să fie oare vorba despre nişte agenţi privaţi? 
Care lucrează pentru firmă sau pentru persoane private? 

— E posibil. Voi continua investigaţiile în acest sens. 

Niu dădu din cap. 

— S-ar putea ca acest lucru să nu aibă prea multă importanţă. 
O să vedem. Continuaţi, domnule maior. 

Pan reveni bucuros la raportul său: 

— O femeie de serviciu a descoperit cadavrul unui anume 
Zhao Yanji în biroul preşedintelui întreprinderilor Dragonul 
Zburător, o firmă din centrul Shanghaiului. Dragonul Zburător 
este o firmă de transporturi navale internaţionale, cu birouri şi în 
Hong Kong şi Anvers. 

— Cine era Zhao ăsta? 

— Trezorierul companiei. Nu numai că acest om a murit, dar 
chiar şi preşedintele firmei a dispărut cu tot cu soţia lui. Numele 
preşedintelui este Yu Yongfu. Soţia lui este Li Kuonyi. 

— Actriţa aceea frumoasă? 

— Da, domnule. Maiorul făcu în continuare câteva consideraţii 
privind ascensiunea rapidă a soţului actriţei, după cât se părea, 
cu ajutorul tatălui ei, influentul Li Aorong. 

Bufnița nu îl cunoştea personal pe Li Aorong, însă auzise multe 
în legătură cu el. 

— A, da, bineînţeles. Li Aorong ocupă o poziţie foarte 
importantă în consiliul municipal din Shanghai. Nu spuse însă cu 
voce tare că Li era în acelaşi timp protejatul lui Wei Gaofan, unul 
dintre colegii săi adepţi ai liniei dure din Comitetul Permanent. 
Era clar că politica pe care o făcea Li Aorong era identică cu 
aceea a protectorului său. 

— Da, încuviinţă Pan. Am stat de vorbă cu Li. Nu are nici o 
explicaţie cu privire la uciderea lui Zhao şi dispariţia fiicei sale şi 
a soţului ei. Insă... 

Pan parcă nu mai avea astâmpăr, ajunsese acum cu şezutul 
pe marginea scaunului şi relată în continuare despre An („Andy”) 
Jingse, tânărul interpret care studiase în Statele Unite şi care 
fusese văzut în compania colonelului Smith, pentru ca mai târziu 
să fie găsit împuşcat în propria sa maşină. 

— Asta este tot ceea ce ştim până acum. 

Bufnița îl privea gânditor din spatele imenselor lentile ale 
ochelarilor. 

— Un american din Shanghai dispare. Colonelul Smith soseşte 
acolo în ziua următoare. Trezorierul unei firme de transporturi 
navale este ucis. Preşedintele companiei respective dispare 
împreună cu soţia sa. Şi un interpret educat în America este ucis 
în aceeaşi noapte. Asta e tot ce aţi avut să-mi raportați? 

— Cu menţiunea că atunci când am reuşit să-l localizăm din 
nou pe colonelul Smith, acesta a reuşit să ne scape şi se pare că 
a părăsit China. 

— Vom vorbi imediat despre asta. Nu reuşesc să înţeleg însă 
când o să aveţi de gând să-mi răspundeţi, în raportul 
dumneavoastră, la întrebarea pe care v-am pus-o în legătură cu 
cargoul The Dowager Empress. 

Pan se dădu înapoi pe scaun, speriat. 

— Vasul este proprietatea întreprinderilor Dragonul Zburător. 
Uitase să spună asta mai devreme. 

— Aha. Niu simţi o strângere în piept. Deci asta era legătura. 
Aţi reuşit să vă faceţi o părere asupra acestor evenimente? 

— Cred că după ce Yu Yongfu a preluat Dragonul Zburător, 
trezorierul firmei a descoperit ceva ce nu i-a plăcut, ceva care îi 
privea şi pe americani. l-a povestit despre lucrul acela lui 
Mondragon, care a transmis informaţia în America. Sau cel puţin 
a încercat. Ceva nu a mers cum trebuie. Mondragon a fost ucis şi 
informaţia respectivă s-a pierdut. Smith a fost trimis s-o 
recupereze. Se pare de asemenea că Andy Jingshe era o sursă a 
americanilor care primise misiunea să-i servească lui Smith drept 
ghid şi interpret. 

Niu îşi ţuguie buzele gânditor. 

— Ca urmare... Anumiți indivizi din ţara noastră - nu forţele 
noastre de securitate - sunt gata să recurgă la măsuri extreme 
pentru a-i împiedica pe americani să-şi continue cercetările, 

indiferent care ar fi scopul acestor cercetări. Informaţiile pe care 
le-a descoperit trezorierul şi apoi a încercat să le recupereze 
Smith au dus la moartea trezorierului, la dispariţia lui Yu Yongfu 
şi a soţiei sale, precum şi la moartea interpretului. 

— Cam aşa ceva, domnule. Da. 

Niu avea din ce în ce mai mult sentimentul că în spatele 
acestor întâmplări se ascundea ceva foarte grav. 

— Ce credeţi că a putut să descopere trezorierul la Dragonul 
Zburător care să declanşeze atâtea evenimente sângeroase? Niu 
întinse mâna după o ţigară. 

— Nu mă gândisem până în clipa în care mi-aţi cerut informaţii 
în legătură cu vasul Empress. Atunci am descoperit că face parte 
din flota Dragonului Zburător. Nu am de unde să ştiu care este 
motivul care v-a determinat să vă interesaţi de acest vas, însă 
legătura dintre acesta şi cazul colonelului Smith nu poate fi o 
simplă coincidenţă. 

— N-am făcut altceva decât să cer câteva informaţii simple 
asupra acestui cargou: ce destinaţie are, ce transportă. Genul de 
informaţii care se poate afla în legătură cu un asemenea vas. 

— Da, domnule. 

Niu îşi aprinse ţigara şi trase nervos fumul în piept. 

— Ce aţi descoperit? 

— Destinația este Basra. Sosirea în Golf este prevăzută peste 
aproximativ trei zile. 

— Irak. Niu clătină îngrijorat din cap. Nu-i plăcea deloc chestia 
asta. Şi ce transportă? 

— Conform documentelor oficiale, transportă DVD-uri, 
îmbrăcăminte, diverse produse industriale, materiale pentru 
agricultură - produsele care se exportă în mod obişnuit în Irak. 
Nimic deosebit. Sigur nimic care să-i intereseze pe americani. 
Pan rămase cu privirea aţintită asupra Bufniţei, aşteptând să afle 
de la el rezolvarea misterului. Și 

— Şi cu toate acestea vasul îi interesează pe americani. li 
interesează chiar foarte mult, spuse Niu, întorcând întrebarea din 
nou spre Pan. Nu avea de gând să-l informeze pe maior despre 
ipoteza periculoasă care se vehicula în legătură cu cargoul. 
Deocamdată, despre prezumtiva încărcătură a vasului ştiau 
numai membrii Comitetului Permanent şi ambasadorul Wu în 
Washington. Spera să rezolve situaţia înainte ca ea să 
degenereze şi să devină o adevărată criză. 

— Aveţi vreo părere despre toate acestea, domnule maior 

Pan? 

— Dacă, aşa cum înclin din ce în ce mai mult să cred, cargoul 
este implicat, acest lucru se poate datora numai încărcăturii pe 
care o transportă. 

— Credeţi aşadar că lista de inventar oficială furnizată de cei 
de la Dragonul Zburător este falsă şi americanii ştiu lucrul ăsta. 

— La ce altă concluzie aş putea ajunge? 

Bufnița trase fumul în piept, apoi îl dădu afară. 

— A reuşit colonelul Smith să obţină ceea ce căuta? 

— Nu avem de unde să ştim acest lucru. 

— Insă tocmai lucrul acesta trebuie să-l aflăm, domnule maior. 
Şi asta imediat. 

— İl vom găsi pe Yu Yongfu, îl vom interoga pe socrul său şi 
vom face investigaţii la Dragonul Zburător. 

Niu încuviinţă din cap. 

— Acum vă rog să-mi spuneţi cum a reuşit colonelul Smith să 
vă scape şi a doua oară, fără să cunoască limba şi fără să mai fi 
fost vreodată în China şi cum a reuşit să părăsească ţara... după 
ce interpretul său a fost ucis? 

— Bănuim că a primit ajutor din partea unei celule de 
rezistenţă uighură. Oamenii mei sunt acum pe urmele lor, însă 
indivizii aceştia se ascund în vechile /ongtang şi sunt la fel de 
greu de prins ca şobolanii ascunşi prin canale. Poliţia nu-i prea ia 
în serios, cred că în primul rând fiindcă sunt atât de puţini. Din 
cauza asta au început să-şi facă de cap. Ca şi şobolanii, indivizii 
ăştia sunt deştepţi, uşor adaptabili şi foarte hotărâți. 

— Evident că nu sunt chiar atât de puţini cât ne-am imagina 
noi, spuse Niu. Cum l-au ajutat pe Smith? 

— L-au ascuns în /ongtang şi apoi au găsit o cale prin care să-l 
scoată de acolo. În legătură cu ce s-a întâmplat după aceea 
avem numai câteva indicii. Un echipaj de poliţie care efectua un 
control pe autostradă îşi aminteşte că a lăsat să treacă un Land 
Rover plin cu uighuri. Doi dintre aceştia aveau viză de şedere pe 
perioadă nedeterminată în Shanghai şi, normal, oricine are astfel 
de documente oficiale se poate deplasa aproape oriunde 
doreşte. Ceva mai târziu au fost semnalate mai multe 
împuşcături pe una din plajele din Golful Huangzhou, situată 
între Jinshan şi Zhapu. lar în dimineaţa asta, una dintre navele 
noastre de patrulare a raportat că a identificat un submarin 
american în largul coastei la scurtă vreme după încetarea 
împuşcăturilor. 

Niu nu mai zise nimic. Fuma în tăcere. În sfârşit, dădu din cap: 

— Vă mulțumesc, domnule maior Pan.  Continuaţi-vă 
investigaţiile şi acordaţi-le cea mai mare prioritate. 

Maiorul Pan arăta de parcă ar fi vrut să mai prelungească 
întrevederea, ca şi cum ar fi vrut să afle atunci, pe loc, răspuns la 
toate întrebările, însă era în acelaşi timp un funcţionar prea 
dibaci ca să mai insiste. Se ridică imediat, cu pieptul înainte. 

Işi strânse haina în jurul corpului grăsuţ. 

— Da, domnule. 

După ce agentul închise uşa în urma sa, Niu puse ţigara în 
scrumieră. Se sprijini de spătar şi începu să se legene pe 
picioarele din spate ale fotoliului. Se tot gândea ce putea fi atât 
de important pentru americani încât să rişte nu numai să trimită 
un submarin la câteva mii de metri distanţă de coastele Chinei, 
ci şi ditamai fregata cu rachete ghidate în urmărirea unui vas 
comercial precum Empress. Toată povestea asta îi provoca un 
gust amar. 

Clătinând îngrijorat din cap, se gândea la împuşcăturile care 
se auziseră pe plajă şi la ambițiosul Li Aorong care îşi împinsese 
ginerele în lumea marilor afacerişti. Gândurile lui Niu se 
îndreptară apoi spre ceea ce nu-i putea spune nici maiorului Pan, 
nici generalului Chu Kuairong, nici altcuiva din guvern sau din 
partid: spre lupta pe care o ducea în secret pentru a deschide 
China astfel încât ţara sa să profite de toate oportunităţile oferite 
de noua ordine mondială. N 

Simţea că-l cuprinde melancolia. Işi amintea cum, în tinereţea 
lui, îl auzise pe preşedintele Mao vorbind cu nostalgie despre 
zilele simple de dinainte de 1949, când nu avea de făcut decât 
să scrie poezii şi să lupte împotriva duşmanilor Chinei. După 
aceea, Mao fusese prins în complicatele şi murdarele maşinaţiuni 
ale luptei pentru putere. 

Ceea ce-şi dorea Niu acum - semnarea tratatului cu privire la 
drepturile omului - putea duce la o viaţă mai bună pentru toată 
lumea. Se temea însă că tratatul avea mult mai mulţi opozanți în 
sectorul public decât suporteri. Asta fiindcă împotriva lui erau şi 
multe înalte oficialități... de pe ambele maluri ale Pacificului. 


Hong Kong 


Zâmbind politicos, Jon Smith se aşeză pe un scaun cu spătar 

înalt din holul de recepţie aflat la intrarea în birourile Grupului 
Altman. Îl auzise pe Ralph McDermid cum îi spunea femeii de la 
recepţie că doreşte să se întâlnească cu el. În timp ce aştepta, 
deschise servieta-diplomat ca şi cum ar fi vrut să-şi verifice 
notițele. 

Deodată, închise brusc servieta şi sări în picioare. 

— La dracu’! Vă rog să mă scuzaţi că am înjurat, domnişoară. 
Cred că mi-am uitat agenda jos, la Donk & LaPierre. Îşi privi 
ceasul de la mână, apoi aruncă o privire spre orologiul cu 
pendulă aşezat într-un colţ al încăperii. Domnul McDermid vine 
să ne întâlnim peste cincisprezece minute. In zece minute sunt 
înapoi. 

Inainte ca tânăra de la recepţie să poată spune ceva, Smith o 
luă la fugă cu servieta în mână spre lifturi. Apăsă pe buton şi, 
când uşa se deschise, intră repede în cabina goală. Inainte să 
închidă uşa, îi zâmbi şi flutură mâna spre femeia uluită. Dispunea 
de foarte puţin timp şi ar fi vrut ca liftul să se mişte mai repede. 
Se opri două etaje mai jos, ieşi şi alergă pe coridor până găsi o 
toaletă. O dată intrat într-o cabină, îşi scoase repede sacoul şi 
pantofii şi-şi puse în loc jacheta sport albastră şi pantofii albaştri 
de pânză, iar pe cap îşi îndesă pălăria panama pliabilă, toate 
scoase din servieta-diplomat. Cu pantalonii gri largi şi cu cămaşa 
hawaiiană strident colorată pe el, dădea impresia unui turist 
american cu mai mulţi bani decât gust. Indesă sacoul şi pantofii 
în servietă, iar servieta o băgă în rucsac. Cu rucsacul în spate, 
ieşi din toaletă. 

Abia aşteptând ca bănuielile sale să se confirme, Smith luă alt 
lift decât cel cu care coborâse şi se aşeză în spate, încercând să 
se facă cât mai puţin simţit de oamenii de afaceri şi funcţionarii 
care urcară şi coborâră din cabina liftului la diferite etaje. Când 
liftul ajunse la mezanin, Jon îşi croi drum printre pasagerii care îşi 
continuau drumul spre parter şi ieşi afară. 

Peretele exterior al mezaninului era format din uşile de sticlă 
ale mai multor buticuri în care se vindeau produse de lux, agenţii 
de voiaj sau birouri. De partea cealaltă a culoarului nu se ridica 
un perete, ci un parapet de marmură până la mijlocul lui Smith şi 
care făcea legătura între coloanele groase ce sprijineau tavanul, 
în jos se vedea holul vast de la intrare. Jon rămase ascuns în 
umbra unei coloane de unde putea vedea scările de marmură 
care urcau la mezanin, uşile lifturilor precum şi intrarea în 
clădire. 

Aştepta nerăbdător. Deodată îşi făcu apariţia cel pe care 
sperase să-l vadă acolo - chinezul înalt care condusese atacul în 
Shanghai. Feng Dun. Intră pe uşile de sticlă ale clădirii, urmat de 
alţi trei bărbaţi ale căror feţe îi erau cunoscute lui Jon. Pentru 
prima dată putea să-l privească atent pe Feng: era atât de palid 
încât pielea lui părea lipsită de sânge. Părul tuns scurt era de un 
roşu deschis cu şuviţe complet albe. Era mai scund decât 
bănuise Jon când îl văzuse în întuneric, dar destul de înalt pentru 
un chinez, probabil puţin peste un metru optzeci şi părea tot 
numai muşchi. Se opri imediat după ce trecu de uşile de la 
intrare şi începu să cerceteze holul ca şi cum căuta ceva sau pe 
cineva. 


Ralph McDermid îşi pregăti cel mai fermecător zâmbet posibil 
şi ieşi din cabina liftului său privat. Se opri şi începu să-l caute cu 
privirea în holul de recepţie pe doctorul Kenneth St. Germain. 

În afară de femeia de la recepţie, în luxoasa încăpere nu se 
mai afla nimeni. McDermid rămase cu gura căscată. 

Se încruntă la tânăra din spatele pupitrului. 

— Unde e? 

— Aăă... Vă rog să mă scuzaţi, domnule McDermid, însă 
doctorul St. Germain a coborât să-şi ia agenda de la Donk & 
LaPierre. Se întoarce imediat. Femeia se uită spre ceas. O, 
Doamne! A spus că vine înapoi în zece minute şi au trecut deja 
cincisprezece. Să sun să văd ce s-a întâmplat? 

— Da. Dar întreabă-i numai dacă se află acolo sau dacă a 
plecat. Doar atât. Fără să le ceri să vorbeşti cu el sau să-l trimită 
sus. Era posibil totuşi ca omul să fi avut într-adevăr o treabă la 
Donk & LaPierre. 

Fata sună, puse câteva întrebări, după care întrerupse 
convorbirea. Il privi apoi pe McDermid, neştiind ce să mai creadă. 

— Mi-au spus că nu e acolo şi nici n-a fost mai devreme. 

Uşile liftului din spatele lui McDermid se deschiseră. 

McDermid se întoarse la timp ca să-l vadă pe Feng Dun ieşind 
din cabină. Chinezul ţinea în mână un revolver Glock de 9 mm 
care părea minuscul în palma lui mare. 

Ochii fetei de la recepţie se opriră speriaţi asupra armei. 

— Unde e? întrebă Feng cu vocea sa şoptită. 

— A şters-o, răspunse McDermid dezgustat. A plecat acum 
cincisprezece minute. 

— E încă în clădire, spuse Feng calm. Am supravegheat 

intrarea. Nu avea cum să iasă. E prins în capcană. 


Jon era foarte încordat, tremurând de nerăbdare. Cu toate 
acestea, rămase ascuns în spatele coloanei de la mezanin, 
continuând să studieze holul vast de dedesubt. 

Feng Dung urcase în lift după ce le dăduse instrucţiuni celor 
trei pistolari ai săi. Cifrele luminoase de deasupra uşii indică că 
urcase direct la apartament. Chiar dacă Jon nu căzuse în cursă, 
era încă sub influenţa descoperirii pe care o făcuse: era din ce în 
ce mai probabil ca Ralph McDermid să-l fi blocat acolo, sus, 
tocmai ca să aibă timp să-şi cheme ucigaşii. Ceea ce însemna că 
preşedintele şi în acelaşi timp directorul executiv al puternicului 
Grup Altman nu era un simplu jucător în criza vasului Empress, ci 
era profund implicat în aspectele sângeroase ale afacerii. 

Aflaţi cu un nivel mai jos decât Jon, cei trei vânători ocupaseră 
poziţii discrete, de unde puteau ţine sub observaţie toate ieşirile. 
Atunci când Feng Dun se întoarse, Jon avu impresia că acesta 
apăruse brusc în holul de la recepţie, ca într-un număr de magie. 
Feng făcu un gest imperceptibil cu mâna în dreptul şoldului şi cei 
patru se îndreptară spre un colţ unde se aflau câteva ghivece cu 
palmieri. In timp ce vorbeau, nu-i scăpau din ochi pe cei care 
treceau prin hol. Privirea lui Feng se ridică la un moment dat spre 
mezanin şi Jon avu impresia că ochii lui au fixat ascunzătoarea sa 
din umbra unei coloane. 

Smith se dădu uşor înapoi, îşi mai verifică o dată deghizarea, 
de la cămaşa hawaiiană la pantofii albaştri de tenis. Işi îndesă 
panamaua pe frunte şi îşi strecură Beretta la spate, pe sub 
jacheta în dungi. Se îndreptă spre scara ce ducea la parter, 
îndoind puţin genunchii şi mergând cu labele picioarelor 
îndreptate spre interior. 

Nu se uită în direcţia ucigaşilor, deşi le simţea privirea aţintită 
asupra lui. Avea senzaţia că e ţeapăn de atâta tensiune şi 
aştepta ca din clipă în clipă unul dintre ei să-l oprească. După ce 
îi depăşi şi se apropie de uşile de sticlă care dădeau în stradă, 
avu senzaţia că simte o privire fierbinte arzându-l în ceafă, 
împinse uşa, convins că va fi oprit. 

Când îşi dădu seama că nu se întâmplă nimic, avu un moment 
de surpriză, apoi de uşurare. In timp ce ieşea din clădire şi 
traversa strada, lumina zilei i se păru deosebit de strălucitoare şi 
de primitoare. Găsi un loc la umbră şi se pregăti să aştepte. 

Se întunecase aproape când Ralph McDermid părăsi în cele 
din urmă clădirea printr-o uşă laterală, în timp ce Feng Dun şi 
oamenii săi plecaseră unul câte unul cu multe ore înainte, în 
direcţii diferite. Ziua de lucru încheindu-se, pietonii erau acum şi 
mai numeroşi, aşa că şi Jon nu trebuia să facă un efort prea mare 
ca să se ascundă. Plouase după-amiază, aerul era acum mai 
răcoros şi înaintarea prin mulţime parcă mai uşoară. 

Supărat şi totodată îngrijorat, Jon se străduia să nu-l piardă din 
ochi pe cel pe care-l urmărea. McDermid merse pe jos numai 
până la staţia Central a metroului, sau M.T.R., cum era cunoscut 
acolo. Jon aşteptă douăzeci de secunde, cumpără un bilet şi 
cobori şi el în staţie. Pe platformă se aflau puţini călători şi el se 
opri ca să se asigure că nimeni altcineva nu-l mai urmărea pe 
McDermid, atât clandestin, cât şi ca gardă de corp. 

Când trenul sosi, McDermid urcă într-un vagon şi Jon se 
strecură pe o altă uşă. McDermid îşi croi drum până ce găsi un 
loc pe una din băncile de oţel inoxidabil. Se aşeză şi rămase cu 
privirea în gol, ignorându-i pe ceilalţi călători tăcuţi şi obosiţi şi 
neluând în seamă reclamele colorate, numai în caractere 
chinezeşti, foarte diferite acum de cele dinainte de momentul 
returnării insulei Chinei continentale, când textele erau scrise şi 
în engleză. 

Jon se deplasă în direcţia opusă şi se prinse de o bară, pe 
jumătate întors, într-un loc de unde putea urmări mişcările lui 
McDermid reflectate în geam. Se întrebă care ar fi motivul ca 
cineva cu poziţia şi averea lui McDermid să călătorească cu 
metroul. Nu mergea prea departe? Nu voia să folosească maşina 
personală sau maşinile companiei pe teritoriul unui rival? Se 
săturase de vacarmul şi stresul străzilor? Era mai ieftin aşa? Sau, 
cel mai probabil, voia ca nimeni altcineva, nici măcar şoferul 
personal sau un şofer de taxi, să nu afle unde se ducea. 

Vagoanele de metrou se deplasau deosebit de lin şi de 
silențios. McDermid nu se obosea să privească înjur, aparent 
deloc îngrijorat că ar putea avea pe cineva pe urmele lui. După 
câteva opriri, cobori în staţia Wanchai. Jon aşteptă din nou până 
în ultimul moment şi, după ce McDermid se depărtase destul de 

tren, se strecură şi el prin uşile care se închideau. leşi repede pe 
strada Hennessy, pe unde McDermid o luase calm, cu un mers 
relaxat. McDermid îl conducea acum prin Wanchai, fostul cartier 
cu felinare roşii din Hong Kong. Notorie pe vremuri pentru sex şi 
droguri, zona decăzuse o vreme. Rezultatul era că acum cartierul 
fusese înglobat în înfloritoarea arie financiară a oraşului. Se 
construiseră clădiri înalte, iar o cameră în cele mai noi şi bune 
hoteluri costa mai mult de trei mii de dolari pe noapte. 

Cu mâinile în buzunare, McDermid mergea în lumina 
neoanelor de pe Lockart Road, unde se desfăşura cea mai mare 
parte din comerţul cu carne vie. Era locul în care cartierul 
Wanchai îşi confirma încă renumele. Fetele stăteau în uşa 
barurilor şi cu un „pssst” bine exersat, îndemnau orice bărbat 
dispus să plătească. Se înşirau acolo cluburi deocheate, baruri cu 
program topless, discoteci şi zgomotoase cârciumi englezeşti şi 
irlandeze. Indicatoarele şi invitaţiile, reclamele luminoase şi 
apelurile erau foarte insistente, anunțând deliciile din interior 
pentru cei flămânzi şi pentru cei singuri. 

Toate astea nu aveau nici o semnificaţie pentru cei doi. Nici 
unul din ei nu aruncă mai mult de o privire în direcţia dughenelor 
ce ofereau plăceri, ceea ce-l făcu din nou pe Jon să se întrebe 
unde se ducea McDermid şi care era scopul acestei călătorii. 

Intr-un final, McDermid intră pe o stradă laterală apoi într-o 
clădire din cărămidă cu birouri, aflată în umbra unui bloc nou din 
oţel şi sticlă. Strada era îngustă. Comercianţii vindeau cam 
acelaşi tip de marfă: articole porno, tatuaje. Erau şi câteva 
localuri cu program de striptease. Din clădire ieşea un flux 
constant de funcţionari din clasa de mijloc în drum spre casele 
lor din suburbii şi de pe dealurile întunecate, o reflectare a 
schizofreniei culturale ce afecta cartierul Wanchai. 

Din ce în ce mai curios, Jon se folosi de fluxul de funcţionari şi 
se strecură în clădire. Ralph McDermid se oprise în holul placat 
cu marmură, în faţa unui şir de lifturi cu uşi din fier forjat. Intră în 
cabina unuia dintre ele, fiind singurul pasager, din moment ce 
toţi ceilalţi părăseau clădirea. Jon urmări indicatorul luminos de 
deasupra uşii. Cabina se opri la etajul zece apoi reveni la parter. 

Jon intră în altă cabină şi apăsă pe buton. Ajuns la etajul 
unsprezece, ieşi repede din cabină şi cobori pe scara de 
incendiu, câte două trepte o dată. La etajul zece se trezi într-un 
hol pustiu, placat cu marmură aidoma celui de la parter. Unde 
dispăruse McDermid? 

Jon se trase repede înapoi în momentul în care trei femei 
părăsiră birourile şi se îndreptară spre lifturi, sporovăind în 
chinezeşte. Lipit de casa scărilor, asculta fără să înţeleagă o 
vorbă, dorindu-şi să fi învăţat limba. 

Inainte de a putea ieşi din ascunzătoare, se auziră alţi paşi pe 
podeaua de marmură şi se opriră în faţa liftului, unde cele trei 
femei continuau să vorbească. Se deschiseră şi se închiseră alte 
câteva uşi, apoi coridorul pe care nu-l vedea se cufundă din nou 
în tăcere... Cu excepţia unui fâşâit care trecu chiar prin dreptul 
uşii lângă care se afla el. 

Jon deschise puţin uşa şi aruncă o privire. O femeie îmbrăcată 
în straie largi, negre şi pe cap cu o pălărie casnică de pai, 
specifică zonelor rurale, dispăru pe uşa din celălalt capăt al 
coridorului. Unde se afla însă McDermid? |n clipa în care se 
pregătea să iasă din ascunzătoare şi să înceapă să-l caute, auzi o 
voce care semăna cu a preşedintelui Grupului Altman undeva în 
dreapta, după lifturi. Zâmbi satisfăcut, scoase pistolul şi înaintă 
pe coridor. 

Ascultă la fiecare uşă. Toate arătau la fel - uşi ieftine, nu prea 
solide, fiecare prevăzută cu câte o fantă pentru introducerea 
corespondenţei şi cu plăci metalice indicând activităţile ce se 
desfăşurau înăuntru, de la servicii de contabilitate la producţie 
de site-uri Web, de la stomatologie la servicii de secretariat. Din 
spatele câtorva se auzeau voci înfundate, în timp ce una din 
camere adăpostea fără îndoială un post de radio. Jon începuse să 
se teamă că îi pierduse urma lui McDermid, când îl auzi din nou. 

incetini pasul. Sunetele înfundate veneau din spatele unei uşi 
pe care se putea citi atât în chineză, cât şi în engleză: DR. JAMES 
CHOU, ACUPUNCTURE & SHIATSU. Se părea că Ralph McDermid 
se răsfăţa cu şedinţe de acupunctură sau de masaj shiatsu ori cu 
amândouă. De ce se complica însă luând metroul şi mergând pe 
jos atâta drum până aici? Din punct de vedere fizic, McDermid nu 
arăta extraordinar. Sau se afla aici pentru un motiv diferit? Poate 
că placa de pe uşă nu reprezenta decât faţada unui „salon de 
masaj” în care se asigurau şi alte servicii. 

Jon se lăsă pe vine şi privi în încăpere prin fanta pentru 
corespondenţă. In camera de primire se aflau doar câteva 
măsuţe şi scaune ieftine din plastic. Canapeaua, foarte umflată, 
avea picioare şi braţe din bambus. Pe măsuţe şi pe canapea se 
vedeau reviste în chineză şi engleză. Camera era goală. De unde 
venea atunci vocea? Se înşelase oare? 

Cu arma în mână, răsuci mânerul şi întredeschise uşa. Atunci 
văzu cealaltă uşă din spatele căreia îl auzi iar pe McDermid 
spunând ceva. 

Chiar când norocul părea că îi surâde lui Jon, se lăsă din nou 
tăcerea. Discuţia încetase în birou. Totuşi, doi oameni - 
McDermid şi doctorul sau masorul - trebuiau să facă un zgomot 
cât de mic... 

Jon simţi că i se taie răsuflarea când întrevăzu o nouă 
posibilitate. Altul era motivul pentru care McDermid luase 
metroul şi mersese pe jos. Individul se aştepta să fie urmărit. Il 
aştepta pe Jon. Adevărul era că... McDermid îl atrăsese probabil 
într-o ambuscadă. 

Se aruncă pe podea şi se ascunse în spatele canapelei, cu 
pistolul pregătit. 

Uşa care dădea spre culoar fu brusc doborâtă, scoasă fără 
milă din ţâţâni şi trântită la podea într-un nor de aşchii. Doi 
dintre indivizii care îl urmăriseră anterior pe Jon îşi făcură 
apariţia în cadrul uşii, cu pistoalele în mâini. 

Jon trase două focuri. Unul dintre cei doi bărbaţi se prăbuşi în 
faţă şi alunecă pe podeaua acoperită cu linoleum, lăsând o urmă 
de sânge. Celălalt sări înapoi, întorcându-se pe coridor. Jon nu-l 
nimerise. 

Jon se târî în faţă pe coate. Cel de-al doilea bărbat apăru din 
nou, cu arma ţintită spre canapea. Jon ajunsese la jumătatea 
distanţei dintre canapea şi uşă, într-un loc în care individul nu se 
aştepta să-l găsească. Trase un singur foc. De data asta se auzi 
un geamăt de durere, o înjurătură şi bărbatul se prăbuşi pe 
spate. 

Inaintând cu grijă, Jon ajunse în locul unde fusese uşa şi 
rămase ghemuit într-o poziţie care-i permitea să ţină sub control 
coridorul cu lifturile şi să nu poată fi ochit de către cineva care ar 
fi întredeschis a doua uşă a camerei de aşteptare. In faţă, pe 
coridor, doi bărbaţi se aplecaseră asupra unui al treilea, care 
şedea sprijinit de perete. Din locul în care îl atinsese glonţul lui 
Jon curgea sânge. Cei trei aruncau priviri crunte spre intrarea în 
birou, unde el stătea ascuns şi îi aştepta. 

Jon sări în picioare, alergă până la canapea, o trânti pe podea 
cu partea tapiţată şi o împinse în deschizătura uşii. O poziţionă în 
aşa fel încât să-i protejeze flancul şi se aruncă la podea. 

Se auzeau din nou paşi pe culoar, paşii cuiva care încerca să 
se apropie cât mai silențios posibil. Indivizii care îl vânau se 

puseseră în mişcare. Jon rămase ghemuit. Numără zece secunde, 
apoi se ridică şi dobori cu un singur foc pe unul dintre ei care se 
năpustise aplecat înainte. 

In timp ce strigătul de durere al celui lovit făcea să 
reverbereze pereţii de marmură ai culoarului, cea de-a doua uşă 
care dădea în camera de aşteptare se trânti de perete şi un şuvoi 
de gloanţe se revărsă din direcţia aceea înfigându-se în lemnul şi 
tapiţeria canapelei. Jon se lăsă pe podea, aşteptând. Inima îi 
bubuia în urechi. Într-un târziu, un bărbat cu un pistol automat 
sări în încăpere. Jon trase un singur glonţ. Bărbatul fu catapultat 
înapoi, direct în fereastră. Strigătul lui pierdea din intensitate pe 
măsură ce se prăbuşea în gol. 

Jon se ridică din nou deasupra canapelei ca să vadă ce se 
petrece pe culoar. Agresorii se apropiau - trei de data asta. Trase 
două gloanţe în direcţia lor şi ei se retraseră, însă pentru cât 
timp? Vor încerca din nou prin cealaltă încăpere. Mai avea un 
încărcător, însă mai mult ca sigur că până la urmă agresorii vor 
reuşi să se coordoneze mai bine, să atace simultan pe amândouă 
uşile, ceea ce ar însemna sfârşitul luptei. Fără îndoială va fi ucis 
sau capturat. Nu ştia prea bine ce doreau cu adevărat adversarii 
săi. 

Pe frunte îi apăruseră broboane de sudoare. Sprijinit într-un 
genunchi, aştepta următorul atac din biroul interior. Fără nici un 
avertisment, atacatorii năvăliră. Erau doi acum. Se mişcau mai 
repede şi cu mai multă iscusinţă decât precedentul atacator, 
sărind fiecare în direcţii opuse, în timp ce el trebuia să fie atent 
şi la culoar, în eventualitatea unui atac simultan şi din direcţia 
aceea. Işi goli arma, gloanţele înfigându-se în scaune, măsuţe şi 
pereţi. Băgă şi ultimul încărcător, însă cei doi dispăruseră. 

Sau erau tot acolo? Brusc, se auziră alte Împuşcături, făcând 
să se cutremure pereţii. De unde veneau? De pe culoar sau din 
biroul interior? Şi unde erau gloanţele? Nici unul nu se înfipsese 
în canapeaua după care se adăpostise el, nici în pereţii din 
camera de aşteptare. Să se ridice sau să rămână în continuare 
ghemuit? Se auzi o nouă salvă de împuşcături şi îşi dădu seama 
că zgomotul venea de pe culoar. Insă, ciudat, nu se trăgea spre 
el. 

Se ridică puţin să vadă ce se întâmplă. Erau patru acum, 
inclusiv cei doi care fuseseră mai înainte în biroul interior. Cel de- 
al cincilea şi cel de-al şaselea, amândoi răniţi, erau culcaţi în 
cabina unui lift ale cărui uşi rămăseseră deschise. Cei patru 

trăgeau într-o direcţie opusă celei în care se afla el, spre capătul 
coridorului. Brusc, unul se întoarse şi începu să tragă spre el, ca 
şi cum ar fi vrut să-l imobilizeze acolo. 

Jon se ridică, trase şi se lăsă iar în jos. Se auziră înjurături, 
mişcări febrile, o uşă trântită, paşi care se îndepărtau. Ascultă în 
continuare. Se închise uşa unui lift. Atât pe coridor, cât şi în 
camera interioară se lăsă tăcerea. P/ecaseră cu adevărat? Sau nu 
era decât o altă capcană? 

Se aplecă precaut să vadă ce se întâmplă. Pe culoar nu era 
nimeni. Vechea clădire scârţâia. Undeva, la alt etaj, se auzi 
zgomotul făcut de apa de la o toaletă. Abia acum putea să-şi 
tragă sufletul. Işi şterse fruntea cu mâneca, studiind în acelaşi 
timp corpul nemişcat al bărbatului pe care-l împuşcase şi care 
rămăsese cu braţele întinse pe duşumeaua camerei de 
aşteptare. Bărbatul era mort şi în buzunarele sale nu se găsea 
nimic care să ofere vreun indiciu asupra identităţii lui. 

Dezamăgit, Jon sări în picioare şi intră în biroul interior. Acolo 
se aflau o masă pentru masaj, un dulap, un fotoliu şi un 
casetofon portabil cu CD. Totul era ciuruit de gloanţe. Vântul 
şuiera prin fereastra spartă prin care se prăbuşise unul din cei pe 
care-i lovise. Jos se auzeau sirene. Poliţia din Hong Kong avea să- 
şi facă apariţia dintr-o clipă în alta. 

Exista şi aici o a doua uşă. Era deschisă şi dădea spre coridor. 
Scoase precaut capul şi cercetă zona. Coridorul era în continuare 
pustiu, urme de sânge şi tuburi de cartuş marcând drumul spre 
lifturi. Cu revolverul ţinut cu ambele mâini, ieşi pe coridor. O 
văzu pe ţăranca pe care o zărise şi mai devreme din ascunzişul 
său din casa scărilor. Era tot în hainele acelea negre şi largi ca o 
pijama şi cu pălăria conică pe cap şi stătea cu picioarele 
încrucişate pe podea, sprijinită cu spatele de un pupitru cu 
partea de sus rabatabilă. Lângă ea se afla un telefon celular. În 
mâini ţinea un Glock de 9 mm aţintit asupra lui, o armă care nu 
avea nimic de-a face cu aspectul ei de femeie de la ţară. 

— Cine eşti? întrebă el. 

Femeia îi răspunse iritată într-o engleză americană perfectă, 
cu revolverul îndreptat în continuare spre el. 

— Deci ăsta e răspunsul. Scopul vieţii tale este să-mi dai mie 
operaţiunile peste cap. Insă sincronizarea ta e poate slabă, spuse 
femeia zâmbind. 

— Randi? 

— Salut, soldat. Randi lăsă arma jos. 

Jon lăsă şi el pistolul în jos, continuând să se holbeze la ea. 

— Incredibil! Voi, ăştia de la CIA, vă deghizați din ce în ce mai 
bine. Prin urmare ea era sursa împuşcăturilor care îi 
îndepărtaseră pe duşmanii săi. Randi crease diversiunea care-l 
salvase. 

Ea îşi îndreptă picioarele şi se ridică de pe podea dintr-o 
singură mişcare. 

— Mi se pare mie sau se aud sirene? 

— Nu ţi se pare. Hai să plecăm naibii de aici. 


Beijing 


Mirosul  cameliilor venind dinspre luxurianta grădină a 
complexului Zhongnanhai inundase încăperea. Niu Jianxing - 
Bufnița - se lăsase pe spate şi asculta mânios luările de cuvânt 
ale celor care participau la întrunirea specială a Comitetului 
Permanent din seara aceea. Avea nevoie de toată înţelepciunea 
pentru a-şi menţine neabătut programul în legătură cu criza 
vasului Empress. Nu-şi putea permite să-şi arate supărarea. 

— Mai întâi spionul american care pare că a fost lăsat să 
scape, se lamenta Wei Gaofan. Faţa lui, de obicei lipsită de orice 
urmă de zâmbet, căpătase, surprinzător, din cauza indignării, un 
aer aproape cumsecade. Şi acum vasul ăsta militar - cum îi zice? 
John Crowe? - încălcând cu neruşinare drepturile noastre în apele 
internaţionale! £ scandalos! 

Gaofan era reprezentantul aripii dure a partidului. 

— Cum a reuşit de fapt să scape colonelul Smith? întrebă Song 
Riuyu, unul dintre membrii mai tineri ai Comitetului Permanent. 

— Aspectele acestea sunt investigate în timp ce discutăm noi 
aici, interveni Niu calm. 

— Cum sunt investigate? întrebă Wei Gaofan. Aveţi de gând să 
alcătuiți una din acele comisii inutile, aşa cum fac europenii? 

Vocea lui Niu deveni brusc aspră: 

— Doriţi să faceţi parte dintr-o asemenea comisie? Dacă da, 
putem constitui imediat una şi suntem onoraţi să adăugăm 
numele dumneavoastră... 

— Vă bucuraţi de toată încrederea noastră, Jianxing, interveni 
cu vocea sa moale, de negustor de mătase, corpolentul Shi 
Jingnu. 

Secretarul general interveni şi el: 

— Aceste probleme ne privesc pe toţi. Eu, de exemplu, doresc 
să aflu răspunsul la ambele întrebări. Americanii ameninţă doar 
cu bastonul lui Roosevelt sau chiar îşi ascut săbiile în stil 
Kennedy? 

— Un raport complet referitor la felul în care a scăpat 
colonelul Smith va fi mâine pe biroul dumneavoastră, promise 
Niu. 

— Şi fregata care urmăreşte vasul nostru? Secretarul se uită în 
jos spre hârtiile care se aflau în faţa sa, pe masa lungă. The 
Dowager Empress, nu-i aşa? 

Niu dădu afirmativ din cap. 

— Aşa se numeşte vasul. Este proprietatea întreprinderilor 
Dragonul Zburător. 

Aruncă o privire rapidă în direcția lui Wei Gaofan, căci 
preşedintele companiei Dragonul Zburător era ginerele unuia 
dintre cei mai apropiați protejați ai săi. Cu toate acestea, Wei nu 
arătă nici cel mai mic interes - nu avu nici cea mai mică reacție - 
la remarca lui Niu. 

— Vasul este înregistrat în Hong Kong, continuă Niu. Am 
efectuat o investigație în legătură cu Dragonul Zburător şi am 
aflat că firma are sediul în Shanghai, că este condusă de un 
anume Yu Yongfu şi că vasul Empress este în drum spre Basra, în 
Irak. 

Incă nici o reacție din partea lui Wei. Ar fi putut cel puțin să le 
spună că-l cunoaşte pe Yu Yongfu. 

— lrak? întrebă, brusc atent, Pao Peng, vechiul tovarăş din 
Shanghai al secretarului. 

— Ce transportă vasul? întrebă Han Mengsu, un alt 
reprezentant al aripii tinere. 

— Există mai multe păreri în legătură cu încărcătura sa reală, 
spuse Niu. Le relată despre posibila legătură dintre locotenent- 
colonelul Smith şi vasul Empress. Smith a venit la Shanghai să 
caute ceva. 

— Ce transportă vasul potrivit facturii? întrebă Wei Gaofan. 

Niu enumeră produsele inofensive cuprinse în factura oficială 
de însoţire a încărcăturii. 

— lată, spuse mânios Wei Gaofan. Ca de obicei, imperialiştii 
americani îşi arată muşchii ca să-şi impresioneze propriul popor, 
precum şi pe europeni şi naţiunile mai slabe. Este un nou caz 
Yinhe şi de data asta nu trebuie să le permitem cu nici un preţ să 
urce la bordul navei. Suntem o națiune puternică, independentă, 

mult mai mare decât Statele Unite şi trebuie să punem capăt 
politicii lor agresive. 

— De data asta, insistă Niu, este foarte posibil ca la bordul 
vasului să se găsească substanţe interzise. Dorim noi ca astfel de 
materiale să ajungă în lrak fără cunoştinţa şi permisiunea 
noastră? 

Continua să-l urmărească cu coada ochiului pe Wei, atent să 
nu-i trezească acestuia suspiciunea cum că ar şti ceva despre 
legăturile pe care le are cu Dragonul Zburător. Informaţia 
aceasta se putea dovedi foarte utilă la un moment dat. Insă 
momentul nu venise însă. Pentru Bufniţă, răbdarea şi ştiinţa de a 
acţiona la momentul potrivit reprezentau mijloacele prin care se 
putea rezolva cu succes orice situaţie. 

— Pe ce se bazează supoziţiile dumneavoastră? întrebă Shi 
Jingnu cu o voce care îşi pierduse brusc tonul mieros. 

— Doctorul militar Smith nu este un agent obişnuit. Cred că 
singurul motiv pentru care a fost folosit este acela că omul se 
găsea întâmplător în Taiwan şi era unul dintre puţinii americani 
care puteau intra imediat în China ca urmare a unei invitaţii. 
Misiunea pentru care a fost trimis aici era fără îndoială deosebit 
de importantă şi de urgentă. 

După câteva clipe de tăcere, secretarul general întrebă: 

— Şi vreţi să sugeraţi că misiunea acestuia ar putea fi să 
descopere adevărul în legătură cu încărcătura vasului Empress? 

— Ar avea sens. 

— Cu atât mai mult, interveni Wei Gaofan, nu trebuie să le 
permitem americanilor să-şi bage nasul. Dacă acuzaţiile lor sunt 
întemeiate, vom fi expuşi lumii întregi. 

— Chiar dacă afacerea s-a desfăşurat fără ştiinţa noastră şi noi 
n-avem nici o vină? întrebă Niu. 

— Cine ar crede că e posibil aşa ceva? interveni Shi Jingnu. Şi 
chiar dacă ar crede, nu am apărea în ochii lor drept slabi şi 
vulnerabili? Incapabili să ne controlăm propriii oameni şi nevoiţi 
să apelăm la supravegherea americanilor? 

Song Riuyu spuse cu o voce gravă: 

— Ar trebui să facem o demonstraţie de forţă de data asta, 
domnule secretar. 

Pao Pang dădu din cap, uitându-se cu un ochi spre secretarul 
general. 

— Ar trebui măcar să-i ameninţăm în aceeaşi măsură. 

— Un meci egal? gândi cu voce tare secretarul. Poate că aveţi 

dreptate. Cine este de acord? 

Niu Jianxing numără mâinile ridicate cu ochii pe jumătate 
închişi. Şapte. Două dintre ele nu erau ridicate atât de sus şi nu 
reflectau aceeaşi siguranţă ca cele ale lui Wei Gaofan, Shi Jingnu 
şi Pao Peng. Secretarul nu ridicase mâna, dar acest lucru era 
irelevant. Nu ar fi cerut să se voteze dacă el personal s-ar fi 
opus. 

Lui Niu îi revenea o sarcină colosală dacă voia să salveze 
acordul cu privire la drepturile omului. Nu dorea să se gândească 
la ce altceva ar fi nevoit să salveze în cazul în care, într-o situaţie 
de echilibru, cineva ar apăsa pe trăgaci. 

Marea Arabiei 


Aerul limpede din sudul Mării Arabiei începuse să se 
încălzească o dată cu trecerea orelor de dimineaţă. Locotenentul 
Moses Canfield, rezemat de balustrada de la pupa, se bucura de 
prospeţimea brizei înainte de a cobori la centrul de comunicaţii şi 
control de pe John Crowe. Vasul Empress pe care îl urmăreau de 
aproape douăzeci şi patru de ore se zărea la orizont, 
continuându-şi neabătut drumul spre Basra. Numai ofiţerii ştiau 
încotro se îndrepta Empress şi ceea ce se presupunea că 
transportă şi primiseră ordin să nu le spună şi celorlalţi. Discreţia 
asta îi punea şi mai mult la încercare nervii lui Canfield. Nu 
reuşise să adoarmă decât cu greu noaptea trecută. 

Ezita să coboare. Suferise dintotdeauna de o uşoară 
claustrofobie, ceea ce îl împiedicase să ia în considerare serviciul 
pe un submarin, iar imaginaţia îi juca feste. Işi închipuia că este 
blocat sub punte chiar în clipa în care Crowe primeşte o lovitură 
în plin şi se duce la fiind în câteva secunde, luându-i pe toţi cu el. 
II străbătu un fior prin tot corpul, deşi afară era din ce în ce mai 
cald şi îşi zise că trebuie să facă ceva ca să-şi ţină firea. 

Nervozitatea care îl stăpânea nu fusese domolită de lecţia 
hotărâtă a comandantului Chervenko despre cum trebuie să 
aştepte cu răbdare, totuşi atent până în clipa în care ar fi sigur 
că vasul urmărit îşi modifică într-adevăr cursul şi nu e vorba de o 
simplă deviere laterală. 

— Să nu te grăbeşti niciodată să tragi concluzii despre 
acţiunile inamicului, domnule locotenent, îi spusese Chervenko. 
Adună cât mai multe informaţii înainte de a da un ordin pe nava 
ta. Pune-te în pielea celuilalt comandant şi gândeşte-te la ce ar 
face el. Şi atunci când dai ordinul, să fii sigur de concluziile la 
care ai ajuns. 

— Am înţeles, domnule, răspunsese Canfield. Era ruşinat şi 
puţin supărat pe comandantul său. 

Supărarea, aşa cum se întâmpla de cele mai multe ori, îl 
aduse cu picioarele pe pământ. Cel puţin pentru moment, îi 
alungă starea de claustrofobie şi-l făcu să se grăbească, după ce- 

şi privi ceasul, spre postul din înghesuitul centru de comunicaţii 
şi control. 

Operatorul radar OS2 Fred Baum se lăsase pe spate în scaun 
şi sorbea dintr-o cutie de Diet Coke. De ieri, nu se vedea nimic 
altceva pe ecran decât semnalul generat de Empress. Emoţia 
urmăririi, care le ţinuse trează atenţia oamenilor lui Canfield în 
ultimele douăzeci şi patru de ore, se mai risipise. Urma o nouă zi 
cu acelaşi semnal pe ecranul radar sau, când se aflau pe punte, 
cu aceeaşi siluetă la linia orizontului. Plictiseala începea să 
devină un pericol. 

Canfield se hotări să le ţină o lecţie asemănătoare celei pe 
care o primise de la căpitan. 

— OK, tipilor, iată cum stau lucrurile. Empress poate face o 
mişcare în orice moment. Nu vă grăbiţi însă să trageţi concluzii în 
legătură cu acţiunile altui vas. Poate părea o mişcare de rutină, 
însă e posibil să se întoarcă spre noi într-o secundă. Nu putem şti 
cu siguranţă ce au chinezii ăştia la bord sau ce-i în mintea lor. E 
posibil să aibă chiar şi un tun sau rachete. Intotdeauna să vă 
gândiţi la ce poate fi în mintea comandantului inamic. 

— Am înţeles, domnule. 

— Vă rog să mă scuzaţi, domnule locotenent. Aveţi dreptate. 

— La naiba, aş vrea să facă vreo mişcare. 

— Poţi s-o mai spui o dată. 

— Am vrut să spun că... 

— Staţi aşa! 

Strigătul venise de la sergentul Baum, operatorul radar. Timp 
de câteva secunde, nimeni nu reacţionă. La început, 
avertismentul păruse doar un comentariu asemenea celorlalte 
văicăreli obositoare generate de inactivitate. 

Aproape la unison, se întoarseră toţi spre radar. 

— Raportează, subofițer! strigă Canfield. 

— Am prins ceva! Baum era prea emoţionat ca să i se mai 
adreseze cu domnule lui Canfield. Cred că e un alt vas inamic! 

— la-o uşor, Baum. Canfield se aplecă peste umărul 
operatorului. Crezi? 

Baum arătă cu degetul spre un mic punct luminos care clipea 
intermitent la marginea ecranului, în urma lui Crowe. 

— E ceva foarte aproape de nivelul apei, domnule locotenent. 
Are un profil radar foarte mic. 

— Unde se află? 

— Chiar în spatele nostru. 

— La ce distanţă? 

— Aproximativ cincisprezece mile. 

Canfield întoarse capul spre un alt operator. 

— Vreun semnal radio? 

— Nimic, domnule. 

Locotenentul se aplecă din nou spre ecranul radar. Punctul 
luminos dispăruse. 

— Unde a dispărut? 

— E tot acolo, domnule locotenent. Aşa cum v-am spus, e 
foarte jos, aşa că îl ecranează mişcarea valurilor. Vă rog să mă 
credeţi, e tot acolo şi se apropie. 

Canfield nu reuşea să distingă punctul luminos pe suprafaţa 
ecranului pe care se rotea în permanenţă fasciculul radar. 

— Eşti sigur că nu e vorba despre o anomalie atmosferică? 
Vreo perturbaţie de suprafaţă? 

— Da, domnule, sunt sigur. Cu toate astea, Baum se apropie 
de ecran să vadă mai bine. Numai că e al naibii de mic. 

— Şi se apropie? 

— Da, domnule. Adică vreau să spun că noi stăm aproape pe 
loc ca să ne potrivim viteza după nenorocitul ăla din faţă. La 
dracu'! Baum aproape că se lipise de sticla ecranului. A dispărut 
din nou. Sergentul ridică privirea spre Canfield. Dar sunt sigur că 
l-am văzut, domnule. Era acolo şi se mişca... 

— Domnule locotenent! strigă operatorul sonarului, subofiţerul 
tehnic clasa întâi Matthew Hastings. 

— Ce e, Hastings? 

— L-am prins şi eu. Chiar în spatele nostru! Hastings îşi scoase 
căştile de pe urechi. 

Canfield îşi duse şi el o cască la ureche. 

— Cât de departe în spate? 

— Exact acolo unde era şi inamicul lui Freddy. 

Canfield întoarse capul spre radar. 

— Baum? 

— Deocamdată nimic pe ecran, domnule. 

Canfield se uită din nou spre Hastings. 

— Cât de repede se mişcă? 

— Douăzeci de noduri, posibil douăzeci şi două. 

— O balenă? 

Era posibil. O balenă mare, care înota la suprafaţă. 

Hastings ridică din umeri. 

— S-ar putea, însă de obicei balenele nu se deplasează atât de 

rapid decât atunci când sunt speriate. Staţi puţin! Operatorul 
sonarului dădu capul pe spate de parcă mişcarea aceasta l-ar fi 
putut ajuta să audă mai clar. Zgomot de elice, domnule. Orice ar 
fi, are motor. 

— Eşti sigur? întrebă Canfield ridicând tonul. 

— La naiba, domnule locotenent. E un submarin. Care se 
apropie de noi! 

Toate discuţiile încetară brusc de parcă cineva ar fi apăsat pe 
butonul telecomenzii unui televizor ca să reducă sunetul. 
Canfield ezita. Probabil că era vorba despre acelaşi vas pe care îl 
descoperise şi Baum pe ecranul radarului - un submarin care 
înainta având la suprafaţa apei numai turnul conic. Dispăruse de 
pe ecranul radarului fiindcă se scufundase. Ce alt motiv ar fi 
putut avea ca să se scufunde dacă nu pentru a ataca? Auzea 
încă în urechi cuvintele comandorului Chervenko - să nu 
actionezi decât atunci când eşti sigur, foarte sigur. 

— Poţi identifica submarinul, subofițer? 

— Nu, domnule, răspunse Hastings cu o voce nesigură. Are o 
singură elice. De asta sunt sigur. Motorul este silențios, însă 
cumva prost întreţinut. E vorba de o semnătură acustică pe care 
n-am mai auzit-o până acum. Subofiţerul ascultă câteva clipe în 
tăcere. Nu este de-al nostru. Pot să garantez asta. 

— E convenţional sau nuclear? 

— Nuclear, fără îndoială, însă nu sovietic. Vreau să spun, nu 
rusesc. Ştiu foarte bine cum sună motoarele ăstora. Un submarin 
nuclear de dimensiuni mici, de atac. 

— Britanic, poate? 

Hastings clătină din cap. 

— Prea mic. Nu sună a aşa ceva. Ridică din nou privirea spre 
locotenent. Dacă ar trebui să ghicesc, din ceea ce am învăţat în 
perioada de instruire aş spune că e vorba despre un submarin 
chinezesc vechi, din clasa Han. Au în lucru unele noi, însă n-am 
auzit să fi lansat vreunul până acum. Mai mult, are sunetul acela 
accentuat, caracteristic vechilor modele. 

Tăcerea devenea din ce în ce mai grea în timp ce Hastings 
continua să asculte în căşti. 

— Se apropie, domnule locotenent. 

— Cât de aproape e de noi? 

— Zece mile. 

Canfield dădu gânditor din cap. Simţi o gheară în piept. Cu 
toate acestea strigă cu voce puternică: 

— Sparks! Sună puntea de comandă! Pronto! 

Sus, pe puntea de comandă, comandorul Chervenko îi spuse 
încet locotenent-comandorului Bienas: 

— Preia comanda, Frank. Toată lumea să fie gata pentru a 
intra în acţiune. Fiecare la postul său. Eu mă duc jos. 

— Am înţeles, domnule. 

Chervenko cobori sub punte, intră în centrul de comunicaţii şi 
control şi-i făcu un semn cu capul locotenentului Canfield. 

— Vorbeşte, Mose. 

Canfield îl informă despre tot ceea ce se petrecuse din 
momentul în care sergentul Baum depistase semnalul luminos pe 
ecranul radarului. 

— Foarte bine. Sunteţi siguri că e chinezesc? 

— Până acum Hastings nu a reuşit să-l identifice ca fiind 
altceva. 

— Am o oarecare experienţă cu aceste submarine din clasa 
Han, poate... 

Hastings ridică ochii spre ei. 

— Domnule căpitan! Submarinul încetineşte! 

Comandorul Chervenko se duse în spatele operatorului 
sonarului. 

— Cât de departe în spatele nostru se află acum, Hastings? 

— Cinci, şase mile, domnule. Ochii subofiţerului se fixaseră 
într-un punct nedefinit, în timp ce se concentra din toate puterile 
să audă mai bine. Da, domnule, încetineşte cu siguranţă. 

— Auzi vreo activitate la bord? 

Hastings se concentra şi mai tare. 

— Nu, domnule. Numai elicea. Se mişcă acum cu viteză mai 
mică. 

— Încearcă să păstreze acelaşi ritm ca şi noi? 

Hastings ridică privirea, impresionat de analiza corectă a 
căpitanului. 

— Da, domnule, cred că exact asta vor să facă. 

Chervenko dădu din cap. 

— ÎI urmăresc pe urmăritor. 

Operatorii se uitară neliniştiţi unul la altul. 

Chervenko se întoarse către Canfield. : 

— Stai cu ochii în patru aici, Mose. Îmi raportezi orice 
modificare, indiferent cât de mică. Vreau să ştiu şi dacă sughiță 
cineva acolo. 

— Am înţeles, domnule. 

— Voi fi în cabina mea. Anunţă-l pe Frank pe punte. 

Chervenko părăsi încăperea plină de echipamente electronice 
a centrului de comandă şi se duse în cabina sa. Formă un număr 
folosind linia telefonică protejată. 

La celălalt capăt se auzi, ca un tunet, vocea cunoscută: 

— Brose. 

— Aici e comandorul Chervenko de pe Crowe, domnule amiral. 
Avem companie. Sunt sigur că n-o să vă placă ce am să vă spun, 
domnule. 


Hong Kong 


Ori de câte ori îşi amintea Jon cât de mult se schimbase viaţa 
sa de când virusul Hades îi ucisese logodnica şi fusese pe 
punctul de a declanşa o epidemie la scară mondială, descoperea 
că una dintre puţinele constante plăcute ale acestei perioade o 
reprezentau apariţiile lui Randi Russell, sora ei. Deşi se întâlneau 
destul de rar, Randi fiind mai tot timpul în misiune, aveau 
câteodată ocazia să se afle în Washington în acelaşi timp. Se 
înţeleseseră ca în aceste ocazii să-şi lase unul altuia mesaje pe 
robotul telefonic. Puteau astfel să se întâlnească, să ia cina, să 
bea ceva împreună şi să stea la taclale. Taclale despre tot felul 
de chestii, mai puţin activităţile lor de spionaj. 

Covert-One era o organizaţie atât de secretă încât Jon nu-i 
putea nici măcar pomeni numele, darmite să-i recunoască 
existenţa. În acelaşi timp, ea nu-i putea spune nimic despre 
misiunile pe care le primea de la Langley şi care o purtau peste 
tot prin lume. Câteodată aveau surpriza să constate că primiseră 
misiuni similare, aşa cum se întâmplase atunci când Jon îi 
convinsese pe ea, pe Peter Howell şi Marty Zellerbach să-l ajute 
să elimine teribila ameninţare geopolitică generată de futuristul 
calculator bazat pe ADN al lui Emil Chambord. 

In loc să se întoarcă pe coridorul unde, cu numai câteva clipe 
în urmă, se trăseseră atâtea focuri de armă, Randi deschise o 
uşă laterală din biroul interior. Traversară un fel de debara până 
la o altă uşă care dădea în alt coridor. Prioritar acum era să 
reuşească să iasă din clădire înainte ca poliţia să ajungă acolo. 
Sirenele se auzeau din ce în ce mai aproape. 

— iți mulţumesc pentru diversiune, îi spuse Jon. Mai aveau 
puţin şi mă dovedeau. 

— Ajut întotdeauna cu plăcere un prieten. Îmbinarea dintre 
vocea de americancă şi înfăţişarea de chinezoaică era 
deconcertantă. Cei de la CIA făcuseră o treabă remarcabilă 
reuşind să transforme o fată blondă de oraş într-o ţărancă 
chinezoaică cu părul negru. 

— Unde suntem acum? 

— In aceeaşi clădire, însă în altă aripă. Vechiul stil englezesc 
de proiectare a clădirilor cu birouri. Se evita astfel aglomerarea 
lifturilor şi coridoarelor. 

Nici în această aripă a clădirii nu se auzea vreun zgomot după 
încheierea programului de lucru. Urcară în cabina unui lift şi 
coborâră mai întâi până la parter, apoi încă un nivel, la subsol. 

— E uimitor cât de bine cunoşti clădirea asta, îi spuse Jon în 
clipa în care liftul se puse în mişcare cu un zgomot uşor. 

— Am făcut cercetări, îi răspunse ea privindu-l cu coada 
ochiului. 

— Adică problema pe care am avut-o eu sus are impact 
asupra misiunii tale. 

— Ralph McDermid nu este un simplu pasionat de 
acupunctură, ci şi un admirator al fetei care face masaj shiatsu. 
De data asta se pare că nu se gândea numai la ace şi flirt. Cred 
că tu l-ai activat cumva. Ar putea fi în legătură cu evoluţia mereu 
ascendentă a Grupului Altman în China? 

— De unde ştii că pistolarii ăia erau pentru mine? Poate că am 
nimerit într-o cursă pregătită pentru tine. Nu cred eu că CIA 
urmăreşte cetăţeni americani aşa, de dragul artei. Mai mult ca 
sigur că cei de la Langley îl suspectează pe McDermid pentru 
vreo afacere împotriva intereselor noastre naţionale. 

Dansul verbal începuse. Evitară să se privească în ochi în 
momentul în care cabina se opri şi uşa se deschise într-o 
magazie de la subsol, în care plutea un miros greu de mucegai şi 
unde se auzeau mişunând şobolanii. 

— De ce naiba îl urmăreai tu pe McDermid? Tonul vocii ei avea 
ceva între indignare şi resemnare. Faţa ei nu trăda nimic sub 
masca perfectă pe care o arborase. 

Dacă i-ar fi povestit despre investigația lui în legătură cu vasul 
Empress, nu ar fi făcut decât să-i confirme suspiciunile pe care 
ea le avea deja referitor la activităţile sale sub acoperire. Trebuia 
să-i spună ceva plauzibil. Era posibil să nu-l creadă, însă nici nu l- 
ar putea acuza că minte. Jon ajunse la concluzia că povestea pe 
care i-o spusese şi lui Charles-Marie Cruyff era suficient de bună. 

În timp ce ea îl conducea printr-un labirint întunecos de 
cămăruţe, începu să-i explice: 

— Mă aflam, ca reprezentant al celor de la Fort Detrick, la o 
întrunire pe teme de biomedicină în Taiwan, când am dat peste 
un tip care lucrează în laboratorul din China al firmei Donk & 
LaPierre. Ceea ce povestea el m-a pus pe gânduri, aşa că am 
luat avionul până la Hong Kong, sperând să obţin permisiunea să 
studiez mai îndeaproape activităţile în care era implicat individul. 
Cel ce răspundea de laborator, Cruyff, m-a trimis la McDermid, 
care cred că-i este şef. Mi-a fost însă imposibil să intru la 
McDermid, aşa că l-am urmărit şi am nimerit din greşeală în 
infernul ăla. 

— Foarte bine. Randi clătină din cap. Aşa cum şi eu mă aflam 
acolo ca să mănânc tăiţei. 

Lui Jon i se păru că o aude chicotind. 

— Departe de un umil om de ştiinţă ca mine gândul să pună 
întrebări în legătură cu o operaţiune organizată de CIA. 

— Aşa obişnuieşti tu să te echipezi când te duci să soliciţi 
oficial o favoare în domeniul ştiinţific, profesional: cu cămaşă 
hawaiiană, panama şi pantofi de sport? Probabil că din acelaşi 
motiv porţi pistol şi câteva încărcătoare. A, stai puţin, cred că m- 
am prins: aveai de gând să încerci să-l convingi cu arma să fie 
amabil. 

Aşadar, ea îl urmărise deliberat sau pur şi simplu drumurile li 
se încrucişaseră din cauza similitudinilor dintre misiunile lor. 

— In caz că n-ai observat încă, spuse el nepăsător, în Hong 
Kong e îngrozitor de cald. E normal să port cămăşi hawaiiene. În 
ceea ce priveşte revolverul... trebuie să ai în vedere că, aşa cum 
ţi-am spus, destinaţia mea finală este China continentală. Am 
aranjat cu cei de la Pentagon să obţin permis de portarmă, 
fiindcă laboratorul se află într-o zonă izolată, plină de bandiți şi 
tot felul de pericole. 

Reuşise oarecum să-i canalizeze suspiciunile în direcţia unei 
poveşti inocente. De fapt, tot ceea ce povestise el putea fi 
adevărat. O cunoştea însă prea bine; nu va înghiţi istoria lui. În 
curând va pune alte întrebări şi mai dure. Era momentul să-i 
distragă atenţia şi să părăsească clădirea. 

Jon făcu un semn cu capul către treptele de ciment care se 
vedeau în faţă. 

— Astea sunt pentru noi? 

— Te-ai prins. 

Randi începu să urce şi el o urmă, aplecându-se amândoi ca să 
nu atingă tavanul jos. Ajunşi la capătul scării, ea împinse în sus o 
trapă şi se strecură afară. El o urmă, ieşind în urma ei. Randi se 
îndepărtase deja şi Jon se grăbi să o ajungă din urmă. Se aflau pe 
o alee îngustă care mirosea a urină şi a cărbune. Luna împrăştia 
o lumină slabă ce se reflecta în pereţii mohorâţi de cărămidă şi 
piatră care mărgineau aleea. 

Cinci minute mai târziu se aflau într-un taxi care îi ducea 
înapoi spre cartierul Central. j 

— Unde te las? îl întrebă Randi. Iṣşi scoase pălăria, apoi peruca 
şi se lăsă obosită pe spătarul banchetei. 

— La Conrad International Hotel, îi răspunse Jon. Ascultă, tot 
ce ţi-am povestit e adevărat, însă mai e un mic detaliu... 

— Ce surpriză, dragul meu! 

Jon o privi drept în ochi. 

— Cei de la USAMRIID bănuiesc că în laboratorul chinezesc al 
firmei Donk & LaPierre se petrec lucruri necurate. E posibil ca 
acolo să aibă loc experimente ilegale în Statele Unite şi e posibil 
de asemenea ca indivizii să folosească fonduri destinate 
cercetărilor fundamentale, garantate guvernamental, pentru 
cercetări aplicate, în urma cărora dezvoltă produse farmaceutice 
comerciale. 

— Mă aşteptam să aud de la tine aşa ceva. Adică tu te afli aici 
ca să faci investigaţii? 

Jon dădu aprobator din cap. 

— Nu am de gând să te întreb ce interese are CIA în legătură 
cu McDermid, însă poate că există posibilitatea să folosim în 
comun acele informaţii care nu au legătură directă cu propriile 
noastre misiuni. 

Randi întoarse capul şi se uită pe geamul maşinii. Zâmbea. În 
ciuda tuturor celor ce se întâmplaseră de la moartea surorii ei, îi 
plăcea de Jon. Se bucura când avea ocazia să lucreze cu el. 
intoarse din nou capul spre el, cu zâmbetul încă pe buze. 

— Mi se pare o idee bună. OK, soldat. Dacă aflu ceva şi mie 
nu-mi trebuie, te anunţ. Şi viceversa. 

— De acord. 

Taxiul se opri în faţa hotelului de pe bulevardul Queensway. 
Cobori, dar se întoarse ca s-o întrebe: 

— Cum pot să iau legătura cu tine? 

— Nu poţi. Ştiu eu unde să dau de tine. Dacă apare vreo 
modificare, lasă un mesaj la recepţie pentru Joyce Ray. 

În ciuda propunerii pe care i-o făcuse lui Randi, Jon ar fi vrut 
grozav să afle de ce manifestau cei de la CIA un asemenea 
interes pentru McDermid şi Grupul Altman. Avea să-l roage pe 
Klein să facă cercetări, aşa că deocamdată putea să o lase pe 
Randi în pace cu întrebările. 

— Perfect, zise el. Ţinem legătura. 

Ea continua să zâmbească atunci când taxiul porni şi intră în 
trafic. 

Washington, D.C. 


Preşedintele se afla încă în dormitor şi îşi încheia nasturii de la 
cămaşă când Jeremy bătu la uşă şi-l anunţă: 

— Doamna directoare Debo la telefon, domnule. Spune că e 
ceva urgent. Doriţi să vorbiţi cu ea? 

O nouă urgenţă era tocmai ce-i lipsea. 

— Bineînţeles. Fă-mi legătura. 

Directorul Agenţiei Centrale de Informaţii, Arlene Debo, fusese 
numită în această funcţie pe timpul fostei administrații şi, în 
ciuda afiliaţiei ei cu partidul advers, fusese menţinută în post 
deoarece avea încredere în ea. Era foarte potrivită pentru 
această slujbă. 

Tonul natural al vocii ei era foarte aproape de strident. 

— Domnule preşedinte, oamenii mei au analizat datele 
statistice în legătură cu scurgerile de informaţii. Cea mai mare 
parte dintre au legătură, într-un fel sau altul, cu probleme 
militare şi de apărare. Ştiaţi asta? 

— Da, de ce? 

— Pentru că mi-am instruit agenţii să se concentreze în special 
în zona şi în jurul şefilor de stat-major şi aşa am făcut prima 
descoperire. 

Preşedintele se aşeză pe marginea patului. 

— Cine este? 

— Secretarul pentru Forţele Terestre, Jasper Kott. 

— Kott? Chiar Kott? Eşti sigură? Preşedintele era şocat. 

— A plecat la Manila pentru nişte probleme militare destul de 
dubioase, aşa că am trimis o agentă cu el. Ajuns acolo, s-a 
îmbrăcat în haine de stradă şi a plecat în oraş, în ceea ce părea 
să fie o excursie de plăcere la un bordel în care agenta noastră 
nu l-a mai putut urmări. Ea avusese însă prevederea să-l 
contacteze pe şeful staţiei noastre de acolo şi acesta a trimis 
repede acolo un om, care a intrat ca un client obişnuit. 
Respectivul a aflat că Jasper Kott a insultat personalul casei de 
toleranţă susţinând că a venit pentru „distracţie”. Kott s-a întâlnit 
acolo cu un bărbat căruia i-a raportat cele discutate recent în 

şedinţa despre bugetul militar. 

Preşedintele se încruntă. 

— Ce bărbat? 

— Ralph McDermid, preşedintele executiv al Grupului Altman. 

— McDermid? Dumnezeule! Şi i-a spus lui ce s-a discutat în 
şedinţa despre bugetul militar? 

— Da, domnule preşedinte. 

— Crezi că e vorba despre comenzi obţinute ilegal? 

— Nu ştim încă, dar urmează să aflăm. Agenta noastră şi 
echipa ei îl urmăresc acum şi pe McDermid. 

— Te rog să mă ţii la curent, Arlene. Mulţumesc. 

— Asta mi-e meseria, domnule preşedinte. 

După ce închise telefonul, preşedintele termină de îmbrăcat şi 
tot gândindu-se la motivaţia trădării lui Kott şi la implicarea lui 
McDermid, aproape uită de micul dejun pe care urma să-l ia cu 
vicepreşedintele. Era pur şi simplu un act îndrăzneţ de spionaj 
economic prin care se urmărea obţinerea unor imense avantaje 
financiare... Sau altceva? 


Foarte puţini ştiau că în Casa Albă existau două sufragerii 
pentru familia preşedintelui - una în colţul dinspre nord-vest al 
clădirii, la parter şi cealaltă sus, în apartamentul privat, 
modernizată în 1961 şi prevăzută cu o mică bucătărie, pentru o 
altă familie prezidenţială, Jack şi Jackie Kennedy. Ca şi Jack 
Kennedy, Sam Castilla păstra sufrageria de sus ca un loc de 
refugiu privat pentru el şi familia lui. Putea lenevi acolo cu Cassie 
duminica, în halat, nepieptănat, cu o ceaşcă de cafea şi ziarul în 
faţă, fără să se teamă că l-ar putea deranja cineva, în afară de 
situaţiile foarte urgente. 

li plăcea însă şi sufrageria de la parter în care se afla acum. 
Deşi încăperea avea un tavan boltit şi era mobilată cu piese 
impunătoare stil Hepplewhite şi Sheraton, era totuşi mică în 
comparaţie cu celelalte camere de la Casa Albă, iar căminului 
pereţii galbeni creau o senzaţie de căldură şi intimitate. In 
dimineaţa aceea, sufrageria mirosea puternic a chili şi brânză. Il 
invitase pe vicepreşedintele Brandon Erikson la micul dejun 
pentru a discuta despre vizita pe care vicepreşedintele urma să o 
facă în Asia. 

Luă o înghiţitură din omleta preparată după o reţetă din New 
Mexico şi dădu din cap în semn de apreciere. 

— Cum îi spuneţi ăsteia, domnule? 

— Huevos jalapenos, una dintre cele mai bune reţete ale lui 
Celedono, răspunse preşedintele Castilla. Şi nu trebuie să fii aşa 
de ceremonios aici, Brandon. Nu suntem decât noi doi la micul 
dejun şi te-am invitat să vorbim despre călătoria ta în Est, nu 
pentru cine ştie ce discuţie oficială. 

— Casa Albă are proprietatea de a face ca totul să fie oficial. 
Vicepreşedintele avea un zâmbet plăcut şi o voce liniştitoare. 

— Mulţi cred asta şi chiar mai rău. Imi aduc aminte că Harry 
Truman o numea „marea închisoare albă”, iar William Howard 
Taft spunea că e cel mai singuratic loc de pe pământ. Eu înclin 
însă să-i dau dreptate lui Jerry Ford. El spunea că e cea mai bună 
locuinţă publică pe care o cunoscuse vreodată. Mi-a plăcut asta. 

— Clădirea impune respect. 

Preşedintele examină faţa frumoasă a vicepreşedintelui, 
obrajii perfect bărbieriţi, părul negru şi des care-l făcea să pară 
cu zece ani mai tânăr decât cei patruzeci pe care îi avea de fapt. 
Era plin de acel farmec masculin promovat la Hollywood şi care 
atrăgea femeile şi câştiga încrederea bărbaţilor. O combinaţie 
foarte valoroasă în politică. 

Având în vedere că se aflau la cel de-al doilea mandat şi că 
partidul îl privea din ce în ce mai mult pe Erikson ca pe următorul 
candidat la preşedinţie, Castilla hotărî să se amuze niţel. 

— Te pregăteşti să locuieşti şi tu aici, Brandon? 

Erikson continuă să mestece cu ochii închişi. Când îi deschise, 
scoase un oftat apreciativ. 

— Ouăle astea sunt foarte bune. Te rog să-i transmiţi lui 
Celedono complimentele mele. Normal, Sam, aş fi prost să nu 
recunosc că am şi eu câteva idei. 

— Ai realizat foarte multe la alegerile pentru Congres. 
Prezenţa ta s-a făcut simțită peste tot. Ţi-am apreciat activitatea. 
Partidul îţi datorează foarte multe. 

Erikson zâmbi satisfăcut. 

— Mai ales că atât de mulţi candidaţi de-ai noştri au câştigat. 
Sunt mândru de asta. 

Brandon Erikson ştia să câştige în politică. Era unul dintre 
motivele pentru care Castilla îl dorise în echipa sa. Venise 
momentul ca şi Erikson să-şi joace şansa şi Castilla era convins 
că merita acest lucru. 

— Ai destui bani? Ştii doar că opoziţia a tot adunat resurse 
timp de opt ani în speranţa de a reveni în forţă. Sunt gata să 
arunce totul în luptă, inclusiv trotuarele din New York. Dacă 

oponentul tău va fi cel la care mă gândesc eu, va trebui să 
înfrunţi una dintre cele mai bogate familii din ţara asta. 

Pentru prima dată în dimineaţa aceea, pe faţa preşedintelui 
trecu o umbră de îndoială. Costurile necesare pentru a candida şi 
a ieşi învingător într-o campanie naţională erau obscen de mari. 
In loc să se concentreze asupra problemelor politice, candidaţii 
trebuia să-şi piardă mai bine de jumătate din timp la telefon sau 
în acţiuni de strângere de fonduri, convingându-i pe donatori să- 
şi golească buzunarele. 

— La momentul potrivit voi fi pregătit, promise 
vicepreşedintele. Chipul său dezvălui o clipă o ambiţie rapace, 
însă totul dură foarte puţin. 

Sam Castilla se lăsă dus de gânduri departe, în trecut, la 
începuturile sale ca tânăr politician în New Mexico, fără bani, fără 
nume şi fără relaţii. „Ai grijă ce visezi, fiule. Nimeni nu o să te 
ajute să-ţi realizezi visurile. Dacă visezi la ceva scump, 
pregăteşte-te să plăteşti singur pentru asta”, îl atenţionase 
Serge Castilla. 

ŞI-I imagină pe Serge - bărbatul pe care îl considerase mereu 
ca fiind adevăratul său tată - zâmbind atotştiutor, cu ochii lui 
spălăciţi şi pielea bronzată plină de riduri. Serge îl înţelegea 
foarte bine. Preşedintele se întrebă ce l-ar fi sfătuit David Thayer. 
Dacă s-ar fi purtat la fel de înţelept şi blând cu el. Ar fi vrut să 
ştie cum îl marcase trecerea anilor. O clipă, se simţi cuprins de 
furie că i se ascunsese atâta vreme identitatea tatălui său 
natural, apoi se gândi la suferinţele lui David Thayer. Captiv timp 
de jumătate de secol, departe de fiinţele şi locurile pe care le 
iubea, departe de visurile şi ambițiile sale... Prin ce iad trecuse 
oare acest om? 

Preşedintele făcu un efort şi reveni la realitate: 

— Ştii că beneficiezi de tot sprijinul meu, Brandon. Acum însă 
aş dori să te rog ceva. Dacă îmi amintesc bine, vei vizita 
Afganistanul, Pakistanul şi India. 

— Incercăm să menţinem un program flexibil. Situaţia politică 
este aht de periculoasă în zona aceea încât e posibil să mă 
opresc şi în Hong Kong sau Arabia Saudită. Din cauza 
amenințărilor teroriste, Departamentul de Stat vrea să facă 
anumite presiuni şi prin intermediul meu. 

— E o idee bună. Trebuie să continuăm să luptăm împotriva 
terorismului pe toate fronturile. 

— Exact... 

Uşa de la sufragerie se întredeschise şi apăru capul lui Jeremy. 
Asistentul personal al preşedintelui n-ar fi îndrăznit să întrerupă 
micul dejun al acestuia cu vicepreşedintele dacă n-ar fi fost 
vorba de ceva deosebit de urgent. 

— Amiralul Brose, domnule preşedinte. Vă roagă să-l primiţi 
de urgenţă. 

Castilla îi aruncă vicepreşedintelui un zâmbet plin de regret. 

— OK, Jeremy, trimite-l înăuntru. 

Vicepreşedintele luă ultima îmbucătură de omletă. 

— Dacă nu te superi, Sam, aş vrea să rămân. Să fiu şi eu la 
curent cu ce se întâmplă, deşi ştiu că nu aveţi nevoie de mine. 

Castilla ezită o clipă. Ceva în sinea lui îi spunea că trebuie să 
păstreze secretul asupra situaţiei. Aprobă cu o mişcare a capului. 

— Eşti plin de tact şi ai dreptate. Rămâi şi mai toarnă-ţi nişte 
cafea. 

Uşa se deschise complet, lăsându-l să intre pe impozantul 
amiral Steven Brose, îmbrăcat în uniformă. Când îl zări pe 
vicepreşedinte, se opri. 

— E în ordine, Stevens. Vicepreşedintele a fost deja pus în 
temă. Bănuiesc că ceea ce te-a făcut să vii aici atât de devreme 
este situaţia vasului Empress. 

— Da, domnule preşedinte. Mi-e teamă... 

Castilla făcu un semn către unul dintre scaunele din jurul 
mesei. 

— la loc. Toarnă-ţi o cafea înainte de a da drumul la ce ai de 
spus. 

— Vă mulţumesc, domnule. 

Scaunul trosni când masivul preşedinte al Comitetului şefilor 
de Stat-Major se aşeză. Brose îşi turnă cafea şi bău. Apoi spuse: 

— Fregata Crowe este urmărită de un submarin chinezesc. 

— Mii de draci! exclamă vicepreşedintele. 

Preşedintele se mulţumi să dea din cap. 

— Ne aşteptam la o mişcare din partea lor, Stevens. 

— Da, domnule, ne aşteptam. Insă e un act mult mai îndrăzneţ 
decât ceea ce ar fi fost de aşteptat potrivit celor petrecute la 
întâlnirea dumneavoastră cu ambasadorul. 

— Sunt de acord, spuse Castilla. Un submarin amenințând o 
fregată care la rândul ei ameninţă un vas de transport reprezintă 
o situaţie ce nu permite prea mult spaţiu de manevră. 

— Cât de puternic poate să fie un submarin chinezesc, 
domnule amiral? întrebă Erikson. 

— Asta depinde de clasa lui. Comandantul Chervenko de la 
bordul fregatei Crowe are experienţă în ceea ce priveşte 
submarinele chinezeşti de pe vremea de când servea în Forţa 75 
a Flotei a Şaptea, aproape de Strâmtoarea Taiwan. El şi expertul 
de la sonar cred că este un submarin vechi din clasa Han. Asta ar 
fi logic din moment ce majoritatea submarinelor lor operaţionale 
fac parte din clasa Han. Insă este foarte posibil să fie vorba 
despre mult mai puternicul Xia, revenit din nou în mare. A fost 
mai mult ca sigur modificat şi îmbunătăţit... Sau chiar un 
submarin dintr-o nouă clasă, lansat în secret. Ştim că lucrează de 
ani de zile la o navă mai bună. 

— Totuşi, cât e de puternic? insistă Erikson. 

— Crowe ar trebui să fie în stare să facă faţă unui submarin 
din clasa Han, deşi nu putem fi siguri ce îmbunătăţiri i s-au adus. 
Dacă e vorba despre Xia, nu mai putem fi atât de siguri. Ştim 
foarte puţine despre acest tip de submarin, doar că a avut 
probleme în faza de proiectare şi că e cu siguranţă mai puternic 
decât cel din clasa Han. In cazul în care avem de-a face cu o 
nouă clasă, atunci Crowe se află într-o situaţie delicată, ca şi cum 
ar juca ruleta rusească. 

Erikson arăta îngrijorat când preşedintele îl întreabă pe amiral: 

— Ai vreo idee de ce e reacţia chinezilor atât de puternică? 

— Nici una în afară de faptul că-şi încordează muşchii pentru 
uz intern. Dar poate că încearcă să ne arate că sunt mai 
puternici acum decât pe vremea incidentului cu Yinhe şi abia 
aşteaptă să ne înfrunte în arena internaţională. 

Preşedintele se încruntă. 

— Cer să fie respectaţi, am putea spune. 

— Aveţi dreptate, domnule, zise Brose. Poate că e un semnal 
şi pentru aliaţii noştri. 

— Un semnal foarte eficient, adăugă preşedintele cu o voce 
sumbră. Sorbi din cana cu cafea. E însă posibil să fie şi o reacţie 
exagerată a cuiva din conducerea lor. 

— O greşeală? întrebă Erikson. E înspăimântător, Sam. 

— Dar dacă e ceva făcut dinadins? Dacă vreunul dintre adepţii 
liniei dure din Comitetul Permanent vrea să-şi înspăimânte 
concetăţenii prin escaladarea confruntării? 

— Asta înseamnă că în interiorul zidurilor de la Zhongnanhai 
se dă o luptă pentru putere, răsuflă Brose. 

Preşedintele încuviinţă cu o mişcare a capului. 

— Dacă lucrurile stau într-adevăr aşa, înseamnă că Empress 

poate fi considerată drept linia trasată între cele două fracțiuni. 
Cu noi la mijloc, situaţia poate deveni catastrofală. 

— In timp ce degetele se îndreaptă spre butoane, omenirea se 
va afla la mijloc. Brandon Erikson clătină îngrijorat din cap. iți 
aminteşti că, în timpul crizei rachetelor din Cuba sovieticii au 
trimis submarine ca să urmărească vasele noastre care realizau 
blocada. Unul dintre comandanții lor era atât de furios încât a 
ordonat să fie pregătită lansarea unei torpile către navele 
noastre. A fost nevoie de toată puterea de convingere a celorlalţi 
comandanţi sovietici ca să-l împiedice să facă o prostie. Episodul 
respectiv a fost mult prea aproape de un deznodământ tragic 
pentru a fi pe placul vreuneia dintre taberele opuse pe timpul 
războiului rece. 

— Se poate întâmpla oricând aşa ceva, admise Brose. 
Chervenko este un bărbat cu scaun la cap, însă niciodată nu se 
ştie ce se poate întâmpla în condiţii de stres. Sincer să fiu, sunt 
mult mai îngrijorat în legătură cu comandantul chinez. 
Dumnezeu ştie ce se petrece în mintea lui. 

Incăperea se umplu de o tăcere îngrijorată. 

Intr-un târziu, Brose oftă şi mormăi. 

— Ce doriţi să facem, domnule preşedinte? 

— Submarinul chinez face vreo manevră agresivă? 

— Chervenko zice că nu. 

— Atunci vom continua să facem exact ce am făcut şi până 
acum. 

— Nu a mai rămas prea mult timp, domnule. 

— Ştiu. 

Vicepreşedintele Erikson interveni şi el: 

— Ne apropiem de un moment critic, Sam. N-ar fi timpul să 
informăm ţara? Cabinetul. Congresul. Poporul? Ei trebuie să afle 
ce pericole ne pândesc. Trebuie să ne pregătim pentru ce-i mai 
rău. Trebuie să-i pregătim şi pe ei. 

Vicepreşedintele şi amiralul îl studiau pe preşedinte care 
privirea fix spre ceva numai de el ştiut. 

Intr-un târziu, aprobă cu o mişcare a capului, vădit 
nemulţumit. 

— Cred că aveţi dreptate. Vom informa însă deocamdată 
numai Cabinetul şi membrii Congresului. Brandon, te rog să 
vorbeşti tu cu oamenii-cheie din Congres. Eu o să convoc 
Cabinetul. Când va veni momentul să alertăm publicul, o să vă 
anunţ. Deocamdată nu e nevoie. Nu încă. 

— Sunteţi sigur că e bine să nu le spunem nimic? întrebă 
vicepreşedintele. Dacă afacerea ne explodează în faţă, nu o să 
vă bucuraţi de o imagine prea bună. 

— Va avea loc un război al cuvintelor înainte ca cineva să 
tragă vreun foc. 

— Şi dacă nu va fi aşa? insistă Erikson. 

— De asta sunt plătit, să stau treaz toată noaptea cu o durere 
în stomac, Brandon. Pentru a-mi asuma anumite riscuri. Nu voi 
striga lupul înainte de a vedea fiara. Este un joc periculos care 
are darul să-i obosească pe oameni atât de mult că după o 
vreme nu mai ascultă de nici un avertisment. Atunci când voi 
striga, voi avea lângă mine un afurisit de lup cu colții rânjiţi şi cu 
ochii sticlind. In felul ăsta ştiu că oamenii mă vor asculta. 

Amiralul Brose încuviinţă. 

— Exact aşa aş proceda şi eu, domnule preşedinte. Mai bine 
ne concentrăm acum asupra evenimentelor şi dovezilor. 


Anvers, Belgia 


Sediul central al firmei Donk & LaPierre se afla într-o clădire 
din cărămidă cu patru etaje, ridicată în 1610 în severul stil 
flamand. Deoarece construcţia se găsea la mică distanţă de 
apartamentul ei - la nord de Meir, nu departe de Grote Markt, de 
catedrală şi de râul Schelde - Dianne Kerr se hotărî să meargă pe 
jos la întâlnirea cu Louis LaPierre, preşedinte şi director executiv 
al companiei. Secretara de la recepţie o îndrumă imediat spre 
birourile de la ultimul etaj. 

Acolo îi ieşi în întâmpinare un tânăr emoţionat. 

— Domnişoară Kerr, ce onoare! Am citit cu cel mai mare 
interes romanul dumneavoastră Marioneta. Eu sunt secretarul 
personal al domnului LaPierre şi el este nerăbdător să vă 
primească. Vă rog să mă urmaţi. 

Vechea clădire avea coridoare înguste, însă tavanele erau 
foarte înalte şi lumina pătrundea prin ferestre mari. Tot aşa 
stăteau lucrurile şi în biroul personal al lui Louis LaPierre. 
Incăperea era relativ mică - încălzirea era o problemă în secolul 
al şaptesprezecelea - însă cu tavanul înalt, un şemineu frumos 
decorat şi cu ferestre mari care ofereau o imagine de ansamblu 
asupra docurilor portului Anvers. 

Chiar şi directorul executiv era un bărbat mic de statură şi 

subţire, cu o eleganţă în mişcări şi în modul de a se îmbrăca 
specifică Lumii Vechi. 

— A, mademoiselle Kerr, o întâmpină el într-o engleză stilată, 
cu un foarte uşor accent franțuzesc. V-am citit cărţile. Aş putea 
spune că sunt foarte pasionante. Atâtea aventuri, atâtea intrigi, 
atâtea întorsături de situaţii, nişte personaje atât de vii. Mi-a 
plăcut mai ales Bărbații care vin lunea. Cum de ştiţi atâtea 
lucruri despre asasini? Nu cumva aţi lucrat şi dumneavoastră sub 
acoperire? 

— Nu, monsieur director, spuse Kerr, modestă însă fără nici un 
respect pentru adevăr. 

Cei din MI 6 nu vorbeau niciodată despre asta. Principiul 
fusese încălcat în ultimii ani chiar şi de câţiva dintre cei pe care 
ea îi considera demni de încredere. Din fericire, marea majoritate 
respectau în continuare codul. În afară de asta, pentru un autor 
de romane de aventuri ca ea, nu ar fi fost prea înţelept să lase 
libere speculaţiile referitoare la posibila sursă a subiectelor sale. 

LaPierre începu să râdă. 

— Mă îndoiesc, mademoiselle Kerr, însă vă rog să luaţi loc şi 
să-mi spuneţi care este scopul vizitei dumneavoastră. 

Kerr alese un fotoliu flamand tapiţat cu brocart. Fotoliul era 
absolut inconfortabil. 

— Intr-un singur cuvânt, documentare. 

— Documentare? LaPierre ridică o sprinceană. Vă pregătiţi să 
scrieţi un thriller despre Donk & LaPierre? 

— Un roman de aventuri referitor la comerţul cu China în 
secolele XVIII şi XIX. M-am gândit că ar fi interesant să fac o 
schimbare şi să abordez ceva istoric de data asta. Compania 
dumneavoastră este celebră. Cred că firma iniţială, Jan Donk 
Importers, începuse deja activitatea în epoca respectivă. Corect? 

— Aveţi dreptate. Doriţi deci să examinaţi arhivele noastre? 

— Cu permisiunea dumneavoastră. 

— Desigur, desigur. Directorii noştri apreciază publicitatea de 
calitate. Cred că vor fi încântați. LaPierre zâmbi, apoi pe faţa lui 
apăru semnul unui gând care începuse brusc să-l frământe. 
Sunteţi însă conştientă că arhivele noastre - de fapt, toate 
documentele de la origini până în ziua de azi - se află aici, în 
această clădire? 

Kerr se arătă surprinsă şi minţi fără să clipească: 

— Nu, nu ştiam. Vreţi să spuneţi... arhivele dumneavoastră 
sunt încă active? Toate documentele, începând din secolul XVI? 

LaPierre încuviinţă cu o mişcare a capului. 

— Normal, documentele de la începuturi erau foarte puţine şi 
comerţul se desfăşura mult mai simplu. Cele din secolul XX până 
în ultimii cinci ani sunt pe microfilm. 

Kerr se strâmbă puţin. 

— Asta creează anumite probleme. Cred că nu prea vă 
convine ca oamenii dumneavoastră să dea peste mine umblând 
prin documente în timpul orelor de program, nu-i aşa? 

— Adevărul e că arhivele sunt organizate separat, aşa că nu 
asta e problema. Nu, necazul vine din altă direcţie. Compania nu 
mai permite documentarea în arhivele sale pentru cercetătorii 
independenţi. Ultima dată când a fost permis oficial acest lucru a 
fost acum zece ani şi omul ne-a minţit. Individul voia de fapt să 
se documenteze în legătură cu relaţiile companiei cu naziștii... 

— ŞI, fireşte nu a găsit nimic, îi ţinu Kerr isonul. Nici cea mai 
mică dovadă. 

— Exact. Insă de îndată ce lumea a aflat că omul acesta ne 
suspecta de aşa ceva... Directorul lăsă propoziţia neterminată. 

— Probabil că a avut efecte foarte neplăcute pentru afaceri. 
Prin urmare, problema este că sunteţi gata să mă lăsaţi să mă 
documentez, însă nu doriţi să afle nimeni acest lucru până la 
apariţia romanului? 

— Da, da. Mă bucur că aţi înţeles. Am reuşit să rezolvăm 
foarte bine problema până acum permiţând câtorva cercetători 
să se documenteze seara, după orele de program. Aţi accepta şi 
dumneavoastră acest aranjament? 

— Cred... Kerr căzu pe gânduri. Cred că aş putea să-mi schimb 
programul. Mă interesează foarte mult începuturile firmei Donk & 
LaPierre. 

— Foarte bine. Atunci e stabilit. Personalul din serviciul de 
pază va fi anunţat. Şi eu lucrez deseori până noaptea târziu. Nu 
puteţi scoate însă nici un document din clădire. Arhivarul nostru 
o să vă arate cum este organizată arhiva ca să puteţi să vă 
descurcaţi singură şi să mânuiţi în siguranţă documentele vechi. 

Kerr zâmbi. 

— Sunteţi foarte amabil. Ce aş putea face decât să accept 
bucuroasă oferta dumneavoastră? 

— Când aţi dori să începeţi? 

— Ar fi prea devreme chiar din seara asta? 

— In seara asta? Pe faţa lui LaPierre trecu o umbră de îndoială. 
Nici o problemă. O să-i spun asistentului meu să vă scrie un 

document pe care să-l semnez personal şi să vă dea un ecuson. 
Tot el o să vă ducă şi la arhivar. 

Dianne Kerr se ridică. 

— Sunteţi foarte amabil. Vă promit că n-o să aveţi nici o 
neplăcere din cauza mea. 

— Am deplină încredere în dumneavoastră. 

Exact la ora opt p.m., Dianne Kerr era prezentă în faţa uşilor 
încuiate de la intrarea firmei Donk & LaPierre, îmbrăcată de 
lucru, în blugi negri, un pulover negru pe gât, o jachetă de piele 
maro şi cu pantofi sport. În mână avea o servietă. Paznicul de la 
intrare o salută cu o mişcare a capului. 

— Bună seara. Sunteţi Mevrouw!* Kerr, nu-i aşa? Bărbatul 
vorbea engleza cu un puternic accent flamand. 

— Exact. Scriitoarea îi arătă scrisoarea şi ecusonul. 

— Vă rog să vă atârnaţi ecusonul la gât şi să deschideţi 
servieta. Femeia deschise servieta în care se găseau câteva 
blocuri cu foi de scris galbene, un teanc de etichete autoadezive, 
un dicţionar francez, unul flamand, un almanah şi mai multe 
pixuri. Paznicul arătă spre obiecte cu o mişcare a capului. 

— Unelte de scriitor, ja? 

— Chestiile astea nu se schimbă niciodată, răspunse Kerr 
zâmbind. 

O dată intrată în clădire, urcă la ultimul etaj, unde era arhiva, 
în afară de arhivă, pe palier nu se mai afla decât biroul ocupat de 
preşedintele companiei. Mare ca o peşteră, plină cu fişete, 
încăperea în care se păstra arhiva mirosea uşor a dezinfectant. 
Sistemele de ventilaţie şi de control al temperaturii bâzâiau uşor. 
Potrivit celor aflate de la arhivar, sistemul era supradimensionat 
şi avea filtre speciale pentru curăţarea aerului, astfel încât să 
asigure păstrarea documentelor în cele mai bune condiţii. 

Kerr scoase din servietă un bloc de hârtie de scris şi luă de pe 
raft cel mai vechi dosar al firmei Jan Donk Importers, plin cu 
documente scrise de mână. Se aşeză la o masă lungă şi îngustă, 
înconjurată de scaune de lemn cu spătare înalte. Documentele 
erau fragile şi înnegrite de vreme. Manevrându-le cu deosebită 
grijă, începu să citească şi să ia notițe. 

Patru ore mai târziu, monsieur LaPierre părăsi în sfârşit 
clădirea, gardienii îşi terminară rondul de noapte şi totul se 
cufundă într-o tăcere de criptă. Kerr deschise din nou servieta şi 
apăsă pe un element decorativ de alamă. Apăru un 


14 Doamnă, în limba flamandă. 

compartiment secret de unde scoase un aparat de fotografiat 
miniatural şi o pereche de mănuşi chirurgicale. Işi puse mănuşile 
şi se îndreptă spre celălalt capăt al arhivei, unde, în ultimul fişet, 
se păstrau corespondenţa şi rapoartele curente. 

Fişetul avea o încuietoare cu cifru. 

Kerr îşi lipi urechea de încuietoare şi începu să rotească rozeta 
de acţionare. Simţea în vârfurile degetelor mişcările abia 
perceptibile ale mecanismului... un uşor clic produs de căderea 
primului pin, apoi un altul şi un altul. Inima îi bătea din ce în ce 
mai repede. Brusc, încuietoarea cedă. Căută printre dosare până 
ce găsi ce voia: întreprinderile Dragonul Zburător, Shanghai. 
Aruncă rapid o privire de jur împrejur şi scoase dosarul din fişet. 
Incepu să examineze fiecare foaie din dosar, oprindu-se la 
fiecare sunet, oricât de mic, care venea din vechea clădire. 

In momentul în care găsi documentul căutat, factura de 
însoţire a încărcăturii unui vas, îşi permise un mic zâmbet de 
uşurare. Nu avea nici cea mai mică idee în legătură cu motivul 
pentru care era atât de preţios acest document, însă de cele mai 
multe ori reuşea ca până la urmă să descopere raţiunea pentru 
care era folosită în diverse misiuni. Poate că acest document 
avea să constituie baza pentru un viitor roman. Kerr fotografie 
documentul, îl puse apoi în dosar exact în locul de unde îl luase, 
aşeză dosarul în fişet şi încuie dulapul. Işi scoase mănuşile şi se 
înapoie la locul unde lăsase servieta. 

Strânse repede toate lucrurile înăuntru şi mai verifică o dată 
încăperea pentru a se asigura că nu lăsase nici cea mai mică 
urmă. Stinse lumina şi se îndreptă spre uşă. 

Ajunsă la parter, făcu destul zgomot ca să-l trezească pe 
portarul care moţăia. 

— Aţi terminat, Mevrouw Kerr? 

— Pentru seara asta, da. E prea mult de citit şi de scris pentru 
o persoană într-o singură seară. 

Paznicul râse uşor. Kerr deschise servieta şi el răsfoi notițele, 
se asigură că nu se află acolo nici un document original, dădu 
aprobator din cap şi o închise la loc. 

— Vă duceţi acasă acum? 

— Cred că mă opresc să iau o bere sau două şi apoi direct în 
pat. 

— Ja, goede nacht. 

O dată afară, Dianne Kerr zâmbi în sinea ei. Bineînţeles că va 
reveni cel puţin de două ori pentru ca povestea ei să fie 

credibilă. Nu se opri însă la bere. Se duse direct acasă, în camera 
obscură, unde developă filmul, scoase o imagine de 20 x 25 a 
documentului şi o trimise prin fax la Washington. O seară 
fructuoasă pentru o scriitoare de birou ca ea, o misiune reuşită 
extrem de bine plătită, pe care o încheiase fără să lase nici o 
urmă. O misiune care îi oferea posibilitatea unor noi aventuri în 
noaptea următoare, în care urma să fure documentul şi să lase în 
locul lui o copie atât de bine realizată încât ar putea trece ani de 
zile până ca substituirea să fie descoperită. 


Washington, D.C. 


Ca de obicei, Fred Klein se strecură în Aripa de Vest pe 
intrarea destinată personalului de la bucătărie, de unde agenţii 
din Serviciul Secret îl duseră direct sus, în apartamentul 
prezidenţial. Preşedintele Castilla şedea pe o sofa în Camera 
Tratatelor şi îşi privea morocănos cana cu cafea. Ridică privirea 
de îndată ce Klein intră în încăpere. 

— Arăţi la fel de rău cum mă simt şi eu. N-a sosit faxul? 

Klein închise uşa şi o încuie. 

— Mai rău. A venit. Nu e ceea ce ne trebuia. Şi în dosarul din 
Anvers se afla tot o factură falsă. 

Castilla trase o înjurătură. 

— Speram... Se opri clătinând din cap. Vasăzică nu avem nimic 
din Bagdad, Basra sau Anvers. Făcu din nou o pauză, cugetând. 
Poate că e vorba de o greşeală. De ce să se chinuie agentul tău 
să trimită un fals? Nu şi-a dat seama că era fals? 

— Agenta. Nu, domnule, nu avea de unde să ştie. N-am putut 
să-i spun exact despre ce e vorba sau motivul pentru care dorim 
documentul fiindcă e o europeancă ce operează într-un oraş 
european. Dacă s-ar fi întâmplat ceva, dacă ar fi fost prinsă sau 
ar fi povestit cuiva... Existau prea multe riscuri ca cineva să afle 
adevărul despre criza creată cu vasul Empress. |n Irak nu a 
contat. Ei ştiu din ce cauză dorim lista de inventar, însă nu au 
nici un interes să dezvăluie acest lucru, ei având interes doar să 
obţină substanţele chimice. 

Preşedintele oftă. 

— Câteodată e aşa de bine să stai în pat şi să nu te mai 
gândeşti la nimic. Situaţia pare să fie din ce în ce mai rea. la loc 
şi bea o cafea cu mine, Fred. 

Klein se aşeză lângă el şi preşedintele îi turnă cafea fierbinte 
şi îi întinse cana. 

— La spitalul Bethseda mi-au spus că trebuie să reduc raţia de 
cafea. Chiar şi Cassie mă bate la cap cu chestia asta. Să-i ia 
naiba pe toţi. Ei nu au slujba asta. 

— Nu, spuse Klein rozând muştiucul pipei pe care o dusese 
neaprinsă la gură. Aţi spus că s-a întâmplat ceva. Klein îşi scoase 
pipa din gură atât cât să poată sorbi din cană. 

Preşedintele luă şi el o gură de cafea. 

— Chinezii au mărit miza. De data asta nu s-au mărginit la 
vorbe, ci şi-au trimis forţele - unul dintre submarinele lor îl 
vânează pe Crowe. 

Klein ridică din sprâncene pe sub ochelarii cu ramă subţire. 

— Insă n-au atacat? 

— Nu şi nici noi n-am făcut-o. 

Klein îşi scoase pipa din gură şi începu să se joace cu ea, 
ignorând cu desăvârşire cafeaua. 

— Unde au descoperit submarinul, domnule preşedinte? De 
unde şi-a făcut apariţia atât de repede? In orice caz, nu din 
Strâmtoarea Taiwan, Hong Kong sau insula Hainan. Ar fi fost o 
distanţă prea mare până la Crowe. Submarinul staţiona undeva 
în Oceanul Indian sau şi mai probabil chiar în Marea Arabiei. 

Preşedintele îşi îndreptă spinarea şi trase o înjurătură. 

— Ai dreptate. Inseamnă că au submarine care urmăresc 
mişcările Flotei a Cincea. 

Klein încuviinţă. 

— Şi acum unul a fost trimis ca să ne arate că cineva la Beijing 
vrea să  declanşeze confruntarea, să escaladeze spirala 
amenințărilor. 

— Ai dreptate. Părerea mea e că avem de-a face cu o luptă 
pentru putere în interiorul zidurilor de la Zhongnanhai. 

— Pare logic. O fi vorba de Comitetul Permanent? Sau chiar de 
Biroul Politic? 

— Şi eu aş vrea să ştiu. 

— Nici o informaţie venită de la sursele directe sau asociate 
care lucrează pentru Covert-One nu indică aşa ceva, spuse Klein. 
Normal, chinezii păstrează secretul asupra operaţiunii, la fel ca 
noi. N-a apărut nici o menţiune referitor la Empress în presa lor. 

— Aşadar sfatul tău e să-i presăm în continuare, să-i urmărim 
şi să aşteptăm? Să ne prefacem că nu luăm în seamă 
ameninţarea lor? 

— Deocamdată, da. În curând veţi avea dovada sau demisia 
mea. 

Privirea preşedintelui deveni de gheaţă. 

— Asta nu e suficient, Fred. Ce progrese au făcut oamenii tăi? 

— Imi pare rău, domnule preşedinte. Cred că am îmbătrânit. 
Afacerea asta mă termină. Prea multe variabile. 

Klein încrucişă braţele la piept, cu muştiucul pipei ieşind din 
mâna strânsă pumn. 

— In primul rând suntem siguri că coproprietarul belgian al 
vasului ştie că pe vapor se găseşte marfă de contrabandă. In al 
doilea rând şi probabil că asta este chiar şi mai important - făcu 
o pauză ca să se asigure că preşedintele a înţeles cât de 
importantă consideră el situaţia - firma belgiană este deţinută în 
întregime de Grupul Altman. Se pare că preşedintele şi directorul 
executiv al Grupului Altman, Ralph McDermid, e mânjit până la 
coate în afacerea asta. 

— larăşi Ralph McDermid? Preşedintele ridică vocea. Ralph 
McDermid nu e numai preşedinte şi director executiv, el este 
chiar Grupul Altman. El l-a fondat şi l-a transformat într-unul 
dintre cele mai mari imperii financiare din câte au existat şi toate 
astea în mai puţin de douăzeci de ani. Dumnezeule, pentru omul 
ăsta lucrează unul dintre predecesorii mei, membri ai ultimelor 
patru cabinete, foşti directori de la FBI şi CIA, membri ai 
Congresului, senatori şi câţiva foşti guvernatori. 

Klein ştia toate acestea. Aşteptă cu răbdare ca preşedintele să 
termine. 

— Da, domnule. Aţi folosit cuvântul „iarăşi”. Este implicat 
McDermid şi în altă afacere? 

Preşedintele îşi scoase ochelarii şi-şi masă rădăcina nasului ca 
şi cum ar fi vrut să-şi aline o durere de cap. 

— Scurgerile de la Casa Albă. li repetă lui Klein ce-i raportase 
Arlene Debo în legătură cu întâlnirea secretă care avusese loc la 
Manila între McDermid şi secretarul Forţelor Terestre Jasper Kott. 

— Crezi că e posibil să existe vreo legătură între scurgeri şi 
problema cu vasul Empress? 

— Asta trebuie să aflăm. Nu înţeleg însă de ce s-ar implica 
McDermid personal într-o asemenea afacere. Face şi aşa foarte 
mulţi bani. Firma lui i-a adus deja o avere. De ce riscă atât de 
mult pentru un transport de substanţe chimice? li va aduce 
bineînţeles un profit enorm, însă ce mai contează pentru el? 
După părerea mea, nu are sens. 

— Într-adevăr, o singură încărcătură cu substanţe interzise nu 
prea merită, fu de acord şi preşedintele. Poate că McDermid 
desfăşoară de mai multă vreme astfel de operaţiuni ilegale. 
Poate că e unul din indivizii aceia care caută aventura şi pentru 
care, cu cât păşesc mai departe în afara legii, cu atât răsplata 
emoţională e mai mare. 

— Sau poate că unele dintre companiile lui au necazuri şi el 
vrea să scape de datorii inițiind afaceri ilegale ca asta. E sigur că 
nu va trebui să plătească taxe pentru ea. 

Rămaseră amândoi tăcuţi câteva clipe, îngrijoraţi, încercând 
să găsească un răspuns. Apoi preşedintele rupse tăcerea: 

— Nu-mi amintesc de nici o altă companie care să egaleze 
succesul pe care îl are Altman în obţinerea de profituri gigantice 
de pe urma unor foşti funcţionari guvernamentali de rang înalt. 
Nu e mai puţin adevărat însă că afacerile şi politica au mers 
întotdeauna mână în mână. Dacă adăugăm în ecuaţia asta şi 
armata, nu-i aşa că-ţi vine în minte avertismentul lui Dwight 
Eisenhower în legătură cu influenţa crescândă a complexului 
militaro-industrial, care poate scăpa oricând de sub control? 

— Ba da şi nu e dejoacă cu aşa ceva, recunoscu Klein. Un fost 
angajat la Altman le-a dezvăluit oamenilor mei care au făcut 
investigaţii codul după care funcţionează grupul: amestecă 
corect afacerile cu politica şi profiturile vor fi excepționale. 

— Sună cam simplist. Insă poate că ăsta e răspunsul. Poate că 
asta urmăreşte McDermid. Dorinţa sa de îmbogăţire nu are 
limite. Niciodată nu va avea destul. Dă acum o lovitură rapidă cu 
Empress, apoi va încerca altceva şi mai surprinzător. 


Hong Kong 


Randi Russell îi spuse şoferului să ocolească cvartalul şi când 
ajunseră din nou aproape de intrarea de la Conrad International 
Hotel îl rugă să oprească. 

După ce se despărţise de ea, Jon cercetase cu grijă zona 
înconjurătoare în căutarea eventualilor urmăritori. In momentul 
în care Randi îl văzu din nou, Smith tocmai se întorsese, probabil 
nemulţumit să constate că nu era urmărit şi pornise spre intrarea 
în holul hotelului. Randi continuă să cerceteze zona până când îl 
observă pe vânzătorul chinez care stătea ascuns în umbră, în 
spatele căruciorului său şi începuse să vorbească precipitat la un 

telefon celular în clipa în care Jon intrase în hotel. 

Exact aşa cum bănuia. Trupele lui McDermid continuau să-l 
ţină sub supraveghere. Nu crezuse nici o secundă povestea pe 
care i-o înşirase el, însă cel puţin acum era sigură că nu-i va sta 
în cale în noaptea aceea. li spuse şoferului să o ducă înapoi la 
clădirea ce adăpostea birourile Grupului Altman şi formă un 
număr pe telefonul mobil. 

— Savage, se auzi vocea de la capătul celălalt. 

— Ştii unde e McDermid? întrebă în microfon, acoperindu-şi 
gura cu palma. 

— Bineînţeles. L-am urmărit toată ziua şi acum s-a întors în 
clădire. A urcat în apartamentul de sus. 

— Echipa ta e pe poziţii? 

— Afirmativ. 

— Vin şi eu acum. 

Când ajunse în dreptul lor, Randi îi plăti şoferului şi se 
îndreptă, cu pălăria ei conică în mână, spre un Buick negru ce 
aştepta cu luminile stinse. Deschise portiera şi se aşeză pe 
scaunul pasagerului din faţă. 

— De aici preiau eu operaţiunea, Allan. Tu du-te în clădire şi ai 
grijă de şeful pazei lui McDermid. Dacă apare, urmăreşte-l. 

Scund şi îndesat, Allan Savage era departe de imaginea 
clasică a unui agent CIA, dar asta era în avantajul său. Agentul 
dădu din cap, cobori din maşină şi traversă strada îndreptându- 
se spre clădire. Randi trecu la volan şi rămase în aşteptare. 

Telefonul ei începu să sune. Era Allan. 

— Aşa repede? întrebă ea. 

— Cred că McDermid a uitat ceva. E în drum spre ieşire. 

Randi închise telefonul şi îl văzu pe McDermid ieşind grăbit. 

Exact în aceeaşi clipă îşi făcu apariţia şi limuzina sa neagră. 
Şoferul cobori şi alergă să-i deschidă portiera din spate. Maşina 
porni imediat şi Randi îi urmă îndeaproape. 

Limuzina urcă pe şoseaua ce şerpuia spre Victoria Peak. 
Casele din zona aceea erau mari şi arătoase, iar în vale se 
vedeau luminile oraşului răsfirându-se în jurul portului uriaş, pe 
insulele înconjurătoare şi pe peninsula Kowloon. Salba de lumini 
continua mai departe, spre nord, în Noile Teritorii şi făcea 
legătura cu China continentală, unde se vedea strălucind la 
orizont oraşul Guangzhou. 

Limuzina intră pe aleea din curtea unei vile vechi, în stil 
chinezesc, de unde se vedea foarte bine panorama golfului 

Repulse. Randi se opri nu departe de intrare şi văzu o tânără 
femeie ieşind în întâmpinarea lui Ralph McDermid. Cei doi intrară 
în vilă braţ la braţ. 

Randi formă un număr pe mobil. 

— Se pare că are de gând să se potolească pentru o vreme. 
Cu puţin noroc, s-ar putea să avem un răgaz de câteva ore. Dă- 
mi-l pe Berger. Ham, ai echipamentul pregătit? 

— Este în micuţele noastre rucsacuri negre, răspunse vesel 
Hamilton Berger, expertul în electronică. De îndată ce asistentul 
ăla afurisit îşi ia tălpăşiţa, începem operaţiunea de plantare a 
microfoanelor. 

— Ai grijă. De data asta nu mai avem de-a face cu nişte 
funcţionari de ambasadă lipsiţi de experienţă. 

— N-o să descopere nici cea mai mică urmă. 

— Bine. Eu rămân să-l supraveghez pe McDermid. Tipul e 
foarte ocupat acum. 

— Te sunăm după ce instalăm microfonul şi ieşim de acolo. 

— Abia aştept. Randi închise telefonul şi-şi scoase dintr-un 
buzunar un foarte american sandviş cu carne de curcan şi 
brânză. In timp ce prin perdele se întrezăreau cele două siluete 
angajate într-un balet amoros, ea muşcă cu poftă din sandviş, 
încercând să ghicească adevăratul motiv al interesului lui Jon 
pentru McDermid. 


În lumina puternică de pe coridorul pe care se aflau birourile 
firmei Donk & LaPierre se vedea pupitrul de la recepţie, acum 
gol, unde discutase mai devreme cu secretara chinezoaică. Jon 
încuie uşa după el şi traversă fără zgomot holul de la intrare, 
trecând pe lângă pupitrul cufundat în umbră spre uşile interioare. 
După ce se furişase din hotel pe uşa din spate, luase un taxi cu 
care venise până aici. Era îmbrăcat din nou în hainele sale de 
lucru negre şi rămase câteva clipe nemişcat, încercând să 
distingă vreun zgomot suspect în birouri. Nu se auzea nimic şi nu 
se vedea nici o lumină. Birourile păreau pustii, exact aşa cum se 
aşteptase. 

Uşa nu era încuiată. Intră şi înaintă pe mocheta albastră, 
oprindu-se să asculte în dreptul fiecărui birou, până când ajunse 
la uşa din lemn de abanos a directorului Charles-Marie Cruyff. 
Uşa era prevăzută cu două încuietori masive. După cinci 
încercări, folosind mai multe scule din trusa sa specială, Jon reuşi 
să deschidă ambele încuietori şi împinse uşa neagră. 

învăluit în cea mai profundă tăcere, Jon aprinse lanterna de 
buzunar. Privirea sa trecu rapid de la sofaua modernă peste 
biroul din lemn de mahon al lui Cruyff, peste modelele de 
ambarcaţiuni şi se opri asupra seiful din peretele din stânga 
biroului. Traversă repede camera până ajunse în dreptul lui. 

Cruyff aruncase involuntar o privire în direcţia acestui seif 
atunci când Jon menţionase legăturile cu firmele chinezeşti. 
Spera ca gestul acela să însemne că acolo se afla ceva important 
în legătură cu Empress. Spera ca acolo să găsească adevărata 
listă de inventar. 

Seiful era compact şi, aşa cum reţinuse, cu o încuietoare 
simplă cu cifru. Primise de la Klein o mică maşină de găurit 
electrică. Zgomotul produs de mica bijuterie mecanică în timp ce 
dădea găuri în uşa de oţel abia se auzea. Făcu patru găuri, 
îndesă în fiecare puţin exploziv plastic şi legă încărcăturile, pe 
deasupra butonului de acţionare a cifrului, la un declanşator 
electric miniatural. Lucrând repede, dar atent, acoperi seiful cu 
un capac care să atenueze zgomotul şi se retrase în spatele 
biroului, unde rămase nemişcat câteva secunde, ascultându-şi 
bătăile inimii. 

intoarse cheia  detonatorului. Zgomotul exploziei, deşi 
înfundat, fu destul de puternic ca să se audă până în holul de 
recepţie. 

Rămase pe loc, cu pistolul pregătit. După cinci minute de 
aşteptare, vâri revolverul înapoi în toc şi se duse la seif. 
Încuietoarea fusese distrusă şi uşa era întredeschisă un 
centimetru. 

O deschise complet, scoase toate documentele care se găseau 
acolo, le duse pe biroul lui Cruyff şi începu să le examineze 
grăbit. 

La al cincilea se opri. Era probabil vorba de scrisoarea care 
generase mesajul de răspuns pe care-l găsise în seiful din vila 
din Shanghai a lui Yu Yongfu. Era o scrisoare adresată nu lui Jan 
Donk, ci directorului executiv Charles-Marie Cruyff din Hong 
Kong. Era semnată de Yu Yongfu, preşedinte şi director general 
al întreprinderilor Dragonul Zburător. Şi; şi mai important... O 
copie îi fusese trimisă lui Ralph McDermid, preşedinte şi director 
general al Grupului Altman. 

Incordat la maximum, continuă să citească până în josul 
paginii. Nimic interesant... cu excepţia faptului că de un colţ al 
documentului fusese prins în capse un plic. Se uită atent la plic: 

avea antetul firmei Donk & LaPierre şi pe el era scris de mână: 


Factură pentru Basra 
The Dowager Empress 


După atâtea căutări... după ce muriseră atâţia oameni... ăsta 
era documentul! Cu degetele tremurând de emotie, Jon deschise 
plicul, scoase şi despături singura coală de hârtie ce se afla 
înăuntru. 

Scrisul era acelaşi ca cel de pe plic. Nici urmă de factură. Jon 
citi, simțind că-i fierbe sângele în vine de furie: 


Ţi-ai pierdut timpul, Smith. Doar nu credeai că sunt în stare să 
las ceva atât de important într-un loc în care să-l găseşti aşa de 
uşor! Am distrus documentul. Acum urmezi tu. 


Era semnat cu inițialele R.M. Ralph McDermid. Ticălos arogant! 
Ştiuse! Cum...? 

Incercând să afle răspunsul la această întrebare, Jon înlemni şi 
ridică privirea. Acum urmezi tu. 

— Bună seara, colonele Smith. Vocea şoptită venea din 
direcţia uşii deschise. 

Lustra din tavan se aprinse brusc. Feng Dun stătea în cadrul 
uşii, cu părul său roşu strălucind în lumină. Privirea lui era rea, 
însă în colţul gurii începuse să-i mijească un zâmbet de 
satisfacţie. Ţinea un pistol automat Uzi cu ţeava îndreptată spre 
Jon. Cu ochii aţintiţi direct în cei ai lui Smith, Feng făcu un gest 
către cineva aflat în spatele lui. Patru bărbaţi apărură şi luară 
poziţie în jurul lui Jon. 

Duminică, 17 septembrie 
Beijing 


Niu Jianxing conştientiză zgomotul slab produs de mecanismul 
orologiului Westminster atârnat de perete cu puțin înainte ca 
acesta să anunțe jumătatea de oră. Privirea îi alerga prin biroul 
pe care-l avea în locuinţa sa de la marginea vechiului cartier 
Xicheng. Privirea lui neliniştită reflecta frământarea interioară. 
Trimiterea submarinului Ciu-En-lẹlai să amenințe fregata 
americană fusese o mişcare atât de stupidă, atât de periculoasă 
şi atât de contraproductivă pentru interesele Chinei şi chiar 
pentru existenţa Republicii Populare, încât reuşise să-l scoată din 
sărite şi să-l umple de furie şi dezgust. 

Focul din ochii lui i-ar fi şocat desigur pe colegii obişnuiţi cu 
Bufnița care dormita în timpul şedinţelor de partid şi de guvern. 
Acest bărbat alert, plin de energie, era adevăratul Niu. Se 
învârtea prin încăpere, ca un tigru în cuşcă, chinuindu-se să 
accepte ceea ce începea să înţeleagă. Deşi Wei Gaofan se 
prefăcuse foarte bine, Niu nu mai avea nici o îndoială că el se 
afla în spatele deciziei de a trimite submarinul. 

Mişcarea asta tâmpită nu numai că dezvăluia americanilor 
faptul că flota chineză supraveghea mişcările Flotei a Cincea, dar 
făcea să crească astronomic pericolul unei confruntări 
dezastruoase în cazul Empress. 

Atunci când maiorul Pan îi raportase pentru prima dată 
suspiciunile sale în legătură cu Jon Smith, conexiunea dintre Li 
Aorong şi Empress îl făcuse pe Niu să-l suspecteze pe Wei 
Gaofan de corupţie, din moment ce Li era protejatul său şi nu 
făcea nici o mişcare fără binecuvântarea lui Wei. Se părea că cei 
doi plănuiseră să obţină o mică avere de pe urma acestui 
transport. Wei nu era nici primul, nici ultimul oficial de la 
Zhongnanhai care cădea pradă lăcomiei. 

Insă trimiterea lui Ciu-En-/ai în urma misiunii dădea peste cap 
toate presupunerile lui Niu. Răspunsul era prea clar, prea 
evident. 

Cu mâinile la spate, Bufnița se întoarse şi continuă să umble 
de colo-colo prin birou, vrând parcă să-şi descarce furia şi 
dezgustul călcând apăsat. Era convins acum că Wei era cel care 
se împotrivea acordului cu privire la drepturile omului. Wei 
sabota acordul şi, mai rău, asta era numai o părticică a 
infidelităţii sale. De fapt, Wei intenţiona să provoace un incident 
cu Statele Unite de o asemenea gravitate încât să dea ceasul 
înapoi în vremea războiului rece... Să ducă la producerea de noi 
arme de distrugere în masă... La reinstaurarea acelui tip de 
control asupra societăţii care să ducă la catastrofe de tipul 
Revoluţiei Culturale... La o Chină izolată care să putrezească în 
amărăciunea ei reciclată. 

Asta urmărea Wei, concluzionă Niu, dezgustat şi speriat în 
acelaşi timp. Nu era vorba de lăcomia de bani, ci de lăcomia de 
putere. 

In clipa în care se auzi o bătaie în uşa privată a biroului, 
Bufnița se repezi într-acolo cu o agilitate care nu se potrivea cu 
cei şaizeci de ani ai săi. Descuie uşa şi-i făcu loc în încăpere 
maiorului Pan. N 

— Hai înăuntru. Vino. li făcu nerăbdător semn agentului să se 
aşeze pe scaunul din fața mesei sale de lucru. 

Nervos, maiorul îşi lăsă trupul grăsuţ pe marginea scaunului 
de lemn, rămânând ca o pasăre speriată, gata să-şi ia zborul. 
Ordine ca acesta, să călătorească de la Shanghai la Beijing în 
toiul nopţii, îi provocau întotdeauna o stare de nervozitate. Mai 
ales când astfel de ordine veneau din partea unui membru al 
Comitetului Permanent. 

Niu îşi reluă patrularea prin încăpere. 

— Ce progrese ai făcut în problema agentului american şi a 
vasului Empress? 

— Nu prea multe, domnule. Pan îşi lungi gâtul, încercând să 
urmărească mişcările lui Niu prin încăpere. Furtuna a trecut, 
lăsând puţine semne în urmă. A trebuit să-l eliberăm pe Li 
Aorong. A continuat să susţină că nu ştie nimic despre afacerile 
ginerelui său ori despre dispariţia acestuia şi a soţiei sale. 

Niu se opri şi se holbă la el. 

— A trebuit să-i dai drumul? Cum aşa? Dacă era vreo 
problemă de ordin legal, puteam să... 

— Nu e vorba de aşa ceva. 

— Atunci despre ce? 

Pan îşi alese cu grijă cuvintele: 

— Cred că generalul Chu a fost chestionat în legătură cu 
corectitudinea reţinerii lui Li fără a fi arestat. 

— O acţiune de rutină într-o problemă de securitate naţională 
a fost pusă sub semnul întrebării? Generalul Chu chestionat? E 
absurd. Cine a pus o asemenea întrebare? 

— Cred că cineva din Comitetul Central. 

Niu se încruntă. Faptul că generalul Chu fusese luat la 
întrebări de cei din Comitetul Central era o situaţie destul de 
neplăcută. Oricum, generalul ar fi trebuit să-l informeze pe el 
înainte de a da ordinul de eliberare. Trebuia acum să-l 
supravegheze atent şi pe general ca să afle spre cine se îndrepta 
loialitatea lui. 

Niu îşi reprimă furia şi frustrarea şi reveni la maior. Uitase cât 
de mult se ferea el să dezvăluie orice părere personală asupra 
vreunui subiect care ce nu făcea parte din îndatoririle sale 
oficiale. Pan se apăra şi aşa se explica faptul că reuşise să reziste 
atât de mult în poziţia pe care o ocupa în Securitatea Publică. 

Niu nu mai avea însă timp pentru asemenea subtilităţi. 
Empress urma să intre în apele irakiene miercuri dimineaţă. Era 
deja miezul nopţii de duminică. j 

— Adică Wei Gaofan? îl întrebă el brusc pe maior. Imi cunosc 
colegii, Pan. Poți să-mi spui. Rămâne între noi. 

Pan ezita. In cele din urmă spuse precaut: 

— Cred că acesta ar putea fi numele pe care l-a indicat 
generalul Chu. Cu o notă de speranţă în glas continuă: Să-l 
arestez din nou pe Li Aorong, tovarăşe? Aş putea să-l pun sub 
arest la domiciliu. Aşa cel puţin am şti precis unde se află. 

— Nu! sări Niu. Apoi îşi temperă vocea. Nu ar fi productiv. 

Ultimul lucru pe care îl dorea Niu era să-l alerteze pe Wei cu 
suspiciunile sale sau să-l lase pe Pan să înţeleagă că ar putea fi 
vorba de ceva mai mult decât o investigaţie de contraspionaj. 

_ — Deocamdată, maior Pan, vei continua să-l ţii sub observaţie. 
II mai urmăreşti, nu? 

Pan dădu uşor din cap, urmărindu-l pe Niu cu o privire 
îngrijorată. 

Mişcarea capului fusese aproape imperceptibilă, aşa încât Niu 
fu convins că maiorul se aşteptase ca ea să treacă neobservată. 
Asta putea însenina că Wei Gaofan se dăduse mai tare la 
generalul Chu decât lăsase Pan să se înţeleagă şi că maiorul 
continuase să-l urmărească pe Li Aorong din proprie iniţiativă. 
Generalul Chu, la rândul lui, nu voia să ştie ce face maiorul, însă 

dorea ca el să progreseze. 

Niu se convinsese de mai mulţi ani că tocmai acest mod de 
operare îi asigura lui Pan succesul - maiorul era foarte atent să 
nu încalce ordinele, însă se plia aşa încât să obţină rezultate. Era 
exact ceea ce-i trebuia lui Niu în momentul acela şi unul dintre 
motivele pentru care Pan era atât de valoros. 

— Foarte bine, îi spuse maiorului, reluându-şi patrularea prin 
încăpere. Continuă exact ca şi până acum. 

— Da, domnule. Maiorul Pan, înţelept, dădu din cap, conştient 
că Niu îi transmitea astfel că numele lui nu trebuia amestecat cu 
nici un chip. 

— Ce altceva mai ai pentru mine? 

— Am făcut investigaţii în legătură cu afacerile lui Yu Yongfu, 
însă nu am reuşit să descoperim nici o legătură cu colonelul 
Smith. 

— Ce ai mai aflat despre Yu şi soţia lui, actriţa? Ai ceva indicii? 

— Nimic deocamdată. 

Niu ajunse în dreptul fotoliului său şi se aşeză. 

— Am avut plăcerea să mă întâlnesc cu Li Kuonyi de mai 
multe ori. Este o femeie deşteaptă şi o mamă bună. Probabil că 
nu poate fi găsită fiindcă nu doreşte acest lucru. Ceea ce 
înseamnă că ea şi soţul ei se ascund. 

— M-am gândit şi eu la asta, încuviinţă Pan. 

— Sau dacă nu, e posibil să fie ascunsă undeva de tatăl ei ca 
să nu poată da relaţii despre afacerile soţului? 

— Şi la asta m-am gândit, domnule. 

— Sau poate că a fost ascunsă de nişte forţe superioare? 

Pan nu voia să discute această posibilitate, însă în acelaşi timp 
nu negă faptul că era şi aceasta o opţiune. 

— Ai mai găsit dovezi în legătură cu cine ar mai putea fi 
implicat în afacerea asta cu Empress? continuă Bufnița. 

— Numai firma aceea belgiană despre care v-am raportat - 
Donk & LaPierre. 

— Nimic altceva? 

— Nu. 

— Insă nu ai exclus această posibilitate, nu? 

— Nu exclud niciodată nimic în timpul unei investigaţii. 

— O caracteristică admirabilă pentru un ofiter de 
contrainformaţii, spuse Niu. 

Din clipa în care Pan intrase în biroul său, Niu încercase să 
evalueze poziţia agentului faţă de fiecare din problemele 

discutate, însă descoperise că, la fel ca de fiecare dată, era 
aproape imposibil să aibă o certitudine. Privirea maiorului 
rămăsese impasibilă, iar faţa sa moale neutră, fără nici un 
zâmbet. Cu toate acestea, Niu nu avea altă soluţie decât să-l 
folosească pe Pan dacă dorea să dezvăluie complotul. 

— Continuă-ţi investigaţiile cum crezi mai bine, însă de acum 
încolo îmi raportezi mie mai întâi. Trebuie să aflu tot ceea ce are 
legătură cu voiajul vasului Empress, îndeosebi cu încărcătura 
acestuia şi orice element referitor la cei implicaţi în această 
tranzacţie. Atât din interiorul ţării, cât şi din străinătate. 

— În primul rând dumneavoastră? În eventualitatea că 
generalul Chu pune întrebări într-un anumit moment al anchetei, 
aş putea avea ceva scris în sensul acesta, domnule? 

Aşa cum se aşteptase, agentul îşi apăra din nou spatele. Lui 
Niu îi veni să zâmbească. Pe de altă parte, era conştient că astfel 
de măsuri de precauţie îi permiseseră lui Pan să supravieţuiască 
într-o meserie care era periculoasă din mai multe motive şi din 
mai multe direcţii. Diferenţa între un specialist excelent ca Pan şi 
un lider era exact acest curaj de asumare a unor riscuri mari. Pan 
nu dorea să rişte nimic. 

In acelaşi timp, Bufnița începea să fie din ce în ce mai convins 
că toată munca sa de o viaţă pentru China... devotamentul său 
pentru cauza transformării ţării sale într-o putere paşnică de 
nivel mondial... toate acestea erau în pericol. Pentru a-şi apăra 
atât visurile, cât şi patria, era gata să rişte orice. 

— Bineînţeles, maior Pan, spuse Niu încet, însă nu trebuie să 
arăţi aprobarea mea decât dacă este absolut necesar. Ai înţeles? 

— Am înţeles perfect, domnule. 

Fără să mai spună ceva, Niu scrise o scrisoare prin care îl 
autoriza pe maiorul Pan Aitu să fie agentul său oficial, care 
trebuia să-i raporteze mai întâi lui şi nimănui altcuiva. 

Agentul îl urmărea nervos şi tremurând uşor. De îndată ce 
hârtia ajunse în mâinile sale şi apoi în buzunarul hainei, Pan se 
furişă din încăpere la fel cum venise - pe uşa laterală. 

Era trecut de ora unu noaptea. Ajuns afară din clădire, rămase 
o clipă nemişcat în întuneric şi se înfioră în răcoarea nopţii. Frigul 
iernii care se apropia începea să se facă simţit la Beijing. Nu ştia 
ce să creadă. Din cine ştie ce cauză, Niu Jianxing îl suspecta pe 
Wei Gaofan de corupţie... Dacă nu cumva şi de mai mult. El 
însuşi îl suspecta pe Wei că avea legătură cu afacerea Empress 
şi se simţea uşurat că se afla în sfârşit sub ordinele lui Niu 

Jianxing, deşi nu pe de-a-ntregul. 
Se trezi din visare şi se grăbi spre maşină. Trebuia să se 
întoarcă repede la Shanghai. Avea multe de făcut. 


Hong Kong 


Deschise ochii într-o încăpere complet întunecată. În aer 
plutea un miros greu de excremente şi mizerie. Undeva se 
auzeau paşii mărunți ai unui şobolan. Jon se cutremură 
involuntar în clipa în care avu senzaţia că aude chiţăitul subţire şi 
scârţâitul ghearelor a sute de şobolani care colcăiau pe întuneric 
în jurul lui. Nu se auzea însă nici un sunet. Nici şobolani, nici voci, 
nici trafic, nici păsări de noapte... 

Un punct de lumină apăruse undeva deasupra. Trebui să dea 
capul pe spate ca să poată privi raza minusculă. O simţea caldă 
pe faţa lui, chiar fierbinte, însă ştia că e numai o iluzie clădită pe 
speranţă. O iluzie spaţială datorată întunericului absolut, fără nici 
un punct de referinţă, fără nici un sens al dimensiunilor, totul 
complet negru. Cu excepţia acelei raze minuscule care era reală. 
Concentrându-se asupra ei, mişcând capul, închizând şi 
deschizând ochii de mai multe ori, reuşi într-un târziu să distingă 
de unde venea lumina şi ce se afla în jurul său. 

Şedea pe un scaun, cu picioarele legate la glezne. Mâinile erau 
legate foarte strâns la spate. Frânghia din nailon îi tăia dureros 
pielea. Punctul de lumină nu era vreo crăpătură în pereţi sau în 
tavan, ci o reflexie de pe un colţ a unei mici cutii metalice fixată 
sus, pe perete. O reflexie a unei lumini ce venea de după colţ, de 
undeva din faţa şi din stânga lui. Camera avea forma literei L şi 
scaunul de care era legat Jon se afla la capătul braţului lung al L- 
ului. 

Reuşise să se orienteze şi asta îl făcea să se simtă mai bine. ÎI 
străbătu un fel de euforie, ca şi cum s-ar fi aflat din nou pe un 
teren solid, ca şi cum s-ar fi aflat din nou în lumea lui - şi 
deodată îi reveni foarte clar în minte totul... emoția produsă de 
faptul că reuşise în sfârşit să găsească documentul, apoi nota 
semnată RM care indica nu numai că lista de inventar era 
pierdută, ci şi cât de periculoasă putea fi aroganţa fondatorului 
Grupului Altman... lumina aprinsă brusc, Feng Dun şi ucigaşii 
săi... 

Se făcuse vinovat de săvârşirea uneia dintre cele mai vechi 

greşeli din istoria omenirii - se implicase atât de mult în misiunea 
sa încât coborâse garda. Ceea ce-l deranja acum nu era gândul 
că va muri probabil. Se putea întâmpla oricând în activităţile sale 
clandestine. Era conştient de asta chiar dacă nu recunoscuse 
întotdeauna. Îl supăra însă teribil că eşuase. Preşedintele trebuia 
acum să facă faţă unei confruntări periculoase fără prea multe 
opţiuni acceptabile. 

Jon aproape că nici nu auzi uşa care se deschise după colţul 
camerei în formă de L. Lumina din tavan se aprinse brusc, 
orbindu-l. Auzi cum cineva iese din încăpere făcând loc altei 
persoane. După ce reuşi să se obişnuiască cu lumina, văzu că în 
faţa sa se afla Feng Dun, încruntat. 

— Ne-ai făcut numai necazuri, colonele Smith. Nu-mi plac 
oamenii care mă deranjează. Vocea şoptită a lui Feng Dun era 
măsurată, se vedea că nu se grăbeşte. Se apropie de Jon cu o 
mişcare fluidă. 

— Ai un păr foarte ciudat, zise Jon. Mai ales pentru un chinez. 
Şuviţele albe îl fac să arate şi mai straniu. 

Lovitura îi explodă în plină faţă, făcându-l să cadă pe spate cu 
scaun cu tot. Se izbi cu capul de podea. In fracțiunea de secundă 
dintre momentul impactului şi durere, îşi dădu seama că Feng 
fusese atât de rapid încât nici nu văzuse când mişcase mâna. 
Apoi durerea violentă îl cuprinse cu totul şi simţi că începe să-i 
curgă pe faţă sânge fierbinte şi lipicios. Timp de câteva secunde 
avu senzaţia că îşi va pierde cunoştinţa. 

După ce îşi recăpătă vederea şi durerea se mai domoli, doi 
bărbaţi pe care nu-i văzuse mai înainte aşezară din nou scaunul 
pe picioare. Faţa lui Feng se afla la numai câţiva centimetri de a 
lui. Ochii bărbatului erau de un căprui atât de deschis încât Jon 
avu impresia că are în faţă nişte găvane goale. 

— Mângâierea asta blândă a fost doar un imbold ca să te poţi 
concentra, colonele, zise Feng. Ai dat dovadă de multă 
inteligenţă şi iscusinţă. Nu e cazul să faci prostii tocmai acum. Nu 
o să mai pierdem timpul cu identitatea ta. Ceea ce mă 
interesează este pentru cine lucrezi. 

Jon înghiţi şi rosti cu greu: 

— Locotenent-colonel medic Jon Smith de la Institutul de 
Cercetări Medicale al Forţelor Terestre ale Statelor Unite... 

De data aceasta, lovitura nu fu decât o palmă mai puternică, 
făcând să-i sară capul într-o parte şi să-i ţiuie urechile, însă 
începu să sângereze din nou. 

— Numele tău nu apare pe lista nici uneia dintre agenţiile 
americane de informaţii pe care le cunoaştem. Ce e asta? Vreo 
secţie secretă a CIA? NSA? Poate a NRO? 

Buzele lui Jon se umflaseră şi abia mai putea să vorbească. 

— Alege singur. 

Pumnul lui Feng îl lovi în cealaltă parte a capului, camera 
dispăru iarăşi din faţa ochilor, însă scaunul rămase pe loc. Ca 
prin ceaţă, Jon îşi dădu seama că rolul celor doi era acum să-l 
ţină pe picioare când îl lovea Feng. 

— Nu eşti un agent obişnuit, reluă acesta interogatoriul. Cui îi 
raportezi? 

Jon nu-şi simţi buzele mişcându-se şi nici nu-şi mai recunoscu 
vocea. 

— Cine eşti tu? Nu eşti de la Biroul Securităţii Publice. Pe cine 
interesează dacă sunt de la CIA sau NSA? McDermid? Pe cineva 
din...? 

Cei doi pumni veniră la interval de câteva secunde, o 
combinaţie perfectă şi în timp ce îl răzbi o durere sfâşietoare, 
luându-i din nou vederea, creierul său îi spunea că individul era 
un bătăuş profesionist şi că lovea atât de dur... De dur... 

Ralph McDermid stătea în picioare în spatele lui Feng Dun. 

— La dracu', Feng! Nu poate să ne mai spună nimic dacă şi-a 
pierdut cunoştinţa! 

— E tare. Un bărbat puternic. Dacă nu-l facem să sufere, să se 
teamă nu numai de durere sau de moarte, ci şi de mine, nu 
scoatem nimic de la el. 

— Nu scoatem nimic de la el dacă moare. 

Pe faţa lui Feng apăru zâmbetul acela sumbru. 

— Aici e toată şmecheria, tai-pan. Dacă nu-l facem să creadă 
că suntem în stare să-l omorâm, nu va zice nimic. Insă dacă 
moare, atunci nu mai poate zice nimic. Trebuie găsită linia de 
mijloc. Treaba mea este să-l conving că sunt atât de sălbatic şi 
lipsit de scrupule încât aş fi în stare să-l ucid accidental, din 
plăcerea de a produce suferinţă, fără să-mi dau seama de 
adevărata mea brutalitate. Nu sunteţi de acord? 

McDermid se dădu involuntar înapoi, ca şi cum i s-ar fi făcut 
brusc frică de Feng. 

— Tu eşti expertul. 

Feng remarcă gestul şefului său şi zâmbi din nou. 

— Vedeţi? Asta este reacţia pe care o aştept. N-o să scoatem 
nimic de la el până când abia va mai putea să-şi mişte gura ca să 

vorbească.  Suficientă durere ca să mai aibă putere să 
gândească, însă nu atât de multă ca să nu mai poată gândi 
deloc. 

— Poate că dacă ai folosi nişte metode mai puţin dure? sugeră 
McDermid fără prea multă convingere. 

— Vor veni şi acelea. Staţi liniştit. Nu moare el chiar aşa de 
repede şi ne va spune tot ceea ce doriţi să aflaţi. 

McDermid dădu din cap. In afară de faptul că se temea de 
comportamentul imprevizibil al lui Feng, omul îi provoca 
îngrijorare şi din alte motive. Avea sentimentul că fostul ofiţer îl 
dispreţuia exact aşa cum îl dispreţuise şi pe celălalt patron al 
său, Yu Yongfu. La început nu luase în seamă insultele lui Feng, 
din moment ce îl informa în legătură cu Yu. După ce Feng Dun 
demonstrase însă că are destulă putere şi influenţă să determine 
trimiterea unui submarin în coada fregatei americane, McDermid 
începuse să se teamă. 

Devenise clar pentru el că legăturile lui Feng la cele mai înalte 
niveluri militare sau guvernamentale erau cu mult peste cele 
normale pentru poziţia lui. Atât timp cât aceste resurse puteau fi 
folosite în folosul său, McDermid era mai mult decât bucuros să-i 
plătească o avere lui Feng şi să-i treacă cu vederea bădărăniile. 
McDermid nu ajunsese însă unul dintre cei mai puternici şi mai 
bogaţi oameni de pe planetă ca să ignore ceea ce era evident. 
Feng avea şi alţi patroni. Feng era un individ foarte periculos. 
McDermid îl avea deocamdată sub control, însă pentru cât timp 
şi cu ce preţ? 

Sâmbătă, 16 septembrie 
Washington, D.C. 


Întrunirea Cabinetului se încheiase şi Congresul fusese alertat 
în legătură cu criza gata să izbucnească în relaţiile cu China. Cu 
o cană de cafea în mână, preşedintele se aşeză din nou în capul 
mesei lungi din sala de consiliu. Şefii forţelor armate şi consilierii 
săi civili se aflau deja pe locurile lor şi îşi aranjau hârtiile, 
conversând cu voce scăzută cu experţii pe care şi-i adusese 
fiecare acolo. 

Preşedintele abia dacă observase prezenţa lor. Se gândea la 
milioanele de cetăţeni nevinovaţi care îşi vedeau de treabă pe 
tot cuprinsul ţării şi care aveau să afle în curând despre 
posibilitatea izbucnirii unui război cu China. De data asta nu era 
vorba de o excursie urmărită la televizor. Nici de o bătălie dusă 
sub acoperire împotriva teroriştilor sau de un mic conflict într-o 
ţară minusculă în care ar muri mai puţini americani decât în 
accidentele rutiere dintr-un week-end. Nu era vorba de un război 
oarecare. Era vorba de un război adevărat... un război mare... 
unul din acelea care izbucneşte ca un vulcan şi continuă zi şi 
noapte, zi după zi, fără pauză. Un război în care morţii aveau să 
fie fiii şi fiicele lor, vecinii sau chiar ei, toţi aduşi acasă în saci de 
plastic. China. 

— Domnule preşedinte? Era vocea lui Charlie Ouray. 

Preşedintele clipi de câteva ori şi trecu în revistă toate feţele 
acelea, unele solemne şi serioase, altele neliniştite şi furioase, 
aliniate de o parte şi de alta a mesei. Toate erau întoarse spre el. 

— Vă rog să mă scuzaţi, se adresă el celor aflaţi în sală. Mă 
luptam cu fantomele războaielor trecute şi cu cele ale 
războaielor viitoare. Nu le vedeau pe cele ale războiului acesta. 
Poate cineva dintre dumneavoastră să le vadă? 

Cei din sală reacționară fiecare în felul său. Unii - şocaţi să 
descopere că el, comandantul lor, dădea dovadă de defetism. 
Alţii - speriaţi de ceea ce urma să se întâmple. Alţii - hotărâre... 
Nu frică şi nici agresivitate, ci o determinare liniştită. Gravitate în 


287 


faţa dimensiunii necunoscutului - în viitorul apropiat şi în cel 
îndepărtat. Câtorva dintre ei le străluceau ochii, anticipând 
faptele „măreţe”, onoarea şi decoraţiile, un loc în istorie. 

— Nu, domnule, nu cred, spuse încet amiralul Brose. Nici unul 
dintre noi nu poate şi sper că nimeni dintre noi nu va trebui 
vreodată s-o facă. 

— Amin, concluzionă Stanton, secretarul Apărării. Apoi privirea 
lui se însufleţi brusc. Acestea fiind zise, trebuie să ne pregătim. E 
vorba de un război cu China, oameni buni. Suntem pregătiţi? 

Tăcerea apăsătoare care se lăsă în încăpere era un răspuns 
care nu putea înşela pe nici unul din cei prezenţi. Preşedintele se 
uită la cana cu cafea, însă nu mai avea nici un chef să bea. 

— Indrăznesc să vorbesc şi în numele colegilor de la Forţele 
Navale şi de la Forţele Aeriene şi vă asigur că nu suntem gata, 
declară general-locotenentul Tomas Guerrero, şeful de stat- 
major al Forţelor Terestre. Până acum am făcut planuri, ne-am 
instruit şi ne-am pregătit pentru cu totul altceva. Avem nevoie... 

— Cu tot respectul, nu sunt de acord, interveni generalul de 
aviaţie Bruce Kelly. Cu câteva excepţii, bombardierele sunt 
pregătite pentru orice tip de război. Trebuie să regândim forţa de 
vânătoare avansată, însă pentru viitorul imediat nu cred că sunt 
probleme prea mari. 

— Atunci, la naiba, noi; nu suntem gata, contraatacă Guerrero. 
Am mai spus acest lucru şi îl repet, Forţele Terestre au fost 
lăsate fără muşchii de care au nevoie pentru un război lung şi 
dur, purtat pe o suprafaţă vastă, împotriva unei armate uriaşe, 
sprijinită de o populaţie imensă, cu un moral foarte ridicat. 

— Marina... începu amiralul Brose. 

— Domnilor! protestă Powell-Hill, consilierul pe probleme de 
securitate naţională, aşezată în faţa preşedintelui, la capătul 
opus al mesei. Nu este acum momentul să ne ciorovăim pentru 
nişte detalii. Primul lucru pe care trebuie să-l facem este să ne 
asigurăm că toate forţele pe care le avem sunt gata de luptă. 
Abia după aceea putem trece la necesităţile fiecăreia dintre ele. 

Tăcerea care se lăsase fu întreruptă de vocea gravă a 
preşedintelui: 

— Primul lucru pe care trebuie să-l facem este să împiedicăm 
această confruntare. Privirea sa încăpăţânată se opri pe rând 
asupra fiecăruia, până când ocoli toată masa. Nu va fi nici un 
război. Punct. Nu ne luptăm cu China. Sunt convins că cei cu 
capul pe umeri din această încăpere nu vor război. Eu nu vreau 

război şi doresc să le dau o şansă celor cu capul pe umeri. 

Privirea lui făcu din nou înconjurul mesei, în sens invers de 
data asta, ca şi cum ar fi vrut să spună fiecăruia că ştie al naibii 
de bine că unora dintre ei - şi o mulţime dintre susţinătorii lor 
bogaţi - le-ar plăcea grozav o astfel de confruntare costisitoare şi 
că trebuia să renunţe. 

— Această confruntare are o soluţie de rezolvare. Tonul cu 
care spusese aceste cuvinte nu lăsa loc pentru alte discuţii. Vă 
rog să-mi spuneţi care sunt ideile dumneavoastră cu privire la 
această soluţie. 

Feţele lor perplexe îi aminteau de o adunare de mari 
proprietari de ferme din New Mexico cărora li se spusese să 
găsească metode prin care să dubleze cantitatea de apă alocată 
rezervațiilor de indieni Navajo şi Hopi. 

— Cred că am putea solicita o întrevedere secretă, la nivel 
înalt, în care să fie discutată problema, propuse Padgett, 
secretarul de stat. 

Preşedintele clătină din cap. 

— O întrevedere cu cine, Abner? Mai mult ca sigur că cei de la 
Zhongnanhai vor pretinde că nu au ce discuta şi nu vor accepta 
întâlnirea fără să convoace sesiunea întregului Comitet Central şi 
nu înainte de a obţine cel puţin o majoritate de opt la unu în 
Comitetul Permanent. 

— Atunci haideţi să le trimitem un mesaj foarte clar, sugeră 
Guerrero. Aprobaţi fondurile pentru noul avion de luptă al 
Forţelor Aeriene, un bombardier mai mare şi cu o rază de acţiune 
sporită şi pentru sistemul de artilerie Protector al Forţelor 
Terestre. Asta le va atrage cu siguranţă atenţia. Poate că o să-i 
sperie atât de tare încât vor cere ei o întrevedere. Da, cu 
ameninţarea asta teribilă deasupra capului, cred că vor cere 
imediat organizarea unei întâlniri. 

Se auzi un murmur de aprobare. Chiar şi secretarul de stat 
Stanton se feri să obiecteze. Era palid şi avea o privire 
îngrijorată, ca şi cum poziţia sa fermă în favoarea unei armate 
mai mici, mai flexibile, fusese serios zdruncinată. 

— Nu sunt chiar atât de sigur că acesta este cel mai bun 
mesaj care poate fi transmis, domnule general, interveni fără 
prea multă convingere vicepreşedintele Erikson. Ar putea avea 
ca rezultat escaladarea conflictului în loc să-l potolească. 

— Mai mult ca sigur că, indiferent de comportamentul nostru, 
Brandon, conflictul se va agrava, chiar dacă nu luăm nici o 

măsură, zise Stanton, care se părea că-şi recăpătase oarecum 
încrederea în sine. Slăbiciunea, ca şi o prea mare demonstraţie 
de forţă pot fi interpretate la fel de greşit. Cred că o 
demonstraţie moderată de forţă ar putea să-i facă să se 
gândească de două ori înainte de a forţa lucrurile prea tare. 

Erikson dădu din cap precaut. 

— S-ar putea să ai dreptate, Harry. Poate că o simplă aprobare 
a unor sisteme de arme deja existente n-ar fi un semnal prea 
dur. 

— Asta e ceea ce dorim noi? Să ne întoarcem iar la o politică a 
descurajării? La ceva care să se întindă pe ani de zile şi care să 
secătuiască economiile ambelor ţări? întrebă preşedintele. Să 
forţăm China să se închidă din nou în spatele Marelui Zid, cu 
rachetele pregătite, tocmai acum când înregistrasem atâtea 
progrese? 

Vocea amiralului Brose răsună ca un tunet deasupra adunării: 

— Cred că ceea ce preşedintele aşteaptă acum de la noi este 
o soluţie punctuală la o problemă tactică imediată. Cum putem 
dovedi că Empress transportă substanţe interzise? 

Insufleţirea din ochii celor mai multe dintre somităţile militare 
şi civile adunate în sală păli vizibil. 

— Ar fi grozav dacă am putea, încuviinţă preşedintele 
gânditor. Ai vreo idee cum am putea să realizăm aşa ceva, 
Stevens? 

— Trimiţând o echipă SEAL de pe Crowe să facă o 
recunoaştere clandestină la bordul vasului chinezesc. 

_ — Pot face aşa ceva? întrebă mirat vicepreşedintele Erikson. 
In mijlocul oceanului? Cu cele două nave în mişcare? 

— Este posibil, îl linişti Brose. Avem echipamentul necesar şi 
echipele noastre sunt antrenate pentru aşa ceva. 

— Operaţiunea se poate desfăşura în siguranţă? întrebă 
îngrijorat secretarul Apărării, Stanton. 

— Sunt şi riscuri, bineînţeles. 

— Riscul să dea greş? Să înregistrăm pierderi? întrebă 
secretarul de stat Abner Padgett. 

— Da. 

— Riscul de a fi descoperiţi? insistă Erikson. 

— Da. 

Secretarul de stat Padgett clătină violent din cap. 

— Un act clar de agresiune asupra teritoriului chinez în apele 
internaţionale? In felul acesta îi invităm pur şi simplu să ne 

declare război. 

Toţi cei din jurul mesei dădură aprobator din cap, unii solemn, 
alţii cu mai multă hotărâre, în timp ce preşedintele îşi scoase 
ochelarii şi îşi masă rădăcina nasului. 

— Cât de mari sunt şansele ca operaţiunea să fie descoperită, 
domnule amiral? 

— Foarte mici, după părerea mea. Cu echipa potrivită, sub 
comanda unui şef care să înţeleagă foarte clar că, indiferent de 
circumstanţe, oamenii săi nu trebuie să fie descoperiţi. Gata să 
abandoneze misiunea indiferent de pericolul în care s-ar găsi 
echipa. 

Preşedintele şedea tăcut, privind în gol, cu gândurile din nou 
la milioanele de cetăţeni de pe tot cuprinsul ţării care aveau să 
asculte în curând, îngrijoraţi, ştirile la televizor sau la radio, cea 
mai mare parte dintre ei total nepregătiţi să se sacrifice pentru 
un război inutil. 

Ochii tuturor se întoarseră spre şeful personalului, Charlie 
Ouray, de parcă el ar fi fost singurul în măsură să poată citi ce se 
petrece în mintea preşedintelui Castilla. 

— Domnule preşedinte? întrebă el încet. 

Castilla dădu uşor din cap, mai mult pentru sine decât pentru 
cei din sală. 

— O să iau în considerare propunerea ta, Stevens. E o soluţie 
posibilă. In acelaşi timp, trebuie să vă informez că de câteva zile 
serviciile noastre speciale desfăşoară o operaţiune care ar putea 
rezolva întreaga problemă. Preşedintele se ridică. Vă mulţumesc 
tuturor. Ne vom reîntâlni în scurt timp. Până atunci, vreau ca 
fiecare dintre dumneavoastră să fie pregătit în sectorul pe care-l 
conduce. Să-mi prezentaţi fiecare un raport asupra felului în care 
preconizaţi să tratăm această confruntare cu China, precum şi 
modalităţile şi termenele la care puteţi fi gata pentru un conflict 
la scară mare. 


Duminică, 17 septembrie 
Shanghai 


Aşezat pe bancheta din spate a Mercedesului său, Wei Gaofan 
savura în acelaşi timp ţigara de foi cubaneză pe care o ţinea în 
gură şi recenta victorie pe care o repurtase asupra lui Niu 
Jianxing. Din moment ce se ajunsese ca Ciu-En-lai să-şi 

zdrăngăne torpilele şi fregata americană să-şi pregătească 
rachetele, pentru reformatorul Niu - în viziunea lui Wei 
„reformator” însemna pacificator, progresist şi capitalist - avea 
să fie foarte greu să mai găsească pe cineva în Comitetul Central 
favorabil umilitorului tratat cu privire la „drepturile omului” sau, 
la urma urmei, favorabil direcţiei dezastruoase în care Niu dorea 
să împingă China. 

Mercedesul era parcat pe o străduţă laterală din cartierul 
Changning. Separat de un geam de sticlă încasabilă de garda sa 
de corp care şedea pe scaunul din faţă, Wei cerceta zona la 
lumina venită de la ferestrele care dădeau spre străduţă. li 
aştepta pe şofer şi pe cea de-a doua gardă de corp să se întoarcă 
din misiunea pe care le-o dăduse. 

Lui Wei nu-i plăceau afacerile încâlcite sau problemele 
nerezolvate. Li Aorong şi fata acestuia reprezentau exact aşa 
ceva şi trebuia îndepărtați. Până nu scăpa de ei, nu se simţea în 
siguranţă. Planul său implica destule riscuri şi, dacă îi putea 
reproşa multe lui Niu Jianxing, prostia nu era unul dintre ele. 

Ceilalţi membri ai Comitetului Permanent puteau fi uşor 
convinşi după ce Bufnița era redusă la tăcere. 

Wei se îndreptă brusc. Se auzeau paşi în noapte, apropiindu- 
se de limuzină. Portiera din faţă a Mercedesului se deschise şi 
şeful gărzilor sale de corp se strecură în spatele volanului, lângă 
celălalt bodyguard. Wei îl privi nerăbdător când omul luă 
microfonul interfonului. 

Vocea i se auzi foarte clar în boxele din spate: 

— Stăpâne, Li e în casă, însă n-am văzut nici un semn că fiica 
ar fi trecut pe acolo recent. Copiii dorm împreună cu doica într-o 
clădire separată. 

— Ai căutat peste tot? 

— Drogul i-a provocat bătrânului un somn profund. Copiii şi 
femeia dormeau deja. In afară de ei nu mai era nimeni în clădiri 
şi în jurul lor. Am putut să caut peste tot, aşa cum mi-aţi ordonat. 
Şoferul întoarse capul ca şi cum l-ar fi putut vedea pe Wei prin 
sticla prin care nu se vedea decât dintr-un singur sens. Era 
încruntat. 

— Am mai remarcat ceva. 

— Ce? întrebă îngrijorat Wei. 

— Oameni de la Biroul Securităţii Publice. Maiorul Pan Aitu în 
persoană, împreună cu o echipă. 

— Unde? 

— Furişându-se pe-afară. Unii în maşini. Totul foarte discret. 

— Supraveghind casa? 

— Sau pe Li Aorong. 

Probabil că atât casa, cât şi pe Li Aorong, îşi zise Wei Gaofan. 
Se mişcă neliniştit pe locul său. Pan n-ar fi îndrăznit niciodată să 
acţioneze împotriva intereselor sale... În afară de cazul în care îl 
sprijinea cineva. Niu? Era posibil ca Niu să fi descoperit că Wei 
exercitase presiuni pentru ca Li Aorong să fie eliberat din 
custodia Securităţii Publice. Dădu din cap mânios. Da, era clar că 
periculosul liberal Niu îşi băgase nasul. 

Telefonul său mobil începu să sune atât de puternic încât sări 
înapoi de lângă geamul despărțitor de parcă, uitând că era 
încasabil, s-ar fi temut să nu se tragă asupra lui. Işi reveni însă 
imediat şi îndreptă spatele, furios că era atât de tensionat. 

Apăsă supărat pe tasta telefonului şi se răsti în microfon: 

— Aici Wei. 

— Am pus mâna pe Jon Smith, spuse Feng Dun. 

Furia lui Wei pieri instantaneu. 

— Unde? 

— In Hong Kong. 

— Pentru cine lucrează individul? 

— Nu ne-a spus... încă. 

— A reuşit să pună mâna pe dovezile în legătură cu 
încărcătura cargoului şi să le trimită la Washington? 

— Nu mai există nici o dovadă, aşa că nu a avut ce trimite. 
Feng îi povesti cum fusese capturat americanul şi despre nota pe 
care McDermid o lăsase în seif după ce distrusese factura. 

Starea de spirit a lui Wei se îmbunătăţise substanţial. Nu era 
de acord cu felul în care acţionase McDermid, însă acesta nu-i 
făcea lui, personal, nici un rău. 

— Grăbeşte-te cu interogatoriul. Află de la Smith cât ştiu 
americanii din toată afacerea şi după aceea elimină-l. 

— Bineînţeles. 

Wei vedea parcă în faţa ochilor zâmbetul lui Feng, nicidecum 
uman, ci mai degrabă ca un rânjet pe chipul unei păpuşi de 
lemn. Feng era omul lui. Cu toate acestea, nu-şi putu stăpâni un 
fior. Inchise telefonul şi se lăsă pe spate, rumegând noile 
informaţii: Niu Jianxing nu mai avea acum de unde obţine vreo 
dovadă în legătură cu încărcătura de pe Empress. Cooperarea lui 
Niu cu americanii devenea deci imposibilă şi, ca urmare, nu mai 
avea ce să prezinte Comitetului Permanent. 

Da, Empress îşi va continua drumul spre profitul lui Wei, aşa 
cum se întâmplase şi cu celelalte transporturi... sau întreaga 
afacere va exploda, aducându-i un profit şi mai mare. Işi 
împreună mâinile pe abdomen, mulţumit de parcă abia ar fi 
terminat de mâncat fazan cu miere. 


Sâmbătă, 16 septembrie 
Washington, D.C. 


În Camera Tratatelor, situată la etaj, cu uşa încuiată, 
preşedintele Castilla şi Fred Klein stăteau umăr la umăr în faţa 
unei ferestre şi priveau la terenul din jurul Casei Albe. 
Preşedintele îi povestea cum decursese întâlnirea cu consilierii 
săi militari şi civili. 

— S-ar putea să fie nevoie să luaţi în calcul propunerea 
amiralului Brose de a trimite o echipă SEAL, zise Klein. 

Preşedintele îl privi în ochi pe şeful de la Covert-One. Era 
negru la faţă de parcă asupra sa se adunaseră nori de furtună. 

— Ce s-a întâmplat? în întrebarea preşedintelui se citea toată 
oboseala ultimelor patru zile. Şi o doză de resemnare, ca şi cum 
ar fi fost deja pregătit pentru ce era mai rău. 

— E posibil să-l fi pierdut pe colonelul Smith. 

— Nu. Preşedintele trase repede aer în piept. Cum s-a putut 
întâmpla aşa ceva? 

— Nu am nici cea mai vagă idee. Ultima dată când am vorbit 
cu el se pregătea să pătrundă în sediul firmei Donk & LaPierre 
din Hong Kong. Klein îl informă pe preşedinte despre ultimele 
acţiuni ale lui Smith - urmărirea lui Ralph McDermid în metrou în 
drumul acestuia spre cartierul Wanchai, capcana din clădirea cu 
birouri, felul în care scăpase de acolo cu ajutorul lui Randi 
Russell. 

— Agentul Russell? 

— Da. Aduceţi-vă aminte, ea este cea pe care Arlene a 
însărcinat-o să-l urmărească pe Kott la Manila, unde s-a întâlnit 
pe ascuns cu Ralph McDermid. 

— Da, îmi aduc aminte. Şi apoi ce s-a întâmplat? 

— Jon a solicitat echipament suplimentar să poată cerceta în 
interiorul sediului firmei Donk & LaPierre. Intreaga operaţiune nu 
trebuia să dureze mai mult de o oră. Cel mult nouăzeci de 
minute. A trecut mult mai mult şi nu am nici o veste de la el. 

— Dacă ultimul exemplar al facturii se afla acolo, la Donk & 
LaPierre, înseamnă că... l-am pierdut? 

— Dacă Jon e mort sau capturat, înseamnă că şi documentul e 
pierdut. 

Preşedintele îşi privi ceasul. 

— Cât timp îi mai acorzi? 

— Am mai mulţi agenţi acolo. Două... trei ore, după care îi 
trimit în căutarea lui. E foarte posibil să fi fost capturat şi supus 
unui interogatoriu. E posibil să reziste şi să nu dezvăluie nimic. E 
posibil ca oamenii noştri să-l găsească şi să-l elibereze. Dar... 

— Dar documentul e pierdut. 

— Da, Sam. Probabil că e pierdut. 

— Şi colonelul Smith e probabil mort. 

Klein lăsă privirea în jos. î 

— Da. Doamne, sper din tot sufletul să nu fie aşa. Insă, da, e 
posibil. 

Preşedintele dădu trist din cap şi oftă. A 

— Asta e, va trebui să găsim o altă cale. Intotdeauna există o 
soluţie de rezervă, Fred. 

— Da, aveţi dreptate. 

Nici unul dintre ei nu mai spuse nimic, tăcerea din încăpere 
venind să confirme nesinceritatea optimismului lor. 

In cele din urmă Klein spuse: 

— AŞ dori să am acces la toate informaţiile pe care le-a primit 
CIA de la agentul Russell şi oamenii ei. 

— Am s-o sun pe Arlene. 

Klein dădu din cap, mai mult pentru sine. 

— Poate că acum e momentul să încercăm operaţiunea SEAL. 
Dacă au succes... dacă reuşesc să găsească substanţele alea, să 
pună stăpânire pe vas şi să arunce încărcătura peste bord fără 
ca cei din submarin să prindă de veste... Asta ar putea rezolva 
întreaga problemă şi n-ar mai conta că... 

— Că documentul e pierdut şi Smith mort? Asta se întâmplă cu 
toţi cei care lucrează pentru tine? 

Klein păru să se dezumfle brusc. Apoi înălţă capul şi-l privi pe 
preşedinte drept în ochi. 

— Ceea ce mă preocupă acum, domnule preşedinte, este 
pierderea irecuperabilă a documentului, nu moartea lui Jon. Da, 
aveţi dreptate, mă aştept ca, mai devreme sau mai târziu, ceea 
ce s-a întâmplat cu el să se întâmple cu noi toţi. 

— Şef de spioni, spuse preşedintele încet. Trebuie să fie 

groaznic să-i ai pe toţi pe conştiinţă. 
— Îmi pare rău că v-am adus veşti atât de neplăcute. Îmi pare 
rău, Sam. i 

— Şi mie îmi pare la fel de rău. lţi mulţumesc, prietene. La 
revedere. 

După plecarea lui Klein, preşedintele rămase locului. Ştia ce 
are de făcut, însă nu-i era deloc uşor. Nu-i plăcuse niciodată să 
ordone cuiva să-şi rişte viaţa pentru ţară, chiar dacă persoana 
respectivă aştepta să i se ordone aşa ceva, chiar dacă semnase 
un angajament în acest sens, aşa cum făcuse şi el cândva, cu 
mult timp în urmă. Luptase şi el în propriul său război şi ştia că 
nimeni nu semnează ca să moară. 

Oftatul preşedintelui fu ceva mai mult decât o expiraţie 
profundă. Ridică receptorul telefonului. 

— Doamna Pike? Faceţi-mi legătura cu amiralul Brose, vă rog. 

Câteva secunde mai târziu, telefonul începu să sune. 

— Da, domnule preşedinte, se auzi în receptor vocea profundă 
a amiralului Brose. 

— In cât timp puteţi face ca echipa SEAL să ajungă pe Crowe? 

— Sunt deja pe Crowe, Sir. Mi-am permis să anticipez. 

— l-aţi trimis deja? Mă rog, bănuiesc că nu sunteţi primul 
comandant care-i face asta unui preşedinte nehotărât. 

— Nu, Sir. Pot să vă întreb dacă v-aţi hotărât? 

— De asta am sunat. 

— Declanşăm operaţiunea, Sir? 

— Da. Declanşăm operaţiunea. 

— Transmit ordinul imediat. 

— Nu vrei să ştii ce m-a făcut să mă hotărăsc, Stevens? 

— Nu e treaba mea, domnule preşedinte. 

Preşedintele ezită câteva secunde. 

— Ai din nou dreptate, domnule amiral. Ţine-mă la curent. 

— Tot ceea ce ştiu eu veţi afla imediat şi dumneavoastră. 

De îndată ce închise telefonul, preşedintelui îi reveni în minte 
un citat pe care-l găsise cu ani în urmă într-o biografie a lui Otto 
von Bismarck. Fragmentul suna cam aşa: „Valoarea morală a 
unei persoane contează numai din clipa în care este gata să-şi 
dea viaţa pentru principiile sale”. Ceea ce punea el acum în 
pericol pentru nişte principii nu era viaţa, ci viitorul său, care nu 
era deloc important şi viitorul ţării sale, care era foarte 
important. Era posibil ca acest angajament să nu însemne prea 
mult pentru mândrii aristocrați prusaci, însă pentru el conta 

enorm. 

Duminică, 17 septembrie 
Marea Arabiei 


Tensiunea ajunsese de nesuportat în rândul micului corp de 
ofiţeri de la bordul fregatei USS John Crowe. Ceea ce se întâmpla 
acum nu semăna deloc cu situaţiile de urgenţă cărora trebuiseră 
să le facă faţă în cariera lor de până atunci şi care nu fuseseră 
niciodată ceva mai mult decât ţinte false, vase rătăcite cărora le 
veniseră în ajutor sau defecţiuni mecanice. De data aceasta, o 
singură greşeală putea duce nu numai la pierderea vieților lor, ci 
şi la declanşarea războiului. 

Aflat în centrul de comunicaţii şi control, comandorul James 
Chervenko întrerupse calm legătura radio cu amiralul Brose. 
Ochii săi, îngustaţi după zecile de ani petrecute pe mare, 
începuseră să strălucească intens în timp ce ascultase ordinele 
lui Brose. 

Işi scoase chipiul şi se întoarse către locotenent-comandorul 
Gary Kozloff. 

— Puteţi începe. 

— Foarte bine, zise Kozloff fără să fie surprins. Bănuise că 
despre asta fusese vorba. Elicopterul e gata? 

Kozloff era unul dintre extraordinarii luptători SEAL, numai 
muşchi şi creier. Inalt, suplu şi teribil de mândru de munca pe 
care o făcea, ofiţerul abia aştepta să intre în acţiune. Simpla sa 
prezenţă în centrul de comunicaţii şi control reuşise să ridice 
moralul tuturor celor aflaţi acolo. 

— In zece minute. 

— Vom fi gata. 

Chervenko dădu uşor din cap, ca şi cum ceea ce urma să 
spună era un lucru bine cunoscut de ei amândoi. 

— Nu uita, domnule comandor, protocolul acestei misiuni este 
secretul absolut - nimeni nu trebuie să ştie că aţi urcat pe vasul 
acela. La primul semn că există pericolul să fiţi descoperiţi, aţi 
plecat. 

— Am înţeles, domnule. 

— Noi o să supraveghem cu mare atenţie activitatea de la 
bordul submarinului şi de pe Empress. De cum voi observa ceva 
ciudat, vă transmit să renunţaţi. Să ţii permanent receptorul 
deschis. 

— Aşa o să fac, domnule. 

— Mult noroc, Gary. 

— Mulţumesc, Jim. Gary Kozloff zâmbi. E o noapte numai bună 
pentru o baie. 

Cei patru luptători SEAL din echipa lui Kozloff se aflau pe 
punte, gata echipați şi aşteptau ordinul de luptă. In momentul în 
care şeful lor îşi făcu apariţia, cei patru săriră nerăbdători în 
picioare. Kozloff îi salută cu o mişcare a capului, apoi făcură cu 
toţii o inspecţie finală a echipamentului. 

— Aveţi pregătite dispozitivele magnetice de căţărare? 

Aceste elemente ale echipamentului aveau să fie de o 
importanţă crucială în operaţiunea din seara aceea. După ce 
primi răspunsuri afirmative de la fiecare în parte, Kozloff le 
ordonă oamenilor săi: 

— Haideţi la elicopter! 

Porniră spre partea din spate a punţii, unde se afla aparatul 
SH-60 Seahawk. Silueta masivă şi întunecată a elicopterului, 
profilată pe cerul înstelat, îl făcea să semene cu o pasăre de 
pradă uriaşă care îi aştepta amenințătoare. Vântul bătea uşor şi 
aducea până la ei miros de motorină şi apă sărată. In interiorul 
elicopterului se afla fixată o ambarcaţiune pneumatică de 
cauciuc Zodiac, gata pregătită şi echipată pentru operaţiune. 

Cei cinci luptători urcară la bordul elicopterului, paletele elicei 
începură să se învârtă din ce în ce mai repede, aparatul se ridică 
cu zgomot de pe punte, după care făcu o curbă largă spre 
stânga. La bord nu era aprinsă nici o lumină şi elicopterul dispăru 
rapid în întuneric, descriind un cerc larg spre Empress, aflat în 
faţă, la optsprezece kilometri distanţă. Zgomotul elicelor era 
asurzitor. 

In timp ce urechile începeau să i se acomodeze cu zgomotul, 
locotenent-comandorul Kozloff privea în jos spre imaginea lunii şi 
a stelelor reflectată în apa uşor vălurită a mării. Era îngrijorat, 
ceea ce nu-i stătea în fire. Dacă te pregăteşti corespunzător, ştii 
că echipa ta poate executa perfect orice operaţiune. Era singura 
garanţie pe care o putea oferi. De data asta însă foloseau noua şi 
mai mica ambarcaţiune Zodiac, precum şi noul echipament de 
căţărat proiectat special pentru astfel de operaţiuni de urcare din 

mers la bordul unei nave. Ştiau să lucreze cu noul echipament, 
însă nu avuseseră timp să verifice versatilitatea lui în diverse 
scenarii posibile. 

Avea cea mai mare încredere în sine şi în oamenii săi. Nu 
puteai ajunge în trupele SEAL dacă nu aveai anumite calităţi. Cu 
toate acestea... 

Brusc, Kozloff îşi îndreptă din nou atenţia asupra scenei ce se 
desfăşura sub elicopter. Ajunseseră deasupra cargoului şi 
rămăseseră suspendaţi, aşa cum fusese plănuit. Viteza cu care 
înainta Empress era de aproximativ zece noduri. Kozloff putea să 
vadă încărcătura, puntea parţial luminată şi obişnuitele frânghii, 
copertine şi mecanisme de încărcare care se găsesc la bordul 
unui asemenea vas. Pe punte se aflau trei chinezi - imposibil de 
spus dacă vreunul dintre ei era ofiţer sau nu. Cei trei urmăreau 
furioşi elicopterul şi îngrijorarea îl cuprinse din nou pe Kozloff. 
Oare cei trei se vor ascunde când vasul lor va deschide focul? 

Planul era ca elicopterul să pară că face un zbor de 
recunoaştere deasupra cargoului. Totul foarte inocent, nimic 
ameninţător. Kozloff mai aşteptă câteva clipe, conştient că 
oamenii săi cercetau la rândul lor puntea, întrebându-se cum vor 
reacţiona chinezii. 

In timp ce doi marinari continuau să privească în sus, către 
elicopter, cel de-al treilea se duse la telefon. Drept răspuns, 
elicopterul începu să se încline spre stânga, apoi spre dreapta, 
ca şi cum ar fi vrut să facă semne cu mâna... Sau să le dea cu 
tifla, marinăreşte. Chinezul întrerupse legătura telefonică, lăsă 
capul pe spate, începu să strige ceva în limba lui - probabil o 
colecţie bine asortată de obscenităţi - şi ridică pumnul spre 
elicopter. 

Lui Kozloff îi plăcea ceea ce vedea - chinezii fuseseră păcăliţi 
de manevra elicopterului şi nu se aşteptau la ceva mai periculos 
din partea lor. Ceilalţi membri ai echipei râdeau şi ei şi moralul 
tuturor era ridicat. Elicopterul începu să zboare cu viteza 
maximă, se înclină şi descrise un arc atât de larg încât vaporul 
dispăru din raza lor vizuală. 

— Sunteţi gata? se auzi vocea pilotului în casca lui Kozloff. 

Kozloff îşi privi oamenii. Toţi ridicară degetul mare în sus. 

— Gata. Du-ne jos. 

Elicopterul începu să coboare spre faţa ondulată a mării şi 
rămase vibrând suspendat la mică înălţime deasupra valurilor. 
Cei din echipa SEAL împinseră ambarcaţiunea de cauciuc în 

dreptul uşii laterale, iar operatorul troliului cobori barca la apă. 
Apoi, unul câte unul, luptătorii îşi dădură drumul în apă. O clipă, 
Kozloff trăi din nou atât de cunoscuta dublă reacţie - surpriză la 
senzaţia de imponderabilitate pe care i-o producea apa şi 
uşurare că revenea într-un mediu în care se simţea ca acasă. 

Zodiacul se legăna în ritmul valurilor la vreo şaizeci de metri 
distanţă de locul unde căzuse el şi Kozloff începu să înoate craul, 
tăind apa. Apa mării era neagră, impenetrabilă, însă pe el nu îl 
impresiona aşa ceva. Concentrat asupra operaţiunii, Kozloff se 
urcă în ambarcaţiune, urmat imediat şi de ceilalţi. Puse în 
funcţiune motorul electric şi în scurt timp înaintau cu viteză spre 
Empress care venea spre ei. Era cea mai sigură direcţie de 
apropiere, riscul de a fi supţi de elicele cargoului fiind cel mai 
redus. Era în acelaşi timp şi cea mai rapidă cale din moment ce 
vasul se îndrepta direct spre ei. 

Când silueta vasului se contură distinct, echipa SEAL putu să 
vadă elicopterul trecând iar la mică înălţime pe deasupra navei, 
o nouă diversiune zgomotoasă. Kozloff privi atent cargoul şi 
ajustă traiectoria bărcii astfel încât aceasta să înainteze pe o 
traiectorie paralelă cu cea a vasului. La momentul oportun se va 
îndrepta mult spre dreapta. Beneficiind de protecția 
întunericului, atenţia celor de pe vas fiind atrasă de diversiunea 
elicopterului, urma să piloteze ambarcaţiunea până lângă corpul 
cargoului, de unde oamenii săi se puteau căţăra fără zgomot pe 
peretele de oţel cu ajutorul dispozitivelor magnetice. Dacă totul 
mergea bine, o dată ajunşi sus, vor înainta până la puntea din 
faţă, cufundată în întuneric şi vor începe inspecția. 


Comandorul Chervenko urmări elicopterul Seahawk executând 
o aterizare perfectă pe platforma de la bordul fregatei. Se aplecă 
şi, trecând pe sub paletele elicei, alergă până la uşa din faţă. 

— A fost vreo problemă? strigă el către pilot. 

— Totul a mers perfect, domnule! Sunt acolo. 

Chervenko mişcă scurt din cap şi alergă înapoi la centrul de 
comunicaţii şi control. De îndată ce intră se duse direct spre Fred 
Baum, care se concentra asupra ecranului radar. 

— Se vede Zodiacul, Baum? 

— Nu, domnule. E mult prea mic. 

— Hastings? Se aude ceva? 

— Numai elicele cargoului şi submarinul care ne urmăreşte, 
domnule, răspunse Matthew Hastings, operator clasa întâi la 

sonar. Nimeni nu poate distinge motorul electric al ambarcaţiunii 
pe fundalul zgomotului produs de cargou. 

Chervenko ţuguie satisfăcut buzele. 

— Perfect. Poate că băieţii noştri vor reuşi. Dădu să iasă, dar 
se răzgândi şi se întoarse. Atenţie maximă în continuare. Aveţi 
grijă la orice mişcare suspectă pe care o face Empress şi... 

— Domnule? Hastings asculta încordat în căştile sonarului. 
Submarinul, domnule! aproape că ţipă el. Chinezii au mărit 
viteza! Au mărit-o serios! Se îndreaptă spre noi! 

Chervenko apucă şi el o pereche de căşti şi începu să asculte. 
Era clar că submarinul se apropia în viteză. 

— A mai interceptat cineva ceva? 

— Incarcă torpilele, domnule! strigă un alt operator. Le-au 
băgat în tuburi! 

Chervenko se întoarse către operatorul radio. 

— Transmite-le să abandoneze! Să anuleze misiunea! 

Operatorul se aplecă peste microfon şi începu să strige: 

— Abandonați! Abandonați! Abandonați! 


Micuța ambarcaţiune Zodiac îşi croia drum printre valuri la 
câţiva metri distanţă de masivul corp de oţel al cargoului. Pentru 
membrii echipei SEAL era ca şi cum s-ar fi aflat lângă un zgârie- 
nori, cu singura excepţie că gigantica structură se deplasa cu 
viteză în timp ce ei încercau să se apropie cât mai mult, având 
grijă în acelaşi timp să nu fie înghiţiţi de curent, prinşi în 
turbulenţele create de navă sau striviţi de peretele de oţel. 
Pierderea orientării şi mişcările neaşteptate ale apei mării 
contribuiseră la moartea multor luptători în misiuni 
asemănătoare. Kozloff era însă obişnuit cu lipsa reperelor şi 
creierul său era perfect antrenat pentru a calcula traiectoria 
optimă de apropiere în siguranţă de corpul întunecat al vasului 
de transport, fără să se zdrobească. 

Ambarcaţiunea se mai apropie câţiva centimetri de Empress. 
Stropi reci de apă udau faţa lui Kozloff. Mirosul puternic de 
păcură şi de metal devenea din ce în ce mai greu de suportat. 
Fără vreun ordin suplimentar, unul dintre oamenii săi se aplecă 
mult în afara ambarcaţiunii şi reuşi din prima încercare să fixeze 
dispozitivul magnetic de acostare pe corpul metalic al cargoului. 
Apa valurilor trecea peste marginile ambarcaţiunii, udându-le 
echipamentul. Aproape în acelaşi moment, primul membru al 
echipei îşi activă ventuzele magnetice şi începu să se caţăre ca 

un păianjen pe peretele de oţel. Următorul membru al echipei 
începu şi el urcuşul, apoi un altul. 

Kozloff îi urmărea plin de mândrie. Acoperirea perfectă oferită 
de întunericul nopţii... diversiunea creată de elicopter... modul 
aproape perfect în care avusese loc ancorarea... totul indica 
faptul că această operaţiune extrem de importantă se va încheia 
cu Succes. 

Işi permise un zâmbet în momentul în care îşi activă la rândul 
său ventuzele magnetice de căţărat şi le ataşă de corpul navei. 
Simţi imediat forţa care îl ţinea fixat de peretele de oţel, în 
siguranţă. Drăciile astea funcționau perfect. Incepu să urce în 
momentul în care primul membru al echipei atinse puntea 
cargoului. 

Deodată, minireceptorul fixat în ureche se activă: 

— Abandonați! Abandonaţi! Abandonați! 

Cu un gol brusc în stomac, începu să se mişte în sens opus. 
Trebuia să accepte ceea ce timp de o secundă i se păruse de 
neînțeles: misiunea devenise acum o retragere. 

Acţionă comutatorul, deschizând linia de comunicaţie cu 
oamenii săi. 

— Abandonaţi! Toată lumea înapoi! Abandonați, fir-ar să fie! 
Mişcaţi-vă fundurile imediat înapoi în barcă! 

Membrii echipei începură să coboare pe peretele de oţel, 
acţionând cu pricepere dispozitivele magnetice aşa încât să 
alunece repede. Kozloff era îngrijorat din cauza primului membru 
al echipei care apucase deja să dispară pe puntea navei. Stătea 
neputincios în mica ambarcaţiune şi privea în sus, ţinându-şi 
răsuflarea fără să-şi dea seama. Unde se afla omul său? 

Acesta apăru în sfârşit şi îşi dădu drumul ca un pompier de-a 
lungul peretelui vertical al vasului. Era furios, oricât încerca să nu 
lase să se vadă. De îndată ce acest ultim membru al echipei 
atinse marginea ambarcaţiunii, un coechipier îl trase repede în 
barcă, în timp ce un altul eliberă ancora magnetică. Kozloff 
întoarse ambarcaţiunea în aşa fel încât să se îndepărteze cât mai 
repede de cargou, luptându-se cu valurile şi cu turbulenţele care 
încercau să-i împingă spre elicele vaporului. 

Oamenii săi priveau corpul uriaş al vasului fără să spună o 
vorbă. Incă puteau fi zăriţi de cineva de la bordul cargoului. 

După câteva secunde, timp în care nici un reflector nu se 
aprinse în căutarea lor, Kozloff trase adânc aer în piept. Singurul 
lucru bun în ceea ce-l privea era că reuşise să îndeplinească cu 

succes cel puţin unul dintre obiectivele misiunii - cei de pe The 
Dowager Empress nu simţiseră prezenţa lor. 

In timp ce mica lor ambarcaţiune accelera în direcţia fregatei, 
cargoul se îndepărta zgomotos, lăsând Zodiacul să se zbată în 
valurile pe care le provoca. Ajunseseră la o distanţă suficient de 
mare de vapor ca să se poată considera în siguranţă şi oamenii 
săi începură să vocifereze. 

— Ce dracu’ s-a întâmplat? întrebă deschizătorul de coloană. 

— Era cât pe ce să reuşim! se văită cel care acţionase ancora. 

Kozloff  încuviinţă în tăcere, însă era în continuare 
comandantul lor. 

— Astea au fost ordinele, oameni buni, spuse el ferm. Am 
primit ordinul să abandonăm misiunea. Ordinele se execută, nu 
se discută. 


Comandorul Chervenko se aplecă peste umărul lui Hastings, 
încercând să distingă sunetele care veneau din direcţia 
submarinului. Rămase brusc nemişcat când înţelese că 
submarinul încetinea. Era numai o iluzie sau auzise bine? 

Hastings trase adânc aer în piept. 

— Submarinul reduce viteza, domnule. Revine la cea 
anterioară. 

Operatorul radio anunţă cu voce tare: 

— Puntea de comandă transmite că ambarcaţiunea Zodiac se 
întoarce acasă. Au semnalizat dinspre bordul din dreapta. 
Comandorul Bienas spune că a dat ordin să se micşoreze viteza 
ca să recuperăm echipa SEAL. 

Hastings raportă cu o voce radiind de uşurare: 

— Domnule, se pare că submarinul revine la poziţia pe care o 
avea iniţial în spatele nostru. 

Chervenko trase adânc aer în piept. Era singura formă de 
exteriorizare a emoţiei pe care şi-o permitea în faţa oamenilor 
săi. Ultimele ore îl epuizaseră. Privind la feţele încordate ale celor 
din jurul său înţelese că pentru ei fusese la fel de greu. El cel 
puţin avea în spate ani mulţi de experienţă. 

— E în ordine. Hai să vedem cum dracu' au reuşit cei de pe 
submarin să ne amenințe exact în momentul în care echipa SEAL 
se pregătea să se urce pe Empress. Hastings? 

— Nu aveau cum să descopere cu sonarul ambarcaţiunea 
Zodiac sau elicopterul, domnule. 

— Cred că cei de pe Empress au văzut elicopterul suspendat 

deasupra apei, sugeră Fred Baum. Şi-au dat probabil seama că 
se pregăteşte ceva. 

— E posibil ca asta să fie cauza, încuviinţă Chervenko. Aţi 
făcut o treabă bună cu toţii. Rămâneţi în continuare cu urechile 
ciulite şi cu ochii larg deschişi. Sunaţi-mă imediat dacă observați 
ceva în neregulă. 

In timp ce urca în cabina sa ca să raporteze la Washington ce 
se întâmplase, Chervenko era din ce în ce mai sigur că fusese 
imposibil ca cei de pe The Dowager Empress să fi detectat 
lansarea la apă a echipei SEAL, pe întuneric, la o distanţă atât de 
mare de vasul lor. Observaseră fără îndoială elicopterul care le 
dădea târcoale, însă asta fusese tot. Singura explicaţie a faptului 
că submarinul chinezesc ştiuse exact când să amenințe fregata 
astfel încât raidul echipei SEAL să fie oprit era că avuseseră 
cunoştinţă de această acţiune. Fuseseră preveniţi de cineva. De 
cineva de la Washington. 


Sâmbătă, 16 septembrie 
Washington, D.C. 


Preşedintele stătea în faţa ferestrelor din Biroul Oval, cu 
spatele la amiralul Brose şi privea spre Grădina cu Trandafiri. 

— Au dat greş? 

— Submarinul chinezesc se pusese în mişcare. Vocea lui Brose 
era lipsită de orice vlagă. Au încărcat şi armat torpilele. 
Comandorul Chervenko este de părere că chinezii aflaseră 
despre raidul care se pregătea şi şi-au dat seama că trecerea 
elicopterului pe deasupra cargoului a fost semnalul de începere a 
operaţiunii. 

— Şi că i-a informat cineva de aici? 

— Aşa se pare. Remarca amiralului sugera că el bănuia că 
preşedintele ştie mai multe decât el. Amiralul nu fusese inclus 
printre cei cărora preşedintele le împărtăşise cele mai recente 
date în legătură cu scurgerile. In afară de directorul adjunct al 
CIA şi de Fred Klein, nu mai ştia nimeni. 

— Bine, îţi mulţumesc, Stevens. 

Amiralul se ridică în picioare, însă rămase pe loc. 

— Şi acum ce facem, Sir? 

Preşedintele se întoarse cu faţa spre el şi rămase cu mâinile la 
spate, încadrat de fereastră. 

— Continuaţi ca şi înainte. Luaţi toate măsurile ca întreaga 
armată să fie pregătită şi ca forţele noastre din apele Asiei să fie 
pe picior de război. 

— Şi apoi, domnule preşedinte? 

— Apoi îi aşteptăm pe chinezi să facă prima mişcare. 

— Cargoul ar trebui să ajungă în apele irakiene luni seara ora 
noastră. Marţi dimineaţă ora locală. Brose se uită fix în ochii 
preşedintelui. Astăzi e sâmbătă, aşa că e vorba de doar încă o zi 
şi jumătate. Situaţia era destul de proastă şi atunci când aveam 
la dispoziţie aproape o săptămână. 

— Ştiu, domnule amiral, ştiu. 

Amiralul reuşise să  distingă nota critică din vocea 
preşedintelui şi dădu încet din cap. 

— Imi cer scuze, domnule preşedinte. 

— Nu ai de ce să-ţi ceri scuze, Stevens. Du-te şi vezi dacă 
oamenii tăi sunt în ordine. A fost vreunul rănit? 

— Încă nu ştim. Când am vorbit cu Chervenko, nu fuseseră 
încă recuperaţi de cei de pe Crowe. Am considerat că doriţi să 
aflaţi despre anularea misiunii cât mai repede posibil. 

— Da. Aşa doream. |ţi mulţumesc. 

__ După ce amiralul ieşi, preşedintele Castilla rămase în picioare. 
In sfârşit avea posibilitatea să lase să-i scape un oftat profund. 
Puse mâna pe receptorul telefonului său albastru, legătura 
directă, protejată, cu sediul Covert-One. 

Fred Klein răspunse imediat. 

— Da, domnule preşedinte? 

— Echipa SEAL a trebuit să abandoneze operaţiunea. 
Preşedintele îi repetă ce-i raportase Brose. Chinezii fuseseră 
preveniţi. Comandorul Chervenko este sigur de lucrul ăsta. 

— Secretarul Kott? 

— Nu, l-am trimis într-o misiune specială în Mexic ca să-l ţin 
departe de Washington. Nu ştia nimic despre operaţiune şi, în 
plus, cei de la CIA îl supraveghează în permanenţă. 

Preşedintele făcu o pauză, simțindu-se iar cuprins de furie şi 
dezgust la gândul că Kott se folosise atât de mârşav de puterea 
cu care fusese investit. Scurgerile de informaţii produseseră 
foarte mult rău şi preşedintele era hotărât să-l pedepsească 
aspru. Dar nu încă. Era prea devreme să-i dea peste mână. 

— Am s-o anunţ pe Arlene Debo că mai avem pe cineva aici, la 
Washington, care vorbeşte ce nu trebuie şi că probabil din cauza 
asta a fost declanşată acţiunea submarinului împotriva fregatei 

noastre. Evident, de data asta nu e vorba de Kott. Mai ai vreo 
veste de la Jon Smith? 

— Din păcate nu, răspunse Klein. Mai aştept o oră apoi îmi pun 
oamenii în mişcare. 

— Ar trebui să ne rugăm amândoi să reuşească să găsească 
documentul. Colonelul a rămas singura noastră speranţă. 

— Ce spune Arlene despre McDermid? Ceva noutăţi de la 
agentul Russell? 

— Numai veşti proaste. Russell a dispărut şi ea. 

29 


Hong Kong 


O femeie tânără, în haine ţărăneşti, se zbătea din răsputeri, 
trasă fiind de doi chinezi în camera în formă de L. O trântiră pe 
podea, aproape de bărbatul care şedea pe un scaun, cu mâinile 
legate la spate şi faţa plină de sânge. Atmosfera din încăpere 
devenise înăbuşitoare. 

— Uită-te bine la el, i se adresă femeii în cantoneză unul dintre 
cei doi bărbaţi. Să-ţi aduci aminte când vei fi interogată - aşa ai 
să arăţi şi tu dacă nu vorbeşti. 

Imbrăcată cu o cămaşă şi pantaloni largi, femeia se ghemui 
speriată pe podea, clipind din ochi ca cineva care nu înţelege 
nimic. Bărbatul care vorbise clătină din cap dezamăgit. Îi aruncă 
o privire partenerului său, apoi părăsiră amândoi încăperea. 

Randi aşteptă să audă închizându-se uşa. Ochii ei negri 
scăpărau de mânie când începu să analizeze încăperea. Cele 
două ferestre mari, una în faţă, cealaltă în spate, erau acoperite 
cu draperii groase. Lumina dimineţii reuşea să pătrundă în 
încăpere doar prin spaţiile foarte înguste din jurul draperiilor. Nu 
făcu nici o mişcare, de teamă să nu fie observată pe ascuns de 
undeva. Îl studie pe Jon şi nodurile cu care era legat. Injură în 
gând. La naiba! Puseseră mâna şi pe el şi începuseră deja să-l 
prelucreze. 

Intrase într-o afacere mult mai complicată decât se aşteptase 
ea, ca şi şefii de la Langley. Oricare era misiunea lui Jon acolo, 
era clar că Ralph McDermid juca un rol foarte important. Ştia din 
experienţă că ori de câte ori drumurile ei se încrucişau cu cele 
ale bărbatului care îi era aproape cumnat, lucrurile nu miroseau 
prea bine. 

Cei de la Langley reuşeau foarte rar să descopere cu ce se 
ocupa de fapt Jon. Lucra fără îndoială pentru cineva aflat la unul 
dintre cele mai înalte niveluri ale guvernului federal, oricât se 
străduia el să nege acest lucru. Era deci posibil ca scurgerile de 
informaţii orchestrate cumva de McDermid să fie numai vârful 
unui aisberg politic sau militar. Dacă presupunerile ei erau 
corecte, misiunea căpăta o nouă dimensiune, dar pe care prefera 

să o ţină deocamdată numai pentru ea. 

In acelaşi timp, spera ca echipa ei să-şi fi dat seama că fusese 
prinsă în timp ce-l supraveghea pe McDermid şi pe ultima lui 
cucerire şi că băieţii pregătiseră deja un plan de salvare. Era însă 
conştientă că nu trebuie să se bizuie prea mult pe asta. 

Se prăbuşi pe podea ca şi cum ar fi fost copleşită de frică. 
Trebuia să se gândească la o cale de scăpare, la o modalitate de 
a-şi anunţa echipa şi în acelaşi timp să nu-i lase pe cei care o 
ţineau prizonieră să-şi dea seama că ea şi Jon se cunosc sau că 
ea este de la CIA, indiferent ce i-ar face ei sau lui Smith. 

Ca şi când i-ar fi citit gândurile, uşa se deschise şi în cameră 
îşi făcu apariţia Ralph McDermid. Preşedintele Grupului Altman 
era însoţit de Feng Dun, însă cel care se opri în dreptul ei şi 
începu să se răstească în engleză fu McDermid. 

— De ce mă urmăreşti? De ce mă spionezi? Vorbeşte dacă nu 
vrei să putrezeşti într-una din închisorile guvernului vostru. 

Randi se sili să nu facă absolut nici o mişcare. Rămase 
nemişcată pe podea, în hainele de ţărancă în care era deghizată 
şi nu mişcă nici un muşchi, ca şi când n-ar fi înţeles limba 
engleză şi nu şi-ar fi dat seama că McDermid vorbeşte cu ea. 

Feng Dun o lovi cu piciorul în coaste. Ea începu să se vaite în 
mandarină şi se întoarse să-i privească pe cei doi bărbaţi aflaţi 
deasupra ei, exact ca o ţărancă nevinovată şi înfricoşată. 

— Nu e de pe aici, îi spuse Feng Dun în engleză lui McDermid. 
Vorbeşte mandarina din jurul Beijingului sau mai de la nord. 

Feng Dun îi mai trase o lovitură de picior şi o întrebă, de data 
asta în mandarină: 

— Ce cauţi atât de departe de casă, ţăranco? Ce cauţi în Hong 
Kong? 

Randi gemu din nou, o fiinţă mică, neînsemnată, aflată la 
cheremul celor puternici. 

— Nu aveam de lucru pe terenul tatălui meu! scânci ea. Aşa 
că am plecat la Guangzhou, însă banii sunt mai buni aici. 

— Ce dracu’ zice? întrebă McDermid. 

Feng îi repetă ce spusese femeia. 

— Povestea obişnuită. Milioane părăsesc satele pentru orice 
fel de slujbă la oraş. 

— Milioanele astea nu ajung să mă urmărească pe mine. De 
ce spiona? Pentru cine? 

Feng traduse întrebările, adăugind propria contribuţie: 

— L-ai urmărit pe domnul McDermid cea mai mare parte a 

zilei. Credeai că nu te vedem? Domnul McDermid este o 
persoană foarte importantă. Dacă nu vrei să te dăm pe mâna 
poliţiei, să te bage la închisoare pentru tot restul vieţii, spune-ne 
cine te plăteşte şi ce te-a pus să afli. 

Incă din clipa în care Feng şi ceilalţi doi o surprinseseră în 
grădina vilei lui McDermid ascultând la fereastra dormitorului, 
Randi începuse să se gândească la o motivaţie credibilă a 
prezenţei sale acolo. Foarte multe depindeau de gradul de 
paranoia al celor care o prinseseră. De cât de multe avea de 
ascuns McDermid, de câţi inamici avea şi de cât de bine el şi 
Feng Dun îi cunoşteau pe aceşti inamici. 

Se hotărî să mai prelungească niţel jocul. Va continua să joace 
o vreme rolul femeii simple şi speriate de la ţară, după care le va 
servi povestea cu „bărbatul misterios”. 

— Voiam să fac rost de ceva bani, se tângui ea. Poarta de la 
grădină era deschisă. Am auzit voci şi am intrat să cer de 
pomană străinului bogat. 

Feng Dun o lovi atât de repede cu piciorul încât nici nu văzu 
mişcarea, ci simţi numai o explozie de durere în coaste. 

Începu să ţipe ca un porc dus la tăiere. Tăvălindu-se pe podea, 
reuşi să spună: 

— Familia mea are nevoie de bani. Nu câştig destul la fabrică 
pentru a mai trimite şi acasă, în sat. Imi trebuie mai mulţi. ŞI... şi 
câteodată sunt nevoită să fur. Era o casă atât de frumoasă... în 
astfel de case se găsesc o mulţime de bani. O mulţime de lucruri 
frumoase pe care să le iei şi să le vinzi... 

— Ţărancă proastă! Faţa palidă a lui Feng se schimonosise şi 
devenise roşie de furie. L-ai urmărit toată ziua. Il spionai. 
Probabil că de mai mult timp! 

Randi îşi juca la perfecţie rolul de persoană îngrozită care nu 
era în stare să facă nimănui nici un rău. Se aruncă la picioarele 
lui McDermid, îl apucă de glezne şi ridică spre el chipul plin de 
lacrimi. 

Feng înjură în mandarină, o apucă de bluză şi o trase de lângă 
McDermid. 

— Ţărani tâmpiţi! urlă parcă ar fi jupuiţi de vii dacă te dai 
puţin la ei. O să-ţi dau eu motiv să urli. 

Se întoarse către cei doi bărbaţi şi le spuse repede, cu vocea 
sa joasă: 

— Aduceţi electrozii şi lampa cu gaz. 

Vorbise în dialectul din Shanghai, însă Randi înţelese perfect. 

Mintea ei începu să lucreze febril. Era în stare să reziste la 
tortură, însă dacă rezista, mai mult ca sigur că după aia nu ar 
mai fi bună de nimic în cazul în care s-ar ivi ocazia să evadeze. 
Exista însă o poveste pe care putea să le-o spună fără teamă şi 
pe care indivizii s-o înghită: putea să le spună că fusese angajată 
de Jon. 

El era deja într-o stare jalnică. Din câte îşi putea da seama, 
rănile lui erau destul de serioase. Priveliştea trupului său chinuit 
îi dădea putere. Jon atârna fără cunoştinţă, fără să scoată măcar 
un geamăt, susţinut doar de funia care-l ţinea legat de scaun. Nu 
ar mai fi putut face nimic pentru el dacă şi ea ar fi grav rănită. Şi 
n-ar mai putea face nimic nici pentru CIA, nici pentru America. 

li va lăsa să pregătească lampa cu benzină, sculele electrice 
sau orice alte orori mai avea Feng Dun în arsenalul său de 
tortură. Dacă vor alege electrozii, îi vor aplica un şoc neplăcut la 
început, dar fără urmări serioase. Ar fi putut astfel să reziste şi să 
nu-l trădeze pe Jon decât la al doilea sau la al treilea impuls. Cu 
cât rezista mai mult, cu atât creşteau şansele ca ei să creadă ce 
le spunea. Dacă începeau cu lampa, era nevoită să cedeze mai 
repede. Lămpile cu benzină o înspăimântau. 

Cei doi bărbaţi se întoarseră, rânjind, cu instrumentele de 
tortură. Reacţia ei fu reflexă, imposibil de controlat mental. Abia 
o fracțiune de secundă după ce se produsese, Randi realiză că 
Feng Dun o observase. 

Chinezul zâmbi din nou. 

— Aprinde lampa, îi spuse el unuia dintre cei doi. Adu şi 
scaunul celălalt. Scoate-i sandalele. 

Ralph McDermid înghiţi în sec. 

— Chiar este necesar... A 

— Da, tai-pan. In vocea lui Feng Dun era o notă de iritare. In 
probleme de o asemenea importanţă, mâinile se mai şi 
murdăresc. Chiar şi cu sânge. 

Un bărbat aduse un scaun dintr-un colţ al încăperii. Feng Dun 
o săltă de umeri. Ea se încovoie, însă el o ridică aşa de uşor de 
parcă ar fi fost o păpuşă de cârpă. O trânti pe scaun. Unul din cei 
doi aprinse lampa, în timp ce celălalt îi scoase sandalele. 

Fata începu să strige din nou în dialectul mandarin. 

— Nu! Nu! Vă spun. E/ m-a angajat. Randi arătă spre Jon, care 
stătea în continuare nemişcat, atârnat în legături. Mi-a fost frică 
să vă spun. Frică să nu-mi faceţi ce i-aţi făcut şi lui. Dar... e/ e 
bărbatul. El m-a plătit, el mi-a spus să-l urmăresc pe domnul 

acesta, să ţin minte unde se duce, ce face şi cu cine vorbeşte. Să 
ţin minte tot ceea ce face domnul străin. Aveam nevoie de bani. 
Părinţii mei sunt bolnavi. Au nevoie de medicamente şi de hrană. 
Casa lor e veche. Are nevoie de reparaţii. Vă rog! Nu-mi faceți 
rău! 

Vorbea repede, ca şi cum spaima ar fi eliberat un fluviu de 
cuvinte. McDermid şi cele două ajutoare se întoarseră să-l 
studieze pe Jon în timp ce Feng traducea ce spunea femeia. Pe 
faţa lui McDermid se citea că reuşise să-l convingă. Parcă şi-ar fi 
spus: Da, bineînțeles. Cum de nu m-am gândit la asta de la 
început? 

Feng nu se uita însă la McDermid. Se holba la picioarele lui 
Randi. Se apropie de ea, o apucă de mâini şi le răsuci ca să-i 
poată privi palmele. 

Bucuros că folosirea lămpii cu benzină nu mai era necesară, 
McDermid întrebă uimit: 

— Feng? Ce s-a întâmplat? 

Feng lăsă să cadă mâinile lui Randi, o apucă de bărbie şi-i 
ridică faţa spre el. li studie atent faţa, ochii, părul. Degetele lui 
erau ca nişte gheare de oţel care îi atingeau fruntea şi scalpul şi 
Randi simţi un gol în stomac. 

Se trase înapoi. 

— Au! Mă doare! 

— Stai pe loc! 

Brusc, degetele lui se înfipseră în fruntea ei în locul unde 
începea părul. Feng prinse cu degetele şi începu să tragă în sus 
scalpul de culoarea pielii şi peruca neagră sub care apăru o 
cască folosită să-i ţină părul strâns. 

— Feng! strigă McDermid uluit. 

Feng Îi scoase casca şi părul ei blond se revărsă. 

Cele două ajutoare se holbau ca la vederea unui miracol. 

McDermid anunţă ceea ce acum era evident pentru toţi: 

— Nu e chinezoaică! 

— Nu, zise Feng fără să-şi ia ochii de la faţa lui Randi, nu e 
chinezoaică. 

— Dar cum ţi-ai...? 

— Picioarele ei, răspunse Feng. Oamenii de la ţară poartă 
sandale cea mai mare parte a vieţii. Ea nu are spaţiul acela care 
se formează între degetul cel mare şi celelalte. Continua s-o 
studieze pe Randi cu un fel de admiraţie. Palmele ei au fost 
înăsprite şi îmbătrânite artificial, probabil cu piele din latex. În 

acelaşi fel au căpătat ochii ei forma orientală. Are probabil lentile 
de contact şi pielea i-a fost foarte fin pigmentată cu ajutorul unui 
fond de ten rezistent. Aici e isprava unor experţi în informaţii. 

Toţi cei din încăpere, cu excepţia lui Jon care era în continuare 
inconştient, se uitau la Randi ca la un animal exotic. 

O cuprinse frica. Mintea ei lucra febril. Era exclus acum să-i 
mai facă să creadă vreo iotă din povestea pe care le-o spusese. 
Feng ajunsese deja la concluzia că lucra pentru o agenţie de 
informaţii. Nimic nu mai putea schimba această convingere. 
Orice minciună pe care avea să o spună trebuia să plece de la 
această premisă. Analiza posibilităţile şi simţea că o trec 
sudorile... Ce ar mai fi putut spune acum ca să-i convingă pe 
Feng şi McDermid... Ca să fie destul de credibilă. 

— Prin urmare, spuse Feng cu vocea aceea lugubră al cărei 
ton nu se schimba aproape niciodată şi care producea atâta 
spaimă. Nu eşti chinezoaică, însă vorbeşti mandarina mai bine 
decât mine şi bănuiesc că la fel stau lucrurile şi cu dialectul 
cantonez şi cel din Shanghai, nu? Fără îndoială că ştii şi engleza. 
Ai înţeles fiecare cuvânt pe care l-am spus. Ai fost cu un pas 
înaintea noastră chiar de la început. Eşti foarte bine antrenată de 
o organizaţie mare, cu interese globale, cu agenţi care cunosc 
limbi străine. Nici chiar prietenul nostru american de aici nu ştie 
chineza. Dar el nu e de la CIA, nu-i aşa? E o persoană specială, 
recrutată probabil pentru o misiune specială, care are însă drept 
ajutor un agent adevărat de la Langley, nu? Şi agentul acela de 
la Langley eşti fără îndoială tu. 

Randi luase în sfârşit o hotărâre. Răsfrânse buzele şi zise în 
ruseşte, cu o voce plină de dezgust: 

— Nu mă insulta! 

Ralph McDermid se dădu un pas înapoi, cu ochii holbaţi, de 
parcă l-ar fi plesnit cineva puternic peste faţă. 

Feng Dun începu să clipească repede. 

— Ai dreptate în privinţa colonelului Smith, continuă ea într-o 
rusă perfectă. Nu lucrează pentru CIA. Cine e şi pentru cine 
lucrează cu adevărat, ştiu la fel de puţin ca şi voi. 

Era momentul să le dea un mic indiciu. Asta ar fi putut să le 
distragă atenţia. 

— Insă aş vrea tare mult să aflu şi eu. S-ar putea dovedi 
folositor pentru noi mai târziu. 

— Ce-a spus? întrebă McDermid. 

După ce Feng îi traduse, McDermid se încruntă furios: 

— De ce să mă urmărească un agent rus? 

Randi începu să vorbească englezeşte cu accent rusesc: 

— Grupul Altman nu este singurul furnizor de arme de pe 
piaţă. 

— Serviciile de informaţii ruseşti sunt interesate să facă 
afaceri cu noi? întrebă uimit McDermid, întrezărind posibilitatea 
obţinerii unui profit. Kremlinul vrea să lucreze cu noi? Făcuse 
afaceri bune cu ruşii în trecut, însă în ultima vreme Moscova 
devenise prea lacomă, dornică de o felie mai mare. 

— Viaţa e frumoasă pentru prea puţini astăzi în Rusia. 

McDermid o studia atent pe Randi. În cele din urmă se hotărî: 

— Tu nu lucrezi pentru guvern. Acţionezi ilegal în propriul tău 
avantaj şi al altora. Probabil al unuia dintre noii voştri oligarhi. 
Cineva care vrea să afle cu ce se ocupă Grupul Altman din 
motive strict legate de afaceri. 

Randi mişcă puţin capul ca şi cum nu ar fi vrut să recunoască 
în totalitate adevărul. 

— Facem ceea ce trebuie. Tatăl meu a lucrat în GRU. Am fost 
obişnuiţi dintotdeauna s-o ducem bine. 

GRU fusese serviciul militar de informaţii al fostei Uniuni 
Sovietice. 

— Oligarhul pentru care lucrezi are şi-un nume? 

— Posibil. Randi ridică o sprinceană şi se uită în ochii lui 
McDermid. 

Feng întoarse şi el capul spre celălalt. Apoi o privi din nou pe 
Randi. 

— Nu te cred. Ce afacere cu arme face domnul McDermid în 
Hong Kong de te-a făcut să vii aici? 

— Opreşte-te, Feng. 

McDermid vedea numai dolari în faţa ochilor. Rusia avea în 
continuare o mulţime de arme dorite de mulţi, în special în 
lumea a treia. De dictatori şi de regi înscăunaţi prin forţă care 
deşi se plângeau tuturor că sunt săraci, aveau întotdeauna bani 
pentru arme şi muniții. Dacă femeia asta avea acces la un 
depozit privat, plin cu arme  sustrase din rezervele 
guvernamentale... 

— Trebuie să stăm de vorbă. 

Ochii lui Feng rămăseseră aţintiţi asupra feţei lui Randi, 
încercând să descopere ceva ce nu reuşea să desluşească 
deocamdată. li aruncă o privire lui Jon Smith. El nu se mişcase 
deloc. O măsură apoi din nou pe Randi. 

— Feng, repetă McDermid. 

Feng îl privi o clipă în ochi, apoi se întoarse şi porni spre uşă. 

McDermid îl urmă, nu înainte de a-i arunca un zâmbet 
încurajator agentei rusoaice cu relaţii în lumea afacerilor. 

Într-un birou din clădire, telefonul celular al lui Ralph 
McDermid începu să sune. Îl scoase imediat din buzunar. 

— Aici e McDermid. 

— Trebuie să stăm de vorbă, zise vocea cizelată de la celălalt 
capăt. 

McDermid acoperi cu mâna microfonul aparatului. 

— Scuză-mă, dar trebuie să vorbesc la telefon, îi spuse el lui 
Feng Dun. 

— Foarte bine. Oricum trebuia să mă duc să fac rost de ceva 
de mâncare pentru oamenii mei. 

— A fost o noapte foarte lungă, încuviinţă McDermid. Trimite-i 
să ia ceva de jos. Eu vreau pâine albă prăjită şi cafea. Cu lapte şi 
zahăr. Daneză dacă poţi să găseşti aşa ceva. Apoi o să stăm de 
vorbă despre rusoaică. 

In timp ce paşii lui Feng şi ai oamenilor săi se auzeau 
coborând pe scara de lemn, McDermid se aşeză pe o cutie cu 
obiecte aparţinând unui sex shop de la parterul clădirii. 

— Am veşti bune pentru tine, reluă el convorbirea. 

— Ce veşti? 

McDermid relată cum fuseseră capturați Smith şi rusoaica. 

— Asta este sfârşitul problemelor noastre. Toate exemplarele 
facturii au fost distruse. 

— Excelent, răsuflă uşurat celălalt. Şi i-ai dat lui Feng Dun 
informaţia despre operaţiunea SEAL, ca s-o transmită mai 
departe? 

— Da, s-a rezolvat şi asta. A luat legătura cu unul din oamenii 
lui şi informaţia a fost transmisă căpitanului submarinului. N-ai 
aflat nimic? 

— Nu încă. Va fi o plăcere să mă prefac surprins. Casa Albă n- 
o să îndrăznească să mai încerce încă o dată ştiind că chinezii 
veghează. Spune-mi ce-i cu rusoaica aia. Zici că te spiona? Nu-mi 
place deloc chestia asta. 

McDermid îl puse la curent. 

— Poate că ne putem folosi de ea. O să aflu mai multe în 
curând. 

— Pare interesant, însă nu trebuie să uităm care sunt 

priorităţile. Poziţia mea e pe muchie de cuţit aici. 

— Tu eşti pe muchie de cuţit? Gândeşte-te la poziţia mea. 
Dacă eu nu sunt îngrijorat, să ştii că nici tu nu ai motiv să fii. 

— Ce ai de gând să faci cu Smith? 

— Ce va fi necesar. E domeniul lui Feng. Mai întâi, însă, vreau 
să descopăr pentru cine lucrează. 

— Dacă se întâmplă ceva, eu nu ştiu nimic. 

— Normal. Nici eu. 

Bucuros de întorsătura pe care o luaseră lucrurile, McDermid 
închise telefonul şi rămase şezând pe cutie, cu gândul la norocul 
pe care părea să-l fi adus rusoaica. Era posibil ca, în funcţie de ce 
avea ea de oferit, afacerea asta să însemne alte câteva miliarde 
bune pentru el pe termen lung. 

De îndată ce auzi uşa închizându-se, Randi se aplecă să-şi 
pună sandalele. Incepu să vorbească atât de şoptit, atât de 
perfect direcționat spre Jon, încât era imposibil ca cineva aflat de 
cealaltă parte a uşii aflate după colţ să audă ceva. 


— Jon? Jon? Vreau să te scot de aici. Mă auzi? Jon? 

— Bineînţeles că te aud. Doar nu sunt surd. Cel puţin nu 
deocamdată. Vocea lui abia se auzea printre buzele umflate, 
încerca să pară vesel, însă cuvintele lui trădau durerea. Grozav 
spectacol. Sunt de-a dreptul impresionat. 

Randi răsuflă uşurată şi furioasă în acelaşi timp. 

— Ai fost conştient tot timpul, la naiba. 

— Şi tu acum! Jon încercă să ridice capul. Nu chiar tot timpul. 
Am... 

Randi duse un deget la buze şi dădu din cap, indicându-i să se 
prefacă în continuare leşinat. Se ridică şi dădu ocol încăperii 
goale. Examină atent podeaua, pereţii şi tavanul, ca şi când ar fi 
căutat o a doua cale de ieşire. Ceea ce căuta ea erau dispozitive 
de ascultare şi camere de luat vederi, însă nu se vedea nici urmă 
de aşa ceva şi nici urme de modificări recente aduse pereţilor 
pentru a ascunde microfoane. De pereţi nu atârna nimic şi în 
încăpere nu se afla altă mobilă în afara celor două scaune. Nu 
putea fi sigură sută la sută în legătură cu microfoanele, însă ştia 
precis că nu se afla acolo nici o cameră de luat vederi. 

Se aşeză din nou pe scaun şi şopti: 

— OK, nu ne pot vedea şi n-am găsit nici microfoane, însă 
trebuie să continuăm să vorbim încet, pentru orice eventualitate. 
Cât de mult ai auzit? 

— Cea mai mare parte. Felul în care le-ai vorbit despre mine a 
fost grozav, probabil singura poveste pe care ar fi crezut-o. 
Episodul cu rusoaica a fost şi mai şi. Nici partea cu ţăranca 
plângăcioasă n-a fost rea. Nu bănuiam că eşti atât de talentată. 

— Aprecierile tale fac să-mi salte inima de bucurie. Nu uita 
însă că suntem închişi aici. In afară de cazul în care nu cumva 
vrei ca picioarele tale să devină scrum înainte de a ajunge la 
groapă, mai bine m-ai ajuta să ne gândim la soluţie. 

— Să fii tu sănătoasă. Te descurcai aşa de bine, încât am avut 
destul timp să mă gândesc. Ce ştii despre vlăjganul ăla cu păr 
ciudat? 

— Feng Dun? 

— Da, aşa ştiam şi eu că-l cheamă. 

— E din Shanghai. Fost soldat, luptător în forţele de gherilă, un 
aventurier. Se cunosc extrem de puţine lucruri despre el. Acum 
lucrează pentru oameni de afaceri foarte importanţi. 

— Cum de are părul ăla? 

— Există o mulţime de chinezi cu părul roşu, probabil datorită 
unei minorităţi pe care au asimilat-o cu mult timp în urmă. 
Bănuiesc că şuviţele albe nu sunt altceva decât un semn al 
vârstei. Acum e rândul tău. la să auzim ce plan de evadare ai 
conceput tu în timp ce eu mă târam pe podeaua murdară ca să-ți 
salvez ţie fundul. 

— Sărim la ei şi-i rupem. 

Randi rămase mută la auzul unei astfel de enormităţi. 

— Cred că glumeşti. 

— Gândeşte-te şi tu, spuse el. Durerea din vocea lui devenea 
mai intensă pe măsură ce cuvintele îi ieşeau printre buzele 
rănite. Ce altceva putem face? Mai sunt şi alţii de partea cealaltă 
a uşii? 

— M-au legat la ochi. Probabil că da. Nici măcar nu ştim unde 
ne aflăm. 

— Ba ştim. Sau măcar eu ştiu. Am ascultat atent şi, deşi am 
fost legat şi eu la ochi, am putut să disting câteva detalii. Acum e 
dimineaţă, probabil că nu mai e mult până la prânz. Am auzit 
voci de vânzători, zgomotul făcut de coborârea copertinelor 
peste tarabe, sirene de vapoare dinspre port. In plus, cred că am 
reuşit să disting o trepidaţie venind din subteran, ca şi cum 
metroul ar trece prin apropiere. Bănuiesc că ne aflăm din nou în 
Wanchai, pe o străduţă nu departe de port. 

— După cum arată încăperea asta, ne aflăm într-o clădire 

veche, spuse şi Randi. Şi asta înseamnă că există o singură scară 
- o singură cale de ieşire. 

Jon încuviinţă. 

— Ai dreptate, aşa că cea mai bună soluţie e să sărim la ei. 
Eşti în stare să te ocupi de McDermid? 

— Cu o singură mână. 

— Foloseşte-le pe amândouă. Ca să fii mai sigură. 

— Treaba mea e ca şi rezolvată. Va trebui să ieşim de aici 
foarte repede, înainte ca ceilalţi să-şi dea seama ce se întâmplă. 
Dar tu crezi că ai să reuşeşti? Pari lovit destul de serios. 

— Trebuie să recunosc că am avut momente şi mai fericite. 
Partea bună e că nu am nimic rupt şi că sunt în stare să fac faţă 
situaţiei. Frica de moarte reprezintă un stimulent destul de 
puternic pentru a determina pe cineva să arate tot ce poate. 

Ea îl privi atent şi încuviinţă dând din cap. Jon avea privirea 
aceea hotărâtă pe care o mai văzuse şi cu alte ocazii în ochii lui. 

— Tu ştii mai bine, doar eşti doctor. 

— Dezleagă-mă, însă lasă frânghiile în aceeaşi poziţie, de 
parcă aş fi încă legat. 

Randi dezlegă nodurile cu degetele tremurând de prea multă 
grabă. 

Intre timp, el se simţi dator să-i dea câteva poveţe: 

— Îţi vor pune o mulţime de întrebări despre contactele tale 
din Rusia. Vor vrea să afle ce urmăreşti aici. Ce are de vânzare 
omul tău şi ce vrea să cumpere... tot felul de amănunte. Trebuie 
să încerci să le reţii atenţia, în special lui Feng. 

Ea terminase şi lăsă frânghiile aşa încât să pară strâns legate. 

— Mulţumesc pentru sfaturi. N-aş fi fost niciodată în stare să 
mă gândesc singură la aşa ceva. 

Jon nu-i luă în seamă sarcasmul. 

— Feng are arma la el. Vreau să-l atac prin surprindere. 

— Ai grijă să-l dai gata din prima. 

— Ştiu. Am... 

Se auzi învârtindu-se cheia în broască. Jon se prăbuşi imediat 
în scaun, atent să nu mişte frânghiile. Randi îşi reluă poziţia 
degajată pe celălalt scaun, gata să facă afaceri cu McDermid 
dacă preţul oferit se dovedea corect. 

Mai întâi îşi făcu apariţia McDermid. Feng Dun îl urma fără să 
se grăbească, chipul lui exprimând un amestec de suspiciune şi 
dezaprobare. Nu îi plăcea cum se purta McDermid cu rusoaica. 
Nu-i păsa de afacerile acestuia şi, în plus, nu crezuse o iotă din 

ceea ce spusese femeia. Îşi dezvăluise identitatea prea uşor. Şi 
nimeni nu-i ceruse vreo dovadă asupra acestei identități. Fusese 
o omisiune pe care el era hotărât să o îndrepte acum. 

Printre pleoapele aproape închise, Jon reuşi să vadă întrebările 
ce se citeau pe faţa lui Feng. Reuşi să vadă şi că ucigaşul, deşi se 
gândea la femeie, îl supraveghea şi pe el. 

McDermid se duse direct spre Randi. 

— Foarte bine, hai să discutăm despre oamenii tăi. Avem de 
gând... 

— Stai puţin, interveni Feng. Să-l verific mai întâi pe american. 

Îl apucă pe Jon de păr şi-i trase capul în sus. Jon scoase un 
geamăt şi lăsă să-i curgă o şuviţă de salivă din gura 
întredeschisă. Fără nici un avertisment, Feng îl plesni peste faţă. 
Jon zvâcni şi se prăbuşi în faţă atât de brusc, încât Feng fii nevoit 
să-i sprijine capul cu o mână, în timp ce cu cealaltă trăgea de 
corzile de nailon ce-i înlănţuiau pieptul prizonierului. 

Randi simţi că se încordează toată de frică, cu toate că se 
străduia să pară că şade relaxat pe scaun. Frânghiile cu care era 
legat Jon rezistaseră. li făcuse câteva bucle şi Jon îşi umflase 
pieptul ca să le facă să pară strânse. In momentul în care avea 
să se relaxeze, buclele vor aluneca şi el va putea să se dezlege 
apoi fără să se observe. 

— Ai terminat? întrebă McDermid nerăbdător. 

Preşedintele Grupului Altman nu mai aşteptă răspunsul. Se 
întoarse spre Randi. 

— Noi... Cum te cheamă, doar n-o să-ţi spun numai rusoaica. 

— Ludmila Sakkov. Arătă cu o mişcare a capului spre Feng 
Dun. Pe el cum îl cheamă? 

— Nu e nevoie să ştii cum mă cheamă, rusoaico. Asta dacă 
eşti într-adevăr rusoaică, spuse Feng, cercetând-o atent din cap 
până în picioare. Pe vremuri am luptat pentru ruşi... 

În clipa aceea, Jon sări de pe scaun mai iute decât crezuse el 
însuşi că ar fi posibil. Se relaxase, lăsase frânghiile să alunece şi 
ţâşnise. Scaunul se răsturnă cu zgomot şi el se repezi cu pumnul 
drept în bărbia lui Feng Dun. Lovitura îl proiectă pe Feng în locul 
în care se aflase mai înainte McDermid. 

Insă McDermid nu mai era în picioare. Două lovituri puternice 
cu latul palmei, una în gât şi alta în cap, aplicate de „rusoaica” 
ridicată brusc în picioare, îl trântiseră la podea, unde zăcea 
inconştient. Feng se împiedică de picioarele lui McDermid şi se 
prăbuşi cu umărul înainte. 

— Jon! strigă Randi. 

Ajuns pe podea, Feng clătină din cap ca să-şi revină şi vâr iute 
mâna la piept, în haină. Amândoi văzură pistolul, însă bărbatul se 
afla prea departe ca să-l poată dezarma cu o lovitură de picior. 
Feng se rostogoli pe spate ţinând arma cu ambele mâini, 
pregătindu-se să ţintească. In aceeaşi clipă izbucniră ţipete de 
partea cealaltă a uşii. Se auziră paşi apropiindu-se. Oamenii lui 
Feng. 

Erau din nou prinşi şi de data asta mai aveau extrem de 
puţine variante. 

— Fereastra! strigă Jon. 

Se întoarse instantaneu, gata să se prăbuşească de durere şi 
se repezi direct spre draperiile de la fereastră. Trecu prin geam 
însoţit de zgomotul sticlei sparte şi de aşchiile de lemn vechi şi 
se făcu nevăzut, luând draperia protectoare cu el. Fără să stea o 
clipă pe gânduri, Randi îl urmă. 

Incăperea se afla la cel de-al treilea etaj al unei clădiri 
construite în anii '30. Randi lăsă să-i scape un țipăt în timp ce 
amândoi plonjau în gol. 


Jon şi Randi se rostogoleau prin aer, încercând cu disperare să 
vadă ce se afla în jurul lor. Se izbiră de o copertină grea de 
pânză. Ajunseseră întregi jos şi se uitară uşuraţi unul la altul. 
Copertina începu să pârâie. Se repeziră la rama metalică, 
încercând să se prindă de ea. Suportul de oţel rezistă sub 
greutatea corpurilor lor şi se îndoi puţin. 

In clipa în care de la fereastra de la care săriseră izbucniră 
strigăte mânioase, pânza se rupse şi cei doi se prăbuşiră în 
stradă, însă în drumul lor se afla o altă copertină, mai scurtă de 
data asta, care proteja o fereastră. Căzură pe ea, alunecară pe 
pânză şi aterizară din nou, de data asta pe umbrela unui 
vânzător de omletă. Umbrela se prăbuşi instantaneu sub 
greutatea lor. 

Se loviră dur de pavaj, ratând cu puţin căruciorul plin cu 
omlete. Vânzătorul începu să urle, dar ei rămaseră ameţiţi pe jos. 
In jurul lor, oamenii de afaceri îşi vedeau de treburile de 
dimineaţă. Camioanele care aduceau mărfuri se înghesuiau pe 
strada îngustă, încercau să parcheze şi blocaseră traficul pe unul 
din sensuri. Pietonii se opriseră să-i privească pe cei doi europeni 
care aterizaseră în mijlocul lor, mai ales că femeia blondă era 
îmbrăcată în haine de la ţară. Aerul se umpluse de voci care 

comentau neobişnuitul eveniment. 

Faţa şi gura lui Jon sângerau, iar pe pantalonul rupt se vedea 
sânge proaspat. Îşi mişcă braţele şi picioarele. ÎI durea peste tot, 
însă nimic nu părea rupt. 

Randi aterizase pe spate. Respirând cu greu, începu să-şi 
cerceteze trupul, căutând eventualele răni, oase rupte sau 
sânge. Era uimitor, dar se părea că nu păţise nimic. 

Se ridicară în şezut aproape în acelaşi timp. Cercul curioşilor 
se strângea în jurul lor şi ei avură timp să schimbe încă o privire 
de uşurare, în ochii lor citindu-se însă şi o mare epuizare. Cu 
toate astea, nu se terminase. Probabil că Feng Dun şi oamenii lui 
veneau în goană pe scări după ei. 

Chinuindu-se să se ridice în picioare, Randi îi spuse: 

— Este o alee în partea aia. 

Jon dădu din cap, incapabil să spună ceva. Se repeziră în 
direcţia respectivă, împingându-i pe cei aflaţi în calea lor. 

— Randi! Aici! Agentul CIA Allan Savage le făcea semne de pe 
aripa unui Buick de culoare neagră. Faţa lui exprima îngrijorare. 
Alţi doi membri ai echipei lui Randi îşi făceau drum spre ei. 

— Cine-i tipul ăsta? vru să ştie agentul Baxter apucându-l pe 
Jon de umăr şi ajutându-l să alerge spre maşină. 

— Nu pune întrebări. Bagă-l înăuntru. Repede! 

Cu vederea periferică, Jon îl zări pe Feng Dun făcându-şi brusc 
apariţia pe stradă, lângă un magazin pentru adulţi, rotind capul 
în toate direcţiile. Alţi trei bărbaţi se înghesuiră imediat în 
spatele lui. Toţi erau înarmaţi. Când mulţimea din jurul lor văzu 
pistoalele, începu să ţipe şi să alerge care încotro. 

Jon se mişca foarte greu, abia ţinându-se pe picioare. Randi 
sări pe bancheta din spate a Buickului. Agentul Baxter îl împinse 
pe Jon lângă ea. 

Pe toată strada vâjâiau gloanţe. Oamenii continuau să alerge, 
încercând să se ascundă fiecare pe unde putea. Allan Savage de 
la volanul maşinii şi o agentă de pe bancheta din spate 
răspunseră trăgând cu pistoalele lor automate. 

In timp ce Feng Dun şi oamenii săi se retraseră în clădirea din 
care ieşiseră, Savage apăsă pe pedala de acceleraţie, maşina o 
luă din loc cu un scrâşnet de roţi şi dispăru după primul colţ. 


Casa conspirativă a CIA ocupa o clădire cu patru niveluri pe 


strada Lower Albert din zona Central. Buickul intră pe o alee din 
spatele clădirii, un perete de ciment alunecă în lături şi maşina 

dispăru înăuntru. Zidurile care compartimentau parterul fuseseră 
îndepărtate şi în locul camerelor din spate se amenajase garajul, 
în timp ce în cele din faţă îşi desfăşura activitatea o agenţie de 
asigurări, în ale cărei birouri clienţii intrau şi ieşeau întruna. 
Agenţia de asigurări avea şi un mic profit, spre încântarea atât a 
şefilor de la Langley, cât şi a membrilor Congresului şi senatorilor 
din comisiile de control. 

La etaj se afla camera unde se acorda primul ajutor. Un medic 
american născut la Hong Kong, aflat în slujba CIA, le examină 
rănile şi vânătăile şi le făcu radiografii cu ajutorul unei unităţi 
portabile. 

Medicul o declară pe Randi „o fetiţă tare norocoasă”. 

Allan Savage şi ceilalţi membri ai echipei de salvare înlemniră 
văzând-o pe Randi cum se încruntă. Doctorul, care se aşteptase 
cel puţin la un zâmbet de mulţumire, rămase la fel de uimit ca şi 
ei. 

În cazul lui Jon, alta era situaţia. 

— Ai încasat lovituri urâte în faţă şi eşti plin de vânătăi şi în 
zona coastelor. 

Doctorul mormăi ceva ca pentru sine în timp ce studia 
radiografiile, constată uimit că, în afară de contuzii, nu era nimic 
serios. 

— Cu toate astea, ai încasat-o bine. Aş spune că te-au scos din 
funcţie pentru o săptămână... sau cel puţin pentru trei sau patru 
zile. Te poţi alege cu o infecţie a rănilor faciale şi a tăieturilor de 
la gură. 

— Imi pare rău, doctore, zise Jon. Am treabă. Curăţă-mă şi 
umple-mă cu antibiotice. Cred că şi câteva calmante ar fi o idee 
bună. 

După plecarea doctorului, echipa aduse de mâncare. 

Allan Savage încercă să se justifice: 

— Imi pare rău că am ajuns atât de târziu, însă Tommie a 
reuşit să se ţină după tine până te-au dus în stradă. Acolo te-a 
pierdut. Nu a putut să-şi dea seama unde te-au dus. Tocmai 
cercetam zona casă cu casă când ţi-ai făcut apariţia sărind pe 
fereastră. Ai folosit o metodă foarte riscantă de evadare. De 
unde ştiai cât de sus vă aflaţi şi ce se găsea sub fereastră? 

— Nu mă întreba pe mine. Randi arătă cu capul spre Jon. A 
fost ideea lui. Eu n-am făcut decât să mă iau după el. Continuă 
să mănânce ouă cu şuncă. 

Jon ridică din umeri. 

— Mi-am dat seama că e vorba despre o clădire veche, nu 
prea înaltă. Oricum, fără arme, cu Feng Dun care se întindea 
după pistol şi cu restul cetei ce se apropia de uşă, n-am avut nici 
măcar timp să folosim scaunele ca să spargem geamul. Ori 
săream, ori eram morţi. 

Membrii echipei amuţiseră de uimire. 

Cealaltă femeie din echipă, Tommie Parker, o întrebă pe 
Randi: 

— Cine e tipul ăsta? 

— Vi-l prezint pe locotenent-colonelul doctor Jon Smith. Jon 
fără „h”. Lucrează ca cercetător pentru USAMRIID. Ce mai este el 
în afară de asta, rămâne o problemă deschisă tuturor 
speculațiilor, nu-i aşa, Jon? 

— Randi vede peste tot numai conspirații, zise Jon cu un 
zâmbet inocent. Calmantele începeau să-şi facă efectul. După 
injecții şi după ce mâncase, se simţea mult mai bine. Cu cei 
câţiva plasturi pe faţă şi cu buza umflată, nu oferea o privelişte 
prea atrăgătoare. Era convins însă că ar fi putut să arate mult 
mai rău. Acum nu-şi dorea decât câteva ore de somn. 

— Şi noi, zise Allan Savage, continuând să-l cerceteze. 

Jon oftă. 

— Sunt doctor, cercetător microbiolog şi lucrez la Fort Detrick 
pentru USAMRIID. Uneori sunt trimis în misiuni speciale. De 
obicei, atunci când există pericolul izbucnirii unor epidemii. De ce 
nu vreţi s-o lăsăm aşa? 

Tommie se încruntă, aruncându-i o privire suspicioasă. Avea 
un păr şaten până la umeri şi o faţă dulce, de copilaş, în spatele 
căreia Jon era convins că se ascunde o minte ascuţită şi o fire 
hotărâtă. 

— Ce epidemie e pe cale să izbucnească în Hong Kong, 
colonele? 

— Nici una. Însă e vorba de una în China, minţi el şi echipa 
medicală de la Donk & LaPierre face cercetări în sensul ăsta. 
Guvernul vrea să afle mai multe. 

— Care guvern? întrebă Tommie neîncrezătoare. 

Randi întrerupse tirul întrebărilor: 

— De un lucru sunt sigură în privinţa lui Jon - e de partea 
noastră. 

Jon se pregătea să dea un răspuns usturător când ultimul 
agent care fusese cu ei în Buick, Baxter, băgă capul pe uşă. 

— Am prins ceva prin microfonul pe care l-am instalat noaptea 

trecută în telefonul din biroul lui McDermid. Îl sună cineva. 

Toţi săriră şi alergară pe coridor până la o cameră din spate 
plină cu echipamente electronice. Randi şi Jon se înghesuiră aşa 
încât să fie cât mai aproape de un laptop de unde se auzea 
vocea unei femei care întreba cu un uşor accent: 

— Dumneavoastră sunteţi Ralph McDermid? 

Întors în biroul său spaţios, Ralph McDermid era îngrijorat şi 
furios în acelaşi timp. Deşi lucra la o înțelegere în vederea 
preluării unei firme asiatice de investiţii care opera în Hong Kong, 
gândurile sale se întorceau mereu la dezastrul din dimineaţa 
aceea în care fuseseră implicaţi Jon Smith şi femeia. Era furios pe 
sine că îi permisese femeii, care mai mult ca sigur nu era nici 
rusoaică şi nici nu voia să facă afaceri cu el, să-l joace pe degete 
atât de uşor şi era furios pe Feng Dun pentru că îl subestimase 
pe Smith. 

Situaţia nu era însă pierdută. Cei doi erau într-adevăr din nou 
liberi, iar Jon Smith era un tip periculos, însă asta nu schimba 
prea mult datele problemei. Smith tot nu avea nici o probă ca să 
dovedească cum că Empress transportă substanţe chimice 
interzise. Până la urmă, Feng îl va găsi şi îl va ucide - avea 
destule resurse pentru asta, chiar şi aici, în Hong Kong. 

Gândurile acestea îl mai liniştiră puţin. Atunci când telefonul 
începu să sune, răspunse cât mai politicos cu putinţă. 

— Da, Lawrence? 

— O femeie, domnule. Pe linia doi. După voce pare destul de 
tânără şi... atractivă. 

— O femeie? Şi atractivă pe deasupra? Bine, bine. 

Nu aştepta nici un telefon de la nici o „femeie” şi incidentul nu 
făcu decât să-i ridice moralul. 

— Fă-mi legătura, Lawrence. Fă-mi legătura. 

McDermid îşi potrivea cravata de parcă interlocutoarea lui ar fi 
putut să-l vadă când în receptor se auzi o voce care întrebă într-o 
engleză uşor sacadată: 

— Dumneavoastră sunteţi Ralph McDermid? 

— In persoană. Ne cunoaştem? 

— E posibil. Sunteţi preşedintele consiliului de administraţie şi 
director general al Grupului Altman? 

— Da, da. Eu sunt ăla. 

— Firma Donk & LaPierre se află în proprietatea grupului pe 
care îl conduceţi? 

— Suntem un grup financiar şi deţinem mai multe companii. 
Dar ce...? 

— Nu ne-am întâlnit niciodată, domnule McDermid, însă cred 
că vom avea în curând ocazia să facem acest lucru. Cel puţin în 
sens figurat. 

McDermid simţea că-i revine starea de proastă dispoziţie. 
Vocea de la telefon nu semăna nicidecum cu a unei femei 
dornice să-i propună o întâlnire. 

— Dacă doriţi să discutăm despre afaceri, va trebui să sunaţi 
la birou, să le spuneţi despre ce e vorba şi să solicitaţi o 
programare. Dacă vă interesează activitatea celor de la Donk & 
LaPierre, vă sugerez să sunaţi direct la ei. Vă doresc o zi bună... 

— Afacerea noastră este în legătură cu The Dowager Empress, 
domnule McDermid. Vă rog să mă credeţi, cel mai bine ar fi să 
discutăm direct, fără intermediari. 

McDermid ridică brusc din sprâncene. 

— Ce? 

— Empress este un vapor, în caz că aţi uitat. Un cargou 
chinezesc aflat în drum spre Basra. Incărcătura acestui vas 
prezintă un interes deosebit pentru americani. Posibil şi pentru 
chinezi. 

— Spuneţi-mi ce doriţi şi poate ajungem la o înţelegere de pe 
urma căreia să profităm amândoi. 

— Sunt încântată să descopăr că sunteţi gata să discutăm 
despre profit. 

McDermid îşi pierduse răbdarea. 

— Terminaţi o dată cu ghicitorile astea! Trebuie să-mi spuneţi 
mult mai multe ca să mă convingeţi că merită să vă ascult. Dacă 
nu, nu mă mai faceţi să pierd timpul! 

Atacul, aşa cum învățase pe pielea lui de-a lungul anilor, era 
de cele mai multe ori cea mai bună apărare. 

— Vasul Empress a plecat din Shanghai la începutul lunii 
septembrie, îndreptându-se spre Basra. In cala sa se află mai 
multe tone de tiodiglicol şi clorură de tionil din care Irakul poate 
produce arme chimice. Vocea joasă a femeii căpătase un ton 
sinistru. E suficient, domnule Ralph McDermid, preşedinte 
fondator al Grupului Altman? 

McDermid nu reuşea să-şi revină. Apăsă pe butonul care 
declanşa aparatul de înregistrare a convorbirii, îl sună pe 
Lawrence şi după aceea întrebă precaut: 

— Vă rog să-mi spuneţi mai precis pe cine reprezentaţi şi ce 
doriţi? 

— Nu reprezentăm pe nimeni altcineva decât pe noi înşine. 

Sunteţi pregătit să ascultați condiţiile noastre şi preţul pe care-l 
cerem? 

Lawrence intrase în birou. McDermid îi făcu semn să afle de 
unde se suna. La limita răbdării, magnatul izbucni: 

— Cine naiba eşti şi cum de nu ţi-am trântit telefonul în nas? 

— Numele meu este Li Kuonyi, domnule McDermid. Soţul meu 
se numeşte Yu Yongfu. Aşa cum fără îndoială vă amintiţi, soţul 
meu este preşedintele firmei întreprinderile Dragonul Zburător. 
Este un om inteligent. Atât de inteligent şi de prevăzător încât a 
reuşit să salveze factura referitoare la încărcătura de pe 
Empress. Documentul se află la noi. 

— lisuse Hristoase! exclamă Jon fără să vrea. Se aflau în 
camera cu echipamente de ascultare. 

Toţi ceilalţi întoarseră capul spre el. 

— Jon? Ştii despre ce e vorba? întrebă Randi. 

— Mai târziu, le spuse el, făcând un semn cu mâna. Faceţi 
linişte. Să ascultăm! 


McDermid depăşi greu şocul pe care i-l provocaseră vorbele 
femeii. Auzise destul. 

— Soţul tău a ars factura şi după aceea s-a sinucis. O tragedie, 
recunosc. Nu ştiu ce urmăreşti prin acest joc, însă... 

— Vi s-a spus că soţul meu s-a sinucis ca să-şi salveze familia, 
la ordinul tatălui meu şi al celor de deasupra lui. Vi s-a spus, de 
asemenea, că a ars documentul şi-a tras un glonţ în cap şi a 
căzut după aceea în râu. Nimic din toate astea nu e adevărat. 
Soţul meu a dat foc unei hârtii lipsite de valoare şi după aceea a 
tras într-adevăr cu pistolul. Apoi a căzut într-adevăr în râu. Insă 
gloanţele nu erau adevărate. Ceea ce a văzut Feng nu a fost 
decât o înşelătorie. Ştiu foarte bine, fiindcă eu am fost aceea 
care a pus-o în scenă. 

— Imposibil! 

— S-a găsit corpul soţului meu? 

— Multe cadavre nu se mai găsesc niciodată în delta fluviului 
Yangtze. 

— Cunoaşteţi vocea soţului meu, domnule McDermid? 

— Nu. 

— Dar Feng Dun o cunoaşte. 

— Feng Dun nu e aici. 

— Bănuiesc că înregistraţi convorbirea, nu? 

Urmă o pauză. 

— Da. 

— Atunci ascultați. 

In receptor se auzi vocea unui bărbat. 

— Sunt eu, Yu Yongfu, domnule McDermid. Spuneţi-i 
trădătorului aceluia de Feng că ultima dată când am vorbit cu el 
i-am oferit un bonus. Mi-a povestit despre moartea lui 
Mondragon, spionul american ucis pe insula Liuchiu şi despre cel 
de-al doilea american, care a scăpat şi care a fost văzut apoi în 
Shanghai. Spuneţi-i toate astea. Din păcate pentru el, soţia mea 
este partenerul meu de afaceri şi ne împărtăşim toate secretele. 
Ea m-a sfătuit să păstrez factura şi ea este cea care a orchestrat 
„Ssinuciderea” mea. Toată lumea zice că e cea deşteaptă dintre 
noi doi, însă nu e adevărat. Şi eu sunt la fel de inteligent şi, la 
urma urmei, am reuşit s-o conving să se mărite cu mine. 

La telefon se auzi din nou vocea femeii: 

— Daţi-i înregistrarea lui Feng s-o asculte. Acum să trecem la 
afaceri. 

— De ce vrea soţul dumneavoastră să discute cu mine pe 
tema asta, doamnă? 

— Pentru că ştie că în domeniul ăsta eu sunt mai deşteaptă şi 
mai puternică. 

McDermid păru că se gândeşte câteva clipe. 

— Sau pentru că este mort şi dumneavoastră aţi pus o 
înregistrare. 

— Ştiţi bine că nu e aşa. Mai are însă vreo importanţă? Eu am 
documentul şi dumneavoastră vreţi să intraţi în posesia lui. 

— Şi ce anume doriţi, doamnă Li? 

— Bani ca să încep o viaţă nouă departe de China, împreună 
cu soţul şi copiii mei, însă nu e vorba de o sumă enormă, ci de 
ceva care nu o să vă afecteze mai mult decât o pişcătură de 
ţânţar. Sunt o femeie rezonabilă. Două milioane de dolari 
americani este o sumă mulţumitoare atât pentru noi, cât şi 
pentru dumneavoastră. 

— Doar atât? întrebă el cu o voce sarcastică. 

Ea păru să nu sesizeze. 

— Avem nevoie şi de documente de identitate şi de transport, 
precum şi de o viză de ieşire din ţară. Cele mai bune documente. 

McDermid rămase pe gânduri. 

— Şi pentru toate astea eu primesc factura? 

— Exact asta v-am spus. 

— Şi dacă nu primiţi ce aţi cerut? 

— Factura va ajunge în mâinile americanilor şi ale chinezilor. 
Am aranjat eu însămi totul, aşa cum am pregătit şi „sinuciderea” 
lui Yu. Originalul va merge la Washington, iar o copie va fi trimisă 
la Beijing. 

McDermid începu să râdă. 

— Dacă Yu Yongfu este cu adevărat în viaţă, ştie că aşa ceva e 
imposibil. Dacă printr-o minune s-ar întâmpla lucrul ăsta, el ar fi 
pierdut şi dumneavoastră la fel. 

— Suntem gata să ne asumăm un astfel de risc. 
Dumneavoastră sunteţi gata să riscaţi ca factura, împreună cu 
tot ceea ce ştim despre afacerea Empress, să ajungă la Casa 
Albă şi la Zhongnanhai? 

McDermid ezită iar. Viaţa era plină de surprize, multe dintre 
ele neplăcute. Asta era una dintre cele mai neplăcute şi putea 
avea urmări atât de periculoase încât nu-şi putea permite s-o 
ignore pe femeie, indiferent cine ar fi ea cu adevărat. 

— Şi cum propuneţi să punem în practică ceea ce am 
negociat? 

— Dumneavoastră sau cineva care vă reprezintă ne veţi aduce 
banii şi documentele de identitate. In clipa în care primim tot ce 
am cerut, veţi primi şi dumneavoastră factura. 

McDermid începu să râdă. 

— Credeţi că sunt chiar aşa de prost, doamnă Li? Ce garanţii 
am că-mi veţi da factura după ce aţi primit banii, sau că ea se 
află cu adevărat în mâinile dumneavoastră? 

— Nici noi nu suntem proşti. Ştim că nu am avea scăpare dacă 
am încerca să vă păcălim. Ştim însă că dumneavoastră nu 
sunteţi un criminal. După ce veţi intra în posesia facturii şi noi 
vom dispărea, interesul dumneavoastră de a ne vedea morţi va fi 
mult mai scăzut. Probabil că nici nu va mai merita să vă osteniţi. 

— Va trebui să mă gândesc. 

— Important e că veţi avea factura. 

— Şi unde urmează să facem schimbul? T 

— Lângă statuia lui Buddha Dormind, aproape de Dazu. |n 
provincia Sichuan. 

— Când? 

— Mâine, la răsărit. 

— Acum sunteți în Dazu? 

— Credeţi că o să vă spun aşa de uşor? Nu are importanță 
unde suntem noi acum. Oricum aţi pus sub urmărire apelul 
acesta şi veţi afla în curând de unde am sunat. Ar trebui să 

învăţaţi să aveţi răbdare. Este una din caracteristicile Estului pe 
care ar trebui s-o adopte şi Vestul. 

McDermid trebuia să tragă de timp. Mai întâi pentru a-i da 
caseta lui Feng s-o asculte, ca să se convingă dacă oamenii ăştia 
erau cine pretindeau. În al doilea rând, dacă cei doi spuneau 
adevărul, să-i dea lui Feng posibilitatea să-i găsească şi să-i 
elimine înainte de orice întâlnire. 

— Ştiţi cât e ceasul, doamnă? Dacă sunteţi atât de deşteaptă 
pe cât afirmaţi şi dacă soţul dumneavoastră este într-adevăr Yu 
Yongfu, atunci ar trebui să ştiţi că e imposibil să aduni două 
milioane de dolari, lichizi şi să ajungi la Dazu de la Hong Kong 
atât de repede. Pe lângă asta, trebuie să-l chem mai întâi pe 
Feng să-mi confirme cele ce mi-aţi spus. 

La celălalt capăt al firului se auzea o discuţie în şoaptă. 
Oamenii aceia nu erau atât de siguri pe ei pe cât voiau să pară. 

— Veţi veni dumneavoastră personal? in China? întrebă 
femeia. 

Lui McDermid nici nu-i trecea prin cap aşa ceva. 

— Doamnă, doar nu credeţi că o să las pe mâna lui Feng Dun 
două milioane de dolari. 

Urmă un moment de tăcere. 

— Foarte bine. Dovă milioane de dolari, lichizi, documente noi 
de identitate, documente de transport şi viză de ieşire din țară. 
La statuia Buddha Dormind, poimâine, la răsăritul soarelui. 
Femeia închise telefonul. 

Lawrence băgă capul pe uşă. Zâmbea satisfăcut. 

— l-am localizat. Sunt în Urumqi. 


Sâmbătă, 16 septembrie 
Washington, D. C. 


Era miezul nopţii şi debarcaderul era aproape pustiu. Închis în 
biroul său, Fred Klein se uită pentru a zecea oară în ultima oră la 
ceasul de pe perete. Făcu repede un calcul: miezul nopţii acolo 
însemna ora prânzului în Hong Kong. 

Unde naiba se afla Jon? Klein se legăna pe scaun şi nu-şi 
găsea astâmpărul în ciuda oboselii. Bogata sa experienţă îi 
spunea că există o mie de explicaţii pentru dispariţia lui Jon, 
orice, de la un blocaj al traficului până la un accident de metrou 
sau fenomene meteorologice neobişnuite. De asemenea, se 
putea ca Jon să fi fost descoperit şi ucis. Nu voia să se gândească 

la o asemenea posibilitate, însă nu se putea stăpâni. 

Se uită iar la ceas. Unde... 

Telefonul începu să sune. Era aparatul albastru de pe raftul 
din spatele biroului. Klein înşfacă nerăbdător receptorul. 

— Jon?... 

— Nu e Jon. Sper că nu i s-a întâmplat nimic, indiferent cine o 
fi acest Jon. 

— Te rog să mă scuzi, Viktor. 

Klein încerca să-şi ascundă dezamăgirea. Reuşi să se 
concentreze. Viktor Agajemian era un inginer specialist în 
hidraulică, acum cetăţean armean după destrămarea Uniunii 
Sovietice, care continua însă să trăiască şi să lucreze la Moscova. 
Firma sa ajuta la construcţia barajului gigantic de pe fluviul 
Yangtze şi din această cauză Viktor avea documente care îi 
permiteau să se deplaseze oriunde în China. Era unul dintre 
primii agenţi recrutaţi să îndeplinească misiuni ocazionale pentru 
Covert-One în Asia în general şi în China în special. 

— Ai intrat în contact? întrebă Klein. 

— Da.  Chiavelli mi-a spus să-ţi transmit următoarele: 
„Bătrânul prizonier pare autentic. Condiţia fizică este bună. Zona 
este rurală, infrastructura este proastă, instalaţiile militare, 
puţine şi la mare distanţă una de cealaltă, iar aerodromurile 
primitive. Rezistenţa potenţială, normală spre scăzută. Timp 
necesar, zece până la douăzeci de minute în total. Şanse de 
scăpare, destul de mari.” Asta e tot, Fred. Ai de gând să-l scoţi 
pe bătrân de acolo? 

— Tu ce părere ai despre o asemenea operaţie? 

— Din ceea ce am văzut, Chiavelli ar putea să aibă dreptate. 
Pe de altă parte, eu nu am văzut prizonierul. 

— iți mulţumesc, Viktor. 

— Oricând ai nevoie de mine. Banii vor sosi în acelaşi fel? 

— O să fii anunţat dacă se schimbă ceva, zise Klein cu gândul 
deja înapoi la Jon Smith. 

— Scuză-mă dacă sunt lipsit de tact, însă viaţa nu-i chiar aşa 
de uşoară în Rusia sau Armenia. 

— Inţeleg, Viktor şi îţi mulţumesc. Ca de obicei, eşti un 
adevărat profesionist în toate. Klein închise telefonul şi începu să 
se gândească la raportul căpitanului Chiavelli, de care s-ar fi 
putut să aibă nevoie dacă... Unde naiba se afla Jon? 

Privi din nou cadranul ceasului. Intr-un târziu, îşi scoase 
ochelarii, îşi frecă ochii, după care rămase cu privirea la telefonul 

albastru, aşteptând să sune. 


Duminică, 17 septembrie 
Hong Kong 


În casa conspirativă a CIA, Jon se întoarse: 

— Trebuie să plec. 

— Stai puţin, soldat, spuse Randi. Nu pleci nicăieri până nu ne 
spui ce înseamnă toate astea. 

Jon ezita. Dacă nu le explica, vor raporta fără îndoială la 
Langley şi vor începe să facă cercetări. Cât le putea spune însă 
fără să dea totul în vileag? Nu prea mult şi de data asta nu îi 
venea în cap nici o poveste pe care să le-o servească. Soţia lui 
Yu Yongfu oferise mult prea multe detalii, inclusiv cele despre 
încărcătura ilegală a cargoului. Nu putea să le spună mai mult 
fără a intra în detaliile pe care Li Kuonyi nu le menţionase: cele 
în legătură cu misiunea sa. 

— Bine, o să vă spun, zise el. Insă să ştiţi că nu vă pot dezvălui 
totul. Secretul acestei operaţiuni e foarte important şi am şi eu 
ordinele mele. Insă pot să vă spun următoarele: lucrez pentru 
Casa Albă. Ei m-au trimis fiindcă s-a întâmplat să mă aflu în 
Taiwan la o întâlnire ştiinţifică şi am avut posibilitatea să pătrund 
imediat în China. A fost ceva foarte convenabil pentru ei. Femeia 
pe care aţi auzit-o este soţia unui individ care joacă un rol 
deosebit de important în această afacere. Atât ea, cât şi soţul ei 
dispăruseră. Nu ştiam nimic despre sinuciderea lui. Trebuie să 
transmit imediat această nouă informaţie şefului meu. 

— Care e treaba cu vasul ăla şi cu factura? vru să ştie Randi. 

— Despre asta nu pot să vă spun nimic. 

Randi îl privi drept în ochi, încercând să găsească acolo ceva 
ce ar fi putut fi o minciună, însă de data asta văzu numai 
îngrijorare, care i se transmise imediat şi ei. 

— Misiunea ta are vreo legătură cu scurgerile de informaţii de 
la Casa Albă? 

— Scurgeri de informaţii? Asta e misiunea ta? De asta îl 
urmăreşti pe McDermid? 

— Da. Şi operaţiunea ta are legătură cu McDermid? 

— Cam aşa ceva, admise Jon. Am multe de raportat. 

— Cred că amândoi avem. 

Tommie, care ieşise din încăpere ceva mai devreme, îşi făcu 


333 


din nou apariţia, înjurând. 

— Am fost urmăriţi. Dacă vrei să pleci, Jon, cred că ar trebui să 
foloseşti ieşirea laterală, prin clădirea alăturată, apoi prin 
următoarea în felul ăsta o să ajungi în altă stradă, perpendiculară 
pe asta. 

— Despre cine e vorba? 

— Feng Dun şi oamenii lui. Supraveghează strada şi aleea. 
Singurul lucru bun este că se pare că nu au reuşit încă să-şi dea 
seama unde suntem noi exact. 

— leşirea aceea e supravegheată? întrebă Jon, care ştia că nici 
o casă conspirativă nu avea mai puţin de două sau trei căi de 
retragere. 

— Nu, deocamdată. Ar fi bine să mai aştepţi puţin. 

— Aveţi vreo cameră prin spate pe care aş putea-o folosi? 
Trebuie să-mi trimit raportul. 

— Eşti sigur că vrei să rişti? întrebă Randi pe un ton 
batjocoritor. E posibil să avem microfoane acolo. S-ar putea să 
auzim ceva. 

Lui Jon nu-i plăcea că era nevoit să se ascundă de ei. li privi pe 
toţi agenţii din jurul lui zâmbindu-le cât de sincer era în stare. 

— Am încredere în fiecare dintre voi. La naiba, doar mi-aţi 
salvat viaţa. Vă mulţumesc pentru doctor, pentru mâncare şi 
pentru că mă ajutaţi să plec de aici. Dacă avem noroc, s-ar putea 
să vă întorc şi eu serviciul. 

Randi se încruntă şi clătină din cap. După care oftă adânc. Nu-i 
plăcea să recunoască, dar Smith avea dreptate. 

— Eşti o pacoste, Jon. Bine, o să-ţi caut eu un loc. 

Cei doi bărbaţi erau singuri în luxosul birou al lui McDermid, 
înconjurați de picturi de valoare şi vaze din perioada dinastiei 
Ming. Feng şedea într-un fotoliu în faţa biroului lui McDermid, cu 
braţele musculoase încrucişate, iar pe faţa lui lată nu se citea 
nici o emotie. 

— Smith şi femeia aceea parcă au intrat în pământ. 

Feng îi trimisese pe cei mai mulţi dintre oamenii săi să-i 
urmărească pe cei doi, în timp ce alţii rămăseseră să-i 
interogheze pe cei de la faţa locului. Aflase astfel că din maşina 
cu care fugiseră se auzise o voce strigând în engleză către 
femeia urmărită. O voce care o strigase Sandy, Mandy sau 
Randy. 

— Şi ce naiba înseamnă asta? întrebă McDermid, abia reuşind 
să-şi stăpânească mânia şi nerăbdător să dea drumul la banda 
cu înregistrarea convorbirii pe care o avusese cu Li Kuonyi. 

— Inseamnă că oamenii mei au reuşit să-i urmărească până 
pe Lower Albert Road, unde au dispărut pe o alee. 

— Dispărut? Dar ce, sunt şamani? 

— Fără îndoială că e un fel de casă secretă pe strada aceea, o 
casă cu intrări ascunse. Oamenii mei stau la pândă. 

— Până la urmă sunt de la CIA sau nu? 

— Incă n-am reuşit să descoperim vreo legătură a bărbatului 
cu agenţiile de informaţii cunoscute. In cazul ei avem numai un 
nume şi acela recepționat neclar. E posibil să fie un nume de 
familie, dar poate fi tot atât de bine un prenume. Am cerut ajutor 
surselor noastre să încerce s-o identifice. Deocamdată, eu 
bănuiesc că e de la CIA. Indiferent cine sunt şi din ce structuri fac 
parte, până la urmă tot o să reapară. 

McDermid nu se aşteptase la atâtea probleme. O companie 
„bolnavă” sau un portofoliu de acţiuni neperformant - acesta da, 
era domeniul lui. Sau şi mai bine, era suficient să-i arăţi un 
politician dezorientat sau un senator plictisit şi el i-ar folosi 
pentru atragerea de fonduri de investiţii sau pentru a face lobby 
în favoarea unor legi. Toate astea erau un joc de copii pentru 
McDermid. Afacerea cargoului Empress era cu totul altceva. Era 
o afacere atât de mare încât le va încununa pe toate celelalte. 


335 


McDermid oftă în sinea lui. Era o afacere pentru care merita să 
rişte. 

— Poate că ai dreptate. Hai să-i lăsăm deocamdată în pace pe 
Smith şi pe femeia aceea. Ascultă asta. 

După ce înregistrarea luă sfârşit, faţa de obicei zâmbitoare a 
lui McDermid devenise roşie de furie. 

— Sunt chiar Li Kuonyi şi Yu Yongfu? 

Feng Dun îşi feri nemulţumit privirea şi dădu din cap. 

— M-au păcălit. 

— Te-au păcălit! explodă McDermid. Asta-i tot ce ai de spus? 
Idiotule! Yu trăieşte şi factura e în mâinile lui! Au schimbat 
documentele şi tu ai văzut arzând o altă hârtie. Şi sinuciderea lui 
a fost o înşelătorie. De asta a ţinut să cadă în râu, ca să nui se 
găsească trupul. A folosit gloanţe oarbe, la naiba. Cum de ai 
putut să fii atât de tâmpit! 

Feng Dun amuţise. Vreme de o clipă, în ochii săi se citi 
cumplitul dezgust faţă de McDermid. 

— Femeia a pus la cale totul. Trebuia să mă aştept. Ea e 
bărbatul în familia aceea. 

— Asta-i tot ce ai de spus! răcni McDermid. 

Feng ridică din umeri şi-i oferi unul din zâmbetele sale de 
marionetă. 

— Ce vrei să fac, tai-pan? Li Kuonyi m-a păcălit. Bănuiesc că i- 
a păcălit pe mulţi, inclusiv pe tatăl ei. Şi el, ca şi mine, a fost 
convins că Yu a murit. Trebuie să avem grijă să nu ne mai 
păcălească încă o dată. 

— Trebuie să punem mâna pe document înaintea 
americanilor! 5 

— Şi vom pune. Ea v-a sunat pe dumneavoastră. Asta e un 
semn bun. Ori nu e convinsă că americanii îi vor da atât de mulți 
bani, ori nu are încredere în ei. Nu o să încerce să ia legătura cu 
ei decât atunci când n-o să mai aibă altă şansă. 

— Cum poţi fi atât de sigur? 

— Americanii doresc să aibă relaţii bune cu China. Din clipa în 
care documentul a ajuns în mâna lor, criza a luat sfârşit şi ea e 
destul de deşteaptă ca să-şi dea seama că, dacă Beijingul îi va 
cere înapoi pe ea şi pe soţul ei ca să-i pedepsească, americanii 
vor fi nevoiţi să-i trimită acasă. Mai degrabă e gata să ia banii 
dumneavoastră decât să se bazeze pe promisiunile americanilor. 

Furia lui McDermid se mai domoli pe măsură ce reflecta la 
explicaţia lui Feng. 

— S-ar putea să ai dreptate. Ar fi un risc mai mare pentru 
amândoi. Foarte bine, am reuşit să mai câştig puţin timp. Du-te 
la Urumqi şi găseşte-i. 

Pe faţa lui Feng apăru o expresie amuzată. 

— Nu m-aş baza pe asta, tai-pan. Ştiţi unde se află Urumqi? 

— Shanghai, Beijing, Hong Kong şi Chongqing. In rest, din 
punctul meu de vedere, înapoiata ta ţară nu e altceva decât un 
deşert. A 

— Nu sunteţi prea departe de adevăr. In ochii lui Feng se citea 
dispreţ şi admiraţie în egală măsură. V-am spus că Li Kuonyi nu e 
proastă. Urumqi se află în provincia Xinjiang, la marginea de 
nord a deşertului Taklamakan. Nu există în China alt loc mai 
îndepărtat de Hong Kong decât acela şi ar fi imposibil pentru 
mine sau pentru dumneavoastră să ajungem acolo mai devreme 
de mâine seară. Dar din China, de oriunde, pot ajunge în orice 
loc în câteva ore la Urumqi. În apropiere de Dazu se află două 
oraşe mari - Chongqing şi Chengdu. Pot zbura de la Urumqi din 
oricare dintre ele şi aşa pot face şi eu. Insă în felul ăsta sunt de 
două ori mai greu de găsit, chiar şi pentru unul ca mine. 

— Vei pleca oricum, Feng. 

Era un ordin. 

— Plec imediat la Chongqing. Indiferent dacă reuşesc sau nu 
să-i găsesc până atunci, o să fiu la statuia Buddha Dormind cu 
câteva ore înainte de întâlnirea din zori. 

— Intenţionezi să pregăteşti o ambuscadă? 

— Bineînţeles. 

McDermid se aprinse din nou. 

— Femeia aia se aşteaptă la o ambuscadă! 

— Una e să aştepţi şi alta să previi. Voi organiza foarte bine 
acţiunea şi, chiar dacă nu reuşesc să pun mâna pe ei înainte de 
întâlnire, după aceea nu vor mai avea scăpare. 

— Chiar crezi că vor veni la întâlnire? 

— Dacă am dreptate, se tem atât de Washington, cât şi de 
Beijing. Mai devreme sau mai târziu, maiorul Pan şi poliţia sa 
secretă o să le ia urma. Dumneavoastră şi banii dumneavoastră 
reprezentaţi cea mai bună şansă de supravieţuire pentru ei şi 
pentru copii. Da, se aşteaptă la o ambuscadă. Ceea ce înseamnă 
că-şi vor lua toate măsurile de protecţie. Insă, aşa cum a zis Li 
Kuonyi, altă şansă nu au. 

— Sper să ai dreptate de data asta. 

— Nu mă mai păcălesc ei a doua oară. Ochii lui Feng se 

întunecară. 

— Femeia asta a fost cu un pas înaintea ta încă de la 
Shanghai. 

— Tocmai asta o face să aibă prea mare încredere în forţele ei. 

McDermid rămase pe gânduri. Fără a fi un atlet, nu era un 
bărbat lipsit de vlagă. Se putea duce până unde se afla afurisita 
aia de statuie şi ştia să folosească o armă. Supravieţuise ca 
locotenent în Vietnam, acolo unde locotenenţii mureau ca 
muştele şi reuşise să învingă Washingtonul pe terenul acestuia. 
Pe măsură ce cântărea tot mai bine totul, ajunse la concluzia că 
documentul era mult prea important ca să conteze numai pe 
Feng. 

— Mergem amândoi, hotărî el. Tu pleci în seara asta şi eu te 
urmez mâine noapte. Cine este contactul tău în Beijing? 

McDermid era din ce în ce mai dornic să cunoască identitatea 
celui care avusese atâta putere şi influenţă nu numai să 
determine trimiterea unui submarin pe urmele fregatei 
americane, dar şi să-l convingă pe căpitanul submarinului să 
acţioneze în baza unor informaţii neconfirmate privind acţiunea 
secretă a trupelor SEAL. 

Feng ridică o sprinceană. 

— Nu mă plătiţi pentru a afla nume. Mă plătiţi pentru ca 
treaba să fie bine făcută. 

— Te plătesc să faci tot ceea ce-ţi ordon eu! 

— Nimeni nu are atâţia bani ca să mă plătească pentru aşa 
ceva, tai-pan. Vocea lui Feng trăda un imens dispreţ. 

McDermid îi aruncă o privire furioasă. Feng Dun rămase 
impasibil. Indivizii de teapa lui Feng Dun nu erau, în mintea lui 
McDermid, decăt nişte pioni neînsemnaţi - necesari, însă de mică 
importanţă. In ultimii douăzeci de ani, pentru a-şi duce la bun 
sfârşit proiectele, folosise tot felul de astfel de oameni pe care îi 
găsise în lumea subterană a mercenarilor, a agenţilor pensionaţi 
şi a ucigaşilor plătiţi, indivizi care reuşeau să supravieţuiască nu 
numai datorită curajului şi priceperii, cât mai ales relaţiilor pe 
care şi le făceau. Nici unul dintre ei nu-şi permisese să-şi bată joc 
de el. 

— Grupul Altman desfăşoară afaceri în Chongqing, spuse 
McDermid, renunțând pentru moment la confruntarea cu Feng 
Dun. Obține de la prietenul tău din Beijing permisiunea să zbor 
acolo în interes de afaceri. Am nevoie de permis imediat. 

— Şi banii? 

— Mă ocup eu de asta. 

— Le daţi două milioane? Feng era aproape impresionat. 

McDermid încuviinţă cu o mişcare a capului. 

— Nu avem cum s-o păcălim pe Li Kuonyi fără banii ăştia, în 
afară de asta, două milioane sunt nimic faţă de ceea ce câştig 
dacă reuşim. 

— Nu vă e teamă că banii ăştia ar putea să mă tenteze pe 
mine sau pe oamenii mei? 

— Ar trebui să-mi fie? întrebă McDermid, studiindu-l cu 
atenţie. Veţi primi o răsplată substanţială când se va termina 
totul. 

— Generozitatea dumneavoastră este bine cunoscută. Vocea 
şoptită a lui Feng îi provocă lui McDermid un fior pe şira spinării. 
Mă duc să-mi pregătesc echipa şi să fac aranjamentele necesare 
pentru călătoria dumneavoastră, tai-pan. 

McDermid îl privi cum părăseşte încăperea. Auzise iar 
disprețul cu care Feng folosise vechiul titlu onorific. 


Dazu 


Era o după-amiază de septembrie neobişnuit de caldă şi 
Dennis Chiavelli asudase tăind căpăţânile de varză şi aruncându- 
le în roabele pe care deţinuţi mai în vârstă le împingeau de-a 
lungul straturilor cu legume. Era o activitate obositoare şi 
monotonă, care îi permitea să reflecteze la binefacerile muncii 
de agent sub acoperire. 

Avu impresia că şoaptele acelea fură aduse de vânt. Nu bătea 
însă nici cea mai mică adiere. 

— Vor să-l transfere pe bătrân. 

— Când? 

— Mâine, zise gardianul trecând printre straturi. Dimineaţă 
devreme. 

— Unde îl duc? 

— N-am auzit, mai spuse gardianul înainte de a se îndepărta 
cu vechea sa puşcă de asalt, model 56, atârnată de umăr cu 
teava în jos. 

Ce se întâmplase? Făcuse vreo greşeală? Chiavelli lovi furios o 
căpăţână de varză. Îl trădase vreun gardian pe Thayer? Nu, în 
cazul ăsta bătrânul ar fi fost deja mutat de acolo, iar el, Chiavelli, 
interogat sau chiar omorât. Işi aduse aminte cuvintele pe care i 

le spusese Thayer: Mă ţin prizonier de prea multă vreme ca să 
mai admită că am fost vreodată deținutul lor. Acum, apropiindu- 
se momentul semnării acordului referitor la drepturile omului, 
probabil că cineva îşi amintise că mai au cel puţin un prizonier 
american. Aşa că mişcarea avea probabil rolul să-l izoleze încă o 
dată pe Thayer, ca să nu mai fie găsit niciodată. 

Trebuia să-l anunţe pe Klein. Atunci când se auzi semnalul de 
prânz, prizonierii se aliniară şi, sub comanda gardienilor, porniră 
să mărşăluiască până la drumul desfundat unde se afla 
camioneta care le adusese mâncarea. Chiavelli se înghesui şi 
dădu din coate până ce reuşi să ajungă lângă un deţinut politic 
uighur. 

— Trebuie neapărat să transmit ceva afară, şopti el. 

Uighurul dădu din cap fără să se uite la el. 

— Spune-i omului tău de contact că vor să-l mute pe Thayer 
mâine dimineaţă. Şi că aşteptăm instrucţiuni. 

Fără să dea semn că a auzit cererea, uighurul îşi luă strachina 
cu mâncare şi se duse lângă tovarăşii săi adunaţi pe o parte a 
drumului. Chiavelli luă mâncarea şi se aşeză la umbra unui stejar 
gros. Nimeni nu voia să mănânce cu el, fiind unul dintre singurii 
doi prizonieri occidentali din închisoare. Riscul de a fi suspectat 
de contaminare cu idei politice duşmănoase era prea mare 
pentru ca vreun alt prizonier să vrea să se apropie de el. 

Chiavelli se străduia să mănânce în timp ce în mintea sa luau 
naştere diferite scenarii, care de care mai negre. Se îndoia că 
Klein mai avea posibilitatea ca, în scurtul interval de timp rămas, 
să declanşeze operaţiune de salvare, ceea ce însemna că nu-i 
rămânea decât să-l scoată pe Thayer de acolo până dimineaţă cu 
forţe proprii. Trebuia să se descurce amândoi cu armata chineză 
pe urmele lor, într-o zonă deschisă în care populaţia era prea 
înspăimântată ca să le vină în ajutor. Nu era o perspectivă 
îmbietoare. 


Hong Kong 


Rămas în sfârşit singur într-o cameră din partea din spate a 
casei conspirative, Jon îl sună pe Klein pe mobil. 

— Dumnezeule, Jon! Tu eşti! Sentimentul de uşurare din vocea 
lui Klein era evident. 

— Da, sunt încă în viaţă şi am ceva de raportat. 

— Sunt sigur. 

Era ceva ciudat în respiraţia lui Klein - parcă gâfâită, 
sugrumată de emoție. Totul nu dură decât o secundă. 

— Spune-mi tot, de la început, zise el, repezit ca de obicei. 

Jon relată cum descoperise aroganta notă semnată „RM” la 
sediul firmei Donk & LaPierre, continuă spunând cum îl prinsese 
Feng şi cum fusese adusă Randi în camera de interogatoriu. 

— Ralph McDermid era şi el acolo. Evadarea noastră de acolo 
a fost mult prea spectaculoasă după gustul meu. 

Vorbi în continuare despre investigaţiile pe care le desfăşura 
Randi în legătură cu scurgerile de informaţii de la Casa Albă şi 
care o aduseseră pe urmele lui McDermid, precum şi despre 
conversaţia acestuia cu Li Kuonyi şi Yu Yongfu, pe care o 
auziseră toţi cei prezenţi pe canalul CIA. 

— Cei doi sunt în viaţă? strigă Klein. 

— Da şi factura originală de la Dragonul Zburător e în mâinile 
lor. 

— În zori, în Dazu, peste două zile? Klein nu-şi putea stăpâni 
emoția. 

— Da. McDermid a reuşit să amâne cu o zi întâlnirea. Bănuiesc 
că speră ca Feng Dun să-i localizeze până atunci pe cei doi şi să 
pună mâna pe document. 

— Să nu uiţi să-mi aduci aminte să-i mulţumesc lui McDermid 
pentru asta după ce-l închidem la Leavenworth”. | se apropie 
sorocul, ascultă-mă pe mine, mârâi Klein. 

— Mă poţi ajuta să ajung în Dazu până atunci? 

— O să te trimit acolo. In ceea ce-l priveşte pe McDermid şi 
scurgerile de informaţii, să ştii că abia de curând am aflat şi eu 
despre rolul lui în toată tărăşenia asta. Deşi e dezgustător, se 
pare că aşa stau lucrurile. 

— Cum te gândeşti să mă trimiţi înapoi în China? 

— Când ai sărit ultima oară cu paraşuta? 

Jon nu era sigur că îi place întrebarea. 

— Acum patru sau cinci ani. 

— Ce zici de o săritură de la mare altitudine? 

— Depinde cât de mare. 

— Cât de sus se poate. 

— Şi după aia trimiţi un avion după mine să mă scoată de 
acolo? 


15 închisoare federală (Leavenworth Federal Penitentiary) din oraşul 
cu acelaşi nume, situat în nord-estul Kansas. 

— Dacă găsesc un loc de aterizare unde să nu atragă atenţia, 
între timp, fiindcă McDermid tot se află în Hong Kong, încearcă 
să descoperi ceva în legătură cu scurgerile de informaţii sau 
motivul pentru care s-a implicat în afacerea Empress. Pe cont 
propriu sau cu ajutorul celor de la CIA. Nu ne strică ajutorul lor. 

— Ce frumoasă cooperare! 

De partea cealaltă se auzi un chicotit înfundat. 

— Mă bucur că te-ai întors, Jon. Incepuse să-mi fie dor de 
remarcile tale inteligente, mai zise Klein, după care întrerupse 
legătura. 

Jon ieşi din încăpere şi porni în căutarea lui Randi. McDermid şi 
Feng Dun erau acum preocupaţi să pună mâna pe ultima copie a 
facturii, deci interesul de a-i găsi pe el şi pe Randi scăzuse, fără 
îndoială. La urma urmei, ce rău le-ar putea face el fără 
document? Asta însemna că se putea întoarce la hotel să-şi 
schimbe din nou înfăţişarea şi să dea de urma lui McDermid 
înainte de a primi ordinul de plecare la cursul de împrospătare a 
cunoştinţelor de paraşutism. 

O găsi pe Randi într-un birou, discutând cu Tommie Parker. 

— Trebuie să plec, le spuse el celor două. 

— Şi Feng Dun şi echipa lui? 

— Cred că au plecat. 

— Plecat? se încruntă Tommie neîncrezătoare. 

— Vrea să spună că au plecat la Dazu, interveni Randi. Nu le 
mai pasă de noi acum. Toate răspunsurile pe care le căutăm noi 
în legătură cu scurgerile de informaţii, precum şi misiunea la 
care lucrează Jon, totul s-a mutat acum în Dazu. Nu-i aşa, soldat? 

Jon refuză să se lase antrenat în acest joc. 

— Eşti pe aproape. Vă sunt dator tuturor până peste cap, iar 
lui Randi de trei ori pe atât. Nu este prima dată când mă ajutaţi, 
probabil că nu va fi nici ultima şi aş vrea să vă spun mai multe. 
Insă ordinele sunt ordine. 

Randi zâmbi fără prea mult entuziasm. 

— Dacă te putem ajuta cu ceva, e suficient să ne dai un 
semnal şi am şi venit, indiferent ce zic şefii noştri. Femeia îl privi 
drept în ochi. Ai grijă de tine. Ştiu că ai impresia că te simţi mai 
bine, însă arăţi de parcă te-ai fi ciocnit cu un camion. 

— Drăguţă imagine. Jon încercă să-şi arcuiască buzele umflate 
într-un zâmbet. Tu, în schimb, eşti la fel de frumoasă ca 
întotdeauna. 

Randi şedea în fotoliu, cu picioarele încrucişate. În ochii ei se 

citea mirarea produsă de o asemenea declaraţie din partea lui, 
dar şi multă îngrijorare. 

— Asta e sarcina mea, spuse ea ironic. Trebuie să-mi menţin 
faţa în formă şi pregătită oricând pentru o nouă deghizare. 

— Asta e dacă ţi-a plăcut la CIA! Sunt gata. Pe unde e ieşirea 
aceea? 

Tommie, care urmărise amuzată schimbul de replici dintre cei 
doi, spuse: 

— Nu mai e nevoie. Ai avut dreptate. Au plecat. 

— O voi folosi oricum. Nu are sens să forţez norocul. 


Washington, D.C. 


Fred Klein deschise ochii. Deşi se trezise, rămase întins pe 
patul ascuns într-un colţ al întunecatului său birou. In golful 
cufundat în tăcerea încremenită a nopţii nu se mai vedea nici o 
mişcare. Ultimul vas din noaptea aceea, un trauler care venea 
din Bermuda şi care acostase pe la unsprezece, era acostat la 
adăpost şi echipajul plecase de mult acasă. 

Soneria telefonului se auzi din nou. Asta îl trezise. Adormise de 
îndată ce terminase convorbirea cu Jon. Se ridică imediat, cobori 
picioarele peste marginea patului şi porni spre masa de lucru, 
încă ameţit de trezirea bruscă. Nu adormise de treizeci de ore. 

Era telefonul albastru. Inşfăcă receptorul. 

— Klein. 

— Cred că noul tău birou e tare plăcut din moment ce dormeai 
atât de adânc, se auzi în aparat vocea lui Viktor Agajemian. 
Fostul inginer sovietic începu să râdă uşor. Sun de două minute, 
însă eram sigur că eşti acolo. Am greşit? 

— Ce vrea Chiavelli, Viktor? 

— A, da. Nu mai avem timp de politeţuri, nu? 

— Nu la ora trei dimineaţa. 

— Ai dreptate. Foarte bine. Căpitanul Chiavelli mi-a spus că 
marfa urmează să fie mutată mâine dimineaţă. Nu ştie unde sau 
de ce, însă totul indică faptul că asta nu are nici o legătură cu 
misiunea. îi 

— La naiba! explodă Klein, trezit de-a binelea. Asta-i mesajul? 

— Cuvânt cu cuvânt. 

— iți mulţumesc, Viktor. Banii vor fi în contul tău. 

— Nu m-am îndoit niciodată. 

Klein întrerupse legătura, dar rămase gânditor cu receptorul în 
mână. Aşadar Chiavelli era de părere că ordinul de mutare a lui 
Thayer era ori o treabă de rutină, ori avea legătură cu tratatul cu 
privire la drepturile omului. Poate chiar şi cu vasul Empress. |n 
orice caz, era un dezastru. Nu avea timp să trimită acolo nici 
măcar o echipă de militari, darămite una de civili. Aruncă o 
privire spre ceasul de pe perete. Da, era posibil să mai fie timp 
pentru un plan alternativ. Apăsă în furca telefonului albastru apoi 
formă un număr. 


Hong Kong 


Jon avusese dreptate. Supraveghease destul de mult timp 
hotelul ca să-şi dea seama că nu-l aştepta nimeni în afară - cu 
excepţia, bineînţeles, a agentului CIA pe care Randi credea că 
nu-l văzuse la casa conspirativă. Trebuia s-o lase să creadă aşa. 
Fata asta era ca un buldog când se afla în misiune. 

Personalul hotelului îl întâmpină cu zâmbete complice cu 
aluzie la absenţa din timpul nopţii şi la înfăţişarea lui. li lăsă să 
facă presupuneri şi urcă repede în cameră. O dată ajuns, se duse 
direct la oglinda de la baie, îşi desprinse plasturii de pe faţă şi îşi 
studie rănile. Erau dureroase la atingere, însă toate relativ 
superficiale. Abia aşteptase să facă un duş, însă până la urmă 
hotărî că era mai bun un jacuzzi. 

Reuşise să se destindă în apa fierbinte când telefonul începu 
să zbârnâie. Aparatul se afla în buzunarul halatului, la îndemână. 
II lăsase la hotel atunci când pătrunsese la Donk & LaPierre. 

— Da? 

— Pleci în noaptea asta, îi spuse Fred Klein. 

— Ce să fac în Dazu o zi şi jumătate? Să mă prefac că sunt 
turist? Parcă ne înţelesesem că e mai bine să stau aici, să încerc 
să aflu ce pune la cale McDermid. 

— Asta era acum trei ore. Situaţia s-a modificat dramatic între 
timp. Klein îi relată discuţia telefonică cu Viktor Agajemian. 

— Poţi să pregăteşti atât de repede echipa de recuperare? 

— Aici începe rolul tău, colonele. Va trebui să-l ajuţi pe 
Chiavelli să-l scoată pe David Thayer din închisoare. 

— Numai noi doi? Cum o să reuşim? Uiţi că nici măcar nu 
vorbesc chinezeşte? 

— Chiavelli vorbeşte. N-am timp acum să-ţi explic totul. Vei 

afla detaliile când vei ateriza. Poţi să pleci acum? 

— Sunt în cadă. Lasă-mă douăzeci de minute. 

— Nu te mai strădui să împachetezi. O să trimit eu pe cineva 
să o facă şi să rezolve la recepţie după plecarea ta. O maşină te 
va aştepta jos şi te va duce la aeroport. Vei găsi în cabină haine 
şi echipament. Un avion militar te va duce până la portavion. 
Succes. 

— Ce fac cu...? 

Dar Klein închisese. Gemând, Jon se clăti de săpun, se ridică şi 
se şterse cu grijă, evitând rănile de pe faţă şi vânătăile urâte de 
pe corp. Apa fierbinte şi masajul produs de jacuzzi îl făcuseră să 
se simtă mai bine. Se îmbrăcă şi părăsi încăperea. Pe măsură ce 
liftul cobora, neliniştea lui spori. Unde îl mai trimitea Klein acum? 

îmbrăcată în cea mai scurtă, mai strimtă şi mai decoltată 
rochie neagră pe care o avea, Randi Russell atrăgea atât privirile 
bărbaţilor, cât şi ale femeilor care participau la petrecerea dată 
de consulul britanic. De data asta nu îşi mai deghizase chipul. 
Părul blond, ridicat elegant şi atributele sale fizice erau suficiente 
pentru a reţine atenţia oricui, aşa că spera ca şi ţinta sa - Ralph 
McDermid - să fie suficient derutată ca să nu o recunoască. 

Culese un pahar de şampanie de pe tava unui chelner şi se 
apropie de singura persoană pe care o cunoştea acolo - 
reprezentantul unei firme britanice, de fapt agent MI 6. 

Bărbatul îi aruncă un zâmbet. 

— Lucrezi sau ai venit să te distrezi? 

— Este vreo diferenţă, Mal? 

— Enormă. Dacă ai venit să te distrezi, sunt gata să mă dau la 
tine. 

— Ce drăguţ, zise ea întorcându-i zâmbetul. Data viitoare. 

Bărbatul oftă trist. 

— Adică în seara asta nu sunt decât codoşul tău. Păcat. Bine, 
pe cine vrei să cunoşti? Şi, apropo, care-i acoperirea ta? 

Ea îi spuse şi bărbatul o conduse prin încăpere, urmărit de 
privirile celorlalţi. Nu după mult timp o observă şi McDermid. Se 
uită fix la ea. Ea îi întoarse un zâmbet îndrăzneţ şi continuă 
conversaţia cu o chinezoaică mai în vârstă care ocupa o funcţie 
înaltă în guvernul local. 

— Sunteţi bună să mă prezentaţi fermecătoarei 
dumneavoastră prietene, doamnă Sun? 

McDermid se apropiase tiptil prin spatele lui Randi şi îi 
atinsese mâna în trecere. 

Chinezoaica îi aruncă un zâmbet indulgent şi o avertiză în 
acelaşi timp pe Randi: 

— Ai grijă cu tipul ăsta, fetiţo. Este un cuceritor renumit. 

— Reputația domnului McDermid e bine cunoscută, spuse 
Randi. 

— Atunci vă las să faceţi cunoştinţă. 

McDermid înclină capul în faţa doamnei Sun într-un gest 
politicos de rămas-bun. Când întoarse din nou privirea spre 

Randi, ea observă trecând o umbră pe faţa bărbatului, ca şi când 
ar fi simţit că ceva nu e în regulă. 

Femeia îşi ţuguie buzele, schimbându-şi fizionomia. 

— Reputația dumneavoastră e bine cunoscută, domnule Ralph 
McDermid. Pot să vă spun Ralph? 

Norul trecuse şi în ochii lui se citea numai dorinţa. Probabil ca 
rezultat al englezei sale americane, al rochiei care mai mult 
dezvelea decât acoperea şi al figurii perfecte de tip caucazian. 

Bărbatul zâmbi. 

— Despre ce reputaţia e vorba, draga mea? 

— Aceea că Ralph McDermid este un bărbat puternic din toate 
punctele de vedere. 

Modul în care flirta această femeie încântătoare îl făcu chiar şi 
pe un individ ca McDermid să ridice o sprinceană. 

— Cine eşti, draga mea? 

— Joyce Ray. Lucrez pentru Imperial Import-Export din San 
Francisco. 

— Sau ei lucrează pentru tine? 

— Incă nu. 

McDermid începu să râdă. 

— O femeie ambițioasă. Ei bine, Joyce Ray, îmi placi. Mergem 
să luăm ceva de mâncat şi apoi să ne aşezăm undeva? Poate 
afară? 

— Mi-e foame. Randi o spusese cu dublu înţeles şi văzu un val 
de roşeaţă colorând obrajii bărbatului până deasupra gulerului. 
McDermid muşcase momeala. 

— Atunci să mergem. Bărbatul îi oferi braţul. 

Cu farfuriile încărcate de la bufet se retraseră într-un colţ 
izolat al terasei. McDermid îi povesti câteva anecdote 
selecţionate cu grijă în legătură cu Grupul Altman şi află în 
schimb că Imperialul era o firmă care vindea angro, avea clienţi 
în marile oraşe din America şi filiale în mai multe ţări. Află, de 
asemenea, că ea era unul dintre vicepreşedinţii companiei. 

Se înțelegeau din ce în ce mai bine şi Randi se afla pe calea 
cea bună în încercarea de a smulge informaţii de la el, când, 
deodată, bărbatul înlemni. Se auzea un uşor zumzet din 
buzunarul interior al sacoului. Telefonul său celular. 

— Scuză-mă o clipă. Fără zâmbet. Fără a încerca să spună 
ceva drăguţ. 

Ea nu făcu nici o tentativă de a-l urma printre arbuştii 
decorativi din grădină. Ar fi fost prea riscant şi s-ar fi dat de gol. 

În orice caz, nu ar fi obţinut mare lucru. 

El se întoarse în mai puţin de treizeci de secunde. 

— Trebuie să plec. O lăsăm pe altă dată, bine? Am să te sun la 
firmă. 

Înainte ca ea să poată spune ceva, McDermid se îndepărtase 
deja. Randi aşteptă până când el părăsi salonul. 

Apoi îl urmări, mai întâi pe jos, apoi cu maşina, menţinând 
permanent o distanţă suficientă. McDermid se duse direct spre 
clădirea unde îşi avea birourile şi cobori în parcarea subterană. 

Randi aşteptă puţin, apoi intră şi ea în parcare şi se opri la 
şase maşini distanţă de a lui. Putea să-l vadă aşteptând în faţa 
uşii liftului, bătând nervos din picior. De îndată ce liftul ajunse 
jos, el intră în cabină şi închise uşa. Ea sări din maşină şi alergă 
spre lift. Lămpile indicatoare arătau că liftul urcase până sus. 
Până la birourile lui McDermid. Ce căuta acolo la ora aceea? Nu-i 
mirosea deloc a bine. Pe de altă parte, poate că era o ocazie să 
afle ceva util. 

Işi ridică fusta strimtă şi alergă înapoi la maşină. Făcu legătura 
cu linia instalată de oamenii săi. Se auzea vocea lui McDermid: 

— OK, am ajuns în birou. 

— Ce este aşa de important de a trebuit să vorbim? Era vocea 
unui bărbat pe care Randi nu reuşi să-l recunoască. Te rog, nu-mi 
spune că l-ai lăsat pe Smith să scape. 

— N-am lăsat pe nimeni, izbucni McDermid, dar, da, au scăpat. 

— Cum adică „au scăpat”? Cel care vorbea nu era nici prea 
tânăr, dar nici prea bătrân. O voce calmă, bine modulată şi plină 
de forţă. 

— A fost ajutat de către o altă agentă. Bănuim că tipa lucrează 
pentru CIA. 

— Bănuiţi? Drăguţ. 

— Nu fi ironic. Avem nevoie unul de altul. Eşti unul dintre 
membrii cei mai de valoare ai echipei. 

— Sunt în această echipă atâta vreme cât identitatea mea nu 
e dezvăluită. 

— Situația nu e chiar atât de rea pe cât crezi. Până la urmă, 
nici Smith, nici femeia de la CIA nu au reuşit să dăuneze 
proiectului nostru. 

— Faptul că cei de la CIA te ţin probabil acum sub observație 
nu te îngrijorează? întrebă, nervos vocea. Chiar dacă nu are 
legătură cu afacerea noastră, e posibil să se fi descoperit că o 
parte din scurgerile de informații de la Casa Albă duc la tine. 

Asta ar trebui să te pună foarte tare pe gânduri. 

— Adevărul e că scurgerile de informații nu ne afectează pe 
nici unul dintre noi decât în foarte mică măsură. Până când nu 
vor reuşi să descopere ce informaţii mă interesează pe mine şi 
de ce, nu am de ce să-mi fac probleme. In afară de asta, avem 
probleme mult mai presante. 

— Cum ar fi? 

McDermid ezită câteva secunde înainte de a-i da veştile rele. 

— Yu Yongfu trăieşte. La fel şi soția lui. Şi, mai rău, factura de 
la Dragonul Zburător e în mâinile lor. 

De partea cealaltă se auzi un strigăt furios. 

— E numai vina ta, McDermid. Unde sunt cei doi? Unde se află 
documentul ăla nenorocit? 

— In China. 

Urmă o pauză destul de lungă, ca şi cum necunoscutul ar fi 
încercat să-şi controleze emoţiile. 

— Cum a fost posibil? M-ai asigurat că factura a fost distrusă! 

McDermid oftă şi îi dădu apoi mai multe detalii. 

— Cele două milioane nu reprezintă o sumă prea mare, însă 
nu o să-i plătesc decât dacă nu am încotro. 

— Oricum sunt convins că afacerea nu o să se termine acolo şi 
nici nu ai vreo garanție că vom primi documentul. Şocul iniţial 
dispăruse din vocea necunoscutului şi locul lui fusese luat de un 
ton calm, cu un efect aproape liniştitor. Era evident că individul 
era un orator versat, care nu-şi pierdea uşor capul. Obişnuit 
probabil cu apariţiile în public. Randi începuse să creadă că era 
un politician, cineva obişnuit cu esenţa discursului diplomatic, 
aceea de a nu spune nimic şi de a dezvălui încă şi mai puţin. Un 
lucru era sigur şi anume că nu era vocea lui Jasper Kott, 
secretarul pentru Forţele Terestre, pe care îl înregistrase în 
Manila. Cum ai de gând să procedezi? 

— Aşa cum au propus ei, plus câteva surprize. Cred că Feng a 
ajuns la ora asta aproape de Dazu. 

— Dacă Li Kuonyi e chiar aşa de deşteaptă cum zici tu, 
înseamnă că se aşteaptă la aşa ceva. 

Urmă o pauză, după care străinul se auzi din nou. Randi avea 
sentimentul ciudat care n-o părăsise de cum auzise vocea aceea. 
II mai auzise cu siguranţă undeva, probabil nu cu mult timp în 
urmă. 

— Nu sunt deloc sigur că faci bine folosindu-l în continuare pe 
Feng. 

— Nu am timp acum să-l înlocuiesc. În afară de asta, nu numai 
că-i cunoaşte foarte bine pe cei implicaţi, dar a şi petrecut ceva 
timp în Dazu cu ocazia altei operațiuni. Are şi acea libertate de 
mişcare în interiorul Chinei care este foarte greu de asigurat 
pentru un occidental. 

Vocea nu zicea nimic, însă timbrul ei foarte cunoscut continua 
să răsune în mintea lui Randi. Unde? Când? Cine era 
necunoscutul? 

— S-ar putea să mai fie o problemă în legătură cu Feng, 
continuă McDermid. Una mare din păcate. 

— Care? 

— S-ar putea să nu lucreze numai pentru noi. 

— Fii mai explicit. 

— Exact aşa cum l-am plătit eu să-mi raporteze mişcările lui 
Yu Yongfu... Incep să mă întreb dacă nu cumva raportează 
altcuiva despre activitățile noastre. Probabil cuiva din Beijing. 
Persoana respectivă ori are o mulțime de bani, ori e foarte 
puternică. Feng nu s-ar obosi altfel. 

Vocea căpătase un accent sumbru, alarmat: 

— Ziceai că l-ai verificat. 

Era o afirmaţie, nu o întrebare şi Randi îşi dădu seama care 
era una dintre problemele ei. Asta era vocea individului din viaţa 
obişnuită, o voce sarcastică, uscată. Ceea ce probabil stăruia în 
mintea ei era o voce publică, însă avusese de-a face în munca ei 
cu vocile atâtor oameni aflaţi în funcţiile cele mai înalte, încât nu 
se putea hotărî. 

— L-am verificat foarte bine, zise McDermid. Ştiu sigur că nu 
lucrează nici pentru Securitatea Publică, nici pentru armată. Nu, 
aici trebuie să fie vorba despre o persoană privată. 

— Cineva interesat de afacerea Empress? 

— Eu aşa ZIC. 

— Foarte bine. Fă ce crezi că e mai bine. Nu vreau să cunosc 
detaliile. Nu mă interesează decât ca preşedintele să nu intre în 
posesia documentului. 

— Vrei numai profit fără să-ţi murdăreşti mâinile. 

— Aşa ne-a fost înțelegerea de la început. 

— Mâinile tale sunt la fel de murdare ca ale mele. Dacă mă 
prăbuşesc eu, te prăbuşeşti şi tu. 

Cuvintele lui McDermid erau  răspicate, amenințătoare. 
Necunoscutul de la capătul celălalt al firului trânti receptorul în 
furcă. 

Şezând în Buick, Randi se lăsase pe spate, cu ochii închişi în 
timp ce în urechi continua să-i răsune vocea necunoscutului, 
încerca să o asocieze cu diverse figuri cunoscute. Cu persoane 
aflate în medii şi situaţii diferite. După jumătate de oră renunţă, 
convinsă că răspunsul va veni când se va aştepta mai puţin. 
Spera totuşi ca evenimentul să se producă destul de curând. 

Formă un număr pe telefonul mobil. 

— Allan? Ai ascultat ultima conversaţie? 

— Bineînţeles, răspunse Allan Savage. 

Randi îi vorbi de senzaţia că mai auzise vocea aceea. 

— A reuşit careva dintre voi să-l recunoască? 

— Şi eu sunt sigur că l-am mai auzit undeva, însă nici eu, nici 
ceilalţi de aici nu reuşim să-l plasăm. Nu te poţi aştepta însă la 
prea mult din partea unor indivizi care au numai electronică în 
minte, care habar n-au cine e director adjunct la CIA şi care cred 
că preşedintele este tot Gipper. 

— OK, am înţeles. Ai grijă ca banaa să fie trimisă la Langley cu 
următoarea poştă. Să ajungă la laboratorul de analiză vocală. 

— Vrei să pregătesc eu raportul tău? 

— Nu, vin şi eu acolo. Randi voia să vorbească personal cu 
directorul adjunct. 


Beijing 


Biroul lui Wei Gaofan din complexul de la Zhongnanhai era 
cufundat în penumbra blândă a nopţii, luminile Beijingului 
transformând cerul înstelat într-o pătură cenuşie strălucitoare. 
Wei Gaofan stătea sprijinit în cadrul uşii şi privea în curtea 
interioară, spre salcia graţioasă şi straturile îngrijite de flori care 
reuşeau să-i inducă întotdeauna o stare de pace interioară. In 
seara aceea, însă, era îngrijorat. 

Era cunoscut drept ultimul reprezentant al liniei dure, de parcă 
asta ar fi fost o insultă. Bufnița şi liberalii din jurul lui erau toţi 
orbi din punct de vedere politic. Nu erau în stare să vadă viitorul 
aşa ca el. Pe de o parte îi era milă de ei, însă pe de altă parte 
trebuia să fie nemilos, aşa cum fusese întotdeauna cu duşmanii 
săi. Cu duşmanii Chinei. Ei împingeau ţara pe un drum nefiresc, 
foarte dăunător, nu numai fiindcă se deschidea în faţa lumii. 
Calea propusă de ei lăsa să pătrundă cele trei boli contagioase: 

capitalismul, religia şi individualismul. 

Telefonul începu să sune şi Wei Gaofan se întoarse în birou. 
Era un apel pe linia sa privată, al cărei număr era cunoscut 
numai de un grup restrâns de prieteni, protejaţi şi spioni. 

Avea presimţirea că era vorba de veşti proaste. 

— Da? 

Tonul vocii lui Feng Dun era rece ca al unei fantome, 
confirmându-i presimţirile: 

— Yu trăieşte. Femeia e de vină. A reuşit să mă păcălească. 

Wei trase adânc aer în piept. 

— Şi factura de la Dragonul Zburător? 

— E în mâinile lor. Yu n-a ars-o atunci. Feng îi raportă toate 
detaliile. 

Wei se prăbuşi în fotoliu. Simţea un nod în stomac, însă se 
strădui ca vocea lui să sune calm. 

— Unde sunt? 

— În Dazu. Acum mă îndrept într-acolo. Am plecat din 
Chongqing. 

— Ce vor să facă acolo? 

Feng îi vorbi despre telefonul pe care îl primise Ralph 
McDermid de la Yu Yongfu şi despre înţelegerea la care 
ajunseseră cei doi. 

— Yu, Li şi documentul vor fi în mâinile mele în mai puţin de 
patruzeci şi opt de ore. 

— Eşti sigur? 

— Nu cred că am avea nimic de câştigat dacă v-aş minţi. 

Vocea şoptită a lui Feng îşi recăpătase timbrul obişnuit. 

Intorsătura pe care o luaseră evenimentele îl zdruncinase fără 
îndoială, însă îşi revenise deja. In toţi aceşti ani de când Feng se 
afla în slujba sa, Wei nu remarcase că şi-ar fi pierdut vreodată 
încrederea în sine. Dar data asta aveau de-a face cu o problemă 
a cărei complexitate politică depăşea chiar şi capacităţile celor 
mai grozavi experţi. 

Feng îi fusese întotdeauna loial, chiar şi atunci când îl 
trimisese să lucreze pentru alţii, ca să-i poată aduce astfel 
informaţiile dorite. Loialitatea lui fusese însă pe deplin răsplătită 
şi, atunci când Wei ajunsese în funcţiile înalte pe care le ocupa în 
guvern, îl trăsese şi pe Feng după el. Yu Yongfu n-ar fi putut face 
niciodată pentru el ceea ce făcuse Wei. Nici oricare american, 
chiar dacă se numea McDermid. Pentru un fost mercenar ca 
Feng, era o mare onoare să lucreze pentru un membru al 

Comitetului Permanent, iar beneficiile materiale erau mai mult 
decât generoase, în special în situaţii ca aceasta, când era plătit 
din mai multe părţi. Atunci când Wei va deveni secretar general, 
viitorul lui Feng va fi asigurat. Erau strâns legaţi, doi ambiţioşi 
care aveau nevoie unul de celălalt. 

— Ai nevoie de ajutor în Dazu? întrebă Wei. Nu e momentul să 
te duci acolo ca un lup solitar. 

Feng ezită puţin. 

— Dacă aveţi vreun comandant militar de încredere prin zonă, 
prezenţa sa cu o mică unitate s-ar putea dovedi utilă în cazul în 
care am fi cumva reţinuţi de autorităţile locale. 

— O să mă ocup eu de asta. Feng, nu uita, Li Kuonyi este 
foarte şireată. Un adversar periculos. 

— Nu e nevoie să mă insultaţi, stăpâne. 

La prima vedere erau cuvinte dure din partea unui 
subordonat, însă Wei le acceptă cu un zâmbet înţelegător şi 
închise telefonul. Feng revenise fără îndoială la normal. Ca un lup 
flămând, el abia aştepta să pună laba pe cei doi care îl făcuseră 
să pară un amator în ochii şefului său. Era mai hotărât ca 
niciodată să facă orice pentru a pune mâna pe documentul ăla 
afurisit. 

Wei se întoarse din nou la fereastră să privească grădina. Nu 
reuşea să alunge presimţirile negre. Era din ce în ce mai convins 
că investigaţiile maiorului Pan în legătură cu colonelul Smith şi cu 
familia lui Li Aorong se apropiaseră mult mai mult de afacerea 
Empress decât lăsa să se înţeleagă raportul scris al maiorului 
către generalul Chu sau decât comunicase Niu Jianxing în şedinţa 
Comitetului Permanent. În acelaşi timp, Wei dobândea din ce în 
ce mai mult sprijin în Biroul Politic şi în Comitetul Central. 

Nu neglija să ia în considerare şi nefericita variantă de a fi 
nevoit ca la un moment dat să-i elimine pe Feng Dun şi pe 
McDermid, la fel ca şi pe Li Aorong şi familia lui pentru a acoperi 
toate urmele implicării sale în afacerea Empress. 

Atunci când Feng îi povestise prima dată despre planul lui 
McDermid, toată afacerea i se păruse o lovitură norocoasă. Acum 
însă începuse să miroasă a pericol. O viaţă întreagă Wei reuşise 
să supravieţuiască şi să prospere acţionând rapid şi fără milă în 
funcţie de ceea ce-i dictase instinctul. 


Căţărat pe o scară sprijinită de zidul ce mărginea o curte din 
Zhongnanhai, mecanicul termina reparația la unul dintre 

reflectoarele care luminau grădina lui Wei Gaofan. În timp ce 
lucra, omul blestema în barbă paranoia patronului său. De frica 
de a fi asasinat, Wei nu mai accepta nici un colţ de umbră în 
grădină. 

Nemulțumirea lucrătorului faţă de eminentul membru al 
Comitetului Executiv era mai mare şi fiindcă electricianul nu era 
doar un muncitor de întreţinere, ci şi spion. Cu ajutorul 
microfonului direcţional ascuns în cutia cu scule, acesta reuşise 
să înregistreze convorbirea telefonică pe care o avusese Wei din 
birou şi acum era nerăbdător să transmită caseta superiorului 
său din Direcţia Contrainformaţii a Biroului Securităţii Publice. Pe 
de altă parte, venise deja schimbul care începuse să grebleze 
frunzele din apropierea biroului lui Wei. Şi el avea pregătit un 
dispozitiv de ascultare, ascuns în cutia cu scule lăsată pe un 
bolovan, nu departe de ferestrele biroului. 

Spionul cobori de pe zid şi-şi duse scara şi cutia cu scule într- 
un adăpost bine ascuns sub vegetaţia densă, astfel încât să nu 
afecteze armonia grădinii. O dată ajuns în adăpost, bărbatul 
deschise un compartiment aflat la fundul cutiei cu scule şi scoase 
de acolo o casetă audio miniaturală. 

Aşeză sculele şi scara la locul lor şi formă un număr pe 
telefonul mobil. A 

— Am o înregistrare, zise el şi se opri ca să asculte. In zece 
minute, da. Voi fi acolo. 

Inchise telefonul, încuie uşa adăpostului şi se grăbi către o 
poartă păzită care dădea în exterior. Era o poartă folosită numai 
de personalul de serviciu. 

Paznicul, acelaşi cu care se întâlnea în fiecare seară la ieşirea 
din schimb, insistă şi de data aceasta să-i vadă permisul de 
intrare. 

— Ai terminat mai târziu în seara asta. 

— Abia am încheiat o reparaţie la ordinul stăpânului Wei. Unul 
din afurisitele alea de reflectoare s-a stricat şi stăpânul s-a 
înfuriat. Nu aveam cum s-o las pe dimineaţă. 

Nu era chiar o minciună. Chiar el defectase reflectorul aşa 
încât să aibă un motiv să stea acolo sus câteva ore şi să poată 
înregistra convorbirea. Era o perioadă foarte agitată în sferele 
politice după cum spusese de şeful său direct şi fiecare 
convorbire telefonică a lui Wei trebuia să fie înregistrată. Slujba 
sa îi oferea acoperirea necesară pentru a face aceste înregistrări. 

Gardianul zâmbi. Paranoia lui Wei era bine cunoscută. Se dădu 

la parte şi mecanicul ieşi în strada care ducea spre Piaţa 
Tienanmen. Acolo se strecură printre turiştii care zăboveau târziu 
în preajma Oraşului Interzis. Ajunse până la urmă într-o ceainărie 
de modă veche şi se opri o clipă în pragul uşii. Şeful său era deja 
acolo. Citea ziarul şezând la o masă în mijlocul localului. 

Muncitorul comandă o cană cu ceai Wu Yi şi un pachet de 
biscuiţi englezeşti. Cu pachetul de biscuiţi în mână, porni spre o 
masă din spate. In clipa în care ajunse în dreptul bărbatului care 
citea ziarul, muncitorul scăpă pachetul din mână şi se aplecă să-l 
ia de jos. După aceea îşi continuă drumul şi se aşeză la masă, 
aşteptându-şi ceaiul. 


Maiorul Pan Aitu se grăbea. Cu toate acestea, el termină mai 
întâi ceaiul şi împături ziarul înainte de a se ridica. Agentul merse 
pe jos două cvartale până ajunse la maşină. După ce închise 
portiera, îşi scoase din pantof micuța casetă şi o introduse într- 
un casetofon minuscul. Ascultă întreaga conversaţie, oprindu-se 
de câteva ori să deruleze banda înapoi în punctele unde i se 
păruse mai interesantă. 

După ce termină, îşi sprijini capul pe tetieră şi se încruntă. Era 
clar: nu numai că Li Kuonyi şi Yu Yongfu nu erau morţi, dar 
deţineau factura de însoţire a încărcăturii de pe Empress, 
documentul după care venise colonelul Smith în China. Cuplul din 
Shanghai se afla probabil deja în drum spre Dazu, pregătindu-se 
să-i vândă documentul lui Feng Dun în calitate de reprezentant al 
lui McDermid. De fapt, Feng urma să recupereze factura şi să-i 
ucidă apoi pe cei doi din ordinul lui Wei Gaofan. 

Implicaţiile raportului lui Feng către Wei Gaofan erau clare. 
Fără îndoială că Bufnița ar fi fost foarte interesat să le afle. Era 
evidentă implicarea personală a lui Wei Gaofan în afacerea 
Empress. 

Evenimentele evoluaseră până în punctul în care trebuia să ia 
o decizie. Pe de o parte, Wei Gaofan îl angajase deja pe Feng 
Dun, fusese implicat încă de la început în afacere şi, mai mult ca 
sigur, nu va arăta prea multă simpatie faţă de un agent de 
contrainformaţii ca el, care aflase deja prea multe. 

De cealaltă parte se afla Bufnița - Niu Jianxing evident în 
opoziţie cu Wei Gaofan şi echipa sa de adepţi ai liniei dure şi care 
nu ştia nimic despre toate aceste dedesubturi ale afacerii. Un om 
care avea să-i fie fără îndoială deosebit de recunoscător. 

Pan trebuia să plece acum la Dazu, ceea ce însemna să 

parcurgă o distanţă considerabilă. O dată ajuns acolo, va fi 
necesar să ia o decizie. Se descurcase destul de bine în noua 
Chină şi nu dorea să revină la ce era înainte. După toate 
aparențele, interesele sale păreau să-l plaseze de partea 
Bufniţei. 

Undeva deasupra provinciei Sichuan 


Jon stătea sprijinit cu spatele de peretele cabinei pilotului într- 
un avion de tip E-2C Hawkeye AWACS al Forţelor Navale. Era 
aproape ora unsprezece noaptea. In urechi îi răsuna vibrația 
regulată a motoarelor cu elice. Nici o lumină nu era aprinsă la 
bordul aparatului, aşa cum se întâmpla de obicei în timpul 
misiunilor de recunoaştere. Asta nu era însă o misiune de 
recunoaştere obişnuită. 

Cu nervii întinşi la maximum, Jon purta hainele sale negre de 
lucru, cu revolverul prins la spate într-un toc. Lângă el, pe un alt 
fotoliu, era pregătit un costum negru de paraşutist. Având în 
vedere că urma să sară din avion de la zece mii de metri 
înălţime, un asemenea costum izolant îi era absolut necesar. 
Sărise de sute de ori cu paraşuta, însă niciodată de la o 
asemenea înălţime şi adevărul este că... Trecuse foarte multă 
vreme de la ultimul salt. Specialiştii de la bordul portavionului 
recapitulaseră încă o dată cu el noţiunile de bază şi îi dăduseră o 
mulţime de sfaturi utile. 

Echipamentul cuprindea şi o butelie cu oxigen fiindcă urma să 
cadă liber până la trei mii de metri înainte de a deschide 
paraşuta. Jos nu îl aştepta nici un război, cel puţin nu unul în care 
să se tragă cu puşca şi nu avea să fie întâmpinat de nimeni... cel 
puţin teoretic. Zona de aterizare fusese foarte atent calculată - 
pe baza fotografiilor din satelit nu mai vechi de douăzeci şi patru 
de ore. Era de aşteptat ca perdeaua de nori să ofere acoperirea 
necesară. Curenţii de aer erau de mică intensitate. 

Toate măsurile tehnice necesare pentru un salt fără probleme 
fuseseră luate. Acum era rândul lui să se pregătească din punct 
de vedere psihologic. Jon parcurgea din nou mental fiecare pas 
pe care urma să-l execute în curând, încercând să depisteze vreo 
eroare umană sau vreo potenţială problemă. Din când în când îşi 
scutura braţele şi picioarele pentru a menţine muşchii relaxaţi. 

Uşa cabinei se deschise şi îşi făcu apariţia un membru al 
echipajului. 

— E timpul, domnule colonel. Puneţi-vă costumul. 

— Cât mai am? 

— Zece minute. Comandantul mi-a ordonat să vă spun că totul 
e perfect. Luna nu apare mai devreme de câteva ore, nu plouă şi 
până acum nu ne-a descoperit nimeni. Linişte şi pace, cum se 
spune. O să revin peste câteva minute să vă verific echipamentul 
şi să vă dau semnalul de plecare. Aveţi grijă, când săriţi, să nu o 
luaţi în sus. Riscaţi să fiţi ciopârţit ca o salată. 

Subofiţerul intră înapoi în cabină, râzând de propria glumă 
proastă. Lui Jon nu-i ardea de râs. şi fixă pistolul automat MP5K 
Heckler & Koch de trei inele speciale ale hamului care îi înconjura 
pieptul. Işi dădu cu cremă neagră pe faţă evitând cu grijă rănile. 
Se luptă apoi să intre în costumul izolant, îşi puse mănuşile şi 
trase toate fermoarele. Işi puse după aceea harnaşamentul 
exterior şi fixă cele două paraşute, tubul cu oxigen, altimetrul, 
unitatea GPS şi celelalte echipamente. 

In scurt timp simţi că ia foc, având, în plus, senzaţia că are 
jumătate de tonă. Se întrebă cum de reuşesc soldaţii să se mişte 
cu tot echipamentul pe ei şi răspunsul îi veni imediat: pentru că 
sunt nevoiţi. Işi aminti. Aşa făcuse şi el. 

Era gata, transpirat şi supraîncărcat, sperând ca aşteptarea să 
nu dureze prea mult. Costumul era atât de greoi că nu-şi dorea 
nimic altceva decât ca totul să se termine mai repede. Să sară, 
să cadă şi să ajungă jos. Orice i se părea mai bine decât 
această... chiar şi să înfrunte hăul negru care se căsca în afara 
avionului. 

— Am ajuns. 

Subofiţerul se întorsese şi începuse să-i verifice echipamentul, 
atent să vadă dacă era fixat cum trebuie şi în stare de 
funcţionare. Apoi îi trase lui Jon o palmă pe spate. 

— Incepeţi să respiraţi prin tubul de oxigen. Atenţie la lampa 
de deasupra capului. Când începe să pâlpâie, deschideţi uşa. Vă 
urez succes. 

Jon dădu din cap şi făcu ceea ce-i spusese subofiţerul. Cu 
privirea aţintită pe lampă, simţi cum compartimentul în care se 
află este depresurizat. In clipa care lampa începu să pâlpâie, 
deschise uşa. Aerul negru ca cerneala îl trase în afară ca un 
aspirator şi Jon avu un moment de îndoială. Atunci îşi aminti ceea 
ce-i spusese tatăl lui cu mult timp în urmă: toţi murim până la 
urmă, aşa că e mult mai bine să-ţi trăieşti din plin fiecare clipă a 
vieţii decât să te tot uiţi în urmă şi să te întrebi ce ai pierdut. 

Se aruncă în gol. 

Washington, D.C. 


În capitala Statelor Unite era aproape ora prânzului şi 

preşedintele se afla la masa sa de lucru din Biroul Oval. Primise 
de la şefii forţelor armate planurile de acţiune în diverse situaţii, 
de la o simplă demonstraţie de forţă a chinezilor împotriva 
Taiwanului până la o invazie pe scară largă a insulei şi chiar la 
ceea ce nimeni nu îndrăznea să-şi imagineze: un atac cu arme 
nucleare îndreptat împotriva Statelor Unite. 
__ Preşedintele Castilla se lăsă pe spate în fotoliu şi închise ochii. 
işi frecă pleoapele pe sub lentilele ochelarilor, apoi îşi prinse 
mâinile la ceafă. Se gândea la război, la încercarea de a lupta 
împotriva unei naţiuni de 1,3 miliarde, plus sau minus câteva 
milioane care scăpaseră probabil la numărătoare. Se gândea la 
armele nucleare şi avea sentimentul că nu mai stăpâneşte 
situaţia. Una era să ai de a face cu naţiuni mici, slab înarmate, 
sau cu terorişti americani ori străini, care nu puteau face mai 
mult de câteva mii de victime şi cu totul altceva să lupti 
împotriva Chinei, o ţară cu capacităţi de distrugere aproape 
nelimitate. Se îndoia că Beijingul ar dori să intre în război mai 
mult decât îşi dorea el, însă care era diferenţa dintre un 
comandant de submarin atât de furios încât fusese gata să-şi 
trimită torpilele şi un adept al liniei dure care, de pe poziţia sa 
înaltă, putea oricând să apese pe butonul nuclear? 

O bătaie uşoară în uşă precedă capul lui Jeremy. 

— Fred Klein, Sir. 

— Invită-l înăuntru, Jeremy. 

Klein îşi făcu apariţia nervos ca un peţitor, nerăbdător, dar şi 
speriat în acelaşi timp. Cei doi aşteptară ca Jeremy să iasă din 
încăpere. 

— Nu ştiu de ce am impresia că mi-ai adus şi veşti bune şi 
veşti rele, spuse preşedintele. 

— Probabil fiindcă chiar aşa stau lucrurile. 

— Perfect, începe cu cele bune. Am avut o zi lungă. 

Klein se aplecă în fotoliul său, încercând să-şi ordoneze ideile. 

— Colonelul Smith trăieşte şi e sănătos, iar copia originală a 
facturii pe care Mondragon a încercat să ne-o expedieze a apărut 
din nou. 

Preşedintele sări din fotoliu ca ars. 

— Documentul e în posesia ta? În cât timp poţi să-l aduci aici? 

— Asta e partea cea rea. Documentul se află încă în China. 

Klein îi prezentă în detaliu raportul lui Smith din clipa în care 
fusese capturat, felul în care scăpase şi interceptarea telefonului 
pe care-l dăduse Li Kuonyi. 

— A fost nevoit să le spună celor din echipa de la CIA că 
lucrează pentru Casa Albă, dar atât. N-a scos nici un cuvânt 
despre Covert-One. Le-a spus că e vorba de un singur 
angajament, doar pentru această misiune specială. 

— Foarte bine, zise Castilla şi se încruntă. Acum ştim deci, fără 
o urmă de îndoială, că McDermid se află în mijlocul întregii 
afaceri. Insă asta nu schimbă cu nimic pericolul reprezentat de 
încărcătura de pe Empress. 

— Nu, domnule. 

— Fără factura de la Dragonul Zburător suntem în prag de 
război. Li Kuonyi se întâlneşte cu oamenii lui McDermid în Dazu 
mâine dimineaţă? 

— Nu, domnule. Poimâine dimineaţă. 

— Asta ne reduce şi mai mult, Fred. Preşedintele întoarse 
capul spre ceasul de perete. Brose zice că mai avem la dispoziţie 
cel mult patruzeci şi opt de ore. Şefii militari abia aşteaptă să 
înceapă scandalul. Ce ai de gând să faci ca să pui mâna pe 
document? 

— În clipa asta, colonelul Smith e în drum înapoi spre China. El 
o cunoaşte pe Li Kuonyi din vedere şi ea, la rândul ei, ştie cine e 
Jon. S-ar putea să cadă la învoială cu el pentru a obţine azil în 
Statele Unite. 

— A plecat deja? Parcă spuneai că întâlnirea are loc peste 
două zile. 

— A apărut altceva. L-am trimis acolo cu o zi mai devreme. 

Preşedintele aproape explodă: 

— Altceva? Ce naiba s-a putut întâmpla ca să-ţi abată atenţia 
de la recuperarea facturii? 

Fred rămase calm. 

— E vorba de tatăl tău, Sam. Şi nu mi-a abătut atenţia. A 
apărut o problemă şi cred că Smith o poate rezolva şi poate 
recupera şi documentul. 

— Tatăl meu, zise preşedintele, simțind ca un cuţit în stomac. 
Ce problemă? 

— Am primit un raport de la închisoare cum că urmează să fie 
mutat de acolo mâine dimineaţă, după ora locală. Omul pe care îl 

avem înăuntru nu cunoaşte motivul acestei acţiuni, însă dacă 
Thayer e mutat, şansele noastre de a-l elibera în curând scad 
considerabil. Echipa mea nu are cum să ajungă la timp, aşa că 
am conceput un alt plan. Din păcate, e mai riscant. Singurul 
lucru bun în toată avalanşa asta de evenimente este faptul că 
locaţia pe care Li Kuonyi a ales-o ne-a oferit posibilitatea de a 
face din salvarea lui Thayer o acţiune mai puţin riscantă. 
Trimiţându-l pe colonelul Smith acolo cu o zi mai devreme, 
şansele noastre de izbândă vor creşte. 

Preşedintele era alarmat. 

— Nu dacă se pune în pericol principalul nostru obiectiv, Fred. 

— Nu, Sam. N-aş face niciodată aşa ceva. Ne ştii doar. 

— Pe tine te cunosc, într-adevăr. De Smith nu sunt sigur. S-a 
dus singur acolo? 

— Nu va fi singur, domnule, însă nu cred că doriţi să ştiţi mai 
multe. E posibil ca la un moment dat să fiţi nevoit să negaţi totul. 

— Spune-mi ceea ce se poate. 

— Il avem pe Chiavelli şi o reţea de prizonieri politici în 
interiorul închisorii, pe Smith afară şi vom primi ajutor şi de la 
altcineva despre care v-am spus că nu e bine să aflaţi, mai ales 
că l-au mai ajutat şi înainte pe Jon. Am împrăştiat o mulţime de 
verzişori americani prin zonă aşa că - în speranţa că nu se mai 
întâmplă vreun dezastru - există şansa de a-l scoate pe Thayer 
de acolo. Căpitanul Chiavelli îl va duce apoi către graniţa cea mai 
apropiată. In timpul ăsta, Smith şi cu ceilalţi se vor duce la 
statuia lui Buddha Dormind şi vor aştepta acolo. 

Preşedintele părea în continuare neîncrezător. 

— Bine. Dar Smith are un loc în care să se ascundă mâine 
toată ziua? 

— Da, domnule. 

Preşedintele dădu din cap, însă se vedea că gândurile sale 
erau în altă parte. 

— Dar dacă totul nu a fost decât o minciună? O capcană? 
Dacă nu există nici o substanţă chimică interzisă? 

— Având în vedere tot ce am descoperit până acum, e puţin 
probabil. 

— Dar nu imposibil, nu? 

— În munca de informaţii şi în politică, nimic nu e imposibil. 
Atâta vreme cât fiinţele omeneşti sunt cele care învârt totul. 

Atenţia preşedintelui era în continuare îndreptată undeva 
departe, în afara Biroului Oval. 

— Oare de ce vor atât de mulţi să ocupe funcţia asta? Trebuie 
să dai dovadă de o aroganță oarbă ca să doreşti aşa ceva. 

Privirea lui Castilla se întoarse către Klein. 

— Apreciez tot ceea ce faceţi, tu şi Smith. Nu v-a fost deloc 
uşor până acum şi mă îndoiesc că vă va fi de aici încolo. Au mai 
rămas cel mult patruzeci şi opt de ore şi China e atât de departe. 

— Ştiu. Insă vom reuşi. 

Cu gândurile aiurea, preşedintele îşi apăsă pieptul cu nuna. 
Prin stofa scumpă a costumului putea să simtă portofelul. In faţa 
ochilor îi apăru bărbatul acela zâmbitor cu pălărie de fermier 
australian pe cap. In ochii lui se citea parcă o întrebare. Ar fi vrut 
să-l întrebe despre ce era vorba. Dar îl alungă din gândurile sale. 


Undeva deasupra provinciei Sichuan 


Curentul produs de motoare îl îndepărtă imediat pe Smith de 
corpul aparatului şi, cu excepţia mângâierii aerului pe obraji, avu 
senzaţia că pluteşte în spaţiu fără să se mişte. Cu toate astea, el 
cobora cu o viteză ameţitoare - mai mult de o sută şaizeci de 
kilometri pe oră. Nu bătea aproape deloc vântul şi el trebuia 
neapărat să afle la ce înălţime se află şi care este cursul lui spre 
zona de aterizare. Luptându-se cu forţele aerului şi ale gravităţii, 
ridică în dreptul ochilor încheietura mâinii drepte ca să citească 
indicaţiile luminoase de pe altimetru şi aparatul GPS. Se afla încă 
la şase mii de metri altitudine şi cursul era foarte bun. Lipsa 
vântului reprezenta cel mai bun lucru care i se putea întâmpla. 

Din fericire, asta nu era o săritură de precizie, deşi la numai 
câţiva kilometri distanţă se înălţau munţii. Pentru a şti când să 
deschidă paraşuta trebuia să stea cu ochii pe altimetru. Atât 
timp cât vântul rămânea calm, avea să cadă după unghiul 
potrivit ca să ajungă în centrul zonei de aterizare. 

Plutea pe o pernă de aer şi se simţea cuprins de o euforie 
ciudată. Brusc, aparatul GPS începu să pâlpâie. Era un 
avertisment că ieşise din cursul normal. Cu fălcile încleştate, se 
încordă şi-şi îndoi trupul în aşa fel încât să schimbe forma pernei 
de aer şi să descrie un arc de cerc. Pâlpâirea de pe cadranul 
aparatului încetă. 

Bucuros, se pregătea să verifice din nou altimetrul, când 
încheietura mâinii începu să-i vibreze. Era semnalul care îi 
spunea că a ajuns aproape de punctul din care nu mai exista 


362 


întoarcere. Că se apropia de altitudinea după care deschiderea 
paraşutei devenea inutilă. Inima începu să-i bată cu putere. Se 
strădui să-şi îndrepte trupul şi trase de mânerul de deschidere a 
paraşutei. 

Se auzi şuieratul aerului deasupra. Privi spre paraşută plin de 
speranţă... Şi deodată corpul său fu tras în sus de curelele 
hamului. Paraşuta era deschisă, hamul rezistase şi el îşi continua 
drumul. 

Dispăruse orice zgomot. Aruncă mânerul care îi rămăsese în 
mână. Se roti uşor şi continuă să plutească cu pânza paraşutei 
larg deschisă deasupra lui. Aparatul GPS îi spunea că se abătuse 
uşor de la curs şi el corectă direcţia de cădere trăgând uşor de 
suspantele paraşutei. Trebuia să aibă grijă să nu tragă prea tare 
ca să nu se încurce paraşuta. După ce reuşi să stabilizeze cursul, 
privi în jos şi văzu lumini mai aproape decât se aşteptase. Era 
ceva care se putea întâmpla oricând. Pământul se apropie cu o 
viteză mai mare decât cea pe care o anticipezi fiindcă, atunci 
când faci manevre, pierzi din vedere viteza de cădere. 

Se uită din nou în jos. Luminile proveneau de la ferestrele unor 
grupuri de case, destul de îndepărtate unul de celălalt. In mijloc 
era întuneric - un spaţiu larg şi negru. Era zona de aterizare. 

Mulţumi în gând celor care obţinuseră fotografiile din satelit 
ale zonei, specialiştilor din Marină care calculaseră traiectoria de 
cădere şi Celui de Sus pentru absenţa vântului. incepu să arunce 
tot ce se putea - tubul cu oxigen, mănuşile, casca. Deşi cădea cu 
viteză, solul continua să fie invizibil. Işi cercetă îngrijorat 
altimetrul. Mai avea încă treizeci de metri. Doar câteva secunde 
până la impact. 

Când în cele din urmă reuşi să vadă solul - un câmp arat, 
exact aşa cum fusese prevenit - se simţi dintr-o dată liniştit. Ştia 
exact ce trebuie să facă. Işi relaxă trupul, depărtă picioarele, 
îndoi genunchii şi lovi solul. Când ghetele i se afundară în 
pământul moale, simţi o durere surdă în tot corpul, o amintire a 
loviturilor primite în aceeaşi dimineaţă. Alungă gândul la durere. 
Sări uşor, îşi recăpătă echilibrul, apoi îndreptă corpul. Mirosul 
puternic al câmpului proaspăt arat îi umpluse plămânii. Paraşuta 
căzu fără zgomot în faţa lui. 

Se afla singur în miez de noapte în mijlocul acelui câmp 
întunecat şi rămase nemişcat câteva secunde, cu urechile ciulite. 
Se auzea foşnetul stins al insectelor nocturne, însă nici un 
zgomot de motor de maşină. Autostrada Chengdu care făcea 

legătura între Chongqing şi Chengdu era pe undeva prin 
apropiere, însă probabil că la ora asta târzie, duminică noaptea, 
traficul era ca şi inexistent. In depărtare, tăcute ca nişte 
santinele, se vedeau pâlcuri negre de copaci. Smith îşi dădu jos 
hamul cu instrumentele ataşate de el, îşi scoase costumul de 
zbor, strânse şi înfăşură pânza paraşutei, apoi, cu o lopată mică, 
îngropă totul, mai puţin aparatul GPS. 

Terminase de acoperit totul cu pământ când auzi un zgomot 
metalic slab undeva în depărtare. Ca şi cum două piese de metal 
s-ar fi lovit una de cealaltă. 

Rămase nemişcat. Incordat, ascultă atent la cel mai mic 
zgomot. Un minut. Două. Zgomotul nu se repetă. 

Desprinse pistolul mitralieră MP5K din hamul în care fusese 
fixat, îşi scoase hamul şi atârnă arma de umăr. Săpă cu mâinile o 
groapă mică şi băgă acolo hamul şi lopăţica. Acoperi locul cu 
pământ. 

Scutură pământul de pe mâini, îşi luă arma de pe umăr, citi 
indicaţiile aparatului GPS pentru a determina direcţia în care 
trebuia s-o apuce şi îşi prinse pistolul-mitralieră la centură. O luă 
apoi peste câmp, în direcţia liniei de copaci. Siluetele lor 
întunecate se distingeau pe fondul puţin mai luminos al cerului. 
Cerceta permanent împrejurimile, atent la luminile din depărtare 
şi la orice siluetă care ar fi putut apărea la orizont. 

Nu trecuseră mai mult de două minute de când se pusese în 
mişcare când, deodată, văzu ceva mişcându-se la marginea 
pâlcului de copaci. În secunda următoare era culcat la pământ, 
cu pistolul-mitralieră în poziţie. Scoase binoclul pentru vedere pe 
timp de noapte de la centură, îl duse la ochi şi-l îndreptă în 
direcţia copacilor. Intre copaci se vedea o mică structură, ceva 
care putea fi un adăpost, o magazie sau o căsuţă. Nu putea 
vedea prea clar în lumina verzuie a binoclului. | se păru, de 
asemenea, că vede o camionetă, în spate cu o remorcă cu două 
roţi. Nu se mişca însă nimic. Nu se vedea nici un animal, un câine 
sau o vacă. 

Cu toate astea, era sigur că văzuse ceva. Indiferent ce fusese 
acolo, părea să fi dispărut. Mai aşteptă încă două minute. Apoi 
puse din nou binoclul la centură. Mai verifică o dată aparatul 
GPS, se ridică şi porni. g 

Auzi iar acelaşi zgomot. li îngheță sângele în vine. Ştia exact 
ce era: cocoşul metalic al unei arme. Grăbi pasul, dar avea 
senzaţia că în jurul său se ridică forme ciudate, ca dinţii unui 

dragon uriaş. Era înconjurat de umbre. Umbre cu arme în mâini, 
toate îndreptate spre el. 

Ghemuuit la nivelul solului, cu pistolul mitralieră în mâini, Jon, 
paralizat, nu mai putu să facă nici o mişcare. 

— İn locul tău aş rămâne nemişcat. Băieţii sunt puţin cam 
nervoşi. 

Un freamăt trecu printre umbrele din jurul său. Aveau feţele 
înnegrite, dar nu purtau uniformă. Erau îmbrăcaţi în haine 
ponosite şi pe cap cu fesuri strâmte din lână. In aceeaşi clipă îşi 
dădu seama că vocea aceea cu un puternic accent britanic îi era 
foarte cunoscută. In momentul acela, umbrele se dădură la o 
parte şi cel care vorbise înainte spre el. 

— Un individ pe nume Fred Klein mi-a spus că ţi-ar prinde bine 
o mână de ajutor, zise Asgar Mahmout şi zâmbi, făcând să-i 
strălucească dinţii albi. Uighurul continua să se apropie cu 
acelaşi vechi pistol-mitralieră AK-47 atârnat de umăr cu ţeava în 
jos; Când ajunse chiar lângă el, îi întinse mâna. 

— İmi pare bine să te întâlnesc din nou, îi spuse Jon şi-i 
strânse mâna în timp ce uighurii se grupau protector în jurul lor, 
atenţi în toate părţile. 

— Dumnezeule, bătrâne, zise Asgar holbându-se la el. Faţa ta 
arată ca naiba. Ce ţi s-a întâmplat? 

Luni, 18 septembrie 
Dazu 


După ce Jon îi povesti pe scurt cum reuşise să scape de Feng 
Dun şi de criminalii lui, Asgar Mahmout îi mai strânse o dată 
mâna plin de admiraţie. Intre timp, Jon reuşise să numere 
douăzeci de luptători uighuri, inclusiv Mahmout. Erau toţi 
îmbrăcaţi în acel ciudat amestec de straie colorate şi ponosite 
uighure cu piese occidentale pe care îl cunoştea din Shanghai. 
Majoritatea erau bărbieriţi şi numai câţiva dintre ei purtau 
mustăţi subţiri, pe oală, ca a lui Asgar. Nici unul nu scotea o 
vorbă. Asgar îi spuse că tovarăşii săi vorbeau foarte prost 
chinezeşte şi că nu ştiau deloc engleza. 

Jon studie terenul de jur împrejur. Oamenii lui Asgar se uitau şi 
ei nervoşi în toate părţile. 

— Ar fi cazul să plecăm de aici. 

Asgar le zise ceva în uighură. Grupul se puse în mişcare, cu 
Jon protejat în mijloc. In stânga se vedeau câmpuri cultivate cu 
orez, pe al căror luciu negru de apă se reflecta cerul înstelat. În 
depărtare se distingeau nişte munţi nu prea înalţi, ca nişte pete 
de cerneală mov pe fundalul întunecat. Acolo probabil, printre 
grotele lui Buddha, se afla şi statuia Buddha Dormind, unde Li 
Kuonyi urma să se întâlnească cu reprezentantul lui McDermid - 
probabil cu Feng Dun. 

Asgar mergea lângă Jon. 

— In legătură cu munţii aceia circulă o legendă străveche. 
Chinezii cred că piscurile sunt de fapt zeițe care au venit pe 
pământ şi s-au îndrăgostit atât de tare de locurile astea încât au 
refuzat să se mai întoarcă în paradis. Chinezii au momente în 
care nu sunt atât de răi. Dar să nu spui nimănui că ţi-am spus eu 
aşa ceva. 

— Cum de îl cunoşti pe Fred Klein? îl întrebă Jon. 

— Nu eu îl cunosc, amice, ci nişte apropiaţi de-ai mei. De la ei 
am primit mesajul împreună cu o sumă considerabilă în avans 
pentru ajutorul nostru. 

— Ce cunoscut de-al tău îl ştie pe Klein? 

— Un inginer rus pe nume Viktor. 

— El te-a contactat din partea lui Klein? insistă Jon. 

— La început, da. Insă această nouă colaborare a început 
atunci când i-am transmis un mesaj din închisoare din partea 
căpitanului Chiavelli. 

Jon începea să înţeleagă. 

— Ai legături cu prizonierii uighuri de acolo. 

— Chinezii îi consideră criminali. Noi le spunem deţinuţi 
politici. In orice caz, pentru infracțiunile minore pe care le-au 
înfăptuit au primit pedepse exagerat de mari în comparaţie cu 
aceleaşi infracţiuni înfăptuite de chinezi. 

— Un patriot pentru unii este terorist pentru ceilalţi. 

— Nu e chiar aşa de simplu, spuse Asgar şi accentul său 
britanic îl făcu încă o dată pe Jon să se întrebe dacă ordinea 
universului era chiar aşa cum o ştia el. Esenţa problemei e 
următoarea: aduc acţiunile luptătorului pentru libertate sau ale 
teroristului vreun avantaj cauzei sale şi poporului său? Dacă nu, 
atunci avem pur şi simplu de-a face cu un egoist, un fanatic 
pentru care „cauza” contează mai mult decât ţelurile ei. Este o 
întrebare pe care mi-o pun adesea şi nu sunt deloc aşa de sigur 
de răspuns pe cât aş vrea, în special în privinţa celor care luptă 
de o viaţă pentru un Turkestan liber. 

— Eu credeam că totul depinde de interesul naţiunilor bogate. 

— A, da. Şi asta-i adevărat. 

Drept în faţa lor se afla pâlcul de copaci, mai mare şi mai des 
decât apreciase Jon de la distanţă. Echipa îşi continuă drumul pe 
lângă copaci, de-a lungul orezăriilor. Câţiva uighuri aprinseră 
lanterne. Jon se uita atent în toate părţile, aşa cum proceda 
întotdeauna. Ridică puţin privirea şi încremeni. Printre ramurile 
arborilor se vedeau forme întunecate care semănau cu nişte 
cuiburi gigantice de albine sau de viespi. 

— Ce sunt alea? îl întrebă pe Asgar. 

— Grămezi de orez netreierat. Ţăranii păstrează orezul acolo 
pentru a-l proteja de şobolani. 

In scurt timp părăsiră câmpul moale şi se îndreptară spre ceea 
ce părea a fi un colţ de pădure. In jurul lor se ridicau trunchiuri 
de mesteacăn şi de pin, în timp ce de sub covorul gros de frunze 
se luptau să iasă la suprafaţă tufe pipernicite. 

După ce înaintară cale de câteva sute de metri printre copaci, 
Asgar dădu un ordin scurt şi trei oameni de-ai săi se întoarseră şi 

o luară spre capătul pe unde intraseră în zona împădurită. 

Mahmout pregătea un perimetru defensiv. Ceilalţi uighuri se 
opriră în preajma unei stânci care proteja o mică vale, 
comportându-se ca şi cum ar mai fi poposit acolo şi cu alte 
ocazii. Trei dispărură printre copacii întunecaţi, iar restul, după 
ce îşi sprijiniră armele în piramidă, se întinseră pe covorul de 
frunze şi închiseră ochii. 

Asgar îi făcu semn lui Jon să vină lângă el. Se aşezară amândoi 
aproape de rămăşiţele unui foc. 

— După ce ai părăsit tu China, începu Asgar, am reuşit să ne 
strecurăm şi noi nevătămaţi de pe plaja aceea, însă era inevitabil 
ca, mai devreme sau mai târziu, cei care ne urmăriseră să afle 
despre cele două autoturisme Land Rover pline cu uighuri. Am 
trimis pe câţiva dintre cei cu permis de şedere în Shanghai să se 
ascundă în /ongtang, iar pe ceilalţi i-am dus în vest până se 
potolesc lucrurile. Aşa procedăm noi de fiecare dată când avem 
probleme. 

— Prin urmare te aflai prin apropiere când ai primit mesajul în 
legătură cu acest Viktor? 

— Da. Omul meu de legătură din închisoare mi-a trimis vorbă 
că inginerul rus, Viktor, vrea să bage în lagăr un agent american 
pe nume Chiavelli, care să stea de vorbă cu David Thayer. 

Jon încuviinţă din cap. 

— Fred a plănuit un raid rapid pentru a-l salva pe David 
Thayer. 

— Situaţia s-a schimbat, spuse Asgar. Cu ajutorul unor sume 
destul de mari de bani am reuşit să-l introducem pe căpitanul 
Chiavelli în închisoare. A transmis mai multe informaţii despre 
Thayer şi totul părea că merge foarte bine. Numai că, nu ştim 
încă dacă din cauză că guvernatorul închisorii a aflat ceva sau e 
vorba pur şi simplu de ghinion, Thayer va fi transferat mâine 
dimineaţă. Căpitanul Chiavelli a transmis vestea prizonierilor 
noştri, iar de la ei informaţia a ajuns la mine. Eu i-am comunicat 
lui Viktor, care i-a raportat lui Klein. Ştiu asta fiindcă Viktor mi-a 
transmis răspunsul primit de la Klein. 

— Să te întâlneşti cu mine, nu? Asta era deci schimbarea 
bruscă a planului. 

— Corect. Klein vrea ca tu să participi la scoaterea lui Thayer 
şi a lui Chiavelli de acolo. Se pot întâmpla o mulţime de lucruri 
neplăcute şi el e convins că talentele tale pot fi deosebit de utile 
în interiorul fermei. 

— În interior? 

— Exact. Dacă va fi necesar, va trebui să ne strecurăm 
înăuntru. Apoi, tu împreună cu Chiavelli şi cu mine îl vom scoate 
pe Thayer. Bineînţeles, adăugă vesel Asgar, dacă evenimentele 
capătă o întorsătură neplăcută va trebui să folosim armele şi 
cred că ăsta e principalul motiv pentru care Klein te vrea şi pe 
tine înăuntru. Ca trăgător de rezervă. 

— Grozav, zise Jon. Ce ar putea să nu meargă cum trebuie? 

— De exemplu, un gardian s-ar putea hotărî să nu mai accepte 
banii noştri. 

Jon oftă. 

— Minunat. 

— Capul sus. Asta nu e nimic faţă de ceea ce-i aşteaptă pe 
unii dintre luptătorii mei. Nu ştiu dacă îţi dai seama, dar 
adevăratele probleme vor începe abia după ce Thayer şi Chiavelli 
vor fi afară din închisoare, asta în ipoteza că cei de acolo nu vor 
remarca absenţa lor înainte de apelul de dimineaţă. 

— Te referi la scoaterea lui Thayer şi a lui Chiavelli din China? 

— Asta e misiunea noastră după aceea şi nu mai putem de 
bucurie. O veche zicală explică perfect de ce: „Inchide ochii, 
roteşte-te de câteva ori şi apoi, oriunde te afli, indiferent cât e 
ceasul, în orice direcţie te uiţi, vei vedea un chinez”. Populaţia 
ţării e atât de mare încât un occidental iese în evidenţă ca un 
peşte în mijlocul deşertului Taklamakan. 

— Atunci ar fi bine să nu folosim deloc armele. Misiunea mea 
principală ar putea fi pusă în pericol. 

— Klein ştie lucrul ăsta. A spus să renunţi dacă ajungi la 
concluzia că este afectată misiunea principală. 

— Vei fi alături de mine şi în operaţiunea aceea? 

— Da, răspunse Asgar. Şi-l vom duce şi pe Thayer până la 
graniţă. 

— Ai un loc unde să mă pot ascunde mâine? 

Asgar încuviinţă cu o mişcare a capului. 

— Vei fi în siguranţă ca un şoarece de templu. 

— Când suntem aşteptaţi la închisoare? 

— Trebuie că oamenii noştri din interior sunt deja pregătiţi. 
Acum totul depinde de noi. Ei aşteaptă semnalul nostru. 

— Atunci hai să mergem. Cât de departe e? 

— Aproape cincisprezece kilometri. 

— Mai ai şi alte instrucţiuni de la Klein? 

— În afară de faptul că s-a asigurat că am înţeles că principala 

noastră misiune este salvarea tratatului cu privire la drepturile 
omului şi că asta ne va aduce în schimb bani şi influenţă la 
Washington... nimic. Faţa lui Asgar se întunecase şi mai mult în 
clipa în care rostise aceste cuvinte. Conducătorii voştri poartă 
ochelari de cal. Se gândesc numai cum să obţină cooperarea 
celor din Zhongnanhai pentru semnarea tratatului. Nu vom 
obţine nimic altceva după aceea. In jocul ăsta noi nu suntem 
decât o masă de sacrificiu, ceea ce nu ne oferă prea multe 
motive ca să vă ajutăm. Klein ştie însă că o vom face, fiindcă e şi 
interesul nostru. 

— Nu cred că Fred e chiar atât de lipsit de generozitate. N-o să 
uite niciodată ce faceţi pentru el, iar situaţia geopolitică se mai 
schimbă. 

Asgar dădu din cap fără prea multă convingere. 

— După ce _ terminăm treaba de la închisoare, unde se 
desfăşoară cea de-a doua operaţiune? 

— Lângă statuia Buddha Dormind. 

Asgar rămase pe gânduri. 

— Acolo e mare aglomeraţie chiar din zori, în orice zi a 
săptămânii. Turişti, vânzători, înţelegi. 

— Cu puţin noroc, totul se va termina înainte de apariţia 
acestora. 

— Poţi să-mi dai vreun indiciu în legătură cu ceea ce ne 
aşteaptă acolo? 

— O ambuscadă şi o misiune de recuperare puţin diferită. 

— Ce trebuie să recuperăm? 

— Acelaşi document pe care nu am reuşit să pun mâna în 
Shanghai. 

— Care este foarte important pentru semnarea tratatului? 

— Da, spuse Jon. Acum am şi eu o întrebare pentru tine... Ai 
pregătită vreo rută de ieşire din China pe care s-o folosesc ca să 
scot documentul din ţară? 

— Am mai multe. Nu ştii niciodată ce se poate întâmpla. 
Disidenţii şi revoluționarii care nu au planuri de scăpare sunt 
nişte tâmpiţi. Din fericire pentru noi, rezistenţa nu e o 
caracteristică a chinezilor, aşa că nu se prea pricep să-i facă faţă. 
Va trebui să scoţi urgent documentul din ţară? 

— Probabil că da. 

— O să-mi anunţ oamenii de legătură. 

Asgar se uită înjur la luptătorii săi. Unii dintre ei sforăiau deja. 
Erau nişte luptători încercaţi care puteau să doarmă când aveau 


370 


posibilitatea. 

— E timpul să plecăm. 

Se duse la ei şi îi trezi vorbind încet. Bărbaţii îşi pregătiră 
armele, scoaseră mai multe banduliere şi încărcătoare cu 
muniţie din nişte cutii ascunse în spatele stâncilor şi rămaseră în 
aşteptare. Cu un fluierat slab, Asgar îi chemă şi pe cei şase care 
stăteau de strajă şi care raportară că era linişte peste tot. 

Deasupra copacilor se ivise cercul aproape plin al lunii. Asgar 
trimise înainte câţiva oameni, îi făcu un semn lui Jon şi o porniră 
apoi pe două coloane, intrând şi mai adânc în pădure. Zece 
minute mai târziu, copacii începură să se rărească şi ajunseră la 
un drum neasfaltat unde aşteptau un Land Rover, o limuzină 
veche Lincoln Continental şi un vehicul militar Humvee uzat. 

Jon ridică mirat din sprâncene. 

— Cam mulţi cai putere occidentali pentru zona asta rurală a 
Chinei. 

Asgar zâmbi. 

— Una dintre ele este un dar pe care un jurnalist tadjik a fost 
nevoit să ni-l facă, iar celelalte două au fost rechiziţionate în 
Afganistan. E uimitor ce cadouri faceţi voi, yankeii, diverşilor 
şefuleţi din interiorul sau din afara Alianţei Nordului şi cât de 
neglijenţi pot fi ei cu bunurile lor. Urcăm? 

Se suiră cu toţii în cele trei vehicule care porniră în coloană, 
unul după altul, pe drumul prăfuit, sub bolta înstelată. Deşi 
uighurii nu arătau ca o trupă regulată, ei se comportau ca o 
unitate bine instruită şi foarte disciplinată, ceea ce nu putea 
decât să-i mărească încrederea lui Smith. Parcurseră mai multe 
porţiuni de drum neasfaltat, trecând prin faţa unor ferme, 
câmpuri cultivate şi ţarcuri cu animale. Asgar îi spuse că în 
partea aceea a Chinei chiar şi o bicicletă reprezenta un lux. 
Marea majoritate a ţăranilor parcurgeau pe jos distanţe 
considerabile atunci când se duceau să-şi viziteze rudele sau să 
facă schimb de produse. Din această cauză existau foarte puţine 
vehicule care să circule pe acele drumuri sau parcate lângă 
clădiri. Peste tot însă se vedeau urme ale activităţii umane. 
Casele fermelor erau adunate una lângă alta, alcătuind sate mai 
mari sau mai mici. Peste tot, pe marginea drumului, se vedeau 
prăvălioare în care, ziua, se putea servi ceai sau mâncare. 
Nimeni nu ieşea însă afară să vadă cine trece pe drum la o oră 
atât de târzie. Atât la oraş, cât şi la sat, în China, nu era bine să 
fii prea curios. 

— Chiar dacă ne-au văzut, probabil că nu o să raporteze, îi 
spuse Asgar. Nu e bine să atragi asupra ta atenţia oficialităților, 
chiar şi într-un loc îndepărtat ca ăsta. 

După mai puţin de jumătate de oră, Jon văzu în depărtare linia 
unui gard din plasă de sârmă, mărginit de două turnuri de pază. 
Şoferii stinseră farurile. Asgar dădu un ordin şi cele trei vehicule 
se opriră în spatele unui pâlc de copaci. 

— Guvernul nu permite construirea de locuinţe la o distanţă 
mai mică de doi kilometri de orice închisoare. Nu vrem să fim 
văzuţi sau auziţi de către gardieni, aşa că vom parca aici. 

— Şi acum ce facem? 

— Facem ce fac toţi soldaţii din lume. Aşteptăm. 


Duminică, 17 septembrie 
Washington, D.C. 


Ambasadorul chinez solicitase să vorbească imediat cu 
preşedintele. Problema era extrem de urgentă - cel puţin aşa 
pretindea el. Charlie Ouray, şeful de cabinet, urcă imediat să-l 
anunţe pe preşedinte care, şezând în fotoliul lui, cu ochelarii pe 
vârful nasului, studia un proiect de lege. 

Charlie observă că pe măsuţa cu lampă de lângă fotoliu era o 
fotografie de familie înrămată. Culcată cu faţa în sus. Probabil că 
se uitase de curând la ea. Charlie nu mai văzuse poza aceea, îl 
înfăţişa pe preşedinte în adolescenţă, în echipament de fotbal, 
între cei doi părinţi ai săi, Serge şi Marian Castilla. Zâmbeau toţi 
trei şi se ţineau de umeri. Fuseseră o familie foarte unită, însă 
acum şi Serge şi Marian erau morţi. 

Charlie întoarse privirea spre preşedinte. 

— Să-i spun ambasadorului că nu hotărăşte el când îl primeşte 
preşedintele? Pot s-o îndulcesc puţin şi să-i spun că vă faceţi 
timp câteva minute mâine. Poate după-amiază. 

Preşedintele Castilla analiză argumentele pro şi contra. 

— Nu. Spune-i că, printr-o coincidenţă şi eu voiam să mă 
întâlnesc cu el. Lasă-l să fiarbă puţin gândindu-se ce poate să 
însemne asta. 

— Sunteţi sigur, domnule? 

— Nu vom stabili astfel un precedent, Charlie. O să avem 
ocazia altă dată să-l lăsăm să se răcorească. Acum însă vreau să- 
i presez în legătură cu vasul Empress şi, în acelaşi timp, să 

transmit un semnal puternic că doresc să conlucrez cu cei din 
Zhongnanhai ca să dezamorsez situaţia. Avem o mulţime de 
motive justificate să încheiem acordul. 

— Cu toate astea, domnule preşedinte, nu putem să-i lăsăm 
să creadă... 

— Că nu dorim o confruntare? De ce nu? Dacă teoria mea este 
corectă, există cel puţin o fracțiune în Comitetul Permanent care 
gândeşte la fel ca noi. Poate reuşim să-l facem pe eminentul 
ambasador să ne confirme acest lucru. 

— Atunci... 

— Sună-l pe ambasador, Charlie. Nu mă las eu intimidat aşa 
de uşor, ştii doar. În plus, am şi eu câţiva aşi în mânecă. Dacă 
ceea ce bănuiesc e adevărat - dacă acolo se dă o luptă pentru 
putere - atunci ambasadorul va fi la fel de neliniştit şi de prudent 
în legătură cu situaţia creată cum suntem şi noi. 

Jumătate de oră mai târziu, ambasadorul Wu Bangtiao intra în 
Biroul Oval. De data asta purta un costum obişnuit cu croială 
occidentală, însă expresia lui era neutră, ca şi cum ar fi venit să 
transmită un simplu mesaj. Aceleaşi semnale ambigue, de data 
asta cu un accent mai mare pe indignare. 

— Aceste imixtiuni în suveranitatea chineză au devenit 
intolerabile! izbucni micul ambasador, vorbind acum perfect 
englezeşte cu accent britanic. In vocea sa se citea o furie abia 
reţinută. 

Preşedintele rămase aşezat în spatele biroului. 

— Poate că doriţi să ieşiţi afară din Biroul Oval, domnule 
ambasador Wu şi să intraţi aşa cum se cuvine. 

Castilla observă o uşoară urmă de zâmbet pe faţa lui Wu când 
îi răspunse: 

— Scuzele mele, domnule. Mi-e teamă că sunt atât de supărat 
că nu mai ştiu ce fac. 

Preşedintele se abţinu să remarce că Wu Bangtiao ştia 
întotdeauna foarte bine ce face. Francheţea trebuia folosită 
judicios. 

— Imi pare rău să aud aşa ceva, domnule ambasador. Ce v-a 
supărat aşa de tare? 

— Acum o oră am primit un comunicat de la guvernul meu în 
care se precizează că forţele armate din provincia Sichuan au 
raportat că un avion zburând la mare înălţime, identificat de 
experţii noştri ca fiind un E-2C Hawkeye AWACS din cele folosite 
de Forţele Navale americane, a violat spaţiul aerian chinez cu 
două ore în urmă. Guvernul meu vede în acest incident, 
coroborat cu hărţuirea continuă a vasului nostru comercial în 
apele internaţionale, un plan bine pus la punct şi protestează cu 
tărie împotriva acestor încălcări ale drepturilor noastre suverane. 

Preşedintele îl fixă cu privirea pe Wu. 

— În primul rând, domnule ambasador, problema vasului 
Empress nu reprezintă nici o violare a drepturilor suverane ale 
Chinei. 

— Şi survolarea spaţiului aerian? Ştiţi ceva despre această 
problemă? 

— Nu, deoarece sunt sigur că aşa ceva nu s-a întâmplat. 

— Sunteţi sigur, domnule? Dar nici nu dezminţiţi categoric 
această acţiune? 

— Ar fi o prostie să dezmint categoric ceva despre care nu ştiu 
nimic şi care ar putea avea o explicaţie perfect rezonabilă în 
cazul în care s-ar fi întâmplat cu adevărat. Aţi spus că militarii 
dumneavoastră au identificat avionul ca fiind un AWACS? Zona 
despre care vorbiţi este destul de aproape de nordul Birmaniei, 
ţară împreună cu care desfăşurăm o operaţiune de interzicere a 
traficului de droguri, acţiune care se bucură, din câte ştiu, de 
întregul sprijin al Chinei. 

Wu înclină capul în semn de recunoaştere. 

— O teorie foarte rezonabilă, domnule preşedinte. Avem însă 
şi un raport potrivit căruia e posibil ca, aproximativ în acelaşi 
timp, să fi avut loc şi o paraşutare în zonă. Aproape de Dazu. In 
timp ce vorbim, autorităţile locale investighează cazul. 

— Interesant. Le urez succes. _ 

— Vă mulţumesc, domnule. In cazul acesta nu vă mai 
deranjez. Wu, care nu fusese invitat să ia loc, dădu să se întoarcă 
spre uşă. 

— Nu atât de repede, domnule ambasador. Vă rog să luaţi loc. 
Preşedintele arboră o expresie foarte dură. 

Insă dincolo de această severitate afişată, se simţi cuprins de 
o undă de optimism în legătură cu mişcarea riscantă pe care o 
pregătea. Wu Bangtiao nu spusese nici un cuvânt în legătură cu 
raidul SEAL asupra vasului Empress. Asta nu putea însemna 
decât un lucru - Comitetul Permanent nu ştia nimic despre 
încercarea echipei SEAL. Submarinul chinezesc fusese avertizat 
de un singur membru sau de o fracțiune a Comitetului, în timp ce 
restul ignora această situaţie. 

Wu ezită, neştiind ce poate însemna această invitaţie 
neaşteptată, apoi zâmbi şi se aşeză. 

— Aveţi o altă problemă pe care doriţi s-o discutăm, domnule 
preşedinte? 

— Problema unui submarin chinezesc care a luat o poziţie 
periculos de apropiată de fregata noastră Crowe. O navă militară 
care ameninţă în apele internaţionale un vas de război 
aparţinând altei naţiuni? Cred că aşa ceva este considerat drept 
„incident” după orice standarde ale legilor internaţionale. 

— O simplă precauţie. Echilibrarea forţei, cum se zice. Fiecare 
navă are dreptul să se afle unde se află. Având în vedere 

circumstanţele, guvernul pe care îl reprezint a considerat că nu 
are altă opţiune. La urma urmei - zâmbetul abia schiţat apăru 
din nou pe faţa ambasadorului - nu facem decât să stăm în 
umbra urmăritorului. O acţiune de rutină. 

— Numai că, din cauza acestor evenimente, unul dintre 
secretele dumneavoastră a fost dezvăluit: China are submarine 
care monitorizează activitatea Flotei a Cincea. Oceanul Indian e 
singurul loc de unde submarinul îşi putea face apariţia atât de 
rapid. 

O simplă constatare. 

Wu clipi de câteva ori. Probabil nemulţumit că poziţia sa de 
negociator cu puteri depline fusese subminată de cineva din 
Beijing. Nu spuse însă nimic. 

— Noi am considerat întotdeauna această monitorizare drept o 
posibilitate, însă acum bănuielile au fost confirmate. Dar să 
lăsăm asta, zise preşedintele şi făcu o mişcare cu mâna. O să fac 
acum ceva neobişnuit. Ceva cu care nu toţi consilierii mei ar fi de 
acord. O să vă spun de ce se află acolo fregata Crowe. Acum 
câteva zile am primit nişte informaţii certe cum că vasul Empress 
transportă cantităţi importante de tiodiglicol şi clorură de tionil. 
Nu cred că mai e nevoie să vă spun la ce pot fi folosite 
substanţele astea. 

Preşedintele aşteptă câteva clipe, apoi, văzând că expresia 
ambasadorului nu se schimbă şi că nu face nici un comentariu, 
continuă: 

— Cantităţile sunt substanţiale. De fapt, sunt atât de mari, 
încât e clar că nu vor fi folosite decât la fabricarea de arme. 

Wu încremeni. 

— Incă un Yinhe? Domnule preşedinte, nu a fost suficient...? 

Preşedintele clătină din cap. 

— Atunci dumneavoastră aţi ştiut precis că noi n-aveam 
dreptate. Asta v-a permis să vă menţineţi tari pe poziţie până la 
sfârşit şi să ne faceţi să ne simţim nişte fraieri. Aceea a fost o 
situaţie în care aveaţi de câştigat în orice variantă. Dacă nu ne- 
am fi suit la bordul navei, aţi fi dat impresia că dumneavoastră 
ne-aţi făcut să dăm înapoi. Dacă ne suiam, am fi fost priviţi drept 
aroganţi şi lipsiţi de orice etică. Din moment ce am urcat, aţi 
marcat un punct împotriva noastră pe plan internaţional. 

Wu îl privi cu nişte ochi ce se voiau uimiţi. 

— Sunt şocat, domnule preşedinte. Atunci, ca şi acum, noi n- 
am făcut altceva decât să sprijinim legile internaţionale, atâta 

tot. 

— Prostii, zise preşedintele amuzat. Oricum, v-am spus toate 
astea pentru că de data asta suntem convinşi că la Zhongnanhai 
nu s-a ştiut nici o clipă din ce constă adevărata încărcătură de pe 
Empress. Credem că cei de la Zhongnanhai nu sunt nicidecum 
implicaţi în această afacere şi că au fost luaţi prin surprindere de 
apariţia fregatei noastre. Ceea ce înseamnă că atunci când vom 
urca la bord, indiferent ce altceva se întâmplă, ţara 
dumneavoastră va primi o notă foarte proastă într-un moment în 
care dezvoltarea comerţului cu restul lumii reprezintă unul dintre 
obiectivele dumneavoastră pe termen lung. 

Câteva secunde, Wu Bangtiao rămase tăcut, fixându-l pe 
preşedinte. Atunci când vorbi, ca de atâtea ori, mesajul se afla în 
ceea ce nu se exprima prin vorbe: 

— Nu putem permite o violare atât de grosolană a drepturilor 
noastre cum ar fi oprirea unui vas sub pavilion chinezesc în apele 
internaţionale. 

Nu un protest, nu o dezminţire sau o eschivă. 

Preşedintele auzise ceea ce nu se spusese prin cuvinte. 

— Nici Statele Unite, nici o altă ţară din lume, inclusiv China, 
nu poate risca să lase arme chimice de distrugere în masă să 
ajungă în mâna unor regimuri iresponsabile. 

Wu încuviinţă cu o mişcare a capului. 

— În cazul acesta, Sir, suntem într-un impas. Ce sugeraţi? 

— Poate că nişte dovezi concrete ne-ar ajuta să ieşim din 
acest impas. Factura de însoţire a încărcăturii reale. 

— O asemenea dovadă nu există, deoarece nu este posibil ca 
o astfel de încărcătură să fi plecat din China. Dacă există însă o 
asemenea dovadă, guvernul meu, în interesul legilor 
internaţionale, ar trebui s-o ia în considerare. 

— Dacă există. 

— Ceea ce e imposibil. 

Preşedintele zâmbi. 

— Vă mulţumesc, domnule ambasador. Cu asta cred că 
întrevederea noastră a luat sfârşit. 

Ambasadorul Wu se ridică, înclină capul şi părăsi Biroul Oval. 

Preşedintele îl urmări cu privirea. Apăsă apoi pe unul din 
butoanele interfonului. 

— Doamna Pike? Rugaţi-l pe şeful echipei de la Serviciul 
Secret să vină în Biroul Oval. 

Preşedintele Castilla şedea pe un scaun din biroul întunecat al 
lui Fred Klein. 

— Aparatul AWACS şi Jon Smith au fost văzuţi în apropiere de 
Dazu. Autorităţile locale sunt acum în căutarea lui. Cel puţin aşa 
pretinde ambasadorul Wu. 

— Fir-ar să fie! Speram să nu se întâmple aşa ceva. Colonelul 
Smith are şi aşa o misiune foarte dificilă. 

— De ce n-ai folosit un B-2? Un avion invizibil ar fi fost mai 
potrivit. 

— Nu era timp să aduc unul de la baza Whiteman. A trebuit să 
ne descurcăm cu ce avea Marina disponibil. Aş fi putut să apelez 
la un avion de vânătoare de mare înălţime, însă n-am vrut să risc 
să se descopere apoi pe câmp un scaun ejectabil. Ce au 
descoperit chinezii? 

— Ambasadorul mi-a spus doar că au detectat avionul şi că e 
posibil ca un paraşutist să fi fost văzut când se apropia de sol. 

— Bine. Asta înseamnă probabil că nu sunt chiar atât de siguri 
în ceea ce priveşte paraşuta şi că nu au reuşit să determine locul 
unde a aterizat şi să-i găsească echipamentul. Cu noroc, 
operaţiunea decurge conform planului. 

— Asta cu ajutorul acela la care te aşteptai tu şi despre care 
eu nu am nevoie să ştiu? 

— Acesta e planul şi să zicem că chinezilor nu le-ar plăcea să 
afle despre „ajutorul” acela mai mult decât le-ar plăcea o 
operaţiune sută la sută americană. 

Preşedintele îi relată şi restul întâlnirii cu ambasadorul Wu. 

— Am avut dreptate. Beijingul nu a ştiut nimic despre Empress 
până în momentul în care apariţia fregatei noastre le-a dat de 
bănuit că ceva nu e în regulă. Cred că atunci când i-am spus 
despre ce substanţe chimice este vorba, Wu a fost şocat. Va 
raporta fără îndoială la Zhongnanhai. Cât mai durează până 
punem mâna pe document? 

— N-am deocamdată nici o veste de la Smith, dar nici nu mă 
aşteptam să primesc aşa de curând. Dumneavoastră aţi mai aflat 
ceva în legătură cu cel de-al doilea informator? 

— Nu, la naiba. Facem în continuare cercetări. Am redus 
accesul la informaţii, rezervându-l acelora care trebuie cu 
adevărat să le cunoască. 


Luni, 18 septembrie 

Dazu 


Din mijlocul micului pâlc de copaci unde rămăseseră în 
aşteptare, Jon putea auzi zgomotul slab făcut de maşinile care 
treceau pe autostradă. În depărtare se mai vedeau încă lumini la 
ferestrele fermelor. Răsuflarea tensionată a uighurilor, ca şi 
bătăile propriei inimi îi răsunau în urechi într-un ritm nervos. Un 
uighur gemu în clipa în care îşi schimbă poziţia. Jon făcu şi el 
câteva mişcări ca să-şi mai dezmorţească încheieturile. Numai în 
interiorul închisorii nu se auzea nimic şi nu se vedea nimic. Nici 
un sunet, nici o mişcare. 

Asgar îşi privi ceasul de la mână. 

— Cei doi ar fi trebuit să fi ajuns aici până acum. Ceva nu e în 
regulă. 

— Eşti sigur că erau gata de plecare? 

— Ar fi trebuit să fie. Mai bine intrăm să vedem ce s-a 
întâmplat. 

— Nu mi se pare o idee prea bună. 

— Atunci renunţăm? 

Jon rămase pe gânduri. Bineînţeles dorea să-l elibereze pe 
David Thayer, însă în acelaşi timp se temea ca nu cumva această 
acţiune să nu determine apariţia în zonă a unei mulţimi de 
poliţişti şi militari care s-o sperie pe Li Kuonyi şi s-o facă să 
renunţe la întâlnire. Era însă conştient că şansele de succes 
creşteau dacă operau împreună, el, Asgar şi Chiavelli. Trei 
profesionişti înarmaţi. In caz contrar, Chiavelli ar trebui să se 
descurce singur cu Thayer şi bătrânul nu mai trăsese un foc de 
cincizeci de ani. Indiferent de hotărârea sa, cei doi aveau să 
încerce să scape de acolo în noaptea aceea. Dacă reuşeau să 
scape, dar se descoperea fuga lor, autorităţile închisorii aveau să 
cheme trupe în ajutor. 

Cea mai bună soluţie era să-l ajute pe Thayer să evadeze fără 
a fi descoperit. 

— Hai după ei, zise Jon în cele din urmă. 

Asgar se duse în mijlocul oamenilor săi şi le spuse cu o voce 
scăzută ce urmau să facă. Alese trei dintre ei şi porniră toţi cinci 
spre ieşirea dintre copaci. Traversară în fugă, mergând aplecaţi, 
un ogor care fusese proaspăt însămânţat. Din cauza efortului 
impus de alergarea pe solul moale, pe Jon începu să-l doară tot 
corpul. Trecură apoi printr-o livadă de meri cu fructele coapte, 
unde solul mai ferm îl ajută pe Jon să-şi revină. 

La un semnal al lui Asgar, toţi se opriră brusc şi se lăsară la 
pământ. In faţa lor, întinzându-se şi în dreapta şi-n stânga, se 
deschidea un spaţiu gol care fusese creat în jurul perimetrului 
închisorii, delimitat de gardul din plasă de sârmă. In partea de 
sus a gardului se întindea o spirală de sârmă ghimpată. Lată de 
aproximativ zece metri, zona deschisă era plină de bolovani de 
pământ uscat. Era un spaţiu necultivat, neirigat, un adevărat 
pământ al nimănui. 

— Mă duc până la gard, şopti Asgar. O să-l iau cu mine... 

— Mă iei pe mine, zise Jon. Vreau să-i anunţ pe Chiavelli şi pe 
Thayer că sunt aici şi oricum nu mă pot înţelege cu oamenii tăi. 
Ei pot rămâne în spate să ne asigure acoperirea. 

— Foarte bine. Hai să mergem. 

Aplecaţi, cei doi o luară la fugă în direcţia gardului. Chiar în 
clipa în care ajunseră lângă gard, lumina unui reflector din turnul 
din stânga trecu pe deasupra lor. Se aruncară în praf, lipiţi de 
gard. Praful fin îi intră lui Jon în nări. Cu un mare efort, până la 
urmă reuşi să-şi stăpânească un strănut. 

Conul de lumină se opri la mică distanţă de ei, trecu apoi pe 
deasupra lor şi se întoarse din nou. 

— Ce dracu' se întâmplă acolo? şopti Asgar. Nu i-am văzut 
niciodată atât de agitaţi. 

— l-a alarmat ceva. 

— Da. După ce încetează cu lumina asta, ne târâm spre vest. 


În interiorul celulei din baraca cufundată în întuneric, David 
Thayer şedea la masa lui din scânduri şi punea într-un săculeţ 
câteva hârtii şi obiecte păstrate drept amintiri. 

Dennis Chiavelli ţinea îndreptată spre el o mică lanternă ca 
Thayer să poată vedea ce face. In lumina lanternei, părul alb al 
lui Thayer strălucea ca o coamă de zăpadă proaspătă. 

— Sunteţi hotărât să faceţi asta? întrebă Chiavelli. S-ar putea 
să fie mult mai greu decât credem noi. S-ar putea să fiţi rănit sau 
chiar ucis. Nu e târziu să vă răzgândiţi. 

Thayer ridică privirea. Il privi mirat cu ochii săi spălăciţi. 

— Eşti nebun? Aştept asta de o viaţă. In sensul literal al 
cuvântului. O să văd iar America. O să-mi revăd fiul. Imposibil! 
Mă simt ca un bătrân nebun, însă mi-e greu să cred că toate 
astea se întâmplă cu adevărat. Faţa lui plină de riduri radia de o 
bucurie pe care nu şi-o mai putea stăpâni. 

Chiavelli se întoarse brusc către fereastră. 

— Ce-i asta? 

— N-am auzit nimic. 

Auzul bătrânului era însă foarte slab. Chiavelli traversă 
încăperea şi se duse la fereastră. 

— La naiba! Se mai uită o dată şi înjură din nou. 

— Ce s-a întâmplat? 

— Guvernatorul. Are o echipă cu el. Verifică barăcile. Acum se 
îndreaptă spre cea în care sunt uighurii. Cred că apoi urmează a 
noastră. 

Thayer se îngălbenise. 

— Ce facem? 

— Puneţi totul la loc. Chiavelli fugi de lângă fereastră. 
Dezbrăcaţi-vă şi prefaceţi-vă că dormiţi. Repede. 

Mişcându-se cu o viteză neobişnuită pentru vârsta lui, Thayer 
puse lucrurile la locul lor, se dezbrăcă şi-şi trase cămaşa de 
noapte peste cap. In acelaşi timp, Chiavelli scăpă şi el de haine şi 
se vâri în pat numai în chiloţi. 

Zgomotul uşii trântite de perete îi făcu pe amândoi să 
înlemnească. Câteva clipe mai târziu, doi gardieni intrară în 
celulă şi unul dintre ei strigă: 

— In picioare! 

Deschiseră ochii prefăcându-se că nu şi-au revenit dintr-un 
somn profund şi soldaţii îi împinseră brutal de pe priciurile lor. 

Guvernatorul intră în cameră, îi aruncă o privire lui Chiavelli şi 
îi certă pe cei doi gardieni. i 

— Nu fiți brutali cu bătrânii. II studie apoi pe Thayer, încercând 
să găsească vreun indiciu că omul nu fusese până atunci în pat. 
Dormeai, prizonier Thayer? 

— Tocmai visam ceva frumos, spuse bătrânul mimând 
supărarea, cu ochii pe jumătate închişi. 

— Trebuie să cercetăm celula. 

— Bineînţeles. 

Gardienii căutară în dulap, mutară paturile şi se uitară pe 
fereastră să vadă dacă nu cumva se ascundea cineva acolo. 
Guvernatorul se plimba încet prin celula aproape goală. 

După un timp îi spuse lui Thayer: 

— Poţi să te culci la loc. 

După ce plecă urmat de cei doi soldaţi, îl auziră ordonând: 

— Postaţi o santinelă la fiecare baracă. Un control la fiecare 
oră. Toţi prizonierii sunt consemnați. Mâine nu se lucrează, nu 
intră şi nu iese nimeni. Absolut nimeni, până la noi ordine. 

Guvernatorul dispăruse din raza lor vizuală. Gardienii îl urmară 
şi cineva închise uşa. 

Chiavelli alergă la fereastră. Rămase acolo o vreme. 

— Se întoarce la birou, însă are cu el un gardian mai puţin. 
Cred că a lăsat unul la uşa barăcii. 

— Nu contează. 

— Controlul la fiecare oră şi interdicţia de mişcare contează. 
Nu mai putem pleca în noaptea asta. Chiar dacă vom reuşi să 
ieşim, vor pune mâna pe noi înainte de a face mai mult de câţiva 
kilometri. 

David Thayer se lăsă să cadă pe un scaun. 

— Nu. Umerii săi descărnaţi se prăbuşiră. Pe faţa sa se citea 
disperarea. Ai dreptate. 

— Singurul lucru bun e că par să nu fi făcut legătura cu noi şi 
că nu veţi mai fi transferat mâine. Consemnul v-a salvat de la 
mutare. 

Thayer ridică ochii spre el. 

— Nu ne rămâne decât să aşteptăm. Şi să sperăm. Sunt 
obişnuit cu aşa ceva. Numai că... de data asta mi se pare mult 
mai greu. 

Jon şi Asgar continuară să înainteze de-a lungul gardului, când 
târâş, când aproape alergând, având grijă să nu intre în conurile 
de lumină ale reflectoarelor care măturau, aparent dezordonat, 
curtea închisorii şi zona din imediata apropiere. Asgar era în faţă 
şi părea să ştie foarte bine când trebuia să se lase pe burtă şi 
când puteau să rişte şi să meargă mai repede. Deodată se opri şi 
rămase ghemuit. 

Jon se trase lângă el şi, urmărindu-i privirea, văzu o clădire 
joasă, de formă pătrată, situată în interior, la zece metri de 
gardul din plasă de sârmă. In peretele din spate era tăiată o uşă 
dublă, însă nu se vedea nici o fereastră. Din dreptul uşii pornea 
un drumeag ce ducea la gard şi continua de partea cealaltă până 
la şosea. 

— De acolo urmează să iasă ei, spuse Asgar. 

— Ce clădire e aceea? 

— Bucătăria şi popota. Vom aştepta aici şi ne vom ruga să nu 
fie nevoie să ne croim drum înăuntru. Uşile alea sunt pentru 
aprovizionare. Cea mai grozavă chestie în legătură cu clădirea 
asta e că oferă un spaţiu mort între uşi şi gard de aproximativ 
trei metri lăţime, în afara razei vizuale a gardienilor din turnurile 
de observaţie. 

— E o descoperire a naibii de utilă. 

Incepură să aştepte culcaţi aproape de gard. Jon nu îşi lua 
ochii de la uşa dublă. Timpul parcă se oprise în loc, iar noaptea 
neagră îi învăluia din toate părţile. Tăcerea fu brusc întreruptă de 
zgomotul făcut de mai multe perechi de bocanci mărşăluind pe 
platformele de lemn. Paşi grei, care răsunau ameninţător. 

Jon se uită încruntat la Asgar. 

— Ce poate însemna asta? 

— Se deplasează dinspre barăci către locuinţa guvernatorului 
şi corpul de gardă. Vocea lui Asgar abia se auzea. Probabil că a 
fost o alarmă sau guvernatorul a făcut o inspecţie inopinată. Nu- 
mi miroase a bine, Jon. 

— O consemnare? 

— Aflăm imediat, spuse Asgar cu o voce sumbră. Puse mâna 
pe o pietricică şi o aruncă peste gard. Piatra lovi solul cu un 

zgomot stins. 

Jon continuă să privească atent printre ochiurile gardului, dar 
nu distinse nici cea mai mică mişcare, nici cea mai mică umbră. 
Deodată simţi o pişcătură pe obraz. Fusese lovit de o piatră 
aruncată drept răspuns. O ridică imediat de jos. 

Asgar dădu din cap. 

— Asta-i semnalul. Sunt consemnați. Va trebui să aşteptăm. 
Dacă avem noroc, în mai puţin de douăzeci şi patru de ore 
lucrurile vor intra din nou în normal. Partea bună e că Thayer nu 
va fi transferat mâine dimineaţă. Bineînţeles, consemnarea 
poate ţine şi mai mult, poate chiar o săptămână. 

— Spre binele nostru, sper să nu se întâmple aşa ceva. Şi mai 
ales spre binele lui Thayer. 


Duminică, 17 septembrie 
Washington, D.C. 


Charles Ouray deschise încet uşa Biroului Oval. 

— Domnule preşedinte? Imi cer iertare că vă deranjez. 

Lumina blândă a soarelui ce se pregătea de culcare încălzea 
încăperea şi ceafa preşedintelui. Ridică privirea de pe hârtiile pe 
care le studia. 

— Da? 

— Directorul adjunct de la CIA vrea să vă spună câteva 
cuvinte. 

Preşedintele îşi scoase imediat ochelarii de citit. 

— Bineînţeles, invit-o înăuntru, Charlie. 

Ouray reveni în încăpere împreună cu o femeie înjur de şaizeci 
de ani. Micuţă, corpolentă, cu părul cărunt tuns scurt, directorul 
adjunct îşi făcu intrarea în Biroul Oval păşind hotărât, cu pieptul 
mare înainte. Unii dintre cei care avuseseră de-a face cu ea o 
comparau cu un tanc mic - iute şi puternică. 

— la loc, Arlene, o invită preşedintele. Mă bucur să te văd. Ce 
s-a mai întâmplat? 

Ea se uită spre Ouray, care rămăsese în locul lui obişnuit, 
sprijinit de peretele din dreapta preşedintelui. 

— E-n ordine, Arlene. Charlie ştie totul. 

— Foarte bine atunci. Femeia se aşeză, încrucişă picioarele 
sub scaun şi făcu o mică pauză, pregătindu-se pentru ce avea de 
spus. 

— Sunteţi amabil să mă puneţi mai întâi la curent cu ultimele 
informaţii despre Jasper Kott şi Ralph McDermid? Care mai e 
situaţia cu ei? Când doriţi să dăm în vileag ce-am aflat? 

— In afară de voi, la cazul ăsta lucrează şi FBI şi băieţii de 
acolo continuă să adune informaţii. Problema care se pune e 
dacă ceea ce au făcut ei e împotriva legii sau nu. Transmiterea 
unor informaţii care nu sunt secrete nu e ilegală. De îndată ce 
vom obţine dovezi privind implicarea lor în afacerea Empress, 
vom putea să-i acuzăm că au sprijinit contrabanda cu substanţe 
interzise. E posibil ca McDermid să fi primit şi informaţii secrete 
de la Kott. Investigaţiile astea durează însă, ştii foarte bine. În 
orice caz, avem nevoie de dovezi puternice ca să-i condamnăm, 
aşa că nu doresc să-i alertăm deocamdată pe nici unul. Ţi-am 
spus tot ce ştiu. Tu ai ceva noutăţi? 

Femeia dădu din cap cu o privire foarte serioasă. 

— Indicii importante privind identitatea unei alte surse a 
scurgerilor de informaţii. McDermid a discutat şi cu altcineva din 
Washington. Se pare că mai are un asociat aici. Probabil un 
partener de afaceri. Un bărbat. Probabil sus plasat. Până în clipa 
de faţă n-am reuşit să-i stabilim identitatea. 

Preşedintele o urmărea atent. Reuşi cu greu să-şi stăpânească 
o înjurătură. 

— Cum de ai reuşit să afli toate astea? 

— Avem un dispozitiv de ascultare în biroul din Hong Kong al 
lui McDermid. 

Preşedintele avu puterea să zâmbească pentru prima dată în 
ultimele zile. 

— Există momente în care metodele voastre atât de puţin 
ortodoxe reuşesc să-mi provoace o adevărată plăcere. Iți 
mulţumesc, Arlene. Să înţeleg însă că aveţi probleme cu 
identificarea individului? 

— Aveţi dreptate. Unul din agenţii noştri din Hong Kong zice că 
vocea i se pare foarte cunoscută, dar n-a fost în măsură să-l 
identifice. 

— Ai ascultat şi tu înregistrarea? 

— La telefon nu am putut să-mi dau seama despre cine e 
vorba, însă banda e în drum spre Langley prin curier. 

— Te rog să mă anunţi imediat ce descoperi cine e. Dacă nici 
unul dintre oamenii tăi nu reuşeşte, adu banda aici. Poate îl 
recunoaşte cineva de la Casa Albă. 

— Da, domnule preşedinte. Directorul adjunct se ridicase gata 

de plecare. 

— Altfel cum merg investigaţiile în legătură cu McDermid? o 
opri preşedintele. 

— Nu am aflat încă de ce s-a implicat Grupul Altman într-o 
afacere ca Empress, bineînţeles, în afară de motivul evident - 
profitul pe care l-ar obţine de pe urma vânzării substanţelor 
chimice. 

— Foarte bine, Arlene, mulţumesc. Apreciez foarte mult ceea 
ce faci. 

— Asta mi-e meseria, Sir. Să sperăm că toate astea se vor 
sfârşi cât mai repede. Parcă ar fi o pocnitoare pe punctul de a se 
transforma în bombă atomică. 

— Să dea Domnul să scăpăm mai repede, zise şi Ouray de 
lângă perete. 

— Succes la vânătoare, adăugă preşedintele. Să mă ţii la 
curent. 

— Desigur, domnule preşedinte. 

— Te rog s-o conduci pe doamna director, Charlie. Vorbim mai 
târziu. 

După ce cei doi părăsiră încăperea, preşedintele întinse mâna 
spre telefonul albastru. Voia să-l cheme la el pe Fred Klein. 
Trebuia să-i spună acestuia ce descoperiseră cei de la CIA - şi ce 
nu. Şi, mai ales, nu voia să rişte cu încă un trădător. 


Luni, 18 septembrie 
Dazu 


La est, orizontul era învăluit într-o ceaţă galbenă ca lămâia, 
care vestea răsăritul soarelui. Cele trei maşini parcurseseră mai 
bine de cinci kilometri pe un drum care traversa câmpuri 
cultivate şi ocolea dealuri împădurite. Lumina dimineţii sporea, 
devenind din ce în ce mai puternică, mai caldă. Intrară într-o 
curte mare, cufundată în umbră. In depărtare, culoarea violetă a 
munţilor Baoding Shan se transforma încet în verde. Era locul 
unde fusese săpată statuia lui Buddha Dormind şi unde urma să 
se desfăşoare importanta întâlnire cu Li Kuonyi şi soţul ei. Jon 
privea atent munţii din depărtare, întrebându-se ce le va aduce 
noaptea următoare. 

Un autobuz vechi, de producţie sovietică, aştepta în curte cu 
motorul pornit. 

— Ce-i cu autobuzul ăsta? îl întrebă pe Asgar care parca 
maşina în care se aflau. Celelalte două vehicule traseră lângă ei 
şi şoferii opriră motoarele. 

— Alani şi grupul ei trebuia să-l folosească pentru a-i duce pe 
David Thayer şi pe căpitanul Chiavelli la graniţă. Acoperirea lor 
trebuia să fie un grup de uighuri care se întorc acasă în Kashgar. 

— Mi se pare destul de riscant. Chiar şi cu echipa ta de 
specialişti în machiaj, nu cred că ar putea trece neobservaţi la 
lumina zilei. 

— Aşteaptă aici. O să-ţi arăt. 

Asgar traversă curtea prăfuită şi îi spuse ceva bătrânului care 
se afla la volanul autobuzului. Acesta opri imediat motorul, 
cobori cu mişcări greoaie din maşină şi intră în clădirea unde se 
aflau deja ceilalţi. 

Asgar îi făcu semn lui Jon. 

— Vino aici. 

Jon urcă în autobuz şi Asgar îi arătă două veşminte femeieşti 
voluminoase, asemănătoare cu două burka afgane, unul negru şi 
celălalt maro. 

— In Xinjiang, multe din femeile noastre au feţele acoperite cu 
văluri, însă unele poartă aceste monstruozităţi. O să-i îmbrăcăm 
pe Thayer şi pe Chiavelli cu astea şi o să-i aşezăm lângă Alani, 
fiindcă ea e mai înaltă. Dacă-şi ţin genunchii îndoiţi, vor reuşi să 
treacă. 

— Cel puţin pot să-şi ascundă nişte arme dedesubt. 

Clădirea fermei părea destul de veche, cu o podea de lemn 
tocită şi cu pereţii din bârne groase. lnăuntru se aflau câteva 
mese simple, scaune, dulapuri pentru vase şi haine. Sub o 
arcadă se vedea o poliţă de lemn pe care erau aşezate un vas 
mare de lut şi o cană pentru spălat. Jon nu reuşi să vadă nici 
urmă de uighuri în afară de bătrânul şofer pe care îl zărea, printr- 
o deschidere sub o altă arcadă, şezând singur la o masă. 

— Unde pot să dorm şi eu? Acum, că ştia că trebuie să aştepte 
până la căderea nopţii, simţea că-l cuprinde oboseala. Îl dureau 
toţi muşchii. Rănile de pe faţă îl usturau. Nu-şi dorea decât să-şi 
spele crema de pe faţă, să mănânce ceva şi să se prăbuşească 
apoi pe primul pat pe care-l găsea. g 

— Avem o ascunzătoare în pivniţă. In plus, există şi nişte 
camere ascunse în hambar, în spatele staulelor. Vrei să dormi 
acum sau mai întâi să mănânci? 

— Să mănânc. Apoi să dorm. 


387 


Jon îl urmă în bucătărie. La o masă mâncau paisprezece 
luptători, iar mai multe femei găteau şi aduceau farfurii cu 
mâncare la cele două mese. Printre ele se aflau şi cele două 
specialiste în machiaj pe care le cunoscuse în /ongtang-ul din 
Shanghai şi care începură să chicotească de cum îi văzură faţa. 
Femeile îi făcură semn către chiuvetă şi el îşi spălă crema neagră 
de pe faţă cu săpun de casă care mirosea a seu de oaie. 

Se simţea deja mai bine când se aşeză la masa la care şedea 
bătrânul şofer. Omul ridică privirea din farfurie şi se uită la el de 
parcă ar fi vrut să-l întrebe „Cine naiba mai eşti şi tu?”. Nu o făcu 
însă, ridică din umeri şi mănâncă mai departe. 

Asgar se aşeză şi el după ce puse pe masă, alături de celelalte 
feluri de mâncare, un vas plin cu acelaşi amestec de orez cu 
bucăţi de carne de oaie, morcov, ceapă şi un fel de păstăi, totul 
legat cu grăsime de oaie, la fel ca şi în /ongtang. Flămând după 
lunga aşteptare din noaptea precedentă şi după emoţiile prin 
care trecuse, Jon îşi puse porţii generoase din fiecare fel de 
mâncare. Găluştele cu sos erau delicioase. Bucăţile de friptură 
de oaie erau crocante pe-afară, fragede înăuntru, fără urmă de 
mirosul pe care mulţi americani îl considerau dezagreabil. 

Asgar îl privea pe Jon cum mănâncă şi din când în când băga 
şi el câte ceva în gură. Mâncarea îi provocase parcă un 
sentiment de nostalgie. 

— Uighurii au fost păstori nomazi mult timp înainte să se 
apuce de cultivarea pământului. Carnea de oaie este pentru noi 
la fel ca fructele de mare pentru japonezi, carnea de vacă pentru 
americani şi argentinieni sau carnea de miel ori de vacă pentru 
britanici. Asta e unul dintre lucrurile care mi-au plăcut cel mai 
mult în Anglia. Puteam face rost de carne de oaie foarte bună şi, 
dacă aveam norocul să dau peste atât de rara carne de 
Southdown, ah... era cea mai bună carne de oaie pe care o 
mâncam de la plecarea de acasă. 

Jon îşi şterse farfuria cu o bucată de pâine. 

— Mâncarea englezească nu place prea multor oameni, să ştii. 

— Eu sunt înnebunit după ea, bătrâne. Mâncarea englezească 
adevărată. Cu grăsime din belşug în budincă şi în găluşte, plus 
sosurile groase, organele şi carnea de oaie. Poate că tocmai de 
aceea britanicii care au trecut pe la noi de-a lungul vremii au 
reuşit să ne înţeleagă mult mai bine decât au făcut-o vreodată 
chinezii sau ruşii. 

După ce terminară de mâncat, cei doi traversară curtea şi 

intrară într-o clădire mică, lipită de zidul care împrejmuia ferma, 
înăuntru, un singur uighur stătea în dreptul unei ferestre care 
dădea spre curte, cu pistolul mitralieră sprijinit pe pervaz. 

— Avem santinele şi pe fiecare zid, îi explică Asgar când 
trecură prin dreptul bărbatului. 

— Ce se întâmplă dacă vă vizitează autorităţile chineze? 

— Aici locuieşte o familie de uighuri care se ocupă cu 
agricultura. Noi, ceilalţi, ne ascundem şi ei îşi îndeplinesc 
îndatoririle de gazde. Toată lumea îi cunoaşte. 

Jon îl urmă pe Asgar pe o scară îngustă, ingenios ascunsă, 
care ducea într-o pivniţă iluminată cu becuri fără abajur. Pe mai 
multe rânduri de priciuri fixate în pereţi dormeau bărbaţi şi 
femei. Asgar îi făcu semn spre două locuri libere, se întinse pe 
unul dintre ele şi începu să sforăie imediat. 

Jon se întinse şi el, încordându-şi şi relaxându-şi muşchii să se 
convingă că totul e în ordine. În orice caz, era sigur că se va simţi 
mai bine când se va trezi. Aşteptând să-l ia somnul, gândurile i 
se întoarseră la operaţiunea de salvare a lui David Thayer. 
Şansele ca cealaltă operaţiune, care urma să înceapă în mai 
puţin de douăzeci şi patru de ore lângă statuia lui Buddha, să 
eşueze erau şi aşa foarte mari. Chiar şi cea mai mică greşeală în 
încercarea de a-l elibera pe Thayer putea compromite întreaga 
misiune. Nu-şi găsea nicidecum locul, se întorcea când pe o 
parte, când pe cealaltă. In cele din urmă se cufundă într-un somn 
agitat. 


Beijing 


Dimineaţa era înaintată şi, de obicei, Bufnița avea în urmă 
câteva ceasuri bune de lucru în biroul său de la Zhongnanhai. De 
data asta însă se afla la masa lui de lucru din biroul de acasă. 
Fuma una dintre ţigările sale favorite, Players şi îşi punea sigiliul 
pe nişte documente când soţia sa îl introduse în încăpere pe 
ambasadorul Wu Bangtiao. Bufnița puse imediat ţigara jos şi se 
ridică să-l întâmpine. Faţa i se luminase într-un zâmbet larg. 
Ambasadorul era un vechi prieten şi aliat, care obținuse postul 
din Washington datorită intervențiilor Bufniţei. 

— Fii bine venit prietene, zise Niu în timp ce soţia sa închidea 
uşa. Strânse apoi mâna mică a lui Wu. E o mare surpriză pentru 
mine să te văd aici, mai ales având în vedere dificultăţile prin 

care trec relaţiile noastre cu Statele Unite. În vocea sa se ghicea 
o umbră de reproş. Până să primesc mesajul tău azi-dimineaţă, 
habar nu aveam că te întorci. 

Ochii ambasadorului licăriră scurt, semn că înţelesese dojana. 

— M-am întors în ţară pe ascuns, conducătorule, tocmai 
datorită acestor dificultăţi. Era necesar să mă consult cu 
dumneavoastră între patru ochi în legătură cu ce trebuie să 
facem. Am venit aici direct de la aeroport şi voi pleca la fel. 

Niu simţi un fior rece pe şira spinării, întrebându-se ce ar fi 
putut să-l facă pe ambasador să bată atâta cale pe ascuns, însă 
continuă să zâmbească. 

— Bineînţeles. la loc. Relaxează-te. 

Wu se aşeză, dar spatele său abia dacă atingea spătarul 
scaunului. Nu făcu nici o încercare să se relaxeze şi nici Niu nu 
mai insistă. 

— Vă mulţumesc, spuse Wu. Pot să vă vorbesc deschis, 
conducătorule? 

— Chiar te rog. Tot ce-mi vei spune rămâne între noi. Niu luă 
scrumiera în mână şi ocoli masa de lucru ca să se aşeze pe un 
scaun lângă ambasador, un alt gest de prietenie. Cu toate 
acestea, nu-i oferi şi lui Wu o ţigară. Ar fi înseninat să meargă 
prea departe. 

— Spune, zise el şi trase adânc din ţigară. 

— Cred că i-am transmis preşedintelui american exact mesajul 
pe care mi l-aţi indicat... l-am spus că ţara noastră se va 
împotrivi ferm oricărei încălcări a drepturilor noastre suverane, în 
acelaşi timp, China nu doreşte să provoace un incident care ar 
putea să se amplifice şi să scape de sub control. 

Niu dădu din cap fără să zică nimic. Chiar şi faţă de cel mai 
apropiat aliat al său nu apela la confirmarea verbală decât atunci 
când era absolut necesar. 

Wu răspunse cu un mic zâmbet de recunoştinţă. 

— Preşedintele american a arătat că a înţeles. Aşa cum v-am 
mai spus şi cu alte ocazii, este neobişnuit de subtil pentru un 
occidental. Sesizează nuanțele. Am reuşit să disting la el o 
îngrijorare sinceră că acest impas ar putea escalada până la 
izbucnirea unui război. Spre deosebire de alţii, cred că el e sincer 
când spune că nu vrea război. Mi-a confirmat asta prin felul în 
care îşi alege cuvintele, prin accentuarea lor, cât şi prin anumite 
gesturi. 

— Impresionant, zise Niu, stăpânindu-şi nerăbdarea. 

— Ca şi când asta n-ar fi destul de ciudat pentru un şef de sat, 
a făcut ceva şi mai curios: mi-a dezvăluit cum acţionează ei în 
cazul acesta şi de ce. 

Bufnița ridică din sprâncene. 

— Explică-mi. 

Ambasadorul îi relată ultima convorbire pe care o purtase cu 
preşedintele în Biroul Oval despre criza provocată de The 
Dowager Empress. Niu asculta în tăcere, cuprins de nelinişte. 
Deodată înţelese: preşedintele american îi indicase, fără să-şi 
dea seama, cea mai potrivită întrebare pe care trebuia să şi-o 
pună. Dacă nici Statele Unite, nici China nu voiau confruntarea, 
atunci cine o dorea? De ce continua situaţia asta periculoasă? In 
momentul acela criza asta era absolut inutilă şi era evident că 
escaladarea ei fusese orchestrată. 

Se gândea la cele aflate de la maiorul Pan şi îşi aminti de 
discuţiile din Comitetul Permanent. Chiar printre cei mai bătăioşi, 
figura lui Wei Gaofan ieşea detaşat în evidenţă. Era adevărat că, 
în cârdăşie cu Li Aorong şi cu ginerele acestuia, Wei se putea 
aştepta să obţină un profit bun de pe urma transportului. 
Probabil că obținea de ceva vreme profit de pe urma unor astfel 
de transporturi. Insă care era adevăratul ţel al lui Wei, acum, 
când afacerea ajunsese până la urechile celor mai înalte foruri de 
conducere atât în China, cât şi în Statele Unite? 

Nu. Bufnița era acum sigur că Wei era în stare să renunţe 
imediat la profitul lui dacă acest lucru putea să readucă China la 
ceea ce fusese înainte. In adâncul sufletului său, Wei era un 
ideolog comunist, un adevărat adept al liniei dure, care nu 
reuşise niciodată să renunţe la Mao, Chu Teh sau la ceea ce 
simbolizase masacrul din Piaţa Tienanmen. Visul său era 
revenirea la zilele acelea. Faptul că trimisese submarinul să 
amenințe fregata americană demonstra foarte clar acest lucru. 
Pentru a-şi impune punctul de vedere, era gata să încurajeze 
escaladarea conflictului. Pentru a învinge, era în stare să recurgă 
la război. 

Bufnița îşi aminti cele două definiţii ale dezastrului date de 
Confucius: una era „catastrofa”, cealaltă era „oportunitate”. Wei 
văzuse în descoperirea adevăratei încărcături de pe vasul 
Empress nu o catastrofă, ci o oportunitate de a obţine ceva mult 
mai important pentru el decât banii. 

— Preşedintele vrea să ştie, continuă ambasadorul Wu, 
smulgându-l pe Niu din gânduri, dacă o dovadă concretă, sub 

forma facturii originale de însoţire a mărfii, v-ar fi suficientă 
pentru a detensiona situaţia în interiorul Comitetului Permanent. 
Ar putea permite Comitetul americanilor să urce la bord, probabil 
împreună cu o echipă de pe submarin, sau ar fi Comitetul de 
acord să pună capăt acestei situaţii dând ordin ca încărcătura să 
fie distrusă de o manieră care să poată fi confirmată de 
americani? Pe scurt, aţi fi de acord în acest caz să încercaţi să-i 
convingeţi pe oamenii noştri, aşa cum preşedintele Castilla 
încearcă să-i convingă pe ai lui, să eliminăm această problemă 
periculoasă? j 

Niu trase gânditor din țigară. În timp ce Wei vedea rezolvarea 
prin întoarcerea la trecut, Niu era gata să înfrunte necunoscutul, 
era gata să accepte un viitor bazat pe idealuri ca democraţia şi 
deschiderea. Variantele erau clare: dacă nu risca, Wei va câştiga. 
Dacă risca însă şi câştiga, atunci Wei - uliul cel mai periculos din 
Comitetul Permanent - avea să fie învins de propriile sale intrigi. 

— Conducătorule? întrebă ambasadorul, îngrijorat de lunga 
tăcere. 

— Doreşti o ţigară, domnule ambasador? 

— Da, vă mulţumesc. Aş dori grozav una. Chipul îngrijorat al 
ambasadorului se relaxă puţin într-un avânt de gratitudine. 

Cei doi bărbaţi fumară o vreme în tăcere. Deciziile cruciale nu 
trebuia luate în grabă. 

— lţi mulţumesc că mi-ai adus aceste veşti, spuse Niu într-un 
târziu. Nu am greşit atunci când te-am ales ambasador. 
Înapoiază-te imediat la Washington şi spune-i preşedintelui 
Castilla că sunt un om rezonabil. Bineînţeles, repetând în acelaşi 
timp avertismentul că orice încercare a americanilor de a urca la 
bordul navei poate avea consecinţe dezastruoase. 

Wu puse jos ţigara şi se ridică. 

— Va înţelege. Voi transmite mesajul exact cu cuvintele 
dumneavoastră. Cei doi schimbară o privire hotărâtă. Cu un 
foşnet al hainei sale lungi, Wu părăsi încăperea. 

Trăgând furios din ţigară, Niu sări în picioare şi porni să 
patruleze prin încăpere. Era clar că americanii nu intraseră încă 
în posesia dovezilor privind încărcătura cargoului. Asta era 
aspectul cel mai neplăcut. Dovada era esenţială. Se opri brusc în 
mijlocul încăperii, se întoarse şi se duse la telefon. 

Formă numărul stând aplecat deasupra biroului. 

De îndată ce maiorul Pan răspunse, Bufnița îl întrebă fără nici 
o introducere: 

— Spune-mi ce ai aflat. 

Fără să se grăbească, Pan îi relată convorbirea telefonică 
dintre Feng Dun şi Wei Gaofan. 

— O singură copie a facturii originale mai există şi aceasta se 
află la Yu Yongfu şi Li Kuonyi. 

Niu îşi ţinu respiraţia şi stinse ţigara presând-o de fundul 
scrumierei. 

— Da. Şi altceva? 

— Ralph McDermid vrea să plătească două milioane de dolari 
ca să cumpere documentul de la ei. li povesti despre 
aranjamentul de la statuia lui Buddha Dormind. 

Bufnița asculta în tăcere, dar mintea lui lucra din ce în ce mai 
repede pe măsură ce ceața care obturase până atunci situaţia 
începea să se evapore: asta era ceea ce doreau să obţină atât el, 
cât şi preşedintele american... Dovada. Wei ştia lucrul ăsta şi de 
aceea dorea ca documentul să fie distrus. Cei din Shanghai - Yu 
şi Li - nu erau decât nişte pioni care încercau cu disperare să 
supravieţuiască. Era apoi acest bogat om de afaceri american, 
Ralph McDermid, care dorea probabil şi el confruntarea, deşi Niu 
nu ştia încă de ce sau cât de mult era el gata s-o lase să se 
agraveze. McDermid era gata să plătească o mică avere pentru 
ca documentul să nu ajungă în alte mâini. Şobolanul care alerga 
de la unul la altul era acest Feng Dun... Pretindea că lucrează 
pentru McDermid şi Yu Yongfu, când, de fapt, adevăratul său 
stăpân era Wei Gaofan. 

Feng era un ticălos. McDermid şi Wei Gaofan erau mai mult de 
atât. Toţi trebuia opriţi înainte de a provoca revenirea la războiul 
rece sau de a aprinde un război adevărat. 

Gândind repede, Niu ascultă sfârşitul raportului maiorului Pan. 
Felul în care Pan se străduia să-i relateze cel mai mic amănunt îi 
demonstra că agentul îi era acum pe deplin loial. In cultura lor, 
acesta era complimentul suprem care implica însă şi o mare 
vulnerabilitate. 

Putea Niu să răspundă altfel? 

— Am înţeles, domnule maior. Poate chiar mai bine decât poţi 
să-ţi dai seama. lţi mulţumesc pentru efortul tău deosebit. Eşti în 
drum spre Dazu? 

— Avionul meu pleacă în douăzeci de minute. 

— Atunci ascultă-mă cu atenţie: continuă să observi şi nu 
interveni decât dacă situaţia degenerează. Niu se opri o secundă, 
vrând parcă să cântărească încă o dată enormitatea pasului pe 

care se pregătea să-l facă. Dacă situaţia scapă de sub control, te 
autorizez să-i ajuţi pe Li Kuonyi şi pe colonelul Smith. 
Documentul trebuie să ajungă în mâinile tale sau ale colonelului 
Smith. Este absolut necesar. 

Tăcerea de la capătul celălalt al firului arăta că Pan încetase 
să respire. 

— Este un ordin, conducătorule? 

— Poţi să-l consideri şi aşa. Dacă e necesar, arată 
instrucţiunile scrise pe care le-ai primit de la mine. Lucrezi acum 
numai pentru mine şi beneficiezi de toată protecţia mea. 

Gata. O făcuse. Nu mai exista cale de întoarcere. Acum nu mai 
erau decât el şi Wei Gaofan - înainte, în viitorul necunoscut, sau 
înapoi, în trecutul în care nu se mai puteau întoarce. Şi totul era 
în mâinile altora. Îşi stăpâni cu greu un fior. Asta este. Un om 
înţelept ştie în cine să aibă încredere. 

Dazu 


Jon se trezi cu o senzaţie de claustrofobie, de trupuri omeneşti 
înghesuite în jurul lui ca grăunţele de porumb într-o găleată. 
Puse mâna pe pistol, îndreptă spinarea şi începu să rotească 
arma semiautomată în penumbra din încăpere. Apoi, deodată, îşi 
aminti unde se află. In pivniţa uighurilor. Aerul era greu de 
mirosul corpurilor şi de răsuflări calde, deşi numai jumătate de 
duzină de luptători se mai găseau acolo. Toţi dormeau. Ceilalţi 
plecaseră, inclusiv Asgar. 

In timp ce inima continua să-i bată cu putere, lăsă jos arma şi 
îşi privi ceasul. Cadranul verde arăta ora 2:06 p.m. Dormise mai 
mult de nouă ore, ceea ce era uimitor. Nu dormea decât foarte 
rar mai mult de şapte. 

Se ridică cu grijă în picioare şi se întinse. Muşchii protestară, 
însă nu prea convingător. Simţea încă durere în coaste, dar nu 
ascuţită, insuportabilă. Faţa era bine. Avea să-l doară mai târziu, 
mai ales atunci când va transpira. Nimic grav. 

Se îndreptă spre trepte. Ajuns în partea de sus a scării, ridică 
trapa şi pătrunse în casă. La fereastră se afla o altă santinelă, în 
timp ce de partea cealaltă a curţii se vedea mişcare în bucătăria 
din clădirea principală. Luptându-se din greu cu impulsul de a 
trece la acţiune imediat, ieşi din clădire şi traversă agale curtea, 
ceea ce nu făcea prea des. 

Soarele începuse să încălzească, cerul era de un albastru de 
porțelan şi o briză blândă unduia ramurile sălciilor şi ale plopilor 
canadieni. De jur împrejurul curţii, pe bucăţi de pânză, erau 
întinşi la uscat ardei iuți, alcătuind un covor de un roşu aprins. 
Mirosul iute umpluse aerul, amintindu-i că se afla în provincia 
Sichuan, vestită pentru mâncărurile condimentate. 

Asgar era în bucătărie şi sorbea dintr-o cană ceai fierbinte cu 
lapte în stil englezesc. Ridică privirea surprins către Smith. 

— Ai înnebunit? De ce nu dormi? 

— Nouă ore sunt suficiente, pentru numele lui Dumnezeu, 
răspunse Jon. 

— Nu şi dacă împărţi nouă ore la cinci zile. 


395 


— Am mai moţăit de câteva ori în timpul ăsta. 

— Mada, arăţi destul de odihnit. Solid ca un vârtej de nisip. 
Uită-te în oglindă. Cu faţa asta poţi să mergi fără mască la 
Halloween. 

Jon zâmbi uşor. 

— Există vreun telefon pe aici pe care l-aş putea folosi? 

N-aş vrea să forţez soarta în cazul în care cineva încearcă să 
intercepteze semnalele telefoanelor celulare. 

— In camera de alături. 

Jon găsi telefonul. Cu ajutorul cartelei pe care o primise de la 
Fred Klein, îl sună pe Klein. Existau însă şi aici riscuri. Era posibil 
ca Securitatea Publică să monitorizeze şi liniile telefonice fixe. 

— Klein. 

Jon intră imediat în rol: 

— Unchiul Fred? întrebă el într-o engleză sacadată. A trecut 
atât de mult de când nu ne-ai sunat. Spune-mi ce mai e în 
America, îi place acolo mătuşii Lili? 

Mătuşa Lili era codul pentru o posibilă monitorizare a 
convorbirii. 

— Totul e bine, nepoate Mao. Cum merge treaba acolo? 

— Prima fază a trebuit să fie amânată, însă pot s-o rezolv în 
acelaşi timp cu cea de-a doua. 

La celălalt capăt al firului se simţi o uşoară ezitare şi o notă de 
dezaprobare. 

— Imi pare rău să aud asta. S-ar putea ca cea de-a doua fază 
să aibă de suferit. ingrijorat, Fred îi reamintea astfel că, la primul 
semn de pericol serios la ferma-închisoare, trebuia să renunţe la 
operaţiunea de salvare a prizonierului. Întâlnirea de la statuia lui 
Buddha Dormind rămânea prima lor prioritate. 

— Să ştii că şi pe mine mă îngrijorează treaba asta. O să văd 
cum decurg lucrurile. 

Urmă încă o pauză. 

— Trebuie să mă suni de îndată ce ai noutăţi. Abia aştept. L-ai 
găsit pe vărul Xing Bao? 

— Te sun din casa lui. 

— A, ce uşurare. Cred că vă simţiţi bine acolo şi mulţumesc 
pentru telefon. Bănuiesc că o să te coste o grămadă de bani, 
Mao. ţi promit că primul lucru pe care îl voi face mâine va fi să-ţi 
scriu o scrisoare foarte lungă. 

— Abia aştept s-o primesc, aclam, că ţi-am auzit din nou mult 
onorata voce. Jon închise telefonul. 

— Ei? strigă Asgar din cealaltă cameră. 

Jon se duse către el. 

— Priorităţile rămân aceleaşi. De îndată ce punem mâna pe 
factură, trebuie să-l anunţ pe Klein. 

— Bietul David Thayer. 

— Nu şi dacă îl putem scoate de-acolo. Vom face tot posibilul. 
Ai fost la Buddha Dormind? 

— Da, am făcut o recunoaştere completă. Asgar puse pe masă 
un pachet de cărţi de joc englezeşti. Am lăsat acolo, la pândă, 
zece dintre cei mai buni oameni ai mei. Au aparate de emisie 
recepţie. Hai să mănânci ceva şi după aceea o să te pun la 
curent cu toate detaliile. Apoi o să jucăm un pocher la două 
mâini. Dacă nu ştii, te învăţ eu. 

— Vrei să profiţi de neştiinţa mea? 

Asgar zâmbi cu un aer inocent. 

— Am învăţat să joc în timpul şcolii. Doar ca un amator. E un 
hobby plăcut pentru cineva care trebuie să-şi omoare timpul. O 
clipă, faţa lui lăsă să se vadă tensiunea şi starea de nervozitate. 
Insă dispărură imediat. 

— OK, spuse Jon. Oricum nu mai putea să doarmă. Doi dolari 
limita sau cât înseamnă asta în banii voştri. Pocher clasic. Fără 
cărţi speciale. După ce mă spăl puţin pe faţă, începem. 

Jon ştia că Asgar va trişa, însă trebuia să facă ceva ca să 
treacă timpul şi să-şi păstreze cumpătul. Mai aveau cel puţin 
şase ore, înainte de căderea întunericului când puteau să 
înceapă activitatea. 


Luni, 18 septembrie 
Washington, D.C. 


Când preşedintele Castilla intră în biroul său, Fred Klein trăgea 
furios din pipă, aşa încât sistemul special de ventilaţie abia 
reuşea să curețe aerul din încăpere. 

Preşedintele se aşeză. Trupul său mare, cu umeri laţi, era 
rigid. Maxilarul părea turnat în ciment. 

— Ai noutăţi? Nici un cuvânt de salut, nici un preambul. 

Klein se afla în aceeaşi mizerabilă stare de spirit. Puse pipa pe 
masă, încrucişă braţele şi-i spuse preşedintelui: 

— A fost nevoie de cinci dintre cei mai buni experţi financiari 
ai mei ca să descoperim asta: Grupul Altman deţine o firmă 

producătoare de armament numită Consolidated Defense, Inc. La 
fel ca multe alte proprietăţi ale lui Altman şi asta este ascunsă în 
spatele unui hăţiş birocratic care te ameţeşte - firme subsidiare, 
asociate, firme-satelit... tot ce vrei şi ce nu vrei. Un adevărat 
nisip mişcător destinat să inducă în eroare. Cu toate astea, e clar 
cine e adevăratul proprietar. 

— Unde vrei să ajungi? 

— Aşa cum v-am spus, Grupul Altman şi Ralph McDermid deţin 
majoritatea acţiunilor la Consolidated Defense şi culeg toate 
beneficiile. 

— Nu e ceva extraordinar. Grupul Altman a investit foarte mult 
în industria de apărare. De ce ne interesează atât de mult acest 
Consolidated? 

— Probabil că vă gândiţi că e o simplă digresiune, dar nu-i aşa. 
Haideţi să ne oprim puţin asupra sistemului de artilerie mobilă 
Protector. Era cât pe ce să primească aprobările finale. Apoi aţi 
decis că în noua lume a terorismului şi a războaielor locale, astfel 
de sisteme de artilerie grea sunt depăşite. De cele mai mult ori 
complet inutile. 

— Sistemul Protector distruge majoritatea podurilor fiindcă 
este prea greu. Nu poate fi scos din noroi pe un drum de ţară 
fără un ajutor serios. Nu e uşor de transportat pe calea aerului. 
Este o armă ineficace. i 

— E într-adevăr ineficace, aprobă Klein. Insă aici este vorba 
despre un contract de unsprezece miliarde de dolari care s-a 
evaporat. Gândiţi-vă la un singur lucru - Grupul Altman are cel 
puţin douăsprezece miliarde şi jumătate de dolari în investiții. E o 
sumă importantă pentru o firmă privată de investiţii. Insă grupul 
este obişnuit cu câştiguri mari - mai mult de treizeci şi patru la 
sută profit anual în ultimii zece ani, în special ca urmare a unor 
investiţii inspirate în industria de apărare şi în aeronautică, într-o 
singură zi, anul trecut, Altman a câştigat două sute treizeci şi 
şapte de milioane de dolari. Impresionant, nu? Insă destul de 
murdar. Consolidated Defense este al cincilea contractor ca 
mărime al Forţelor Terestre, însă Grupul Altman l-a achiziţionat 
abia după atacurile din 11 septembrie, în momentul în care 
Congresul şi-a dat acordul pentru mărirea cheltuielilor militare şi 
numai după ce masivul efort de lobby depus de numele 
răsunătoare de pe statul lor de plată a fost răsplătit prin 
aprobarea de principiu, în Congres, a programului care 
reprezintă cheia de boltă la Consolidated... 

Preşedintele îl privea cu o expresie mohorâtă. 

— Lasă-mă pe mine să ghicesc - sistemul Protector. 

— Aveţi dreptate. Rezultatul a fost un premiu de două sute 
treizeci şi şapte de milioane de dolari. 

— Şi... 

— Şi acum investiţiile Grupului Altman vor produce miliarde şi 
miliarde dacă sistemul Protector primeşte aprobarea 
dumneavoastră şi a Congresului şi intră în producţie. 

Preşedintele se lăsă pe spate, cu buzele strânse într-o 
expresie de dezgust. 

— Ticălosul! 

— Da, domnule. Asta urmăreşte Ralph McDermid. Nu îl 
interesează profitul ce se poate obţine de pe urma vânzării 
încărcăturii de pe Empress. Toată afacerea n-a fost decât un 
pretext pentru a provoca ostilitate între cele două superputeri 
nucleare. Dacă e nevoie, e în stare să se dea şi peste cap şi să 
provoace un război numai ca să demonstreze că Statele Unite au 
nevoie de Protector. Acum nu aşteaptă decât să ne suim la 
bordul cargoului şi să se dezlănţuie iadul. E sigur că Congresul va 
solicita imediat aprobarea pentru Protector şi el se va alege cu 
cele unsprezece miliarde de dolari. 

Preşedintele înjură cu voce tare. 

— Singurul lucru pe care n-au îndrăznit să-l facă a fost să dea 
publicităţii totul şi asta fiindcă eu nu am lăsat să transpire nimic. 
Dacă ar fi făcut aşa ceva, mai mult ca sigur că publicul s-ar fi 
speriat şi ar fi fost mult mai uşor să obţină aprobarea. 

— După cum văd eu lucrurile, este destul de uşor s-o obţină şi 
aşa. McDermid nu aşteaptă acum decât să ne suim la bordul 
navei Empress, fiindcă mai are puţin şi intră în apele teritoriale 
irakiene. 

— O, Doamne. Preşedintele lăsă să-i scape un oftat. Totul e 
acum pe umerii lui Smith. Ce-ai mai aflat de la el? 

— M-a sunat, însă a fost nevoit să folosească un limbaj 
codificat. Klein făcu o pauză. Am veşti proaste, Sam. Nu au reuşit 
să-l salveze pe tatăl tău noaptea trecută, după ora Chinei. Mi-a 
dat de înţeles că vor încerca din nou în noaptea asta. 

Preşedintele se strâmbă supărat. lInchise ochii, apoi îi 
deschise. 

— Mâine dimineaţă, după ora noastră - atunci vor acţiona, nu? 

— Da, domnule. Vor încerca. 

— Nu ţi-a spus altceva despre operaţiunea de salvare a 

bătrânului? Dacă are destule ajutoare? Dacă crede că se poate 
descurca? 

— Imi pare rău, domnule. 

— De ce nu aţi putut vorbi mai mult? 

— Cred că i-a fost frică să folosească telefonul mobil pe linia 
protejată. Ceea ce înseamnă că a sunat pe o linie publică ce 
putea fi ascultată. Toate aceste precauţii mă fac să cred că e 
puţin probabil ca paraşutarea să fi fost cu adevărat observată. 
Mai degrabă presupun că autorităţile locale nu au reuşit să 
localizeze paraşuta sau orice altă urmă a pătrunderii. Cu puţin 
noroc, cred că vor renunţa curând să mai caute. 

— Sper să ai dreptate, Fred. Smith are nevoie acum de tot 
norocul de pe lume şi noi la fel. Preşedintele întoarse capul spre 
ceasul de pe perete. Dacă am socotit bine, mai are patru ore 
până la asfinţit. Clătină din cap. Patru ore foarte lungi pentru noi 
toţi. 


Luni, 18 septembrie 
Hong Kong 


Dolores Estevez traversă grăbită holul de la parterul clădirii 
Altman şi, după ce deschise uşile de sticlă, ieşi în aerul umed şi 
în forfota oraşului. De obicei, atmosfera de carnaval perpetuu din 
Hong Kong reuşea să o umple de energie. Nu şi în seara asta. Se 
alătură unui grup de pietoni care făceau semne taxiurilor care 
treceau. De îndată ce ridică şi ea mâna, ca prin minune, o 
maşină opri în dreptul ei. Se gândi că Dumnezeu are totuşi o 
slăbiciune pentru călătorii întârziaţi, dar cu intenţii bune. 

Sări imediat în maşină. 

— La aeroport. Repede. 

Şoferul porni aparatul de taxat şi maşina se urni şi intră în 
trafic. Se târâră în ritm de melc câteva cvartale, până când 
şoferul, mormăind ceva într-o cantoneză guturală, întoarse brusc 
maşina şi o luă pe o alee îngustă. 

— E o scurtătură, îi explică el. 

Inainte ca Dolores să poată protesta în vreun fel, şoferul 
acceleră şi parcurse mai bine de jumătate din alee. Femeia se 
lăsă nervoasă pe spate. Poate că individul ştia mai bine ce face. 
Pe bulevard sau pe scurtătură, trebuia neapărat să ajungă la 
aeroport, unde o aştepta şeful cel mare, probabil nervos deja. 

Dolores era speriată şi în acelaşi timp emoţionată de misiunea 
neobişnuită pe care o primise - aceea de translator oficial al 
şefului într-un loc numit Dazu, în provincia Sichuan. O ceruseră 
pe ea fiindcă ştia să vorbească mai multe dialecte. Se descurca 
foarte bine atât în cantoneză, cât şi în mandarină, deşi 
descoperise că limba de la faţa locului nu prea semăna cu cea cu 
care se obişnuise ea la cursuri sau în restaurantele chinezeşti din 
Los Angeles. Era nervoasă şi din cauza englezei pe care o 
vorbea. Indiferent cât de tare se străduise, nu reuşise să scape 
complet de accentul ei sud-american. 

Cu astfel de gânduri se perpelea Dolores când taxiul se opri 
brusc, în scârţâit de frâne, aproape de capătul aleii. Portiera se 
deschise şi femeia fu trasă afară de nişte mâini puternice. Era 
prea speriată ca să riposteze, însă avu impresia vagă că zăreşte 
o fată care semăna grozav de bine cu ea. Simţi o durere ascuţită 
în braţ, apoi totul se întunecă în jurul ei. 


Ralph McDermid se lăsă pe spate în fotoliul din luxosul avion 
cu reacţie al companiei rezervat pentru uzul său personal, sorbi 
din paharul cu whisky scoţian care îi plăcea atât de mult şi se 
uită la ceas pentru a zecea oară. Unde dracu' era translatoarea 
aceea? Fierbea de furie şi tocmai îi făcuse semn stewardului să-i 
mai toarne un pahar, când o femeie care abia mai respira năvăli 
în cabină. Furia din privirea lui McDermid dispăru brusc. Femeia 
avea evident sânge latin, era una dintre frumuseţile acelea cu 
pomeţi înalţi, cu faţa lungă şi subţire şi cu o urmă din focul 
strămoşilor ei azteci în ochi. O frumuseţe exotică. 

— Domnule McDermid, începu ea într-o engleză din care 
răzbătea ceva mai mult de o nuanţă din accentul specific zonei 
de sud din Los Angeles. Era un accent pe care, la un bărbat, 
McDermid l-ar fi considerat drept lipsă de educaţie sau de voinţă, 
dar pe care, în cazul unei femei, îl găsea fermecător. Mă numesc 
Dolores Estevez şi am fost trimisă să fiu translatorul şi interpretul 
dumneavoastră. Imi cer scuze că am ajuns atât de târziu, însă m- 
au anunţat în ultimul moment. Bineînţeles şi traficul a fost 
imposibil. 

McDermid remarcă şi un uşor sâsâit. Din ce în ce mai bine. 
Corpul ei minunat se încadra în orice categorie etnică. Numele ei 
era încântător. Dolores. Îl rosti de câteva ori în gând. Când toate 
astea se vor termina şi se vor întoarce în Hong Kong, probabil că 
fata asta nu va ezita să-i facă pe plac şefului şi altfel. 

— E de înţeles, draga mea. Te rog să iei loc. Acolo e perfect. 

McDermid făcu un semn spre fotoliul capitonat cu pluş din faţa 
sa. Femeia îi zâmbi, devenind brusc ruşinoasă. El îi întoarse 
zâmbetul, apoi se încruntă. Era ceva cu faţa aceea... ce va foarte 
cunoscut. Da, o mai văzuse undeva. De curând. 

— Ne-am mai întâlnit? La birou, probabil. 

Ea se ghemui într-un colţ al fotoliului şi ridică privirea. 
Timiditatea ei era de-a dreptul delicioasă. 

— Da, domnule. De câteva ori. Ultima dată ieri. Fata îşi 
îngădui o uşoară demonstraţie de curaj: Am crezut că nu m-aţi 
remarcat. 

— Bineînţeles că te-am remarcat. Cu toate că-i zâmbea din 
nou, McDermid simţi un fior neplăcut. Oare figurile tuturor 
femeilor ajunseseră să i se pară cunoscute? 

In clipa aceea pilotul vâri capul în compartimentul privat. 

— Toată lumea la bord, domnule? 

— Suntem toţi, Carson. Ai completat documentele şi planul de 
zbor? 

— Da, domnule. Cu totul, veţi petrece cam două ore în aer. 
Vom mai pierde puţin timp la vamă, însă sunt sigur că veţi avea 
parte de un tratament preferenţial cu documentele astea. 
Vremea e foarte bună. 

— Excelent. Dă-i drumul. 

Stewardul îşi făcu apariţia cu un nou pahar de whisky şi 
McDermid îi oferi o băutură şi noii sale translatoare. Fata puse 
picior peste picior, dezgolindu-şi puţin coapsa. In acest punct, 
McDermid hotărî că nu are rost să grăbească lucrurile şi 
perspectiva de a intra a doua zi dimineaţă în posesia 
documentului îi readuse buna dispoziţie. Lăsă capul pe spătar şi 
privi pe hublou. Avionul începuse să ruleze pe pistă şi el încercă 
să nu se mai gândească la ceea ce se va întâmpla. La naiba, 
doar era gata să plătească două milioane de dolari pentru 
documentul ăla. Bineînţeles că va pune mâna pe el. 

Dazu 


Jon şi Asgar petrecură orele zilei analizând diverse rapoarte pe 
care le primeau de la cercetaşii uighuri şi construind diferite 
scenarii în legătură cu evenimentele la care urmau să participe 
în noaptea aceea, totul pigmentat cu partide de pocher. Asgar 
sfârşi prin a câştiga câţiva dolari, care, din punctul de vedere al 
lui Jon, nu reprezentau decât o mică donaţie pentru susţinerea 
prieteniei între popoare. Era hotărât să ducă la bun sfârşit 
ambele acţiuni şi acelaşi lucru se putea spune şi despre Asgar, în 
cazul căruia era vorba de mândria uighură, de dorinţa de a da un 
impuls luptei pentru democraţie şi libertate în China. 

Amândoi îşi făceau griji pentru necunoscutele care puteau 
apărea oricând într-o astfel de acţiune. Nici unul dintre ei nu-şi 
imagina însă că ar fi posibil un eşec. 

Conform celor raportate de oamenii lui Asgar, în jurul statuii 
Buddha Dormind se înghesuiau ca de obicei valuri de vizitatori, 
veniţi să admire frumuseţea şi bogăţia spirituală a acestei opere 
de artă veche de câteva secole, în timp ce comercianții locali 
agresivi încercau să-şi vândă ilustratele şi statuetele din plastic. 
O zi ca oricare alta. Nici urmă de oamenii lui McDermid sau de Li 
Kuonyi şi Yu Yongfu, însă dealurile şi platourile ce înconjurau 
Grotele lui Buddha le permiteau acestora să-şi facă apariţia în 
orice moment, în special după lăsarea întunericului, pe jos, cu 
maşina sau călare, posibil deghizați în turişti sau negustori 
ambulanți. 

In acelaşi timp, dinspre închisoare soseau veşti încurajatoare: 
consemnul luase sfârşit. In seara aceea nu se mai făceau 
verificări în barăci, iar a doua zi prizonierii urmau să se întoarcă 
pe câmp. Incepuse recoltatul - varză, trestie de zahăr, roşii, 
precum şi obişnuitul orez şi ardeii iuți. Asgar presupuse că acest 
lucru cântărise destul de greu în luarea deciziei. 

De îndată ce întunericul învălui dealurile şi văile domoale din 
apropiere de Dazu, Jon, Asgar şi alţi doisprezece luptători 
porniseră spre închisoare, ascunzând vehiculele exact ca în 
noaptea precedentă. Acum, ei doi, împreună cu doi luptători 

uighuri, se aflau la marginea pâlcului de copaci de unde începea 
fâşia de teren pustiu care înconjura gardul închisorii. In curte era 
o linişte deplină. Dinspre sala de mese nu se vedea nici o 
mişcare. Uşa dublă din spate era închisă, iar drumul pustiu. 

Dinspre barăci se auzea din când în când câte o voce 
îngânând un cântec sau râzând, însă nu se vedea nici urmă de 
guvernator sau de oamenii acestuia. 

Toate aceste informaţii erau deosebit de importante, 
închisoarea fiind încă în stare de alertă medie. Jon şi Asgar 
ajunseseră la concluzia că şansele unei acţiuni curate, fără prea 
mult zgomot, creşteau dacă se strecurau şi ei înăuntru. 
Plănuiseră să urmeze acelaşi drum şi la intrare şi la ieşire. 

Nemişcaţi, din ce în ce mai nervoşi, văzură în sfârşit ceva 
mişcându-se. Una dintre uşile duble parcă se deschisese şi se 
închisese imediat la loc. Sau fusese numai o părere? Jon încerca 
să distingă ceva, o siluetă, o formă. Apoi o văzu: o umbră lipită 
de pământ, ceva între un şarpe şi o pisică, târându-se spre gard, 
în spaţiul acela de zece metri care nu putea fi observat din 
turnuri. Era un bărbat micuţ îmbrăcat în uniformă de prizonier. 
Ajuns la gard, înălţă capul, îl văzu pe Asgar şi le făcu un semn. 

Asgar îi făcu şi el semn cu capul, apoi îi spuse în şoaptă lui Jon: 

— E Ibrahim. Hai să-l acoperim. 

Cel mai de temut duşman al lor în noaptea aceea era 
zgomotul. Ultimele arme pe care aveau voie să le folosească 
erau pistoalele, chiar dacă le puseseră amortizoare. Nu era decât 
un mit ideea că o armă cu amortizor nu face zgomot. Deşi erau 
mai puţin zgomotoase decât focurile trase cu o armă obişnuită, 
fiecare glonţ cu amortizor scotea o pocnitură destul de puternică. 
Sperau ca mâinile, picioarele, cuţitele şi garourile să fie 
suficiente. Cu toate astea, îndreptară pistoalele în direcţia 
închisorii, atenţi la orice mişcare. In spatele lor, cei doi luptători 
uighuri făcură acelaşi lucru. Trebuia să-l protejeze pe tovarăşul 
lor care risca atât de mult. 

Inima lui Jon bătea acum într-un ritm regulat, deşi tensiunea ar 
fi trebuit să-i accelereze pulsul. Ibrahim începuse să sape în solul 
afânat. Câteva momente mai târziu ridică din groapa pe care o 
făcuse un capac pătrat de lemn cu latura de aproximativ un 
metru. Intră în groapă şi dispăru. Aproape imediat după aceea se 
văzu ceva mişcându-se de cealaltă parte a gardului. Pământul fu 
dat în lături şi un alt capac de lemn se deschise. Capul lui 
Ibrahim se ivi în deschizătură, apoi dispăru din nou şi apăru iar 

de partea opusă gardului. Canalul era pregătit. 

— E rândul nostru, şopti Asgar. 

Se ridică şi alergă aplecat în direcţia gardului, în timp ce Jon şi 
cei doi luptători îl urmau îndeaproape. Jon se opri la marginea 
gropii şi privi în jos. Era un tunel adânc săpat pe sub gard, ale 
cărui capete erau acoperite cu cele două capace de lemn. 

— Du-te, zise Asgar încet. Vin imediat după tine. 

Jon intră în tunel cu capul înainte, ieşi de partea cealaltă a 
gardului şi alergă după Ibrahim spre sala de mese. Se furişă 
înăuntru şi îşi scoase pistolul. Uighurii puseseră la loc capacele 
de lemn de ambele părţi ale gardului şi trăgeau acum pământul 
deasupra. In timp ce Asgar alerga spre Jon şi Ibrahim, ceilalţi doi 
măturau meticulos solul de deasupra capacelor cu un mănunchi 
de frunze, ca să nu mai rămână nici o urmă. 

După ce şi ultimul uighur ajunse lângă ei, Ibrahim îi conduse 
repede prin bucătărie şi sala de mese. Se opriră să se uite pe 
fereastră. Luna lumina podeţele de lemn care legau între ele trei 
barăci mari şi sala de mese şi se întindeau şi spre celelalte 
clădiri, cu scopul de a feri ghetele guvernatorului de umezeală în 
sezonul ploios. Toate clădirile erau înălțate pe piloni de aproape 
un metru, un indiciu asupra cantităților impresionante de apă 
care cădeau în anotimpul ploilor. Nu se vedea nici urmă de 
copaci sau iarbă, numai pământ bătătorit de paşii prizonierilor. 

Doi gardieni cu armele pe umăr patrulau zona căscând din 
când în când, probabil fiindcă fuseseră de gardă şi noaptea 
trecută, pe durata consemnului. 

Ibrahim se consultă cu voce scăzută cu Asgar care dădu din 
cap şi îi spuse lui Jon: 

— Fii pregătit. Când zic eu, ieşim şi o luăm la fugă, spre 
dreapta, apoi ne strecurăm sub baraca aia. 

Ibrahim aşteptă până când cei doi gardieni ajunseră la capătul 
rondului lor, cu spatele la ei. El şi Asgar se bătură cu palmele pe 
umăr în semn de rămas-bun şi Ibrahim ţâşni afară din sala de 
mese, luând-o însă spre stânga. Nu făcea nici un efort ca să-şi 
acopere zgomotul paşilor. De fapt, paşii lui răsunau ca nişte bătăi 
de tobă în solul uscat. Ambii gardieni se treziră imediat din 
amorţeală şi se întoarseră cu pistoalele mitralieră spre el. 

Amândoi strigară în chineză acelaşi cuvânt şi Jon bănui că 
însemna „stai pe loc”. 

Ibrahim rămase pironit locului. Lăsă capul în jos, chipurile 
vinovat. 

Cei doi bărbaţi se apropiară precauţi. Se relaxară însă când îi 
zăriră faţa. Incepură să vorbească în chineză pe un ton 
batjocoritor. 

Asgar îi traduse lui Jon în şoaptă: „lar furi mâncare, Ibrahim? 
Tot nu ai înţeles că nu ai nici o şansă să scapi neprins? Ce-ai 
acolo de data asta?” 

Unul dintre gardieni îl căută pe uighurul care tremura şi 
scoase un borcan din cămaşa acestuia. 

— larăşi miere! Ştii prea bine că nu e pentru prizonieri. 
Oricum, s-ar fi descoperit că lipseşte şi că urmele duc la tine. Eşti 
cel mai tâmpit prizonier de aici. Te ducem acum la carceră şi 
mâine dimineaţă ai să dai seamă în faţa guvernatorului. Ştii ce te 
aşteaptă! 

Cu capul plecat, Ibrahim porni flancat de cei doi spre o 
construcţie mică situată într-un colţ mai îndepărtat al curţii 
închisorii. 

— Ce-l aşteaptă? întrebă Jon îngrijorat. 

— Carceră timp de o săptămână. Ibrahim este unul dintre 
oamenii-cheie pe care îi avem aici. Asta este contribuţia lui la 
cauza noastră. Asgar se uită în toate părţile. Acum! 

Pe când Ibrahim dispărea în clădirea aceea îndepărtată, Jon şi 
Asgar se furişară din sala de mese pe uşa din faţă şi alergară cât 
puteau de repede spre dreapta, după care se aruncară sub 
baracă. Se târâră pe dedesubt până în partea cealaltă, ieşiră şi 
alergară iar, apoi intrară sub o altă baracă şi tot aşa până 
ajunseră în capătul celălalt al şirului de trei barăci. Zăceau 
răsuflând din greu sub ultima construcţie. Drept în faţa lor se afla 
baraca situată la distanţa cea mai mare de locul pe unde 
intraseră ei pe sub gard. 

Asgar lupta din greu să-şi tragă sufletul. Lui Jon îi bătea inima 
cu putere şi începuse să-l usture faţa. Nu avea în minte decât un 
singur gând... în baraca aceea se afla David Thayer. 

Studiară porţiunea din curtea închisorii în care se aflau. 
Aceleaşi podeţe de lemn uneau clădirile între ele. Alţi doi 
gardieni patrulau, fiecare în direcţie opusă. De îndată ce se 
întoarseră cu spatele, Asgar dădu din cap şi o luară din nou la 
fugă, de data asta nu chiar aşa de repede. 

Uşa de la intrarea în baracă se deschise fără zgomot şi apăru 
un cap care le făcu semn să intre. Bărbatul care îi întâmpinase 
era trecut puţin de treizeci de ani şi avea o cicatrice ca de sabie 
pe obrazul drept. Duse un deget la buze, închise uşa şi păşi fără 

zgomot printre priciurile pe care sforăiau mai mulţi prizonieri. 
Trupurile îngrămădite erau luminate de razele lunii care intrau în 
încăpere prin ferestrele înalte. Scena părea desprinsă dintr-un 
roman de Soljeniţin!€. 

Jon şi Asgar îl urmară pe prizonier până la o uşă din celălalt 
capăt al încăperii. Omul le făcu un semn într-acolo şi se întoarse 
la patul lui. Cei doi schimbară o privire în penumbra din încăpere 
şi Asgar făcu un gest de parcă ar fi vrut să spună: „E rândul tău, 
dacă vrei”. 

Se aflau în faţa celulei lui David Thayer. Ultima uşă din ultima 
baracă a complexului. Celula în care se afla un om care fusese 
declarat oficial mort de zeci de ani. Un om a cărui soţie, după 
dispariţia lui, îşi refăcuse viaţa cu cel mai bun prieten al lui. Apoi 
muriseră amândoi. Un om al cărui fiu crescuse fără el. Un om 
care ratase câteva vieţi. 

Jon deschise uşa nerăbdător. Omul acela merita mai mult 
decât milă. Merita libertate şi toată fericirea pe care i-o mai 
putea oferi lumea. 

In spatele uşii se afla o încăpere micuță. Doi bărbaţi, aşezaţi 
unul lângă celălalt pe scaune de lemn, ridicară privirea spre el. 
Fiecare ţinea câte o lanternă mică, acoperind lumina cu palma 
celeilalte mâini. Jon nu reuşi să vadă mare lucru. Asgar intră şi el 
în încăpere şi închise uşa în urma lui. 

— Chiavelli? şopti Jon în întuneric. 

— Smith? întrebă o voce. 

— Da. 

Palmele eliberară lumina lanternelor. Celula se umplu de 
umbre şi lumină. Ambii bărbaţi erau complet îmbrăcaţi. Cel care 
purta cămaşa şi pantalonii caracteristici prizonierilor era mai 
tânăr, mai voinic, cu părul cărunt tuns perie şi cu barbă. El 
traversă imediat încăperea şi împinse patul din colţ. 

Cel mai bătrân se sculă şi el în picioare, înalt şi slab, cu obrajii 
supţi şi umeri ciolănoşi. Purta o jachetă ponosită stil Mao, 
pantaloni largi ţărăneşti şi o şepcuţă Mao pe cap. De sub ea se 
vedea ieşind un păr alb şi des, iar cozorocul acoperea o faţă 


16 soljeniţin, Aleksandr Isaievici (n. 1918) - romancier rus. închis 
pentru convingerile sale politice (1945-1953), scriitorul a fost expulzat 
din Uniunea Sovietică după publicarea cărţii Arhipelagul Gulag. A trăit 
în exil, în Statele Unite, timp de douăzeci de ani, revenind în Rusia abia 
după destrămarea Uniunii Sovietice. A primit Premiul Nobel pentru 
literatură în 1970. 

aristocratică, brăzdată de riduri datorate nu atât soarelui, cât 
trecerii a mai bine de optzeci de ani de viaţă. De centura cu care 
era încins atârna un pacheţel. Era gata de plecare. David Thayer. 

— Asgar! Am nevoie de puţin ajutor, zise Chiavelii. 
Îngenunchease în locul în care fusese patul. 

— Bineînţeles, bătrâne. 

Asgar se ghemui lângă Chiavelli care îi explică ce trebuia să 
facă. Cu degetele, slăbiră şi îndepărtară cuiele cu care erau 
fixate plăcile din podea. 

Intre timp, pe faţa ridată a lui David Thayer apăruse un 
zâmbet cald. Bătrânul întinse mâna spre Jon. 

— Domnule colonel Smith, aşteptam de multă vreme 
momentul ăsta. Aş fi vrut să fiu în stare să spun ceva substanţial, 
însă inima şi mintea mea sunt prea pline. 

— Să ştiţi că şi mie mi s-a întâmplat acelaşi lucru, doctore 
Thayer, zise Jon şi-i strânse mâna. Era uscată, caldă şi tremura 
uşor. Este o onoare să vă cunosc, domnule. Spun asta cu toată 
convingerea. O să vă scoatem de aici. Din clipa asta puteţi să vă 
consideraţi un om liber. 

— Dacă nu vă fac prea multe greutăţi, aş vrea să-mi văd fiul. 

— Bineînţeles. Preşedintele vă transmite cele mai bune urări. 
Şi dânsul doreşte să vă vadă cât mai repede. 

Thayer zâmbi şi mai larg, iar ochii lui străluciră. 

— Mai bine de cincizeci de ani am sperat să-l întâlnesc. E 
bine? 

— Din câte ştiu eu, e foarte bine. Aveţi şi doi nepoți. Amândoi 
sunt la facultate. Un băiat şi o fată, Patrick şi Amy. Vă întoarceţi 
acasă în mijlocul unei familii minunate. Jon avu senzaţia că aude 
un suspin înăbuşit. 

— Hai să mergem! strigă uşor Chiavelli din colţul unde se afla. 

O placă din podeaua de lemn fusese îndepărtată şi lăsată în 
jos în golul de dedesubt. David Thayer îi spuse că uighurii 
săpaseră mai multe tuneluri de-a lungul anilor ca să se poată 
deplasa în voie de la o baracă la alta. 

Jon şi Thayer se ghemuiră lângă Asgar şi Chiavelli şi acesta din 
urmă le explică repede ce urmau să facă: 

— leşim cât mai repede şi cât mai în linişte posibil. Se pare că 
guvernatorul a luat măsuri împotriva gardienilor prea îngăduitori, 
aşa că va trebui să fim foarte atenţi. Dacă nimerim peste vreunul 
care nu a fost mituit şi încearcă să ne oprească, îl doborâm fără 
zgomot, dacă e posibil fără să-l ucidem şi după aceea Îl 

ascundem, viu sau mort, în sala de mese, unde n-o să fie găsit 
până la apelul de dimineaţă. Dacă avem noroc, până atunci n-o 
să-şi dea seama că am plecat. 

_ — Ar fi bine ca până atunci să fim destul de departe, zise Jon. 
II privi apoi pe Asgar. Cum ţi se pare? 

— E perfect, mai ales partea despre evitarea uciderii 
gardienilor. Oamenii mei nu pot interveni. 

Chiavelli se încruntă. 

— Atunci de ce mai stau închişii aici? 

Pe faţa lui Asgar se putea citi nerăbdarea. Intră primul cu 
picioarele în gaura din duşumea şi aprinse o lanternă mică. 

— Dacă am încerca o evadare în masă, atunci chinezii s-ar 
năpusti ca Marele Zid asupra noastră şi a tuturor celor din 
Xinjiang. Mai bine rămânem o ameninţare tăcută pentru ei şi 
alegem noi momentele şi locurile în care să lovim. In afară de 
asta, avem posibilitatea să introducem şi să scoatem oameni din 
închisoare oricând dorim. Reţeaua pe care o avem aici e foarte 
utilă. Haideţi o dată. Va trebui să ne mişcăm ca urmăriţi de 
diavol. 

Jon îl ajută pe Thayer să coboare în gaură. Groapa umedă 
continua cu un tunel înalt de aproximativ un metru şi jumătate. 
Trebuia să meargă aplecaţi, însă era o cale de scăpare de lux în 
comparaţie cu tunelul prin care îl dusese Asgar în Shanghai. 
Chiavelli, care intră ultimul în groapă, întinse mâinile şi trase 
patul deasupra găurii. Impinse apoi panoul de lemn aşa încât să 
acopere gura şi-l răsuci, fixându-l deasupra ei. 

— Unul dintre oamenii noştri o să aranjeze totul la loc ca să nu 
se cunoască, le spuse Asgar. 

Inaintară aproape ghemuiţi, cu Asgar în frunte. Veneau apoi, 
în ordine, David Thayer, Jon şi Chiavelli. Jon îl urmărea pe Thayer 
să vadă dacă dă semne de epuizare sau de durere din cauza 
poziţiei în care era nevoit să înainteze, dar şi dacă obosise, nu 
lăsa să se vadă nimic. Jon avea senzaţia că, pe măsură ce 
înaintau, pereţii de lut se apropiau şi simţea că nu mai are aer. 
Îşi impuse să-şi fixeze privirea pe spinarea lui Thayer. Tunelul 
şerpuia ca o coadă de dragon, întrerupt din când în când de 
suporţi rudimentari de lemn şi de mici deschideri în vârful cărora 
se vedeau alte panouri de lemn care indicau intrarea în alte 
barăci. Nimeni nu scotea o vorbă. Doar Chiavelli fu de două ori 
gata să strănute, dar înăbuşi zgomotul acoperindu-şi gura cu 
mâna. 

După un timp ajunseră într-un loc în care se simţea un curent 
rece de aer proaspăt. 

Asgar inspiră adânc. 

— Am ajuns. Ceilalţi se opriră. Vom ieşi acum în spaţiul de sub 
ultima baracă. Lângă ea se află clădirea popotei. Asgar îşi privi 
ceasul de la mână. La ora asta n-ar trebui să patruleze decât un 
gardian între noi şi popotă. Mă ocup eu de el. Dacă avem 
ghinionul şi dăm şi peste un al doilea, lucru foarte posibil în 
noaptea asta, atunci intervine Jon. 

— Şi eu ce fac? întrebă Chiavelli încruntându-se, dornic să 
contribuie şi el la operaţiunea de salvare. 

— Sarcina ta este să asiguri protecţia doctorului Thayer, spuse 
Jon. 

— Nu e nevoie să faceţi nimic special pentru mine, protestă 
Thayer. Rezist sau nu. Sunt prea bătrân ca să-şi rişte cineva 
viaţa pentru mine. 

— Sunteţi bătrân, într-adevăr, îi spuse Jon fără menajamente, 
însă asta înseamnă că mai mult ne-aţi încurca dacă aţi încerca să 
faceţi ce nu puteţi. 

David Thayer spuse amuzat: 

— Căpitanul Chiavelli devine aşadar bodyguardul şi dădaca 
mea. Săracul căpitan! Ce soartă tristă pentru un brav om de 
acţiune. 

— Nu vă faceţi probleme, plăcerea e de partea mea, îl linişti 
Chiavelli. 

— Gata, pornim, şopti Asgar. 

Panoul de deasupra lor fusese curăţat de pământ şi lăsat puţin 
deschis, ceea ce explica sursa de aer proaspăt. Asgar îl dădu la o 
parte cu totul şi ieşiră pe rând, în spaţiul strâmt de sub baracă. 
Thayer se chinui cel mai mult, dar reuşi până la urmă. Chiavelli 
puse capacul la loc şi împrăştie pământ pe deasupra. 

Jon şi Asgar ocupară poziţii aproape de marginea clădirii de 
unde începea o porţiune de curte slab luminată care se întindea 
până la popotă. Aşa cum prezisese Asgar, un singur gardian 
patrula aproximativ în cerc cu puşca agăţată de umăr şi cu capul 
în piept, parcă pe jumătate adormit. 

Cei doi se târâră înapoi până la Thayer şi Chiavelli. Thayer se 
uită întrebător la Jon, dar acesta clătină din cap, ducând degetul 
la buze. Rămaseră în aşteptare. Aerul rece al nopţii îi înfiora. 
Luna se ascunsese după un nor cenuşiu şi închisoarea cufundată 
în umbră căpătase un aspect straniu, neliniştitor. Continuau să 

aştepte din ce în ce mai nervoşi. 

Într-un târziu, gardianul se îndreptă iar spre ei. Jon şi Asgar se 
târâră înapoi la marginea barăcii şi rămaseră acolo nemişcaţi, în 
clipa în care gardianul ajunse chiar în dreptul lor, Asgar sări ca o 
pisică sălbatică şi-l pocni cu patul pistolului în ceafă. Atât. Asgar 
îl trase sub baracă, unde urmau să-l lege, să-i astupe gura cu un 
căluş şi să-l târască în sala de mese. 

Şi atunci se întâmplă. Un al doilea gardian apăru de după 
colţul clădirii învecinate. Il văzu pe Asgar aplecat deasupra 
camaradului său prăbuşit la pământ. Timp de câteva clipe, 
gardianul încremeni, rutina făcându-l incapabil să înţeleagă ce se 
petrece şi să reacționeze. Apoi, brusc, bărbatul se dezmetici şi 
duse mâna la pistolul-mitralieră care îi atârna pe umăr. 

În clipa în care omul apucă arma cu amândouă mâinile, Jon 
sări din spatele lui, de sub baracă şi îi cuprinse gâtul cu un braţ. 
Gardianul repezi înapoi patul armei. Jon văzu arma venind spre 
el, apucă să se ferească, însă nu mai reuşi să-l strângă de gât. 

Bărbatul se întoarse fulgerător, îndreptă arma spre Jon şi duse 
degetul pe trăgaci. În momentul acela Chiavelli țâşni de sub 
baracă cu umărul înainte, ca un berbec. Îl izbi cu putere pe 
gardian, aruncându-l aproape doi metri. Omul apucase însă să 
apese pe trăgaci. 

Arma se descărcă. Zgomotul împuşcăturii fu ca un tunet în 
mijlocul furtunii. Părea să fi cutremurat toate clădirile şi să fi 
ajuns până la stele. 

Frica puse brusc stăpânire pe Jon. Il lovi zdravăn pe gardian în 
bărbie, făcându-l să-şi piardă cunoştinţa. 

— Ascunde-l! Repede! 

Imediat se auzi o voce strigând ceva în chineză, apoi o alta. 
Voci nervoase, care voiau să ştie ce se întâmplase. Bătrânul se 
ridică în picioare. Incepu să strige cu o voce puternică. Jon nu 
avea nici cea mai mică idee ce însemnau vorbele acelea, însă 
bătrânul părea sigur pe el. Thayer începu să râdă şi în depărtare 
se auziră chicoteli drept răspuns. 

— Le-am spus că am fost un idiot, şopti Thayer în timp ce îi 
legau pe cei doi gardieni. Le-am spus că era cât pe ce să mă 
împuşc în picior din greşeală şi i-am rugat să nu mă raporteze. 
Bătrânul chicoti din nou. 

— Bună idee, şopti Jon. 

— Ai dreptate, recunoscu şi Asgar. 

Chiavelli zâmbea fără să zică nimic. 

Mânaţi de frica de a fi prinşi, cei patru îi târâră pe gardienii 
inconştienţi până la clădirea popotei. Doi uighuri îi aşteptau 
acolo, cu uşa crăpată. După ce intrară toţi, unul din cei doi îi 
adresă o întrebare lui Asgar. 

Inainte ca Asgar să le poată traduce, David Thayer le 
comunică celorlalţi: 

— Spun că, dacă vrem, îi pot ascunde ei pe gardieni. Trebuie 
să plecăm înainte să iasă luna din nou. 

Jon dădu din cap. 

— Spuneţi-le că le mulţumim, doctore Thayer. OK, hai să 
plecăm dracului de aici. 

Alergând, refăcu drumul pe care îi condusese Ibrahim, prin 
sala de mese, bucătărie şi apoi prin uşa dublă, unde un alt uighur 
îi mai îndemnă o dată să se grăbească. Luna, care în noaptea 
aceea era aproape plină, se afla încă jos pe cer în clipa în care 
alergară spre gard prin spaţiul acoperit din spatele clădirii 
popotei. Uighurii deschiseseră deja pasajul de ambele părţi ale 
gardului. 

Asgar se furişă repede pe sub gard, însă David Thayer se opri 
brusc. Rămăsese pe loc, privind prin ochiurile gardului ca în 
transă. 

Jon se uită repede de jur împrejur. | se ridicase părul pe ceafă. 
Până în punctul acela avuseseră destul noroc. Nu era momentul 
să strice totul. 

— Doctore Thayer? E rândul dumneavoastră. Trebuie să 
treceţi pe sub gard. 

— Da, murmură bătrânul. Rândul meu. Uimitor. Pe vremuri 
eram un fan al celor de la Dodgers. Am înţeles că nu mai joacă în 
Brooklyn. Se întoarse şi-l privi pe Jon. 

— Acum sunt în Los Angeles, zise Jon şi îl împinse spre 
trecerea de sub gard. Şi Giants au părăsit New York-ul. Joacă la 
San Francisco acum. 

— Giants în San Francisco? Thayer clătină din cap. Va trebui 
să mă obişnuiesc cu o mulţime de lucruri. 

— Haideţi, domnule, zise Jon. Capul jos. 

— E ciudat, dar parcă nu mă îndur să plec. Mă port ca un 
prost, nu? Mintea şi inima mea sunt prea pline. Bătrânul îşi 
îndreptă spinarea hotărât. Părea că vrea să se scuture de anii 
care încercau să-l încovoaie. Păşi spre gard, se lăsă să cadă greoi 
în genunchi şi se târî pe dedesubt. Jon trecu imediat în urma lui, 
în timp ce Chiavelli le proteja spatele, uitându-se atent în toate 

direcţiile. 

— Puteţi să alergaţi, domnule? întrebă Jon după ce bătrânul 
ajunse în partea cealaltă. 

In spatele lor, uighurii începuseră să acopere cu pământ 
capacele de lemn. In faţă, Asgar alerga de-a curmezişul spaţiului 
deschis care îi separa de pâlcul de copaci. Jon şi Chiavelli îl 
ajutară pe Thayer să se ridice în picioare şi să alerge. Stelele 
păreau că strălucesc deosebit de tare. Prea tare. Când ajunseră 
în sfârşit în siguranţă în desişul pădurii, Jon avu senzaţia că 
reuşise să câştige premiul cel mare. Îl scoseseră pe bătrân din 
închisoare. Toată chestia era acum să nu permită să ajungă iar în 
mâinile chinezilor şi să-l ducă în siguranţă în America. 

Se opriră lângă tulpina unui copac pentru a-i da răgaz lui 
Thayer să-şi tragă sufletul. Sudoarea îi curgea pe faţă, însă mai 
avea putere să zâmbească. Işi apăsă pieptul cu mâna şi răsuflă 
obosit. 

— N-am reuşit niciodată până acum să evadez. Am mai 
încercat. 

Stăteau aproape unul de celălalt, înconjurați din toate părţile 
de copaci, aşteptând ca bătrânul să-şi revină. Toţi se uitau 
îngrijoraţi înjur, atenţi la cel mai mic zgomot. Un animal ţâşni 
dintr-un tufiş şi continuă să alerge spre nord. De pe faţa lui 
Thayer nu dispăruse zâmbetul nici chiar acum, când făcea 
eforturi să respire. Dinţii lui pătaţi făceau o pată întunecată pe 
faţa albă. Unii erau spari. Două din degetele de la mână erau 
strâmbe, ca şi cum ar fi fost rupte şi puse la loc greşit, probabil 
ca urmare a torturii. Jon ar fi vrut să-l examineze, să vadă dacă 
are vreo problemă de sănătate despre care nu fuseseră 
informaţi, dar din păcate acest lucru trebuia să mai aştepte. 
Respirația lui Thayer se mai domolise, aşa că porni iar să alerge. 

Luni, 18 septembrie 
Washington, D.C. 


Atmosfera din sala de consiliu era apăsătoare. Tensiunea 
devenise insuportabilă pentru nervii deja întinşi la maximum. Pe 
tot parcursul dimineţii, şefii forţelor armate, consilierul pe 
Probleme de Securitate Naţională, secretarul de stat şi cel de la 
Apărare, vicepreşedintele Charles Ouray şi preşedintele însuşi 
discutaseră, câteodată foarte aprins, despre apropierea rapidă a 
momentului în care trebuia luată decizia de abordare a vasului 
Empress, riscând astfel o confruntare cu China. După ce fiecare 
termină de prezentat cum erau pregătite structurile respective, 
secretarul Apărării aduse în discuţie problema strategiilor pe 
termen lung şi a alocării fondurilor pentru apărare. 

Generalul Guerrero reiterase cu această ocazie necesitatea 
evidentă ca transformarea Forţelor Terestre să fie însoţită şi de 
înzestrarea cu arme puternice, care să-i asigure succesul în 
campanii împotriva unor inamici puternici, pe teatre de război de 
mare întindere. Generalul cită mai multe exemple de arme, 
printre care şi sistemul de artilerie mobilă Protector, a căror 
aprobare şi intrare în producţie era vitală. 

— Astăzi sunteţi singurul susţinător al acestor arme, îi spuse 
preşedintele. In momentul de faţă avem de-a face cu o criză care 
nu poate fi rezolvată de nici unul dintre aceste sisteme. 

Generalul aprobă din cap. 

— Da, domnule, aveţi dreptate. 

Preşedintele se întoarse spre amiralul Brose. 

— Tu ce ne poţi oferi, Stevens? Ceva care să-i facă pe chinezi 
şi pe submarinul lor să dea înapoi înainte de a se dezlănţui 
infernul! 

— Mi-e teamă că nu prea multe, Sir, răspunse amiralul cu o 
voce surprinzător de sumbră. 

— Pentru numele lui Dumnezeu, Brose, interveni generalul de 
aviaţie Kelly, ai acolo toată Flota a Cincea. Un bombardier Viking 
de pe un portavion sau chiar un Hornet ar trebui să fie suficient 

ca să bage groaza în ei. 

— Crowe nu e echipat cu elicoptere pentru lupta 
antisubmarină, domnule amiral? interveni Stanton, secretarul 
Apărării. 

— Răspunsul este afirmativ la ambele întrebări, spuse Brose. 
Sau erau trei? In orice caz, se pare că dumneavoastră, domnilor, 
scăpaţi din vedere că asta nu este o problemă militară, ci un 
coşmar politic. Dacă am putea ataca, am avea mult mai multe 
arme decât ar fi necesar. La naiba, în afară de situaţia în care pe 
submarinul acela se găsesc nişte arme avansate despre care noi 
habar n-avem, Crowe ar trebui să fie în stare să se descurce cu 
ce are. Din păcate, singurul lucru pe care nu-l putem face este să 
atacăm noi primii. Am dreptate, domnule preşedinte? 

— Perfectă dreptate, încuviinţă preşedintele. 

— Prin urmare ceea ce pot să ofer eu este un crucişător. 
Shiloh se îndreaptă într-acolo cu toată viteza. Dacă reuşeşte să 
ajungă la timp, s-ar putea ca prezenţa lui să fie suficientă pentru 
a-i speria. j 

Preşedintele dădu calm din cap. Intreaga sa făptură degaja 
încredere, cu excepția mâinii drepte, cu care bătea nervos 
darabana pe tăblia mesei. N 

— iți mulțumesc, Stevens. Aşadar, care e situația? Incercarea 
noastră de a obține dovezi despre încărcătura de pe Empress cu 
ajutorul echipei SEAL a eşuat. Nu putem ataca primii, pentru că 
asta ar însemna să ne pierdem renumele de naţiune care doreşte 
pacea şi care respectă legile internaţionale. Incerc, bineînţeles, 
să acţionez în continuare pe căi diplomatice. Cam astea ar fi 
singurele opţiuni pe care le avem, cu o singură excepţie. 

Preşedintele făcu o pauză pentru a-şi alege cuvintele, în timp 
ce degetele sale continuau să lovească ritmic tăblia mesei. 

— Am menţionat ceva mai devreme o operaţiune în curs de 
desfăşurare care are drept scop culegerea de dovezi asupra 
încărcăturii vasului. Pot să vă spun că am foarte mari speranţe 
că această operaţiune se va încheia cu succes în câteva ore. 

Incăperea se umplu de murmure mirate. 

— Câte ore, Sir? întrebă Emily Powell-Hill. 

— Nu vă pot spune precis. Trebuie să ştiţi că operaţiunea se 
desfăşoară în interiorul Chinei şi că, bineînţeles, implică anumite 
riscuri. In plus, trebuie să aveţi în vedere cât de dificil este să 
conduci o asemenea operaţiune tocmai în cealaltă parte a lumii 
şi să ai de-a face cu distanţele uriaşe din China. 

— Pot să vă întreb cine sunt cei care fac acest efort, domnule 
preşedinte? interveni vicepreşedintele. Sunt sigur că toţi cei de 
aici ar dori să se roage pentru siguranţa acestor oameni şi pentru 
succesul acţiunii. 

— Imi pare rău, Brandon, dar nu am de gând să vă dezvălui 
asta. Tot ce vă pot spune e că oamenii noştri sunt aproape de 
izbândă, însă cât de aproape nu ştiu precis. Ceea ce face ca totul 
să se reducă la luarea unei decizii foarte simple. Dacă nu 
primesc la timp vestea că operaţiunea din China a reuşit, Crowe 
va trebui să oprească şi să abordeze cargoul înainte ca acesta să 
ajungă în apele irakiene, adică practic înainte de a intra în Golful 
Persic. Exact câte ore înseamnă asta, domnule amiral Brose? 

Preşedintele Comitetului şefilor de Stat-Major îşi privi ceasul 
de la mână. 

— Şapte ore, domnule preşedinte. Cu aproximaţie de o oră. 


Marți, 19 septembrie 
Dazu 


După o goană epuizantă prin pădure, timp în care se uitaseră 
întruna peste umăr, Jon, Asgar şi cei doi luptători uighuri 
ajunseră în locul unde aşteptau ceilalţi. Câteva minute mai 
târziu, întregul grup porni peste câmpuri spre ascunzătoarea în 
care se aflau cele trei maşini. Asgar se urcă la volanul limuzinei, 
cu Jon, Chiavelli, Thayer şi alţi trei uighuri cu ţevile pistoalelor- 
mitralieră ridicate ca ţepii unui arici. Ceilalţi uighuri se împărţiră 
în Humvee şi Land Rover. 

Cu limuzina în frunte, micul convoi se puse în mişcare cu o 
viteză moderată ca să atragă cât mai puţin atenţia. Se uitau în 
toate părţile, atenţi la orice lumină, la orice bolovan de pe 
marginea drumului, la cel mai mic semn că ar putea fi urmăriţi. 

Jon privi cadranul verzui al ceasului de la mână. 

— Unde sunt Alani şi grupul ei? A rămas valabil planul ca să-i 
escorteze pe Chiavelli şi pe Thayer până la graniţă? 

— Ne aşteaptă în ascunzătoare, răspunse Asgar cu un uşor 
tremur în voce, ca şi cum s-ar fi aşteptat la mai multe 
complicaţii. 

— Să înţeleg că vrei să le dai lui Chiavelli şi lui Thayer un 
vehicul şi câţiva oameni ca să-i scoată din China? 

— Asta e planul. 

— Nu sunt de acord. Nu ştim câţi oameni vor aduce acolo Feng 
sau Li Kuonyi. Avem nevoie de fiecare om. In afară de asta, 
oamenii tăi nu vor reuşi să ajungă înapoi la timp. Va trebui să-i 
ţinem pe Chiavelli şi pe Thayer cu noi cât timp ne putem deplasa 
cu maşina. În clipa în care vom porni pe jos, o să-i ascundem 
undeva şi îi vom lua la întoarcere. 

Asgar se gândi câteva clipe. i 

— OK, mi se pare destul de rezonabil. In plus, îl vom putea 
folosi şi pe Chiavelli şi poate că şi pe Thayer. Ştiţi să trageţi cu 
arma, domnule? 

— Ştiam pe vremuri, recunoscu Thayer de pe bancheta din 
spate. Spuneţi-mi şi mie în ce constă această nouă misiune? 

— Nu ne putem juca cu viaţa dumneavoastră, domnule, 
interveni Jon pe un ton care nu lăsa loc de discuţie. 

— In nici un caz, încuviinţă şi Dennis Chiavelli. 

— Foarte bine, oftă Thayer. Dar măcar spuneţi-mi despre ce e 
vorba. 

Jon îi prezentă pe scurt ceea ce urma să se petreacă la statuia 
lui Buddha Dormind, scopul întâlnirii, riscurile şi implicaţiile. 

— Are importanţă pentru acordul cu privire la drepturile 
omului? întrebă Thayer şi ridurile de pe faţa lui trădau 
îngrijorarea. Atunci e foarte important. Acordul ăsta e unul dintre 
obiectivele cele mai importante ale politicii fiului meu. 

— Aveţi dreptate, spuse Jon. Sunt în joc interese globale. 

David Thayer îşi scoase ochelarii şi îşi masă rădăcina nasului, 
cu acelaşi gest pe care Jon îl văzuse la preşedinte. Apoi se lăsă 
pe spătarul banchetei ca şi cum l-ar fi doborât oboseala. Rămase 
cu privirea pe geam, cu un început de zâmbet pe faţa sa 
bătrână. E 

Jon întoarse capul spre parbrizul limuzinei. li aruncă o privire 
lui Asgar care îi zâmbi complice. Cercetau amândoi atent drumul 
în căutarea celui mai mic semnal de alarmă. Treceau prin dreptul 
unor curţi ţărăneşti acoperite cu spice de orez lăsate la uscat, 
exact aşa cum văzuse ardeii aceia la ferma-ascunzătoare. Peste 
tot se vedeau spice de orez netreierat, sprijinite în mănunchiuri 
de pereţii caselor şi de zidurile exterioare ale curților ca nişte 
troiene maronii, precum şi diverse unelte agricole de lemn lăsate 
sub cerul liber. Treceau pe lângă ţarcuri cu găini sau cu porci, pe 
lângă grădini de legume. La capătul straturilor se aflau găleți 
mari de lemn în care a doua zi urmau să fie culese legumele 
proaspete. Din loc în loc se vedeau bivoli care dormitau cu nasul 

în pământ. 

Minutele treceau încet. Tensiunea creştea cu fiecare clipă. 
Ajunseră în alt sat şi Thayer începu să se uite cu interes pe 
geam. Casele erau mai arătoase aici, trădau o anumită 
prosperitate, aveau acoperişurile din ţigle curbate de un albastru 
închis şi fiecare construcţie dispunea de două sau mai multe 
coşuri de fum. Şi drumul era pavat aici cu plăci mari din piatră 
care păreau vechi de sute de ani. Thayer le spuse că fusese adus 
de câteva ori să lucreze aici fiindcă se pricepea la munca de 
secretariat. 

— Vedeţi scaunele acelea de pe marginea drumului? Şoseaua 
este ca un fel de extindere a sufrageriei, spuse el. Sătenii vin aici 
la mese să joace cărţi, să bea ceai şi să bârfească. Işi pun orezul 
la uscat pe pavaj şi bicicliştii trec pe deasupra ca şi când nici n-ar 
fi acolo. Nimeni nu se agită. Pentru chinezi, orezul este 
dintotdeauna. Ca luna şi ca stelele. Nimic nu-l poate distruge. 

Jon întoarse capul să-l privească pe tatăl preşedintelui. Pe faţa 
acestuia se citea oboseala, însă şi o mare bucurie. Se vedea că 
are chef de vorbă. Semn bun. 

— Cum vă mai simţiţi? îl întrebă Jon. 

— Ciudat. Emoţiile nu-mi dau pace. Sunt ca nişte spiriduşi, 
imposibil de controlat. Acum îmi vine să râd, peste câteva clipe 
parcă aş da să plâng. Mi-e teamă că am ajuns la vârsta la care 
plâng destul de uşor. 

Jon dădu din cap. 

— E normal. Cum vă simţiţi din punct de vedere fizic? 

— Am fost puţin obosit la început, însă acum mă simt foarte 
bine. 

— V-au torturat? _ 

Thayer se încruntă. Işi scoase ochelarii şi îşi frecă rădăcina 
nasului... Jon nu se putu opri să nu observe iar cele două degete 
rupte. Bănuia că bătrânul mai avea şi alte oase rupte. Coaste. O 
mână. Poate şi un picior. Nu putea şti sigur fără un examen 
complet. Dacă reuşeau să supravieţuiască acestei încercări, 
prima grijă era să i se facă bătrânului un examen amănunţit. 

Jon reluă supravegherea peisajului întunecat. 

Thayer se uita şi el pe geam. Se vedea că e fericit, în ciuda 
pericolului şi a tensiunii din maşină. 

— Chinezii sunt un popor fascinant. Ştiu să-şi păstreze miturile 
şi creează mereu altele noi. Odată, când unul dintre barajele 
construite de comunişti undeva prin munţii ăştia, pierdea apă în 

cantităţi considerabile, le-au spus ţăranilor care locuiau în vale 
că se construise acolo o cascadă artificială. Aşa i-au convins să 
continue să-şi lucreze pământul, deşi se aflau în mare pericol. 

— În cultura chineză se îmbină miturile şi natura, interveni şi 
Asgar. Au scăpat ţăranii aceia? 

— Da. Barajul a fost reparat la timp. Aproape toate 
fenomenele naturale au pentru ei una sau mai multe legende, 
continuă Thayer. Este o metodă perfectă pentru a ţine poporul în 
ignoranță. Pur şi simplu ştiinţa aşa cum o ştim noi nu există aici. 
Insă e şi ăsta un mod de viaţă foarte interesant. Graiul lor e un 
fel de poezie. Un copac înalt devine un zeu sub puterea unei 
vrăji. Un curcubeu este motiv de sărbătoare. Raiul este pentru ei 
aici, pe pământ. Când ignoranţa asta ajunge însă şi în sferele 
puterii de la Beijing, atunci apar adevăratele probleme. 

— E adevărat că Mao a fost un ţăran care nu avea decât 
şcoala elementară? întrebă Jon. 

— Da şi pe vremea lui ţara era condusă de astfel de ţărani. 
Nici unul nu ştia să citească. Nu erau în stare să citească 
rapoartele pe care îşi puneau sigiliul. Nu ştiau mai nimic despre 
producţia de masă, despre fabrici, ştiinţă sau chiar despre 
agricultura care se practica în afara zonei din care proveneau. 
După cinci ani de la venirea lui Mao la putere, populaţia ajunsese 
aproape să moară de foame din cauza politicilor absurde ale 
Biroului Politic. Noi, în închisoare, mâncam orice. Păsări, insecte, 
iarbă. După o vreme nu mai găseai nici o buruiană şi până şi 
scoarţa de pe copaci dispăruse. Mulţi dintre noi au murit. Thayer 
ridică din umeri. Dar destul cu toate astea. Acum că imposibilul a 
devenit posibil, am un motiv să vreau să trăiesc suficient ca să 
apuc să mă întâlnesc cu cei din familia mea care mai sunt în 
viaţă. Cred că am devenit cam lacom, dar nu-mi mai pasă. După 
aceea pot să mor în pace. 

Cât timp ce Jon vorbise cu Thayer, Asgar se întreţinuse cu 
şoferii din celelalte două maşini cu ajutorul aparatului de emisie- 
recepţie. Nici unul dintre ei nu remarcase vreun semn că ar fi 
urmăriţi. 

— Avem veşti din închisoare, le spuse Asgar peste umăr celor 
din limuzină. Nu au descoperit încă lipsa celor doi gardieni şi 
habar n-au că voi nu mai sunteţi acolo. Norocul e de partea 
noastră deocamdată. 

Caravana începuse să urce printre dealuri. 

Veştile avură darul să reducă puţin tensiunea din maşină. 

Thayer începu să le descrie zona muntelui Baoding Shan spre 
care se îndreptau şi statuia Buddha Dormind, unde urma să se 
desfăşoare schimbul. N 

— Muntele Baoding Shan are mai multe denumiri. Intr-o 
traducere aproximativă, acestea ar fi „Piscul Prețios” sau „Vârful 
Comorilor”. La poalele muntelui se află locul unde Buddha 
Dormind şi alte figuri au fost cioplite în stâncă la fel ca pe 
Muntele Rushmore”. Sculpturile sunt şi pictate. 

— Am auzit că au fost făcute acum o mie de ani, spuse 
Chiavelli. 

— Aproape, răspunse Thayer. Cele din jurul statuii lui Buddha 
datează din secolul XIII. Cei care au proiectat ansamblul aveau 
un simţ al frumosului deosebit. Au păstrat linia naturală a 
pereţilor muntelui. Pereţii formează o vale în formă de semilună 
şi sunt din rocă dură, însă zona din jur e plină de vegetaţie - 
copaci, arbuşti, tufe, plante agăţătoare şi flori. O masă de 
verdeață. Valea face parte dintr-un defileu săpat în munte. 

— Spuneţi-mi, ce părere aveţi despre alegerea statuii lui 
Buddha ca loc în care să se efectueze schimbul? îl întrebă Jon. 
Fred Klein îi trimisese prin fax hărţi şi descrieri ale zonei. Nimic 
nu se putea compara însă cu opinia unuia care fusese la faţa 
locului. 

— Atât pentru Li Kuonyi, cât şi pentru Feng Dun, locul e plin de 
posibilităţi. Pentru tine însă, care vrei să pui mâna pe document, 
probabil acestea complică lucrurile. Statuia lui Buddha este un 
monument masiv, plasat sub un fel de acoperiş natural de 
stâncă, iar în jurul ei se află o mulţime de alte sculpturi care 
ilustrează diferite legende budiste. Multe dintre ele sunt de 
înălţimea unui stat de om, ceea ce înseamnă că reprezintă tot 
atâtea locuri unde te poţi ascunde. Alte statui se găsesc în grote 
întunecate, iar în unele din aceste grote au fost săpate şi temple. 

Asgar trase puternic de volan ca să ferească un câine care 
ţâşnise de-a curmezişul şoselei. 

— Aţi descris exact fiecare detaliu, domnule Thayer. Nici eu nu 
aş fi putut face o descriere mai bună. Dar de unde ştiţi toate 
astea? întrebă el suspicios. 

— Mulţi prizonieri au fost trimişi să curețe şi să repare statuile 

17 Mount Rushmore National Memorial - monument în statul 
american Dakota de Sud, care reprezintă chipurile preşedinţilor George 
Washington, Thomas Jefferson, Abraham Lincoln şi Theodore Roosevelt, 
sculptate în peretele Muntelui Rushmore. 


420 


lui Buddha. M-am arătat interesat, aşa că m-au lăsat şi pe mine 
să merg de câteva ori. În cultura chineză, bătrânii, chiar dacă 
sunt prizonieri, sunt respectaţi pur şi simplu pentru că au reuşit 
să supravieţuiască un timp îndelungat. 

In sfârşit, cele trei maşini se opriră şi fură parcate în afara 
şoselei, într-un pâlc de copaci. Uighurii le ascunseră îngrămădind 
în jurul lor mai multe crengi. Thayer făcu câţiva paşi ca să-şi 
dezmorţească oasele, iar Chiavelli stătea în preajma lui. 

— E timpul să plecăm, le zise Jon celor doi. li întinse lui 
Chiavelli cheile maşinii. Asgar ţi-a lăsat scris cum poţi să ajungi 
la ascunzătoare. Dacă nu ne întoarcem până la răsărit, va trebui 
să-l duci tu acolo pe domnul Thayer. 

— Nici o problemă. Şi după aceea? 

— Sora lui Asgar, Alani, vă va duce până la cea mai apropiată 
graniţă. 

— Am înţeles. Noroc. Cei doi schimbară o privire, se înţeleseră 
fără cuvinte, apoi Chiavelli îi deschise portiera lui Thayer ca să 
urce în maşină. 

Se aşezară amândoi pe locurile din faţă şi Jon îl auzi pe Thayer 
întrebând timid: 

— L-ai cunoscut pe fiul meu? Ce poţi să-mi spui despre el? 

Portiera se închise şi cei de afară nu mai auziră răspunsul 
căpitanului. 

Inarmaţi cu  pistoale-mitralieră, lanterne şi hărţi, echipa 
condusă de Asgar porni pe o cărare mărginită de siluete 
întunecate de copaci şi tufişuri care îşi întindeau ramurile spre ei. 
Aerul din jurul lor era plin de mirosul vegetației bogate. Unul 
dintre uighuri mai fusese în valea cu sculpturi şi Asgar îi traduse 
lui Jon sfaturile acestuia. Porniră să urce în şir indian, evitând 
rutele obişnuite şi având grijă să nu se împiedice de pietre. 

Când ajunseră aproape de culme, Jon îi spuse lui Asgar: 

— Ne oprim deasupra statuii lui Buddha, puţin într-o parte. Ne 
vom ascunde în vegetaţie. 

— De aici încolo tu dai ordinele, prietene. 

— O să ocupăm poziţii în aşa fel încât să vedem pe oricine 
coboară pe treptele de la intrare, precum şi pe toţi cei care se 
opresc în faţa statuii lui Buddha. Informaţiile pe care le-am primit 
eu confirmă ce ne-a spus Thayer, anume că există o mulţime de 
ascunzători printre statui şi grote. Asta nu face decât să ne 
îngreuneze misiunea. Dispersează-ţi oamenii în aşa fel încât să 
avem sub observaţie o porţiune cât mai mare din vale. 


421 


— Pare destul de complicat, spuse Asgar uşor ironic. Cât timp 
crezi că va trebui să aşteptăm? 

— N-am de unde să ştiu. E posibil ca „întâlnirea” să aibă loc şi 
după răsăritul soarelui. 

— Lumina zilei nu ne avantajează. Dacă vrei să scoţi 
documentul din China, ar fi bine ca răsăritul soarelui să ne 
găsească cât mai aproape de graniţă. 

— Bănuiesc că se va întâmpla cu mult înainte de răsărit. Nici 
lor nu le convine lumina. 

Cei doi tăcură. Luptătorii înaintau atent, vorbind în şoaptă, pe 
cărarea care începuse acum să coboare. Aşa cum le spusese 
Thayer, erau înconjurați de o vegetaţie foarte bogată. Deasupra, 
luna lumina vârfurile copacilor, care întindeau pe sol umbre 
impenetrabile. in faţa lor se deschidea valea în care se afla 
statuia lui Buddha Dormind, locul unde Jon avea să-i întâlnească 
încă o dată pe Feng Dun şi pe Li Kuonyi şi, unde, într-un fel sau 
altul, misiunea sa avea să ia sfârşit. 

Marea Arabiei 


Operatorul radio întoarse capul de la pupitrul său. 

— Este Shiloh, domnule. Vor să ştie poziţia noastră exactă 
acum şi poziţia estimată peste zece ore. 

Locotenent-comandorul Frank Bienas îi spuse operatorului 
radio: 

— Transmite-le poziția actuală. Pregătesc imediat şi 
estimarea. Spune-le însă că zece ore e prea mult. 

Bienas se aşeză la masă şi începu să lucreze pe hartă. 
Operatorul transmise mesajul şi se lăsă pe spate în fotoliu în 
aşteptarea răspunsului. Mai avea puţin până la ieşirea din tură şi 
se întinse ca să-şi dezmorţească trupul înţepenit după lungile ore 
de veghe. Bienas continua să calculeze poziţia fregatei şi când 
termină se lăsă şi el pe spate, clătinând nemulţumit din cap. 

Operatorul ascultă atent mesajul din cască şi raportă peste 
umăr: 

— Cei de pe Shiloh spun că mai puţin de zece ore nu au cum 
să facă până aici. Merg deja cu viteza maximă. 

— Spune-le că peste zece ore suntem în Golf. Ori ajung aici în 
mai puţin de şase ore, ori se duc acasă să facă prăjituri. Dacă mă 
caută cineva, sunt în cabina de comandă, adăugă Bienas 
îngrijorat. 

leşi din încăpere, urcă pe puntea cufundată în întuneric şi de 
acolo în cabina de comandă, unde comandorul Chervenko 
preluase responsabilităţile turei cu o oră în urmă. 

In clipa în care Bienas intră în cabină, Chervenko stătea cu 
binoclul pentru vedere pe timp de noapte îndreptat spre luminile 
ce sclipeau în depărtare pe puntea cargoului. 

— Au mărit viteza cu un nod în ultima oră. Ca un câine care 
simte după miros că se apropie de casă. 

— Cei de pe Shiloh spun că au nevoie de zece ore, raportă 
Bienas. 

Chervenko nu se întoarse spre el, nici nu lăsă binoclul de la 
ochi. 

— Brose a făcut tot ce a stat în puterea lui. Necazul e că Flota 

a Cincea este mult prea departe în sud şi noi ne depărtăm de ei. 
Nu vor reuşi să ajungă la timp. 

— Oricum, tot ceea ce pot face ei putem şi noi, spuse Bienas, 
încercând să pară hotărât şi optimist. 

— Da, doar că am fi de două ori mai puternici cu ei aici, îl 
readuse comandorul cu picioarele pe pământ. Ce face 
submarinul? 

— Menţine cursul. Hastings zice că a înregistrat semnale cum 
că se pregătesc de luptă. Semne de activitate în compartimentul 
torpilelor. 

— Ştiu şi ei că se apropie clipa deznodământului, Frank. Că nu 
putem permite ca Empress să intre în Golful Persic. O dată intraţi 
în apele lor, am fi foarte vulnerabili în faţa atacurilor aviaţiei, ale 
ambarcaţiunilor torpilă, ale tuturor celor cărora le trăsneşte prin 
cap să se ridice împotriva noastră. Poate că şi Teheranul ajunge 
la concluzia că-i sunt încălcate drepturile şi atunci să te ţii! 

Bienas dădu din cap mohorât. Cei doi rămaseră umăr lângă 
umăr urmărind luminile din depărtare, în timp ce, cu fiecare clipă 
care trecea, momentul confruntării era tot mai aproape. 


Dazu 


— lată-l. Vocea lui Asgar era joasă, însă plină de o neobişnuită 
admiraţie. 

Se oprise împreună cu Jon la marginea perdelei dese formate 
din copaci şi tufişuri. Ajunseseră într-un luminiş aflat deasupra şi 
puţin într-o parte faţă de peretele muntelui în care fuseseră 
săpate sculpturile. Deşi nu puteau cuprinde cu privirea întreaga 
zonă în care se găseau mii de sculpturi şi care se întindea pe mai 
multe sute de metri, panorama oferită de Buddha Dormind şi de 
statuile din jur, învăluite în lumina ca de ceară a lunii, era 
suficient de măreaţă pentru a le tăia respiraţia. 

Ceilalţi uighuri se opriseră şi ei să privească. Giganticul 
Buddha era culcat pe partea dreaptă în centrul unui platou în 
formă de potcoavă. Cu spatele lipit de peretele de stâncă, statuia 
avea mai bine de treizeci de metri lungime şi aproape şase metri 
înălţime, o transpunere în piatră a imaginii Prințului Sakyamuni 
dormind somnul celor iniţiaţi înainte de a ajunge în Nirvana. La 
mică distanţă de marea statuie, minuscule faţă de aceasta, se 
înşiruiau altele, înfăţişând zeități budiste şi oficialități din 

perioada respectivă în mărime naturală. Protejată de capriciile 
vremii numai de un fel de acoperiş de stâncă, despre care le 
vorbise şi David Thayer, statuia înfrunta vremurile. 

Locul în care se opriseră era foarte potrivit pentru stabilirea 
unui punct de observaţie. Jon şi Asgar îi dispersară pe ceilalţi 
uighuri printre tufe şi ocupară amândoi poziţii apropiate pentru 
ca ordinele să se poată transmite cât mai uşor. Incepuse o nouă 
perioadă de aşteptare şi nimeni nu putea spune cât avea să 
dureze. Jon se străduia să-şi controleze emoţiile. Mai fusese de 
câteva ori pe punctul de a pune mâna pe factură şi eşuase de 
fiecare dată. Asta era ultima lui şansă. Işi stăpâni cu greu un fior 
de  nelinişte şi începu să examineze atent aranjamentul 
sculpturilor, încercând să-l memoreze, astfel încât la sosirea 
celor două grupuri să aibă configuraţia peisajului bine întipărită 
în minte. Nu-şi mai putea permite nici o greşeală. 

Alte figuri de piatră erau amplasate în diverse nişe de-a lungul 
peretelui muntelui. Unele statui străjuiau intrarea în grote 
întunecate. Cele mai multe erau separate de vizitatorii care 
urmau să sosească a doua zi de dimineaţă prin garduri joase de 
metal vopsit. Deocamdată însă nu se vedea nimeni, nici turişti, 
nici comercianţi, nici credincioşi veniţi să se roage, nici poliţişti. 

Liniştea nopţii nu era tulburată decât de adierea unui vânt 
uşor, de foşnetul mici lor animale şi de fâlfâitul aripilor unor 
păsări de noapte. 

— Când crezi că va apărea cineva? Asgar continua să 
vorbească în şoaptă. Nu mai e mult până se face ziuă. 

— Nu am nici cea mai mică idee. Aşa cum ţi-am spus, 
întâlnirea trebuia să aibă loc pe lumină, însă instinctul îmi spune 
că vor apărea mult mai devreme. 

— Ar fi bine să se întâmple înainte de venirea turiştilor. 

— Aşa sper şi eu. Insă s-ar putea ca Li Kuonyi şi Yu Yongfu să 
vrea să beneficieze de avantajul oferit de mulţime. Pe de altă 
parte, însă, cred că şi-au dat seama până acum că Feng Dun e în 
stare să omoare pe oricine îi stă în cale numai ca să pună mâna 
pe document şi că mulţimea de vizitatori nu le va fi de nici un 
folos. Nu, ei se aşteaptă ca Feng să facă ceva necurat, aşa că 
bănuiesc că vor veni foarte devreme. Suficient de devreme ca să 
ajungă înaintea lui Feng şi să-i poată întinde o cursă la rândul lor. 

In ciuda analizei atente, până la urmă se dovedi că Jon nu 
avusese dreptate. După mai puţin de jumătate de oră, în capul 
scării săpate în piatră, de partea cealaltă a statuii lui Buddha, se 

văzu mişcând ceva. Jon focaliză binoclul pentru vedere pe timp 
de noapte. Erau cinci bărbaţi, figurile a trei dintre ei fiindu-i 
cunoscute din Hong Kong şi Shanghai, unde făcuseră parte din 
echipele lui Feng Dun. Toţi erau înarmaţi cu ceea ce păreau a fi 
pistoale-mitralieră de producţie britanică. Feng nu se afla printre 
ei. 

— La naiba, zise Jon printre dinţi. 

— Ce s-a întâmplat? Necazuri? Asgar încerca să străbată cu 
privirea prin întunericul nopţii în direcţia în care se uita Jon. 
Acesta îi urmărea pe oamenii lui Feng Dun care coborau treptele 
şi ocupau poziţii în valea în formă de potcoavă. 

— Feng Dun nu e cu ei, spuse Jon şi înjură. Asta da surpriză. 

In timp ce cei cinci continuau să coboare, în lumina lunii apăru 
şi un al şaselea bărbat. Cobori şi el, cu o servietă-diplomat în 
mână. Ralph McDermid în persoană. 

— E McDermid. Mahărul care bănuim că se află în spatele 
întregii afaceri. 

— Chiar şeful în persoană? Nu ţi se pare ciudat? 

— Nu prea. Feng a reuşit până acum să pună mâna pe factură 
o singură dată. In toate celelalte ocazii a dat greş. Probabil că 
McDermid s-a hotărât să nu mai rişte. S-o fi gândit că dacă vine 
el, Li Kuonyi şi soţul ei sunt mai uşor de convins, că banii nu sunt 
falşi. Pe de altă parte, poate că a venit el fiindcă nu mai are 
încredere în Feng. 

— Probabil că i-a cumpărat pe oamenii acestuia, sugeră Asgar. 

— Ai dreptate. Nu-mi place însă ca inamicul să facă ceva la 
care nu mă aştept. De obicei asta înseamnă că mi-a scăpat ceva. 

Oamenii înarmaţi continuau să coboare în ordine, privind 
îngrijoraţi de jur împrejur parcă ferindu-se de vreo ambuscadă. 

Când mai aveau mai puţin de şase metri până să atingă 
nivelul cel mai de jos al platoului, McDermid îi opri şi-i trimise să 
se ascundă cu faţa la statuia lui Buddha. Preşedintele Grupului 
Altman se duse în spatele unui tufiş. 

— Se pare că McDermid se aşteaptă ca Yu şi Li să vină şi ei pe 
treptele alea. Are posibilitatea să-i înfrunte de acolo. 

Dacă asta avusese McDermid în minte, de data asta el fu cel 
care se înşelase. Un bărbat solid apăru înaintând precaut pe 
lângă uriaşa statuie. Nu coborând pe trepte, ci venind de undeva 
din dreapta statuii, exact aşa cum sugerase şi David Thayer că ar 
fi posibil. Cu binoclul, Jon văzu ceea ce părea în Glock de 9 mm 
înfipt în centura individului. 

Li Kuonyi îl urma pe aleea dintre statui. Femeia se opri în 
spatele bărbatului şi se uită atent de jur împrejur. Purta o jachetă 
cu guler înalt şi glugă pe care şi-o trăsese pe cap ca să se 
ferească de răcoarea munţilor. In mână avea o servietă-diplomat 
în care se găsea probabil factura. Jon încercă să-i zărească faţa, 
însă gulerul înalt o acoperea în bună măsură. Părul femeii era în 
întregime sub glugă. Cu toate astea, Jon nu avea nici o îndoială 
cu privire la identitatea ei. Nu avea să uite curând imaginea lui Li 
bând de una singură în vila cufundată în linişte din Shanghai. 

Bărbatul care venea imediat în spatele ei, ca şi cum i-ar fi fost 
frică să nu rămână singur, părea abia trecut de treizeci de ani, cu 
o faţă de copil şi un corp subţire. Un bărbat care obişnuia să-şi 
controleze atent greutatea şi care, nu cu mult timp în urmă, 
punea foarte mare preţ pe aspectul său. Vremurile acelea 
trecuseră. In ochii lui sticloşi şi pe fruntea încreţită se citea o 
mare sfârşeală. Nopțile nedormite îşi puseseră amprenta pe faţa 
bărbatului care nu putea fi nimeni altcineva decât soţul lui Li 
Kuonyi. Purta un costum scump, probabil de comandă, dar care 
era acum într-o stare deplorabilă. La gât îi atârna jalnic o cravată 
de mătase înnodată neglijent. Din spatele soţiei sale, rotea 
speriat ochii în toate direcţiile. 

O a patra persoană - tot un bărbat - ieşi din umbră şi se 
alătură celor trei. Jon nu-l mai văzuse niciodată până atunci. Era 
un bărbat suplu, ai cărui ochi aveau o strălucire ciudată, ca a 
unui bolnav psihic. Era evident o altă gardă de corp a celor doi, 
însă mult mai periculoasă decât primul. 

Cu Li Kuonyi în frunte, cei patru trecură prin faţa statuii lui 
Buddha Dormind şi se opriră în faţa treptelor de piatră. 

Li Kuonyi puse jos servieta-diplomat şi strigă în engleză: 

— Feng? Ştiu că eşti acolo. Te-am auzit. Ai adus banii? 


Luni, 18 septembrie 
Washington, D.C. 


— Trei ore, Sir, anunţă amiralul Stevens Brose. 

— Crezi că eu nu ştiu să număr, domnule amiral? izbucni 
preşedintele. 

Sam Castilla clipi de câteva ori şi trase adânc aer în piept. 

— Scuză-mă, Stevens. E din cauza aşteptării şi a faptului că nu 
ştim ce se petrece acolo. Am mai fost puşi în situaţia de a 

număra trecerea secundelor şi altă dată, însă atunci era vorba 
despre atacuri iniţiate de inamic şi nu putea face decât să 
folosim toate mijloacele pentru a contracara atacul respectiv. De 
data asta situaţia e cu totul alta. Este o confruntare pe care am 
iniţiat-o noi, în care nu ne putem folosi de nici unul dintre 
mijloacele pe care le avem. In curând va trebui să dau un ordin 
care este foarte posibil să ne antreneze într-un conflict foarte de 
controlat. Acolo, în China, există cineva care doreşte acest război 
şi care e gata să riposteze de îndată ce vom încerca să oprim 
cargoul. A 

Erau singuri în sala de consiliu. Intrevederea fusese solicitată 
de amiral şi preşedintele considerase că cel mai bine era să stea 
de vorbă într-un loc unde nu-i putea auzi nimeni. Tot personalul 
civil şi militar din Casa Albă mergea parcă pe vârfuri şi peste tot 
plutea o tăcere stranie ca şi cum toată lumea îşi ţinea respiraţia. 

— Nu vă invidiez deloc, domnule preşedinte. 

Preşedintele Castilla râse amar. 

— Toată lumea mă invidiază, Stevens. N-ai auzit? Sunt cea 
mai puternică persoană din lume şi toţi vor să fie în locul meu. 

— Da, domnule, zise amiralul. Shiloh nu poate ajunge acolo la 
timp. 

— Atunci, numai Dumnezeu şi omul nostru din China ne mai 
pot ajuta. 


Marți, 17 septembrie 
Dazu 


Li Kuonyi şi soţul ei aşteptau încordaţi ca Feng Dun să se 
arate. 

Cu binoclul, Jon putu să-l vadă pe Ralph McDermid dând 
ordine în şoaptă, cu gesturi emfatice, oamenilor săi. De la 
distanţă, în lumina verde a binoclului, Jon înţelese că directorul 
Grupului Altman le spunea să rămână pe poziţii şi să nu 
acţioneze decât la semnalul său. 

Apoi McDermid se ridică din spatele tufişului şi începu să 
coboare zâmbind treptele, cu servieta în mână. 

Ajunsese aproape de marginea de jos a scării când Li Kuonyi 
vorbi din nou: 

— E suficient. 

— Vorbeşte în engleză, remarcă Asgar. 

— Dacă pistolarii ei nu ştiu engleza, atunci chiar că nu putea 
găsi o metodă mai bună să se asigure că nu înţeleg nimic din ce 
se petrece, spuse Jon. 

— Cine eşti tu? întrebă ea suspicioasă. Unde e Feng Dun? 

— Sunt Ralph McDermid, doamnă Yu. Eu sunt cel care o să vă 
dea cele două milioane de dolari. McDermid bătu cu palma peste 
servietă. 

Jon văzu că Yu Yongfu îi şopteşte ceva la ureche soţiei sale. Ea 
făcu ochii mari, ca şi cum Yu tocmai i-ar fi confirmat identitatea 
lui McDermid. 

— Aveţi acolo toţi banii? 

— Sunt toţi aici. Documentul e în servieta aceea? 

Li atinse servieta cu vârful piciorului. 

— Da. Dar înainte de a vă veni vreo idee cum să ne-o luaţi prin 
forţă, cu ajutorul oamenilor pe care i-aţi ascuns acolo, trebuie să 
vă spun că în servietă se află o bombă. Declanşatorul e la mine 
şi-l acţionez de îndată ce faceţi vreo mişcare greşită. E clar? 

McDermid îi zâmbi lui Li Kuonyi de parcă ar fi fost cea mai 
plăcută femeie cu care ar fi avut vreodată de-a face. Ca şi când 
ar fi savurat fiecare clipă pe care o petrecea făcând afaceri cu 
ea. Jon înţelese că faţa pe care McDermid o arăta celor din jur 
era faţa lui de afaceri. Chiar şi clipele de plăcere erau pentru 
acest om tot o afacere. Şi, bineînţeles, fiecare afacere era o 
plăcere, un joc care trebuia câştigat. Cu cât mai mare era miza, 
cu atât mai bine. Viaţa ca o continuă tranzacţie. Pentru acest om 
negocierea era o reacţie automată, ca respiraţia. 

— Perfect, răspunse el pe cel mai amabil ton cu putinţă. Doriţi 
probabil să numărați banii. 

— Bineînţeles. Aduceţi servieta aici, jos şi întoarceţi-vă unde 
staţi acum. 

McDermid cobori ultimele trepte, lăsă servieta pe pământ, 
apoi urcă înapoi fără să-şi ia nici o clipă privirea de la Li şi de la 
cei trei bărbaţi, în timp ce, ascunşi deasupra, oamenii lui 
aşteptau cu armele pregătite. 

Din locul din care supravegheau întreaga scenă, Jon, Asgar şi 
ceilalţi luptători uighuri remarcară starea de surescitare a 
cuplului de chinezi. Cei doi soţi îşi aruncară rapid o privire unul 
altuia cu ochii scăpărând. 

— Te rog, examinează-i tu, îi spuse Li Kuonyi lui Yu. 

Cu o expresie lacomă, Yu se lăsă pe vine şi desfăcu 
încuietoarea servietei. O clipă, Li Kuonyi şi cele două gărzi de 

corp renunţară să mai supravegheze panta din faţă şi priviră în 
interiorul servietei. O greşeală fatală. 

Ca la un semnal, Feng Dun răsări, de undeva de deasupra 
locului în care îşi postase McDermid oamenii, cu pistolul în mână. 
începu să tragă, secerând aleea lungă din faţa statuii lui Buddha 
Dormind cu un baraj de foc. Gloanţele şuierau şi trosneau ca un 
vulcan, făcând să se cutremure întreaga vale. Li Kuonyi, soţul ei 
şi cele două gărzi de corp nu aveau nici o şansă. 

Gâtul lui Li Kuonyi fu aproape retezat şi femeia căzu 
împroşcând sânge. Gloanţele îl loviră în piept pe Yu Yongfu care 
se prăbuşi peste servietă. Bărbatul mai solid nici nu-şi dăduse 
seama ce se întâmplă când fu trântit la pământ. Numai cel de-al 
doilea reuşi să scoată pe jumătate pistolul din toc înainte de a fi 
răsturnat peste gărduleţul din faţa statuii, cu trupul ciuruit de 
gloanţe. 

Cei cinci care veniseră cu McDermid zăceau şi ei morţi în 
spatele tufelor după care se ascunseseră. 

O linişte ca de mormânt pusese stăpânire pe vale şi McDermid 
încremenise cu gura căscată. Feng împreună cu o duzină de 
bărbaţi înarmaţi ieşiră dintre tufişurile de deasupra şi coborâră 
treptele de piatră. 

Ralph McDermid îşi revenise şi începu să urle, vânăt de furie: 

— Ţi-am spus să nu te bagi! Ţi-am spus că mă ocup eu de 
treaba asta! Ce-ai făcut, idiotule? 

— Ce am făcut, tai-pan? se miră Feng în clipa în care ajunse 
lângă cadavre. M-am asigurat că documentul nu va cădea în 
mâinile americanilor sau ale altora. Am salvat două milioane de 
dolari. Şi, lucrul cel mai important pentru mine personal, am 
eliminat un american bogat, îngâmfat şi inutil. 

Feng trase o rafală scurtă din pistolul-mitralieră şi McDermid 
făcu ochii mari, ca şi cum ar fi înţeles. Gloanţele îi atinseră inima 
şi-l aruncară pe spate cu braţele desfăcute. Rămase întins pe 
aleea de piatră. Feng râse scurt, împinse cu piciorul cadavrul lui 
Li Kuonyi şi puse mâna pe servietă. 

Jon şi uighurii nu avuseseră timp să oprească baia de sânge. 
Asgar înjură şi le făcu semn oamenilor săi care aşteptau deja cu 
pistoalele-mitralieră aţintite asupra lui Feng şi a ucigaşilor lui. 

— Nu! spuse brusc Jon. Spune-le să nu tragă. Spune-le să 
rămână ascunşi! 

— O să plece cu documentul, Jon! 

— Nu! se răsti Jon. Aşteaptă! 

Marea Arabiei 


Comandorul James Chervenko se afla în cabina lui, întins pe 
patul îngust, dar perfect treaz. li predase comanda lui Frank 
Bienas cu două ore în urmă fără să mai fie nevoie să-i ordone să- 
| trezească la cea mai mică modificare a situaţiei. Lăsase însă 
vorbă să fie trezit în orice caz înainte de ora patru dimineaţa. 
Coborâse în cabină prefăcându-se că se duce să doarmă, deşi 
ştia din experienţă că era ceva imposibil. Cu toate acestea, 
aparenţa de normalitate avea darul să liniştească echipajul şi 
clipele pe care le petrecuse în singurătatea cabinei îi 
permiseseră să analizeze în linişte cum să procedeze mai bine 
împotriva submarinului chinezesc. 

In clipa în care fu anunţat că îl caută cei de pe Shiloh, ridică 
imediat receptorul. Veştile erau teribile: Shiloh nu avea cum să 
ajungă la ei în timp util. 

— Cât timp mai ai, James? întrebă căpitanul Michael Scotto. 

— Mai puţin de trei ore. 

— Oamenii tăi sunt la posturi? 

— Nu până în clipa în care va fi absolut necesar. 

Interlocutorul său făcu o pauză. 

— Te joci cu focul. 

— E întuneric încă şi, potrivit radarului, chinezii sunt la 
suprafaţă. E posibil să ne monitorizeze activitatea. Nu vreau să 
fiu eu primul care să apese pe trăgaci decât dacă mi se ordonă 
acest lucru. 

— lţi asumi un mare risc. Dacă se hotărăsc să înceapă... 
Scotto lăsă propoziţia neterminată. 

— Ştiu, Mike. Imi asum riscul ăsta, însă nu voi începe eu. 

— Succes. j 

— Mulţumesc. Încearcă să ajungi aici cât poţi de repede. 

Cei doi căpitani întrerupseră legătura. Nu era nevoie de vorbe 
în plus. Ştiau amândoi ce era în joc. Intr-o luptă navală se putea 
întâmpla orice şi Shiloh mai putea fi de ajutor. Chiar dacă nu 
ajungea la timp ca să participe la luptă, putea măcar să-i culeagă 
din mare pe supraviețuitori, în cazul în care mai supraviețuia 
cineva. 

Chervenko abia închisese ochii, sperând să prindă măcar o oră 
de somn, când difuzorul interfonului prinse din nou viață: 

— Domnule comandor, submarinul se scufundă. Cei de la 
sonar spun că se aude cum se umplu tancurile cu apă. 

Chervenko simţi că i se pune un nod în stomac şi că nu mai 
poate să respire. 

— Vin imediat. 

Sări din pat, se stropi pe faţă cu apă rece, se pieptănă, îşi 
netezi uniforma, îşi puse cascheta şi ieşi din cabină. Ajuns pe 
punte, se uită în spatele navei, dar nu văzu nimic. 

Bienas era în cabina de comandă şi făcu un semn cu capul în 
direcţia luminilor de pe The Dowager Empress. 

— A mărit viteza. Se apropie de limita de cincisprezece noduri. 

— Submarinul? 

— Cei de la sonar confirmă că au armat torpilele. 

— S-a apropiat de noi? 

— Nu încă. 

— O va face. Să trecem la posturi, Frank. 

Bienas îi făcu un semn cu capul marinarului de la interfon. 

Omul se aplecă spre microfon. Vocea sa tremura nervos în 
momentul în care începu să strige: 

— La posturile de luptă! La posturile de luptă! 

Dazu 


Asgar făcea semne disperate către luptătorii săi pentru a-i opri 
să deschidă focul împotriva lui Feng Dun şi a oamenilor acestuia. 
Câţiva dintre ei purtau uniforma armatei chineze. Jon privea 
şocat la soldaţi în timp ce Asgar se uita uimit la el. 

— Ai înnebunit, Jon? Feng o să pună mâna şi pe bani şi pe 
documentul tău! 

Smith urmărise însă desfăşurarea evenimentelor cu mare 
atenţie. Clătină din cap, supărat că nu fusese în stare să 
înţeleagă adevărul mai devreme. Singura consolare era că nici 
McDermid, nici Feng Dun nu reușiseră. 

— Mă îndoiesc, spuse Jon. E o farsă. Trebuie să fie. 

Asgar era şi mai nedumerit. 

— O farsă? Ce farsă? Feng şi oamenii lui i-au ucis pe toţi şi 
acum pleacă cu afurisitul ăla de document şi cu două milioane de 
dolari! 

Jon continua să dea încăpățânat din cap. 

— Nu. Ţine-ţi oamenii pe poziţie. Priveşte! 

Jos, în vale, lângă marea statuie a lui Buddha, Feng se 
ghemuise lângă servieta-diplomat, în timp ce oamenii săi 
rămaseră de pază, în jurul lui, la intervale regulate, cu un fel de 
exaltare nervoasă pe feţe. Feng ridică servieta cu mare atenţie. 
O cântări în mâini. O înclină şi o roti cu grijă. Apoi începu să râdă 
şi le zise ceva în chineză. Râseră şi ei. 

— Spune că nu e nici o bombă. E prea uşoară şi nu se mişcă 
nimic înăuntru. El nu a crezut nici o clipă că ar fi o bombă acolo. 
Li Kuonyi nu şi-ar fi distrus niciodată singura armă adevărată de 
care dispunea. 

— In privinţa asta are dreptate. 

Feng se pregătea să deschidă servieta, dar oamenii lui se 
dădură câţiva paşi înapoi, semn că nu reuşise să-i convingă pe 
deplin. Feng o deschise şi se uită nerăbdător înăuntru. Nu se 
întâmplă nimic. Nici urmă de bombă sau de explozie. Insă pe faţa 
lui Feng apăru o strâmbătură oribilă. Scoase un urlet şi aruncă 
cât colo servieta care ateriză fără zgomot în iarbă. 

Feng lătră ceva în chineză şi Asgar îl privi uimit pe Jon. 

— E goală! 

Jon dădu din cap. 

— Trebuia să fie. Aşa cum ţi-am spus, Li Kuonyi a pus la cale 
încă unul din trucurile sale. 

La statuia lui Buddha nu era nici un document. Jos, în vale, 
Feng sări în picioare şi se îndreptă spre locul unde Yu Yongfu 
zăcea întins cu faţa în jos peste servieta cu bani. Răsturnă 
cadavrul pe spate şi se ghemui lângă el. Işi umezi un deget cu 
limba şi şterse cu el faţa lui Yu Yongfu. Işi privi apoi degetul, se 
strâmbă şi strigă o altă înjurătură. 

— Ce dracu’ face acum? întrebă Asgar. 

Cu ochii scăpărând de furie, Feng se duse la Li Kuonyi care 
privea cu ochii deschişi spre eternitate. Se aplecă asupra ei şi 
repetă gestul. După ce termină, se lăsă pe călcâie ca şi cum s-ar 
fi dat bătut. Sări însă imediat în picioare şi începu să vorbească 
dezgustat cu oamenii săi. 

— Vasăzică asta era! Asgar se uita la Jon de parcă ar fi văzut 
un magician. A fost un truc. Şmecheria lui Li şi a lui Yu. Aceia nu 
sunt ei. Sărmanii ăia nu sunt decât nişte impostori. Probabil nişte 
actori pe care i-a angajat ea. Ei şi cele două gărzi de corp au fost 
doar nişte oameni de sacrificiu, simple obiecte de decor 
destinate să confere credibilitate stratagemei puse la cale de 
adevărații Li Kuonyi şi Yu Yongfu. Dar...? 

— Da, spuse Jon. Există un „dar”. 

In timp ce ei vorbeau, Feng se aplecase din nou şi începuse să 
caute prin hainele femeii. Când se ridică iar, ţinea în mână un 
obiect mic. 

— Ce naiba a găsit? 

— Bănuiesc că un receptor în miniatură, cu microfon şi difuzor. 
Doar aşa a putut Li să pună în scenă şarada şi de aceea numai 
ea a fost cea care a vorbit. 

Se părea că Feng înţelesese şi el. Ridică privirea şi începu să 
cerceteze peretele muntelui de deasupra statuii lui Buddha 
Dormind. Nereuşind să vadă nimic, se întoarse repede şi le 
ordonă ceva în chineză oamenilor săi. 

— Le spune... începu Asgar să traducă. 

Jon sări în picioare strigând: 

— Acum! Foc! Foc! 

Asgar repetă şi el ordinul în uighură şi coama muntelui erupse. 
Toate cele douăzeci şi două de pistoale-mitralieră începură să 

împroaşte un foc nimicitor asupra lui Feng şi a oamenilor săi 
înmărmuriţi. 


Luni, 18 septembrie 
Washington, D. C. 


Câteva orificii din draperiile grele care separau biroul lui Fred 
Klein de lumea înconjurătoare permiteau soarelui de după- 
amiază să-şi trimită razele în încăpere. Lumea înconjurătoare era 
însă foarte prezentă şi foarte amenințătoare în biroul lui Klein. 
Faţa lui trăda lipsa somnului, mesele sărite şi era acoperită cu o 
barbă de şase zile. Ochii săi înroşiţi de nesomn priveau întruna 
spre ceasul de perete. Ţinea capul aplecat spre locul în care se 
afla telefonul albastru. 

Dacă l-ar fi văzut cineva, l-ar fi crezut paralizat, hipnotizat, în 
transă, lipsit de cunoştinţă sau mort, fiindcă nu mai făcuse nici o 
mişcare de multă vreme. Numai pieptul i se ridica şi cobora uşor 
în ritmul respirației în clipa în care telefonul albastru începu să 
sune, se trezi brusc şi fu cât pe ce să cadă de pe scaun când se 
întinse să apuce receptorul. 

— Jon! Ş 

— N-a sunat? întrebă preşedintele. in vocea joasă a acestuia 
se simţea dezamăgire şi o mare tensiune. 

— Nu, domnule. 

— Mai avem două ore. Poate mai puţin. 

— Sau mai mult. Vapoarele sunt destul de imprevizibile. 

— Vremea în Marea Arabiei este calmă şi însorită pe tot 
drumul spre Golful Persic până la Basra. 

— Vremea nu este singura variabilă, domnule preşedinte. 

— Tocmai asta mă sperie, Fred. 

— Şi eu sunt la fel de speriat, domnule. 

Klein putea auzi respiraţia preşedintelui. Din partea cealaltă a 
firului venea un fel de ecou. De oriunde suna, preşedintele era 
singur. A 

— Ce crezi că se petrece acolo? In... acolo unde e colonelul 
Smith? 

— Dazu, provincia Sichuan, îi reaminti Klein. Lângă statuia lui 
Buddha Dormind. 

Preşedintele tăcu câteva clipe. 

— M-au dus o dată acolo. Chinezii. Să văd sculpturile alea. 

— Nu le-am văzut niciodată. 

— Sunt nişte opere de artă remarcabile. Unele sunt vechi de 
aproape două mii de ani şi au fost sculptate de mari artişti. Mă 
întreb ce vom reuşi să lăsăm noi în urmă pentru cei care vor trăi 
peste două mii de ani? 

Preşedintele făcu din nou o pauză. 

— Cât e ora acolo? La statuia lui Buddha Dormind? 

— Ca şi la Beijing, Sam. Chinezii şi-au contopit toate fusele 
orare în unul singur pentru a simplifica lucrurile. Este aproape 
ora patru dimineaţa acolo. 

— N-ar fi trebuit să se fi terminat până acum? N-ar fi trebuit să 
primim vreo veste? Măcar un cuvânt despre tatăl meu? 

— Nu ştiu, domnule preşedinte. Colonelul Smith ştie foarte 
bine că timpul ne presează. 

Klein îl putea simţi pe preşedinte dând din cap. 

— Da, ai dreptate, bineînţeles că ştie. 

— Va face tot ce-i stă în putinţă. Nimeni nu e mai bun decât el. 

Din nou aceeaşi mişcare a capului undeva în Casa Albă, ca şi 
cum preşedintele ar fi fost sigur că totul se va sfârşi cu bine, deşi 
o parte din el se temea de contrariul. 

— Trebuia să primesc factura şi să i-o dau lui Niu Jianxing în 
Beijing. Insă acum e prea târziu, nu? Nu mai e timp nici măcar 
pentru a trimite o copie în China în speranţa că e destul pentru a- 
i convinge pe susţinătorii liniei dure. Fără îndoială că ar râde în 
faţa unui fax sau a unei copii prin Internet. Pot fi falsificate atât 
de uşor. Dacă am avut dreptate şi există cineva la Zhongnanhai 
care vrea război, atunci acela nu va putea fi convins de nimic 
altceva decât de factura originală. 

— Va găsi Jon ceva, spuse Klein încercând să-l îmbărbăteze pe 
preşedinte. Nu avea însă nici cea mai mică idee ce-ar putea face 
Smith. 

Nici preşedintele. 

— Intr-o oră, poate chiar mai devreme, o să-i spun lui Brose să 
dea ordinul. Va trebui să urcăm la bordul cargoului. Nu văd altă 
soluţie, fir-ar să fie. Ai făcut tot ce s-a putut. Fiecare a făcut tot 
ce s-a putut. Acum nu mai putem decât să sperăm şi să ne 
rugăm ca chinezii să dea înapoi, însă nu cred că se va întâmpla 
aşa ceva. 

— Nu, domnule. Nici eu. 

Tăcerea de la capătul celălalt fu mai lungă de data asta. Când 
vocea preşedintelui se auzi din nou, era tristă, tragică: 

— Încăpăţânarea şi tragedia războiului rece - iar şi iar! Numai 
că, de data asta, armele sunt mult perfecţionate şi noi s-ar putea 
să nu fim sprijiniți de nimeni. In mai puţin de două ore vom afla. 


Marți, 19 septembrie 
Dazu 


La poalele munţilor, de unde pleca drumeagul care urca pe 
culme şi ducea apoi în valea unde se aflau sculpturile, David 
Thayer adormise, obosit de activităţile intense cu care nu era 
obişnuit şi de tensiunea din timpul nopţii. Chiavelli îl veghea pe 
bătrân în interiorul cufundat în beznă al maşinii, cu pistolul- 
mitralieră AK-47 de producţie chinezească în poală. Fusese 
profund impresionat de rezistenţa lui Thayer şi bănuia că 
epuizarea lui se datora mai puţin activităţilor intense, cât mai 
ales tensiunii. 

Tensiunea, în special aici, sub ramurile care ascundeau 
maşina, unde nu aveau nimic altceva de făcut decât să aştepte, 
îl afectase chiar şi pe Chiavelli. Se surprinse că aţipise câteva 
secunde şi îl treziseră bătăile propriei inimi. li venea din ce în ce 
mai greu să facă diferenţa între starea de veghe şi picoteală de 
fiecare dată când deschidea ochii. Când se trezi iar cu o durere în 
gât, avu nevoie de mai puţin de o fracțiune de secundă până să- 
şi dea seama că zgomotul pe care îl auzea nu era produs de 
bătăile inimii sale. 

Era zgomotul mai multor picioare care mergeau pe şosea. 
Picioare grele, încălţate în bocanci, care mişcau într-un ritm prea 
bine cunoscut. Picioare care mărşăluiau şi care se îndreptau spre 
ei. 

David Thayer auzise şi el zgomotul. 

— Soldaţi. Cunosc ritmul ăsta. Soldați chinezi care 
mărşăluiesc. 

Chiavelli asculta cu urechile ciulite. 

— Zece? Doisprezece? O grupă? 

— Aşa cred şi eu. Lui Thayer îi tremura vocea. 

— Sunt pe şosea la aproape cinci sute de metri de-aici. 

— Noi... noi suntem în afara şoselei, spuse nervos Thayer. 
Tufişurile şi ramurile copacilor ar trebui să ne protejeze destul de 
bine. 

— Poate că da, dar ce caută soldaţii aici la ora asta? E patru 

dimineaţa. Nu cred că au descoperit lipsa dumneavoastră, 
pentru că ar fi fost o armată întreagă. Şi nu ar fi venit la pas. Nu, 
indivizii ăştia urmăresc altceva sau pe altcineva şi, nu ştiu de ce, 
dar am o presimţire urâtă. 

Cuvintele lui Chiavelli reuşiră să-l sperie de-a binelea pe 
bătrân, dar el se strădui să nu arate acest lucru. 

— Crezi că are legătură cu misiunea pe care o au colonelul 
Smith şi uighurii? Dar cum e posibil să fi aflat cineva despre ea? 
E mult mai probabil că prezenţa soldaţilor aici n-are nici o 
legătură cu ceea ce se petrece la Baoding Shan. 

— Putem să riscăm? Să stăm şi să nu facem nimic? Chiavelli 
răspunse imediat la propria întrebare: Bineînţeles că nu. Dacă 
soldaţii se îndreaptă spre vale, vor cădea exact în spatele lui Jon 
şi al uighurilor. 

— Atunci trebuie să-i ajutăm! 

— Eu o să încerc să-i ţin pe loc aici. Sau cel puţin să le 
încetinesc înaintarea. 

— Şi eu ce fac? 

— Rămâneţi aici, nu faceţi nici un zgomot şi veţi fi în 
siguranţă. Dacă nu mă întorc, va trebui să conduceţi singur 
maşina până la ascunzătoarea uighurilor. 

Thayer clătină din cap. 

— Nu mi se pare un plan prea realist. N-am mai condus nici un 
vehicul de cincizeci de ani, domnule căpitan. Şi pe vremea când 
ştiam să număr, două arme făceau întotdeauna mai mult decât 
una singură. Cred că asta nu s-a schimbat prea mult. Nu mă 
protejezi lăsându-mă singur aici. Dă-mi şi mie o armă. Nici cu 
arma n-am mai tras de cincizeci de ani, însă nu se uită aşa de 
uşor cum ţinteşti şi cum apeşi pe un trăgaci. 

Neştiind ce să creadă, Chiavelli se uită la părul alb al 
bătrânului, la pielea ca de pergament şi la expresia lui hotărâtă. 

— Sunteţi sigur? Cel mai rău lucru care se poate întâmpla 
dacă vă descoperă aici, în maşină, e să vă trimită înapoi la 
ferma-închisoare. Cred că între timp Klein a reuşit să 
pregătească echipa care trebuia să vă scoată de acolo. Cel mai 
înţelept lucru ar fi să rămâneţi aici şi să vă ţineţi capul jos. 

Thayer îl apucă de mână. 

— Mi-am luat doctoratul, Dennis. Am fost declarat deştept 
oficial. Dă-mi arma. 

Chiavelli se holbă la el. Thayer părea foarte calm. Prin desişul 
tufişurilor pătrunsese o rază de lună stingheră. In lumina ei, 

Chiavelli văzu că ochii lui Thayer zâmbeau ca şi când ar fi vrut 
să-i spună că pentru el moartea era un tovarăş vechi. Chiavelli 
dădu din cap. Bineînţeles, bătrânul avea dreptate. 

li puse în mâna lui noduroasă pistolul Beretta de 9 mm al lui 
Jon. Mâna lui Thayer nu tremura. Chiavelli deschise apoi portiera 
de pe partea sa, opusă faţă de şosea şi-i făcu semn lui Thayer să 
nu facă nici un zgomot. Luna era chiar deasupra lor. Se 
ridicaseră suficient ca să lumineze şoseaua care şerpuia ca o 
bandă albă şi în curând îi văzură şi pe soldaţii chinezi apropiindu- 
se în marş vioi. Erau zece soldaţi din Armata Populară de 
Eliberare, conduşi de un căpitan de infanterie. 

— Câţi oameni sunt într-o grupă de infanterie în armata lor? 

— Nu ştiu. 

Nu aveau însă prea mult timp să analizeze o problemă atât de 
spinoasă. Chiavelli ochi atent şi trase un singur foc cu pistolul- 
mitralieră AK-47. 

Primul din şirul de soldaţi scoase un strigăt şi căzu la pământ 
ţinându-se de picior şi răsucindu-se de durere. 

In acelaşi moment, Thayer apucă revolverul Beretta cu ambele 
mâini şi trase şi el un foc. Glonţul lovi şoseaua la vreo şase metri 
în faţa coloanei şi făcu să se ridice un gheizer de praf. Cei nouă 
soldaţi se aruncară în tufişurile de pe marginea drumului şi-l 
traseră şi pe tovarăşul rănit după ei. Câteva secunde mai târziu 
răspunseră cu un baraj de foc aproximativ în direcţia maşinii. 

— Incă nu şi-au dat seama unde suntem. Trag la întâmplare, 
şopti Chiavelli. 

O voce lătră un ordin în chineză şi împuşcăturile încetară. 

Chiavelli şi David Thayer rămaseră în aşteptare. Mai devreme 
sau mai târziu, soldaţii aveau să înainteze, însă cu cât rămâneau 
mai mult timp ascunşi, cu atât mai bine. Thayer părea că roşise 
de emoție. Chiavelli era în starea aceea de extremă luciditate pe 
care i-o provocau întotdeauna acţiunile de luptă. 

Faţa i se acoperise de o peliculă fină de sudoare. 

Un alt ordin scurt şi Thayer se cutremură. Cei nouă se ridicară 
la unison din vegetaţia care mărginea şoseaua pe ambele părţi şi 
porniră la atac, căutând inamicul şi trăgând din alergare. 

Thayer se duse în spatele maşinii, se aplecă şi trase rapid trei 
focuri. Ochise mai bine de data asta şi fu răsplătit cu un strigăt 
de durere care izbucni din tufişuri. 

— Poate reuşim să-i gonim de aici, zise el triumfător, 
vărsându-şi probabil năduful pentru toată suferinţa celor 

cincizeci de ani de captivitate departe de casă. 

Cuprinşi de panică, soldaţii săriră care încotro în căutarea unui 
adăpost, lăsându-l pe cel pe care-l lovise Thayer să se descurce 
singur. 

Erau foarte slab pregătiţi, aşa cum i se spusese lui Chiavelli 
înainte de plecarea în misiune. Se vedea că nu au nici o 
experienţă. Chiavelli nu credea că cel care dădea ordinele va mai 
îndrăzni prea curând să-i trimită din nou la atac. 

Se lăsară amândoi în jos, ascunzându-se şi aşteptară 
numărând minutele. Treceau însă neînchipuit de greu. După 
douăzeci de minute - nici un atac. Erau minute foarte valoroase, 
din moment ce grupa de soldaţi rămânea departe de statuia lui 
Buddha. Apoi, deodată, Chiavelli observă o străfulgerare argintie. 
Razele lunii fuseseră reflectate de ceva, probabil de cadranul 
unui ceas de mână. Il cuprinse o senzaţie neplăcută, apoi simţi 
ceva mişcându-se. Brusc, tufişurile începură parcă să înainteze 
spre ei, nu mai departe de zece metri de locul în care se aflau. 

— Foc! şopti el disperat. Deschideţi focul, domnule Thayer! 
Foc! 

Din pistolul-mitralieră sprijinit de plafonul maşinii, Chiavelli 
slobozi o salvă lungă, în timp ce bătrânul, din apropierea lui, 
trăgea foc după foc cu revolverul. Unghiul de tragere nu era însă 
prea bun şi cei doi trebuia să stea pe vârfuri ca să poată vedea 
suficient de bine. 

Deodată, două gloanţe explodară în corpul maşinii. Simţiră 
mirosul fierbinte de metal ars. Se auziră împuşcături şi din spate. 
Voci începură să strige în chineză. 

Faţa lui Thayer se făcuse albă ca luna. 

— Ne spun să aruncăm armele şi să ne predăm. Dacă nu, ne 
ucid. Putem încă să... 

— In nici un caz. Nici să nu vă gândiţi. Chiavelli promisese că 
va avea grijă de tatăl preşedintelui şi o revenire în închisoare era 
în orice caz mai bună decât moartea. Atât timp cât rămâneau 
amândoi în viaţă, mai avea încă şansa să-l poată ocroti. 

— l-am ţinut pe loc cel puţin o jumătate de oră. Uneori totul 
depinde de o jumătate de oră. 

Impinse cu putere pistolul-mitralieră, îl lăsă să cadă de 
cealaltă parte a maşinii şi ridică mâinile deasupra capului. 

Tremurând, David Thayer aruncă pistolul Beretta şi-şi puse 
mâinile pe şapcă. Cele câteva ore în care fusese liber se 
terminaseră. 

— Din păcate, şopti el. 

Cei opt soldaţi care se ascunseseră în tufele din faţă îşi făcură 
apariţia şi, susţinându-şi camarazii răniţi, înaintară spre ei. 
Ridicară de jos armele abandonate şi rânjiră în clipa în care în 
spatele lui Thayer şi al lui Chiavelli mai apărură doi soldaţi. Până 
la urmă, numărul de militari dintr-o grupă de infanterie a Armatei 
Populare de Eliberare părea să fie de doisprezece. 

Ofiţerul - un căpitan cu pistolul în mână - se opri în faţa celor 
doi şi vorbi furios. Thayer traducea. 

— Ne întreabă cine suntem. Şi-a dat seama că suntem 
americani. El... O, Doamne. Thayer îi aruncă o privire lui 
Chiavelli. Vrea să ştie dacă facem parte din echipa de spioni a 
colonelului Smith. 


Jos, în vale, oamenii lui Feng care supravieţuiseră reușiseră să 
se ascundă şi răspundeau la atac cu un foc slab, sporadic. 

— Incetaţi focul, îi spuse Jon lui Asgar. 

— Eşti sigur, prietene? Câţiva sunt încă în viaţă şi trag asupra 
noastră. N-ar trebui să mergem acolo, jos şi să terminăm cu ei? 

Cel puţin să ne convingem că monstrul acela de Feng Dun 
este mort. Sunt aproape sigur că l-am nimerit. 

— Nu! Imprăştiaţi-vă şi cercetaţi pantele. Căutaţi locul în care 
s-a ascuns Li Kuonyi. Cu siguranţă a urmărit de acolo tot ce s-a 
întâmplat.. 

— Crezi că...? 

— Ea şi Yu sunt pe undeva pe aici, cu documentul. Trebuie să-i 
găsim. 

Asgar dădu ordin ca oamenii săi să se împrăştie iute printre 
tufişuri şi să-i încercuiască pe oamenii lui Feng care mai 
rămăseseră. 

— Mai aveam mai puţin de o oră până la răsăritul soarelui şi 
probabil că focurile de armă s-au auzit până la Chongqing. 

— Ştiu. Jon alerga greu pe terenul accidentat. Se uită în 
dreapta şi în stânga la linia lungă a luptătorilor uighuri care 
cercetau panta muntelui. Ştia că şansele erau foarte mici, că mai 
avea foarte puţin timp şi că, în acest interval, trebuia să-i 
găsească pe Li şi pe Yu, să pună mâna pe document şi să-l 
trimită cumva la Washington. 

Deodată, de la mai puţin de o sută de metri, din faţa sa se 
auzi un schimb de focuri. Jon ridică privirea şi descoperi un punct 
aflat puţin spre stânga sa, chiar deasupra statuii lui Buddha 

Dormind. De acolo se trăsese o rafală scurtă cu un pistol- 
mitralieră - şi răspunsul dintr-un revolver. 

— Stai pe loc! îi strigă Jon lui Asgar şi se ghemui în tufiş. 

Asgar ridică mâna ca să-şi oprească luptătorii, apoi o cobori cu 
palma în jos, indicându-le să se lase la pământ şi să nu facă 
zgomot. 

— Cine crezi că e acolo, Jon? întrebă el în şoaptă. 

— Feng, poate? 

Asgar se strâmbă nemulţumit. 

— Ar fi trebuit să coborâm să examinăm cadavrele. 

— Nu era timp. Trebuia să încercăm s-o găsim mai întâi pe Li 
Kuonyi. 

— Dacă cel care a tras e Feng, înseamnă că am dat greş. 

— Poate că nu! 

După ce le făcu semn oamenilor săi să continue să înainteze 
fără zgomot, Asgar se întoarse lângă Jon. Câteva minute mai 
târziu, lanţul de luptători se apropie de un luminiş. Asgar le făcu 
semn să nu iasă din zona cu vegetaţie. Jon îi făcu un semn cu 
capul spre stânga lor. Porțiunea fără vegetaţie continua până la 
un vârf de stâncă de sub care se căsca, abrupt, valea în care se 
găseau sculpturile. Din locul acela cineva putea să cuprindă cu 
privirea întreaga vale, precum şi pantele şi treptele de piatră 
care duceau la statuia lui Buddha. 

— Li Kuonyi ar fi putut să vadă totul de acolo, spuse Jon. 

Asgar oftă şi încuviinţă cu o mişcare a capului. 

Undeva în dreapta lor se auzi o rafală scurtă din trei focuri 
trase cu un pistol-mitralieră. Impuşcăturile veneau din direcţia 
unei aglomerări de bolovani care se ridica deasupra arbuştilor şi 
tufişurilor, la aproximativ cincizeci de metri distanţă de marginea 
stâncii care domina valea. 

Reacţia la scurta rafală fu un singur foc tras cu un pistol de 
undeva din mijlocul unui pâlc de copaci aflat în apropierea 
marginii stâncii, drept în faţa locului în care se ascunseseră Jon şi 
uighurii. Glonţul făcu să sară aşchii ascuţite din grămada de 
bolovani de deasupra. 

— Priveşte, spuse Asgar. 

La numai zece metri distanţă de grămada de bolovani, înspre 
locul de unde priveau Jon şi tovarăşii săi, se afla o altă 
formaţiune stâncoasă, de dimensiuni mai mici. Peste bucăţile de 
stâncă era prăbuşit trunchiul unui copac mare şi Jon văzu ceva 
mişcându-se în spatele lui. Chiar în clipa aceea, o nouă salvă 

trasă cu pistolul-mitralieră făcu să sară aşchii din trunchiul 
copacului. 

O voce joasă, fascinantă, pe care Jon sperase să nu o mai 
audă niciodată, spuse în engleză: 

— O capcană reuşită, madam Li. La fel de bună ca şi celelalte 
pregătite de tine. Ucigaşii tăi plătiţi mi-au ucis mulţi oameni, însă 
- din păcate pentru tine - nu au reuşit să mă ucidă şi pe mine. 

Li Kuonyi îi răspunse din spatele trunchiului de copac prăbuşit 
cu o voce melodioasă şi calmă, de parcă ar fi întâmpinat un 
vizitator în salonul din vila ei din Shanghai. 

— N-am reuşit nici să pun mâna pe bani. Bănuiesc că au ajuns 
la tine şi sunt foarte surprinsă că te-ai mai întors aici. 

— Am nevoie de factură, scumpă doamnă, spuse Feng şi 
bănuiesc că nu mai ai muniţie. Ar fi trebuit să fii moartă până 
acum şi documentul să fie în mâna mea, dacă nu era prietenul 
tău de acolo, dintre copaci. Mă întreb cine ar putea să fie? 

— De ce vorbesc în engleză? şopti Asgar. 

— Să fiu al naibii dacă ştiu, răspunse Jon. Poate că Feng are 
nişte oameni ascunşi pe undeva şi nu vrea ca ei să înţeleagă ce 
vorbeşte el cu Li. 

— Sunt mai multe lucruri pe care nu le ştii tu, Feng, replică Li 
batjocoritor. 

Din spatele ei se auzi o voce nervoasă de bărbat: 

— Ar fi trebuit să păstrezi factura atunci când ai avut-o în 
mână, Feng. Nimic din toate astea nu s-ar fi întâmplat. N-ar mai 
fi fost nevoie să-şi piardă nimeni viaţa. 

— A, ce plăcere să te aud din nou, şefule. Ce prostie din 
partea mea să cred că ai fost în stare să te sinucizi, chiar şi 
pentru viitorul familiei tale. Salvarea ta a fost însă doamna Li, nu- 
i aşa? Aici am greşit. Ştiam de mult cine e bărbatul în casa 
voastră. 

— Totdeauna ai vorbit peste măsură, Feng. Dacă vrei 
documentul aşa de mult cum spui, s-ar putea să ne intereseze şi 
pe noi banii aflaţi acum în posesia ta. 

— Direct la afaceri ca întotdeauna, doamnă! Bănuiesc că e 
vorba despre acelaşi aranjament. Cele două milioane ale lui 
McDermid în schimbul facturii. 

— Bineînţeles. 

— Atunci ne-am înţeles. Acum femeia poartă toate tratativele, 
şefule? Asta e, nu putem fi toţi bărbaţi. 

In spatele trunchiului prăbuşit se auzi o mişcare precipitată. 

Yu Yongfu apăru, roşu la faţă, încercând să scape din mâinile lui 
Li Kuonyi care se străduia să-l tragă înapoi. 

— Sunt la fel de bărbat ca... 

Trupul lui Yu Yongfu, de la gât până la pântece, fu sfâşiat de o 
ploaie de gloanţe. In întunericul nopţii, sângele părea negru ca 
smoala. Ţipătul disperat al lui Li Kuonyi fu acoperit de o salvă 
furioasă de răspuns venită din direcţia aglomerării de bolovani. 

În tăcerea ciudată care se lăsă imediat după aceea se auzi un 
singur cuvânt: 

— Aşa. 

Neatins se pare de nici unul dintre gloanţele trase dinspre 
stânci, Feng făcu o pauză, apoi continuă cu o voce brusc foarte 
serioasă: 

— Acum ştii care este propunerea mea. Gândeşte-te bine, Li. 
Prietenul tău va isprăvi muniţia mult înaintea mea. Cele două 
milioane de dolari nu sunt ale tale. |ţi ofer însă viaţa. Aruncă aici 
servieta cu documentul şi te las să trăieşti. 

— Acoperă-mă, şopti Jon înfrigurat. Nu deschide focul până nu 
auzi vocea mea sau până nu încep eu să trag. 

— Ce vrei să faci, Jon? întrebă Asgar. 

— Vreau să ocolesc stâncile alea, să urc şi să-l iau pe Feng din 
spate. 

— Mai bine atacăm. Mai am aproape douăzeci de oameni. 

— Ar fi totuşi foarte greu să scoatem dintre stâncile alea un 
individ înarmat cu un pistol-mitralieră şi cu destulă muniţie de 
rezervă. Pe de altă parte, nu ştim ce alte arme are el acolo. 
Poate că mai sunt şi alţii cu el. Li ar putea crede că suntem 
împotriva ei, ar intra în panică şi ar distruge documentul. E prea 
riscant. 

Inainte ca Asgar să mai poată riposta, Jon îşi atârnă pistolul- 
mitralieră MP5K pe umăr şi dispăru printre copaci. Avea şi un alt 
motiv ca să încerce să-l atace din spate pe Feng Dun. Pentru a 
putea trage asupra lui Feng după ce acesta îl ucisese pe Yu 
Yongfu, trăgătorul necunoscut ieşise din spatele unui copac şi Jon 
îi văzuse faţa. Era Randi Russell. 

Nu avea nici cea mai mică idee cum de ajunsese ea acolo, însă 
Feng avea dreptate. Fata va rămâne fără muniţie. Şi dacă 
uighurii ar fi atacat, prietena lui ar fi putut fi prinsă la mijloc. 


Marea Arabiei 


444 


În difuzorul din cabina de comandă a fregatei se auzi vocea 
hotărâtă a amiralului Brose: 

— Daţi-mi poziţia exactă a cargoului, domnule comandor. 

Stând în picioare în cabina întunecată, Jim Chervenko putea să 
vadă luminile de pe Empress, care se afla la mai puţin de patru 
kilometri în faţa lor. Cargoul înainta cu viteza maximă şi îşi 
continua neabătut drumul pe marea scăldată de lună, spre 
Strâmtoarea Ormuz şi mai departe, prin Golful Persic, spre Basra. 
Chervenko făcu un semn spre Frank Bienas care citi poziţia de pe 
navigator şi i-o comunică amiralului. 

— După calculele noastre, mai aveţi la dispoziţie mai puţin de 
nouăzeci de minute înainte de a intra în strâmtoare, spuse 
amiralul după câteva clipe. 

— Aşa am calculat şi noi, domnule, spuse Chervenko. 

— Aţi trecut pe poziţie? 

— Ne-am apropiat la patru kilometri de navă. 

— Submarinul? 

— Au încărcat torpilele şi s-au apropiat de Empress o dată cu 
noi. Ne-au depăşit şi sunt acum cu un kilometru mai aproape de 
cargou decât noi. S-au scufundat şi se află în dreapta cursului 
nostru, ceea ce le permite să urmărească atât cargoul, cât şi pe 
noi. 

— Elicopterele Seahawk sunt echipate cu torpile antisubmarin 
şi gata de decolare? 

— Da, domnule. 

Amiralul încerca să-şi stăpânească vocea, însă seria de 
întrebări pe care, într-o situaţie normală, nu i le-ar fi pus nici 
măcar unui locotenent aflat la prima sa misiune, cu atât mai 
puţin unui comandor cu ani lungi de experienţă pe mare, trăda 
starea lui de nervozitate. 

Brose îi citi parcă gândurile lui Chervenko. 

— Te rog să mă scuzi, domnule comandor, însă este o situaţie 
a naibii de complicată. 

— N-am fost niciodată în alta mai complicată, domnule. 

— Ţi-ai pregătit planul de bătaie? 

— Vom înainta să oprim cargoul. Trimit apoi echipa care să 
urce la bord. Voi încerca să menţin cargoul între noi şi submarin, 
ceea ce-i va sili pe chinezi să se deplaseze spre noi, aşa că 
elicopterele vor putea ataca. In caz că nu reuşim, vom acţiona în 
funcţie de evoluţia situaţiei. 

— Foarte bine, domnule comandor. În vocea amiralului se 
ghicea o vagă ezitare. Veţi primi ordinul de a urca la bordul 
cargoului în mai puţin de o oră. Shiloh ar trebui să ajungă acolo 
peste aproximativ trei ore. Voi încerca să vă asigur protecţie 
aeriană, însă sincronizarea este destul de dificilă. Incearcă să 
rezişti cât poţi de mult. 

Amiralul ezită, din nou, ca şi cum nu ar fi vrut să întrerupă 
legătura. 

— Succes, zise el din toată inima şi închise telefonul. 

Comandorul Chervenko privi în direcţia ceasului de perete, 
apoi îndreptă iar binoclul pentru vedere pe timp de noapte spre 
The Dowager Empress, care continua să înainteze pe marea 
calmă. Pentru comandor începuse numărătoarea inversă. 

Dazu 


Întunericul nopţii devenise greu, apăsător. Jon se târa printre 
stâncile cufundate în umbră şi urca pas cu pas. Talpa pantofilor 
săi speciali de pânză ceda suplu la suprafaţa neregulată a 
pietrelor în timp ce dispozitivul pentru vedere pe timp de noapte 
îi permitea să înainteze ţinând cont de crevasele şi şanţurile 
săpate de apele de ploaie. În câteva rânduri fu nevoit să sară şi 
să se agaţe apoi de marginea unui bolovan. Alteori, reuşea să 
înainteze agăţându-se de ramurile câte unui arbust crescut în 
crăpăturile din stâncă. 

— Pierdem timpul, Li, zise Feng Dun şi vocea sa rece se auzi 
atât de aproape încât Jon avu senzaţia că se va ciocni cu el din 
clipă în clipă. Soţul tău e mort. Gărzile tale de corp de asemenea. 
E evident că nu mai ai muniţie. Prietenul tău de acolo, dintre 
copaci, e singur, va rămâne în curând şi el fără muniţie şi atunci 
nu mă va mai putea opri nimeni. Profită de şansa asta. Aruncă 
servieta şi eu am plecat de aici. 

Li Kuonyi începu să râdă. 

— Şi unde să mă duc? Fără bani, cum crezi că aş putea să ies 
din China, eu şi cu copiii mei? S-ar putea să ard documentul eu 
însămi. Şi o s-o fac dacă nu pleci de aici. 

In timp ce femeia continua să vorbească, reţinându-i atenţia 
lui Feng, Jon se mişcă ceva mai repede şi se opri când fu sigur că 
se află mai sus de Feng. 

Râsul lui Feng sună batjocoritor. 

— Imi pare rău, madam Li. Numai americanii vor să pună 
mâna pe document în bună stare. Din partea mea poţi să-i dai 
foc. Dacă nu o faci tu, o să-l ard eu. Insă asta nu mă va împiedica 
să te ucid şi nici nu o să te ajute să pleci din China. 

Deodată, femeia înţelese. 

— Wei Gaofan! El e în spatele afacerii! Protectorul tatălui meu. 
Protectorul soţului meu. El e cel care vrea ca documentul să fie 
distrus. El e cel pentru care lucrezi tu cu adevărat! 

— Singura ta şansă este să ai încredere în noi. Dacă nu, ţi-am 
spus ce te aşteaptă. 

Jon ajunsese pe cea mai înaltă stâncă. Îşi desprinse pistolul 
MP5K de pe umăr, se căţără tiptil până pe marginea stâncii şi 
găsi o poziţie de observaţie bună, cu spatele lipit de perete. In 
urechi îi şuiera vântul nopţii şi dedesubt se deschidea platoul pe 
care se afla statuia lui Buddha, o vastă panoramă de umbre, 
vegetaţie şi statui monumentale care străluceau în lumina ireală 
a lunii şi a stelelor. 

Feng Dun stătea ghemuit în spatele unui bolovan aflat mai jos, 
la mai puţin de şase metri distanţă. Pistolul său mitralieră era 
sprijinit de buza stâncii, cu ţeava îndreptată spre locul în care se 
ascundea Li Kuonyi. Jon lăsă jos dispozitivul pentru vedere pe 
timp de noapte şi se uită spre capul lui Feng. Părul lui roşu 
înspicat cu alb strălucea în lumina delicată, singurul punct de 
culoare în decorul negru-cenuşiu al stâncilor. 

Capul lui Feng reprezenta o ţintă perfectă. Cu un singur glonţ, 
Jon îl putea face lesne să explodeze ca un pepene copt. Indoi 
degetul pe trăgaci. Clocotea de furie gândindu-se la toţi cei pe 
care îi omorâse Feng sau care fuseseră ucişi din ordinul lui... 
Avery Mondragon. Andy An. Atâţia luptători uighuri. Ticălosul de 
Ralph McDermid. Chiar şi nenorocitul de Yu Yongfu. Apoi era 
conflictul violent gata să erupă în Marea Arabiei. Jon făcea 
eforturi să-şi stăpânească furia. 

Spuse tare, aşa încât să-l audă atât Feng, cât şi Li: 

— Nu eşti singura şansă pentru doamna Li, Feng. Renunţă. 
Predă-te şi te las să trăieşti. 

Avantajul lui Jon asupra lui Feng dispăruse. Timp de o secundă 
interminabilă, bărbatul nu întoarse capul. Nu făcu nici o mişcare. 
Apoi, mai rapid decât atacul unei cobre, se întoarse şi se aruncă 
spre dreapta, fără să ia în seamă muchiile ascuţite ale stâncii. 
Părul său roşu dispăru în umbră, în timp ce faţa i se 
schimonosise de ură. In acelaşi timp, trase o salvă în direcţia lui 
Jon. 

Jon mormăi satisfăcut. Trase şi el o salvă scurtă cu pistolul 
MP5K. Gloanţele se înfipseră în corpul mercenarului, stopând 
mişcarea de întoarcere. Forţa impactului îl proiectă pe Feng în 
peretele stâncii de parcă ar fi fost un sac de orez. Izbitura îl 
aruncă în faţă, peste un bolovan mai mic, de unde alunecă inert 
la vale, stârnind o mică avalanşă. 

Urmă un moment de linişte absolută. Venind prin luminiş, 
apăru Asgar, însoţit de oamenii lui care încercuiră rapid copacul 
prăbuşit şi aşchiile de stâncă unde se refugiase Li Kuonyi. Ţineau 

armele îndreptate spre ea, însă Asgar îi opri să înainteze. 

Jon fu cuprins de o stare de surescitare. Documentul era la 
câţiva metri de el. Avea în sfârşit dovada şi putea să-l sune pe 
Fred. Vasul Empress putea fi oprit, periculoasa sa încărcătură 
distrusă şi criza evitată... dacă reuşea să trimită documentul la 
timp. Porni să alerge printre pietre, sărind peste obstacole, până 
ce ajunse şi el în luminiş. Continuă goana până la uighurii care 
încercuiseră trunchiul prăbuşit. 

In spatele trunchiului, Li Kuonyi şedea pe pământ, cu spatele 
la peretele stâncii. Era îmbrăcată la fel cu femeia care murise în 
vale. Jacheta ei era ruptă şi plină de sânge, aparent de la rănile 
soţului său. Palma ei stângă îi acoperea blând faţa. In mâna 
dreaptă ţinea o brichetă aprinsă. Nu avea nici o armă, însă 
factura originală se afla pe servietă, foarte aproape de mâna cu 
bricheta. 

Femeia zâmbi când îl văzu pe Smith. 

— Vasăzică tu erai! Americanul care căuta de atâta vreme 
documentul. Trebuia să-mi dau seama! 

— S-a terminat, doamnă Li, spuse Jon. Soţul dumneavoastră e 
mort. Nu mai aveţi cu cine să duceti tratative în afară de mine. 

Femeia îl bătu uşor pe Yu pe faţa lipsită de viaţă. Era ca o 
mască de marmură. 

— A fost un prost şi un laş, însă eu l-am iubit şi târgul rămâne 
în picioare. Cele două milioane de dolari americani şi ajutorul să 
părăsesc China împreună cu copiii mei. Capeţi în schimb 
documentul pentru care te-ai străduit atât de mult. Li făcu o 
pauză, privindu-l cu ochi de gheaţă. In caz contrar, îi dau foc. 

Jon o credea în stare de aşa ceva. Se uită la ceasul de la 
mână. O oră şi zece minute. Probabil că Crowe era deja gata să 
intre în acţiune şi aştepta numai ordinul final pentru a aborda 
cargoul. Şansele erau foarte mici ca documentul să mai ajungă la 
preşedinte în timp util pentru ca el să-l poată trimite la Bei jing. 
Criza putea fi evitată numai printr-o minune. O furtună pe mare. 
Sosirea unei alte nave a Marinei. Intervenţia unei alte ţări - orice 
situaţie care ar fi putut împiedica intrarea cargoului în 
strâmtoare. 

Prea multe sacrificii fuseseră făcute până în momentul acela 
ca Jon să renunţe tocmai acum şi criza care putea izbucni era 
prea periculoasă pentru a nu mai face un ultim efort. 

— Au găsit oamenii tăi banii? îl întrebă pe Asgar. 

— l-au găsit. Intr-o crăpătură în stâncă aproape de locul în 

care l-ai ucis pe Feng. Sunt toţi în servietă. Bani adevăraţi. 

— Dă-i ei servieta. 

In vocea lui Asgar apăru brusc o tensiune nefirească. 

— Nu cred că mai are rost, bătrâne. 

Jon se uită uimit la conducătorul uighurilor apoi îi urmări 
privirea spre marginea zonei luminişului ca să vadă ce-l 
tulburase într-atât. | se puse un nod în gât. Era tocmai ce le 
lipsea. Opt bărbaţi îmbrăcaţi în uniforma Armatei Populare de 
Eliberare apărură în dreptul şirului de copaci, cu armele 
îndreptate spre luminiş. Cu armele îndreptate spre ei. Soldaţii 
sosiseră prea târziu pentru a-l mai putea ajuta pe Feng, însă 
suficient de devreme pentru a-i ucide pe Asgar, pe Randi şi pe 
toţi ceilalţi. 


Luni, 18 septembrie 
Washington, D. C. 


Privirile tuturor celor adunaţi în sala subterană de consiliu de 
la Casa Albă erau îndreptate spre capătul mesei, unde 
preşedintele şedea cu ochii aţintiţi pe ceasul de perete. 

— O oră, Sir, spuse amiralul Brose. 

— Mai puţin, îl corectă secretarul Apărării, Stanton. 

— Nu mai putem aştepta, domnule preşedinte, zise 
vicepreşedintele Brandon Erikson. 

Preşedintele întoarse privirea spre Erikson. 

— Sunt gata? Cei de pe Crowe? 

— Sunt gata de mai bine de o jumătate de oră, spuse amiralul 
Brose. ȘI 

Preşedintele dădu din cap. Intoarse capul şi se uită la ceas. 
Faţa lui părea tăiată în piatră. 

— Daţi ordinul. 

instantaneu, toţi cei din încăpere intrară în acţiune. Brose 
înşfacă receptorul şi dădu dispoziţii. 


Marți, 19 septembrie 
Dazu 


Asgar făcu un semn rapid şi cei douăzeci de uighuri se 
împrăştiară pe după stâncile din luminiş, gata să-i înfrunte pe cei 

opt soldaţi. Rămaseră culcaţi, cu armele pregătite, uitându-se 
unul la altul. 

— Suntem de două ori mai mulţi decât ei, spuse Asgar repede, 
însă nu îndrăznesc să dau ordin de atac. Nu ştim câţi mai pot fi 
ascunşi prin apropiere şi o luptă în care sunt ucişi soldaţi din 
Armata Populară de Eliberare nu poate duce decât la represalii 
teribile împotriva luptătorilor mei şi a tuturor locuitorilor 
provinciei Xianjiang. Nu merită sacrificiul. Imi pare rău, Jon. 

Jon răspunse la fel de repede, chiar dacă nu-i făcea nici o 
plăcere: 

— Te înţeleg. 

— Dacă nu sunt decât aceia care se văd acolo, putem să te 
ajutăm să ajungi la ascunzătoarea noastră. Impreună cu oamenii 
mei, vei reuşi să-l scoţi pe David Thayer din ţară. 

— Apreciez oferta ta. lţi mulţumesc. De ce naiba nu se mişcă? 
Soldaţii erau ca nişte statui, înarmate şi gata de luptă. O linie 
impenetrabilă probabil, însă o linie care putea fi înconjurată. Aşa 
cum stăteau, puteau fi loviți foarte uşor. De ce nu trăgeau ei 
primii? Se temeau din cauza inferiorităţii numerice? 

— Nu sunt deloc îngrijoraţi, comentă Asgar. Aşa cum am spus, 
probabil că aşteaptă sosirea altor trupe. 

In momentul acela, Jon simţi ceva mişcându-se aproape de 
locul unde se afla el. Se întoarse brusc. 

— Randi! 

Randi Russell, cu faţa înnegrită, răsări lângă ei. 

— Cu ce vă pot ajuta? 

Părul ei era vopsit negru şi purta un costum boţit. Se uita şi ea 
cu coada ochiului la soldaţii tăcuţi de la marginea pâlcului de 
copaci. 

— De unde naiba ai mai apărut şi tu? o întrebă Jon fără pic de 
ironie de astă dată - soldaţii nu aveau să mai aştepte mult acolo. 

— Am venit aici cu fostul Ralph McDermid, perpelească-se în 
iad. Avea nevoie de un interpret. 

— Din fericire pentru noi şi pentru Li Kuonyi. Ai fost aici de la 
început? 

Ea încuviinţă dând din cap. 

— M-am ascuns aici. După baia de sânge din vale, l-am văzut 
pe Feng că se îndreaptă spre cei doi. Aşa că am deschis focul 
pentru a-l face să se ascundă după stâncile alea. 

— lar îţi sunt dator. 

— N-ai pentru ce. Randi încerca să pară detaşată, însă nu 

reuşea. Factura aceea pe care o are femeia... asta căutai? 

— Da. 

Jon îi prezentă pe scurt situaţia şi încheie relatându-i impasul 
în care se găseau cele două nave în Marea Arabiei. 

— McDermid a pus la cale toată afacerea împreună cu soţul lui 
Li Kuonyi. Nu ştiu cum, dar şi-a băgat coada şi un important om 
politic chinez. Dumnezeu ştie ce se poate întâmpla, însă cu 
siguranţă nimic bun. Nici pentru pace... Nici pentru viitor... nici 
pentru celelalte ţări ale lumii. Imi pare rău că te-am amestecat în 
povestea asta, Randi. Asgar are dreptate. Nu poate risca viitorul 
oamenilor săi. Oricum, nu mai avem timp să schimbăm ceva. 

Jon se întoarse spre Asgar. 

— Ar fi bine să-ţi iei oamenii şi să pleci cât mai poţi. Dacă poţi. 

— Tu nu vii? 

— N-aş face altceva decât să vă pun într-un pericol şi mai 
mare. Uighurii nu au în spate singura superputere a lumii ca să-i 
apere. Noi, da. Il bătu cu palmele pe umeri, aşa cum văzuse că 
făceau uighurii. la tu cele două milioane. Le puteţi da o 
întrebuințare mai bună decât ar fi în stare Li Kuonyi, guvernul 
chinez sau noi. 

— Imi pare rău că s-a terminat aşa. Situaţia nu e grozavă nici 
pe departe, însă probabil că o să reluăm asta altă dată. Şi o s-o 
ducem cu bine la capăt. Asgar dădu un semnal şi, înainte ca 
Randi şi Jon să apuce să clipească, el şi oamenii săi dispăruseră 
printre copaci. 

Acum nu mai aveau pe nimeni care să-i apere de soldaţii 
chinezi. 

— Jon, şopti Randi, făcând un semn cu capul în direcţia 
acestora. 

Soldaţii nu porniseră în urmărirea uighurilor. Se dăduseră la o 
parte, făcând loc unui ofiţer care ieşi din aliniamentul lor şi se 
apropie de Jon şi Randi. 

— Prin urmare, asta aşteptau, spuse Jon. 

— Căpitan. De infanterie, după uniformă, îl informă Randi. 

Jon, Randi şi Li Kuonyi se depărtară câţiva paşi de trunchiul 
căzut. Kuonyi strângea documentul într-o mână, în timp ce în 
cealaltă avea bricheta, stinsă acum. 

Expresia căpitanului era severă, pasul său hotărât. Aruncă o 
privire spre stânga, spre locul în care Feng Dun zăcea în propriul 
său sânge. Militarul încetini pasul şi se opri, cu o expresie de 
îndoială. De după stâncile în faţa cărora se prăbuşise Feng 

apăruse un bărbat scund şi rotofei, îmbrăcat şi el în uniforma 
Armatei Populare de Eliberare. 

Când el se apropie mergând hotărât spre ofiţerul de infanterie, 
Randi îi şopti lui Jon: 

— Poartă însemnele Biroului Securităţii Publice - serviciul 
intern de securitate şi contrainformaţii. 

— Grozav. KGB-ul chinezesc. 

Maiorul Pan Aitu urmărise primul act al dramei din spatele 
statuii dragonului fioros care păzea intrarea în Grota lluminării 
Supreme. Pe măsură ce acţiunea progresase, maiorul 
înconjurase statuia şi-i urmase pe protagonişti. 

Binoclul pentru vedere pe timp de noapte îi permisese să 
studieze grupul de uighuri care îl atacaseră pe Feng Dun şi pe 
gangsterii săi, printre care se aflaseră şi câţiva soldaţi. Hainele, 
feţele şi armele celor douăzeci de luptători ciudaţi îl făcuseră să 
zâmbească uşor admirativ. Disciplinaţi, înarmaţi cu pistoale- 
mitralieră AK-47. De mult era convins că Smith reuşise să scape 
cu ajutorul unei celule de luptători uighuri care activa clandestin 
în Shanghai. Ei se aflau acum acolo unde Feng Dun îi omorâse pe 
falsa Li Kuonyi şi pe americanul acela bogat, McDermid, ca să 
pună mâna pe factura încărcăturii de pe The Dowager Empress. 
Insemna că Smith nu putea fi prea departe. 

Admiraţia lui Pan faţă de şiretenia lui Li Kuonyi crescuse 
vertiginos. Dacă voia însă ca Wei Gaofan să fie învins, maiorul 
trebuia să intervină. Apariţia grupei de infanterie nu făcuse decât 
să-i confirme decizia. 

Acum stătea în faţa căpitanului, care se uita, neştiind ce să 
facă, la uniforma lui cu însemnele gradului de maior de 
securitate şi-i spuse cu voce calmă: 

— Sunt maiorul Pan Aitu, domnule căpitan. Ai auzit probabil de 
mine. Pan îl cântări cu privirea de sus în jos pe bărbatul mai înalt 
decât el. 

Căpitanul îşi recăpătase parcă ceva din aerul său dur. Se 
străduia să facă faţă onorabil. 

— Căpitan Chang Doh. Da, am auzit de dumneavoastră, 
domnule maior. 

— Atunci cred că putem renunţa la preliminarii. Execuţi, 
bănuiesc, ordinele pe care le-ai primit de la un comandant care 
este prieten cu Wei Gaofan. Ai primit neoficial sarcina să-l ajuţi 
pe Feng Dun, care, după cum vezi, este mort. In urma ordinelor 
ilegale ale acestuia, am pierdut mai mulţi soldaţi din Armata 

Populară de Eliberare - atât răniţi, cât şi morţi. 

Faţa căpitanului se făcuse albă ca varul. 

— Nu pot să vă vorbesc despre ordinele pe care le-am primit, 
domnule maior. 

— Nu? İn spatele copacilor se află mai mulţi soldaţi sub 
comanda mea. In acelaşi timp, eu am primit ordin scris să 
investighez şi, dacă este nevoie, să împiedic acţiunile 
decedatului Feng Dun. Ca să nu mai existe nici un dubiu, iată aici 
documentele mele. Pan îi întinse căpitanului autorizaţia pe care i- 
o semnase Niu Jianxing. 

Căpitanul citi încet, de parcă spera ca documentul să se 
topească şi să dispară din mâna lui. Din păcate, ordinul confirma 
că maiorul acţionează în calitate de ofiţer de contrainformaţii 
pentru un membru al Comitetului Permanent care răspundea de 
acest gen de operaţii. Căpitanul se afla în poziţia defavorabilă de 
a acţiona pentru un prieten personal al unui alt membru al 
aceluiaşi Comitet Permanent, care nu răspundea însă de 
activităţile militare. 

In timp ce Jon, Randi şi Li Kuonyi urmăreau cu înfrigurare 
scena, căpitanul de infanterie îi înapoie maiorului hârtiile, se 
dădu un pas înapoi şi îl salută cu tot respectul. 

— Se pare că maiorul a câştigat disputa. 

Li Kuonyi aprinse din nou bricheta. 

— Incă mai puteţi avea documentul. Vreau să ajung cu copiii 
mei în Statele Unite şi să obţin azil acolo. Dacă nu, îi dau foc 
acum. 

— Nu mai vreţi cele două milioane? 

Femeia ridică din umeri. 

— Erau pentru soţul meu. Eu sunt actriţă şi destul de bună. ŞI 
sunt suficient de bine cunoscută în America. Pot să-mi câştig şi 
singură milioanele. 

— S-a făcut. Jon se întinse şi-i smulse în acelaşi timp şi 
documentul şi bricheta, înainte ca femeia să-şi schimbe 
hotărârea. i 

Maiorul ajunse în dreptul lor. li zâmbi lui Jon şi se prezentă în 
engleză: 

— Sunt maiorul Pan Aitu, domnule colonel Smith. Sunt 
încântat să vă întâlnesc, în sfârşit. Cazul dumneavoastră a fost 
foarte interesant. Din păcate, nu mai avem timp. Daţi-mi factura. 

— Nu! strigă Randi deodată. Smulse bricheta din mâna lui Jon 
şi o aprinse. Nu ştiu de ce vrei documentul acesta, însă... 

Jon o opri. 

— Stinge bricheta. Oricum nu avem destul timp să trimitem 
documentul la Washington pentru ca preşedintele să-i poată 
anunţa pe cei de la Zhongnanhai. Hai să auzim ce are de spus 
prietenul nostru. 

Ochii micuţului maior sclipeau. Le arătă cu mâna spre cei opt 
soldaţi care dispăreau printre copaci. 

— Sunt acum sub ordinele mele. Probabil că nu ştiţi, însă 
căpitanul Chang a luat doi prizonieri americani. Unul este 
căpitan, iar celălalt un bătrân evadat. Am posibilitatea să vă 
asigur dumneavoastră, celor doi prizonieri, doamnelor de aici şi 
copiilor doamnei Li ieşirea rapidă din ţară. Suntem în aceeaşi 
echipă de data asta, domnule colonel. 

— De ce o ajutaţi pe Li Kuonyi? întrebă Randi. 

— Să spunem că-i admir inteligenţa şi talentul de actriţă. 
Trebuie să recunosc de asemenea că reprezintă pentru noi o 
complicaţie pe care nu o dorim. Nimic din ceea ce s-a întâmplat 
nu poate şi nici nu va ajunge la urechile publicului. Nici în ţara 
dumneavoastră, nici în a mea. Timpul trece însă. 

Jon cântări propunerea. Maiorul nu voia să distrugă 
documentul. China nu avea ce să mai câştige în afară de cazul în 
care acceptau ca americanii să urce la bordul cargoului. O 
decizie trebuia luată şi numai el era cel care o putea lua. 
America nu mai avea nimic de pierdut şi totul de câştigat. 

Puse singura întrebare care mai avea importanţă în momentul 
acela: 

— Aveţi vreun mijloc prin care putem opri cargoul înainte de a 
fi prea târziu, domnule maior Pan? 

— Da. 

Jon îi întinse lui Pan factura. 

Maiorul se întoarse, le făcu semn să-i urmeze şi porni alergând 
prin luminiş, traversă pâlcul de copaci şi ajunse pe un alt platou. 
Acolo aştepta un elicopter. Pan scoase un aparat de emisie- 
recepţie şi rosti câteva cuvinte în microfon. În timp ce se 
apropiau, motoarele elicopterului prinseră viaţă. 


Marea Arabiei 


Luna ajunsese la strălucirea maximă şi fregata John Crowe 
înainta pe valurile leneşe, apropiindu-se din ce în ce mai mult de 

Empress, care se îndrepta cu viteză maximă spre Strâmtoarea 
Ormuz, deja vizibilă în depărtare. Echipa care urma să abordeze 
se afla pe puntea din spate, cu armele pregătite, gata să coboare 
la apă bărcile ce aveau să o ducă spre cargoul chinezesc. 

În centrul de comunicaţii şi control, locotenent-comandorul 
Frank Bienas patrula nervos, oprindu-se la fiecare câteva minute 
ca să se aplece peste umărul operatorilor radio, radar şi sonar. 
Urmărea atent ecranul radarului în faţa căruia se afla specialistul 
clasa a Il-a Baum, când Hastings, operatorul de la sonar, începu 
să strige: 

— Submarinul s-a pus în mişcare! 

— Cât de repede? sări Bienas. 

— Cu viteză maximă, domnule. 

— Înaintează spre Empress? 

— Cam aşa ceva, domnule. 

— Ce dracu' înseamnă „cam aşa ceva”? 

— Inseamnă că şi-a schimbat cursul spre Empress, însă pe 
direcţia asta va ajunge undeva în spatele cargoului. 

— Adică se îndreaptă spre flancul nostru, cu torpilele armate şi 
gata de luptă? 

— E posibil, domnule. Cred că da. 

— Atunci spune aşa, la naiba! 

Tăcerea încordată care se lăsase fu întreruptă de intervenţiile 
lui Hastings, care spuse, iritat: 

— Nu am de unde să ştiu încotro se îndreaptă submarinul, 
domnule comandor. Numai viteza şi cursul. 

Bienas roşi. 

— Scuză-mă, Hastings. Cred că mi-am cam pierdut cumpătul. 

— Toţi suntem nervoşi, domnule, zise Hastings. 

Secundul activă interfonul care făcea legătura cu cabina de 
comandă. 

— Jim? Se pare că submarinul se îndreaptă spre flancul nostru 
cu viteză maximă. 

In cabina de comandă, Jim Chervenko recepţionă mesajul ca 
pe un pumn în stomac: 

— OK, Frank. Te rog să mă anunţi când ajunge în dreptul 
nostru. 

— Am înţeles, domnule. 

Chervenko  acţionă comutatorul, întrerupse legătura pe 
interfon şi privi către cargoul din faţa sa. Apoi se aplecă din nou 
spre microfonul interfonului. 

— Sparks? Deschide un canal. la legătura cu ei. Chervenko îşi 
îndreptă spinarea şi urmări cu privirea cargoul care se deplasa 
cu viteză la mai puţin de un kilometru în faţa lor. În difuzorul 
interfonului se auzi o voce nervoasă: 

— Nu răspund, domnule. 

— Mai încearcă. Anunţă-mă când răspund. 

Chervenko apăsă pe alt comutator. 

— Eşti gata, Canfield? 

— Da, domnule. 

Chervenko dădu din cap, simțind în vocea tânărului locotenent 
nerăbdarea de a intra în luptă. Işi aminti că şi el fusese la fel 
cândva. Intr-o altă viaţă. 

— Trage o salvă în faţa lor. Canfield? 

— Domnule? 

— Fără să-i atingi. 

O pauză. 

— Da, domnule. 

Chervenko duse la ochi binoclul pentru vedere pe timp de 
noapte şi cercetă ce se petrece la prora cargoului care tăia apa 
cu viteză. Ascultă zgomotul rafalei de proiectile de 12,7 milimetri 
care produse un gheizer la mai puţin de o sută de metri în faţa 
prorei vasului. O ploaie de apă se ridică din mare. Probabil că 
asta îi va speria. 

Chervenko începu să numere: unu, doi, trei, patru... 

Interfonul prinse din nou viaţă. 

— Au răspuns, domnule, anunţă operatorul radio. Vor să 
cunoască motivul agresiunii noastre. 

— Spune-le să înceteze să mai facă pe proştii, să oprească 
imediat şi să se pregătească să primească la bord o echipă de 
control. Spune-le de asemenea că dacă văd şi o cutie de 
conserve aruncată peste bord, următoarea rafală o să-i lovească 
în plin. Chervenko devenise brusc nervos. Urmărea atent 
mişcările cargoului. Dădu drumul aerului din piept doar atunci 
când vasul Empress încetini. Până aici totul era bine. Se pregătea 
să ordone coborârea la apă a bărcilor când în difuzorul 
interfonului se auzi vocea agitată a lui Frank Bienas: 

— Submarinul vine spre noi, Jim! S-au scufundat. Torpilele 
sunt în tuburi. 

Asta era. Fruntea lui Chervenko se acoperi brusc de sudoare. 

— Pregătiţi-vă pentru manevre de evitare! strigă Chervenko. 
Trimite-ţi elicopterele! 

Cu coada ochiului observă că Empress abia se mai mişca, iar 
chila sa se ridica şi cobora uşor în valurile mici. Atenţia 
comandorului era însă îndreptată spre pupa, unde în orice 
secundă putea apărea capul unei torpile. 

Nu apăru nici o torpilă. Ceea ce văzu însă, după câteva 
secunde, fu o gigantică siluetă ivindu-se în lumina lunii, ca un 
monstru ridicat din adâncurile oceanului. 

Era submarinul chinezesc. In timp ce Chervenko urmărea, fără 
să-i vină să creadă, evoluţia submarinului, acesta înaintă încet 
până ajunse la mai puţin de cinci sute de metri de pupa lui 
Dowager Empress. 

O voce în difuzorul interfonului îl anunţă: 

— Vor să ia legătura cu noi, domnule! 

Chervenko ridică mirat din sprâncene. Ce mai era şi asta? 

— Fă-mi legătura în cabina de comandă. 

Se auzi o voce băţoasă în care se citea o vagă supărare şi care 
rosti într-o engleză greu articulată: 

— Domnul comandor Chervenko, bănuiesc. Aici căpitanul 
Zhang Qian, comandantul submarinului Ciu-En-/ai, din Armata 
Populară de Eliberare. Am primit ordin de la Beijing să particip 
împreună cu dumneavoastră la operaţiunea de abordare a 
vasului The Dowager Empress, pentru a căuta şi a distruge toată 
încărcătura de contrabandă. După aceea am ordin să asigur un 
echipaj care să ducă vasul înapoi în China. 

Chervenko rămase nemişcat. Incremenise, cu privirea spre 
întinderea neagră a Mării Arabiei, cu microfonul interfonului în 
mână şi încerca să-şi domolească bătăile inimii. Se terminase. 
Slavă Domnului, se terminase. Cineva făcuse treaba în locul lor. 
Cineva... probabil mai mulţi... ale căror riscuri şi sacrificii şi le 
putea numai imagina şi ale căror nume şi feţe nu le va cunoaşte 
probabil niciodată. 

— Sunt la dispoziţia dumneavoastră, domnule căpitan, spuse 
politicos  Chervenko. Şi, bineînţeles, după ce distrugem 
încărcătura de contrabandă, am fi încântați să escortăm nava 
înapoi în Shanghai. Nu ar fi bine ca o asemenea navă proscrisă 
să scape sau să ajungă în mâinile altcuiva, nu-i aşa? 

EPILOG 


Beijing 


Toţi cei zece bărbaţi aşezaţi în jurul mesei imperiale, bogat 
ornată, din sala de consiliu a complexului de la Zhongnanhai 
întoarseră la unison capetele spre uşa din stânga secretarului 
general. Privirile lor erau aţintite asupra bărbatului suplu, 
îmbrăcat în uniformă de locotenent-comandor de Marină care 
intrase în încăpere. Ofiţerul şopti ceva la urechea secretarului 
general şi acesta dădu din cap, încuviinţând. 

După ce tânărul ofiţer ieşi din încăpere, secretarul general le 
explică ce se întâmplase. 

— Avem veşti bune. S-a terminat. Căpitanul de pe Ciu-En-lai 
ne raportează că Empress a fost abordată de o echipă formată 
din oameni de pe submarinul nostru şi de pe fregata americană 
John Crowe. Au găsit la bord mai multe tone de substanţe 
chimice interzise. Marfa de contrabandă a fost distrusă. Ofițerii 
cargoului au fost luaţi în custodie de către marinarii noştri şi 
nava se îndreaptă acum spre Shanghai, escortată de fregata 
americană. 

Murmure de aprobare şi de uşurare se auziră din toate părţile. 

— Am avut noroc, dar chiar trebuie să permitem ca o fregată 
americană să ne escorteze vasul? interveni Wei Gaofan. 

— Cred că a insistat căpitanul fregatei, răspunse calm 
secretarul. Având în vedere circumstanţele, nu cred că puteam 
protesta. Ochii săi, ca nişte cioburi mici de piatră neagră în 
spatele ochelarilor groşi, se opriseră asupra generalului Chu 
Kuairong, aşezat la capătul îndepărtat al mesei. 

— Cum a fost posibil să se întâmple aşa ceva, generale Chu? 
O afacere ilegală prezentând un pericol greu de imaginat să fie 
pusă la cale de cetăţeni chinezi chiar sub nasul nostru? 

— Cred că eu sunt cel care trebuie să răspundă la această 
întrebare, domnule secretar, spuse Niu Jianxing. 

— Nici unul dintre noi nu poate fi pus să răspundă pentru 
eşecurile celor care conduc de fapt operaţiunile, interveni furios 
Wei Gaofan. 

Niu nu se uită spre Wei. Se adresă întregii adunări: 

— Se pare că Wei Gaofan doreşte să dea vina pe cei de jos, 
care nu au posibilitatea să se apere. 

— Nu permit...! izbucni Wei. 

Secretarul îl întrerupse brusc, adresându-se lui Niu Jianxing: 

— Dacă ai o explicaţie, te rog să ne-o dai. 

— Există o explicaţie, răspunse Niu încet. O explicaţie simplă 
cu mai multe componente - un om de afaceri slab, lăcomia 
alimentată inevitabil de legile economiei de piaţă, conspirația 
pusă la cale de anumite corporaţii occidentale şi aroganţa 
coruptă a unui membru al acestui comitet. 

În clipa în care Bufnița rosti ultimele cuvinte, în sală se lăsă o 
tăcere indignată. Apoi în încăpere erupse un val de strigăte de 
protest şi întrebări adresate lui Niu. 

Wei Gaofan, cu faţa sa de buldog roşie de furie, ţipa cel mai 
tare: 

— O asemenea acuzaţie este echivalentă cu trădarea, Niu! 
Solicit un vot de cenzură! 

— Pe care dintre noi îl acuzaţi, domnule? întrebă Shi Jingnu. 

— Este inacceptabil! se auzi şi vocea unuia dintre membrii mai 
tineri. 

— In afară de cazul în care Niu poate proba aceste acuzaţii, 
interveni liniştit secretarul. 

Toţi tăcură brusc şi schimbară între ei priviri mirate. 

— Nu cred că poate, se auzi cineva murmurând. 

— Ar trebui să credeţi, mârâi generalul Chu, rostogolind între 
buze o ţigară de foi neaprinsă. 

Niu se ridică de la masă şi se duse la uşă. O deschise şi făcu 
semn cuiva să intre. 

Maiorul Pan Aitu, echipat în uniforma de ofiţer al Armatei 
Populare de Eliberare, intră în sală. Niu îl escortă pe rotofeiul 
vânător de spioni până la masă şi rămase în picioare în spatele 
lui. 

— Domnule maior, te rog să ne prezinţi în detaliu rezultatele 
investigaţiilor tale. 

Cu vocea sa blândă, inexpresivă, Pan le prezentă întreaga 
conspirație, de la afacerea încheiată între Donk & LaPierre şi Yu 
Yongfu cu privire la substanţele chimice interzise, urmând cu 
implicarea lui Li Aorong şi a lui Wei Gaofan şi terminând cu 
momentul în care Jon Smith îi înmânase ultimul exemplar din 
lista de inventar pe care Pan îl trimisese imediat prin fax de la 
Dazu direct la Comitetul Permanent. 

Faţa dură a lui Wei Gaofan căpătase o paloare neobişnuită. Cu 
toate acestea, continuă să mârâie: 

— Mi se pare că, o dată cu moartea tragică a lui Li Aorong, cu 
numai o oră în urmă, toţi cei la care s-a referit maiorul Pan sunt 
morţi. În afară de mine, bineînţeles. lar eu neg categoric... 

Pan continua să-l privească neclintit pe Wei. 

— Nu toţi sunt morţi, domnule. Li Kuonyi trăieşte. Mulţi dintre 
oamenii lui Feng Dun au supravieţuit. Căpitanul de infanterie 
trăieşte ca şi prietenul dumneavoastră, generalul, care l-a trimis 
pe căpitan să-l ajute pe Feng Dun să recupereze documentul. 
Toţi aceştia au semnat declaraţii. 

Timp de câteva clipe Wei Gaofan rămase nemişcat. Trăsăturile 
lui păreau să se topească, însă maxilarele rămâneau încleştate. 

— Niu Jianxing i-a silit să mintă! 

— Nu, zise secretarul îngândurat, studiindu-l pe Wei ca şi când 
atunci l-ar fi văzut prima oară. Aici există un singur mincinos. 

Culoarea reveni brusc în obrajii lui Wei. 

— Niu Jianxing şi secretarul general vor să distrugă China, 
spuse el adresându-se celorlalţi colegi. Ceea ce a făcut Yu Yongfu 
este un exemplu al bolii pe care ei vor s-o răspândească în 
Republica Populară. Eu n-am făcut altceva decât să vă deschid 
ochii, vouă şi partidului, asupra a ceea ce se întâmplă cu marea 
revoluţie a părinţilor noştri. Pentru Mao Tzedun, Ciu-En-lai, Chu 
Teh, Deng Xiaoping, eu nu-mi voi da demisia. Voi ieşi din această 
încăpere împreună cu cei care sunt de acord cu mine şi vom 
vedea apoi pe cine sprijină partidul! 

lnălţă trupul masiv şi înaintă spre uşă pe picioarele sale 
crăcănate. Rămase o clipă în uşa pe jumătate deschisă, cu 
spatele la colegii săi, aşteptând. Nimeni nu îl urmă. 

Secretarul oftă adânc. 

— Mâine voi solicita un vot în Comitetul Central şi în Biroul 
Politic. Vei pierde toate funcţiile, toate prerogativele şi toate 
onorurile. Vei fi îndepărtat din partid, Wei Gaofan. 

— Numai dacă, sugeră Niu Jianxing, nu alegeţi să faceţi ceea 
ce i-a sugerat Li Aorong ginerelui său. Insă trebuie să acţionaţi 
foarte repede. 

— Ai putea să te gândeşti la familia ta, îi sugeră şi secretarul, 
însă vocea lui nu exprima prea multă speranţă. 

Wei continua să stea acolo tăcut. Într-un sfârşit, dădu din cap 


şi ieşi. 

Luni, 18 septembrie 
Washington, D.C. 


La patru ore după ce încărcătura de substanţe interzise fusese 
descoperită la bordul vasului Empress şi distrusă, Charlie Ouray îl 
invită pe vicepreşedintele Brandon Erikson la o întrevedere cu 
preşedintele. Ordonă apoi să fie pregătit Air Force One pentru un 
zbor spre Coasta de Vest, discută la telefon cu ambasadorul Wu, 
care abia revenise din China şi se duse jos, la subsol, în camera 
de consiliu, unde preşedintele vorbea la telefon cu soţia. 

— Totul s-a terminat neaşteptat de bine, Cassie, spunea 
preşedintele. 

De îndată ce îl văzu pe Ouray în cadrul uşii, îi făcu semn să 
intre. i 

— Crezi că ai să reuşeşti să ajungi, draga mea? Imi pare rău că 
trebuie să anulezi cina în Oaxaca, dar... da, ştiu şi eu sunt la fel 
de emoţionat. Şi copiii? Minunat! Minunat! O să-l întâmpinăm cu 
toții. Castilla puse receptorul jos, strălucind de bucurie. 

Ouray aşteptă până ce preşedintele se uită din nou la el, după 
care raportă: 

— A sunat ambasadorul, domnule preşedinte. A dorit să vă 
mulţumească oficial şi mi-a transmis un mesaj pentru 
dumneavoastră din partea lui Niu Jianxing - Bufnița. 

— Frumos din partea lui. Care e mesajul? 

— Niu vă transmite urările lui de bine şi speră ca sănătatea 
dumneavoastră să rămână în continuare robustă. 

Preşedintele izbucni în hohote de râs. 

— Ce-i? întrebă mirat Ouray, privindu-l pe preşedinte care 
râdea din ce în ce mai tare. Zâmbi şi el, repetându-şi mesajul pe 
care îl primise, apoi râse uşor. Până la urmă, nu se mai putu 
stăpâni şi începu să râdă ţinându-se de burtă. Hohotele umplură 
spaţioasa sală izolată fonic, alungind umbrele ce se aciuaseră 
aici în ultima săptămână. 

— O, Doamne. Preşedintele se şterse la ochi. 

— Foarte amuzant, într-adevăr, recunoscu Ouray. 

— Aveam nevoie de aşa ceva. Auzi, robustă. Din partea lor 
însă, e un vot de încredere. 

— Expresia speranţei în viitor. 

— La naiba, Charlie. Işi închipuie că situaţia asta m-a 
zdruncinat rău şi nu vrea s-o ia de la început cu altcineva! 

Cei doi bărbaţi râseră iar, lăsându-se pe spate în fotolii. 

— Cred, domnule, că putem să-i urăm şi noi acelaşi lucru. 

— Ai dreptate. Expresia lui Sam Castilla deveni brusc serioasă 
în clipa în care gândurile sale trecură la următoarea sarcină. 
Voiam să ştii că Departamentul Justiţiei e gata cu acuzaţiile 
împotriva lui Jasper Kott. Va fi un mare scandal. 

— Nu avem cum să ascundem gunoiul sub preş. 

— Nu, Charlie. N-ar fi corect. 

Preşedintele mai avea însă o afacere pe care trebuia s-o 
încheie. Oftă, pregătindu-se pentru ce era mai greu. 

— Vicepreşedintele e în drum spre Casa Albă? 

— E chiar aici. 

Brandon Erikson intră în sala de consiliu cu un zâmbet larg pe 
faţa lui frumoasă. Ca de obicei, avea părul pieptănat impecabil 
spre spate şi purta un costum perfect croit, cu vestă. Emana 
farmec şi energie. 

— Felicitările mele, domnule preşedinte. Aţi demonstrat încă o 
dată ce mare conducător de stat sunteţi. 

— lţi mulţumesc, Brandon. A fost cât pe ce să se întâmple. 

Vicepreşedintele se aşeză pe locul pe care îl ocupa de obicei, 
la mijlocul mesei, în dreapta preşedintelui, chiar în faţa lui Ouray. 
li făcu un semn amabil cu capul acestuia, apoi se întoarse spre 
preşedinte: 

— N-o să vă rog să-mi dezvăluiţi şi mie detaliile operaţiunii, 
însă presupun că e vorba de câţiva dintre eroii noştri anonimi din 
serviciile de informaţii. 

— Ai dreptate, recunoscu preşedintele. Am beneficiat însă din 
plin şi de ajutor din interiorul Chinei, în special de la un om politic 
cu rang înalt. Această colaborare mi-a dat o mulţime de speranţe 
cu privire la relaţiile noastre cu China. 

— Cred că sunteţi prea modest, domnule preşedinte, zâmbi 
Erikson. 

Sam Castilla nu răspunse. 

Vicepreşedintele clipi de câteva ori şi măsură cu privirea 
locurile goale din sala care era perfect izolată de restul Casei 
Albe. Nu numai că nu avea ferestre şi era izolată fonic, dar se 
verifica periodic potenţiala prezenţă a  microfoanelor sau 
camerelor de luat vederi ascunse. 

— Mai trebuie să vină cineva? Bănuiesc că e vorba de o 
informare după încheierea crizei. 

Preşedintele studia în tăcere faţa lui Erikson, căutând să-şi dea 

seama cum de se putuse înşela atât de mult în privinţa lui. 

— Nu mai vine nimeni, Brandon. Spune-mi, crezi că prietenul 
tău McDermid este la fel de entuziasmat ca şi tine de succesul 
nostru? 

Erikson se uită la preşedinte, apoi la faţa serioasă a lui Ouray 
şi în sfârşit din nou la preşedinte. 

— Habar n-am ce gândeşte domnul McDermid. Abia dacă îl 
cunosc pe omul ăsta. 

— Chiar aşa? întrebă Charlie Ouray. 

Erikson nu putu să nu remarce absenţa titlului şi faptul că 
Ouray nu folosise nici una dintre formulele obişnuite de politeţe, 
înălţă mirat dintr-o sprinceană. 

— S-a întâmplat ceva, domnule preşedinte? 

Preşedintele izbi cu palma în masă. Ouray sări în picioare. 

Erikson era uimit şi puţin speriat. 

— Ba ştii foarte bine ce părere ar fi avut McDermid, mârâi 
Castilla. Ştii exact cine au fost acei eroi anonimi. 

— E absurd ce spuneţi, domnule! se răsti Erikson, la fel de 
furios ca şi preşedintele. Spuneţi că eu ştiu... se opri ca şi cum 
atunci ar fi auzit exact cuvintele preşedintelui. Ce părere... Ar fi 
avut? 

— Ralph McDermid e mort, zise brusc preşedintele. Membrii 
consiliului director al Grupului Altman se dau acum peste cap să 
găsească o poveste plauzibilă care să explice această moarte. 
Nu vor reuşi. Maşinaţiunile lui McDermid vor ieşi la iveală - voi 
avea personal grijă de asta. Directorii vor părăsi corabia cât ai 
zice peşte. 

— Mort? repetă Erikson, stupefiat. Va ieşi totul /a iveală? 

— Prietenul tău secret Ralph McDermid a fost împuşcat mortal 
în China, spuse Charlie Ouray. Ucis, după cum mi s-a spus, de 
către unul dintre propriii săi ucigaşi plătiţi. 

Vicepreşedintele clipi de câteva ori, îşi reveni şi spuse precaut: 

— Ingrozitor. Ce tragedie! Ce căuta în China? O călătorie de 
afaceri, presupun. 

— La naiba, Brandon! explodă preşedintele. S-a terminat. Ai 
fost prins cu mâna băgată adânc în buzunarul altuia. Aştept să 
primesc demisia ta până mâine de dimineaţă! Preşedintele făcu 
un semn cu capul către Ouray, care apăsă pe un buton de sub 
tăblia mesei. 

— Demisia... demisia mea... reuşi să bolborosească Erikson. 

încăperea se umplu de sunetul a două voci, dintre care una 

era a vicepreşedintelui: 

— Nu fi ironic. Avem nevoie unul de altul. Eşti unul dintre 
membrii cei mai de valoare ai echipei. 

— Sunt în această echipă atâta vreme cât identitatea mea nu 
e dezvăluită. 

— Situația nu e chiar atât de rea pe cât crezi. Până la urmă, 
nici Smith, nici femeia de la CIA nu au reuşit să dăuneze 
proiectului nostru. 

— Faptul că cei de la CIA te ţin probabil acum sub observație 
nu te îngrijorează? Chiar dacă nu are legătură cu afacerea 
noastră, e posibil să se fi descoperit că o parte din scurgerile de 
informații de la Casa Albă duc la tine. Asta ar trebui să te pună 
foarte tare pe gânduri. 

— Cred că e suficient. Ouray opri banda. Sunt sigur că domnul 
Erikson îşi aminteşte foarte bine restul. 

Erikson îşi ţinea mâinile în poală, sub masă. Clipi de câteva ori, 
ca şi cum n-ar fi ştiut unde se află. Apoi trase adânc aer în piept. 

— Cred că nu vreţi să spuneţi că aş fi eu acela... 

Preşedintele mârâi uşor. Ouray dădu ochii peste cap. 

Erikson continuă: 

— Foarte bine, însă a face anumite favoruri unui susţinător 
important într-o viitoare campanie prezidenţială, deşi e un lucru 
ce poate fi considerat nu tocmai moral, nu e o crimă, pentru că 
altfel ar însemna să fim cu toţii în spatele gratiilor. Poate că nu-ți 
mai place de mine, Sam şi vrei să mă ţii departe de toate 
problemele conducerii până la terminarea mandatului tău, însă 
mă îndoiesc că poţi să mă obligi să-mi dau demisia. 

— Situaţia e mult mai gravă decât îţi închipui, zise 
preşedintele. Dacă îţi aminteşti întreaga convorbire - care a fost 
înregistrată de cei de la CIA - îţi dai seama că de acolo reiese 
foarte clar că ai fost implicat într-o încercare de a provoca un 
conflict armat cu China, în urma căruia, fără îndoială, am fi 
pierdut soldați americani. Ai contribuit de asemenea la 
organizarea contrabandei cu substanţe chimice interzise. Am 
senzaţia că o parte, dacă nu toate acestea, duc cu gândul la 
trădare. S-ar putea să fie vorba de trădare. Bineînţeles, ultimul 
cuvânt îl va avea justiţia. Rapoartele preliminare indică însă că 
vei fi chemat în faţa tribunalului. 

Ouray spuse şi el printre dinţi: 

— Cred că vei fi acuzat de trădare. 

Erikson trecu cu privirea de la unul la celălalt. 

— Ce doreşti, Sam? 

— Nu-mi mai spune Sam. [i-am spus deja ce vreau. Poţi 
pretinde că ai probleme de sănătate. Responsabilităţi familiale. 
Că vrei să-ţi dedici întreaga energie pregătirii campaniei 
prezidenţiale. Ceea ce e, în parte, adevărat. 

— Asta e tot, domnule preşedinte? întrebă Erikson, încercând 
să pară ironic. 

— Nu chiar. Poţi să te prefaci cât vrei că te pregăteşti pentru 
campanie, dar până la urmă nu vei candida nici pentru 
preşedinţie, nici măcar pentru funcţia de hingher. Nu vei mai 
ocupa niciodată vreo funcţie publică. Niciodată, chiar dacă nu vei 
fi pus sub acuzare. 

— Şi dacă mă hotărăsc să candidez totuşi? 

— Voi avea grijă să nu primeşti nici un ajutor de la partid. Te 
rog să mă crezi, nimeni nu o să mai vrea să fie măcar văzut în 
aceeaşi încăpere cu tine. 

Faţa lui Erikson devenise parcă de piatră. Se ridică în picioare. 

— Mâine veţi avea pe birou demisia mea. 

Dădu să plece, după care se răzgândi şi se mai întoarse o 
dată: 

— Să ştii că nu sunt chiar atât de rău cum crezi. N-am fost 
niciodată de acord cu politica ta de slăbire a puterii armatei. Am 
făcut ceea ce am crezut că e bine pentru ţară. 

— Rahat, spuse Ouray. Ai făcut ce era bine pentru Brandon 
Erikson. 

Preşedintele dădu şi el din cap. 

— Şi cu ocazia asta ţi-ai pierdut şi patronul. Dacă Grupul 
Altman reuşeşte să supravieţuiască, nimeni dintre cei de acolo 
nu te va mai pune vreodată pe statul lor de plată. Nu ai profilul 
necesar. În cazul tău, amestecul dintre afaceri şi politică era cât 
pe ce să ducă la izbucnirea unui război. Ceea ce este 
inacceptabil. 


Joi, 19 septembrie 
Baza aeriană Vandenberg, California 


Dimineaţa era caldă şi însorită. O ceaţă uşoară acoperea apele 
Oceanului Pacific. De la o fereastră, Jon studia insulele Channel, 
învăluite în valuri de ceaţă şi coasta accidentată cu povârnişurile 
sale de nisip alb şi falezele abrupte. O bază militară de extremă 

siguranţă se desfăşura pe mai bine de patruzeci de mii de 
hectare, pe un platou întins, lipit parcă de marginea oceanului. 
Rampele de lansare erau despărțite de porţiuni vaste acoperite 
de tufe, iar silozurile pentru rachete se aflau în mijlocul unor 
parcele cu iarbă deasă. 

— Obişnuiam să venim câteodată aici cu mama şi cu tata, să 
studiem florile sălbatice, zise Randi. 

Randi şedea la fereastră, în timp ce Jon şedea în faţa ei, pe 
culoar, de unde putea admira peisajul prin mai multe ferestre. 

— E frumos, nu? continuă ea. Oceanul şi soarele au aici ceva 
care continuă să mă fascineze. Dacă... Atunci când... mă voi 
stabili vreodată undeva, aş vrea să mă întorc aici. Tu unde ai de 
gând să te stabileşti, Jon? 

La aproape optzeci de kilometri sud-est de Vandenberg se afla 
Santa Barbara, locul unde copilărise Randi împreună cu sora ei, 
Sophia Russell. Tot la Santa Barbara era şi locul unde se 
retrăsese Jon ca să-şi lingă rănile şi să hotărască ce urmează să 
facă cu viaţa sa după ce virusul Hades o ucisese pe Sophia. 

— Să mă stabilesc? repetase el. Mă faci să mă cutremur. De 
ce ar vrea cineva să se stabilească undeva? 

— Chiar, de ce? întrebă şi David Thayer. După părerea mea, 
oamenii investesc prea mult în chestia asta. Liber şi nelegat de 
nimic, asta e acum filosofia mea de viaţă. 

Thayer zâmbise, schimbând astfel tot desenul complicat al 
ridurilor de pe faţa sa care strălucea de curiozitate şi emoție. 
Părul său alb, bogat era pieptănat cu grijă spre spate şi ochelarii 
aveau rame noi din carapace de broască ţestoasă. 

— Pentru numele lui Dumnezeu, am stat în acelaşi loc mai 
mult de cincizeci de ani. M-am hotărât ca restul vieţii să-l petrec 
pe drumuri. N 

Cei trei îşi zâmbiră. In clipa aceea, roțile avionului cu reacție 
atinseră pământul şi aparatul rulă pe pista de aterizare. Toţi erau 
îmbrăcaţi în haine comode primite de la Ambasada Americană 
din Beijing. David Thayer fusese foarte surprins de fermoarele de 
plastic pe care le văzuse atunci pentru prima oară. Sistemul de 
prindere cu arici îl fascinase pur şi simplu. şi tot deschidea şi 
închidea clapele cu arici care fixau noii lui pantofi de sport. Nu 
călătorise niciodată cu un avion cu reacţie. Pilotul îi arătase 
cabina şi continuase să sublinieze cât de multe comenzi ale 
aparatului erau computerizate până în clipa în care înţelesese că 
Thayer habar nu avea ce sunt acelea computere. Thayer îl 

asigurase pe pilot că îşi va cumpăra o carte ca să se pună la 
punct. 

După ce se reîntâlniseră la ambasadă, Jon insistase ca 
bătrânului să i să facă un examen medical complet. Thayer însă 
nu voise să piardă timpul cu aşa ceva şi le explicase politicos că 
preferă să se uite la televizor, o altă noutate pentru el. Reuşiseră 
până la urmă să-l convingă şi doctorii descoperiseră mai multe 
urme de răni pe oase, o deficiență de fier în sânge, cataractă la 
un ochi care trebuia operată de urgenţă şi mai multe probleme 
cu dantura. Nu mult timp după aceea, Jon, Randi şi David Thayer 
se urcaseră la bordul avionului militar care urma să-i ducă înapoi 
în America. 

Evenimentele ultimei săptămâni erau încă foarte proaspete în 
mintea lui Jon. Şi multă vreme va fi la fel. După ce avea să 
ajungă din nou la Fort Detrick, urma să-i scrie un raport complet 
lui Fred. De cele mai multe ori le era util amândurora. 

Jon remarcase că Randi îl studiase atent pe tatăl preşedintelui 
din prima clipă în care îl văzuse. In cele din urmă, când avionul 
se oprise, Randi îl întrebase pe Thayer: 

— Nu aveţi resentimente, domnule Thayer? V-au furat viaţa. 
Nu sunteţi furios? 

Thayer privea pe hublou încercând să vadă mai bine Air Force 
One. Intoarse capul şi spuse: 

— Bineînţeles că am resentimente, însă nu mi-e mintea acum 
la aşa ceva. Uite-l! Işi lipi faţa de geam. IlI văd! Fiul meu. Fiul 
meu. Uite-o şi pe nora mea! Uite-i şi pe nepoţii mei! Nu-mi vine 
să cred. Au venit cu toţii. Au venit cu toții să mă vadă pe mine! 
Bătrânul tremura de emoție. 

Motoarele se opriseră şi David Thayer îşi desfăcuse centura, 
grăbindu-se spre uşă. Jon şi Randi rămăseseră pe locurile lor. Cât 
timp se cobori scara şi copilotul deschise uşa, Thayer se 
întorsese la ei. Pe obrajii lui supţi apăruseră pete roz. Ochii îi 
străluceau. Le strânsese mâinile, mulţumindu-le încă o dată. 

— Sper că mă înţelegeţi, domnişoară Russell. 

O bătu uşor pe dosul palmei pe care continua să o ţină în 
mâna lui. Din când în când se uita să vadă dacă nu s-a deschis 
uşa. 

— N-aş fi reuşit să supraviețuiesc dacă aş fi fost tot timpul plin 
de ură. Am avut parte şi de câteva lucruri bune printre cele rele. 
De exemplu, am învăţat că preţul pentru aroganță este modestia 
şi am aflat că nu sunt deţinătorul tuturor răspunsurilor. Cu toate 

astea, dacă aş putea să mă întorc acolo şi să repar greşelile care 
m-au dus în situaţia asta, aş face-o. Dar fiindcă aşa ceva e 
imposibil, am de gând să profit cât mai mult de timpul care mi-a 
mai rămas. Chinezii au un proverb care sună cam aşa: Ceea ceo 
omidă consideră a fi sfârşitul vieţii, pentru un înţelept este un 
fluture. 

— Frumos, spuse Randi. 

Thayer încuviinţă dând din cap: 

li mai strânse o dată mâna, îl bătu pe umăr pe Jon şi se grăbi 
spre uşa avionului. Ajuns acolo, se uită fix în ochii copilotului. 

— Ai de gând să deschizi afurisita asta de uşă? 

— Imediat, domnule. Copilotul desfăcuse  încuietoarea şi 
mecanismul pneumatic ridicase uşa şi o împinsese în afară. 

Bătrânul începu să coboare scara fără să se mai uite înapoi. 
Jon şi Randi îl urmăriră dându-l la o parte pe cel care venise să-l 
escorteze până la Air Force One. Preşedintele, soţia sa, băiatul şi 
fata lor îl aşteptau în umbra uriaşului avion. Thayer înaintă spre 
ei vreo zece paşi apoi se opri brusc. 

— Vită-te la faţa lui, spuse Randi. 

— li e frică, încuviinţă Jon. 

— L-a cuprins deodată. Nu ştie dacă ei o să-l placă. 

— Sau dacă el o să-i placă pe ei. Dacă o să fie în stare să 
suporte o viaţă atât de diferită. 

Preşedintele şi ceilalţi membri ai familiei sale se uitară unul la 
altul, un fel de mesaj tăcut trecând printre ei. Fără să spună un 
cuvânt, alergară pe pistă spre Thayer. Bătrânul desfăcu încet 
braţele. Preşedintele ajunse primul la el, se aruncă în braţele lui 
şi-l strânse la piept. Rămaseră aşa multă vreme. Preşedintele îşi 
sărută tatăl pe obraji, iar în clipa următoare erau toţi în jurul 
bătrânului, râzând, prezentându-se, îmbrăţişându-l. 

Avionul lor se pusese din nou în mişcare şi Jon şi Randi 
plecaseră de lângă hublou. 

— Inapoi la Washington, spuse ea oftând. 

— Da. E bine să mai ajungi şi acasă din când în când. 


Sfârşit 

Codul Altman reprezintă o ultimă bucurie pentru admi- 
ratorii cărților celebrului scriitor ROBERT LUDLUM — 
maestrul incontestabil al thrillerului contemporan, ce ne-a 
părăsit pentru totdeauna în anul 2001. 

Gayle Lynds, coautoare a acestui roman, este o strălu- 
cită continuatoare a operei mentorului său, figurînd pe 
primele locuri în topuri. 

Trustul Editorial Lider a publicat în limba română majo- 
ritatea cărţilor scrise de Robert Ludlum: 

